


0738 Boot 


ULTIMA CRUCIADĂ 


Colecţia Historia este coordonată de Mihai-Răzvan Ungureanu. 


ORLANDO FIGES este profesor de istorie la Colegiul Birkbeck, Universitatea din Londra. 
Este autorul a numeroase cărţi despre istoria Rusiei, cum ar fi: The Whisperers: Private 
Life in Stalin's Russia (2008) şi Just Send Me Word: A True Story of Love and Survival in 
the Gulag (2012). De acelaşi autor, la Editura Polirom au apărut Revoluţia Rusă, 1891-1924. 
Tragedia unui popor (2016) şi Dansul Nataşei. O istorie culturală a Rusiei (2018). 


Orlando Figes, Crimea 


Copyright O Orlando Figes, 2010 
All rights reserved 


O 2019 by Editura POLIROM, pentru ediţia în limba română 


Această carte este protejată prin copyright. Reproducerea integrală sau parţială, multiplicarea prin orice 
mijloace şi sub orice formă, cum ar fi xeroxarea, scanarea, transpunerea în format electronic sau audio, 
punerea la dispoziţia publică, inclusiv prin internet sau prin reţele de calculatoare, stocarea permanentă 
sau temporară pe dispozitive sau sisteme cu posibilitatea recuperării informaţiilor, cu scop comercial sau 
gratuit, precum şi alte fapte similare săvârşite fără permisiunea scrisă a deţinătorului copyrightului reprezintă 
o încălcare a legislaţiei cu privire la protecţia proprietăţii intelectuale şi se pedepsesc penal şi/sau civil 
în conformitate cu legile în vigoare. 

Pe copertă: Edwin T. Dolby şi William Simpson, Puntea superioară a HMS Bulldog 

în Bomarsund (1854) 


Wwww.polirom.ro 


Editura POLIROM 

laşi, B-dul Carol | nr. 4; P.O. BOX 266, 700506 
Bucureşti, Splaiul Unirii nr. 6, bl. B3A, 

sc. 1, et. 1, sector 4, 040031, O.P. 53 


Descrierea CIP a Bibliotecii Naţionale a României: 
FIGES, ORLANDO 


Crimeea: Ultima cruciadă ! Orlando Figes; trad. de Irina Vainovski-Mihai. — laşi: Polirom, 2019 
Conţine bibliografie. — Index 


ISBN 978-973-46-5873-2 
|. Vainovski, Irina (trad.) 
94 
Printed in ROMANIA 


Orlando Figes 


CRIMEEA 


* 








ULTIMA CRUCIADĂ 


Traducere de lrina Vainovski-Mihai 


POLIROM 
2019 


Pentru Seren 


Cuprins 


Lista ilustraţiilor din fascicule 
Lista ilustraţiilor din text. 
Notă privind datele 
Mulţumiri. 

Introducere . 

Hărţi. 


Capitolul 1. Războaiele religioase 

Capitolul 2. Chestiunile orientale 

Capitolul 3. Amenințarea rusă 

Capitolul 4. Sfârşitul păcii în Europa . 
Capitolul 5. Un război fals. 

Capitolul 6. Primul sânge vărsat pentru turci . 
Capitolul 7. Alma 

Capitolul 8. Sevastopolul toamna. 

Capitolul 9. Generalii Ianuarie şi Februarie . 
Capitolul 10. Carne de tun. 

Capitolul 11. Căderea Sevastopolului 
Capitolul 12. Parisul şi noua ordine . . 
Epilog. Războiul Crimeii în mituri şi în amintiri. 


Note 
Bibliografie selectivă 
Index. 


29 
44 
69 
95 


„l5 
.139 
.163 
.183 
„214 
„245 
.. „278 
. „303 
„ „339 


„357 
„387 
„393 


10. 


12. 


13. 


14. 


Lista ilustraţiilor din fascicule 


. Paştele la Sfântul Mormânt, Ierusalim, cca 1900. Colecţia de fotografie G. Eric şi Edih 


Matson, Library of Congress Prints and Photographs Division, Washington, DC. 


.. Barăci ruseşti pentru pelerini, de B.W. Kilburn, cca 1899. Library of Congress Prints and 


Photographs Division, Washington, DC. 


„ Parc de artilerie pe malurile Bosforului, cu moscheea Nusretiye în fundal, 1855, de James 


Robertson. National Army Museum, Londra. Foto: The Bridgeman Art Library. 


„ Nicolae I, 1852, de Franz Kruger. Ermitaj, Sankt-Petersburg. Foto: The Bridgeman Art 


Library. 


.. Ruşi trăgând într-o statuie, 1854, de Gustave Dor€, din Histoire pittoresque, dramatique 


et caricaturale de la Sainte Russie. 


. „Dă-i bătaie! Lupta dintre Pam, animalul de companie din Downing Street, şi Păianjenul 


Rus”, din Punch, februarie 1855. 


. „Sfântul Nicolae al Rusiei” de John Tenniel, din Punch, 18 martie 1854. 
. Trupe turceşti pe frontul dunărean, 1854, de Carol Szathmari. The Royal Collection O 2010, 


Her Majesty Queen Elizabeth II. 


. Grup de militari din Gărzile Coldstream la Scutari, 1854, de James Robertson. Prin 


amabilitatea lui Keith Smith. 


Tabără de cavalerie pe câmpia Balaklava, 1855, de Roger Fenton. Library of Congress 
Prints and Photographs Division, Washington, DC. 


. Golful Cazacilor, Balaklava, 1855, de Roger Fenton. Library of Congress Prints and 


Photographs Division, Washington, DC. 

Baza franceză din Golful Kamieş, 1855, de James Robertson. Prin amabilitatea King's 
Own Royal Regiment Museum, Lancaster (nr. de inventar KO0438/b). 

Soldaţi francezi lângă un grup de zuavi în Crimeea, 1855, de Roger Fenton. Library of 
Congress Prints and Photographs Division, Washington, DC. 


Tătari lucrând la repararea unui drum la Balaklava, 1855, de Roger Fenton. Library of 
Congress Prints and Photographs Division, Washington, DC. 


. „Cum îl face Jack folositor pe turc la Balaklava”, 1855, de John Leech, din Punch, 1855. 
„ Vedere a Malahovului dinspre Mamelon, 1855, de James Robertson. Prin amabilitatea 


University of Nottingham, Manuscrise şi colecţii speciale (Ref. Ne C 10884/2/19). 


. Interiorul turnului Malahov după capturare, Sevastopol, 1855, de James Robertson. Prin 


amabilitatea University of Nottingham, Manuscrise şi colecţii speciale (Ref. Ne C 10884/2/16). 


„ Sevastopol, septembrie 1855 de Lon-Eugăne Mâhâdin. Foto : O Muse de l'Armee, Paris / 


Dist. RMN / Christian Moutarde. 


19. 


20. 


21. 


22. 


23. 


24. 


25. 


27. 
28. 


29. 


30. 


Vedere a Sevastopolului dinspre Malahov, 1855, de James Robertson. Prin amabilitatea 
University of Nottingham, Manuscrise şi colecţii speciale (Ref. Ne C 10884/2/7). 
Sevastopolul fotografiat dinspre Redan, 1855, de James Robertson. Prin amabilitatea Uni- 
versity of Nottingham, Manuscrise şi colecţii speciale (Ref. Ne C 10884/2/7). 
Memorialul Gărzilor (din Războiul Crimeii), 1885, de John Bell. London Transport 
Museum, Londra. 

Memorialul Gărzilor (din Războiul Crimeii), detaliu, cu statuile lui Florence Nightingale 
şi Sidney Herbert, de John Bell. Foto: O The Courtauld Institute of Art, Londra. 
Prima vizită a reginei Victoria la soldaţii ei răniţi, 1856, de Jerry Barrett. Achiziţionat 
cu ajutorul National Heritage Memorial Fund şi Art Fund, 1993. O National Portrait 
Gallery, Londra. 

Apelul după o luptă, Crimeea, 1874, de Elizabeth Thompson, Lady Butler. The Royal 
Collection O 2010, Her Majesty Queen Elizabeth II. 

Trei invalizi din Crimeea, 1855, de Joseph Cundall şi Robert Howlett. The Royal Collection 
E 2010, Her Majesty Queen Elizabeth II. 


„ Plutonierul-major Christy şi sergentul McGifford, Artileria Regală, 1856, de Joseph Cundall 


şi Robert Howlett. National Army Museum, Londra. Foto: The Bridgeman Art Library. 
Podul Alma, Paris, în timpul inundaţiei din 1910. Foto: Roger-Viollet/Topfoto. 

Turnul Malakoff de Alexandre Chauvelot, construit în 1856, litografie, 1860, de L&vis. 
Foto O Ville de Malakoff, Archives Municipales. 

Fragment al panoramei Apărarea Sevastopolului, 1905, de Franz Alekseevich Roubaud, 
reconstituită în anii 1950. Muzeul Panorama, Sevastopol. Foto: Jaxpix/ Alamy. 

Ultimul supravieţuitor dintre ruşii care au luptat la Balaklava, Moscova, 1903, de dr. James 
Young. National Army Museum, Londra. Foto: The Bridgeman Art Library. 


O ANUL NB = 


Lista ilustraţiilor din text 


. Memorialul de la Hericourt 

. Hagia Sofia, începutul anilor 1850. . 

. Mozaic deasupra porţilor împărăteşti de la Hagia Sofia. 

. Ludovic-Napoleon, 1854 

. Palmerston . 

. Lev Tolstoi în 1854. 

.. Lordul Raglan 

.. Hugh Annesley după întoarcerea din Crimeea, cu plasturele negru 


acoperindu-i rana . 


. Jarna în Crimeea, vara în Crimeea de Henry Hope Crealock. 
. O cantiniere în uniforma regimentului de zuavi, 1855 

. Nikolai Pirogov 

. Valea Umbrei Morților (1855). 

. Soldaţi din Regimentul 68 în uniformă de iarnă (1855). 
. Alexandru al II-lea . . 

. Generalul PElissier 

. Cimitirul britanic de pe Dealul lui Cathcart, 1855. . 

. Frangois Rochebrune. . 

. „Binele împotriva răului” (Punch, aprilie 1854) 

. Moartea amiralului Nahimov de Vasili Timm (1856) 


16 
45 
47 
96 


.127 
„140 
.147 


.175 
.217 
.220 
„226 
.235 
.236 
„246 
.258 
„309 
.322 
„347 
.353 


Notă privind datele 


Din 1700 până în 1918 Rusia a utilizat calendarul iulian, care era cu 13 zile în urma celui 
gregorian, folosit în Europa Occidentală. Pentru a evita confuziile, toate datele din această carte 
sunt menţionate conform calendarului gregorian. 


Mulţumiri 


Cercetările pentru elaborarea acestei cărţi au durat ani întregi şi se cuvine să mulţumesc 
multor persoane. 

În primele etape ale cercetării Helen Rappaport m-a ajutat să alcătuiesc o bibliografie 
dintr-o listă potenţial nesfârşită de cărţi, memorii, jurnale şi scrisori ale participanţilor la 
Războiul Crimeii. Totodată, mi-a oferit îndrumări inestimabile în privinţa istoriei sociale a 
războiului, împărtăşindu-mi informaţii din cercetarea ei pentru volumul No Place for Ladies : 
The Untold Story of Women in the Crimean War. 

Îi sunt recunoscător lui Alastair Massie de la National Army Museum din Londra, ale cărui 
lucrări The National Army Museum Book of the Crimean War : The Untold Stories şi A Most 
Desperate Undertaking : The British Army in the Crimea, 1854-56 au constituit o sursă de inspi- 
raţie pentru cartea mea. Îi sunt recunoscător Majestății Sale regina Elisabeta a II-a pentru per- 
misiunea de a folosi materialele din Arhiva Regală şi îi mulţumesc lui Sophie Gordon pentru 
sfaturile sale privind fotografiile din Colecţia Regală de la Windsor. La Arhiva Başbakanhik 
Osmanli din Istanbul am fost ajutat de Murat Şiviloglu şi de Melek Maksudosglu, iar la Arhiva de 
Stat a Rusiei pentru Istorie Militară de la Moscova am beneficiat de ajutorul Luizei Habibulina. 

Diferite persoane au făcut comentarii asupra întregului meu manuscris ori asupra unor părţi 
ale acestuia - Norman Stone, Sean Brady, Douglas Austin, Tony Margrave, Mike Hinton, Miles 
Taylor, Dominic Lieven şi Mark Mazower - şi le sunt recunoscător tuturor. Douglas Austin şi 
Tony Margrave, în special, au fost o mină de aur pentru diverse informaţii militare. Li se cuvin 
mulţumiri şi Marei Kozelsky pentru că mi-a permis să citesc manuscrisul pe atunci neterminat 
al cărţii sale despre Crimeea, precum şi lui Metin Kunt şi Onur Onul pentru ajutorul acordat 
în probleme legate de turci, lui Edmund Herzig pentru chestiunile legate de armeni, lui Lucy 
Riall pentru îndrumările privind Italia, Joannei Bourke pentru ideile sale privind psihologia 
militară, lui Antony Beevor pentru ajutorul în privinţa husarilor, lui Ross Belson pentru infor- 
maţii despre contextul demisiei lui Sidney Herbert, lui Keith Smith fiindcă mi-a donat cu gene- 
rozitate extraordinara fotografie „Vechiul Scutari şi Uskiidarul modern” de James Robertson 
şi lui Hugh Small, a cărui carte The Crimean War: Queen Victoria's War with the Russian 
Tsars m-a făcut să-mi reconsider ideile în multe privinţe. 

Ca întotdeauna, le sunt îndatorat familiei mele - soţiei mele, Stephanie, şi fiicelor noastre, 
Lydia şi Alice, cărora nu prea le-a venit să creadă că scriu o carte despre război, dar care s-au 
arătat îngăduitoare faţă de interesele mele ; agentei mele, Deborah Rogers, care m-a susținut 
într-un mod atât de minunat, şi superbei sale echipe de la Rogers, Coleridge and White, în 
special lui Ruth MclIntosh, care mă îndrumă în privinţa declaraţiilor de TVA, şi lui Melanie 
Jackson de la New York; Ceciliei Mackay pentru prelucrarea atentă a ilustraţiilor ; lui Elizabeth 
Stratford pentru corectura textului ; lui Alan Gillilanc pentru excelentele hărţi ; şi, mai presus 

Introducere 


În biserica parohială din Witchampton, comitatul Dorset, există un memorial în onoarea a 
cinci soldaţi din acest mic sat liniştit care au luptat şi au murit în Războiul Crimeii. Pe placă 
sunt următoarele cuvinte: 


MORŢI ÎN SLUJBA ŢĂRII LOR. 
TRUPURILE LOR SE AFLĂ ÎN CRIMEEA. 
ODIHNEASCĂ-SE ÎN PACE. MDCCCLIV 


În cimitirul comunei H6ricourt, din sud-estul Franţei, se află o piatră funerară cu numele 
celor nouă bărbaţi din zonă care au murit în Crimeea : 


ILS SONT MORTS POUR LA PATRIE. 
AMIS, NOUS NOUS REVERRONS UN JOUR 


La baza monumentului Cineva a pus două ghiulele, una având inscripţionat numele Bastionului 
Malakoff (Malahov), capturat de francezi în timpul asedierii Sevastopolului, baza navală rusă 
din Crimeea, iar cealaltă - numele „Sebastopol”. Mii de soldaţi francezi şi britanici zac în 
morminte nemarcate şi părăginite din Crimeea. 

La Sevastopol există sute de monumente, multe în cimitirul militar (brarskoe kladbişce), 
unul dintre cele trei cimitire imense înfiinţate de ruşi în timpul asediului, unde sunt înmor- 
mântaţi 127 583 de oameni ucişi în timpul apărării oraşului - un număr copleşitor. Ofițerii au 
morminte individuale, pe care se menţionează numele şi regimentul, în timp ce soldaţii de 
rând sunt înhumați, câte 50 sau 100, în gropi comune. Printre ruşi sunt soldaţi veniţi din Serbia, 
Bulgaria ori Grecia, coreligionarii lor în cadrul creştinismului răsăritean, ce au răspuns apelului 
lansat de ţar ca ortodocşii să-şi apere credinţa. O placă mică, abia vizibilă din iarba înaltă sub 
care odihnesc 15 marinari, le comemorează „sacrificiul eroic pentru apărarea Sevastopolului 
în 1854-1855”: 


AU MURIT PENTRU PATRIE, 
PENTRU ȚAR ŞI PENTRU DUMNEZEU 


În alte locuri din Sevastopol există „flăcări eterne” şi monumente închinate nenumăraţilor 
soldaţi necunoscuţi ce au murit luptând pentru oraş. Se estimează că în gropile comune din 
cele trei cimitire militare ale Sevastopolului sunt îngropaţi un sfert de milion de soldaţi, marinari 
şi civili ruşi!. 

Două războaie mondiale au eclipsat dimensiunile şi costurile umane uriaşe ale Războiului 
Crimeii. Astăzi ni se pare un război relativ minor ; apronpe că a lost uitat, asemenea plăcilor 

Memorialul de la Hericourt 


memoriale şi pietrelor de mormânt din aceste cimitire. Chiar şi în ţările ce au participat 
la conflict (Rusia, Marea Britanie, Franţa, Piemont-Sardinia din Italia şi Imperiul Otoman, 
inclusiv teritoriile care vor constitui ulterior România şi Bulgaria) nu există astăzi prea multă 
lume care să poată spune despre ce a fost vorba în Războiul Crimeii. Însă pentru predecesorii 
noştri de dinaintea Primului Război Mondial Crimeea a fost conflictul major al secolului 
al XIX-lea, cel mai important război din viaţa lor, aşa cum războaiele mondiale ale secolului XX 
sunt reperele istorice care ne marchează nouă viaţa. 

Pierderile au fost imense — cel puţin trei sferturi de milion de soldaţi ucişi în luptă ori 
morţi din cauza bolilor, dintre care două treimi ruşi. Francezii au pierdut aproximativ 100 000 de 
oameni, britanicii mult mai puţin, aproximativ 20 000, fiindcă au trimis un număr mai mic de 
soldaţi (în Crimeea au luptat 98 000 de soldaţi şi marinari britanici, faţă de francezi, care au 
fost 310 000). Însă chiar şi aşa, pentru o comunitate agrară mică precum Witchampton pierderea 
a cinci bărbaţi în putere a fost resimţită ca o lovitură grea. În parohiile Whitegate, Aghada şi 
Farsid din comitatul irlandez Cork, unde armata britanică a făcut recrutări masive, aproape o 
treime din populaţia masculină a murit în Războiul Crimeii?. 

Nimeni nu a calculat pierderile din rândul civililor: victimele bombardamentelor ; cei 
care au murit de foame în oraşele asediate ; populaţii devastate de bolile răspândite de armate ; 
comunităţi întregi exterminate în masacrele şi campaniile sistematice de purificare etnică ce 
au avut loc în timpul luptelor din Caucaz, Balcani şi Crimeea. Acesta a fost primul „război 
total”, o versiune de secol XIX a războaielor din epoca noastră, în care au fost implicaţi civili 
şi care a condus la crize umanitare. 

Totodată, a fost primul război cu adevărat modern - purtat cu tehnologii noi, puşti 
moderne, nave cu abur şi căi ferate, forme noi de logistică şi comunicare, precum telegraful, 

inovaţii importante în medicina militară, corespondenţi de război şi fotografi aflaţi chiar la faţa 
locului. Dar, în acelaşi timp, a fost ultimul război purtat după vechile coduri cavalereşti, cu 
„parlamentari” şi armistiţii în timpul confruntărilor pentru a strânge morţii şi răniții de pe 
câmpul de luptă. Primele bătălii din Crimeea, cele pe râul Alma şi de la Balaklava, unde a 
avut loc vestita şarjă a cavaleriei uşoare, nu s-au deosebit foarte mult de felul în care s-au 
desfăşurat luptele în timpul Războaielor Napoleoniene. Cu toate acestea, asediul Sevastopolu- 
lui, etapa crucială şi cea mai lungă a Războiului Crimeii, a fost un precursor al războiului indus- 
trializat din tranşee din 1914-1918. În cele 11 luni şi jumătate ale asediului, ruşii, britanicii şi 
francezii au săpat 120 de kilometri de tranşee ; în schimburile de focuri dintre cele două tabere 
s-au tras 150 de milioane de gloanţe şi cinci milioane de bombe şi obuze de diverse calibre”. 

Numele Războiului Crimeii nu reflectă scara lui globală şi semnificaţia sa enormă pentru 
Europa, Rusia şi acea zonă a lumii — ce se întinde din Balcani până la Ierusalim, de la Con- 
stantinopol până în Caucaz - care a ajuns să fie definită prin Chestiunea Orientală, marea 
problemă internaţională determinată de dezintegrarea Imperiului Otoman. Poate ar fi mai 
adecvat ca pentru Războiul Crimeii să se adopte denumirea rusă, „Războiul Oriental” ( Voszocinaia 
voina), care, cel puţin, are meritul de a-l pune în relaţie cu Chestiunea Orientală, sau chiar 
„Războiul Turco-Rus”, denumire utilizată în multe surse turceşti, ce îl plasează în contextul 
istoric mai larg al secolelor de lupte între ruşi şi otomani, deşi astfel se omite factorul esenţial 
al intervenţiei occidentale în război. 

Războiul a început în 1853 între forţele otomane şi cele ruseşti, în principatele dunărene 
ale Moldovei şi Ţării Româneşti, teritoriul actual al României, şi s-a extins în Caucaz, unde 
turcii şi britanicii au încurajat şi au sprijinit lupta triburilor musulmane împotriva Rusiei, iar 
de acolo în alte zone ale Mării Negre. În 1854, pe fondul intervenţiei britanicilor şi francezilor 
de partea Turciei şi al amenințării austriecilor de a se alătura acestei alianţe antiruse, ţarul şi-a 
retras forţele din principate, iar luptele s-au mutat în Crimeea. Însă în 1854-1855 au existat şi 
alte teatre de război: în Marea Baltică, unde flota militară britanică plănuia să atace Sankt- 
Petersburgul, capitala Rusei ; în Marea Albă, unde aceasta a bombardat mănăstirea Soloveţki 
în iulie 1854; şi chiar pe coasta Oceanului Pacific, în Siberia. 

Scara globală a luptei s-a reflectat în diversitatea celor implicaţi. Cititorii vor descoperi un 
tablou amplu, cu mai puţine personaje militare decât ar fi crezut (ori s-ar fi temut) că vor găsi 
şi preponderent cu regi, regine, prinți, curteni, diplomaţi, lideri religioşi, revoluționari polonezi 
şi maghiari, doctori, infirmiere, jurnalişti, artişti şi fotografi, pamfletari şi scriitori, cel mai 
important dintre aceştia, din perspectiva ruşilor, fiind Lev Tolstoi, care a fost ofiţer pe trei 
dintre fronturile Războiului Crimeii (cel din Caucaz, cel dunărean şi cel din Crimeea). Mai 
presus de toate, vor afla, din cele notate în scrisori ori memorii, punctul de vedere al ofiţerilor 
şi soldaţilor de rând care au participat la război, de la britanicul „Tommy” la zuavii franco-alge- 
rieni şi soldaţii iobagi ruşi. 

Există multe cărţi în limba engleză despre Războiul Crimeii. Dar aceasta este prima dintre 
cărţile apărute în engleză sau în alte limbi care se bazează în foarte mare măsură pe surse 
ruseşti, franceze şi otomane, precum şi britanice pentru a pune în lumină factorii geopolitici, 
culturali şi religioşi ce au determinat implicarea fiecărei mari puteri în conflict. Datorită acestui 
bogat context istoric al războiului, cititorii dornici să înceapă lupta vor trebui să aibă răbdare 
în primele capitole (ori chiar să sară peste ele). Din aceste pagini sper să rezulte o nouă evaluare 
a importanţei războiului ca punct de cotitură major în istoria Europei, a Rusiei şi a Orientului 
Mijlociu, cu consecinţe până în zilele noastre. Aici nu îşi are locul opinia foarte răspândită în 
Marea Britanie că a fost un război „fără sens” şi „inutil” - idee născută din dezamăgirea 
publicului faţă de campania militară prost administrată şi de realizările sale limitate la vremea 
respectivă -, care, începând de atunci, a avut un impact atât de dăunător asupra literaturii 

istorice. Mult timp neglijat şi adesea ridiculizat pe motiv că nu ar fi un subiect serios pentru 
cercetători, Războiul Crimeii a fost lăsat mai ales în seama istoricilor militari britanici, mulţi 
dintre ei nişte entuziaşti amatori, care au relatat iar şi iar aceleaşi poveşti (şarja cavaleriei uşoare, 
incompetenţa comandanților englezi, Florence Nightingale), punând prea puţin în discuţie 
originile religioase ale războiului, complexitatea politică a Chestiunii Orientale, relaţiile dintre 
creştini şi musulmani în regiunea Mării Negre sau influenţa rusofobiei europene, fără de care 
este greu de sesizat adevărata semnificaţie a conflictului. 

Războiul Crimeii a fost un punct de cotitură crucial. A distrus vechea alianţă conservatoare 
dintre Rusia şi austrieci care menţinuse ordinea existentă pe continentul european, permiţând 
apariţia unor state-naţiuni noi, Italia, România şi Germania. Le-a lăsat ruşilor resentimente 
puternice faţă de Occident, impresia că au fost trădaţi întrucât celelalte state creştine au fost 
de partea turcilor şi frustrări în privinţa ambițiilor din Balcani ce vor continua să destabilizeze 
relaţiile dintre puteri în anii 1870 şi vor genera crizele care vor duce la izbucnirea Primului 
Război Mondial. A fost primul conflict european major în care s-au implicat turcii, dacă nu 
luăm în considerare scurta lor participare la luptele Revohţiei Franceze şi Războaiele Napo- 
leoniene. A favorizat accesul lumii musulmane a Imperiului Otoman la armatele şi tehnologiile 
occidentale, i-a accelerat integrarea în economia capitalistă globală şi a provocat o reacţie 
islamică împotriva Occidentului care continuă şi astăzi. 

Fiecare putere a avut motivele ei pentru a intra în război. Naționalismul şi rivalităţile 
imperiale s-au îmbinat cu interesele religioase. Pentru turci, însemna lupta pentru imperiul lor 
ce se destrăma în Europa, pentru apărarea suveranităţii lor imperiale în faţa pretențiilor Rusiei 
de a-i reprezenta pe creştinii ortodocşi din Imperiul Otoman şi de a preîntâmpina pericolul 
unei revoluţii islamice şi naţionaliste în capitala turcă. Britanicii au susţinut că au intrat în 
război ca să-i apere pe turci de hărţuielile Rusiei, însă de fapt au fost mai interesaţi să dea o 
lovitură Imperiului Rus, de care se temeau că le este rival în Asia, şi să se prevaleze de război 
pentru a-şi promova propriile interese în privinţa religiei şi a liberului-schimb în Imperiul 
Otoman. Pentru împăratul francezilor, Napoleon al III-lea, războiul era o ocazie de a recâştiga 
respectul faţă de Franţa şi influenţa acesteia în străinătate, dacă nu chiar şi gloria din timpul 
domniei unchiului său, şi, poate, de a redesena harta Europei ca o familie de state-naţiuni 
liberale, aşa cum visase Napoleon I - deşi influenţa catolicilor asupra regimului său lipsit de 
autoritate l-a împins să intre în războiul împotriva ruşilor şi pe temeiuri religioase. Pentru 
britanici şi francezi, aceasta a fost o cruciadă întru apărarea libertăţii şi civilizaţiei europene 
de ameninţarea barbară şi despotică a Rusiei, al cărei expansionism agresiv reprezenta o 
ameninţare reală nu doar pentru Occident, ci pentru întreaga creştinătate. Cât despre ţarul 
Nicolae I, principalul răspunzător pentru Războiul Crimeii, acesta a fost animat, pe de o parte, 
de o mândrie şi o aroganță nemăsurate, consecinţă a faptului că era ţar de 27 de ani, pe de 
altă parte, de concepţia lui despre felul cum trebuie să se poarte o mare putere ca Rusia cu 
vecinii săi mai slabi şi, nu în ultimul rând, de un calcul extrem de greşit în privinţa felului în 
care vor răspunde celelalte puteri la acţiunile sale; însă, mai presus de toate, el a considerat 
că poartă un război religios, o cruciadă, pentru a împlini menirea Rusiei de a-i apăra pe creştinii 
din Imperiul Otoman. Ţarul a jurat să ţină piept întregii lumi pentru a îndeplini ceea ce considera 
că este misiunea sa divină - extinderea imperiului ortodox până la Constantinopol şi Ierusalim. 

Istoricii au avut tendinţa de a respinge motivele religioase ale războiului. Puţini consacră 
mai mult de un paragraf sau două disputei din Ţara Sfântă - rivalitatea dintre catolici sau latini 
(sprijiniți de Franţa) şi greci (sprijiniți de Rusia) cu privire la cine ar trebui să deţină con- 
trolul asupra Bisericii Sfântului Mormânt de la Ierusalim şi asupra Bisericii Naşterii de la 
Betleem -, chiar dacă acesta a fost punctul de declanşare (iar pentru ţar o cauză suficientă) a 
Războiului Crimeii. Până la războaiele religioase din epoca noastră, părea neplauzibil ca o 

gâlceavă pentru cheile unei biserici să atragă marile puteri într-un război de amploare. În unele 
cărţi de istorie, disputa din Ţara Sfântă este utilizată pentru a ilustra caracterul absurd al acestui 
război „stupid” şi „inutil”. În altele, ea este prezentată doar ca un element ce a declanşat cauza 
reală a războiului: lupta puterilor europene pentru a câştiga influenţă în Imperiul Otoman. 
În aceste cărţi de istorie se susţine că războaiele sunt provocate de rivalități imperiale, de 
concurenţa pentru pieţe ori de influenţa opiniilor naţionaliste autohtone. Chiar dacă toate acestea 
sunt adevărate, se subestimează importanţa religiei în secolul al XIX-lea (dacă am învăţat ceva 
din războaiele balcanice ale anilor 1990 şi din ascensiunea islamului militant, acest lucru este, 
fără îndoială, că religia joacă un rol crucial în alimentarea războaielor). În Chestiunea Orientală 
toate puterile au folosit religia ca pârghie, politica şi credinţa s-au întreţesut în această rivalitate 
imperială şi fiecare naţiune, în primul rând Rusia, a intrat în război convinsă că Dumnezeu 
este de partea ei. 

Războaiele religioase 


De săptămâni întregi pelerinii continuau să vină la Ierusalim pentru sărbătoarea 
Paştelui. Veneau din toate colţurile Europei de Est şi ale Orientului Mijlociu, din Egipt, 
Siria, Armenia, Anatolia, din peninsula greacă, dar mai ales din Rusia, călătorind pe 
mare până în portul Jaffa, unde închiriau cămile şi măgari. Până în 10 aprilie, Vinerea 
Mare din 1846, la Ierusalim se strânseseră 20 000 de pelerini. Se cazau pe unde apucau 
suu dormeau cu toată familia sub cerul liber. Pentru a-şi plăti cheltuielile acestui drum 
lung, aproape fiecare dintre ei adusese câte ceva, un crucifix sau o podoabă lucrată 
manual, şiraguri de mărgele ori broderii, pe care le vindea turiştilor europeni veniţi în 
vizită la locurile sfinte. Piaţeta din faţa Bisericii Sfântului Mormânt, ţinta pelerinajului 
lor, era un bazar plin de viaţă, în care găseai fructe şi legume multicolore, obiecte de 
artizanat ale pelerinilor, piei de capră şi de bou urât mirositoare, lăsate la soare de 
tăbăcăriile din spatele bisericii. Tot aici se adunau şi cerşetorii. Ca să primească pomană, 
îi înspăimântau pe străini ameninţându-i că îi ating cu mâinile lor leproase. Turiştii 
înstăriți trebuiau să fie apăraţi de ghizii lor turci, care îi loveau cu bețe pe cerşetori ca 
să deschidă drumul spre porţile bisericii. 

În 1846, Paştele a căzut în aceeaşi zi după calendarul catolic şi după cel ortodox, 
astfel încât locurile sfinte erau mult mai aglomerate ca de obicei şi domnea o stare de 
tensiune. Cele două comunităţi religioase îşi disputau de mult dreptul de întâietate în 
desfăşurarea ritualurilor din Vinerea Mare la altarul Calvarului din Biserica Sfântului 
Mormânt, locul în care se presupunea că a fost înfiptă în stâncă crucea lui lisus. În ultimii 
ani, rivalitatea dintre catolici şi ortodocşi se accentuase atât de mult, încât Mehmet Paşa, 
guvernatorul otoman al lerusalimului, fusese nevoit să plaseze soldaţi în biserică şi în 
jurul acesteia, pentru a menţine ordinea. Dar nici această măsură nu a împiedicat unele 
ciocniri. 

În Vinerea Mare, când au sosit preoţii catolici cu faţa de altar ţesută din in, i-au găsit 
acolo pe greci, care veniseră primii, aducându-şi antimisul brodat din mătase. Catolicii 
au cerut să vadă firmanul ortodocşilor, ordinul prin care sultanul de la Constantinopol 
îi autoriza să-şi pună primii pe altar antimisul. Grecii au cerut să vadă firmanul prin 
care catolicilor li se îngăduia să-l dea la o parte. Între preoţi s-a iscat o încăierare în care 
au intrat îndată călugări şi pelerini din ambele tabere. În scurt timp, biserica a devenit 
un câmp de luptă. Grupurile de credincioşi se băteau nu numai cu pumnii, ci şi cu cru- 
cifixe, sfeşnice, potire, candele, cădelniţe şi chiar bucăţi de lemn pe care le smulgeau 
din sanctuare. Lupta a continuat cu pistoale şi cuțite aduse pe ascuns la Sfântul Mormânt 
de credincioşi din ambele tabere. Când biserica a fost evacuată de gărzile lui Mehmet 
Paşa, peste 40 de oameni zăceau fără suflare!. 

„Iată ce se întâmplă în numele religiei ! ”, scria englezoaica Harriet Martineau, care 
în 1846 a făcut o călătorie la Locurile Sfinte din Palestina şi Siria. 


Pentru mahomedani, Ierusalimul este cel mai sacru loc din lume, după Mecca. Pentru 
creştini şi pentru evrei este locul cel mai sacru din lume. Şi ei ce fac în acest sanctuar al 
Tatălui lor comun, după cum toţi declară că ar fi? Iată-i pe mahomedani dispuşi să omoare 
orice evreu sau creştin care ar intra în Moscheea lui Omar. Iată-i pe creştinii ortodocşi şi 
catolici care se urăsc unii pe alţii şi sunt gata să omoare orice evreu sau mahomedan ce ar 
intra în Biserica Sfântului Mormânt. Şi iată-i pe evrei militând împotriva duşmanilor lor 
în limbajul vindicativ al profeților lor din vechime?. 


Creşterea rapidă a numărului de pelerini în Palestina în secolul al XIX-lea a intensi- 
ficat rivalitatea dintre biserici. Căile ferate şi vapoarele au permis călătoriile în masă, 
făcând regiunea accesibilă grupurilor de turişti catolici din Franţa şi Italia, precum şi 
grupurilor de credincioşi provenind din clasele mijlocii ale Europei şi Americii. Diferitele 
biserici se aflau în competiţie pentru a-şi exercita influenţa. Au înfiinţat misiuni pentru 
a-şi ajuta pelerinii, concurau pentru achiziţionarea de terenuri, înzestrau eparhiile şi 
mănăstirile şi fondau şcoli pentru a-i converti pe arabii ortodocşi (în special sirieni şi 
libanezi), cea mai mare, dar şi cea mai puţin educată comunitate din Ţara Sfântă. 

„În ultimii doi ani au fost trimise la Ierusalim, din partea guvernului rus, a celui 
francez, a celui napolitan şi a celui din Sardinia, o mulţime de daruri pentru împodobirea 
Bisericii Sfântului Mormânt”, îi relata, în 1839, William Young, consulul britanic în 
Palestina şi Siria, lordului Palmerston de la Ministerul de Externe. 


Există tot mai multe semne de invidie şi sentimente duşmănoase între aceste biserici. Micile 
gâlcevi care au existat întotdeauna între mănăstirile romano-catolice, cele greceşti şi cele 
armeneşti nu durau prea mult, cât timp divergenţele dintre ele erau aplanate periodic de 
cea care dădea autorităţilor turceşti o mită mai mare decât celelalte. Dar vremurile acelea 
s-au dus, fiindcă aceste ţări nu mai sunt izolate de intrigile europene în problemele Bisericii?. 


Între 1842 şi 1847, la Ierusalim era mare agitaţie : anglicanii au întemeiat o eparhie ; 
austriecii au deschis o tipografie franciscană ; francezii au deschis un consulat la Ieru- 
salim şi pompau bani în şcoli şi biserici pentru catolici ; papa Pius al IX-lea a reinstalat 
un patriarh romano-catolic rezident, primul după cruciadele din secolul al XII-lea; 
patriarhul grec s-a întors de la Constantinopol pentru a-i controla mai bine pe orto- 
docşi ; iar ruşii au trimis o misiune ecleziastică, fondând un complex ce cuprindea un 
han, un spital, o capelă, o şcoală şi o piaţă pentru a deservi numărul tot mai mare de 
pelerini ruşi. 

În primele decenii ale secolului al XIX-lea, Biserica Ortodoxă Rusă a trimis la 
Ierusalim mai mulţi pelerini decât orice altă ramură a credinţei creştine. În fiecare an, 
aproape 15 000 de creştini soseau la Ierusalim pentru sărbătoarea Paştelui, unii făcând 
pe jos lungul drum ce străbătea Rusia, Caucazul, Anatolia şi Siria. Faţă de locurile sfinte 
din Palestina ruşii nutreau o evlavie puternică şi înflăcărată : a face un pelerinaj în aceste 
locuri constituia pentru ei cea mai înaltă manifestare a credinţei. 

În anumite privinţe, ruşii considerau Ţara Sfântă o prelungire a patriei lor spirituale. 
Ideea „Sfintei Rusii” nu avea nici o delimitare teritorială ; era un imperiu al ortodocşilor, 

cu sanctuare presărate prin toate ţinuturile creştinătăţii orientale, având Sfântul Mormânt 
Urept biserică-mamă. „Palestina”, scria un teolog rus în anii 1840, „este pământul nostru 
natal în care nu ne recunoaştem a fi străini”4. Secole de pelerinaj au fundamentat această 
revendicare, stabilind o conexiune între Biserica Rusă şi Locurile Sfinte (legate de viaţa 
lui Hristos la Betleem, Ierusalim şi Nazaret), pe care mulţi ruşi le considerau mai im- 
portante - baza unei autorităţi spirituale mai înalte — decât suveranitatea vremelnică şi 
politică a otomanilor în Palestina. 

Nimic din această ardoare nu se regăsea la catolici ori la protestanți, pentru care 
Locurile Sfinte erau obiect de interes istoric şi de manifestare a unui sentiment romantic 
mai curând decât a evlaviei. Istoricul Alexander Kinglake, autor şi al unor însemnări de 
călătorie, considera că „modelul cel mai apropiat de un pelerin pe care îl putea oferi 
Biserica Romano-Catolică era adesea un simplu turist francez, cu un jurnal, o teorie şi 
planul de a scrie o carte”. Turiştii europeni erau dezgustaţi de patosul pelerinilor orto- 
docşi, ale căror ritualuri ciudate li se păreau „barbare” şi nişte „superstiții degradante”. 
Martineau a refuzat să meargă la Sfântul Mormânt pentru a vedea ritualul de spălare a 
picioarelor pelerinilor în Vinerea Mare. „Nu m-am putut duce să văd mascarade 
desfăşurate în numele creştinismului”, scria ea, „în comparaţie cu care şi cel mai primitiv 
fetişism de pe malurile unui râu african ar fi fost mai puţin strident”. Din acelaşi motiv, 
nu s-a dus nici la ceremonia Luminii Sfinte din Sâmbăta Paştelui, când mii de credincioşi 
se îngrămădeau în Sfântul Mormânt pentru a-şi aprinde lumânările de la flăcările mira- 
culoase ce apăreau din mormântul lui Hristos. Grupuri rivale de ortodocşi - greci, bul- 
pari, moldoveni, sârbi şi ruşi - se înghionteau pentru a-şi aprinde lumânările primii ; 
se luau la bătaie ; iar uneori credincioşii mureau călcaţi în picioare sau sufocaţi de fum. 
Baronul Curzon, care a asistat la o asemenea scenă în 1834, a descris ceremonia ca pe 
„0 scenă de dezordine şi profanare”, în care pelerinii, „aproape goi, dansau cu mişcări 
frenetice, chiuind şi răcnind de parcă erau posedaţi”$. 

Nu este de mirare că o unitariană ca Martineau şi un anglican precum Curzon erau 
atât de ostili acestor ritualuri : manifestarea sentimentelor religioase fusese eliminată de 
mult din Biserica Protestantă. Asemenea multor turişti din Ţara Sfântă, simțeau că au 
mai puţine lucruri în comun cu pelerinii ortodocşi, al căror comportament sălbatic nu 
prea părea creştin, decât cu musulmanii relativ seculari, a căror atitudine foarte rezervată 
şi demnă era mai aproape de felul lor discret de a se ruga în linişte. Atitudini ca ale lor 
vor influenţa formularea politicii occidentale faţă de Rusia în disputele diplomatice pri- 
vind Ţara Sfântă, care vor duce în cele din urmă la Războiul Crimeii. 

Nesesizând sau ignorând importanţa Ţării Sfinte pentru identitatea spirituală a Rusiei, 
comentatorii europeni au văzut doar o ameninţare tot mai mare a intereselor bisericilor 
occidentale de acolo din partea Rusiei. La începutul anilor 1840, Young, acum consul 
britanic, trimitea sistematic rapoarte către Ministerul de Externe din Anglia despre sta- 
bilirea unor „agenţi ruşi” la Ierusalim - scopul acestora fiind, după părerea lui, să 
pregătească „o cucerire de către ruşi a Ţării Sfinte” prin pelerinaje plătite şi achiziţio- 
narea unor terenuri pentru bisericile şi mănăstirile ortodoxe. Era, desigur, o perioadă 
în care misiunea ecleziastică rusă îşi exercita influenţa asupra comunităţilor greacă, 
armeană şi arabă ortodoxă, finanţând biserici, şcoli şi hanuri din Palestina şi Siria (un 
activism căruia Ministerul de Externe de la Sankt-Petersburg i se opunea, fiindcă, pe 
bună dreptate, se temea că asemenea activităţi ar putea provoca ostilitatea puterilor 

occidentale). Rapoartele lui Young despre planurile de cucerire ale Rusiei erau tot mai 
isterice. „Pelerinii din Rusia au fost auziţi vorbind pe faţă despre viitorul nu foarte 
îndepărtat când această ţară va fi sub stăpânire rusească”, îi scria el lui Palmerston în 
1840. „Într-o singură noapte din timpul Paştelui ruşii ar putea înarma 10 000 de pelerini 
aflaţi între zidurile Ierusalimului. Mănăstirile din oraş sunt spaţioase şi, fără costuri 
prea mari, pot fi transformate în fortărețe.” Temerile britanicilor în faţa acestui „plan 
rusesc” au accelerat iniţiativele anglicanilor, care au condus în cele din urmă la întemeie- 
rea primei biserici anglicane de la Ierusalim, în 18456. 

Dar cei mai îngrijoraţi de prezenţa tot mai masivă a Rusiei în Ţara Sfântă erau 
francezii. Potrivit catolicilor francezi, Franţa avea cu Palestina o legătură istorică, datând 
din perioada cruciadelor. În opinia lor, acest lucru conferea Franţei, „prima naţiune 
catolică” a Europei, misiunea specială de a proteja credinţa din Ţara Sfântă, în pofida 
scăderii remarcabile a numărului de pelerini romano-catolici în ultimii ani. „Avem acolo 
o moştenire de păstrat, un interes de apărat”, declara presa provincială catolică. „Vor 
trece secole până când ruşii vor vărsa măcar o mică parte din sângele sacrificat de fran- 
cezi pentru Locurile Sfinte în timpul cruciadelor. Ruşii nu au participat în nici un fel la 
cruciade... Întâietatea Franţei printre naţiunile creştine e atât de limpede în Orient, încât 
turcii numesc Europa creştină Frankistan, ţara francezilor.”” 

Pentru a contracara prezenţa tot mai mare a ruşilor şi a-şi consolida rolul de principali 
protectori ai catolicilor din Palestina, francezii au deschis un consulat la Ierusalim în 
1843 (nu după mult timp, un grup de musulmani revoltați, ostili influenţei exercitate de 
puterile occidentale, a smuls tricolorul de pe stâlpul pe care era arborat). La ceremoniile 
romano-catolice de la Sfântul Mormânt şi de la Biserica Naşterii din Betleem, consulul 
francez a început să apară în uniformă de gală, cu o suită numeroasă de oficialități. La 
mesa din noaptea de Crăciun de la Betleem a fost însoţit de un număr mare de infanterişti, 
asiguraţi de Mehmet Paşa, dar plătiţi de Franţa?. 

Încăierările dintre catolici şi ortodocşi aveau loc de obicei atât la Biserica Naşterii, 
cât şi la Sfântul Mormânt. De mulţi ani se certau dacă şi călugării catolici sunt îndreptăţiţi 
să aibă o cheie de la biserica principală (ai cărei custozi erau ortodocşii) ca să poată 
trece prin ea spre Capela Ieslei, care le aparţinea catolicilor ; dacă ar trebui să aibă o 
cheie de la Grota Naşterii, o veche cavernă de sub biserică, considerată locul în care 
s-a născut Hristos ; dacă ar trebui să li se dea voie să monteze în pardoseala de marmură 
a Grotei, în presupusul loc al Naşterii, o stea de argint cu stema Franţei şi cu o inscripţie 
în latină: „Aici lisus Hristos s-a născut din Fecioara Maria”. Steaua fusese amplasată 
acolo de francezi în secolul al XVIII-lea, dar ortodocşii nu o suportau, considerând-o 
0 „emblemă a cuceririi”. În 1847, steaua de argint a fost furată ; instrumentele folosite 
pentru a o desprinde din pardoseala de marmură au fost lăsate acolo. Imediat, catolicii 
i-au învinuit de acest delict pe ortodocşi. Abia de curând ortodocşii construiseră un zid 
pentru a împiedica accesul preoţilor catolici la Grotă, iar această măsură a dus la disen- 
siuni între preoţii catolici şi cei ortodocşi. După înlăturarea stelei de argint, francezii 
au înaintat un protest diplomatic Porții, curtea otomană de la Constantinopol, făcând 
referire la un tratat din 1740, mult timp ignorat, despre care susțineau că garanta drep- 
turile catolicilor de a întreţine steaua de argint din Grotă. Dar ortodocşii aveau revendicări 
contrare, bazate pe tradiţie şi pe concesii din partea Porții”. Acest conflict minor legat 
de cheia unei biserici a constituit, de fapt, începutul unei crize diplomatice privind con- 
trolul asupra Locurilor Sfinte, care va avea consecinţe profunde. 

În afară de cheia bisericii de la Betleem, francezii susțineau dreptul catolicilor de a 
repara acoperişul Sfântului Mormânt, pomind tot de la prevederile tratatului din 1740. 
Reparaţiile erau imperios necesare. O bună parte a plumbului de pe acoperiş fusese jupuit 
(ortodocşii şi catolicii acuzându-se reciproc pentru asta). În biserică ploua şi păsările 
zburau în voie. Potrivit legilor turceşti, cel ce deţinea acoperişul unei case era proprietarul 
acelei case. Astfel încât dreptul de a efectua reparaţiile era disputat cu înverşunare de 
catolici şi de ortodocşi, pornind de la ideea că acesta le-ar conferi în faţa turcilor statutul 
de protectori legitimi ai Sfântului Mormânt. Împotriva francezilor, Rusia a susţinut 
cererile ortodocşilor, făcând recurs la Tratatul de la Kuciuk-Kainargi, din 1774, semnat 
după înfrângerea turcilor de către ruşi în războiul din 1768-1774. Potrivit ruşilor, Tratatul 
de la Kuciuk-Kainargi le acorda dreptul de a reprezenta interesele ortodocşilor în Imperiul 
Otoman. Asta era foarte departe de adevăr. Limbajul tratatului era ambiguu şi uşor de 
denaturat prin traducerea în diverse limbi (ruşii au semnat tratatul în rusă şi italiană, 
turcii în turcă şi italiană, apoi documentul a fost tradus de ruşi în franceză, în scopuri 
diplomatice). Dar presiunea exercitată de Rusia asupra Porții a garantat că lucrurile 
nu se vor petrece aşa cum voiau catolicii. Turcii au tras de timp şi au rezolvat ambiguu 
problema, provocând scandal de ambele părţi. 

Conflictul s-a agravat în mai 1851, când Ludovic-Napoleon l-a numit pe prietenul 
său apropiat, marchizul Charles de La Valette, ambasador în capitala turcă. La doi ani 
şi jumătate după alegerea sa ca preşedinte al Franţei, Napoleon încă făcea eforturi să 
se impună în faţa Adunării Naţionale. Pentru a-şi consolida poziţia, a făcut o serie de 
concesii punctului de vedere catolic: în 1849, trupele franceze l-au readus pe papă la 
Roma, după ce fusese forţat de masele revoluţionare să părăsească Vaticanul ; iar Legea 
Falloux din 1850 a deschis calea spre creşterea numărului de şcoli catolice. Numirea 
lui La Valette a reprezentat o altă concesie majoră făcută clericilor. Marchizul era un 
catolic zelos, o personalitate marcantă a „partidei clericale” din umbră, care, potrivit 
părerii generale, trăgea sforile politicii externe a Franţei. Această facțiune clericală avea 
o influenţă deosebit de puternică asupra politicii Franţei în ceea ce priveşte Locurile 
Sfinte, unde milita pentru o atitudine fermă împotriva amenințării ortodoxe. Când a 
preluat postul de ambasador, La Valette şi-a depăşit cu mult prerogativele. În drum spre 
Constantinopol, a făcut o oprire neprogramată la Roma pentru a-l convinge pe papă să 
susţină revendicările catolicilor din Ţara Sfântă. Instalat la Constantinopol, a insistat să 
folosească un limbaj agresiv în relaţia cu Poarta - tactică, explica el, menită să „îi facă 
pe sultan şi pe miniştrii lui să dea înapoi şi să capituleze” în faţa intereselor francezilor. 
Presa catolică i s-a raliat lui La Valette, mai ales influentul Journal des debazs, al cărui 
editor îi era prieten apropiat. La rândul său, La Valette alimenta presa cu citate care 
puneau paie pe foc şi îl înfuriau pe ţarul Nicolae I!l. 

În august 1851, francezii au format o comisie mixtă împreună cu turcii pentru a 
dezbate problema drepturilor religioase. Comisia şi-a tot amânat concluziile fiindcă turcii 
cumpăneau cu precauţie revendicările ortodocşilor şi cele ale catolicilor. Înainte ca 
lucrările comisiei să se fi încheiat, La Valette a anunţat că dreptul catolicilor a fost 
„stabilit în mod clar”, ceea ce însemna că nu mai era necesară continuarea negocierilor. 
A afirmat că Franţa „este îndreptăţită să recurgă la măsuri extreme” pentru a sprijini 
dreptul catolicilor şi a lăudat „superioritatea forţelor navale ale acesteia în Mediterana” 
ca mijloc de impunere a intereselor francezilor. 

Nu se ştie sigur dacă La Valette a avut aprobarea lui Napoleon pentru o asemenea 
ameninţare explicită cu războiul. Napoleon nu manifesta un interes deosebit faţă de 
religie. Nu cunoştea detaliile disputei privind Ţara Sfântă şi se plasa în principiu pe o 
poziţie defensivă în Orientul Mijlociu. Dar este posibil sau chiar foarte probabil ca 
Napoleon să fi fost mulţumit că La Valette provoca o criză în relaţia cu Rusia. Era dispus 
să încerce orice s-ar fi interpus între cele trei puteri (Marea Britanie, Rusia şi Austria), care 
izolaseră Franţa de Concertul European şi îi impuseseră în 1815 condiţiile „umilitoa- 
relor tratate” de după înfrângerea unchiului său, Napoleon Bonaparte. Ludovic-Napoleon 
avea motive întemeiate să spere că din disputa asupra Ţării Sfinte se va naşte un nou 
sistem de alianţe: Austria era o ţară catolică şi ar fi putut fi convinsă să se alăture 
Franţei împotriva Rusiei ortodoxe, iar Marea Britanie avea de apărat propriile interese 
imperiale în Orientul Apropiat împotriva ruşilor. Oricare ar fi fost motivul ce a determinat 
această acţiune, agresiunea premeditată a lui La Valette l-a înfuriat pe ţar, care l-a aver- 
tizat pe sultan că orice acceptare a revendicărilor catolicilor ar încălca tratatele existente 
dintre Poartă şi Rusia, obligându-l să rupă relaţiile diplomatice cu otomanii. Această 
schimbare bruscă a situaţiei a alertat Marea Britanie, care, anterior, încurajase Franţa 
să ajungă la un compromis, însă acum se afla în situaţia de a se pregăti de un eventual 
război!?. 

Războiul propriu-zis avea să izbucnească abia peste doi ani, dar, când s-a întâmplat 
acest lucru, conflagraţia a fost alimentată de fervoarea religioasă acumulată de-a lungul 
secolelor. 


Imperiul Rus se întemeia pe religie într-o măsură mult mai mare decât oricare dintre 
celelalte puteri. Sistemul țarist îşi organiza supuşii în funcţie de statutul lor confesional ; 
îşi percepea graniţele şi obligaţiile internaţionale aproape numai în baza religiei. 

În ideologia fondatoare a statului țarist, ce a fost întărită de naționalismul rus în 
secolul al XIX-lea, Moscova rămăsese ultima capitală a ortodoxiei, „A Treia Romă”, 
după cucerirea de către turci a Constantinopolului, inima Bizanțului, în 1453. Potrivit 
acestei ideologii, eliberarea ortodocşilor de imperiul islamic al otomanilor şi reinstaurarea 
Constantinopolului drept centru al creştinătăţii orientale făceau parte din misiunea divină 
a Rusiei în lume. Imperiul Rus a fost conceput ca o cruciadă ortodoxă. Începând cu 
înfrângerea hanatelor mongole Kazan şi Astrahan în secolul al XVI-lea şi până la cuce- 
rirea Crimeii, a Caucazului şi a Siberiei în secolele al XVIII-lea şi al XIX-lea, identitatea 
imperială a Rusiei a fost de fapt definită de conflictul dintre creştinii stabiliţi aici şi 
nomazii tătari din stepele eurasiatice. În conştiinţa naţională a ruşilor, această delimitare 
religioasă a fost întotdeauna mai importantă decât orice altă definire etnică: rusul era 
ortodox, iar străinul avea altă credinţă. 

Religia s-a aflat în centrul războaielor purtate de Rusia împotriva turcilor, care, la 
mijlocul secolului al XIX-lea, aveau zece milioane de supuşi ortodocşi (greci, bulgari, 
albanezi, moldoveni, valahi şi sârbi) în teritoriile lor europene, plus trei-patru milioane 
de alţi creştini (armeni, georgieni şi un mic număr de abhazi) în Caucaz şi Anatolia!?. 

Pe graniţa nordică a Imperiului Otoman, o linie de apărare fortificată se întindea de 
la Belgrad, în Balcani, până la Kars, în Caucaz. Aceasta a fost linia de-a lungul căreia 


RĂZBOAIELE RELIGIOASE 35 


s-au purtat toate războaiele dintre Turcia şi Rusia începând cu a doua jumătate a secolului 
al XVII-lea (în 1686-1699, 1710-1711, 1735-1739, 1768-1774, 1787-1792, 1806-1812 
şi 1828-1829). Războiul Crimeii şi Războiul Ruso-Turc din 1877-1878 nu au constituit 
excepţii de la această regulă. Granițele apărate de aceste fortăreţe au fost zone de conflicte 
religioase, linia de demarcaţie dintre ortodoxie şi islam. 

Două regiuni au avut un rol vital în aceste războaie ruso-turce: Delta Dunării (din 
principatele Moldova şi Ţara Românească) şi coasta de nord a Mării Negre (inclusiv 
Peninsula Crimeea). Acestea aveau să devină cele două mari teatre ale confruntărilor 
din Războiul Crimeii. 

Cu braţele sale late şi mlaştinile pestilenţiale, Delta Dunării era o zonă tampon deci- 
sivă pentru apărarea Constantinopolului de un atac terestru din partea ruşilor. Apro- 
vizionarea cu alimente pe Dunăre era esenţială pentru fortărețele turceşti, precum şi 
pentru orice contingent al armatei ruse ce lua cu asalt capitala otomană, astfel încât 
loialitatea populaţiei de agricultori locali reprezenta un factor vital în aceste războaie. 
Ruşii au făcut apel la religia ortodoxă a agricultorilor, în încercarea de a-i câştiga de 
partea lor într-un război de eliberare de sub dominaţia musulmană, în timp ce turcii au 
adoptat politicile pământului pârjolit. Foametea şi bolile i-au înfrânt sistematic pe ruşii 
ce avansau în ţinuturile dunărene ale căror recolte fuseseră distruse de turcii în retragere. 
Astfel, orice atac împotriva capitalei turceşti avea să depindă de conceperea de către ruşi 
a unei rute pe mare - prin Marea Neagră - pentru a-şi aproviziona trupele de atac. 

Dar coasta de nord a Mării Negre şi Crimeea erau folosite şi de otomani ca zonă 
tampon împotriva Rusiei. Otomanii se bazau mai curând pe vasalii lor din acea zonă, 
triburile tătare din Hanatul Crimeii, care vorbeau o limbă turcică, decât pe o colonizare 
pentru a proteja graniţele islamului de invadatorii creştini. Condus de Dinastia Ghiranilor, 
descinzând din însuşi Ginghis-Han, Hanatul Crimeii era ultimul avanpost rămas din 
Hoarda de Aur. Din secolul al XV-lea până în secolul al XVIII-lea armata sa de călăreţi 
ţinuse sub control stepele sudice dintre Rusia şi coasta Mării Negre. În urma raidurilor 
din Cnezatul Moscovei, tătarii trimiteau permanent la Constantinopol slavi spre a fi 
vânduți pe pieţele robiei sexuale sau pentru galere. Ţarii Rusiei şi conducătorii Poloniei 
îi plăteau tribut hanului pentru a-şi ţine oamenii departe de teritoriile lor!*. 

De la sfârşitul secolului al XVII-lea, când a intrat în posesia Ucrainei, Rusia s-a 
luptat vreme de un veac să smulgă aceste zone tampon de sub controlul otomanilor. Por- 
turile cu ape calde ale Mării Negre, atât de importante pentru ascensiunea puterii comer- 
ciale şi navale ruseşti, erau elementele strategice în acest război, dar interesele religioase 
nu s-au aflat niciodată mai prejos. Astfel, după înfrângerea otomanilor de către Rusia 
şi aliaţii săi în 1699, Petru cel Mare le-a cerut turcilor să le garanteze ortodocşilor 
drepturile asupra Sfântului Mormânt şi liberul acces al tuturor ruşilor în Ţara Sfântă. 
Lupta pentru principatele dunărene (Moldova şi Ţara Românească) a fost la rândul ei, 
parţial, un război religios. În conflictul ruso-turc din 1710-1711, Petru le-a ordonat tru- 
pelor ruseşti să treacă Prutul şi să invadeze principatele, în speranţa că astfel va provoca 
o răscoală a populaţiei creştine autohtone împotriva turcilor. Răscoala nu a avut loc. Dar 
ideea că Rusia ar putea apela la coreligionarii săi din Imperiul Otoman pentru a-i submina 
pe turci s-a menţinut în centrul politicii ţariste în următorii două sute de ani. 

Această politică a căpătat o formă oficială în perioada în care Ecaterina cea Mare 
s-a aflat pe tron (1762-1796). După înfrângerea decisivă n otomanilor în războiul din 

1768-1774, când aceştia au reocupat principatele, ruşii au avut relativ puţine pretenţii 
teritoriale de la turci înainte de a se retrage. Prin Tratatul de la Kuciuk-Kainargi, Rusia 
a primit doar o fâşie îngustă de pe coasta Mării Negre între Nipru şi Bug (inclusiv portul 
Herson), regiunea Kabarda din Caucaz, precum şi porturile Kerci şi Enikale din Crimeea, 
unde Marea Azov comunică cu Marea Neagră, deşi tratatul îi constrângea pe otomani 
să renunţe la suveranitatea asupra Hanatului Crimeii şi să le recunoască tătarilor inde- 
pendenţa. Totodată, tratatul acorda vaselor ruseşti drept de navigaţie prin Dardanele, 
strâmtoarea îngustă turcească ce uneşte Marea Neagră cu Mediterana. Chiar dacă ruşii 
nu au primit multe teritorii, au câştigat drepturi substanţiale de a interveni în favoarea 
supuşilor ortodocşi din Imperiul Otoman. Tratatul de la Kuciuk-Kainargi a redat princi- 
patelor statutul lor anterior sub suveranitatea otomană, dar ruşii şi-au asumat dreptul de 
a proteja populaţia ortodoxă. De asemenea, în baza tratatului Rusiei i se permitea să con- 
struiască o biserică ortodoxă la Constantinopol - prevedere pe care ruşii au interpretat-o 
într-un sens mai larg, considerând că aveau dreptul să-i reprezinte pe supuşii ortodocşi 
ai sultanului. Astfel, negustorilor creştini din Imperiul Otoman (greci, armeni, moldoveni 
şi valahi) li se îngăduia să navigheze în apele Turciei sub pavilion rusesc, o concesie 
importantă prin care ruşii îşi puteau promova simultan interesele comerciale şi pe cele 
religioase. Aceste revendicări religioase au avut implicaţii pragmatice interesante. Cum 
ruşii nu puteau anexa Principatele Române fără să întâmpine rezistenţă din partea marilor 
puteri, încercau să smulgă Porții concesii ce ar fi transformat principatele în regiuni 
semiautonome aflate sub influenţa Rusiei. Ei sperau ca, în timp, afinităţile religioase să 
ducă la realizarea unor alianţe cu moldovenii şi valahii, de natură să slăbească autori- 
tatea otomanilor şi să asigure dominaţia ruşilor în sud-estul Europei în caz că Imperiul 
Otoman s-ar fi prăbuşit. 

Încurajată de victoria asupra Turciei, Ecaterina a urmat o politică de colaborare cu 
grecii, ale căror interese religioase, susţinea ea, Rusia avea dreptul şi obligaţia să le 
protejeze în baza tratatului. Ecaterina a trimis agenţi militari în Grecia, a instruit ofiţeri 
greci în şcolile sale militare, a invitat negustori şi marinari greci să se stabilească în 
noile sale oraşe de pe ţărmul Mării Negre şi le-a dat grecilor de înţeles că Rusia le va 
sprijini mişcarea de eliberare naţională de sub turci. Dintre toţi suveranii ruşi, Ecaterina 
s-a identificat cel mai mult cu cauza grecilor. Sub influenţa tot mai mare a comandantului 
său militar cu cel mai înalt grad, omul de stat şi favoritul curţii, prinţul Grigori Potemkin, 
Ecaterina visa Chiar să recreeze vechiul Imperiu Bizantin, pe ruinele celui otoman. 
Filosoful francez Voltaire, cu care împărăteasa coresponda, i se adresa cu votre majeste 
imperiale de l'Eglise grecque, în timp ce baronul Friedrich Grimm, corespondentul ei 
german favorit, îi spunea /'Imperatrice des Grecs. Ecaterina îşi imagina acest imperiu 
elen ca un imperiu ortodox aflat sub protecţia Rusiei, a cărei limbă slavonă, potrivit 
opiniei (greşite) a primului mare istoric al Rusiei, Vasili Tatişcev, fusese cândva lingua 
franca a Imperiului Bizantin. Împărăteasa i-a dat numele Constantin - după primul şi 
ultimul împărat al Bizanțului - celui de-al doilea nepot al său. Pentru a-i sărbători 
naşterea, în 1779, a pus să se bată monede speciale din argint cu imaginea marii biserici 
Sfânta Sofia (Hagia Sofia) de la Constantinopol, transformată dramatic în moschee după 
cucerirea otomană. În locul unui minaret, pe monedă, deasupra fostei bazilici bizantine 
se afla o cruce ortodoxă. Pentru a-şi educa nepotul să devină conducătorul acestui imperiu 
oriental renăscut, împărăteasa i-a adus dădace din Naxos, care să-l înveţe greaca, limbă 
pe care acesta, ajuns la vârsta maturității, o vorbea fluent!$. 

Nu a fost niciodată clar cât de convinsă era de acest „Proiect Grecesc”. În forma 
conturată în 1780 de contele Bezborodko, secretarul ei particular şi, în fapt, ministrul 
de Externe, proiectul prevedea nici mai mult, nici mai puţin decât expulzarea turcilor 
din Europa, împărţirea teritoriilor acestora între Rusia şi Austria şi „reîntemeierea 
vechiului imperiu grecesc”, cu capitala la Constantinopol. În 1781, Ecaterina a discutat 
acest proiect cu împăratul austriac Iosif al II-lea. Într-o corespondenţă purtată în 
următorul an, au căzut de acord că un asemenea proiect era de dorit. Rămâne însă incert 
dacă aveau de gând să realizeze acest plan. Unii istorici au ajuns la concluzia că proiectul 
grecesc nu a fost decât un element de iconografie neoclasică sau o punere în scenă 
politică, la fel ca „satele potemkiniene”, care nu a jucat un rol cu adevărat important 
în politica externă a Rusiei. Însă, chiar dacă nu a existat un plan concret de măsuri care 
să fie luate imediat, pare destul de clar că proiectul constituia cel puţin unul dintre 
obiectivele generale ale Rusiei de a deveni o putere cu deschidere la Marea Neagră, 
conectată prin comerţ şi religie cu lumea ortodoxă din estul Mediteranei, inclusiv cu 
Ierusalimul. Potrivit poetului preferat al Ecaterinei, Gavrila Derjavin, care a fost şi unul 
dintre cei mai importanţi oameni de stat din timpul domniei sale, scopul proiectului 
grecesc era: 


Să se meargă înainte printr-o cruciadă, 

Să se curețe apele Iordanului, 

Să se elibereze Sfântul Mormânt, 

Să li se dea înapoi Atena atenienilor, Constantinopolul lui Constantin 
Şi să se reîntemeieze Ţara Sfântă a lui afet” 


„Odă despre cucerirea oraşului Ismail” 


Fără îndoială că turul pe care l-au făcut Ecaterina şi Iosif, cu o mare suită internaţională, 
în porturile Mării Negre a fost mai mult decât o punere în scenă politică. Împărăteasa 
a vizitat şantierele unor noi oraşe şi baze militare ruseşti, trecând pe sub arcadele înălțate 
de Potemkin în cinstea ei, pe care erau înscrise cuvintele „Drumul spre Bizanţ”!S. 
Călătoria ei a fost o declaraţie de intenţie. 

Ecaterina credea că Rusia trebuia să se orienteze spre sud dacă voia să devină o mare 
putere. Nu mai era suficient să exporte blănuri şi cherestea prin porturile sale baltice, 
ca în vremea cnezatului medieval al Moscovei. Ca să concureze cu puterile europene 
trebuia să-şi dezvolte pieţe de desfacere pentru produsele agricole din ţinuturile sale 
sudice fertile şi să-şi impună prezenţa navală în porturile cu ape calde de la Marea 
Neagră, din care navele ei să poată pătrunde în Mediterana. Din cauza geografiei ciudate 
a Rusiei, Marea Neagră juca un rol decisiv nu numai în apărarea militară a Imperiului 
Rus la graniţa sa de sud cu lumea musulmană, ci şi în menţinerea ei ca putere pe con- 
tinentul european. Fără Marea Neagră, Rusia nu avea acces spre Europa pe mare decât 
prin Baltica, mare ce putea fi uşor blocată de alte puteri nordice în cazul unui conflict 
european (aşa cum britanicii au şi făcut în timpul Războiului Crimeii). 

Planul de a face din Rusia o putere sudică a fost lansat în forţă în 1776, când Ecaterina 
l-a însărcinat pe Potemkin să se ocupe de Noua Rusie (Novorossiia), teritoriile puţin 


* Potrivit cronicilor medievale ruseşti, după Potopul din Facerea, în ţinuturile lui Iafet s-au 
stabilit vechea populaţie rus şi alte triburi. 

populate de pe ţărmul nordic al Mării Negre, cucerite recent de la otomani, şi să 
colonizeze regiunea. Le-a oferit aristocraților ruşi terenuri enorme şi a invitat colonizatori 
europeni (germani, polonezi, italieni, greci, bulgari şi sârbi) să se instaleze în stepe ca 
agricultori. Acolo s-au întemeiat noi oraşe — Ekaterinoslav, Herson, Nikolaev şi Odessa -, 
multe construite în stil rococo francez şi italian. Potemkin însuşi a supravegheat construc- 
ţia oraşului Ekaterinoslav (Care înseamnă „slava Ecaterinei”) ca simbol greco-roman 
care să reprezinte moştenirea clasică pe care el şi adepţii proiectului grecesc şi-o imaginau 
pentru Rusia. El visa, după cum îi explica Ecaterinei într-o scrisoare, la structuri gran- 
dioase, dintre care multe nu au fost realizate niciodată, precum magazine „construite în 
semicerc, ca propileele sau arcadele de la Atena”, o casă a guvernatorului „în stil grec şi 
roman”, tribunale în forma „vechilor bazilici” şi o catedrală, „un fel de imitație a Bazi- 
licii Sfântul Pavel de lângă zidurile Romei”. Era, spunea el, „un semn al transformării 
acestui pământ, prin grija voastră, dintr-o stepă pustie într-o grădină întinsă şi dintr-un 
ţinut sălbatic al animalelor într-un cămin primitor pentru oameni din toate ţinuturile”!” 

Odessa era perla sudică a coroanei ruseşti. Frumuseţea ei arhitectonică se datora în 
bună măsură ducelui de Richelieu, emigrat în Rusia în urma Revoluţiei Franceze, care 
a fost mulţi ani guvernatorul oraşului. Dar importanţa Odessei ca port era realizarea 
grecilor, primii care fuseseră încurajați de Ecaterina să se stabilească aici. Graţie liberei 
circulații acordate navelor ruseşti prin Tratatul de la Kuciuk-Kainargi, Odessa a devenit 
în scurt timp un actor important în comerţul din Marea Neagră şi Mediterana, înlocuind 
în bună măsură dominaţia francezilor. 

Integrarea Crimeii în Rusia s-a petrecut într-un mod diferit. Prin Tratatul de la 
Kuciuk-Kainargi se recunoştea independenţa Hanatului Crimeii faţă de otomani, chiar 
dacă sultanul şi-a păstrat o autoritate religioasă nominală în calitatea sa de calif. Deşi 
semnaseră tratatul, otomanii nu prea fuseseră dispuşi să recunoască independenţa Crimeii, 
temându-se că aceasta va fi înglobată curând de ruşi, la fel ca restul țărmului Mării Negre. 
Rămâneau pe poziţii în puternica cetate Oceakov, pe ţărmul limanului Niprului, de unde 
puteau să-i atace pe ruşi în cazul în care aceştia ar fi intervenit în peninsulă. Dar aveau 
puţine mijloace de apărare împotriva politicii de infiltrare politică şi religioasă a Rusiei. 

La trei ani după semnarea tratatului, Şahin Ghirai a fost ales han. Educat la Veneţia 
şi semioccidentalizat, era candidatul preferat al Rusiei (aflat în fruntea unei delegaţii a 
Crimeii la Sankt-Petersburg, o impresionase pe Ecaterina prin „firea sa plăcută” şi 
înfăţişarea atrăgătoare). Şahin era susţinut de numeroasa populaţie creştină din Crimeea 
(negustori greci, georgieni şi armeni) şi de mulţi dintre nomazii nogai din stepele con- 
tinentale, care îşi păstraseră întotdeauna cu înverşunare independenţa faţă de hanatul 
otoman şi care i se supuneau lui Şahin în calitate de comandant al Hoardei lui Nogai. 
Numai că Şahin nu era acceptabil pentru otomani, care au trimis o flotă cu alt han care 
să-l înlocuiască şi i-au încurajat pe tătarii din Crimeea să se răzvrătească împotriva 
acestui „păgân”. Şahin a fugit, dar în scurt timp s-a întors şi a lansat împotriva tătarilor 
rebeli un masacru ce i-a îngrozit chiar şi pe ruşi. Drept răspuns şi încurajați de otomani, 
tătarii au pornit un război religios punitiv împotriva creştinilor din Crimeea, determinând 
Rusia să organizeze exodul rapid al acestora (30 000 de creştini au fost strămutați la 
Taganrog, Mariupol şi în alte oraşe de pe coasta Mării Negre, unde majoritatea s-au 
trezit fără nici un adăpost). 

Plecarea creştinilor a slăbit dramatic economia Crimeii. Şahin a devenit şi mai 
dependent de ruşi, care au început să exercite presiuni asupra lui ca să accepte anexarea. 
Nerăbdător să consolideze securitatea Crimeii înaintea unei reacţii a restului Europei, 
Potemkin s-a pregătit de un război-fulger împotriva turcilor şi, totodată, a aranjat abdica- 
rea lui Şahin în schimbul unei pensii exorbitante. După instalarea hanului la Sankt- 
Petersburg, tătarii au fost convinşi să i se supună Ecaterinei. În întreaga Crimee au avut 
loc ceremonii regizate în cadrul cărora tătarii se adunau, cu tot cu mullahii lor, pentru a-i 
jura credinţă, cu mâna pe Coran, împărătesei ortodoxe aflate la mii de kilometri depăr- 
tare. Potemkin era convins că anexarea trebuia cel puţin să pară a fi din voinţapoporului. 

Anexarea Crimeii de către Rusia în 1783 a constituit o umilinţă amară pentru turci. 
Era primul teritoriu musulman pe care Imperiul Otoman îl pierdea în faţa creştinilor. 
Cu greu marele-vizir al Înaltei Porţi a acceptat acest lucru. Alţi oameni politici de la 
curtea sultanului considerau însă că pierderea Crimeii reprezintă un pericol de moarte 
pentru Imperiul Otoman, susţinând că ruşii o vor folosi ca bază militară împotriva 
Constantinopolului şi a autorităţii otomane din Balcani, şi făceau presiuni pentru declan- 
şarea unui război împotriva Rusiei. Dar era nerealist ca turcii să se lupte singuri cu ruşii, 
iar turcii nu prea sperau la o intervenţie occidentală : Austria se aliniase cu Rusia, anti- 
cipând o viitoare împărţire a Imperiului Otoman între ruşi şi austrieci ; Franţa era prea 
epuizată după implicarea în Războiul de Independenţă american pentru a trimite o flotă 
în Marea Neagră ; în timp ce britanicii, profund afectaţi de pierderile suferite în America, 
erau mai curând indiferenți (dacă „Franţa are de gând să tacă în privinţa turcilor”, nota 
lordul Grantham, ministrul de Externe, „de ce ne-am amesteca noi? Nu e momentul să 
începem o nouă luptă!8”). 

Otomanii şi-au pierdut răbdarea patru ani mai târziu, în 1787, la scurt timp după 
turul provocator al Ecaterinei prin oraşele recent cucerite de pe ţărmul Mării Negre, 
într-un moment când, în Caucaz, înregistrau noi pierderi în faţa ruşilor” În speranţa unei 
alianţe cu prusacii, cei ce se declarau în favoarea războiului au avut câştig de cauză, iar 
otomanii au declarat război Rusiei ; Rusia a fost sprijinită de aliata sa, Austria, care, la 
rândul ei, a declarat război Turciei. La început, otomanii au înregistrat unele succese. 
Pe frontul danubian, au determinat retragerea forţelor austriece înspre Banat. Dar nu au 
mai primit ajutor militar din partea Prusiei, iar după un îndelungat asediu au pierdut 
cetatea strategică de la Oceakov în faţa ruşilor, apoi Belgradul şi Principatele Române 
în faţa unei contraofensive austriece, pentru ca, în cele din urmă, ruşii să cucerească 
importantele forturi turceşti de la gurile Dunării. Turcii au fost nevoiţi să ceară pacea. 
În 1792, prin Tratatul de la Iaşi, au redobândit un control nominal asupra Principatelor 
Române, dar au cedat Rusiei Oceakovul, noua graniţă ruso-turcă aflându-se pe Nistru. 
Totodată, au recunoscut oficial anexarea Crimeii de către Rusia. Numai că în realitate 
nu au acceptat niciodată pe deplin pierderea Crimeii şi aşteptau prilejul să se răzbune. 


* Ruşii îşi extindeau continuu sistemul de fortărețe de-a lungul fluviului Terek („Linia Caucazului”) 
şi foloseau recent câştigatul protectorat asupra regatului georgian ortodox Khartlia-Kakhetia 
ca să construiască o bază de operaţiuni împotriva otomanilor, ocupând Tbilisi şi începând 
primele lucrări la drumul militar georgian pentru a lega Rusia de sudul Caucazului. 

În războiul religios al Rusiei împotriva vecinilor săi musulmani, culturile islamice 
din regiunea Mării Negre erau considerate un pericol deosebit. Cârmuitorii Rusiei se 
temeau de o axă islamică, o largă coaliţie a unor popoare musulmane sub conducerea 
Turciei, care ar fi ameninţat regiunile de la frontiera sudică a Rusiei, unde populaţia 
musulmană creştea într-un ritm rapid, pe de o parte, datorită ratei mari a natalităţii, iar 
pe de alta, datorită convertirii la islam a unor triburi nomade. Pentru a întări controlul 
imperial în aceste zone de graniţă instabile, ruşii au lansat, în primele decenii ale seco- 
lului al XIX-lea, o nouă etapă a strategiei lor sudice: expulzarea populaţiei musulmane 
şi încurajarea creştinilor să colonizeze teritoriile recent cucerite. 

Basarabia a fost cucerită de ruşi în timpul războiului împotriva Turciei din 1806-1812. 
Poarta Otomană a cedat-o oficial Rusiei în 1812, prin Tratatul de la Bucureşti, care 
punea Principatele Române sub suveranitatea comună a Rusiei şi a Imperiului Otoman. 
Noii conducători ţarişti ai Basarabiei au expulzat populaţia musulmană, trimițând în 
Rusia, ca prizonieri de război, mii de ţărani tătari. Au repopulat câmpiile fertile ale 
Basarabiei cu moldoveni, valahi, bulgari, ruteni şi greci, atraşi de privilegiile fiscale, 
scutirea de serviciul militar şi împrumuturile oferite de statul rus celor care aveau o 
meserie. Presate să populeze regiunea, care aducea Rusia la doar câţiva kilometri de 
Dunăre, autorităţile ţariste locale au închis ochii în privinţa iobagilor ucraineni şi ruşi 
plecaţi de pe moşii, care după 1812 ajungeau în Basarabia în număr tot mai mare. Exista 
un program energic de construire a bisericilor, iar înfiinţarea unei eparhii la Chişinău 
i-a legat pe conducătorii locali ai Bisericii de Biserica Ortodoxă Rusă (şi nu de cea 
grecească)!”. 

Şi cucerirea Caucazului de către ruşi făcea parte din această cruciadă. Ea era 
concepută în mare măsură ca un război religios purtat împotriva triburilor musulmane 
din munţi — ceceni, inguşi, cerchezi şi daghestanezi - şi pentru creştinarea Caucazului. 
Triburile musulmane erau în principal sunnite, opunându-se cu înverşunare controlului 
din partea oricărei puteri seculare, dar aliniate prin religie cu sultanul otoman, în calitatea 
sa de „calif suprem al legii islamice”. Sub comanda generalului Aleksei Ermolov, numit 
guvernator al Georgiei în 1816, ruşii au purtat un război feroce, semănând teroarea, 
atacând sate, incendiind case, distrugând recolte şi defrişând păduri, în încercarea 
zadarnică de a subjuga triburile de munteni. Această campanie criminală devastatoare a 
dat naştere unei mişcări organizate de rezistenţă a triburilor, care a căpătat şi ea în scurt 
timp un caracter religios. 

Principala influenţă religioasă, numită muridism, venea de la secta (sufită) naqsh- 
bandiya, care a început să se impună în Daghestan în anii 1810 şi de acolo s-a răspândit 
în Cecenia, unde predicatorii organizau rezistenţa ca un jihad (război sfânt) condus de 
imamul Ghazi Muhammad pentru apărarea Şariei şi a purității credinţei islamice. Muri- 
dismul era o combinaţie puternică de război sfânt şi război social împotriva ruşilor păgâni 
şi a prinților care îi susțineau. A unit din nou triburile din munţi, scindate înainte de 
duşmănii şi vendete, permițându-i imamului să introducă impozite şi un serviciu militar 
generalizat. Conducerea imamului era exercitată prin murizi (discipoli religioşi), din 
rândul cărora proveneau dregătorii locali şi judecătorii din satele rebele. 

Cu cât caracterul religios al rezistenţei devenea tot mai pronunţat, cu atât se accentua 
şi caracterul religios al invaziei ruseşti. Creştinarea Caucazului a devenit unul dintre 
principalele țeluri, ruşii refuzând să ajungă la un compromis cu capii musulmani ai 
mişcării rebele. „O apropiere desăvârşită între ei şi noi nu poate fi de aşteptat decât 
atunci când crucea va fi înălţată pe munţi şi în văi şi când bisericile Mântuitorului lisus 
Hristos vor lua locul moscheilor”, se afirma într-un document oficial rusesc. „Până atunci, 
forţa armelor este adevăratul bastion al domniei noastre în Caucaz.” Ruşii au distrus 
moschei şi au impus restricţii în privinţa practicilor musulmane, cea mai mare nemulţu- 
mire fiind provocată de interzicerea pelerinajului la Mecca şi Medina. În multe zone, 
distrugerea aşezărilor musulmane făcea parte dintr-o politică a Rusiei ce ar fi numită 
astăzi „purificare etnică”, strămutarea forţată a triburilor de munteni şi repartizarea 
terenurilor acestora coloniştilor creştini. În Kuban şi în nordul Caucazului, triburile 
musulmane au fost înlocuite de colonişti slavi, în special ţărani ruşi sau ucraineni şi 
cazaci. În unele zone din sudul Caucazului, creştinii georgieni şi armeni au trecut de 
partea invadatorilor ruşi şi au participat la împărţirea prăzii. De exemplu, în timpul 
cuceririi Hanatului Gandja (Elizavetopol), unii georgieni s-au alăturat armatei ruse 
invadatoare ca trupe militare auxiliare ; au fost apoi încurajați de ruşi să se mute în 
teritoriul ocupat şi să ia în primire pământurile părăsite de musulmani după ce o campanie 
de persecuție religioasă i-a determinat pe aceştia să plece. Provincia Erevan, corespunzând 
aproximativ actualei Armenii, avea o populaţie în mare parte turco-musulmană până la 
Războiul Ruso-Turc din 1828-1829, în timpul căruia ruşii au expulzat din zonă aproxi- 
mativ 26 000 de musulmani. În următorul deceniu au adus aici un număr aproape dublu 
de armeni?. 

Dar caracterul religios al cuceririlor dinspre sud ale Rusiei s-a manifestat cel mai 
evident în Crimeea. Crimeea are o istorie religioasă îndelungată şi complexă. Pentru 
ruşi, era un loc sacru. Potrivit cronicilor acestora, în Chersones, vechea colonie grecească 
de pe coasta sud-vestică a Crimeii, în apropierea actualului oraş Sevastopol, a fost bote- 
zat, în 988, Vladimir, cneazul Kievului, aducând astfel creştinismul în Rusia Kieveană. 
Dar aici au locuit şi sciți, romani, greci, goți, genovezi, evrei, armeni, mongoli şi tătari. 
Situată pe o falie istorică adâncă ce separa creştinătatea de lumea musulmană a otomanilor 
şi a triburilor vorbitoare de limbi turcice, Crimeea a fost mereu subiect de dispută, locul 
de desfăşurare a multor războaie. Chiar şi sanctuarele şi clădirile cu destinaţie religioasă 
din Crimeea au devenit câmpuri de luptă în numele credinţei, pe măsură ce fiecare nou 
val de populaţii stabilite aici le revendica. De exemplu, în oraşul Sudak de pe litoral se 
află biserica Sfiântul Matei. Construită iniţial ca moschee, a fost ulterior distrusă şi recon- 
struită de greci ca biserică ortodoxă. Mai târziu a fost transformată în biserică catolică 
de genovezi, care au ajuns în Crimeea în secolul al XIII-lea, redevenind ulterior moschee 
sub otomani. A rămas moschee până la anexarea de către ruşi, când a fost transformată 
din nou în biserică ortodoxă?l. 

Anexarea Crimeii la Rusia a adus imperiului 300 000 de noi supuşi, aproape toţi tătari 
şi nogai musulmani. Ruşii au încercat să-i coopteze pe mai-marii locali (bei şi mârzaci) 
în administraţia lor, propunându-le să-i convertească la creştinism şi să-i înnobileze. Dar 
propunerea lor a fost ignorată. Puterea acestora nu se bazase niciodată pe funcţii publice, 
ci pe proprietatea asupra pământului şi pe politica determinată de relaţiile de clan: atât 
timp cât li se permitea să-şi păstreze pământurile, majoritatea preferau să-şi menţină 


statutul în cadrul comunităţii decât să-i slujească pe noii stăpâni imperiali. Majoritatea 
aveau legături de rudenie, comerciale sau religioase cu Imperiul Otoman. Mulţi au emi- 
grat acolo în urma anexării de către Rusia. 

Politica rusă faţă de ţăranii tătari a fost mult mai brutală. În Crimeea, spre deosebire 
de cea mai mare parte a Rusiei, iobăgia nu exista. Libertatea ţăranilor tătari a fost recu- 
noscută de noua conducere imperială, care i-a transformat în ţărani ai statului (0 catego- 
rie juridică diferită de cea a iobagilor). Dar faptul că tătarii continuau să îi fie loiali 
califului otoman, pe care îl invocau în rugăciunile lor din ziua de vineri, rămânea o 
provocare constantă pentru ruşi. Le dădea motive să se îndoiască de jurământul de cre- 
dinţă faţă de ţar al noilor supuşi. În timpul numeroaselor războaie cu otomanii din secolul 
al XIX-lea, ruşii s-au temut mereu de revoltele tătarilor din Crimeea. Îi acuzau pe capii 
musulmani Că se roagă pentru victoria turcilor şi pe ţăranii tătari că speră să fie eliberaţi 
de către turci, deşi, până la Războiul Crimeii, majoritatea populaţiei musulmane i-a 
rămas loială ţarului. 

Convinşi că tătarii erau perfizi, ruşii au făcut tot posibilul să-i determine pe noii lor 
supuşi să plece. Primul exod în masă al tătarilor din Crimeea spre Turcia a avut loc în 
timpul Războiului Ruso-Turc din 1787-1792. În cea mai mare parte a fost vorba despre 
fuga ţăranilor înfricoşaţi că vor urma represalii din partea ruşilor. Dar tătarii au fost 
încurajați să plece şi de o serie de alte măsuri luate de ruşi, printre care confiscarea pă- 
mânturilor, impozitarea punitivă, munca forţată şi intimidarea de către trupele de cazaci. 
Până în 1800 aproape o treime din populaţia tătară din Crimeea, aproximativ 100 000 de 
oameni, emigrase în Imperiul Otoman, iar alţi 10 000 plecaseră în urma Războiului 
Ruso-Turc din 1806-1812. Locul lor a fost luat de colonişti ruşi şi de alţi creştini din 
est: greci, armeni, bulgari, mulţi dintre ei refugiaţi din Imperiul Otoman care căutau 
protecţia unui stat creştin. Exodul tătarilor din Crimeea a reprezentat începutul unei retra- 
geri treptate a musulmanilor din Europa. Era un episod al unei lungi istorii de schimburi 
demografice şi de conflicte etnice între sfera otomană de influenţă şi cea ortodoxă, care 
avea să dureze până la crizele balcanice de la sfârşitul secolului XX?. 

Creştinarea Crimeii s-a înfăptuit şi prin construirea unor biserici, palate şi oraşe 
neoclasice grandioase ce aveau să elimine toate vestigiile musulmane. Ecaterina îşi ima- 
gina Crimeea ca pe paradisul sudic al Rusiei, o grădină a plăcerilor unde puteau fi 
Ssavurate şi prezentate lumii de dincolo de Marea Neagră roadele domniei sale creştine 
luminate. Îi plăcea să folosească numele grecesc al peninsulei, Taurida, şi nu pe cel 
tătăresc, Crimeea (Krîm) ; considera că acesta lega Rusia de civilizaţia elenă a Bizanțului. 
Le-a acordat nobililor ruşi terenuri enorme pentru a înfiinţa moşii magnifice pe coasta 
sudică muntoasă, un țărm rivalizând ca frumuseţe cu Amalfi ; clădirile în stil clasic, 
grădinile mediteraneene şi viile erau menite să reprezinte o nouă civilizaţie creştină în 
acest ţinut până atunci păgân. 

Urbanismul sublinia această dominație rusească în Crimeea : vechile oraşe tătăreşti, 
ca Bahcisarai, reşedinţa foştilor hani, au ajuns să aibă doar o importanţă secundară ori 
au fost complet abandonate ; oraşe mixte din punct de vedere etnic, ca Feodosia sau 
Simferopol, capitala administrativă a ruşilor, au fost treptat reamenajate de statul impe- 
rial, centrul fiind mutat din vechiul cartier tătăresc în zone noi, unde s-au construit bise- 
rici ruseşti şi clădiri oficiale ; iar oraşele noi, precum Sevastopolul, baza navală rusească, 
au fost construite exclusiv în stil neoclasic? 

Construirea bisericilor în colonia nou-cucerită s-a desfăşurat relativ lent, moscheile 
continuând să domine orizontul multor oraşe şi sate. Dar la începutul secolului al XIX-lea 
s-a pus mult accent pe descoperirea unor vestigii arheologice creştine, ruine bizantine, 
grote folosite ca schituri de asceţi şi mănăstiri. Totul făcea parte dintr-un efort conştient 
de revendicare a Crimeii ca ţinut creştin sacru, un Munte Athos rusesc, un loc de pelerinaj 
pentru cei ce doreau să vină în contact cu leagănul creştinătăţii slave. 

Cel mai important loc sfânt era, fireşte, cel al ruinelor Chersonesului, excavate de 
administraţia imperială în 1827, unde ulterior a fost ridicată biserica Sfântului Vladimir 
pentru a marca presupusul loc în care marele cneaz convertise la creştinism Rusia Kie- 
veană. Faptul că acest sanctuar se afla la doar câţiva metri de locul în care forţele fran- 
ceze au debarcat şi şi-au instalat tabăra în timpul Războiului Crimeii a fost una dintre 
ironiile simbolice ale istoriei. 

Chestiunile orientale 


Sultanul, pe un cal alb, se afla în fruntea procesiunii, urmat de alaiul de miniştri şi 
alţi dregători ce mergeau pe jos. În arşiţa din toiul zilei, au ieşit, în bubuitul salvelor 
de tun, pe marea poartă imperială a Palatului 'Topkapi din Constantinopol, capitala tur- 
cească. Era vineri, 13 iulie 1849, prima zi din luna sfântă a Ramadanului. Sultanul 
Abdul-Medjid era în drum spre ceremonia de reinaugurare a marii moschei Hagia Sofia. 
În ultimii doi ani fusese închisă pentru lucrări absolut necesare de restaurare, deoarece 
ajunsese extrem de deteriorată după ce vreme de decenii fusese lăsată în paragină. 
Croindu-şi drum călare prin mulţimea adunată în piaţa de pe latura nordică a fostei 
bazilici ortodoxe, unde, în caleşti aurite, îl aşteptau mama sa, copiii şi haremul, sultanul 
a ajuns în faţa intrării moscheii unde a fost întâmpinat de oficialităţile religioase şi, 
încălcând tradiţia islamică ce le interzicea în mod clar nemusulmanilor să participe la 
asemenea ceremonii sacre, de doi arhitecţi elveţieni, Gaspare şi Giuseppe Fossati, care 
supervizaseră lucrările de restaurare. 

Fraţii Fossati l-au condus pe Abdul-Medjid printr-o serie de încăperi private până la 
galeria sultanului din principala sală de rugăciune, pe care o reconstruiseră şi redecora- 
seră în stil neobizantin la porunca sultanului, ale cărui însemne se vedeau deasupra porţii 
de acces. Când dregătorii s-au adunat în sală, au început riturile de consacrare, oficiate 
de şeyhiilislam, autoritatea oficială supremă în materie de religie din Imperiul Otoman, 
echivalat (în mod greşit) cu papa de unii vizitatori europeni!. 

Era un eveniment extraordinar - sultanul-calif şi liderii religioşi ai celui mai mare 
imperiu musulman din lume consacrau una dintre cele mai sacre moschei în săli 
reconstruite de nişte arhitecţi occidentali în stilul original al catedralei bizantine de 
dinaintea cuceririi Constantinopolului de către turci. După 1453 otomanii scoseseră 
clopotele, înlocuiseră crucea cu patru minarete, îndepărtaseră altarul şi iconostasul, iar 
în următoarele două secole acoperiseră cu tencuială mozaicurile bizantine ale bazilicii 
ortodoxe. Mozaicurile rămăseseră ascunse până când fraţii Fossati le descoperiseră din 
întâmplare în 1848, când restaurau întăriturile interioare şi tencuiala. După ce au curăţat 
o parte dintre mozaicurile din partea nordică a boltei naosului, i le-au arătat sultanului, 
care a fost atât de impresionat de culorile lor strălucitoare, încât a poruncit să fie scoase 
toate la lumină. Originile creştine ascunse ale mocheii au fost dezvăluite. 

Dându-şi seama de importanţa descoperirii lor, fraţii Fossati au făcut desene şi acua- 
rele după mozaicurile bizantine, pe care i le-au arătat ţarului, sperând că vor primi o sub- 
venţie pentru publicarea acestora. Cei doi arhitecţi lucraseră anterior la Sankt-Petersburg, 


CHESTIUNILE ORIENTALE 45 








Sac 


Hagia Sofia, începutul anilor 1850 


iar fratele mai mare, Gaspare, venise iniţial la Constantinopol ca să construiască amba- 
sada rusă, un palat neoclasic terminat în 1845, când a ajuns şi Giuseppe. Era o perioadă 
în care mulţi arhitecţi europeni construiau clădiri în capitala turcească, o bună parte 
dintre acestea fiind sedii ale unor ambasade, şi în care tânărul sultan iniţia reforme de 
occidentalizare cu caracter liberal, deschizându-şi imperiul în faţa influențelor europene ; 
scopul lui era modernizarea economică. Între 1845 şi 1847 fraţii Fossati au fost angajaţi 
de sultan să construiască un complex masiv, cu trei nivele, pentru Universitatea din Con- 
stantinopol. Construit în întregime în stilul neoclasic occidental şi amplasat bizar între 
moscheile Hagia Sofia şi Ahmadiye-Camii, complexul a fost incendiat şi distrus în 19362. 

Ţarul Rusiei, Nicolae I, nu avea cum să nu fie încântat de descoperirea acestor 
mozaicuri bizantine. Biserica Hagia Sofia era un element central al vieţii religioase din 
Rusia ţaristă - o civilizaţie clădită pe mitul succesiunii ortodoxe a Imperiului Bizantin. 
Hagia Sofia era Maica Bisericii Ruse, legătura istorică dintre Rusia şi lumea ortodoxă 
din estul Mediteranei şi Țara Sfântă. Potrivit Cronicii vremurilor trecute, prima istorie 
consemnată a Rusiei Kievene, compilată de nişte călugări în secolul al XI-lea, ruşii au 
fost inspirați iniţial să se convertească la creştinism de frumuseţea bisericii. Ttimişi în 
diferite ţări să caute Adevărata Credinţă, emisarii marelui cneaz Vladimir relatau despre 
Hagia Sofia: „Nu ştiam dacă suntem în ceruri ori pe pământ. Căci pe pământ nu există 
o asemenea măreție sau frumuseţe, pe care nici nu avem putinţa s-o descriem. Ştim 
numai că Dumnezeu sălăşluieşte acolo printre ei şi că slujbele lor sunt mai frumoase 

decât ale altor neamuri. Aşa că nu putem uita acea mândreţe”?. Recuperarea bisericii a 
rămas un ţel permanent şi fundamental al naţionaliştilor şi conducătorilor religioşi ruşi 
în secolul al XIX-lea. Aceştia visau la cucerirea Constantinopolului şi la renaşterea lui 
drept capitală rusă („Ţarigrad”) a unui imperiu ortodox întins din Siberia până în Ţara 
Sfântă. După cum spunea cel mai de seamă misionar al ţarului, arhimandritul Uspenski, 
care se aflase în fruntea misiunii ecleziastice ruse la Ierusalim în 1847, „dintotdeauna 
Rusia a fost menită să lumineze Asia şi să-i unească pe slavi. Toate neamurile slave se vor 
uni cu Armenia, Siria, Arabia şi Etiopia şi se vor închina lui Dumnezeu în Sfânta Sofia”?. 

Ţarul nu a acceptat cererea fraţilor Fossati de a le subvenţiona publicarea planurilor 
şi desenelor înfăţişând marea biserică bizantină şi mozaicurile acesteia. Deşi s-a arătat 
foarte interesat de lucrările lor, nu era momentul ca un suveran rus să se implice în 
restaurarea unei moschei atât de importante pentru revendicarea religioasă şi politică a 
fostelor teritorii ale Bizanțului de către Imperiul Otoman. Dar la baza conflictului care 
a dus în cele din urmă la Războiul Crimeii s-a aflat chiar pretenţia Rusiei de a-i conduce 
şi proteja pe creştinii din Imperiul Otoman, pretenţie născută din aspiraţiile sale de a 
recupera Hagia Sofia drept Biserică Mamă, iar Constantinopolul drept capitală a unui 
vast imperiu ortodox ce lega Moscova de Ierusalim. 

Studiile fraţilor Fossati nu vor fi publicate decât după mai bine de un secol, deşi 
unele desene făcute de arheologul german Wilhelm Salzenberg după mozaicurile bizantine 
la solicitarea regelui prusac Frederic Wilhelm al IV-lea au fost publicate la Berlin în 
18545. Numai datorită acestor desene lumea secolului al XIX-lea a putut afla despre 
comorile creştine ascunse din moscheea Hagia Sofia. Din porunca sultanului, mozaicurile 
au fost acoperite la loc cu tencuială şi cu picturi conform tradiţiilor religioase musul- 
mane, care interzic reprezentările umane. Fraţilor Fossati li s-a îngăduit să lase la vedere 
mozaicurile pur ornamentale ; mai mult, ei au pictat ornamente în ton cu aceste mozaicuri 
peste tencuiala ce acoperea chipurile omeneşti. 

Soarta mozaicurilor bizantine e un exemplu elocvent pentru revendicările între- 
pătrunse şi concurente ale culturilor musulmană şi creştină în Imperiul Otoman. La 
începutul secolului al XIX-lea, Constantinopolul era capitala unui mare imperiu multi- 
naţional ce se întindea din Balcani până în Golful Persic, de la Aden până în Algeria, 
având circa 35 de milioane de locuitori. Musulmanii constituiau majoritatea absolută, 
aproape 60% din populaţie, practic toţi locuind în Turcia asiatică, nordul Africii şi 
Peninsula Arabia ; însă turcii erau o minoritate, probabil de zece milioane, concentrată 
mai ales în Anatolia. În teritoriile europene ale sultanului, cucerite în cea mai mare 
parte de la bizantini, majoritatea supuşilor erau creştini ortodocşis. 

De la începuturile sale, în secolul al XIV-lea, Dinastia Otomană aflată la conducerea 
imperiului îşi revendica legitimitatea pornind de la idealul unui război sfânt continuu 
pentru extinderea frontierelor Islamului. Dar otomanii erau pragmatici, nu fundamen- 
talişti religioşi, iar în teritoriile creştine pe care le deţineau, cele mai bogate şi mai 
populate ale imperiului, îşi temperau animozitatea ideologică faţă de păgâni printr-o 
abordare practică menită să servească interesele imperiale. Le impuneau nemusulmanilor 
taxe suplimentare, îi dispreţuiau, considerându-i „animale” (rayah), şi îi tratau inechi- 
tabil, umilindu-i (la Damasc, de exemplu, creştinilor li se interzicea să meargă călare) 
Dar îi lăsau să-şi practice religia, în general nu îi persecutau şi nu încercau să-i con- 
vertească, iar în millet, sistemul de segregare religioasă care le conferea autoritate 

Mozaic deasupra porţilor împărăteşti de la Hagia Sofia. Fraţii Fossati au reprezentat 
steaua cu opt colţuri deasupra unui vechi mozaic care îl înfăţişa pe împăratul 
bizantin îngenunchind dinaintea lui Hristos pe tron 


capilor Bisericii în cadrul comunităţilor lor confesionale (7nillet-uri), chiar le acordau 
nemusulmanilor un oarecare grad de autonomie. 

Sistemul miller-ului a fost creat ca mijloc prin care Dinastia Otomană să folosească 
elitele religioase din teritoriile nou-cucerite drept intermediari. Atât timp cât se supuneau 
autorităţii otomane, liderilor religioşi li se permitea să exercite un control limitat în 
domeniul educaţiei, al ordinii publice şi al justiţiei, al încasării taxelor, în problemele 
legate de Biserică şi activităţile de binefacere, în urma unei aprobări din partea oficia- 
lităţilor musulmane ale sultanului (chiar şi în chestiuni precum repararea acoperişului 
unei biserici). Astfel, sistemul servea nu doar la consolidarea ierarhiei etnice şi religioase 
a Imperiului Otoman — cu musulmanii pe treapta cea mai de sus şi toate celelalte millet-uri 
(ortodox, armean gregorian, catolic şi evreiesc) plasate sub ei -, ceea ce încuraja 
prejudecățile musulmanilor faţă de creştini şi evrei, ci, totodată, încuraja aceste minori- 
tăţi să-şi exprime doleanţele şi să-şi organizeze lupta împotriva dominaţiei musulmane 
prin intermediul bisericilor naţionale, ceea ce constituia o sursă majoră de instabilitate 
în imperiu. 

Acest lucru nu era nicăieri mai evident decât în rândul ortodocşilor, care, în număr 
de zece milioane, constituiau cel mai mare mille: al supuşilor sultanului. Patriarhul de 
la Constantinopol era cea mai înaltă autoritate ortodoxă din Imperiul Otoman. El vorbea 
în numele celorlalţi patriarhi, al Antiohiei, al Ierusalimului şi al Alexandriei. Într-o gamă 
largă de probleme seculare el era adevăratul conducător al „grecilor” (adică al tuturor 
celor care practicau ritul ortodox, inclusiv slavi, albanezi, moldoveni şi valahi) şi le 
reprezenta interesele atât în privinţa musulmanilor, cât şi a catolicilor. Patriarhatul era 

dominat de fanarioți, o castă puternică de familii de negustori greci (şi de români şi 
albanezi elenizaţi), proveniţi din cartierul Fanar al Constantinopolului (de unde şi numele 
acestora). De la începutul secolului al XVIII-lea, majoritatea dragomanilor din guvernul 
otoman (dregători care se ocupau de relaţiile diplomatice cu alte state şi interpreţi) pro- 
veneau din rândul fanarioţilor ; fanarioţii au cumpărat multe alte funcţii înalte, au preluat 
controlul Bisericii Ortodoxe din Moldova şi Ţara Românească, unde erau principalii 
guvernatori regionali (gospodari), şi s-au folosit de poziţia dominantă în cadrul patriar- 
hatului pentru a-şi promova idealurile imperiale greceşti. Fanarioţii se considerau moş- 
tenitori ai Imperiului Bizantin şi visau la restaurarea acestuia cu ajutorul Bisericii ruse. 
Numai că erau ostili influenţei Bisericii ruse, care promova clerul bulgar ca rival slav 
al controlului exercitat de greci în cadrul patriarhatului şi se temeau de ambițiile Rusiei 
în Europa otomană. 

În primul sfert al secolului al XIX-lea, şi celelalte biserici naţionale (cea bulgară şi 
cea sârbă) şi-au asumat treptat un rol la fel de important în cadrul patriarhiei de la 
Constantinopol, dominată de greci. Controlul exercitat de greci în problemele ortodoc- 
şilor, inclusiv în cele legate de educaţie şi de justiţie, era inacceptabil pentru mulţi slavi, 
care aşteptau ca propriile biserici să le reprezinte identitatea naţională şi să-i conducă 
împotriva turcilor. Naționalismul constituia o forţă puternică în cadrul diferitelor grupuri 
de creştini balcanici - sârbi, muntenegreni, bulgari, moldoveni, valahi şi greci -, care, 
în baza limbii, culturii şi religiei lor, s-au unit pentru a se elibera de dominaţia otomană. 
Sârbii şi-au câştigat primii libertatea, determinându-i pe turci să recunoască autonomia 
lor în urma revoltelor sprijinite de ruşi între 1804 şi 1817 şi apoi întemeierea unui prin- 
cipat sârb, cu propria constituţie şi un parlament condus de dinastia Obrenovi€. Dar 
Imperiul Otoman era atât de slăbit, încât prăbuşirea lui în restul Balcanilor părea doar 
o chestiune de timp. 


Cu mult înainte ca ţarul să numească Imperiul Otoman „bolnavul Europei” în ajunul 
Războiului Crimeii, devenise deja clar că acesta avea să se fărâmiţeze. „Turcia nu se 
mai ţine pe picioare, se va prăbuşi”, îi spunea prinţul Serbiei consulului britanic de la 
Belgrad în 1838; „revolta provinciilor sale prost guvernate o va distruge”&. 

Această proastă guvernare era o consecinţă a faptului că imperiul nu a reuşit să se 
adapteze la lumea modernă. Autoritatea clerului musulman (muftiul şi ulemalele) frâna 
puternic reformele. „Nu te amesteca în treburile deja rânduite, nu împrumuta nimic de 
la păgâni, căci legea o interzice” era mottoul instituţiei musulmane care veghea dacă 
legile sultanului se conformau Coranului. Ideile şi tehnologiile occidentale pătrundeau 
cu greu în regiunile islamice ale imperiului: activităţile comerciale erau dominate de 
nemusulmani (creştini şi evrei) ; până în anii 1720 nu a existat nici o tiparniţă turcească ; 
şi chiar şi în 1853 băieţii care studiau la Constantinopol dreptul şi teologia islamice erau 
de cinci ori mai numeroşi decât cei care învățau în şcolile moderne din oraş după o 
programă seculară”. 

Stagnarea economiei era însoţită de proliferarea birocraţiei corupte. Cumpărarea 
posturilor administrative pentru activităţile profitabile de arendare era o practică aproape 
generalizată în provincii. Paşi şi guvernatori militari autoritari conduceau regiuni întregi 
ca pe propriile fiefuri, storcându-le de cât mai multe impozite posibil. Atât timp cât dădeau 

Porții o parte din venituri şi îi recompensau pe cei ce îi susțineau financiar, nimănui nu îi 
venea să conteste sau nu-i păsa prea mult de violenţa arbitrară la care recurgeau. În pri- 
vinţa impozitelor imperiului, partea leului era smulsă de la nemusulmani, care nu bene- 
ficiau de protecţie juridică sau de mijloace de a cere daune în tribunalele musulmane, unde 
mărturia unui creştin nu valora nimic. Se estimează că la începutul secolului al XIX-lea, 
în medie, un agricultor şi negustor creştin din Imperiul Otoman plătea impozite egale 
cu jumătate din veniturile realizate!. 

Dar elementul esenţial care a dus la declinul Imperiului Otoman a fost înapoierea 
armatei. În secolul al XIX-lea, Turcia avea o armată mare, care înghiţea până la 70% 
din cheltuielile vistieriei, dar era inferioară din punct de vedere tehnic armatelor moderne 
de recruți ale Europei. Îi lipseau conducerea centralizată a acestora, structurile de comandă 
şi şcolile militare, era precar instruită şi depindea încă de recrutarea unor mercenari, trupe 
neregulate şi forţe tribale de la periferia imperiului. O reformă militară era esenţială, 
iar sultanii reformatori şi miniştrii lor au recunoscut asta, în special după numeroasele 
înfrângeri suferite în faţa Rusiei, urmate de pierderea Egiptului în favoarea lui Napoleon. 
Dar constituirea unei armate moderne de recruți era imposibilă fără o schimbare 
fundamentală a imperiului, menită să centralizeze controlul provinciilor şi să elimine 
avantajele acordate celor 40 000 de ieniceri, soldaţii din corpul de elită al infanteriei, 
ce reprezentau tradiţiile învechite ale armatei şi se opuneau oricărei reforme!. 

Selim al III-lea (1789-1807) a fost primul sultan care a recunoscut că era necesar ca 
armata şi flota să fie occidentalizate. Reformele lui militare au avut loc sub îndrumarea 
francezilor, principala forţă străină care i-a influenţat pe otomani în ultimele decenii ale 
secolului al XVIII-lea, cu precădere pentru că duşmanii lor (Austria şi Rusia) erau şi 
duşmani ai Imperiului Otoman. Concepţia lui Selim privind occidentalizarea semăna cu 
occidentalizarea instituţiilor ruseşti implementată de Petru cel Mare la începutul secolului 
al XVIII-lea, iar turcii erau conştienţi de această similaritate. Nu implica decât împrumu- 
tarea unor tehnologii şi practici noi de la străini şi, în orice caz, nu însemna adoptarea 
unor principii culturale occidentale care ar fi putut contesta poziţia dominantă a islamu- 
lui în imperiu. Turcii îi consultaseră pe francezi şi fiindcă presupuneau că aceştia erau 
națiunea cea mai puţin religioasă a Europei şi, ca atare, era mai puţin probabil să amenințe 
islamul - impresie datorată politicii anticlericale a iacobinilor. 

Reformele lui Selim au eşuat din cauza ienicerilor şi a clerului musulman, care se 
opuneau oricărei schimbări. Dar au fost continuate de Mahmud al II-lea (1808-1839), 
care a consolidat şcolile militare întemeiate de Selim pentru a submina controlul exercitat 
de ieniceri avansându-i pe ofiţeri în baza meritelor lor. EI a impus schimbarea uniformelor 
militare, a introdus echipament occidental şi a lichidat fiefurile ienicerilor, în efortul de 
a crea o armată de tip european, căreia i-au fost asimilați până la urmă şi soldaţii din 
garda sultanului. Când s-au răzvrătit împotriva reformelor, în 1826, ienicerii au fost 
reduşi la tăcere, mii dintre ei fiind ucişi de noua armată a sultanului, apoi desfiinţaţi 
prin decret imperial. 

Când imperiul sultanului a slăbit într-atât încât părea a fi în pericol să se prăbuşească 
dintr-o clipă în alta, marile puteri au început să se amestece tot mai mult în afacerile 
Turciei — aparent pentru a proteja minoritățile creştine, dar în realitate pentru a-şi pro- 
mova ambițiile în zonă. Ambasadele europene nu se mai mulţumeau să menţină contactul, 
ca înainte, doar cu administraţia otomană, ci se implicau direct în politica imperiului, spri- 
jinind naţionalităţile, grupările religioase, grupurile şi facțiunile politice şi chiar intervenind 


în numirea anumitor miniştri ai sultanului ca să-şi promoveze interesele imperiale. Pentru 
dezvoltarea comerţului din ţările lor, au stabilit relaţii direct cu negustori şi bancheri şi 
au numit consuli în principalele oraşe comerciale. Au început, de asemenea, să le elibe- 
reze paşapoarte supuşilor otomani. La mijlocul secolului al XIX-lea, un milion de locuitori 
ai imperiului condus de sultan apelau la protecţia legaţiilor europene pentru a scăpa de 
jurisdicţia şi impozitele autorităţilor turceşti. În această privinţă, Rusia era cea mai 
atrăgătoare, dezvoltându-şi comerţul în Marea Neagră prin acordarea de paşapoarte unui 
mare număr de greci ai sultanului şi permisiunea de a naviga sub pavilion rusesc!?. 

Pentru comunităţile ortodoxe din Imperiul Otoman, Rusia era protectoarea lor îm- 
potriva turcilor. Trupele ruseşti îi ajutaseră pe sârbi să-şi câştige autonomia. Puseseră 
Moldova şi Ţara Românească sub protecţie rusă şi îi eliberaseră pe moldoveni de sub 
stăpânirea turcilor în Basarabia. Dar rolul jucat de ruşi în mişcarea de independenţă a 
grecilor a arătat cât de departe aveau de gând să meargă în susţinerea coreligionarilor 
lor pentru a se impune în teritoriile europene ale Turciei. 

De fapt, revoluţia greacă a început în Rusia. În primele ei etape a fost condusă de 
politicieni ruşi de origine greacă, dar care nu fuseseră niciodată în Grecia continentală 
(o „expresie geografică” pentru ceva care poate nu a existat niciodată) şi visau să-i 
unească pe toţi grecii printr-o serie de răscoale împotriva turcilor, pe care plănuiau să 
le iniţieze în Principatele Române. În 1814, nişte naţionalişti greci şi studenţi din Odessa 
au înfiinţat o Societate a Prieteniei (PhilikE hetairia), care în scurt timp a înfiinţat filiale 
în principalele regiuni unde trăiau greci - Moldova, Ţara Românească, Insulele Ionice, 
Constantinopol, Pelopones -, precum şi în alte oraşe ruseşti cu comunităţi greceşti puter- 
nice. În 1821, această societate a organizat rebeliunea din Moldova - rebeliune condusă 
de Alexandru Ipsilanti, general în armata rusă şi descendent al unei importante familii 
de fanarioți din Moldova care fugise din Sankt-Petersburg la izbucnirea Războiului 
Ruso-Turc, în 1806. Ipsilanti avea relaţii strânse cu membrii curţii ruse, bucurându-se încă 
de la vârsta de 15 ani de protecţia împărătesei Maria Fiodorovna (văduva lui Pavel I). 
În 1816 ţarul Alexandru I îl făcuse aghiotantul său. 

În cercurile conducătoare de la Sankt-Petersburg exista un lobby grecesc foarte 
puternic. Ministerul de Externe avea o serie de diplomaţi de origine greacă şi activişti 
care susțineau cauza grecească. Cei mai importanţi erau Alexandru Sturdza din Moldova, 
fanariot pe linie maternă, care a devenit primul guvernator rus al Basarabiei, şi Ioannis 
Kapodistrias, nobil din Corfu numit în 1815 coministru de Externe al Rusiei alături de 
Karl Nesselrode. Gimnaziul Grecesc de la Sankt-Petersburg pregătea tineri de origine 
greacă pentru cariere militare şi diplomatice încă din anii 1770, iar mulţi dintre absolvenţii 
lui luptaseră în armata rusă împotriva turcilor în războiul din 1806-1812 (la fel ca mii 
de voluntari greci din Imperiul Otoman, care s-au refugiat în Rusia la sfârşitul războiului). 
În momentul când plănuia rebeliunea în Moldova, Ipsilanti ştia că existau o mulţime de 
luptători greci capabili, instruiți de ruşi, pe care putea conta. 

Planul era să declanşeze rebeliunea în Moldova, apoi să treacă în Ţara Românească. 
Atacurile insurgenților ar fi avut loc odată cu cele ale pandurilor conduşi de revoluţiona- 
rul valah Tudor Vladimirescu, alt veteran al armatei ţarului care luptase în Războiul 
Ruso-Turc din 1806-1812, ai cărui partizani din rândul ţărănimii li se opuneau mai mult 
conducătorilor şi moşierilor lor fanarioți decât otomanilor aflaţi departe. Tratatul de la 
Bucureşti a pus principatele sub suveranitatea comună a Rusiei şi a Imperiului Otoman. 
Nu existau garnizoane turceşti, dar domnitorilor locali li se îngăduia să aibă mici armate, 

iar Ipsilanti miza pe faptul că acestea se vor alătura rebeliunii îndată ce armata sa de 
voluntari greci din Rusia vor trece Prutul. Ipsilanti spera că revolta îi va determina pe 
ruşi să vină în ajutorul grecilor în momentul când turcii vor fi luat măsuri represive 
împotriva lor. Şi-a făcut apariţia în uniformă rusească la Iaşi, capitala Moldovei, şi i-a 
anunţat pe boierii locali că are „sprijinul unei mari puteri”. Desigur, exista o susţinere 
destul de mare în cercul elitelor de la Sankt-Petersburg, care aveau puternice sentimente 
filoelene, ca şi în rândul armatei şi al capilor Bisericii. Consulatele ruse din principate 
au devenit chiar centre de recrutare pentru revoltă. Dar nici Kapodistrias, nici ţarul nu 
au ştiut nimic despre pregătirile pentru rebeliune, astfel încât amândoi au dezavuat-o 
îndată ce a izbucnit. Oricât de mult ar fi empatizat cu cauza grecilor, Rusia formase în 
1815, împreună cu austriecii şi prusacii, Sfânta Alianţă, liga conservatoare a cărei rațiune 
de a fi era combaterea spiritului revoluţionar şi naţionalist în Europa. 

Fără susţinerea Rusiei, rebeliunea din principate a fost înfrântă în scurt timp de 
30 000 de soldaţi turci. Armata de ţărani valahi s-a retras în munţi, iar Ipsilanti s-a refu- 
giat în Transilvania, unde a fost arestat de autorităţile austriece. Turcii au ocupat Moldova 
şi Țara Românească şi au declanşat represalii împotriva populaţiei creştine de aici. Sub 
ochii ofiţerilor lor, soldaţii turci au prădat biserici, au omorât preoţi, femei şi copii şi 
le-au mutilat cadavrele, tăindu-le nasurile, urechile şi capetele. Mii de civili înspăimântați 
au fugit în Basarabia vecină, iar autorităţile ruse s-au confruntat cu problema unui mare 
număr de refugiaţi. Violenţa s-a întins până la Constantinopol, unde patriarhul şi mai 
mulţi episcopi au fost spânzurați în public de un grup de ieniceri în duminica Paştelui 
din anul 1821. 

Pe măsură ce veştile despre atrocități se răspândeau, sporind solidaritatea cu cauza 
greacă, ţarul se simţea tot mai obligat să intervină, în pofida angajamentului său faţă de 
principiile Sfintei Alianțe. După cum vedea Alexandru lucrurile, faptele turcilor depăşi- 
seră cu mult apărarea legitimă a suveranităţii otomane ; aceştia purtau un război religios 
împotriva grecilor, ale căror drepturi religioase ruşii aveau obligaţia să le apere, potrivit 
interpretării pe care o dădeau Tratatului de la Kuciuk-Kainargi. Țarul a lansat un ulti- 
matum, cerându-le turcilor să se retragă din principate, să refacă bisericile distruse şi 
să recunoască, în baza tratatului, drepturile Rusiei de a-i proteja pe supuşii ortodocşi ai 
sultanului. Era pentru prima dată când una dintre puteri vorbea în numele grecilor. Reac- 
ţia turcilor a fost să sechestreze vasele ruseşti, să confişte cerealele de pe acestea şi să-i 
întemniţeze pe marinari la Constantinopol. 

Rusia a rupt relaţiile diplomatice. Mulţi dintre consilierii ţarului erau în favoarea 
războiului. Revolta se extinsese în centrul Greciei, Pelopones, Macedonia şi Creta. Con- 
silierii se temeau că, dacă Rusia nu intervine, aceste regiuni vor fi supuse unor represalii 
de o atrocitate asemănătoare cu cea din principate. În 1822, trupele otomane au înăbuşit 
brutal o răscoală pe insula Chios, spânzurând 20 000 de locuitori şi ducând în robie 
aproape tot restul populaţiei, 70 000 de greci. Europa a fost revoltată de carnagiul ale 
cărui orori au fost reprezentate de pictorul francez Eugene Delacroix în capodopera sa 
Masacrul din Chios (1824). Kapodistrias şi Sturdza au susţinut pe lângă Ministerul de 
Externe necesitatea unei intervenţii militare pe temeiuri religioase. Reafirmând argumen- 
tele Rusiei pentru invadarea principatelor în 1853, ei au motivat că apărarea creştinilor 
împotriva violenţei musulmanilor trebuie să prevaleze asupra oricăror considerente pri- 
vind suveranitatea Imperiului Otoman. Sprijinirea unor revolte, de exemplu, în Spania 
ori Austria, susțineau ei, ar fi însemnat o trădare a principiilor Sfintei Alianțe, deoarece 

ambele naţiuni erau conduse de suverani creştini legitimi ; dar cum nici o putere musul- 
mană nu putea fi considerată legitimă, nu se aplicau aceleaşi principii în privinţa revoltei 
grecilor împotriva otomanilor. Retorica datoriei Sfintei Rusii faţă de coreligionarii ei era 
folosită şi de Pozzo di Borgo, ambasadorul ţarului în Franţa, deşi acesta era mai interesat 
să promoveze ambițiile strategice ale Rusiei, îndemnând la un război pentru alungarea 
turcilor din Europa şi întemeierea unui nou Imperiu Bizantin sub protecţie rusă. 

Asemenea idei erau larg împărtăşite de oficialități de rang înalt, de ofiţeri şi de inte- 
lectuali, care, la începutul anilor 1820, erau tot mai uniţi prin naționalismul lor rusesc 
şi, uneori, printr-un angajament aproape mesianic faţă de cauza ortodoxă. Se vorbea 
despre „trecerea Dunării şi eliberarea grecilor de sub jugul stăpânirii musulmane”. Un 
conducător al armatei din sud a îndemnat la un război împotriva turcilor pentru unirea 
creştinilor din Balcani într-un „Regat Grec”. Cei ce făceau lobby în favoarea războiului 
aveau susţinători la curte, unde principiile legitimiste ale Sfintei Alianțe erau recunoscute 
mai strict. Cea mai entuziastă era baroana von Kriidener, o mistică ce îl încuraja pe ţarul 
Alexandru să creadă în rolul său mesianic şi făcea campanie pentru o cruciadă ortodoxă 
menită să-i alunge pe musulmani din Europa şi să înalțe crucea la Constantinopol şi Ieru- 
salim. A fost îndepărtată de la curte şi ţarul i-a poruncit să plece din Sankt-Petersburg 5. 

Alexandru era prea angajat faţă de Concertul European ca să ia în serios ideea unei 
intervenţii ruseşti unilaterale pentru eliberarea grecilor. Recurgea strict la Sistemul Con- 
gresului stabilit la Viena, unde marile puteri conveniseră să soluţioneze crizele majore 
prin negocieri internaţionale, şi înţelegea că orice măsură luată în cazul crizei din Grecia 
era menită să întâmpine rezistenţă. Până în octombrie 1821, o politică europeană de 
mediere internaţională în privinţa Greciei fusese deja coordonată de prinţul Metternich, 
ministrul austriac de Externe şi principalul dirijor al Concertului European, împreună 
cu ministrul britanic de Externe, lordul Castlereagh. Astfel încât, în februarie 1822, 
când ţarul le-a cerut ajutorul împotriva Turciei, s-a căzut de acord să se organizeze un 
congres internaţional pentru rezolvarea crizei. 

Alexandru a îndemnat la crearea unui mare stat autonom grec sub protecţie rusă, 
foarte asemănător cu Moldova şi Ţara Românească. Totuşi, Marea Britanie se temea că 
pentru Rusia aceasta va constitui o modalitate de a-şi promova interesele şi că astfel va 
interveni în afacerile otomane sub pretextul că îşi protejează coreligionarii. Austria se 
temea la fel de mult că succesul unei revolte greceşti va declanşa rebeliuni şi în alte 
regiuni ale Europei Centrale aflate sub controlul său. Cum Alexandru aprecia mai mult 
decât orice alianţa cu Austria, a ezitat să le acorde sprijin grecilor, însă a continuat să 
îndemne la o acţiune europeană colectivă pentru a-i ajuta. Nici una dintre puteri nu i-a 
ajutat pe greci. Dar în 1825 s-au petrecut două lucruri care le-au făcut să se răzgân- 
dească : mai întâi, sultanul i-a cerut lui Mehmet Ali, puternicul său vasal din Egipt, să-i 
liniştească pe greci, ceea ce egiptenii au şi făcut, provocând în Europa liberală un val 
tot mai puternic de simpatie faţă de greci şi apeluri tot mai insistente pentru o intervenţie ; 
apoi, Alexandru a murit. 


Noul ţar - omul responsabil mai mult decât oricine altcineva pentru Războiul Cri- 
meii — avea 29 de ani când i-a succedat la tronul Rusiei fratelui său. Înalt şi impozant, cu 
capul mare şi cu un început de chelie, perciuni lungi şi mustață în stil imperial, Nicolae I 

era un „militar” din cap până în picioare. Încă de la o vârstă fragedă manifestase un 
interes obsesiv faţă de problemele armatei, învățând numele tuturor generalilor fratelui 
său, concepând uniforme şi participând cu înfrigurare la paradele şi manevrele militare. 
Pierzând ocazia de a-şi împlini visul din copilărie de a lupta în război împotriva lui 
Napoleon, s-a pregătit pentru o viaţă de soldat. În 1817 i s-a acordat o primă funcţie, 
cea de inspector general al trupelor de geniu ; atunci a devenit pasionat pe viaţă de geniu 
şi de artilerie (cele mai puternice elemente ale armatei ruse în Războiul Crimeii). Îi 
plăceau ordinea şi disciplina vieţii cazone ; erau pe măsura firii sale riguroase şi pedante, 
ca şi a gusturilor sale spartane (toată viaţa a insistat să doarmă într-un pat de campanie). 
Amabil şi plăcut cu cei din cercul său intim, faţă de alţii Nicolae era rece şi rigid. Cu 
timpul, a devenit tot mai irascibil şi mai nervos, predispus la un comportament necum- 
pătat şi crize de furie, fiind afectat de boala mentală ereditară care le crease probleme 
şi lui Alexandru, şi celuilalt frate mai mare al lui Nicolae, marele duce Constantin, care 
a renunţat la tron în 1825!%. 

Nicolae plasa ortodoxia în centrul politicii sale externe chiar mai mult decât Alexandru. 
Pe tot parcursul domniei a fost animat de convingerea că are misiunea divină de a salva 
Europa ortodoxă de ereziile occidentale ale liberalismului, raționalismului şi revoluţiei. 
În ultimii ani de viaţă a fost impulsionat de această chemare de a realiza idealurile hime- 
rice ale unui război religios împotriva turcilor pentru a-i elibera pe creştinii din Balcani 
şi a-i uni cu Rusia într-un imperiu ortodox, având drept centre spirituale Constantinopolul 
şi Ierusalimul. Anna Tiutceva, care s-a aflat din 1853 la curtea lui, îl descria pe Nicolae 
ca pe „un Don Quijote al autocraţilor — extraordinar prin curajul şi puterea lui de a 
subordona totul luptei sale zadarnice împotriva Istoriei ”15. 

Nicolae avea o legătură personală cu Țara Sfântă, prin intermediul mănăstirii Noul 
Ierusalim de lângă Moscova. Întemeiată de patriarhul Nikon în anii 1650, mănăstirea 
era situată într-un loc ales fiindcă semăna în mod simbolic cu Ţara Sfântă (râul Istra 
simboliza Iordanul). Ansamblul de biserici ale mănăstirii a fost proiectat astfel încât 
dispunerea topografică să reprezinte Locurile Sfinte de la Ierusalim. Nikon a adus şi 
călugări străini, astfel încât mănăstirea să reprezinte ortodoxia multinațională ce lega 
Moscova de Ierusalim. Nicolae a vizitat mănăstirea în 1818 - anul în care s-a născut 
primul său fiu, moştenitorul tronului (o coincidenţă pe care a considerat-o un semn al 
providenţei). După ce mănăstirea a fost distrusă parţial de un incendiu, Nicolae a coor- 
donat planurile de reconstrucţie a elementului său central, Biserica Învierii, ca o imitație 
a Bisericii Sfântului Mormânt de la Ierusalim, şi chiar l-a trimis pe pictor în pelerinaj 
pentru a face schiţe după clădirea originală, astfel încât s-o poată reproduce pe pământ 
rusesc!S, 

Nici una dintre ambițiile religioase ale lui Nicolae nu a fost evidentă de la început, 
în 1825. Concepţiile sale au cunoscut o evoluţie treptată, de la primii ani ai domniei, 
când susţinea principiile Sfintei Alianțe, până la perioada finală dinaintea Războiului 
Crimeii, când apărarea ortodoxiei a devenit principalul scop al politicii sale externe 
agresive în Balcani şi în Țara Sfântă. Dar încă de la început existau semne clare că este 
decis să-şi apere coreligionarii şi să adopte o atitudine tranşantă împotriva Turciei, 
începând cu lupta pentru Grecia. 

Nicolae a reluat relaţiile cu Kapodistrias, care, din cauza sprijinului activ acordat 
cauzei greceşti, fusese nevoit să-şi dea demisia de ln Ministerul de Externe şi să plece 
în exil în 1822. El a ameninţat Turcia cu un război dacă nu se retrăgea din Principatele 

Române şi a acceptat planurile propuse de consilierii săi militari pentru ocuparea 
Moldovei şi a Ţării Româneşti în sprijinul cauzei greceşti. Țarul era îndrumat îndeaproape 
de ministrul său de Externe, Karl Nesselrode, care îşi pierduse răbdarea în privinţa 
Concertului European şi se alăturase celor ce susțineau ideea războiului, nu din dragoste 
faţă de rebelii greci, ci pentru că înţelesese că un război împotriva turcilor ar putea servi 
interesele ruseşti în Orientul Apropiat. După cum estima Nesselrode, ameninţarea unei 
intervenţii ruseşti avea să-i constrângă pe britanici să se alăture Rusiei în efortul de a 
soluţiona Chestiunea Greacă, măcar pentru a-l împiedica pe ţar să exercite o influenţă 
covârşitoare în regiune!?. 

În 1826, ducele de Wellington, comandantul forţelor aliate împotriva lui Napoleon, 
care era înalt demnitar în guvernul britanic, a mers la Sankt-Petersburg pentru a negocia 
un acord anglo-rus (adoptat ulterior şi de Franţa, prin Tratatul de la Londra, din 1827) 
menit să medieze între greci şi turci. Marea Britanie, Rusia şi Franţa au convenit să 
ceară crearea unei provincii autonome greceşti sub suveranitate otomană. Când sultanul 
le-a respins propunerile, cele trei puteri au trimis o forţă navală mixtă sub comanda ami- 
ralului britanic Edward Codrington, un aprig filoelen, cu instrucţiuni de a impune o 
soluţie, dacă era posibil, prin mijloace paşnice sau, în ultimă instanţă, cu ajutorul tunu- 
rilor. Codrington nu era tocmai diplomat, aşa că, în octombrie 1827, a zdrobit flota 
turco-egipteană în bătălia care a avut loc în rada portului Navarino. Înfuriat de această 
acţiune, sultanul a întrerupt negocierile, a declarat jihadul şi a respins ultimatumul ruşilor 
de a-şi retrage trupele din Principatele Române. Prin această sfidare a făcut jocul Rusiei. 

Nicolae bănuia de mult că britanicii nu doreau să se implice într-un război pentru 
cauza greacă. Avusese în vedere ocuparea principatelor pentru a-i constrânge pe turci 
să cedeze, dar se temea că o asemenea acţiune i-ar încuraja pe britanici să rezilieze 
Tratatul de la Londra. Acum, faptul că sultanul îi respinsese ultimatumul îi oferise un 
pretext legitim de a declara război Turciei fără britanici sau francezi. Rusia avea să lupte 
Singură pentru instituirea „unui guvern naţional în Grecia”, îi scria Nesselrode lui 
Kapodistrias în ianuarie 1828. Ţarul a trimis bani şi arme guvernului revoluţionar al lui 
Kapodistrias şi a primit din partea acestuia asigurarea că Rusia va beneficia de o 
„influenţă specială” în Grecia!8. 

În aprilie 1828, o forţă de atac alcătuită din 65 000 de soldaţi şi cazaci a trecut 
Dunărea şi a luat cu asalt Vidinul, Silistra şi Varna, în drum spre Constantinopol. Nicolae 
a insistat să participe şi el la campanie; era prima lui experienţă de război. Ruşii au 
avansat rapid (în aceste ţinuturi se găseau furaje din belşug pentru caii lor), dar apoi 
s-au împotmolit în lupta din jurul Varnei, unde au suferit pierderi semnificative din cauza 
pestilenţialei Delte a Dunării. Între 1828 şi 1829 jumătate dintre soldaţii ruşi au murit 
din cauza bolilor. În scurt timp s-au îmbolnăvit şi întăririle. În perioada mai 1828 - 
februarie 1829 un număr imens de 210 000 de soldaţi au fost internaţi în spitale militare - 
de două ori mai mulţi decât trupele care au participat la întreaga campanie!”. Asemenea 
pierderi nu erau ceva neobişnuit pentru armata ţaristă, în cadrul căreia nimănui nu-i 
păsa prea tare de soldaţii iobagi. 

Reluând ofensiva în primăvara anului 1829, ruşii au capturat cetatea turcească Silistra, 
apoi oraşul Edirne (Adrianopol), situat nu departe de Constantinopol, de unde se puteau 
auzi tunurile flotei ruseşti. În acest moment ruşii ar fi putut să cucerească foarte uşor 
capitala turcă şi să-l îndepărteze pe sultan. Flota lor controla Marea Neagră şi Marea 

Egee, puteau conta pe întăriri din partea unor voluntari greci sau bulgari, iar forţele tur- 
ceşti erau complet dezorganizate. În Caucaz, unde ruşii înaintaseră simultan, cuceriseră 
fortărețele turceşti Kars şi Erzurum, deschizând calea unui atac asupra teritoriilor turceşti 
din Anatolia. Prăbuşirea Imperiului Otoman părea atât de iminentă, încât regele francez 
Carol al X-lea a propus ca teritoriul acestuia să fie împărţit între marile puteri”. 

La rândul său, Nicolae era convins că Imperiul Otoman se va prăbuşi cât de curând. 
Era pregătit să-i grăbească dispariţia şi să-i elibereze pe creştinii din Balcani dacă reuşea 
să aibă de partea lui şi celelalte puteri sau cel puţin Austria (cel mai apropiat aliat al 
său care avea interese în Balcani). În timp ce trupele sale înaintau spre capitala turcă, 
Nicolae l-a informat pe ambasadorul austriac la Sankt-Petersburg că Imperiul Otoman 
era „gata să se prăbuşească” şi i-a sugerat că ar fi în interesul Austriei să se alăture 
Rusiei în procesul de împărţire a teritoriilor acestuia pentru „a zădărnici planurile celor 
ce ar vrea să umple golul”. Dar austriecii, neavând încredere în Rusia, au preferat să 
menţină Concertul European. Fără sprijinul lor, Nicolae s-a abținut să dea lovitura fatală 
Imperiului Otoman în 1829. Se temea de un război european împotriva Rusiei în cazul 
în care atacul său asupra Turciei ar fi determinat celelalte puteri să se unească pentru a 
o apăra şi se temea chiar mai mult că, dacă Imperiul Otoman se prăbuşea, puterile euro- 
pene se vor repezi să acapareze teritoriile turceşti. În ambele cazuri, Rusia ar fi avut de 
pierdut. Din acest motiv, Nicolae a îmbrăţişat punctul de vedere al ministrului său de 
Externe calm şi calculat: că, în interesul Rusiei, ar fi mai bine ca Imperiul Otoman să 
existe în continuare, însă ca un stat slăbit, dependent de Rusia pentru a supravieţui, ceea 
ce ar permite promovarea intereselor ruseşti în Balcani şi în zona Mării Negre. O Turcie 
bolnavă era mai utilă Rusiei decât o Turcie moartă”. 

În consecinţă, Tratatul de la Adrianopol a fost surprinzător de binevoitor cu turcii 
înfrânți. Impus de ruşi în septembrie 1829, tratatul a instituit autonomia de fapt a Mol- 
dovei şi Ţării Româneşti, sub protecţie rusească. În temeiul acestuia, ruşilor li se acordau 
câteva insule de la gurile Dunării şi două forturi din Georgia, iar sultanul le recunoştea 
suveranitatea asupra restului Georgiei, precum şi asupra hanatelor sud-caucaziene de 
Erevan şi Naxgivan, pe care le cuceriseră de la persani în 1828. În comparaţie cu ceea 
ce ar fi putut smulge ruşii de la turcii învinşi, acestea erau doar mărunţişuri. Cele mai 
importante clauze ale tratatului garantau concesii din partea Porții pe care şi le doriseră 
toate statele semnatare ale Tratatului de la Londra : recunoaşterea independenţei Greciei 
de către turci şi accesul tuturor vaselor comerciale în Bosfor şi Dardanele. 

Dar puterile occidentale nu credeau în această aparentă reţinere a Rusiei. Din faptul 
că tratatul nu pomenea nimic despre circulaţia navelor de război prin strâmtori, au tras 
concluzia că ruşii au obţinut o clauză secretă ori o promisiune verbală din partea turcilor, 
care le permitea un control exclusiv asupra acestei căi navigabile esenţiale dintre Marea 
Neagră şi Mediterana. De la izbucnirea revoltei greceşti, occidentalii se temeau tot mai 
mult de Rusia, iar tratatul le alimenta rusofobia. În special britanicii erau alarmaţi. 
Wellington, acum prim-ministru, era de părere că tratatul transformase Imperiul Otoman 
într-un protectorat rusesc - un rezultat mult inferior divizării acestuia (care măcar ar fi 
fost realizată de un concert al puterilor). Lordul Heytesbury, ambasadorul britanic la 
Sankt-Petersburg, declara (fără nici o intenţie de a fi ironic) că sultanul va fi în curând 
„la fel de supus faţă de poruncile ţarului ca oricare dintre prinții Indiei faţă de ordinele 
Companiei (Indiilor de Est]”??. Poate că britanicii înlocuiseră: complet Imperiul Mozul 

din India, dar erau hotărâți să-i împiedice pe ruşi să facă acelaşi lucru cu otomanii, 
prezentându-se drept apărători oneşti ai statu-quoului în Orientul Apropiat. 

Temându-se de ameninţarea rusească, britanicii au început să elaboreze o politică în 
privinţa Chestiunii Orientale. Pentru a preveni iniţiativele Rusiei în Grecia, au susţinut 
independenţa noului stat grec, şi nu simpla autonomie sub suveranitate turcă (care se 
temeau că va face Grecia dependentă de Rusia). Temerile britanicilor nu erau lipsite de 
temei. Încurajat de intervenţia rusească, Kapodistrias îi ceruse ţarului să-i alunge pe 
turci din Europa şi să creeze o Grecie mai mare, o confederație de state balcanice sub 
protecţie rusească, după modelul propus cândva de Ecaterina cea Mare. Numai că poziţia 
ţarului a fost grav afectată de asasinarea lui Kapodistrias în 1831, urmată de declinul 
facțiunii sale proruse şi de ascensiunea unor noi facţiuni greceşti liberale, aliniate Occi- 
dentului. Aceste schimbări au temperat aşteptările Rusiei şi au deschis calea unei regle- 
mentări internaţionale în cadrul Conferinţei de la Londra din 1832: a fost întemeiat 
statul grec modern, cu garanţia marilor puteri şi cu alegerea de către Marea Britanie a 
tânărului Otto al Bavariei ca prim rege. 


Politica „vecinului slab” a definit poziţia Rusiei în Chestiunea Orientală între anul 
1829 şi Războiul Crimeii. Această politică nu era împărtăşită de toţi : în armata ţarului 
şi în Ministerul său de Externe existau persoane care se declarau în favoarea unei abordări 
mai agresive şi expansioniste în Balcani şi Caucaz. Dar aceasta era suficient de flexibilă 
ca să satisfacă ambițiile naţionaliştilor ruşi şi totodată să-i mai liniştească pe cei care 
voiau să evite un război european. Cheia politicii „vecinului slab” consta în folosirea 
religiei - secondată de o ameninţare militară permanentă -— pentru a creşte influenţa 
Rusiei în teritoriile creştine ale sultanului. 

Pentru a aplica Tratatul de la Adrianopol, ruşii au ocupat Moldova şi Țara Românească. 
În cei cinci ani de ocupaţie, din 1829 până în 1834, au introdus o constituţie (Regulamen- 
tele Organice), au îmbunătăţit organizarea administrativă a principatelor după principii 
relativ liberale (cu mult mai liberale decât ceea ce se permitea în Rusia la acea vreme) 
pentru a submina ultimele rămăşiţe ale stăpânirii otomane. Ruşii au încercat să uşureze 
povara ţărănimii şi să-i câştige simpatia prin concesii economice ; au adus bisericile sub 
influenţă rusească ; au recrutat miliții locale ; au ameliorat infrastructura regiunii ca să 
servească drept bază militară pentru viitoare operaţiuni împotriva Turciei. O vreme, s-au 
gândit chiar să transforme ocupaţia într-o anexare permanentă, dar, până la urmă, în 
1834, s-au retras, lăsând în urmă o forţă rusă considerabilă pentru a controla căile rutiere 
militare şi, totodată, pentru a le aminti domnitorilor locali care au preluat conducerea 
că ei cârmuiau principatele prin bunăvoința Sankt-Petersburgului. Domnii instalaţi la 
putere (Mihail Sturdza în Moldova şi Alexandru Ghica în Ţara Românească) fuseseră 
aleşi de ruşi datorită apropierii lor de curtea ţaristă. Ei erau supravegheați îndeaproape 
de consulatele ruse, care interveneau adesea în adunările boierilor şi în politica domni- 
torilor pentru a promova interesele Rusiei. Potrivit lordului Ponsonby, ambasadorul bri- 
tanic la Constantinopol, Sturdza şi Ghica erau „supuşi ruşi deghizați în domnitori”. Nu 
erau „conducători decât cu numele... servind numai ca executanţi ai unor măsuri dictate 
de guvernul rus”2. 

Din dorinţa de a menţine slăbiciunea şi dependenţa Imperiului Otoman, câteodată 
era necesar să se intervină în numele turcilor, aşa cum s-a întâmplat în 1833, când 
Mehmet Ali a contestat autoritatea sultanului. Fiindcă îl ajutase pe sultan în lupta împo- 
triva rebelilor greci, Mehmet Ali a cerut să i se acorde Egiptul şi Siria cu titlu ereditar. 
Când sultanul a refuzat, Ibrahim Paşa, fiul lui Mehmet Ali, a intrat cu trupe în Palestina, 
Liban şi Siria. Puternica sa armată, care fusese instruită de francezi şi era organizată 
după principii europene, a alungat cu uşurinţă forţele otomane. Constantinopolul se afla 
la mila egiptenilor. Mehmet Ali modernizase economia egipteană, integrând-o în piaţa 
mondială ca furnizor de bumbac neprelucrat pentru producţia de textile din Marea 
Britanie, şi a construit chiar şi fabrici, în special pentru a-şi aproviziona armata nume- 
roasă. În multe privinţe, invadarea Siriei a fost determinată de necesitatea de a-şi extinde 
terenurile pentru recoltele destinate vânzării, în momentul în care exporturile egiptene 
s-au confruntat, în cadrul economiei globale, cu presiuni din partea concurenţei. Dar 
Mehmet a ajuns să reprezinte şi un puternic reviriment religios în rândul tradiţionaliştilor 
musulmani şi o alternativă la conducerea religioasă mai tolerantă a sultanului. Îşi numea 
armata Cihadiye - jihadişti. Potrivit observatorilor din acea vreme, dacă ar fi cucerit 
capitala turcă, Mehmet Ali ar fi întemeiat un „nou imperiu musulman” ostil amestecului 
tot mai mare al puterilor creştine în Orientul Mijlociu?*. 

Sultanul a apelat la britanici şi la francezi, dar nici unii, nici alţii nu s-au arătat 
interesaţi să-l ajute, astfel încât, în disperare de cauză, i s-a adresat ţarului, care a trimis 
îndată o flotă de şapte nave cu 40 000 de soldaţi pentru a apăra capitala turcă de egipteni. 
Ruşii îl considerau pe Mehmet Ali un lacheu al francezilor care ameninţa interesele 
ruseşti din Orientul Apropiat. Din 1830 francezii erau implicaţi în războiul de cucerire 
a Algeriei otomane. Aceştia aveau singura armată din regiune care putea ţine sub control 
ambițiile ruseşti. În plus, ruşii fuseseră deranjaţi de rapoartele agenţilor lor potrivit 
cărora Mehmet Ali promisese să „reînvie măreţia de altădată a musulmanilor” şi să se 
răzbune pe Rusia pentru umilinţa suferită de turci în 1828-1829. Se temeau că viceregele 
egiptean nu se va opri până nu va cuceri toată Asia Mică şi va întemeia un nou imperiu 
islamic, luându-le locul otomanilor. În loc să aibă un vecin slab, Rusia s-ar fi confruntat 
la graniţa sudică cu ameninţarea unui stat islamic puternic, având strânse legături reli- 
gioase cu triburile musulmane din Caucaz?5. 

Alarmaţi de intervenţia ruşilor, britanicii şi francezii şi-au mutat flotele în Golful 
Besika, chiar lângă Dardanele, iar în mai 1833 au mediat un acord între Mahmet Ali şi 
turci, cunoscut drept Convenţia de la Kiitahya, prin care viceregele egiptean consimţea 
să-şi retragă forţele din Anatolia în schimbul Cretei şi Al Hijăzului (din vestul Peninsulei 
Arabia). Ibrahim a fost numit guvernator al Siriei pe viaţă, dar, cum lui Mehmet Ali i 
s-a refuzat principala revendicare, de a primi un regat ereditar în Egipt, acesta a rămas 
frustrat şi dornic să pornească din nou război împotriva turcilor cu prima ocazie. Brita- 
nicii şi-au întărit flota din Levant şi au instituit starea de alertă pentru a veni în sprijinul 
sultanului dacă Mehmet Ali l-ar fi ameninţat din nou. Sosirea lor la faţa locului a fost 
suficientă pentru a-i determina pe ruşi să se retragă, dar au făcut acest lucru doar după 
ce, în semn de recunoaştere a rolului jucat de Rusia în salvarea Imperiului Otoman, au 
reuşit să smulgă de la sultan noi concesii majore prin Tratatul de la Unkiar-Skelessi, sem- 
nat în iulie 1833. În esenţă, tratatul reconfirma cuceririle ruseşti din 1829, dar cuprindea 
şi o clauză secretă prin care Rusia garanta protecţia militară a Turciei, în schimbul 
promisiunii turcilor că nu vor permite accesul în strâmtori al navelor de război străine 

atunci când Rusia o va cere. Efectul acestei clauze era ţinerea la distanţă a flotei brita- 
nice, ruşii putând controla astfel Marea Neagră ; dar, şi mai important în ceea ce îi priveşte 
pe ruşi, clauza le conferea dreptul legal exclusiv de a interveni în problemele otomane?5. 

Britanicii şi francezii au aflat în scurt timp de clauza secretă, în urma unor scurgeri 
de informaţii având ca surse oficialități turce. Presa occidentală a dat glas indignării şi, 
imediat, suspiciunilor că ruşii obţinuseră nu numai dreptul de a bloca accesul altor puteri 
în strâmtori, ci şi de a le menţine deschise pentru propriile nave de război — caz în care 
ar fi putut debarca forţe importante în Bosfor şi ar fi cucerit Constantinopolul printr-o 
lovitură fulger înainte ca flota occidentală să aibă timp să intervină (flota Mării Negre 
de la Sevastopol putea ajunge în doar patru zile în capitala turcă). De fapt, clauza secretă 
lăsase neclarificat acest punct. Ruşii susțineau că, prin această clauză controversată, nu 
doriseră decât să dispună de un mijloc de autoapărare în faţa unui posibil atac din partea 
Franţei sau a Marii Britanii, puterile navale majore din Mediterana, ale căror flote ar 
fi putut să străbată strâmtorile şi să distrugă bazele ruseşti de la Sevastopol şi Odessa 
înainte ca Sankt-Petersburgul să afle că au pătruns în Marea Neagră. Strâmtorile erau 
„cheia de la casa Rusiei” Dacă nu reuşeau să închidă strâmtorile, ruşii ar fi fost 
vulnerabili la o intervenţie dinspre frontiera lor cea mai slabă - litoralul Mării Negre şi 
Caucazul -, aşa cum s-a întâmplat atunci când Turcia şi puterile occidentale au atacat 
în timpul Războiului Crimeii. 


* 


Asemenea argumente nu erau luate în considerare în Vest, unde cei cu o părere avizată 
aveau tot mai puţină încredere în bunele intenţii ale Rusiei. Acum aproape orice acţiune 
a Rusiei pe continent era interpretată ca făcând parte dintr-un plan reacţionar şi agresiv 
de expansiune imperială. „Nu poate exista nici o îndoială întemeiată că guvernul Rusiei 
este implicat în aplicarea acelor planuri de expansiune spre sud care, încă de pe vremea 
Ecaterinei, au constituit o trăsătură proeminentă a politicii ruseşti”, îi scria Palmerston 
lordului John Ponsonby în decembrie 1833. 


Cabinetul de la Sankt-Petersburg, ori de câte ori se referă la politica sa externă, se lansează 
în cele mai incalificabile declaraţii potrivit cărora nu are nici un interes ; şi protestează că, 
fiind mulţumit de limitele extinse ale imperiului, nu doreşte să-şi mărească teritoriul şi că 
a renunţat la toate acele planuri de expansiune ce i-au fost imputate Rusiei... 

Dar, în pofida acestor declaraţii, s-a constatat că intruziunile Rusiei au continuat în toate 
direcţiile, în ritm susţinut şi cu un scop clar, şi că aproape toate afacerile importante în 
care s-a implicat Rusia în ultimii ani au favorizat o modificare fie a influenţei sale, fie a 
teritoriului său. 

Evenimentele recente din Levant i-au îngăduit, într-adevăr, printr-o înlănţuire nefericită de 
circumstanţe, să facă un pas decisiv uriaş către realizarea proiectelor sale legate de Turcia, 
astfel încât modul în care Rusia poate fi împiedicată să-şi mărească avantajul şi întrebarea 
dacă este posibilă deposedarea ei de avantajul pe care deja l-a obţinut devin subiecte de 
mare importanţă pentru interesele Marii Britanii. 


Omul politic francez Frangois Guizot afirma că tratatul din 1833 transformase Marea 
Neagră într-un „lac rusesc” păzit de Turcia, „statul vasal” al ţarului, „neexistând nici 
un impediment ca Rusia însăşi să treacă prin strâmtori, apoi să-şi mobilizeze navele şi 

soldaţii în Mediterana”. Însărcinatul cu afaceri de la Sankt-Petersburg a înaintat un 
protest guvernului rus, avertizând că, dacă tratatul va duce la intervenţia Rusiei în 
„problemele interne ale Imperiului Otoman, guvernul francez se va considera liber să 
adopte linia de conduită cerută de circumstanţe”. Palmerston l-a autorizat pe Ponsonby 
să mobilizeze flota britanică din Mediterana pentru a apăra Constantinopolul în cazul 
în care simţea că acesta este ameninţat de Rusia”. 

Evenimentele din 1833 au constituit un punct de cotitură în politica britanică privitoare 
la Rusia şi Turcia. Până atunci, principala preocupare a Marii Britanii în Imperiul Otoman 
fusese menţinerea statu-quoului, în special din cauza temerilor că destrămarea acestuia 
ar afecta echilibrul de putere în Europa, ducând poate chiar la un război european, şi 
nu atât din cauza unui angajament ferm faţă de suveranitatea sultanului (sprijinul pe care 
îl acordase Greciei demonstrase că aşa ceva nu prea exista). Dar, odată ce britanicii şi-au 
dat seama că Imperiul Otoman ar putea fi în pericol să fie cucerit de egipteni, mobilizați 
de un puternic reviriment musulman, ori, chiar mai rău, să devină un protectorat rusesc, 
au început să se intereseze în mod activ de Turcia. S-au amestecat tot mai mult în pro- 
blemele otomane, încurajând reformele economice şi politice, prin care sperau să însă- 
nătoşească Imperiul Otoman şi să-şi extindă influenţa. 

Interesele Marii Britanii erau mai ales comerciale. Imperiul Otoman constituia o 
piaţă tot mai mare pentru exportul produselor realizate de fabricile britanice şi o sursă 
importantă de materii prime. Ca principala putere industrială a lumii, Marea Britanie 
uza în general de întreaga sa putere ca să deschidă pieţele globale pentru liberul-schimb ; 
ca principala putere navală, era pregătită să-şi folosească flota pentru a determina guver- 
nele străine să-şi deschidă pieţele. Era un gen de „imperiu neoficial”, un „imperialism 
al liberului-schimb”, în care puterea militară a Marii Britanii şi influenţa ei politică îi 
promovau hegemonia comercială şi restrângeau independenţa guvernelor străine fără 
intervenţia directă a autorităţii imperiale. 

Acest lucru era cel mai evident în Imperiul Otoman. Ponsonby se străduia să subli- 
nieze beneficiile influenţei britanice la Constantinopol. „Protejarea intereselor noastre 
politice”, îi scria ambasadorul lui Palmerston în 1834, „va aduce surse de prosperitate 
comercială care cu greu se poate spera să fie obținute din relaţia noastră cu vreo altă ţară 
din lume”. În acest moment exista deja un grup mare şi puternic de comercianţi britanici 
cu interese extinse în Turcia care exercitau presiuni tot mai mari asupra guvernului să 
intervină. Punctul lor de vedere era exprimat în periodice influente, ca B/ackwood's 
Magazine şi Edinburgh Review, amândouă publicate sub auspiciile lor ; şi îşi găsea ecou 
în argumentele turcofililor, precum David Urquhart, şeful unei misiuni comerciale secrete 
în Turcia în 1833, care vedea în dezvoltarea economiei otomane un potenţial imens 
pentru comerţul britanic. „Dezvoltarea Turciei”, scria Urquhart în 1835, „dacă nu este 
tulburată de evenimente politice, pare că va transforma această ţară, în câţiva ani, în cea 
mai mare piaţă din lume pentru industriaşii britanici”76. 

În 1838, printr-o serie de ameninţări militare şi promisiuni, Marea Britanie a impus 
Porții o Convenţie Tarifară, care, în fapt, a transformat Imperiul Otoman într-o zonă de 
liber-schimb. Privată de veniturile tarifare, capacitatea Porții de a-şi proteja industriile 
abia înfiripate a fost grav afectată. Din acest moment, exportul către Turcia al bunurilor 
produse în Marea Britanie a crescut vertiginos. Până în 1850, acesta a ajuns să fie de 
11 ori mai mare, Turcia devenind una dintre cele mai importante pieţe de export ale 
Marii Britanii (fiind depăşită doar de orasele hanseatice din Olanda). Dună ce. în 1846 

au fost abrogate legile protecţioniste prin care se impuneau taxe vamale exorbitante 
pentru importul grâului, au crescut şi importurile britanice de cereale din Imperiul Oto- 
man, în special din Moldova şi Ţara Românească. Apariţia navelor oceanice şi fluviale 
cu abur, precum şi a căilor ferate a făcut ca Dunărea să devină o arteră comercială foarte 
utilizată. Transportul pe fluviu era dominat de vasele comerciale britanice care exportau 
grâne în Europa Occidentală şi importau bunuri fabricate în Marea Britanie. Britanicii 
erau în concurenţă directă cu negustorii din Odessa, Taganrog şi alte porturi la Marea 
Neagră, de unde se exportau spre Vest cereale din grânarul Rusiei, Ucraina şi sudul 
Imperiului Rus. Piaţa exportului de cereale era din ce în ce mai importantă pentru Rusia, 
după ce valoarea comerţului său cu lemn scăzuse în epoca maşinilor cu abur. La mijlocul 
secolului al XIX-lea, prin porturile de la Marea Neagră treceau o treime din exporturile 
ruseşti. Ruşii încercau să le ofere propriilor comercianţi un avantaj faţă de rivalii lor 
britanici. Deţinând controlul asupra Deltei Dunării din 1829, aceştia supuneau navele 
străine unor verificări de carantină îndelungate ori chiar lăsau Dunărea să se umple de 
aluviuni pentru a deveni iar nenavigabilă. 

În partea estică a Mării Negre, interesele comerciale ale Marii Britanii erau tot mai 
legate de portul Trebizonda din nord-estul Turciei, de unde negustorii greci şi armeni 
importau mari cantităţi de bunuri fabricate în Marea Britanie, pentru a le vinde în inte- 
riorul Asiei. Importanţa acestui comerţ pentru Marea Britanie, observa Karl Marx în 
New York Tribune, „se poate observa la Bursa din Manchester, unde cumpărătorii greci 
cu pielea smeadă sunt tot mai numeroşi şi mai importanţi şi unde, alături de germană 
şi engleză, auzi vorbindu-se în greacă şi în dialectele slavilor de sud”. Până în anii 1840, 
în această parte a Asiei ruşii aveau un cvasimonopol în comerţul cu bunuri fabricate. 
Textilele, sfoara, articolele din in umpleau bazarurile din Bayburt, Bagdad şi Basra. Dar 
vapoarele şi căile ferate au făcut posibilă deschiderea unei rute mai scurte spre India — 
fie pe Mediterana până la Cairo, apoi pe Suez până la Marea Roşie, fie pe Marea Neagră 
până la Trebizonda şi pe Eufrat până în Golful Persic (corăbiile nu puteau face faţă 
vânturilor puternice şi musonilor din Golful Suez ori albiei înguste a Eufratului). 
Britanicii preferau ruta via Eufrat, în special pentru că trecea prin teritorii stăpânite de 
sultan (şi nu de Mehmet Ali) ; dezvoltarea acestei rute era considerată un mod de a-şi 
spori influenţa şi de a ţine în şah puterea tot mai mare a Rusiei în această parte a Impe- 
riului Otoman. În 1834 Marea Britanie a primit permisiunea Porții ca generalul Francis 
Chesney să cerceteze ruta Eufratului. Studiul s-a soldat cu un eşec, astfel încât britanicii 
şi-au pierdut interesul faţă de această rută. Dar planurile de realizare a unei căi ferate 
a văii Eufratului de la Mediterana până la Golful Persic, via Alep şi Bagdad, au revenit 
în centrul atenţiei în anii 1850, când guvernul britanic căuta un mod de a-şi intensifica 
prezenţa într-o zonă de unde simţea că Rusia ameninţă tot mai mult India (calea ferată 
nu a mai fost construită de britanici, din cauza lipsei unor garanţii financiare, dar calea 
ferată a Bagdadului, construită de Germania începând din 1903, a urmat în bună măsură 
aceeaşi rută). 

Pericolul pe care îl reprezenta Rusia pentru India era gogoriţa rusofobilor britanici. 
Pentru unii, avea să devină scopul fundamental al Războiului Crimeii : să oprească o 
putere ce tindea nu numai să cucerească Turcia, ci să domine toată Asia Mică, până în 
Afganistan şi India. În imaginaţia lor alarmată, nu existau limite în proiectele Rusiei, 
imperiul cu cel mai rapid ritm de creştere din lume. 

De fapt, înainte de Războiul Crimeii, nu a existat niciodată un pericol real din partea 
Rusiei în ceea ce priveşte India. Se afla mult prea departe şi era mult prea dificil ca o 
armată să mărşăluiască până acolo - chiar dacă împăratul rus Pavel I avusese cândva un 
plan nebunesc de a trimite acolo o forţă mixtă franceză şi rusă. Ideea a fost reluată de 
Napoleon în discuţiile sale cu ţarul Alexandru, în 1807. „Cu cât este mai nerealistă 
expediţia”, explica Napoleon, „cu atât mai mult poate fi folosită pentru a-i teroriza pe 
englezi”. Guvernul britanic a ştiut întotdeauna că o asemenea expediţie nu era fezabilă. 
Un ofiţer englez al serviciului de informaţii era de părere că o invadare a Indiei de către 
ruşi „ar consta aproape doar în trimiterea unei caravane”. Însă faptul că puţine persoane 
din cercurile oficiale britanice credeau că Rusia constituia o ameninţare reală pentru India 
nu a împiedicat presa britanică rusofobă să amplifice temerile, insistând asupra posibilului 
pericol reprezentat de cucerirea Caucazului de către Rusia şi de „activităţile obscure” 
ale acesteia în Persia şi Afganistan”. 

Teoria a fost formulată prima oară în 1828, într-o broşură, On the Designs of Russia, 
scrisă de colonelul George de Lacy Evans (general în momentul în care a preluat comanda 
Diviziei 2 Infanterie a armatei britanice în Războiul Crimeii). Făcând speculaţii în pri- 
vinţa efectelor Războiului Ruso-Turc, de Lacy Evans a brodat o poveste de coşmar despre 
agresivitatea şi expansiunea Rusiei, ce ducea la cucerirea întregii Asii Mici şi la colapsul 
comerţului britanic cu India. Ipoteza de la care pornea Lacy - că acea creştere rapidă 
înregistrată de Imperiul Rus de la începutul secolului al XVIII-lea demonstra regula de 
nezdruncinat Că expansiunea rusă trebuia să continue până ce era înfrânată - a reapărut 
într-o a doua broşură, pe care a publicat-o în 1829, On the Practicality of an Invasion 
of British India, în care susţinea, fără nici o dovadă privind adevăratele intenţii ale Rusiei, 
că forţele ruseşti se puteau mobiliza la frontiera nord-vestică a Indiei. Broşura a avut 
un public larg în unele cercuri oficiale. Wellington a considerat-o un avertisment şi i-a 
spus lordului Ellenborough, preşedintele Consiliului de Control privind India, că era 
„gata să ridice problema în faţa Europei, dacă ruşii s-ar îndrepta spre India cu intenţii 
evident ostile”. După 1833, când dominaţia ruşilor asupra Imperiului Otoman părea 
asigurată, aceste temeri au căpătat forţa unei profeţii care se autoîmplineşte. În 1834, 
locotenentul Arthur Connolly (care a inventat expresia „Marele Joc” pentru a descrie 
rivalitatea anglo-rusă în Asia Mică) a publicat un jurnal de călătorie foarte bine vândut, 
Journey to the North of India, în care susţinea că ruşii ar putea ataca graniţa nord-vestică 
dacă ar fi susținuți de persani şi afgani”. 

În fapt, ruşii îşi sporiseră constant prezenţa în Asia Mică, în conformitate cu politica 
lor de a-şi menţine vecinii slabi. Unii agenţi ruşi sfătuiau Persia în privinţa politicii 
externe şi organizau sprijinul pentru armata şahului. În 1837, când persanii au cucerit 
oraşul afgan Herât, mulţi politicieni britanici nu au avut nici o îndoială că aceasta făcea 
parte din pregătirile Rusiei de a invada India. „Herâtul, în mâinile Persiei”, scria un 
fost ambasador britanic la Teheran, „nu poate fi considerat decât un avanpost al ruşilor 
în drum spre India”. Presa rusofobă critica lipsa de reacţie a guvernelor britanice care 
nu reuşiseră să sesizeze activităţile „viclene” şi „infame” ale Rusiei în Persia. „De mai 
mulţi ani”, avertiza The Herald, „încercăm să-i facem să înţeleagă că planurile ambiţioase 
ale Rusiei trec dincolo de Turcia, Circazia şi Persia, ajungând chiar până la coloniile 
noastre din estul Indiei, de care Rusia nu şi-a mai dezlipit ochii de când Ecaterina a 
ameninţat că va porni cu armatele ei într-acolo şi îi va mobiliza pe prinții indieni locali 

sub stindardul Marelui Mogul”. S:andard îndemna la mai mult decât simpla vigilenţă în 
privinţa Rusiei : „Nu prea este de folos să urmărim Rusia dacă preocuparea şi străduinţa 
noastră se limitează la exercitarea acestei vigilenţe. De opt ani tot urmărim Rusia, iar 
în acest răstimp ea şi-a extins achiziţiile teritoriale şi amplasamentele militare cu peste 
3 000 de kilometri spre India”?!. 

Părerea că Rusia, prin însăşi natura ei, constituia o ameninţare la adresa Indiei a ajuns 
răspândită în rândul britanicilor care citeau foi volante. Într-un pasaj ce aminteşte de 
teoria dominoului din timpul Războiului Rece, această părere a fost exprimată de autorul 
anonim al unei broşuri din 1838 care s-a bucurat de un larg interes, intitulată /ndia, Great 
Britain, and Russia: 


Agresiunile fără egal ale Rusiei în toate direcţiile trebuie să risipească orice încredere în 
declaraţiile ei solemne că are intenţii paşnice şi ar trebui să-l convingă pe orice om raţional 
că se poate pune stavilă cuceririlor acesteia doar prin limitarea puterii ei. În vest, Polonia 
a fost redusă la statutul de provincie vasală. În sud, suveranul otoman a fost jefuit de o 
parte din posesiunile sale, iar cealaltă parte le ţine la dispoziţia cuceritorului său. În Marea 
Neagră nu se poate naviga decât cu permisiunea moscoviţilor. Pavilionul Angliei, ce flutura 
de obicei mândru pe toate apele lumii, e batjocorit, iar afacerile comercianților ei sunt 
împiedicate. În Est, Rusia urmează sistematic aceeaşi direcţie : Circazia trebuie zdrobită, 
Persia trebuie să fie atrasă mai întâi de partea Rusiei, apoi să devină o provincie dependentă, 
iar în final parte integrantă a Imperiului Rus. Dincolo de Persia se află Afganistanul, o 
ţară pregătită, din cauza multor conjuncturi, să dea cale liberă invadatorului. După ce va 
traversa Indul, ce ar mai putea împiedica acvila rusească să zboare până în inima Indiei 
britanice ? Într-acolo îşi îndreaptă Rusia privirile. Anglia să aibă grijă de asta%?. 


Pentru a contracara ameninţarea rusă, britanicii au încercat să creeze state-tampon 
în Asia Mică şi Caucaz. În 1838 au ocupat Afganistanul. Oficial, scopul lor a fost să-l 
repună pe tron pe emirul Şah Şuja, înlăturat recent, dar, după ce au făcut asta, în 1839, 
şi-au menţinut ocupaţia pentru a susţine guvernul-marionetă al acestuia - în ultimă 
instanţă ca un pas spre dominaţia britanică - până când, în 1842, nişte revolte ale tri- 
burilor şi înfrângeri militare dezastruoase i-au forţat să se retragă. De asemenea, brita- 
nicii şi-au intensificat prezenţa diplomatică la Teheran, încercând să-i îndepărteze pe 
persani de ruşi printr-o alianţă defensivă şi promisiunea unui ajutor acordat armatei 
acestora. Sub presiunile exercitate de britanici, persanii au părăsit Herătul şi au semnat 
un nou tratat comercial cu Marea Britanie în 1841. Britanicii se gândeau chiar la ocuparea 
Bagdadului, considerând că aceasta ar fi salutată de arabi ca o eliberare de turci sau că, 
cel puţin, orice rezistenţă ar fi subminată de scindarea dintre sunniţi şi şiiţi, care, după 
cum spunea Henry Rawlinson, consulul general britanic la Bagdad, „putea fi folosită ori- 
când pentru a-i aţâţa pe unii împotriva celorlalţi”. Ofiţer în serviciul Companiei Indiilor 
de Est şi eminent orientalist care a descifrat pentru prima oară vechile texte cuneiforme 
persane de la Behistun, Rawlinson a fost una dintre cele mai importante personalităţi 
care s-au exprimat în favoarea unei politici britanice active pentru a împiedica expansiunea 
Rusiei în Asia Centrală, Persia şi Afganistan. El considera că Marea Britanie ar trebui 
să creeze un imperiu mesopotamian sub protecţie europeană care să joace rolul de tampon 
faţă de prezenţa tot mai mare a Rusiei în Caucaz şi care să prevină cucerirea de către Rusia 
a văilor Tigrului şi Eufratului, aflate pe ruta spre India. Pleda chiar pentru trimiterea 
armatei indiene ca să-i atace pe ruşi în Georgia, Erevan şi Naxgivan, teritorii pe care 

britanicii nu le recunoscuseră niciodată ca fiind ruseşti, cum făcuseră turcii prin Tratatul 
de la Adrianopol*?. 

Rawlinson a jucat un rol determinant şi în susţinerea pe care britanicii au oferit-o 
triburilor musulmane din Caucaz, al căror război împotriva ruşilor a fost revigorat de 
conducerea charismatică a imamului Şamil, după 1834. Adepţilor săi Şamil li se părea 
invincibil: un comandant trimis de Dumnezeu. Circulau poveşti despre curajul său 
legendar, despre victoriile răsunătoare împotriva ruşilor şi despre felul în care uneori a 
scăpat miraculos după ce fusese prins sau înfrânt. Un asemenea lider făcea ca triburile 
musulmane să fie iar încrezătoare, unindu-le în jurul chemării lansate de imam la un 
jihad împotriva ocupării de către ruşi a pământurilor lor. Forţa armatei lui Şamil se 
datora legăturilor strânse cu satele din munţi ; astfel, se putea recurge la tacticile răz- 
boiului de gherilă, care provocau confuzie în rândul ruşilor. Cu ajutorul populaţiei locale, 
armata lui Şamil era omniprezentă şi practic invizibilă. Într-o clipă, sătenii puteau deveni 
soldaţi, iar soldaţii săteni. Muntenii erau ochii şi urechile armatei — acționau ca iscoade 
şi spioni -, ruşii fiind pretutindeni expuşi unei ambuscade. Luptătorii lui Şamil încercuiau 
efectiv armata ţaristă, atacând pe neaşteptate trupe ruseşti expuse, forturi şi linii de 
aprovizionare, după care îşi pierdeau urma în munţi sau se amestecau printre membrii 
triburilor din sate. Rareori se angajau în lupte cu ruşii în câmp deschis, ştiind că riscau 
să fie copleşiţi de superioritatea numerică şi de artileria acestora. Era greu de făcut faţă 
unor asemenea tactici, cu atât mai mult cu cât nici unul dintre comandanții ruşi nu se 
mai confruntase vreodată cu aşa ceva, astfel încât mult timp aceştia nu au făcut decât 
să arunce în luptă tot mai multe trupe în efortul zadarnic de a-l învinge pe Şamil în 
principala sa bază din Cecenia. Până la sfârşitul anilor 1830, felul de a lupta al lui Şamil 
devenise atât de eficient, încât acesta începuse să li se pară invincibil şi ruşilor, nu doar 
triburilor musulmane. După cum se plângea un general țarist, conducerea lui Şamil căpă- 
tase un „caracter religios-militar, la fel cum, la începutul islamului, sabia lui Mahomed 
a zgâlţâit din temelii trei sferturi din univers”%. 


Dar Turcia era statul din care britanicii încercau să creeze principalul tampon împo- 
triva Rusiei. Curând au înţeles că, neluându-l în seamă pe sultan atunci când ceruse ajutor 
împotriva invaziei egiptenilor, pierduseră o ocazie prețioasă de a-şi asigura poziţia de 
putere străină dominantă în Imperiul Otoman. Palmerston spunea că a fost „cea mai mare 
eroare de judecată făcută vreodată de un cabinet britanic în domeniul afacerilor externe”. 
Ratând acea ocazie, şi-au întețit eforturile de a influenţa Poarta şi a-i impune o serie de 
reforme pentru a rezolva problemele populaţiei creştine care îi dăduseră Rusiei motiv 
să intervină în numele lor. 

Britanicii credeau în reforma politică şi se gândeau că, beneficiind de sprijinul 
canonierelor lor, îşi vor putea exporta principiile liberale pe tot globul. În opinia lor, 
reformarea Imperiului Otoman era singura soluţie reală a Chestiunii Orientale, a cărei 
sursă se afla în declinul împărăției sultanului : dacă îl vindeci pe „bolnav”, şi problema 
Orientului va dispărea. Dar motivele britanicilor de a promova relorme liberale nu se 
limitau la asigurarea independenţei Imperiului Otoman faţă de Rusia. Ei voiau şi să 
promoveze influenţa Marii Britanii în Turcia : să-i facă pe turci să depindă de sfaturile 

politice şi împrumuturile britanice, precum şi să-i aducă sub protecţia armatei britanice ; 
să-i „civilizeze” sub tutelă britanică, să-i înveţe virtuțile principiilor liberale britanice, 
toleranța religioasă şi metodele administrative (limitând totuşi parlamentele şi consti- 
tuţiile, pentru care se considera că turcii nu au calităţile „europene” necesare); să 
promoveze interesele britanicilor în ceea ce priveşte liberul-schimb (lucru care putea 
părea splendid, dar era, incontestabil, păgubos pentru Imperiul Otoman) ; şi să asigure 
drumul spre India (unde politicile britanice cu privire la liberul-schimb nu erau, desigur, 
aplicate). 

În misiunea lor reformatoare, britanicii au fost încurajați de semnele evidente ale 
occidentalizării pe care le remarcaseră în cultura turcilor în ultimii ani de domnie ai lui 
Mahmud. Deşi reformele militare ale sultanului avuseseră un succes limitat, se înregistra- 
seră schimbări în ceea ce priveşte îmbrăcămintea şi obiceiurile elitelor otomane din 
capitala turcă: tunica şi fesul înlocuiseră caftanul şi turbanul, bărbile dispăruseră, iar 
femeile fuseseră aduse în societate. Aceste cosmetizări s-au reflectat în apariţia unui 
nou tip de oficialitate sau gentleman turc, turcul europenizat, care învățase limbi străine, 
adoptase obiceiuri, maniere şi vicii europene, însă care în alte privinţe rămânea înrădă- 
cinat în cultura tradiţională a islamului. 

Cei ce ajungeau în Turcia erau impresionați de semnele progresului pe care le remar- 
cau în comportamentul turcilor, iar însemnările lor de călătorie determinau o schimbare 
a atitudinii britanicilor. Cea mai bine vândută şi mai influentă dintre aceste publicaţii a 
fost, fără îndoială, The Cizy of the Sultan ; and Domestic Manners of the Turks in 1836 
de Julia Pardoe, care, în cele patru ediţii publicate între 1837 şi anul în care a început 
Războiul Crimeii, a avut un tiraj de peste 30 000 de exemplare. Pardoe şi-a propus să 
corecteze ceea ce considera a fi prejudecățile vehiculate prin însemnările lor de cei ce 
călătoriseră anterior în Imperiul Otoman. Aparent, Turcia se conforma tuturor stereoti- 
purilor europene -— exotică, indolentă, senzuală, superstiţioasă, obscurantistă şi fanatică 
din punct de vedere religios -, dar în urma unei examinări mai atente dovedea că are 
„Calităţi” nobile, datorită cărora era un teren fertil pentru reforme liberale. „Care dintre 
aceia care privesc fără prejudecăţi starea morală a Turciei nu sunt impresionați de absenţa 
crimelor capitale, de sentimentele de mulţumire şi chiar de mândrie ale celor de rang 
inferior şi de lipsa oricărei înfumurări şi semeţii printre sus-puşi ?” Singurul obstacol 
în calea „civilizării Turciei”, susţinea Pardoe, era „politica Rusiei de a împiedica orice 
pas înainte spre iluminarea unui popor pe care deja l-a înfrânat şi pe care abia aşteaptă 
să-l jubjuge”*5. 

În anii 1840, acesta era tonul general al multor jurnale de călătorie şi broşuri politice 
scrise de turcofili. În Three Yzars in Constantinople ; or, Domestic Manners of the Turks 
in 1844, Charles White încuraja ideea ca Marea Britanie să se lanseze în „civilizarea 
turcilor” şi arăta cum evoluaseră obiceiurile şi comportamentul acestora, menţionând 
adoptarea vestimentaţiei occidentale, declinul fanatismului religios şi, în rândul „claselor 
mijlocii şi inferioare”, o mai mare dorinţă de a se educa. În cadrul acestor două clase: 


„.„prevalenţa binelui asupra răului este de netăgăduit. În nici un oraş obligaţiile sociale şi 
morale nu sunt mai strict respectate decât le respectă ei. În nici un oraş nu se pot găsi mai 
multe exemple de probitate, cinste şi preţuire a familiei. În nici un oraş numărul delictelor 
împotriva unor proprietăţi sau persoane nu este mai redus - un rezultat ce trebuie atribuit 


onestităţii înnăscute, şi nu măsurilor de prevenire”. 

În strânsă relaţie cu aceste idei se afla şi simpatia romantică faţă de islam ce pusese 
stăpânire pe mulţi turcofili britanici, aceştia considerându-l o forţă fundamental benefică 
şi progresistă (şi preferabilă ortodoxiei ruşilor, doar „pe jumătate creştină” şi plină de 
superstiții). Urquhart, de exemplu, credea, în mare măsură la fel ca turcii înşişi, că isla- 
mul juca rolul unei forţe tolerante moderatoare ce menținea pacea între sectele creştine 
din Imperiul Otoman, aflate în conflict: 


Ce călător nu a observat fanatismul, antipatia tuturor acestor secte, ostilitatea lor reciprocă ? 
Cine a pus adevărata lor armonie pe seama toleranței islamismului ? Acesta, calm, concen- 
trat, fără spirit dogmatic sau idei de prozelitism, în prezent impune celorlalte credinţe reţi- 
nerea şi liniştea care îl caracterizează. Dar, dacă am îndepărta acest moderator, profesiunile 
umile limitate acum la spaţiul sanctuarului ar fi proclamate în tribunal şi în tabăra militară ; 
puterea politică şi ostilitatea politică ar fuziona cu dominaţia religioasă şi animozitatea 
religioasă ; imperiul ar fi potopit de sânge, până când ar apărea un braţ viguros -— braţul 
Rusiei — ca să restabilească armonia prin despotism””. 


Unele dintre aceste idei erau împărtăşite şi de lordul Stratford de Redcliffe (1786-1880), 
cunoscut până la înnobilarea sa în 1852 ca Stratford Canning, care a fost de cinci ori 
ambasador al Marii Britanii la Constantinopol, îndrumând în mod direct programul de 
reforme al tânărului sultan Abdul-Medjid şi al principalului său ministru reformator, 
Mustafa Reşid Paşa, după 1839. Văr primar cu George Canning, care fusese ministru 
de Externe şi, pentru o scurtă perioadă, prim-ministru înainte de moartea sa, în 1827, 
Stratford Canning avea o fire tiranică şi nerăbdătoare, poate o consecinţă a faptului că 
nu fusese niciodată nevoit să aştepte o avansare (avea doar 24 de ani - proaspăt absol- 
vent de Eton şi Cambridge - când şi-a luat în primire postul de ministru plenipotenţiar 
la Constantinopol). Ca o ironie, când a fost numit pentru prima oară ambasador pe lângă 
Poartă, în 1824, lui Stratford îi displăcea profund Turcia, ţara pe care, spunea el, va 
avea misiunea s-o salveze „de ea însăşi”. În scrisorile către vărul său, George, îi vorbea 
despre „dorinţa secretă” de a-i alunga pe turci „cu toate catrafusele” din Europa şi îi 
mărturisea că „îi venea să blesteme calmul de care dădea dovadă Europa în susţinerea 
acelor turci oribili”. Dar rusofobia lui Stratford depăşea cu mult antipatia lui faţă de 
turci (în 1832, ţarul, cunoscând acest lucru, a luat măsura extraordinară de a refuza să-l 
accepte ca ambasador la Sankt-Petersburg). Autoritatea tot mai mare exercitată de 
Rusia asupra Turciei l-a convins pe Stratford că numai reformele liberale ar putea salva 
Imperiul Otoman. 

Spre deosebire de Urquhart şi de turcofili, Stratford Canning ştia puţine lucruri despre 
Turcia. Nu vorbea turceşte. Nu a călătorit mult prin ţară, petrecându-şi aproape tot 
timpul izolat în ambasada britanică din Pera sau la reşedinţa sa de vară de la Tarabya. 
Stratford nu credea în modernizarea vechilor instituţii turceşti şi nu avea nici o simpatie 
faţă de islam, pe care nu-l înţelegea. În opinia lui, singura speranţă a Turciei era să fie 
infuzată complet de civilizaţia europeană - şi, ca atare, de civilizaţia creştină - pentru 
a fi salvată de obscurantismul religios şi călăuzită spre iluminarea raţională. Şi el a fost 
încurajat de semnele occidentalizării pe care le-a remarcat în vestimentația şi compor- 
tamentul turcilor după ce a fost numit ambasador pentru a doua oară, în 1832. Acestea 
l-au convins că turcii, deşi nu puteau deveni perfecţi, măcar puteau merge pe o cale mai 
bună. „Turcii s-au metamorfozat complet de când am fost ultima dată aici, cel puţin în 
privinţa îmbrăcăminţii”, îi scria el lui Palmerston. 

Se află acum într-o etapă intermediară de la turbane la pălării, de la fuste la pantaloni. Cât 
de mult trec aceste schimbări dincolo de suprafaţă nu îndrăznesc să spun. Nu cred că poate 
fi conceput un alt înlocuitor decât civilizaţia în sensul creştinătăţii. Poate oare sultanul să 
facă asta? Am oarece îndoieli. Oricum, trebuie că va fi un proces anevoios şi lent, dacă 
nu chiar irealizabil*t. 


În următorul sfert de secol, cu unele întreruperi, Stratford l-a instruit pe sultan şi i-a 
şcolit pe miniştrii săi reformatori cum să liberalizeze Turcia după concepţiile englezeşti. 

Mustafa Reşid (1800-1858) reprezenta perfect turcul europenizat pe care Stratford 
Canning spera să-l vadă apărând în prim-planul reformei otomane. „Gentleman prin 
naştere şi educaţie, cu un caracter plăcut şi o atitudine liberală, Reşid avea mai multe 
calităţi cu care să-mi câştige simpatia decât oricine altul din rasa şi clasa lui”, scria 
Stratford Canning în memoriile sale. Bondoc, cu trăsături expresive încadrate de o barbă 
neagră, Reşid fusese ambasadorul Porții la Londra şi la Paris, unde fusese o prezenţă 
frapantă în teatrele şi saloanele franceze, devenind apoi ministru de Externe, în 1837. 
Vorbea bine atât franceza, cât şi engleza. Asemenea multor reformatori turci din secolul 
al XIX-lea, Reşid avea legături cu francmasonii europeni. A fost primit într-o lojă de 
la Londra în anii 1830. Cochetarea cu francmasoneria era pentru turcii cu orientare 
occidentală, ca Reşid, un mod de a îmbrăţişa ideile seculare fără să renunţe la credinţa 
şi identitatea lor musulmană sau să se expună acuzaţiei de apostazie faţă de islam (delict 
care până în 1844 atrăgea pedeapsa cu moartea). Inspirat de Occident, Reşid voia să 
transforme Imperiul Otoman într-o monarhie modemă, în care sultanul să domnească, 
dar să nu guverneze, puterea clerului să fie limitată şi o nouă clasă socială de birocraţi 
luminaţi să conducă afacerile statului imperial“? 

În 1839, sultanul Abdul-Medjid, în vârstă de 16 ani, a emis un decret, Hatişeriful 
Giilhane (Înaltul Edict al Salonului Trandafirilor), anunțând o serie de reforme - refor- 
mele Tanzimatului, care aveau să se întindă pe toată perioada domniei sale (1839-1861) şi 
să conducă în cele din urmă, în 1876, la înfiinţarea primului parlament otoman. Edictul 
a fost conceput de Reşid Paşa, care îl redactase la reşedinţa sa londoneză din Bryanston 
Square, Stratford Canning fiind primul căruia i l-a arătat, pentru a primi consimţămân- 
tul lui personal, în 1838, în scurta perioadă cât a fost ambasador a doua oară în Marea 
Britanie. Valorile englezeşti din Magna Carta erau evidente în formulările documentului. 
Hatişeriful le promitea tuturor celor din imperiul sultanului siguranţa vieţii, a onoarei, 
a proprietăţii, indiferent de credinţă ; insista asupra respectării legii, a toleranţei reli- 
gioase, a modernizării instituţiilor imperiului şi a unui sistem echitabil şi rezonabil de 
impozitare centralizată şi de înrolare în armată. În esenţă, edictul pornea de la ideea că 
autoguvernarea va fi promovată prin garantarea libertăţii celor mai dinamice elemente 
din cadrul imperiului, millet-urile nemusulmane, a căror tratare injustă de către majorita- 
tea musulmană crease instabilitate“0. 

În ce măsură edictul a fost motivat de dorinţa de a atrage sprijinul britanicilor pentru 
Imperiul Otoman într-o perioadă de criză rămâne un subiect controversat. Fără îndoială 
că exista un element de reclamă atrăgătoare tipic englezească în limbajul liberal al 
hatişerifului, a cărui formulare finală i se datora în bună măsură şi lui Ponsonby, amba- 
sadorul britanic. Dar asta nu înseamnă că hatişeriful era nesincer, o concesie făcută fără 
tragere de inimă, ca tactică de a obţine ajutorul britanicilor. Edictul se întemeia pe con- 
vingerea sinceră că modernizarea Imperiului Otoman era necesară. Reşid şi susţinătorii 
lui erau convinşi că pentru a salva imperiul trebuiau să creeze un nou concept secular 

de unitate imperială (otomanism), fundamentat pe egalitatea tuturor supuşilor sultanul: 
indiferent de credinţă. Ca semn al seriozităţii cu care reformatorii îşi asumau respc 
sabilitatea şi al preocupării lor de a atenua posibila opoziţie din partea conservatorile 
concesiile cuprinse în hatişerif erau formulate în termenii apărării tradiţiilor islamice 
a preceptelor „măreţului Coran”. Într-adevăr, sultanul şi mulţi dintre miniştrii săi refc 
matori, printre care Mustafa Reşid şi Mehmet Hiisrev, marele-vizir din perioada 1839-184 
aveau legături strânse cu lojele (fekke) naqshbandi, unde se propovăduia respectarea stric 
a învățăturilor legii islamice. În multe privinţe, reformele Tanzimatului erau o încerca 
de a crea un stat islamic mai centralizat, dar mai tolerant”. 

Numai că guvernul otoman nu prea s-a străduit să pună în practică declaraţiile măreț 

Promisiunea de a îmbunătăţi situaţia populaţiei creştine era principalul punct nevralgi 
atrăgând opoziţia clerului musulman tradiţionalist şi a conservatorilor. Au existat do. 
ameliorări minore. În 1844 sultanul a renunţat la pedeapsa cu moartea pentru apostazi 
chiar dacă un mic număr de musulmani ce se convertiseră la creştinism (şi creştini c 
renunţaseră la convertirea la islam) au mai fost executaţi din ordinul unor guvernato 
locali. Blasfemia se pedepsea în continuare cu moartea. Creştinii erau primiţi în une: 
şcoli militare şi puteau fi înrolați, dar, cum nu aveau şanse să fie avansați în grac 
majoritatea preferau să plătească o taxă specială pentru a fi scutiţi de serviciul milita 
De la sfârşitul anilor 1840, creştinilor li s-a îngăduit să devină membri ai consiliilor prc 
vinciale care controlau activitatea guvernatorilor. De asemenea, au început să se numere 
alături de musulmani, printre juraţii proceselor comerciale, în care unele princip 
juridice occidentale erau aplicate în mod liberal. Dar în rest nu s-au schimbat multe 
Comerţul cu sclavi a continuat, în cele mai multe cazuri fiind vorba despre băieţi şi fet 
din Caucaz capturați pentru fi vânduți la Constantinopol. Turcii continuau să-i consider 
pe creştini inferiori şi erau de părere că nu trebuia să se renunţe la privilegiile musulma 
nilor. Chiar dacă nu toate legile scrise o făceau, regulile şi practicile neoficiale ale admi 
nistraţiei garantau că creştinii erau trataţi drept cetăţeni de rang inferior, chiar dacă aceşti: 
începuseră să se impună rapid ca grup economic dominant în Imperiul Otoman, ceea ce 
a devenit o sursă tot mai importantă de tensiune şi de invidie -— în special când eludar 
taxele obţinând paşapoarte şi protecţie străine. 

În 1842, revenit la Constantinopol pentru a treia oară ca ambasador, Stratford Canning 
era tot mai descurajat de perspectivele reformei. Sultanul era prea tânăr, iar Reşid prez 
slab pentru a le ţine piept conservatorilor, care, treptat, s-au impus în faţa reformatoriloi 
din Consiliul (Divanul) Porții. Agenda de reformă a fost prinsă treptat în plasa rivalităţiloa 
personale, mai ales a celei dintre Reşid şi Mehmet Ali Paşa”, unul dintre protejaţii refor- 
mişti ai lui Reşid, care a fost ambasador la Londra din 1841 până în 1844, apoi ministru 
de Externe din 1846 până în 1852, când i-a luat locul lui Reşid în funcţia de mare-vizir. 
La începutul anilor 1850, Reşid era atât de invidios pe Mehmet Ali, încât, în speranţa 
că-şi va bloca rivalul, s-a alăturat musulmanilor care se opuneau acordării de drepturi 
egale supuşilor creştini ai sultanului. Reformele au fost îngreunate şi de dificultăţi prac- 
tice. Guvernul otoman de la Constantinopol era mult prea departe şi prea slab pentru a 
impune legi într-o societate fără căi ferate, poştă, telegraf sau ziare. 

Dar principalul obstacol îl constituia opoziţia elitelor tradiţionale - liderii religioşi 
ai millet-urilor -, care se simțeau încolţite de reformele Tanzimatului. Toate millet-urile 


* A nu se confunda cu Mehmet Ali, conducătorul egiptean. 

au protestat, în special grecii, iar în cel armean a avut loc un fel de lovitură secularistă ; 
dar cel mai mult se opuneau reformelor liderii şi elitele islamice. Era o societate în care 
interesele paşilor locali şi ale clerului musulman se concentrau asupra menţinerii siste- 
mului tradiţional de millet-uri, cu toate limitările juridice şi civice impuse creştinilor. 
Cu cât Poarta încerca să devină un factor de realizare a centralizării şi a reformei, cu 
atât aceşti lideri provocau nemulțumiri la nivel local şi resentimentele musulmanilor 
reacţionari împotriva unui stat pe care îl acuzau că este „păgân” din cauza dependenţei 
sale tot mai mari faţă de străini. În multe oraşe, incitaţi de clerul lor, musulmanii au 
protestat împotriva reformelor, s-au înregistrat acte de violenţă împotriva creştinilor şi 
au fost distruse biserici ; au existat chiar ameninţări cu incendierea Cartierului Latin 
din Constantinopol. 

Lui Stratford Canning, care nu era un prieten al islamului, această reacţie îi crea o 
dilemă morală : putea Marea Britanie să susţină în continuare un guvern musulman care 
nu reuşea să împiedice persecutarea cetăţenilor săi creştini ? În februarie 1850 a ajuns 
la disperare când a auzit de „masacrarea atroce” a populaţiei creştine din Rumelia 
(regiune devenită ulterior parte a Bulgariei). I-a scris în termeni sumbri lui Palmerston, 
ministrul de Externe, explicându-i că „marele joc al ameliorării este în momentul de 
faţă complet suspendat” 


Principalul rău în această ţară este religia predominantă... Deşi foarte slab ca principiu al 
forţei naţionale şi de revitalizare, spiritul islamului, astfel pervertit, stă în supremaţia rasei 
cuceritoare şi în părtinirile generate de o îndelungată stăpânire tiranică. Nici nu mai e ne- 
voie să spun Că evoluţia imperiului spre o reinstituire fermă a prosperității şi independenţei 
trebuie apreciată în funcţie de gradul lui de emancipare faţă de această sursă de nedreptate 
şi slăbiciune. 


Palmerston era de acord că persecutarea creştinilor nu numai că determina, ci chiar 
justifica politica dusă de ruşi. În opinia sa, Marea Britanie nu prea avea încotro, trebuind 
să-şi retragă sprijinul acordat guvernului otoman. Scriindu-i lui Reşid în noiembrie, 
anticipa că Imperiul Otoman era „sortit să se prăbuşească din cauza timidităţii, a slăbi- 
ciunii şi a şovăielilor suveranului şi miniştrilor săi, fiind clar că în scurt timp va trebui 
să ne gândim ce alt aranjament s-ar putea face”. 

Între timp, intervenţia britanicilor în politica Turciei a provocat o reacţie a musulma- 
nilor împotriva amestecului occidentalilor în treburile otomanilor. Până la începutul 
anilor 1850, Stratford Canning devenise mai mult decât un ambasador sau consilier pe 
lângă Poartă. „Marele Elgi” sau Marele Ambasador, cum i se spunea la Constantinopol, 
avea o influenţă directă asupra politicii guvernului turc. Ba chiar, într-o vreme când nu 
exista o legătură telegrafică între Londra şi capitala turcă şi puteau trece luni până să 
ajungă instrucţiunile de la Whitehall, beneficia de o libertate de mişcare considerabilă 
în privinţa politicii britanice în Imperiul Otoman. Prezenţa sa le stârnea resentimente 
profunde miniştrilor sultanului, terorizaţi că s-ar putea trezi cu o vizită a dictatorialului 
ambasador. Notabilităţile locale şi clerul musulman erau la fel de iritate de eforturile 
depuse de el în numele creştinilor şi considerau că influenţa sa asupra guvernului însemna 
pierderea suveranităţii turceşti. Această ostilitate faţă de amestecul străinilor - Marea 
Britanie, Franţa sau Rusia -— în treburile otomanilor avea să joace un rol important în 
politica Turciei în pragul Războiului Crimeii. 

Amenințarea rusă 


În seara de sâmbătă, 1 iunie 1844, vaporul olandez a tras la docurile din Woolwich. 
Singurii săi pasageri erau „contele Orlov” - pseudonimul ţarului Nicolae - şi suita sa 
de curteni ce călătoriseră incognito de la Sankt-Petersburg. Din 1831, când Rusia înă- 
buşise brutal insurecția poloneză, Nicolae era îngrozit că va fi asasinat de naţionaliştii 
polonezi ce se opuneau stăpânirii ruseşti din patria lor, motiv pentru care obişnuia să 
călătorească deghizat. La Londra trăia o comunitate numeroasă de exilați polonezi şi exis- 
taseră temeri privind siguranţa ţarului încă din momentul în care se discutase despre 
această călătorie cu guvernul britanic, în ianuarie. Pentru a fi şi mai în siguranţă, Nicolae 
nu împărtăşise nimănui planurile sale de călătorie. Oprindu-se doar pentru scurt timp 
la Berlin, vagoanele ţarului au străbătut rapid continentul, iar în Marea Britanie nimeni 
nu a ştiut de sosirea lui iminentă până când nu s-a îmbarcat pe vapor la Hamburg, pe 
30 mai, cu mai puţin de două zile înainte de a acosta la Woolwich. 

Nici măcar baronului Brunov, ambasadorul rus la Londra, nu i s-au comunicat deta- 
liile exacte ale itinerarului ţarului. Neştiind când va ajunge vaporul, Brunov îşi petrecuse 
toată sâmbăta la docurile din Woolwich. În sfârşit, la 10 seara, vaporul a tras la mal. 
Ţarul a debarcat — greu de recunoscut în mantia cenuşie pe care o purtase în timpul 
campaniei turceşti din 1828 - şi a pornit în grabă cu Brunov către ambasada rusă din 
Ashburnham House, în Westminster. În pofida orei târzii, i-a trimis un mesaj prinţului 
consort, solicitând o întâlnire cu regina cât de curând putea aceasta. Obişnuit să-şi con- 
voace miniştrii la orice oră din zi sau din noapte, nu-i trecuse prin minte că era nepoliticos 
să-l trezească pe prinţul Albert după miezul nopții!. 

Aceasta nu era prima călătorie a ţarului la Londra. Îşi amintea cu plăcere de vizita 
sa anterioară, din 1816, când avea 20 de ani şi era încă mare duce, având mare succes 
la doamnele din aristocrația engleză. Lady Charlotte Campbell, o frumuseţe celebră şi 
doamnă de onoare a prinţesei de Wales, spusese despre el: „Ce om agreabil ! E diabolic 
de chipeş! Va fi cel mai frumos bărbat din Europa”. În urma acelei călătorii, Nicolae 
rămăsese cu impresia că avea un aliat în monarhia şi aristocrația engleze. Ca suveran 
despotic al celui mai mare stat din lume, el nu prea înţelegea care sunt limitele unei 
monarhii constituţionale. Credea că putea veni în Marea Britanie ca să decidă în probleme 
de politică externă direct cu regina şi cu miniştrii ei cei mai importanţi. Era „excelent”, 
i-a spus Victoriei la prima lor întâlnire, „să vezi din când în când cu ochii tăi, căci nu 
este mereu suficient să ai încredere doar în diplomaţi”. Asemenea întâlniri creau „un 
sentiment de prietenie şi dorinţă de cunoaştere” între suveranii aflaţi la domnie, „printr-o 
conversaţie în care fiecare îşi explica sentimentele, părerile şi scopurile” putându-se 

obţine mai mult „decât printr-o grămadă de mesaje şi scrisori”. Ţarul se gândea că poate 
realiza un „acord tacit” cu Marea Britanie în privinţa felului în care ar trebui abordată 
problema Imperiului Otoman în cazul prăbuşirii acestuia?. 

Aceasta nu era prima încercare a lui Nicolae de a obţine sprijinul altei puteri pentru 
planurile sale de împărţire a Imperiului Otoman. În 1829 le sugerase austriecilor o 
împărţire bilaterală a teritoriilor otomane din Europa pentru a preveni haosul care se 
temea că va urma prăbuşirii imperiului, dar aceştia îl refuzaseră pentru a menţine 
Concertul European. Apoi, în toamna anului 1843, i-a abordat din nou pe austrieci, 
resuscitând ideea unui imperiu grec susţinut de Rusia, Austria şi Prusia (Tripla Alianţă 
din 1815) pentru a-i împiedica pe britanici şi pe francezi să împartă între ei prada când 
se va fărâmiţa Imperiul Otoman. Insistând că Rusia nu voia să se extindă în Balcani, 
Nicolae a propus ca austriecii să primească toate teritoriile turceşti dintre Dunăre şi 
Adriatica, iar Constantinopolul să devină oraş liber, sub tutelă austriacă. Însă nici una 
dintre afirmaţiile sale nu a reuşit să spulbere profunda neîncredere a Vienei faţă de 
ambițiile Rusiei. Ambasadorul Austriei la Sankt-Petersburg era de părere că ţarul încerca 
să provoace o situaţie în care Rusia să se poată prevala de pretextul apărării Turciei 
pentru a se amesteca în problemele acesteia şi a-şi impune planurile de împărţire prin 
forţa militară. Ceea ce voia de fapt ţarul, afirma ambasadorul, nu era un imperiu grec 
susţinut de cele trei puteri, ci „un stat ataşat Rusiei prin interese, principii şi religie şi 
guvernat de un prinţ rus... Rusia nu poate niciodată să piardă din vedere acest scop. 
E o condiţie necesară pentru a-şi împlini destinul... Actuala Grecie ar fi dizolvată în 
noul stat”?. Profund suspicioşi, austriecii nu s-ar fi implicat în nici un fel în planurile 
ţarului fără acordul britanicilor şi al francezilor. Astfel încât Nicolae venise acum la 
Londra în speranţa de a câştiga Marea Britanie de partea sa. 

Aparent, nu existau prea multe elemente care să sugereze că Nicolae ar putea încheia 
o nouă alianţă cu Marea Britanie. Britanicii erau devotați planurilor lor de reforme 
liberale pentru a salva Imperiul Otoman şi considerau ambițiile ruşilor o ameninţare 
majoră. Numai că ţarul era încurajat de bunele relaţii diplomatice dintre Rusia şi Marea 
Britanie din ultimii ani, ce aveau la bază îngrijorarea lor comună faţă de implicarea tot 
mai mare a Franţei în Orientul Mijlociu. 

În 1839, francezii au sprijinit o a doua insurecție a viceregelui Egiptului, Mehmet 
Ali, împotriva autorităţii sultanului în Siria. Cu ajutorul lor, egiptenii au înfrânt armata 
otomană, provocând din nou temeri că vor lansa un atac împotriva capitalei turce, aşa 
cum făcuseră cu şase ani înainte. Tânărul sultan Abdul-Medjid părea prea slab ca să 
reziste reafirmării pretențiilor lui Mehmet Ali de instaurare a unei dinastii ereditare în 
Egipt şi Siria, în special după ce flota otomană a trecut de partea egiptenilor la Alexan- 
dria, astfel încât Poarta a fost din nou nevoită să apeleze la ajutor extern. În 1833 doar 
ruşii interveniseră pentru a salva Imperiul Otoman, dar în această a doua criză ei au 
căutat să coopereze cu Marea Britanie pentru a restaura autoritatea sultanului - scopul 
lor fiind să se plaseze între britanici şi francezi. 

Asemenea ruşilor, britanicii erau îngrijoraţi de implicarea tot mai mare a francezilor 
în Egipt. Acolo ameninţase Napoleon să elimine Imperiul Britanic în 1798. În anii 1830, 
Franţa investise masiv în culturile de bumbac şi industria Egiptului. Trimisese consilieri 
pentru a ajuta la instruirea armatei şi flotei egiptene. Sprijiniţi de francezi, egiptenii nu 
constituiau o ameninţare majoră doar pentru autoritatea turcă. Ca lider al unei puter- 
nice mişcări de renaştere islamică împotriva intervenţiei naţiunilor creştine în Imperiul 


Otoman, Mehmet Ali reprezenta şi o sursă de inspiraţie pentru rebelii musulmani care 
se opuneau dominaţiei ţariste în Caucaz. În consecinţă, Rusia şi Marea Britanie, alături 
de Austria şi Prusia, i-au cerut lui Mehmet Ali să se retragă din Siria şi să le accepte 
condiţiile pentru o înţelegere cu sultanul. Aceste condiţii, stabilite prin Conferinţa de 
la Londra din 1840 şi ratificate de cele patru puteri împreună cu Imperiul Otoman, i-au 
permis lui Mehmet Ali să întemeieze o dinastie ereditară în Egipt. Pentru a asigura 
retragerea acestuia, o flotă britanică s-a deplasat la Alexandria, iar o forţă anglo-austriacă 
a fost trimisă în Palestina. Un timp, liderul egiptean a rezistat, aşteptând ajutor din partea 
francezilor ; în momentul în care guvernul francez a respins condiţiile de pace propuse 
de cele patru puteri şi s-a angajat să-l ajute pe Ali, în Europa au apărut temeri că va 
izbucni un război. Dar, în ultimă instanţă, francezii, nedorind să fie implicaţi într-un 
război, au renunţat, iar Mehmet Ali s-a retras din Siria. În baza prevederilor Conferinţei 
de la Londra din 1841, semnate de francezi fără tragere de inimă, Mehmet Ali a fost 
recunoscut drept suveran ereditar al Egiptului şi, în schimb, el a recunoscut suveranitatea 
Sultanului în restul Imperiului Otoman. 

Importanţa Conferinţei din 1841 mergea dincolo de capitularea lui Mehme: Ali. Se 
convenise şi restricționarea accesului tuturor navelor de război în strâmtorile Bosfor şi 
Dardanele, cu navelor aliaţilor sultanului în timp de război — o concesie foarte mare 
din partea ruşilor fiindcă, potenţial, permitea intrarea flotei britanice în Marea Neagră, 
unde le putea ataca frontierele sudice vulnerabile. Prin semnarea convenției, ruşii renun- 
ţaseră la poziţia lor privilegiată în Imperiul Otoman şi la controlul exercitat asupra 
strâmtorilor. Şi făcuseră acest lucru în speranţa de a îmbunătăţi relaţiile cu Marea Britanie 
şi de a izola Franţa. 

Din punctul de vedere al ţarului, susţinerea autorităţii sultanului putea fi doar o 
măsură temporară. Francezii fiind slăbiţi din cauză că susţinuseră această insurecție, iar 
Rusia făcând ceea ce el considera a fi o nouă înţelegere cu britanicii în Orientul Mijlociu, 
ţarul credea că, prin Conferinţa de la Londra, a apărut posibilitatea unei alianţe mai 
oficiale între Rusia şi Marea Britanie. Alegerea, în 1841, a unui guvern conservator, 
condus de sir Robert Peel, i-a dat noi speranţe în această privinţă, căci membrii /ory 
erau mai puţin ostili ruşilor decât anterioara administraţie whig a lordului Melbourne 
(1835-1841). El era convins că guvernul tory va privi favorabil propunerea sa ca Rusia 
şi Marea Britanie să preia iniţiativa în Europa şi să decidă viitorul Imperiului Otoman. 
În 1844, sigur că îi va convinge pe britanici să-i accepte planurile, Nicolae a plecat la 
Londra. Sosirea sa acolo în iunie i-a luat pe toţi prin surprindere. Încă din primăvară 
se vorbea despre posibila lui vizită. Peel salutase ideea la un banchet oferit pentru Com- 
pania Comercială Rusă la London Tavern pe 2 martie, iar trei zile mai târziu lordul 
Aberdeen, ministrul de Externe, transmisese o invitaţie oficială prin baronul Brunov, 
prin care îl asigura pe ţar că prezenţa sa „va risipi orice prejudecată poloneză” impotriva 
Rusiei în Marea Britanie. „Fiindcă e important ca un om reţinut şi puternic ca Aberdeen 
să se exprime atât de încrezător în această privinţă”, îi scria Brunov lui Nesselrode. În 
ceea ce o priveşte pe regină, la început nu prea a vrut să-l primească pe ţar, ţinând cont 
de îndelungatul conflict cu unchiul său, Leopold, regele Belgiei, care îşi obținuse recent 
independenţa şi care în anii 1830 atrăsese mulţi exilați polonezi în armata sa. Hotărât 
să susţină principiile legitime ale Sfintei Alianțe, Nicolae voia să restaureze monarhiile 
înlăturate de Revoluţia Franceză şi de cea belgiană din 1830, dar a fost împiedicat de 
izbucnirea revoltei polonezilor de la Varşovia în luna noiembrie a aceluiaşi an. Ameninţările 

sale că va interveni îi determinaseră pe liberalii vest-europeni, care l-au etichetat drept 
„jandarmul Europei”, să nu mai aibă încredere în el, iar rebelii polonezi fugiţi peste 
hotare după înăbuşirea revoltei lor şi-au găsit refugiu la Paris, Bruxelles şi Londra. 
Acestea erau evenimentele ce o îngrijorau pe regina Victoria, dar ea a fost convinsă în 
cele din urmă de soţul său, prinţul Albert (care era şi nepotul regelui Leopold), că o 
vizită a ţarului ar putea ajuta la îmbunătăţirea relaţiilor dintre casele domnitoare de pe 
continent. În invitaţia adresată ţarului, Victoria spusese îl va primi la sfârşitul lunii mai 
ori la începutul lunii iunie, însă fără a stabili o dată anume. La mijlocul lunii mai încă 
nu era clar dacă Nicolae va veni. În cele din urmă, regina a aflat de sosirea lui la câteva 
ore după ce vaporul a ajuns la Woolwich. Personalul ei a intrat în panică, deoarece în 
aceeaşi zi era aşteptată o vizită a regelui Saxoniei, iar pregătirile pentru primirea ţarului 
trebuiau făcute în pripă“. 

Vizita inopinată a ţarului era unul dintre numeroasele semne ale unui comportament 
tot mai nechibzuit. După 18 ani pe tron, începuse să-şi piardă calităţile de la începutul 
domniei : precauţia, conservatorismul şi îndoiala. 'Tot mai marcat de boala mentală care 
îl tulburase pe Alexandru în ultimii săi ani, Nicolae a devenit nerăbdător şi precipitat, 
înclinat spre reacţii impulsive, ca atunci când a dat fuga la Londra pentru a-şi impune 
voinţa în faţa britanicilor. Firea lui imprevizibilă a fost remarcată de prinţul Albert şi 
de regină, care i-a scris unchiului său Leopold : „Albert consideră că e un om înclinat 
să dea frâu liber impulsurilor şi sentimentelor, ceea ce îl face adesea să acţioneze greşit”$. 

La o zi după sosirea lui, regina l-a primit pe ţar la Palatul Buckingham. A avut loc 
o întâlnire cu ducii de Cambridge, Wellington şi Gloucester, urmată de un tur pe elegan- 
tele străzi din West End. Ţarul a inspectat lucrările de construcţie de la clădirea Parla- 
mentului, care era în reparaţii după incendiul din 1834, şi a vizitat Regent's Park, finalizat 
recent. Seara, suita regală a mers cu trenul la Windsor, unde a rămas pentru următoarele 
cinci zile. Nicolae i-a uimit pe servitori cu obiceiurile sale spartane. Primul lucru pe 
care l-au făcut valeţii după ce i-au prezentat dormitorul său de la Castelul Windsor a 
fost să ceară nişte paie din grajd pentru a umple sacul din piele care îi servea drept 
saltea pe patul de campanie pe care ţarul obişnuia să doarmăf. 

Fiindcă regina era gravidă şi sarcina avansată, iar Casa de Saxa-Coburg era în doliu 
după tatăl prinţului Albert, nu s-a organizat un bal regal în onoarea ţarului. Dar au fost 
multe alte distracţii: partide de vânătoare, trecerea în revistă a armatei, curse de cai la 
Ascot (unde, în cinstea ţarului, Cupa de Aur a fost redenumită Cupa Împăratului”), o 
seară cu regina la operă şi un banchet sclipitor, la care peste 60 de invitaţi s-au înfruptat 
din 53 de feluri de mâncare şi s-a folosit Marele Serviciu de masă, probabil cea mai 
elegantă colecţie de farfurii suflate cu argint din lume. În ultimele două seri au avut loc 
dineuri fastuoase, la care bărbaţii s-au îmbrăcat în uniforme militare, ţinând cont de 
dorinţa exprimată de ţar, care se simţea incomod en frac şi recunoscuse în faţa reginei 
că era stânjenit când nu purta uniformă”. 

În privinţa relaţiilor publice, vizita ţarului a reprezentat un mare succes. Doamnele 
din înalta societate au fost fascinate şi încântate de înfăţişarea şi manierele sale. „El este 
încă un mare adept al frumuseţii feminine”, nota baronul Stockmar, „iar vechilor sale 
pasiuni din Anglia le-a acordat cea mai mare atenţie”. Şi regina a ajuns să-l simpatizeze. 


. După izbucnirea Războiului Crimeii, s-a revenit la denumirea de Cupa de Aur. 

l-au plăcut purtarea lui „demnă şi elegantă”, faptul că se purta frumos cu copiii şi 
sinceritatea lui, deşi îl considera cam trist. „Lui Albert şi mie ne face impresia unui om 
care nu este fericit, apăsat din greu şi dureros de povara imensei sale puteri şi funcţii”, 
îi scria ea lui Leopold pe 4 iunie. „Arareori zâmbeşte, iar atunci când o face, expresia 
lui nu este de bucurie.” Peste o săptămână, la sfârşitul excursiei, îi scria din nou unchiului 
ei, făcând o caracterizare profundă a firii ţarului : 


Sunt multe lucruri la el care nu au cum să nu îmi placă şi cred că are un caracter care 
trebuie înţeles şi luat ca atare. E aspru şi sobru - cu principii ferme privind datoria, pe care 
nimic pe lume nu i le poate schimba ; nu îl consider foarte inteligent, iar intelectul său este 
necivilizat ; educaţia i-a fost neglijată ; politica şi problemele militare sunt singurele lucruri 
de care se interesează foarte mult ; în privinţa artelor şi a altor activităţi mai delicate este 
insensibil, dar e sincer, sunt convinsă, sincer chiar şi în faptele sale cele mai despotice, din 
simţământul că acesta este singurul mod de a guverna. 


Lordul Melbourne, unul dintre cei mai antiruşi whig-i, s-a înţeles foarte bine cu Nicolae 
în timpul unui mic dejun la Chiswick House, centrul partidului liberal. Chiar Palmerston, 
fostul purtător de cuvânt al partidului whig pe probleme de politică externă, cunoscut 
pentru poziţia ostilă Rusiei, considera că e important ca ţarul să-şi facă „o impresie 
favorabilă despre Anglia” „Este foarte puternic şi poate să acţioneze în favoarea noastră 
ori să ne facă rău, în funcţie de sentimentele de bunăvoință sau de ostilitate pe care le 
are faţă de noi”?. 

În timpul şederii sale în Anglia, ţarul a avut o serie de discuţii pe teme politice cu 
regina şi prinţul Albert, cu Peel şi Aberdeen. Britanicii au fost surprinşi de francheţea 
opiniilor sale. După cum îi scria lui Leopold, regina considera că era chiar „prea franc, 
căci vorbeşte atât de deschis în faţa oamenilor, ceea ce nu ar trebui să facă, şi se abţine 
cu greu”. Ţarul ajunsese la concluzia că exprimarea deschisă a gândurilor era singurul 
mod de a spulbera neîncrederea şi prejudecățile faţă de Rusia. „Ştiu că unii cred că joc 
teatru”, le-a spus el lui Peel şi Aberdeen, „însă Chiar nu fac asta ; vorbesc absolut des- 
chis; spun ceea ce cred şi mă ţin de cuvânt”? 

În problema Belgiei, ţarul a declarat că ar dori să-şi îmbunătăţească relaţiile cu 
Leopold, însă, „atât timp cât sunt ofiţeri polonezi în serviciul regelui, acest lucru este 
imposibil”. Făcând schimb de păreri cu Aberdeen, „nu ca un împărat cu un ministru, 
ci ca doi gentlemeni”, i-a explicat ce gândeşte, dând glas resentimentelor sale faţă de 
dublul standard al Vestului în relaţia cu Rusia : 


Polonezii s-au răzvrătit şi încă se răzvrătesc împotriva autorităţii mele. Ar fi acceptabil din 
partea unui gentleman să ia în serviciul său oameni vinovaţi de rebeliune împotriva prie- 
tenului său ? Leopold i-a luat pe aceşti rebeli sub protecţia sa. Ce aţi spune dacă aş deveni 
ocrotitorul [liderului mişcării irlandeze de independenţă Daniel] O'Connell şi m-aş gândi 
să mi-l fac ministru ? 


Când a venit vorba despre Franţa, Nicolae şi-a exprimat dorinţa ca Marea Britanie să 
se alăture Rusiei într-o politică de izolare. Făcând apel la neîncrederea lor faţă de francezi 
după Războaiele Napoleoniene, ţarul le-a spus lui Peel şi Aberdeen că Franţa „nu ar 
mai trebui lăsată niciodată să provoace dezordine şi să-şi deplaseze armatele dincolo de 

graniţe”. Spera că, datorită intereselor lor comune împotriva Franţei, Marea Britanie şi 
Rusia ar putea deveni aliate. „Prin relaţiile noastre prieteneşti”, a spus el cu patos, 
„sper să anihilăm prejudecățile dintre ţările noastre. Căci eu pun mare preţ pe părerea 
englezilor. Iar de ceea ce spun francezii despre mine nu-mi pasă. Scuip pe vorbele lor”. 

Nicolae a mizat în special pe frica Marii Britanii de implicarea Franţei în Orientul 
Mijlociu - principala temă a discuţiilor sale cu Peel şi Aberdeen. „Turcia e pe moarte”, 


le-a spus el. 


Putem încerca s-o ţinem în viaţă, dar nu vom reuşi. Va muri, trebuie să moară. Acela va 
fi un moment critic. Prevăd că va trebui să-mi pun în mişcare armatele, iar Austria trebuie 
să facă acelaşi lucru. În această criză nu îmi este frică decât de Franţa. Ce vrea? Mă aştept 
să acţioneze în multe locuri : în Egipt, în Mediterana şi în Est. Vă amintiţi de expediţia 
franceză la Ancona [din 1832]? De ce nu ar putea proceda la fel şi în Creta ori Smirna ? 
Şi, dacă ar face-o, nu şi-ar mobiliza englezii flota ? Astfel încât în aceste teritorii s-ar afla 
armata rusă şi cea austriacă, precum şi toate navele flotei engleze. O conflagrație de proporţii 
ar deveni inevitabilă. 


Ţarul susţinea că sosise momentul ca puterile europene, în frunte cu Rusia şi Marea 
Britanie, să intervină şi să facă o împărţire a teritoriilor turceşti pentru a preveni o încăie- 
rare haotică, putând implica revoluţii naţionale şi un război continental în momentul în 
care imperiul sultanului avea să se prăbuşească în cele din urmă. 

Şi-a exprimat insistent în faţa lui Peel şi a lui Aberdeen convingerea fermă că Imperiul 
Otoman se va surpa curând şi că Rusia şi Marea Britanie trebuie să facă împreună un 
plan pentru această eventualitate, fie şi numai ca să prevină ocuparea Egiptului şi a 
estului Mediteranei de către Franţa, idee care îi îngrijora foarte mult pe britanici la acea 
vreme. După cum i-a spus lui Peel: 


Nu am pretenţii asupra nici unui centimetru din pământul turcesc, dar nici nu voi îngădui 
ca altcineva, mai ales francezii, să pună mâna pe vreun centimetru din el... Nu putem preciza 
de acum ce vom face cu Turcia după ce va sucomba. Asemenea prevederi nu ar face decât să-i 
grăbească sfârşitul. De aceea, voi face tot ce îmi stă în putinţă pentru a menţine statu-quoul. 
Dar trebuie să avem în vedere în mod onest şi rezonabil posibilitatea şi eventualitatea pră- 
buşirii ei. Trebuie să ne sfătuim rezonabil şi să ne străduim să ajungem la un acord tranşant 
şi onest pe această temăl. 


Peel şi Aberdeen erau dispuşi să admită ideea planului privind posibila împărţire a 
Imperiului Otoman, însă numai atunci când aceasta ar fi devenit necesară, iar ei consi- 
derau că încă nu era cazul. Brunov a redactat un memorandum secret cuprinzând conclu- 
ziile discuţiei, iar Nicolae şi Aberdeen l-au aprobat (Chiar dacă nu l-au semnat). 

Ţarul a părăsit Anglia ferm convins că discuţiile cu Peel şi Aberdeen constituiau 
nişte declaraţii politice şi că de acum se putea aştepta la un parteneriat cu Marea Britanie 
care avea ca scop conceperea unui plan coordonat de împărţire a Imperiului Otoman 
oricând ar fi fost necesar pentru a proteja interesele celor două puteri. Nu era o prezumție 
nerezonabilă, dat fiind faptul că avea un memorandum secret ca dovadă a eforturilor 
depuse la Londra. Numai că, de fapt, era o eroare fatală din partea lui Nicolae să creadă 
că încheiase cu guvernul britanic un „acord tacit” în privinţa Chestiunii Orientale. 

Britanicii considerau aceste discuţii doar nişte schimburi de păreri pe teme de interes 
pentru ambele puteri, şi nu ceva angajant în sens oficial. Convins că nu conta decât 
părerea reginei şi a principalilor săi miniştri, Nicolae nu sesizase influenţa pe care o 
aveau parlamentul, partidele de opoziţie, opinia publică şi presa asupra politicii externe 
a guvernului britanic. Această neînțelegere avea să joace un rol crucial în gafele diplo- 
matice pe care Nicolae le-a făcut în pragul Războiului Crimeii. 


Vizita ţarului la Londra nu a risipit neîncrederea britanicilor în privinţa Rusiei, care 
se acumulase de-a lungul deceniilor. În pofida faptului că amenințările din partea Rusiei 
la adresa intereselor britanice erau minime, iar relaţiile comerciale şi diplomatice dintre 
cele două ţări nu erau deloc rele în anii dinaintea Războiului Crimeii, rusofobia (chiar 
mai mult decât francofobia) era incontestabil cel mai important element al perspectivei 
britanice asupra lumii de dincolo de graniţe. Pretutindeni în Europa, atitudinea faţă de 
Rusia era determinată mai ales de temeri şi fantazări, iar în acest sens nici Marea Britanie 
nu făcea excepţie. Expansiunea teritorială rapidă a Imperiului Rus în secolul al XVIII-lea 
şi demonstraţia sa de forţă împotriva lui Napoleon lăsaseră o impresie profundă în men- 
talul european. La începutul secolului al XIX-lea, în publicaţiile europene - broşuri, 
însemnări de călătorie şi tratate politice - a existat o frenezie a „amenințării ruseşti” la 
adresa continentului. Acestea se bazau mai curând pe imaginarea unei alterităţi asiatice 
care ameninţa libertăţile şi civilizaţia Europei decât pe o ameninţare reală sau percepută. 
Imaginea stereotipă a Rusiei rezultată din aceste scrieri fanteziste era cea a unei puteri 
sălbatice, agresive şi expansioniste prin natura sa, ba chiar suficient de vicleană şi de 
înşelătoare pentru a complota cu „forţe nevăzute” împotriva Occidentului şi a se infiltra 
în anumite societăţi” 

Fundamentul documentar al acestei „ameninţări ruse” l-a constituit aşa-numitul 
„Testament al lui Petru cel Mare”, frecvent citat de scriitorii, politicienii, diplomaţii şi 
militarii rusofobi ca o dovadă prima facie a ambițiilor Rusiei de a domina lumea. Potrivit 
acestui document, ţelurile lui Petru în privinţa Rusiei erau megalomane : să se extindă 
în Marea Baltică şi în Marea Neagră, să se alieze cu austriecii pentru a-i alunga pe turci 
din Europa, „să cucerească Levantul”, să controleze comerţul cu Indiile, să semene 
discordia şi dezordinea în Europa şi să devină stăpânul continentului european. 

„ Testamentul” era un fals. A fost creat cândva la începutul secolului al XVIII-lea de 
diverşi polonezi, maghiari şi ucraineni ce aveau legături cu Franţa şi cu otomanii şi, 
după ce a suferit mai multe modificări, versiunea finală a ajuns în arhivele Ministerului 
de Externe al Franţei în anii 1760. Din motive de politică externă, francezii erau dispuşi 
să creadă în autenticitatea „Testamentului” : toţi aliaţii lor principali din estul Europei 
(Suedia, Polonia şi Turcia) îşi pierduseră puterea din cauza Rusiei. Convingerea că „'Tes- 
tamentul” reflecta ţelurile Rusiei a constituit baza politicii externe a Franţei în secolul 
al XVIII-lea şi la începutul secolului al XIX-lea!?. 


* Există o asemănare evidentă cu părerea occidentalilor despre Rusia în timpul Războiului Rece. 
Rusofobia Războiului Rece a fost într-o anumită măsură modelată de atitudinile din secolul 
al XIX-lea. 

Napoleon I a fost foarte influenţat de „Testament” Principalii săi consilieri în probleme 
de politică externă citau idei şi expresii din document, susţinând, după cum se exprima 
Charles-Maurice de Talleyrand, ministrul de Externe al Directoratului şi al Consulatului 
(1795-1804), că „întregul sistem [al Imperiului Rus] respectat constant încă din vremea 
lui Petru [... tinde să strivească din nou Europa cu un potop de barbari”. Asemenea idei 
erau exprimate chiar mai explicit de Alexandre d'Hauterive, un personaj influent din 
ministerul de Externe, care se bucura de încrederea lui Bonaparte : 


Pe timp de război, Rusia urmăreşte să-şi cucerească vecinii; în vreme de pace, caută să 
menţină nu numai vecinii, ci toate ţările din lume într-o stare de confuzie determinată de 
neîncredere, agitaţie şi discordie... Se ştie prea bine tot ce a uzurpat această putere în 
Europa şi în Asia. Ea încearcă să distrugă Imperiul Otoman ; încearcă să distrugă Imperiul 
German. Rusia nu va acţiona direct pentru a-şi atinge scopul... ci, în mod viclean, va sub- 
mina bazele (Imperiului Otoman], va urzi intrigi, va încuraja revolte în provincii... Procedând 
astfel, nu va înceta să declare că are faţă de Înalta Poartă cele mai binevoitoare sentimente ; 
se va declara permanent prietena şi protectoarea Imperiului Otoman. În mod asemănător, 
Rusia va ataca... casa de Austria... Apoi curtea de la Viena nu va mai exista [sic]; apoi 
n0i, naţiunile occidentale, ne vom fi pierdut una dintre barierele cele mai capabile să ne 
apere de incursiunile Rusiei!? 


„Testamentul” a fot publicat de francezi în 1812, anul în care aceştia au invadat 
Rusia, şi, din acel moment, a fost reprodus şi citat pe scară largă în întreaga Europă ca 
o dovadă concludentă a politicii externe expansioniste a Rusiei. A fost republicat în 
ajunul fiecărui război în care a fost implicată Rusia pe continentul european - în 1854, 
1878, 1914 şi 1941 - şi era citat în timpul Războiului Rece pentru a explica intenţiile 
agresive ale Uniunii Sovietice. La invadarea Afganistanului de către sovietici, în 1979, 
a fost citat în The Christian Science Monitor, în revista Time şi în Camera Comunelor 
din Marea Britanie ca o explicaţie a originii ţelurilor Moscovei!?. 

Influenţa acestuia nu a fost nicăieri mai evidentă ca în Marea Britanie, unde temerile 
uriaşe legate de ameninţarea rusă - şi nu numai la adresa Indiei — constituiau un subiect 
de presă predilect. „Printre ruşi este de mult timp răspândită convingerea că au menirea 
de a fi conducătorii lumii, iar această idee a fost afirmată nu o dată în publicaţiile de 
limbă rusă”, afirma The Morning Chronicle în 1817. Chiar şi unele periodice serioase 
au îmbrăţişat în cele din urmă ideea că înfrângerea lui Napoleon de către Rusia a plasat 
această ţară pe calea dominaţiei asupra lumii. Privind retrospectiv la evenimentele din 
ultimii ani, The Edinburgh Review era de părere în 1817 că „ar fi părut mult mai puţin 
exagerat să se prezică pătrunderea armatei ruse în Delhi ori chiar în Calcutta decât 
intrarea acesteia în Paris”15. Temerile britanicilor erau întărite de părerile şi impresiile 
unor amatori, autori ai unor cărţi de călătorie despre Rusia şi Orient, gen literar ce a 
făcut oarecare senzaţie la începutul secolului al XIX-lea. Aceste cărţi de călătorie nu 
numai că dominau felul în care publicul percepea Rusia, ci ofereau şi o bună parte din 
informaţiile de lucru pe care guvernul britanic îşi structura politica faţă de această ţară. 

Unul dintre primele şi cele mai controversate asemenea jurnale de călătorie a fost 
A Sketch of the Military and Political Power of Russia in the Year 1817, de sir Robert 
Wilson, veteran al Războaielor Napoleoniene, care fusese pentru scurt timp comisar în 
armata rusă. Wilson a făcut o serie de afirmaţii extravagante - ce nu puteau fi demonstrate 
sau contestate - pe care le-a prezentat drept rezultatul faptului că a cunoscut din interior 

guvernul țarist : că Rusia era hotărâtă să-i alunge pe turci din Europa, să cucerească 
Persia, să intre în India şi să domine lumea. Speculaţiile lui Wilson erau atât de fantastice, 
încât în anumite cercuri au fost ridiculizate (The Times sugera că Rusia ar putea ajunge 
până la Capul Bunei Speranţe, Polul Sud şi pe Lună), dar gravitatea afirmațiilor garanta 
atenţia acordată broşurii sale, care a fost amplu dezbătută şi recenzată. Zhe Edinburgh 
Review şi The Quarterly Review - revistele cele mai citite şi mai respectate în cercurile 
guvernamentale - erau de acord că Wilson supraestimase ameninţarea imediată din partea 
Rusiei, dar, totodată, îl lăudau că a ridicat problema şi considerau că, pe viitor, se cuve- 
nea ca acea ţară „să fie urmărită cu atenţie şi neîncredere”!S. Cu alte cuvinte, premisa 
generală a opiniilor categorice ale lui Wilson — că expansionismul rus constituia un pericol 
pentru întreaga lume - trebuia de acum acceptată. 

Din acest moment, fantasma amenințării din partea Rusiei a pătruns în discursul 
politic al Marii Britanii ca o realitate. Ideea că Rusia avea un plan pentru stăpânirea 
Orientului Mijlociu şi poate pentru cucerirea Imperiului Britanic a început să apară 
sistematic în broşuri, care, la rândul lor, au fost citate ulterior de propagandişti rusofobi, 
în anii 1830 şi 1840, drept dovezi obiective. 

Cea mai influentă dintre aceste broşuri a fost On the Designs of Russia, despre care 
am discutat mai sus, scrisă de viitorul comandant din Războiul Crimeii, George de Lacy 
Evans. Textul punea pentru prima oară problema pericolului reprezentat de activităţile 
Rusiei în Asia Mică. Dar era remarcabil şi din alt motiv : aici şi-a prezentat Lacy Evans 
pentru prima oară planul detaliat al dezmembrării Imperiului Rus, program care va fi 
repus în discuţie de cabinet în timpul Războiului Crimeii. Lacy Evans susţinea ideea 
unui război preventiv împotriva Rusiei pentru a-i zădărnici intenţiile agresive. El propunea 
atacarea Rusiei în Polonia, Finlanda, Marea Neagră şi Caucaz, unde era cea mai 
vulnerabilă. Planul lui în opt puncte seamănă cu o schiţă a obiectivelor mai ample 
urmărite de britanici împotriva Rusiei în timpul Războiului Crimeii : 


1. blocarea comerţului cu Rusia, astfel încât nobilii să-şi piardă profiturile şi să se în- 
toarcă împotriva guvernului țarist ; 

2. distrugerea depozitelor navale de la Kronstadt, Sevastopol etc. ; 

3. lansarea unei serii de incursiuni „de jaf, sprijinite în mod adecvat, de-a lungul fron- 
tierelor sale maritime, în special la Marea Neagră, pe țărmurile căreia, şi chiar pe 
linia din spatele unităţilor sale militare, are o mulţime de duşmani munteni neînfrânţi, 
înarmaţi, dârji...” ; 

4. sprijinirea persanilor să revendice Caucazul ; 

5. trimiterea unei divizii mari şi a unei flote în Golful Finic „pentru a ameninţa flancurile 
şi rezervele armatelor ruseşti din Polonia şi Finlanda” ; 

6. finanţarea unor revoluționari pentru „a provoca insurecţii şi un război al iobagilor” ; 

bombardarea Sankt-Petersburgului „dacă este posibil” ; 

8. trimiterea de arme în Polonia şi Finlanda „pentru eliberarea lor de Rusia”!7. 


— 


David Urquhart, celebrul turcofil, susţinea la rândul său ideea unui război preventiv 
împotriva Rusiei. Nici un autor nu a contribuit mai mult la pregătirea publicului britanic 
pentru Războiul Crimeii. Scoţianul Urquhart, care a studiat la Oxford limbile clasice, 
a luat contact pentru prima oară cu Chestiunea Orientală în 1827, la vârsta de 22 de 
ani, când s-a înrolat voluntar ca să lupte pentru cauza greacă. A făcut numeroase călătorii 
în Turcia europeană, s-a îndrăgostit de virtuțile turcilor, a învăţat turca şi greaca modernă, 

a adoptat vestimentația turcească şi şi-a câştigat în scurt timp faima de a fi un fel de 
expert în privinţa Turciei datorită reportajelor sale din această ţară, publicate de Morning 
Courier în anul 1831. Profitând de faptul că era prieten de familie cu sir Herbert Taylor, 
secretarul particular al regelui William al IV-lea, Urquhart a reuşit să devină ataşat al 
misiunii lui Stratford Canning la Constantinopol menite să negocieze stabilirea graniţelor 
greceşti în 1831. În timpul petrecut acolo, s-a convins de ameninţarea pe care o reprezenta 
intervenţia Rusiei în Turcia. Încurajat de susţinătorii săi de la curte, a scris Turkey and 
I!s Resources (1833), în care nega faptul că Imperiul Otoman era pe punctul de a se 
prăbuşi şi sublinia oportunităţile comerciale pe care le-ar fi avut Marea Britanie dacă 
ar fi oferit ajutor Turciei şi ar fi protejat-o de agresiunea Rusiei. Succesul cărţii i-a adus 
lui Urquhart sprijinul lordului Palmerston, ministru de Externe în guvernul lordului Grey 
(1830-1834), şi un nou mandat în capitala turcă în cadrul unei misiuni secrete care tre- 
buia să analizeze ce posibilităţi avea Marea Britanie de a face comerţ în Balcani, Turcia, 
Persia, sudul Rusiei şi Afganistan. 

La Constantinopol, Urquhart a devenit un aliat politic apropiat al ambasadorului 
britanic, lordul John Ponsonby, un rusofob înflăcărat, de nezdruncinat în convingerea sa 
că țelul Rusiei era să subjuge Turcia. Ponsonby îndemna guvernul britanic să trimită nave 
de război în Marea Neagră şi să ajute triburile musulmane din Caucaz în lupta lor îm- 
potriva Rusiei (în 1834 chiar a obţinut din partea lui Palmerston un „ordin discreţionar” 
ce îi conferea autoritatea de a convoca în Marea Neagră nave de război britanice dacă ar 
fi considerat necesar, dar ordinul a fost anulat în scurt timp de ducele de Wellington, care 
credea că nu e bine să i se acorde unui rusofob notoriu o capacitate atât de mare de a 
provoca un război). Sub influenţa lui Ponsonby, activităţile lui Urquhart au căpătat tot 
mai mult o tentă politică. Nu a încetat să scrie, însă, de fapt, făcea astfel încât să crească 
probabilitatea unui război cu ruşii. În 1834 a vizitat triburile cercheze, promiţându-le 
sprijin din partea britanicilor în războiul pe care îl duceau împotriva ocupaţiei ruse, o 
acţiune de provocare la adresa Rusiei ce l-a determinat pe Palmerston să-l recheme la Londra. 

Acolo, Urquhart şi-a intensificat campania în favoarea intervenţiei militare britanice 
împotriva Rusiei în Turcia. O broşură pe care o scrisese împreună cu Ponsonby, England, 
France, Russia and Turkey, a fost publicată în decembrie 1834. Într-un singur an a apărut 
în cinci ediţii şi s-a bucurat de recenzii deosebit de laudative. Încurajat de acest succes, 
în noiembrie 1835, Urquhart a lansat un periodic, The Portfolio, unde dădea glas opiniilor 
sale rusofobe, dintre care următoarea era tipică: „Ignoranţa poporului rus îl desparte 
de orice comuniune în simţiri cu alte naţiuni şi îl face să privească orice denunţare a 
nedreptăţii suveranilor săi drept un atac împotriva lui, iar guvernul şi-a afirmat deja 
prin legile sale hotărârea fermă de a nu ceda nici unei influenţe morale ce ar putea veni 
din afară”!8, 

Într-un alt gest provocator, Urquhart a publicat în The Portfolio ceea ce pretindea a 
fi copii ale unor documente diplomatice ruseşti capturate în 1830 din palatul marelui 
duce Constantin, namestnicul Poloniei, în timpul insurecției de la Varşovia şi predate 
lui Palmerston de nişte emigranţi polonezi. Majoritatea - deşi nu toate - fuseseră născo- 
cite de Urquhart, inclusiv „un fragment de discurs eliminat”, în care ţarul Nicolae ar 
fi declarat că Rusia nu va înceta măsurile represive până nu va fi realizat subjugarea 
completă a Poloniei, şi o „Declaraţie de independenţă” presupusă a fi anunţată de tribu- 
rile cercheze. Dar exista o asemenea atmosferă rusofobă, încât acestea au fost acceptate 
de o mare parte a presei britanice drept documente autentice!?. 

În 1836, Urquhart a revenit la Constantinopol ca secretar al ambasadei. Faima sa tot 
mai mare şi influenţa pe care o exercita în cercurile diplomatice şi politice din Marea 
Britanie îl determinaseră pe Palmerston să-l readucă în post, chiar dacă rolul săa în capi- 
tala turcă era destul de limitat. Urquhart a îmbrăţişat din nou cauza cerchezilor şi a 
încercat să provoace un conflict între Rusia şi Marea Britanie. În cea mai scandaloasă 
acţiune a sa de până atunci, Urquhart a complotat să trimită o goeletă britanică, Vixen, 
în Circazia, încălcând cu bună ştiinţă embargoul rusesc împotriva navelor străine pe 
coasta estică a Mării Negre, impus prin Tratatul de la Adrianopol. Vixen aparţinea com- 
paniei navale George and James Bell din Glasgow şi Londra, care avusese deja conflicte 
cu ruşii pe tema normelor obstructive de carantină pe Dunăre. Oficial Vixen transporta 
sare, însă de fapt era încărcată cu o cantitate mare de armament pentru cerchezi. La 
Constantinopol, Ponsonby fusese informat despre itinerarul prevăzut pentru navă şi nu 
a făcut nimic pentru a-l respinge, nici nu a răspuns solicitărilor companiei de a explica 
dacă Ministerul de Externe recunoştea embargoul şi dacă Marea Britanie îi va apăra drep- 
turile de navigaţie, aşa cum o asigurase Urquhart. Ruşii ştiau de planurile lui Urquhart : 
încă din vara anului 1836, ţarul i se plânsese ambasadorului britanic la Sankt-Petersburg, 
după ce unul dintre adepţii lui Urquhart plecase în Circazia şi promisese sprijin britanic 
în războiul împotriva Rusiei. Vixen a pornit la drum în octombrie. După cum prevăzuse 
Urgquhart, o navă rusească de război a capturat goeleta Vixen pe coasta cercheză, la 
Sujouk Kale, stârnind în The Times şi în alte ziare condamnări vehemente ale acţiunii 
Rusiei şi chemări la război. Ponsonby l-a îndemnat pe Palmerston să trimită o flotă în 
Marea Neagră. Deşi nu prea voia să recunoască embargoul Rusiei ori revendicările 
acesteia în privinţa Circaziei, Palmerston nu era dispus să se lase atras într-un război 
de Urquhart, Ponsonby şi presa britanică. El a admis că Vixen încălcase reglementările 
ruseşti, pe care Marea Britanie le recunoştea, însă numai în măsura în care acestea aveau 
legătură cu Sujouk Kale, nu cu întreaga linie de coastă caucaziană. 

Rechemat iar de la Constantinopol, în 1837, Urquhart a fost demis din serviciul diplo- 
matic şi acuzat de către Palmerston că a încălcat secretul profesional. Urquhart susţinuse 
mereu că Palmerston ştiuse de planul Vixen. Ani de-a rândul a nutrit o ranchiună profundă 
faţă de ministrul de Externe pentru că l-ar fi trădat. Pe măsură ce Marea Britanie se 
îndrepta către o antantă cu Rusia, Urquhart era tot mai frustrat şi radical în rusofobia 
sa, chemând la o abordare antirusă şi mai energică - ce nu excludea războiul — pentru 
a apăra activităţile comerciale ale Marii Britanii şi interesele acesteia în India. L-a acuzat 
chiar pe Palmerston că se afla în solda guvernului rus, învinuire preluată de susţinătorii 
săi din presă, inclusiv The Times, un factor de influenţă important asupra clasei mijlocii, 
care a aderat la tabăra lui Urquhart, ce se opunea politicii externe „proruse” a lui 
Palmerston. În 1839, o lungă serie de scrisori trimise la The Times de „Anglicus” — 
pseudonimul lui Henry Parish, unul dintre acoliţii lui Urquhart - au căpătat aproape 
statutul de editoriale, avertizând asupra pericolelor oricărui compromis cu un imperiu 
înclinat să domine Europa şi Asia. 

Urquhart şi-a continuat atacurile împotriva Rusiei în Camera Comunelor, al cărei 
membru ales era din 1847, în calitate de candidat independent (adoptând drept culori 
verdele şi galbenul Circaziei). În această perioadă Palmerston era ministru de Externe 
în administraţia whig a lordului John Russell, care intrase în exerciţiul funcţiunii în 1846, 
după scindarea conservatorilor ca urmare a abrogării legilor prin care se impuneau taxe 
vamale exorbitante pentru importul grâului. Urquhart şi-a reluat acuzaţiile împotriva lui. 

În 1848 purtase chiar o campanie pentru suspendarea lui Palmerston pe motiv că nu 
reuşise să ducă o politică mai agresivă împotriva Rusiei. Într-un discurs de cinci ore în 
faţa Camerei Comunelor, principalul aliat al lui Urgquhart, parlamentarul Thomas Anstey, 
l-a acuzat că a promovat o politică externă ruşinoasă ce a pus în pericol securitatea 
naţională a Marii Britanii prin faptul că nu a reuşit să apere libertatea Europei în faţa 
agresiunii ruseşti — în special libertăţile constituţionale ale Poloniei, a căror menţinere 
fusese o condiţie impusă de celelalte puteri la Congresul de la Viena din 1815 pentru 
transferarea regatului polonez sub protecţia ţarului. Reprimarea brutală a insurecției de 
la Varşovia în 1831 de către Rusia ar fi obligat Marea Britanie să intervină în Polonia 
în sprijinul rebelilor, chiar cu riscul unui război european împotriva Rusiei, susţinea 
Anstey. Pentru a se apăra, Palmerston a explicat de ce intrarea în război pentru a-i apăra 
pe polonezi ar fi fost o acţiune nerealistă, prezentând totodată principiile generale ale 
intervenţionismului liberal, la care a apelat din nou când Marea Britanie a intrat în Răz- 


boiul Crimeii : 


Susţin că adevărata politică a Angliei - pe lângă problemele care privesc propriile ei interese, 
politice sau comerciale - este aceea de a fi apărătoarea justiţiei şi a drepturilor ; de a urma 
această cale cu moderație şi prudenţă, fără să devină un don Quijote la nivel mondial, ci 
punându-și în valoare normele morale şi acordând sprijin oriunde consideră că se află 
justiţia şi oricând consideră că s-a făcut o nedreptate?. 


Poate că rusofobia lui Urquhart era în dezacord cu politica externă a Marii Britanii 
în anii 1840, dar el se bucura de un sprijin considerabil în parlament, unde exista un 
lobby puternic de politicieni care îi susțineau apelurile pentru o linie mai dură împotriva 
Rusiei, printre care lordul Stanley şi Stratford Canning, care în 1842 l-a înlocuit pe 
Ponsonby ca ambasador la Constantinopol. În afara parlamentului, faptul că Urquhart 
susţinea liberul-schimb (principala problemă a reformei din anii 1840) a atras de partea 
lui mulţi oameni de afaceri din regiunea centrală şi cea de nord, pe care, prin frecventele 
sale discursuri publice, i-a convins că taxele impuse de ruşi erau o cauză majoră a depre- 
siunii economice înregistrate de Marea Britanie. De asemenea, s-a bucurat de sprijinul 
unor diplomaţi şi literați influenţi, printre care Henry Bulwer, sir James Hudson şi 
Thomas Wentworth Beaumont, cofondator al British and Foreign Review, publicaţie care, 
sub înrâurirea lui Urquhart, a devenit tot mai ostilă Rusiei. 

Spre sfârşitul deceniului, rusofobia a sporit chiar şi în cele mai moderate cercuri 
intelectuale. Periodice distinse, precum Foreign Quarteriy Review, care anterior respin- 
sese avertismentele „alarmiste” privind ameninţarea rusă la adresa libertăţii Europei şi 
a intereselor britanice în Orient, au cedat în faţa atmosferei antiruse. Totodată, pentru 
publicul larg - în biserici, cârciumi, săli de conferinţe şi reuniuni ale chartiştilor -, osti- 
litatea faţă de Rusia devenea rapid un punct de referinţă într-un discurs politic despre 
libertate, civilizaţie şi progres ce a contribuit la configurarea identităţii naţionale. 


Nici simpatia faţă de Turcia sau temerile în privinţa Indiei nu alimentau rusofobia 
din Marea Britanie atât de intens precum cauza poloneză. Promovată de liberali din 
întreaga Europă ca o luptă nobilă pentru eliberarea de sub tirania rusă, revolta poloneză - 

şi suprimarea ei brutală - a contribuit mai mult decât orice altceva la implicarea brita- 
nicilor în problemele continentului şi la exacerbarea tensiunilor care au condus la Răz- 
boiul Crimeii. 

Istoria Poloniei nici că putea fi mai vitregă. În cei 50 de ani anteriori, Federaţia 
Poloneză (Regatul Poloniei unit cu Marele Ducat al Lituaniei) fusese divizată de nu mai 
puţin de trei ori: de două ori (în 1772 şi 1795) de către toate cele trei puteri vecine 
(Rusia, Austria şi Prusia), iar o dată (în 1792) de către ruşi şi prusaci sub motivul că 
Polonia devenise un bastion al sentimentelor revoluţionare. În urma acestor divizări, 
regatul polonez a pierdut mai mult de două treimi din teritoriu. Disperaţi că nu îşi vor 
recâştiga niciodată independenţa, în 1806, polonezii au apelat la Napoleon, dar după 
înfrângerea acestuia şi-au văzut teritoriul şi mai ciuntit. În 1815, prin Tratatul de la 
Viena, puterile europene au creat Polonia Congresului (un teritoriu ce corespundea 
aproximativ cu Ducatul Varşoviei înfiinţat de Napoleon) şi au pus-o sub protecţia ţarului, 
cu condiţia ca acesta să menţină libertăţile constituţionale ale Poloniei. Însă Alexandru 
nu a recunoscut niciodată pe deplin autonomia politică a noului stat — îmbinarea autocra- 
ţiei din Rusia cu constituţionalismul din Polonia era de neconceput —, iar domnia tiranică 
a lui Nicolae I i-a alienat şi mai mult pe o bună parte din polonezi. Pe tot parcursul 
anilor 1820 ruşii au încălcat prevederile tratatului, restrângând libertăţile presei, impu- 
nând taxe fără consimţământul parlamentului polonez şi recurgând la forțe speciale 
pentru a-i persecuta pe liberalii ce se opuneau autorităţii ţariste. Picătura care a umplut 
paharul a venit în noiembrie 1830, când namestnicul Poloniei, marele duce Constantin, 
fratele ţarului, a emis un ordin pentru înrolarea de trupe poloneze în vederea suprimării 
revoluțiilor din Franţa şi Belgia. 

Revolta a izbucnit când un grup de ofiţeri polonezi de la Academia Militară Rusă 
din Varşovia s-au răzvrătit împotriva ordinului marelui duce. Luând arme din propria 
garnizoană, ofiţerii au atacat Palatul Belvedere, principala reşedinţă a marelui duce, care 
a reuşit să scape (deghizat în haine femeieşti). Rebelii au preluat arsenalul din Varşovia 
şi, sprijiniți de civili înarmaţi, au forţat trupele ruseşti să se retragă din capitala poloneză. 
Armata poloneză s-a alăturat insurecției. S-a instituit un guvern provizoriu, condus de 
prinţul Adam Czartoryski, şi a fost convocat un parlament naţional. Radicalii care au 
preluat controlul au declarat un război de eliberare împotriva Rusiei, iar în ianuarie 1831, 
într-o ceremonie de detronare a ţarului, au proclamat independenţa Poloniei. La câteva 
zile după proclamaţie, armata rusă a trecut graniţa Poloniei, îndreptându-se spre capitală. 
Trupele erau conduse de generalul Ivan Paskevici, veteran al războaielor împotriva 
turcilor şi a triburilor din munţii Caucaz, ale cărui represalii sângeroase au făcut ca 
numele lui să se păstreze în memoria naţională a Poloniei ca personificare a cruzimii 
ruseşti. Pe 25 februarie, o forţă alcătuită din 40 000 de polonezi a respins pe Vistula 
60 000 de ruşi, salvând Varşovia. Însă în scurt timp ruşii au primit întăriri, rezistenţa 
poloneză slăbind treptat. Ruşii au încercuit oraşul, ai cărui locuitori înfometați au început 
să se dedea la jafuri şi să se revolte împotriva guvernului provizoriu. Varşovia a căzut 
pe 7 septembrie, în urma unor lupte grele desfăşurate pe străzi. Decât să se predea 
ruşilor, restul armatei poloneze, cu un efectiv de aproximativ 20 000 de oameni, a fugit 
în Prusia, unde a fost capturată de guvernul prusac, alt cârmuitor al unui teritoriu polonez 
anexat şi aliat al Rusiei; prinţul Czartoryski a plecat în Marea Britanie, iar mulţi alţi 
rebeli au fugit în Franţa şi Belgia, unde au fost primiţi ca nişte eroi. 

Publicul britanic a manifestat o simpatie la fel de mare. După suprimarea revoltei 
au avut loc demonstraţii de masă şi întâlniri publice şi s-au lansat petiţii de protest 
împotriva acţiunii ruseşti, solicitându-se intervenţia Marii Britanii. Apelul la un război 
împotriva Rusiei a fost susţinut de o bună parte a presei, printre care he Times, care 
se întreba în iulie 1831: „Cât timp i se va mai permite Rusiei, cu impunitate, să poarte 
război împotriva străvechii şi nobilei naţiuni a polonezilor, aliaţii Franţei, prietenii 
Angliei, protectorii fireşti şi, cu secole în urmă, mult încercaţi şi victorioşi ai Europei 
civilizate împotriva barbarilor turci şi moscoviți ? ”. La Londra, Nottingham, Birmingham, 
Hull, Leeds, Glasgow şi Edinburgh s-au înfiinţat Asociaţii ale Prietenilor Poloniei pentru 
organizarea sprijinului acordat cauzei poloneze. Membri radicali ai parlamentului (mulţi 
dintre ei irlandezi) au chemat la o acţiune britanică pentru apărarea „polonezilor asu- 
priţi”. Grupuri chartiste de muncitori (angajaţi în lupta pentru drepturi democratice) 
şi-au declarat solidaritatea faţă de lupta polonezilor pentru libertate, uneori afirmându-şi 
chiar disponibilitatea de a merge la război pentru apărarea libertăţii în ţară şi în străină- 
tate. „Dacă națiunea engleză nu se deşteaptă”, afirma ziarul chartist Northern Liberator, 
„vom asista la spectacolul îngrozitor al unei flote ruseşti înarmate până în dinţi şi ticsite 
de soldaţi ce va avea îndrăzneala să străbată Canalul Mânecii şi să ancoreze, probabil, 
la Spithead sau Plymouth Sound ! "2! 

Lupta pentru eliberare din Polonia a captat imaginaţia publicului britanic, ce a asi- 
milat-o cu entuziasm idealurilor pe care îi plăcea să le considere „britanice” - în special 
iubirea de libertate şi angajamentul de a-l apăra pe „omul simplu” de „ciomăgari” (un 
principiu pentru care britanicii îşi spuneau că au intrat în război în 1854, 1914 şi 1939). 
Într-o perioadă de reforme liberale şi noi libertăţi în favoarea clasei britanice de mijloc, 
această comparaţie cu cauza poloneză stârnea emoţii puternice. La scurt timp după ce 
parlamentul a adoptat Legea reformei din 1832, editorul publicaţiei Manchester Times a 
declarat la o întâlnire a Asociaţiei Prietenilor Poloniei că britanicii şi polonezii purtau 
aceeaşi luptă pentru libertate : 


A fost propria noastră luptă. (Bine zis !) Am luptat în străinătate pentru acelaşi principiu 
pentru care am luptat acasă împotriva celor ce târguiesc locurile din parlament. Polonia a 
fost doar unul dintre avanposturile noastre. Toate nenorocirile Angliei şi ale continentului 
au început cu prima împărţire a Poloniei. Dacă acel popor ar fi putut rămâne liber şi 
neîncătuşat, nu am fi văzut niciodată hoardele barbare ale Rusiei pustiind întreaga Europă; 
nici Kalmâcii şi cazacii despotului ridicându-şi taberele în grădinile Parisului... A existat 
vreun marinar de-al nostru ori vreun ofiţer de marină care să nu se bucure că e trimis să 
îşi ridice braţul întru apărarea libertăţii şi întru ajutorarea bieţilor polonezi ? (Ovazii) N-ar 
fi o pierdere prea mare să fie detonat castelul de la Kronştadt în auzul despotului rus. 
(Ovaţii) Într-o lună... flota noastră militară ar îndepărta orice navă comercială rusească 
din orice mare de pe faţa pământului. (Ovaţii) Trimiteţi o flotă pe Baltică pentru a bloca 
porturile ruseşti şi o să vedeţi ce s-ar alege atunci din împăratul Rusiei. Un kalmâc încon jurat 
de câteva triburi barbare (Ovaţii), un sălbatic care, confruntat cu Anglia şi Franţa, nu ar 
mai avea asupra mării mai mult decât autoritatea pe care o are împăratul Chinei (Ovaţi:)?. 


Prezenţa la Londra a prinţului Czartoryski, „regele neîncoronat al Poloniei”, a fost 
de natură să sporească simpatia britanicilor faţă de cauza poloneză. Faptul că exilatul 
polonez era fost ministru de Externe al Rusiei dădea o şi mai mare credibilitate avertis- 
mentului său cu privire la ameninţarea reprezentată de Rusia la adresa Europei. Czartoryski 

intrase în serviciul extern al ţarului Alexandru 1 în 1803, la vârsta de 33 de ani. El 
considera că Polonia şi-ar putea recâştiga independenţa şi o bună parte a teritoriului prin 
întreţinerea unor relaţii prieteneşti cu ţarul. Ca membru al Comitetului Secret al ţarului, 
îi prezentase cândva un amplu memorandum ce viza transformarea completă a hărţii 
Europei: Rusia ar fi fost protejată de pericolul austriac şi prusac prin refacerea şi 
reunificarea Regatului Poloniei sub protecţia ţarului; Turcia europeană ar fi ajuns un 
regat balcanic dominat de greci, Rusia deţinând controlul asupra Constantinopolului şi 
Dardanelelor ; sub protecţia Rusiei, slavii şi-ar fi câştigat independenţa faţă de austrieci ; 
Germania şi Italia ar fi devenit naţiuni independente organizate după principii federative, 
ca Statele Unite; iar Marea Britanie şi Rusia ar fi menţinut împreună echilibrul pe 
continent. Planul era nerealist (nici un ţar nu ar fi consimţit la refacerea regatului 
polono-lituanian). 

După ce aspiraţiile naţionale ale Poloniei s-au destrămat odată cu înfrângerea lui 
Napoleon, Czartoryski s-a trezit în situaţia de a fi exilat în Europa, dar a revenit în 
Polonia la timp pentru a participa la revolta din noiembrie. S-a alăturat comitetului 
executiv revoluţionar, a fost ales preşedinte al guvernului provizoriu şi a convocat 
parlamentul naţional. După înăbuşirea insurecției a fugit la Londra, unde, împreună cu 
alţi emigranţi polonezi, a continuat lupta împotriva Rusiei. Czartoryski a încercat să 
convingă guvernul britanic să intervină în Polonia şi, la nevoie, să declanşeze un război 
european împotriva Rusiei. Era iminentă o luptă inevitabilă între Occidentul liberal şi 
Orientul despotic, i-a spus el lui Palmerston. Czartoryski era susţinut zgomotos de mai 
mulţi liberali influenţi şi rusofobi, printre care George de Lacy Evans, Thomas Attwood, 
Stratford Canning şi Robert Cutlar Fergusson, care au ţinut cu toţii în Camera Comunelor 
discursuri prin care îndemnau la un război împotriva Rusiei. Palmerston nutrea simpatie 
faţă de cauza poloneză şi s-a alăturat condamnării acţiunilor ţarului, însă, dată fiind 
poziţia austriecilor şi a prusacilor, care puţin probabil s-ar fi opus Rusiei, având în vedere 
că şi ei deţineau părţi din Polonia, acesta nu considera „prudentă susţinerea opiniei 
Angliei prin forţa armelor”, existând riscul „implicării Europei într-un război general”. 
Numirea antirusului Stratford Canning ca ambasador la Sankt-Petersburg (numire res- 
pinsă de ţar) era cam limita până la care putea merge guvernul britanic pentru a-şi 
demonstra opoziţia faţă de acţiunile ruseşti în Polonia. Dezamăgit de inerția Marii 
Britanii, Czartoryski a plecat la Paris în toamna anului 1832. „Acum nu le pasă de noi”, 
scria el. „Îşi văd de propriul interes şi nu vor face nimic pentru noi.”2 

Apoi Czartoryski şi-a stabilit reşedinţa la H6tel Lambert, centrul emigrației poloneze 
de la Paris şi, în multe privinţe, sediul neoficial al guvernului polonez în exil. Grupul 
de la Hâtel Lambert a menţinut vii convingerile constituţionale şi cultura emigranților 
care se adunau în acel loc, printre care poetul Adam Mickiewicz şi compozitorul Frederic 
Chopin. Czartoryski întreținea relaţii apropiate cu diplomaţi şi politicieni britanici care 
chemau la declanşarea unui război împotriva Rusiei. A legat o prietenie strânsă mai ales 
cu Stratford Canning şi, fără îndoială, i-a influenţat opiniile tot mai rusofobe din anii 
1830 şi 1840. Principalul agent de la Londra al lui Czartoryski, Wladysiaw Zamoyski, 
fost aghiotant al marelui duce Constantin, care a jucat un rol principal în declanşarea 
revoltei poloneze, avea legături bune cu tabăra lui Ponsonby şi Urquhart - şi ajutase chiar 
la finanţarea aventurii goeletei Vixen. Prin Stratford Canning şi Zamoyski, Czartoryski 
a exercitat fără îndoială o mare influenţă asupra evoluţiei gândirii lui Palmerston în anii 
1830 şi 1840, când viitorul conducător britanic din Războiul Crimeii a ajuns treptat la 


84 CRIMEEA 


ideea unei alianţe europene împotriva Rusiei. Czartoryski cultiva relaţii strânse şi cu 
liderii liberali ai Monarhiei din Iulie din Franţa, în special cu Adolphe Thiers, prim-minis- 
tru în perioada 1836-1839, şi cu Francois Guizot, ministru de Externe în anii 1840 şi 
ultimul premier al Monarhiei din Iulie, din 1847 până în 1848. Ambii politicieni francezi 
au înţeles importanţa emigrantului polonez ca o legătură de prietenie cu guvernul şi 
opinia publică britanice - care, la acea vreme, se arătau reci faţă de Franţa. În acest sens, 
prin eforturile depuse de el la Londra şi Paris, Czartoryski avea să joace un rol semnifi- 
cativ în realizarea alianţei anglo-franceze care urma să intre în război cu Rusia în 1854. 

Czartoryski şi grupul de exilați polonezi de la HGtel Lambert au jucat un rol important 
şi în apariţia rusofobiei franceze, care s-a intensificat în cele două decenii ce au precedat 
Războiul Crimeii. Până în 1830, opinia franceză cu privire la Rusia era relativ moderată. 
Francezii ce fuseseră în Rusia cu Napoleon şi reveniseră de acolo cu impresii favorabile 
privind firea poporului din această ţară erau suficient de mulţi pentru a contracara scrie- 
rile unor rusofobi precum publicistul şi politicianul catolic Frangois-Marie de Froment, 
care, în Observations sur la Russie (1817), avertiza asupra pericolului expansionismului 
rus, ori preotul şi politicianul Dominique-Georges-Fredâric de Pradt, care, în polemica 
sa de mare succes Parallele de la puissance anglaise et russe relativement a 1'Europe 
(1823), prezenta Rusia drept „inamicul asiatic al libertăţii europene”? Însă opoziţia mani- 
festată de ţar faţă de revoluţia din iulie 1830 i-a atras acestuia ura liberalilor şi a stângii, 
în timp ce aliaţii tradiţionali ai Rusiei, susţinătorii legitimişti ai dinastiei Bourbonilor, 
aveau puternice convingeri catolice, care i-au îndepărtat de Rusia în problema Poloniei. 

Imaginea Poloniei ca nație martirizată a fost imprimată adânc în imaginarul catolic 
francez printr-o serie de lucrări despre istoria şi cultura poloneze apărute în anii 1830, 
cea mai influentă dintre acestea fiind Livre des pelerins polonais (Cartea pelerinilor 
polonezi) a lui Mickiewicz, tradusă din polonă şi prefațată de publicistul catolic extremist 
Charles Montalembert, publicată împreună cu un „Imn al Poloniei”, creaţie a preotului 
şi scriitorului F6licit€ de Lamennais%. Sprijinul francez pentru eliberarea naţională a 
Poloniei a fost considerabil întărit de solidaritatea religioasă, care includea şi catolicii 
ruteni (uniaţi) din Belarus şi vestul Ucrainei, teritorii controlate cândva de Polonia, unde 
catolicii au fost convertiți forţat după 1831 de Biserica Rusă. Persecutarea religioasă a 
rutenilor nu a atras prea mult atenţia Franţei în anii 1830, dar, când această persecuție 
s-a extins şi asupra Poloniei Congresului, la începutul anilor 1840, catolicii au avut un 
sentiment de revoltă. Au apărut broşuri care chemau la un război sfânt pentru apărarea 
celor „cinci milioane” de catolici polonezi forţaţi de Rusia să renunţe la propria credinţă. 
Încurajaţi de un document papal - „Despre persecutarea religiei catolice în Imperiul 
Rus şi Polonia” -, în 1842, presa franceză s-a alăturat glasurilor care condamnau Rusia. 
„Cum astăzi tot ce a mai rămas din Polonia este catolicismul său, ţarul Nicolae s-a legat 
de acest lucru”, declara influentul Journal des debazs într-un editorial din octombrie 
1842. „EI vrea să distrugă religia catolică, aceasta fiind ultimul şi cel mai puternic 
principiu al naţionalităţii poloneze, ultima libertate şi semnul independenţei pe care acest 
popor nefericit le mai are şi ultimul obstacol în calea instituirii în vastul imperiu al lui 
Nicolae a unei unităţi de legi şi moravuri, idei şi credinţă. "2% 

Furia francezilor împotriva persecutării catolicilor de către ţar a atins cote maxime 
în 1846, când s-au primit informaţii despre tratamentul brutal la care au fost supuse 
călugărițele de la Minsk. În 1839, Sinodul de la Polotsk (Belarus) a proclamat disoluția 
Bisericii Greco-Catolice, al cărei cler pro-romano-catolic susţinuse activ insurecția 

poloneză din 1831, şi a dispus ca toate proprietăţile ei să fie transferate Bisericii Ortodoxe 
Ruse. Capul Sinodului de la Polotsk era un episcop prorus pe nume Semaşko, ce fusese 
înainte preot la o mănăstire din Minsk cu 245 de călugăriţe. Una dintre primele acţiuni 
pe care le-a întreprins după ce a preluat episcopia a fost de a le impune călugăriţelor să 
se supună Bisericii Ruse. Potrivit relatărilor parvenite în Franţa, când călugărițele au 
refuzat, Semaşko a cerut arestarea lor. Cu mâinile şi picioarele legate în fiare, călugărițele 
au fost duse la Vitebsk, unde 50 dintre ele au fost întemniţate şi forţate la muncă grea, 
aşa cum erau, încătuşate, au fost torturate cumplit şi bătute de gardieni. Apoi, în pri- 
măvara anului 1845, patru surori au reuşit să evadeze. Una dintre ele, stareţa mănăstirii, 
maica Makryna Mieczystawska, pe atunci în vârstă de 61 de ani, a ajuns în Polonia, 
unde a fost ajutată de arhiepiscopul Poznafului, apoi luată la Paris de reprezentanţi ai 
Bisericii sale. Ea le-a relatat emigranților polonezi din grupul de la H6tel Lambert 
povestea sa cumplită. După aceea Makryna a mers cu povestea ei la Roma şi s-a întâlnit 
cu papa Grigore al XVI-lea chiar înainte ca ţarul să viziteze Vaticanul, în decembrie 
1845. Se spune că Nicolae a ieşit de la audiența cu papa copleşit de ruşine şi profund 
tulburat, dezminţirile sale privind persecutarea rutenilor catolici fiind infirmate de 
documente în care chiar el lăuda „faptele sfinte” al lui Semaşko. 

Povestea „călugăriţelor martirizate” de la Minsk a fost publicată prima dată în ziarul 
francez Le Correspondant, în mai 1846, fiind apoi preluată de mai multe ori în broşuri 
populare. S-a răspândit repede în lumea catolică. Diplomaţi ruşi şi reprezentanţi ai guver- 
nului rus la Paris au încercat să discrediteze versiunea Makrynei despre cele petrecute, 
dar un consult medical al autorităţilor papale a confirmat că ea fusese într-adevăr bătută 
ani la rând. Povestea a avut un impact puternic şi de lungă durată asupra catolicilor 
francezi ca o ilustrare a modului în care ţarul „răspândea ortodoxia spre Occident” şi 
îi convertea pe catolici „prin forța armelor”?7 Această idee a avut o influenţă majoră 
asupra opiniei franceze în litigiul împotriva Rusiei cu privire la Ţara Sfântă”. 

Teama de persecuția religioasă era însoţită de teama că însăşi civilizaţia europeană 
ar putea fi spulberată de o Rusie gargantuescă. Unul dintre tovarăşii din exil ai lui 
Czartoryski, contele Valerian Krasinski, a scris o serie de broşuri ce avertizau asupra 
pericolului reprezentat pentru Occident de către un Imperiu Rus care s-ar întinde de la 
Marea Baltică şi cea Adriatică la Oceanul Pacific. „Rusia este o putere agresivă”, scria 
Krasinski într-una din cele mai citite cărţi ale sale. „Aruncând doar o privire asupra 
achiziţiilor ei făcute pe parcursul unui secol este de ajuns pentru a constata acest lucru 
mai presus de orice îndoială.” Încă din vremea lui Petru cel Mare, susţinea el, Rusia 
înghiţise mai mult de o jumătate din Suedia, teritorii ale Poloniei de mărimea Imperiului 
Habsburgic, ţinuturi turceşti având o dimensiune mai mare decât cea a regatului Prusiei 
şi pământuri ale Persiei cât Marea Britanie. De la prima împărţire a Poloniei în 1772, 
Rusia îşi împinsese frontiera cu 1 370 de kilometri spre Viena, Berlin, Dresda, Miinchen 
şi Paris ; cu 520 de kilometri spre Constantinopol ; cu până la câţiva kilometri de capitala 


* A influenţat şi opinia publică britanică în ajunul Războiului Crimeii. În mai 1854, „Adevărata 
poveste a călugăriţelor din Minsk” a fost publicată de săptămânalul lui Charles Dickens Household 
Words. Autoarea articolului, Florence Nightingale, se întâlnise cu Makryna la Roma în 1848 
şi scrisese despre chinurile îndurate de aceasta o relatare pe care o pusese într-un sertar. După 
bătălia de la Sinop, când ruşii au distrus flota turcă din Marea Neagră, Nightingale a scos la 
iveală articolul, despre care credea că ar putea mobiliza publicul impotriva Rusiei, şi i l-a 
trimis lui Dickens, care I-a prescurtat, aiuneând la versiunea nublicată în Hou.sehol4 Words 

suedeză ; şi cucerise capitala poloneză. Singurul mod de a proteja Occidentul de ame- 
ninţarea rusă, conchidea el, era reinstituirea unui stat polonez puternic şi independent?%. 

Percepția agresiunii şi amenințării ruseşti a fost amplificată în Franţa de marchizul 
de Custine, al cărui delectant memorial de călătorie La Russie en 1839 a contribuit cel 
mai mult la formarea atitudinii europene faţă de Rusia în secolul al XIX-lea. Aceste 
relatări ale impresiilor şi reflecţiilor unui nobil în urma unei călătorii făcute în Rusia 
au apărut prima oară la Paris în 1843, au fost republicate de mai multe ori şi au devenit 
în scurt timp un bestseller internaţional. Custine călătorise în Rusia cu scopul expres de 
a scrie o carte de călătorii pentru publicul larg, ca să-şi facă un nume ca scriitor. Îşi 
încercase anterior condeiul cu romane, piese de teatru şi drame, dar fără a izbândi, 
astfel încât literatura de călătorie era ultima lui şansă de a deveni faimos. 

Marchizul era un catolic evlavios, cu mulţi prieteni în grupul de la H6tel Lambert. 
Prin unul dintre cunoscuţii săi polonezi, care avea o soră vitregă la curtea rusă, a reuşit 
să intre în cele mai înalte cercuri ale societăţii din Sankt-Petersburg, obţinând chiar şi 
o audienţă la ţar - o garanţie a interesului Occidentului faţă de cartea sa. De la bun 
început simpatiile poloneze ale lui Custine îl făceau să fie împotriva Rusiei. La Sankt- 
Petersburg şi Moscova a petrecut mult timp în compania unor nobili şi intelectuali liberali 
(dintre care mai mulţi erau convertiți la Biserica Romano-Catolică) care erau profund 
dezamăgiţi de politica reacționară a lui Nicolae I. Reprimarea insurecției poloneze, care 
avusese loc la doar şase ani după înăbuşirea revoltei decembriste din Rusia, îi adusese 
pe aceşti oameni într-o stare de disperare la gândul că ţara lor nu va urma nicicând calea 
constituţională occidentală. Fără îndoială, pesimismul lor a marcat impresiile sumbre 
ale lui Custine despre Rusia vremii sale. În această ţară, totul îi provoca francezului 
dispreţ şi oroare : despotismul ţarului ; servilismul aristocrației, ai cărei membri nu erau 
decât nişte sclavi ; snobismul manierelor lor europene, o spoială de civilizaţie pentru 
a-şi ascunde barbaria asiatică de ochii Occidentului ; inexistenţa libertăţii individuale şi 
a demnităţii ; ipocrizia şi dispreţuirea adevărului care păreau să domine societatea. 
Asemenea multor călători în Rusia dinaintea lui, marchizul a fost frapat de dimensiunile 
imense ale tuturor construcţiilor realizate de guvern. Sankt-Petersburgul era el însuşi 
„un monument creat pentru a anunţa intrarea Rusiei în lume”. El vedea în această grandi- 
locvenţă un semn al ambiţiei Rusiei de a pune stăpânire pe Occident şi a-l domina. Rusia 
invidia Europa şi avea resentimente faţă de ea, „aşa cum sclavul are resentimente faţă 
de stăpân”, afirma Custine, de unde ameninţarea cu agresiunea : 


O ambiţie imensă, fără măsură, una dintre acele ambiţii care nu pot apărea decât în sufletul 
celor oprimaţi şi care nu îşi pot găsi sorgintea decât în suferinţele unei întregi naţiuni, 
fierbe în inima poporului rus. Acea naţiune, în esenţă agresivă, lacomă sub influenţa pri- 
vaţiunilor, cedează încă de la început, printr-o supunere degradantă, vinei de concepere a 
exercitării unei tiranii asupra altor naţiuni: gloria, bogăţia spre care îşi îndreaptă speranţele 
o consolează de infamia căreia i se supune. Pentru a se curăța de sacrificarea murdară şi 
ticăloasă a tuturor libertăţilor generale şi personale, robul, îngenuncheat, visează la stăpâ- 
nirea lumii. 


Rusia a fost pusă pe harta lumii de către Providenţă, „pentru a pedepsi civilizaţia coruptă 
a Europei prin intermediul unei noi invazii”, afirma Custine. Ea a servit drept avertisment 
pentru Occident, iar Europa va sucomba în faţa barbariei acesteia „dacă extravaganţele 

şi inechităţile noastre ne fac să merităm pedeapsa”. Iată cum conchidea Custine în celebrul 
pasaj final al cărţii sale: 


Pentru a Simţi ce înseamnă libertatea de care se bucură celelalte ţări europene, trebuie să 
fi petrecut un timp în acea singurătate lipsită de linişte, în acea închisoare fără de tihnă 
numită Rusia. Dacă vreodată fiii voştri vor fi nemulţumiţi de Franţa, încercaţi metoda mea : 
spuneţi-le să meargă în Rusia. E o călătorie utilă oricărui străin; oricine a observat cu 
atenţie acea ţară va fi mulţumit să trăiască oriunde altundeva?. 


În câţiva ani de la publicarea sa, La Russie en 1839 a cunoscut în Franţa cel puţin 
şase ediţii; a fost piratată şi republicată în numeroase alte ediţii la Bruxelles ; a fost 
tradusă în germană, daneză şi engleză ; iar în versiune prescurtată, sub formă de broşură, 
a apărut în diferite alte limbi europene. În total s-au vândut probabil mai multe sute de 
mii de exemplare, devenind cea mai populară şi mai influentă lucrare scrisă de un străin 
despre Rusia în preajma Războiului Crimeii. Cheia succesului ei consta în exprimarea 
temerilor şi prejudecăţilor privind Rusia, atât de răspândite în Europa la acea vreme. 

Pe întregul continent domnea o nelinişte profundă faţă de dezvoltarea rapidă a puterii 
militare ruse. Invadarea de către Rusia a Poloniei şi Principatelor Române, împreună cu 
influenţa tot mai mare exercitată de Rusia în Balcani, a provocat temerea de o ameninţare 
slavă la adresa civilizaţiei occidentale căreia La Russie îi dădea glas. În special în ţinu- 
turile germane, unde cartea lui Custine a fost foarte bine primită, presa pamfletară sus- 
ţinea că Nicolae plănuia să devină împăratul slavilor din întreaga Europă şi că unitatea 
germană nu putea fi obţinută fără un război care să respingă influenţa rusă. Asemenea 
idei au fost alimentate şi de pamfletul Russland und die Zivilisation, publicat anonim în 
mai multe ediţii germane la începutul anilor 1830 şi tradus în franceză în 1840 drept 
lucrare a contelui Adam Gurowski. Fiind una dintre primele publicaţii ce exprimau 
ideologia panslavistă, pamfletul a provocat multe dezbateri pe continent. Gurowski sus- 
ţinea că istoria europeană cunoscuse până atunci doar două civilizaţii, latină şi germană, 
însă Providența încredinţase Rusiei misiunea divină de a da lumii o a treia civilizaţie, 
cea slavă. Sub dominație germană, naţiunile slave (cehii, slovacii, sârbii, slovenii şi aşa 
mai departe) se aflau toate în declin. Dar sub conducerea Rusiei acestea se vor uni şi 
se vor revigora, ajungând să domine continentul”. 

În anii 1840, temerile occidentale faţă de panslavism vizau în special Balcanii, unde 
influenţa rusească părea să ia amploare. Austriecii erau tot mai îngrijoraţi de intenţiile 
Rusiei în Serbia şi în Principatele Române, la fel ca britanicii, care au înfiinţat consulate 
la Belgrad, Brăila şi Iaşi pentru a promova comerţul britanic şi a menţine Rusia sub 
control. O preocupare deosebită o constituia implicarea Rusiei în politica Serbiei. În 
1830, Serbia devenise autonomă sub suveranitate otomană, avându-l drept cneaz ereditar 
pe Milos, din familia Obrenovi€. „Partida Rusă” de la Belgrad - slavofili care doreau 
ca Rusia să adopte o politică externă mai agresivă în sprijinul acordat slavilor din Balcani - 
a obţinut în scurt timp sprijin din partea notabilităţilor sârbeşti, a clerului, a armatei, 
chiar a unor membri ai curţii prinţului nemulţumiţi de politicile lui dictatoriale. În 
replică, britanicii au contribuit la consolidarea regimului lui Milos, în temeiul faptului 
că un despot probritanic era de preferat unei oligarhii a notabilităţilor sârbeşti controlată 
de ruşi, aşa încât au exercitat presiuni asupra prinţului să îşi consolideze poziţia prin 
reforme constituţionale. Însă Rusia şi-a folosit influenţa pentru a-l ameninţa pe Milos 

cu o rebeliune şi pentru a obţine de la autorităţile otomane, în 1838, un Regulament 
Organic, ca alternativă a modelului constituţional britanic. Regulamentul prevedea acor- 
darea unor libertăţi cetăţeneşti, dar şi, pentru contracararea puterii prinţului, numirea 
unor consilieri pe viaţă din rândul nobilimii, în locul desemnării acestora prin alegeri. 
Cum majoritatea consilierilor erau proruşi, în anii 1840, guvernul țarist a fost în măsură 
să exercite o presiune considerabilă asupra guvernului sârb”. 

E greu de spus care erau obiectivele ţarului în Balcani. Acesta insista că era împotriva 
oricărei mişcări panslaviste ori naţionaliste care îi contesta pe suveranii legitimi de pe 
continent, inclusiv pe otomani şi pe Milos. Scopul intervenţiei sale în Balcani era doar 
de a elimina în această regiune posibilitatea izbucnirii unor revoluţii naţionale ce s-ar fi 
putut extinde şi în rândul naţiunilor slave aflate sub autoritatea sa (în special polonezii). 
Acasă, el îi condamna făţiş pe panslavişti ca fiind liberali şi revoluționari periculoşi. 
„Sub pretextul compasiunii faţă de slavii oprimaţi din alte state”, scria el, „ei îşi disimu- 
lează ideea răzvrătită de a se uni cu aceste triburi, în ciuda cetăţeniei lor legitime în state 
vecine şi aliate ; şi se aşteaptă ca acest lucru să se împlinească nu prin voinţa lui Dumnezeu, 
ci prin fapte violente ce vor duce chiar la ruinarea Rusiei”. În anii 1830 şi 1840, mem- 
brii „Partidei Ruse”, socotiți de Nicolae un pericol major, erau supravegheați îndeaproape 
de Secţia a Treia, poliţia politică. În 1847, Frăția Sfinţilor Chiril şi Metodiu, centrul 
mişcării panslaviste de la Kiev, a fost desfiinţată de către poliţie“? 

Dar ţarul era pragmatic în aderarea sa la principii legitimiste. Le aplica statelor 
creştine, dar nu neapărat şi celor musulmane, dacă acest lucru ar fi implicat o poziţie 
contrară creştinilor ortodocşi, după cum demonstrase prin sprijinul acordat revoltei gre- 
ceşti împotriva Imperiului Otoman. Odată cu trecerea anilor, Nicolae acorda o mai mare 
importanţă apărării religiei ortodoxe şi a intereselor Rusiei - care, în opinia sa, erau 
practic sinonime - decât Concertului European sau principiilor internaţionale ale Sfintei 
Alianțe. Astfel, împărtăşea ideologia reacționară a Habsburgilor şi le susţinea imperiul, 
dar acest lucru nu îl împiedica să încurajeze afinităţile naţionaliste ale sârbilor, românilor 
şi ucrainenilor din cadrul Imperiului Habsburgic, fiindcă erau ortodocşi. Atitudinea lui 
faţă de slavii catolici aflaţi sub autoritatea Habsburgilor (cehi, sloveni, slovaci, croaţi şi 
polonezi) era mai puţin încurajatoare. 

Cât despre slavii din Imperiul Otoman, reticenţa iniţială a lui Nicolae de a le susţine 
eliberarea a slăbit treptat, pe măsură ce ajungea la convingerea că prăbuşirea Turciei 
europene era inevitabilă şi iminentă şi că promovarea intereselor Rusiei implica înte- 
meierea unor alianţe cu naţiunile slave, pentru pregătirea divizării acesteia. Noul mod 
de a gândi al ţarului era mai curând o schimbare de strategie decât o modificare 
fundamentală a ideologiei sale: dacă Rusia nu intervenea în Balcani, atunci aveau să o 
facă puterile occidentale, cum se întâmplase în Grecia, stârnind naţiunile creştine împo- 
triva Rusiei şi transformându-le în state cu orientare occidentală. Există însă şi dovezi 
că, în cursul anilor 1840, Nicolae a început să manifeste o anumită simpatie faţă de 
sentimentele religioase şi naţionaliste ale slavofililor şi panslaviştilor, ale căror idei 
mistice despre Sfânta Rusie ca imperiu al ortodoxiei făceau tot mai mult apel la propria 
concepţie despre misiunea sa internaţională ca ţar: 


Moscova şi oraşul lui Petru şi oraşul lui Constantin — 
Acestea sunt capitalele sacre ale ţaratului rus... 
Dar unde-i capătul acestuia ? Şi unde-i sunt graniţele 

La nord, la est, la sud şi înspre soare-apune? 

Vor fi arătate de soarta vremurilor viitoare... 
Şapte mări interioare şi şapte fluvii mari! 

De la Nil la Neva, de la Elba la China — 

De la Volga la Eufrat, de la Gange la Dunăre... 
Acesta-i ţaratul rus... şi nu va pieri în veci. 
Sfântul Duh a prevăzut asta, iar Daniel a prezis-o. 


(Fiodor Tiutcev, „Geografie rusă”, 1849)'4 


Principalul ideolog al panslavismului era Mihail Pogodin, profesor la Universitatea 
din Moscova şi redactor fondator al influentei reviste Moskvitianin (Moscovitul). Pogodin 
avea intrare la curte şi în cercuri oficiale înalte, prin ministrul Educaţiei, Serghei Uvarov, 
care îl proteja de poliţie şi care i-a familiarizat pe mulţi dintre colegii săi de la minister 
cu ideea lui Pogodin că Rusia ar trebui să sprijine eliberarea slavilor din considerente reli- 
gioase. La curte, Pogodin avea un susţinător activ în persoana contesei Antonina Bludova, 
fiica unui important om de stat imperial. Totodată, concepţiile sale se bucurau de simpatia 
marelui duce Alexandru, moştenitorul tronului. În 1838, Pogodin şi-a prezentat ideile 
într-un memorandum adresat ţarului. Afirmând că istoria mergea înainte printr-o succe- 
siune de popoare alese, el susţinea că viitorul le aparţinea slavilor dacă Rusia îşi asuma 
misiunea providenţială de a crea un imperiu slav şi de a-l purta spre destinul hărăzit. În 
1842, el îi scria din nou: 


Iată țelul nostru — rus, slav, european, creştin ! Ca ruşi, trebuie să cucerim Constantinopolul 
pentru propria siguranţă. Ca slavi, trebuie să eliberăm milioane dintre cei care din vechime 
sunt de-un neam cu noi, fraţi întru credinţă, dascăli şi ctitori. Ca europeni, trebuie să-i alun- 
găm pe turci. Ca creştini ortodocşi, trebuie să ocrotim Biserica de Răsărit şi să readucem 
la Sfânta Sofia crucea sa ecumenică*5. 


În mod oficial, Nicolae a continuat să se opună acestor idei. Ministrul său de Externe, 
Karl Nesselrode, a rămas la convingerea că orice semn de încurajare a slavilor din Bal- 
cani i-ar îndepărta pe austrieci, cel mai vechi aliat al Rusiei, şi ar distruge antanta cu 
puterile occidentale, lăsând Rusia izolată pe plan internaţional. Dar, judecând după însem- 
nările ţarului pe marginea scrierilor lui Pogodin, se pare că, în particular cel puţin, era 
de acord cu ideile lui. 


Temerile Occidentului faţă de Rusia au fost amplificate în urma reacției violente a 
acesteia faţă de revoluțiile din 1848. În Franţa, unde valul revoluţionar s-a stârnit în 
februarie, odată cu prăbuşirea Monarhiei din Iulie şi instituirea celei de-a Doua Republici, 
stânga era unită de teama că forţele ruseşti ar veni în sprijinul dreptei contrarevoluţionare 
şi ar reinstitui „ordinea” la Paris. Toată lumea aştepta invazia rusească. „Învăţ rusa”, 
îi scria dramaturgul Prosper MErimâe unui prieten din Italia. „Poate îmi va fi de folos 
să conversez cu cazacii în Tuileries.” Pe măsură ce, în primăvara aceea, revoluțiile demo- 
cratice cuprindeau ţinuturile germane şi habsburgice, mulţi se gândeau (aşa cum spusese 
cândva Napoleon) că Europa fie va deveni republicană, fie va fi ocupată de cazaci. 
Revoluţiile europene păreau menite unei lupte pe viaţă şi pe moarte împotriva Rusiei si 

a ţarului Nicolae, „jandarmul Europei”. În Germania, deputaţii nou-aleşi în Adunarea 
Naţională de la Frankfurt, primul parlament german, au făcut apel la realizarea unei 
uniuni cu Franţa şi crearea unei armate europene pentru apărarea continentului de o 
invazie ruseascăs6. 

Pentru germani şi francezi, Polonia era prima linie de apărare împotriva Rusiei. Pe 
tot parcursul primăverii anului 1848, în Adunarea Naţională de la Paris s-au făcut decla- 
raţii de susţinere şi apeluri la război pentru reconstituirea unei Polonii independente. Pe 
15 mai, Adunarea a fost invadată de o mulţime de demonstranți înfuriaţi de zvonurile 
(care erau adevărate) că Alphonse de Lamartine, ministrul de Externe, ajunsese la o 
înţelegere cu Rusia în privinţa Poloniei. În faţa mulţimii care striga Vive la Pologne!, 
deputaţii radicali şi-au declarat rând pe rând cu înflăcărare sprijinul faţă de un război 
de eliberare pentru reconstituirea Poloniei în cadrul frontierelor sale de dinainte de 
divizare şi alungarea ruşilor din toate ţinuturile poloneze” 

Apoi, în iulie, ruşii s-au îndreptat împotriva revoluţiei române din Moldova şi Ţara 
Românească, ceea ce a incitat şi mai mult Occidentul. Revoluţia din principate fusese 
din start antirusească. Liberalii şi naţionaliştii români se opuneau administraţiei controlate 
de ruşi, ce fusese lăsată în funcţie de trupele ţariste retrase după perioada de ocupare a 
Moldovei şi Ţării Româneşti din 1829-1834. Opoziția liberală a fost la început concentrată 
în adunările boierilor, ale căror drepturi politice fuseseră drastic restrânse de Regulamen- 
tele Organice impuse de ruşi înainte de a le reda otomanilor suveranitatea asupra princi- 
patelor. Domnitorii principatelor, de exemplu, nu mai erau aleşi de adunările naţionale, 
ci numiţi de ţar. În anii 1840, când lideri moderați precum Ion Câmpineanu erau în exil, 
mişcarea naţională a fost preluată de o generaţie mai tânără de activişti - mulţi dintre 
ei fii de boieri educați la Paris -, care s-au organizat în societăţi revoluţionare secrete, 
după modelul carbonarilor şi iacobinilor. 

Cea mai mare dintre aceste societăţi secrete, Frăția, este cea care a intrat tumultuos 
în scenă în primăvara anului 1848. La Bucureşti şi Iaşi s-au organizat demonstraţii care 
cereau reinstituirea vechilor drepturi anulate de Regulamentele Organice. S-au constituit 
comitete revoluţionare. La Bucureşti, demonstraţii de amploare organizate de Frăția l-au 
forţat pe domnul Gheorghe Bibescu să abdice în favoarea unui guvern provizoriu. A fost 
proclamată o republică şi s-a promulgat o constituţie liberală, care să înlocuiască Regula- 
mentele Organice. Consulul rus a fugit în Transilvania austriacă. Tricolorul românesc a 
fost purtat pe străzile Bucureştiului în ovaţiile mulţimii ai cărei lideri chemau la unirea 
principatelor într-un stat naţional independent. 

Alarmaţi de aceste evenimente şi temându-se că spiritul revoltei va ajunge şi în teri- 
toriile lor, ruşii au ocupat în iulie Moldova cu 14 000 de militari pentru a împiedica insti- 
tuirea unui guvern revoluţionar asemenea celui de la Bucureşti. De asemenea, au adus 
aproape 30 000 de soldaţi din Basarabia la graniţa cu Ţara Românească, în vederea pre- 
gătirii unei lovituri împotriva guvernului provizoriu. 

Revoluţionarii de la Bucureşti au cerut sprijinul Marii Britanii. Consulul britanic, 
Robert Colquhoun, încurajase activ opoziţia naţională împotriva Rusiei nu din dorinţa 
Ministerului britanic de Externe de a promova independenţa românilor, ci fiindcă voia 
să respingă dominaţia Rusiei şi să reinstaureze suveranitatea Turciei pe baze mult mai 
liberale, astfel încât interesele britanice să fie mai bine susţinute în principate. Consulatul 
de la Bucureşti fusese unul dintre principalele locuri de întâlnire a revoluţionarilor. 


AMENINȚAREA RUSĂ 91 


Britanicii introduseseră clandestin chiar exilați polonezi pentru a organiza o mişcare 
antirusă care să reunească polonezi, maghiari, moldoveni şi valahi sub tutelă britanică. 

Recunoscând că singura şansă de independenţă a Ţării Româneşti consta în prevenirea 
unei intervenţii ruseşti, Colquhoun a acţionat ca intermediar între conducătorii revolu- 
ţionari şi autorităţile otomane, în speranţa că Turcia va recunoaşte guvernul provizoriu. 
EI l-a asigurat pe comandantul otoman Suleiman Paşa că guvernul de la Bucureşti va 
rămâne loial sultanului - o amăgire calculată — şi că ura acestuia faţă de ruşi va avantaja 
Turcia în orice război viitor împotriva Rusiei. Suleiman a acceptat argumentele lui 
Colquhoun şi, în ovaţiile mulţimii, a ţinut la Bucureşti un discurs în cinstea „naţiunii 
române” şi a vorbit despre posibilitatea „uniunii dintre Moldova şi Ţara Românească, 
o ţeapă împlântată în vintrele Rusiei”% 

A fost ca o cârpă roşie fluturată în faţa taurului rus. Vladimir Titov, ambasadorul 
rus la Constantinopol, a cerut ca sultanul să pună capăt negocierilor cu revoluționarii şi 
să restabilească ordinea în Ţara Românească, deoarece în caz contrar Rusia va interveni. 
A fost suficient pentru a-i face pe turci să îşi schimbe atitudinea cu 180 de grade. A fost 
trimis un alt comandant, Fuad Efendi, pentru a pune capăt revoltei cu ajutorul generalului 
rus Aleksandr Duhamel. Fuad a intrat în Ţara Românească cu 12 000 de soldaţi turci 
şi şi-a ridicat tabăra lângă Bucureşti, iar Duhamel i-a adus pe cei 30 000 de militari ce 
fuseseră mobilizați în Basarabia. Pe 25 septembrie s-au reunit la Bucureşti şi au înfrânt 
cu uşurinţă micile grupuri de rebeli ce le-au ţinut piept pe străzi. Revoluţia se încheiase. 

Ruşii au preluat controlul asupra oraşului şi au efectuat arestări în masă, determinând 
mii de români să fugă în străinătate. Au fost arestaţi şi cetăţeni britanici. Guvernul prorus 
instalat de trupele de ocupaţie nu permitea organizarea de întruniri publice. A scrie pe 
teme politice devenise o infracţiune ; chiar şi scrisorile personale erau citite cu atenţie 
de poliţie. „Aici s-a instituit un sistem de spionaj”, raporta Colguhoun. „Nimeni nu are 
voie să discute despre politică, ziarele germane şi franceze sunt interzise... Comandantul 
turc se simte obligat să le impună tuturor să înceteze a mai vorbi despre subiecte politice 
în locuri publice. "4 

După ce a restabilit ordinea în principate, ţarul a solicitat pentru serviciile sale o 
nouă înţelegere cu otomanii pentru a spori controlul Rusiei asupra teritoriilor. De data 
aceasta, condiţiile sale erau excesive: ocupaţia militară rusă avea să dureze şapte ani ; 
cele două puteri urmau să-i desemneze pe domnitorii principatelor ; iar trupelor ruseşti 
li se permitea să treacă prin Ţara Românească pentru a înfrânge revoluţia maghiară în 
plină desfăşurare în Transilvania. Bănuind că ruşii nu urmăreau decât anexarea princi- 
patelor, Stratford Canning i-a îndemnat pe turci să i se opună ferm ţarului. Dar nu putea 
promite intervenţia britanică în cazul unui război între Turcia şi Rusia. EI i-a cerut lui 
Palmerston să descurajeze Rusia şi să demonstreze că acordă sprijin Imperiului Otoman 
prin trimiterea unei flote — măsură considerată esenţială pentru prevenirea izbucnirii 
unor ostilităţi. Dacă Palmerston i-ar fi urmat sfatul, Marea Britanie ar fi intrat în război 
cu Rusia cu şase ani înainte de Războiul Crimeii. Însă nici de această dată ministrul 
britanic de Externe nu era pregătit să acţioneze. În pofida atitudinii sale dure împotriva 
Rusiei, Palmerston era pregătit (pentru moment) să aibă încredere în motivaţia ţarului 
zu privire la principate, dar nu se gândea că acesta ar încerca să le anexeze şi poate 
chiar aprecia că Rusia restabilise ordinea în teritoriile otomane şi habsburgice tot mai 
mmultuoase şi mai haotice. 

Fără sprijin din partea Marii Britanii, guvernul turc nu prea avea de ales, fiind nevoit 
să negocieze cu ruşii. Prin Tratatul de la Balta Liman, semnat în aprilie 1849, ţarului 
i-au fost acceptate majoritatea solicitărilor : domnitorii principatelor urmau să fie aleşi 
de ruşi şi de turci ; toate adunările boiereşti aveau să fie înlocuite de consilii consultative 
numite şi supravegheate de cele două puteri; iar ocupaţia rusă avea să dureze până în 
1851. Prevederile tratatului aveau efectul unei reinstituiri a controlului Rusiei şi al unei 
reduceri substanţiale a autonomiei de care se bucuraseră anterior principatele, chiar şi 
în condiţiile restrictive ale Regulamentelor Organice“!. Ţarul conchidea că principatele 
erau de acum înainte zone de influenţă rusă, că turcii le mențineau numai la discreţia 
sa şi că va putea chiar şi după 1851 să pătrundă aici după bunul său plac pentru a obţine 
şi alte concesii din partea Porții. 

Succesul intervenţiei ruseşti în Principatele Române a influenţat decizia ţarului de a 
interveni în Ungaria în iunie 1849. Revoluţia maghiară izbucnise în martie 1848, când, 
inspirată de evenimentele din Franţa şi Germania, Dieta maghiară, condusă de strălucitul 
orator Lajos Kossuth, a proclamat autonomia Ungariei faţă de Imperiul Habsburgic şi 
a adoptat o serie de reforme, abolind iobăgia şi instituind controlul maghiar asupra 
bugetului naţional şi a regimentelor maghiare din armata imperială. Confruntat cu o 
revoluţie populară la Viena, guvernul austriac a acceptat iniţial autonomia maghiară, 
dar, odată înăbuşită revoluţia din capitală, autorităţile imperiale au ordonat dizolvarea 
Dietei maghiare şi au declarat război Ungariei. Susţinuţi de minoritățile slovacă, germană 
şi ruteană din Ungaria, precum şi de un număr mare de voluntari polonezi şi italieni, 
care se opuneau şi ei dominaţiei habsburgice, ungurii depăşeau forţele austriece şi, în 
aprilie 1849, după o serie de impasuri militare, au declarat la rândul lor un război de 
independenţă împotriva Austriei. Împăratul Franz Joseph, recent instalat pe tronla vârsta 
de 18 ani, a apelat la ţar să intervină. 

Nicolae a acceptat să acţioneze împotriva revoluţiei în mod necondiţionat. În esenţă, 
era o problemă de solidaritate cu Sfânta Alianţă - prăbuşirea Imperiului Habsburgic ar 
fi avut implicaţii dramatice pentru echilibrul de putere în Europa -, dar exista şi un 
aspect legat de propriul interes al Rusiei. Ţarul nu îşi putea permite să stea deoparte şi 
să privească extinderea în Europa Centrală a unor mişcări revoluţionare ce puteau 
declanşa o nouă insurecție în Polonia. Armata maghiară avea mulţi exilați polonezi în 
rândurile sale. Unii dintre cei mai buni generali ai acesteia erau polonezi, printre care 
şi generalul J6zef Bem, unul dintre principalii conducători militari ai revoltei poloneze 
din 1830, iar în 1848-1849, comandantul forţelor maghiare victorioase în Transilvania. 
Dacă revoluţia maghiară nu era înfrântă, exista marele pericol ca aceasta să se extindă 
în Galiţia (un teritoriu în bună parte polonez controlat de Austria), ceea ce ar fi redeschis 
Chestiunea Poloneză în Imperiul Rus. 

Pe 17 iunie 1849, o forţă militară rusească de 190 000 de oameni a trecut graniţa 
ungară spre Slovacia şi Transilvania. Acestea erau sub comanda generalului Paskevici, care 
se aflase în fruntea campaniei punitive împotriva polonezilor în 1831. Într-o campanie 
care a durat doar opt săptămâni, ruşii au declanşat o serie de represiuni atroce împotriva 
populaţiei, dar au pierit la rândul lor în număr extrem de mare din cauza unor boli, în 
special holeră. Copleşită numeric de ruşi, cea mai mare parte a armatei maghiare s-a 
predat la Vilâgos pe 13 august. Însă aproximativ 5 000 de soldaţi (printre care 800 de 
polonezi) au fugit în Imperiul Otoman - mai ales în Ţara Românească, unde forţe turceşti 
luptau împotriva ocupaţiei ruse, în pofida înţelegerii de la Balta Liman. 

Ţarul era în favoarea clemenţei faţă de conducătorii maghiari, spre deosebire de 
represaliile brutale ale austriecilor. Însă era decis să-i urmărească pe refugiații polonezi, 
în special pe generalii polonezi din armata maghiară, care ar fi putut deveni capii unei 
alte insurecţii pentru eliberarea Poloniei de Rusia. Pe 28 august, ruşii au cerut guvernului 
turc extrădarea polonezilor care erau supuşi ai ţarului. Austriecii au cerut extrădarea 
maghiarilor, inclusiv a lui Kossuth, care primiseră găzduire la turci. Legile internaţionale 
prevedeau extrădarea criminalilor, însă turcii nu îi considerau criminali pe acei exilați. 
Erau încântați să îi aibă pe teritoriul lor pe aceşti militanţi antiruşi şi le-au acordat azil 
politic, aşa cum făcuseră statele occidentale liberale, în anumite condiţii, cu refugiații 
polonezi din 1831. Încurajaţi de britanici şi de francezi, turcii au refuzat să cedeze în faţa 
amenințărilor din partea ruşilor şi austriecilor, care au rupt relaţiile cu Poarta. Răspun- 
zând apelului Turciei pentru ajutor militar, în octombrie, britanicii şi-au trimis escadra din 
Malta în golful Besika, situat chiar la ieşirea din Dardanele, unde mai târziu li s-a alăturat 
o flotă franceză. Puterile occidentale se aflau în pragul unui război împotriva Rusiei. 

În această etapă, publicul britanic se mobilizase, susţinând cauza refugiaților maghiari. 
Lupta lor eroică împotriva puternicei tiranii ţariste captivase imaginaţia britanicilor şi 
stârnise din nou furia acestora împotriva Rusiei. În presă, revoluţia maghiară era idea- 
lizată, fiind comparată cu Revoluţia glorioasă din 1688, când parlamentul britanic îl 
dăduse jos pe regele Iacob al II-lea şi instituise o monarhie constituţională. Kossuth era 
privit în mare măsură drept un revoluţionar „de tip britanic” - un gentleman liberal şi 
susţinător al aristocrației luminate, un luptător pentru principiile regulilor parlamentare 
şi pentru un guvern constituţional (doi ani mai târziu, când a mers în Marea Britanie să 
susţină o serie de discursuri, a fost aclamat de un public numeros şi întâmpinat ca un 
erou). Refugiații maghiari şi polonezi erau priviţi ca nişte luptători romantici pentru 
libertate. Karl Marx, care venise la Londra ca exilat politic în 1849, a început o campanie 
împotriva Rusiei considerate inamică a libertăţii. Relatările despre opresiuni şi atrocități 
ale trupelor ruseşti în Ungaria şi Principatele Române erau primite cu aversiune, iar 
publicul britanic a fost încântat când Palmerston a anunţat că trimite nave de război în 
Dardanele pentru a-i ajuta pe turci să îi ţină piept ţarului. Era genul de politică externă 
viguroasă - disponibilitatea de a interveni în orice loc din lume pentru apărarea valorilor 
liberale britanice - pe care clasa de mijloc o aştepta din partea guvernului său, cum 
avea să reiasă din afacerea Don Pacifico” 

Mobilizarea flotelor britanică şi franceză l-a determinat pe Nicolae să ajungă la un 
compromis cu autorităţile otomane în problema refugiaților. Turcii au garantat ţinerea 
refugiaților departe de graniţa rusă — o concesie corespunzând în linii mari principiilor 
de azil politic recunoscute de statele occidentale -—, iar ţarul a renunţat la cererea sa de 
extrădare. 

Însă, chiar în momentul când se ajungea la un acord, de la Constantinopol s-au primit 
veşti că Stratford Canning improvizase o interpretare a Convenţiei din 1841, permiţând 


* În 1850, publicul britanic a aplaudat decizia lui Palmerston de a trimite flota militară regală 
să blocheze portul Atenei pentru a-l sprijini pe Don Pacifico, un supus britanic care solicitase 
guvernului grec despăgubiri după ce casa îi fusese arsă din temelii în cursul unor violenţe anti- 
semite care avuseseră loc la Atena. În momentul atacului, Don Pacifico ocupa funcţia de consul 
portughez la Atena. Evreu la origine, se născuse în Gibraltar, fiind astfel supus britanic. Pe 
acest temei („Civis Britannicus Sum”) şi-a susţinut Palmerston decizia de a trimite flota. 

flotei britanice să se adăpostească în Dardanele în cazul în care vânturile puternice din 
golful Besika impuneau acest lucru - ceea ce s-a şi întâmplat când au ajuns navele bri- 
tanice, la sfârşitul lui octombrie. Nicolae era furios. Titov a primit ordin să informeze 
Poarta că Rusia are în Bosfor aceleaşi drepturi pe care Marea Britanie tocmai le 
revendicase în Dardanele - o ripostă strălucită, fiindcă din Bosfor navele ruseşti puteau 
declanşa un atac împotriva Constantinopolului cu mult timp înainte ca flota britanică să 
poată ajunge acolo din Dardanele. Palmerston a dat înapoi, şi-a cerut scuze faţă de Rusia 
şi a reafirmat angajamentul guvernului său faţă de convenţie. Flotele aliate au fost retrase, 
iar pericolul unui război a fost preîntâmpinat - încă o dată. 

Dar, înainte să-i parvină scuzele lui Palmerston, ţarul i-a făcut morală reprezentantului 
britanic la Sankt-Petersburg. Ceea ce i-a spus reflectă în mare măsură starea de spirit a 
ţarului cu doar patru ani înainte să pornească un război împotriva puterilor occidentale : 


Nu înţeleg comportamentul lordului Palmerston. Dacă îşi propune să poarte un război 
împotriva mea, să declare acest lucru deschis şi cinstit. Ar fi o mare nenorocire pentru 
cele două ţări, dar mă resemnez şi sunt gata să accept. Numai că ar trebui să înceteze cu 
stratagemele împotriva mea, la dreapta sau la stânga. O asemenea politică este nedemnă 
de o mare putere. Dacă Imperiul Otoman încă există, asta mi se datorează mie. Dacă îmi 
retrag braţul care îl protejează şi îl susţine, se prăbuşeşte într-o clipă. 


Pe 17 decembrie, ţarul i-a dat instrucţiuni amiralului Putiatin să elaboreze un plan de 
atac prin surprindere în Dardanele, în cazul unei alte crize legate de prezenţa Rusiei în 
principate. Voia să se asigure că Flota Mării Negre îi putea împiedica pe britanici să 
pătrundă din nou în Dardanele. Ca semn al deciziei sale ferme, a aprobat construirea a 
încă patru vapoare de război cu abur, scumpe, aşa cum prevedea planul“?. 

Decizia lui Palmerston de a se retrage din conflict a fost o lovitură puternică pentru 
Stratford Canning, care dorise o acţiune militară decisivă pentru a-l împiedica pe ţar să 
submineze suveranitatea turcă în principate. După 1849, Canning a devenit şi mai hotărât 
să întărească autoritatea otomană în Moldova şi Ţara Românească prin urgentarea 
procesului de realizare a unor reforme liberale în aceste regiuni - în pofida îndoielilor 
sale tot mai mari în privinţa Tanzimatului în general - şi sprijinirea forţelor armate 
turceşti pentru a contracara ameninţarea tot mai mare din partea Rusiei. Importanţa pe 
care Canning o acorda principatelor era împărtăşită tot mai mult şi de Palmerston, care 
fusese îndemnat de criza din 1848-1849 să susţină o apărare mai agresivă a intereselor 
Turciei împotriva Rusiei. 

Data următoare când ţarul a invadat principatele pentru a forţa Turcia să se supună 
voinţei sale în disputa din Ţara Sfântă, această acţiune a condus la un război. 

Sfârşitul păcii în Europa 


Marea Expoziţie a fost deschisă în Hyde Park pe 1 mai 1851. Pentru a se minuna de 
cele 13 000 de exponate - produse industriale şi meşteşugăreşti, precum şi alte obiecte 
din întreaga lume -—, şase milioane de oameni, o treime din populaţia Marii Britanii din 
vremea aceea, aveau să treacă prin sălile enorme de expoziţie din Crystal Palace, construit 
special în acest scop, cea mai mare clădire din sticlă realizată până atunci. Având loc 
după două decenii de frământări sociale şi politice, Marea Expoziţie părea să înfăţişeze 
promisiunea unei epoci fundamentate pe principiile britanice ale industrialismului şi 
liberului schimb. Crystal Palace, acea minune arhitectonică, era în sine o dovadă a inge- 
niozităţii britanice, un loc potrivit pentru a găzdui o expoziţie al cărei scop era să arate 
că Marea Britanie se afla în frunte în aproape orice domeniu industrial. Acesta simboliza 
Pax Britannica, pe care britanicii doreau să o transmită Europei şi întregii lumi. 

Singura ameninţare posibilă la adresa păcii părea să vină din partea Franţei. Printr-o 
lovitură de stat dată pe 2 decembrie 1851, când se aniversa încoronarea lui Napoleon 
ca împărat în 1804, Ludovic-Napoleon, preşedintele celei de-a Doua Republici, a abrogat 
constituţia şi s-a instituit ca dictator. În urma unui referendum naţional organizat în luna 
noiembrie a anului următor, a Doua Republică a devenit al Doilea Imperiu, iar pe 2 de- 
cembrie 1852 Ludovic-Napoleon a devenit împăratul francezilor, ca Napoleon al III-lea. 

Apariţia unui nou împărat francez a alertat marile puteri. În Marea Britanie existau 
temeri faţă de o renaştere napoleoniană. Unii parlamentari cereau rechemarea Escadrei 
Lisabona pentru a apăra de francezi Canalul Mânecii. Lordul Raglan, viitorul comandant 
al forţelor britanice în Războiul Crimeii, şi-a petrecut vara anului 1852 plănuind apărarea 
Londrei de un posibil atac din partea marinei franceze, aceasta rămânând principala 
prioritate a planurilor forţelor navale britanice pe tot parcursul anului 1853. Contele 
Buol, ministrul de Externe austriac, a solicitat confirmarea intenţiilor paşnice ale lui 
Napoleon. Ţarul voia ca acesta să nege în mod umilitor orice plan agresiv şi a promis 
Austriei o forţă militară de 60 000 de oameni în cazul în care ar fi fost atacată de Franţa. 
În încercarea de a-i linişti pe toţi, în octombrie 1852, Napoleon a făcut o declaraţie la 
Bordeaux : „Cei neîncrezători spun că imperiul înseamnă război, însă eu spun că impe- 
riul înseamnă pace”!. 

În realitate, existau motive de neîncredere. Era foarte puţin probabil ca Napoleon 
al III-lea să rămână mulţumit de înţelegerea existentă privind Europa, care fusese realizată 
pentru a menţine Franţa sub control după Războaiele Napoleoniene. Popularitatea foarte 
mare şi sinceră de care se bucura în rândul francezilor se datora faptului că acesta le tre- 
zea amintiri bonapartiste, chiar dacă aproape în toate privinţele îi era inferior unchiului său. 

Ludovic-Napoleon, 1854 


Într-adevăr, cu trupul său masiv, mătăhălos, cu picioare scurte, mustață şi barbişon, 
semăna mai mult cu un bancher decât cu un Bonaparte („extrem de scund, dar cu un 
cap şi un bust ce ar fi trebuit să aparţină unui om mult mai înalt” — aşa îl descria regina 
Victoria în jurnalul său după ce I-a întâlnit prima dată în 18552). 

Politica externă a lui Napoleon era în mare măsură determinată de nevoia sa de a 
urma tradiţia bonapartistă. Prin revizuirea înţelegerii din 1815 şi reconfigurarea Europei 
ca o familie de state-naţiuni liberale de-a lungul graniţelor avute probabil în vedere de 
Napoleon I, el urmărea să redea Franţei, dacă nu măreţia din timpul domniei unchiului 
său, măcar un statut respectat şi influent în străinătate. Era un scop pe care credea că 
îl poate atinge prin realizarea unei alianţe cu Marea Britanie, inamicul tradiţional al 
Franţei. Aliatul său politic apropiat şi ministru de Interne, ducele de Persigny, care 
petrecuse un timp la Londra în 1852, l-a convins că Marea Britanie nu mai era condusă 
de aristocrație, ci de o nouă „putere burgheză” hotărâtă să domine continentul. Aliindu-se 
cu Marea Britanie, Franţa ar fi putut să „desfăşoare o politică externă formidabilă şi 
glorioasă şi să răzbune înfrângerile noastre din trecut mult mai eficient decât prin orice 
realizare obţinută repetând bătălia de la Waterloo”?. 

Rusia era ţara pe care francezii o puteau înfrânge pentru a-şi restabili mândria naţio- 
nală. Amintirea retragerii lui Napoleon de la Moscova, care contribuise foarte mult la 
accelerarea prăbuşirii Primului Imperiu, înfrângerile militare ce au urmat şi ocuparea 
Parisului de către ruşi erau pentru francezi motive permanente de îndurerare şi umilinţă. 

Rusia era principala forţă care contribuise la înţelegerea din 1815 şi restaurarea dinastiei 
Bourbon în Franţa. Ţarul era duşmanul libertăţii şi un obstacol major în dezvoltarea 
statelor-naţiuni libere pe continentul european. Totodată, era singurul suveran care nu 
îl recunoştea ca împărat pe noul Napoleon. Marea Britanie, Austria şi Prusia erau dispuse 
să îi confere acest statut, deşi ultimele două fără prea mare tragere de inimă, însă Nicolae 
refuza, în temeiul faptului că împărații sunt făcuţi de Dumnezeu, nu aleşi prin referen- 
dum. Ţarul îşi arăta disprețul faţă de Napoleon adresându-i-se cu mon ami, şi nu cu 
mon frere, formula obişnuită pentru un alt membru al familiei europene de suverani 
aflaţi la domnie” Unii dintre consilierii lui Napoleon, în special Persigny, voiau ca acesta 
să se prevaleze de insultă pentru a forţa o ruptură cu Rusia. Dar împăratul francez, 
nedorind să îşi înceapă domnia cu o dispută personală, a trecut peste această problemă 
afirmând : „Dumnezeu ne dă fraţii, dar noi ne alegem prietenii”f. 

Pentru Napoleon, conflictul cu Rusia în Ţara Sfântă a servit drept mijloc de reunificare 
a Franţei după diviziunea din 1848-1849. Stânga revoluţionară putea deveni reconciliantă 
faţă de lovitura de stat şi al Doilea Imperiu dacă era angajată într-o luptă patriotică de 
eliberare împotriva „jandarmului Europei” Cât despre dreapta catolică, aceasta îndemna 
de mult timp la o cruciadă împotriva ereziei ortodoxe care ameninţa creştinătatea şi 
civilizaţia franceză. 

Acesta era contextul în care Napoleon l-a numit ambasador al Franţei la Constanti- 
nopol pe radicalul catolic La Valette. Acesta făcea parte dintr-un puternic lobby clerical 
la Quai d'Orsay, Ministerul de Externe francez, care, potrivit lui Persigny, şi-a folosit 
influenţa pentru a creşte miza în disputa din Ţara Sfântă. 


Politica noastră externă a fost adeseori tulburată de o coterie clericală care s-a strecurat în 
cotloanele secrete ale Ministerului de Externe. 2 decembrie nu a reuşit s-o clintească. Dim- 
potrivă, a devenit mai îndrăzneață, profitând de preocupările noastre faţă de problemele 
interne pentru a ne încâlci diplomaţia în complicațiile Ţării Sfinte, unde îşi aclama succesele 
infantile drept triumfuri naţionale. 


Declaraţia agresivă a lui La Valette că dreptul romano-catolicilor asupra Ţării Sfinte 
fusese „stabilit clar”, alături de ameninţarea din partea lui că, împotriva Rusiei, vor fi 
folosite forţele navale franceze în sprijinul acestor revendicări, a fost salutată de presa 
ultracatolică din Franţa. Napoleon avea o abordare mai moderată şi mai conciliantă în 
disputa asupra Ţării Sfinte. EI îi mărturisea celui aflat în fruntea directoratului politic, 
Edouard-Antoine de Thouvenel, că nu cunoştea detaliile revendicărilor contestate şi regreta 
că disputa religioasă „depăşise orice limită”, după cum chiar se întâmplase. Dar nevoia 
lui de a intra în grațiile opiniei publice catolice de acasă, alături de planurile sale de a 
realiza o alianţă cu Marea Britanie împotriva Rusiei, însemna şi că nu era în interesul 
lui să ţină în frâu comportamentul provocator al lui La Valette. Abia în primăvara anului 
1852 l-a rechemat în sfârşit pe ambasador din capitala turcă şi atunci numai în urma unor 
plângeri formulate împotriva lui La Valette de către lordul Malmesbury, ministrul britanic 
de Externe. Însă chiar şi după rechemarea lui francezii şi-au continuat politica navelor 


* Austriecii şi prusacii au fost de acord să urmeze exemplul Rusici, însă apoi au renunţat, 
temându-se că ar putea provoca o ruptură cu Franţa. Aceştia uu găsit o cale de compromis, 
adresându-i-se lui Napoleon cu Monsieur mon frere. 


de război pentru a-l constrânge pe sultan la concesii, convinşi că astfel îl vor înfuria pe 
ţar şi îi vor determina pe britanici să se alieze cu francezii împotriva agresiunii ruse5. 

Această politică a dat roade. În noiembrie 1852, Poarta a adoptat o nouă decizie prin 
care catolicilor li se conferea dreptul de a deţine o cheie a Bisericii Naşterii lui lisus de 
la Betleem, permițându-le accesul liber la Capela Ieslei şi la Grota Naşterii. Stratford 
Canning fiind plecat în Anglia, însărcinatul britanic cu afaceri la Constantinopol, colonelul 
Hugh Rose, a explicat decizia prin faptul că ultima navă de război din flota franceză, 
Charlemagne, se putea deplasa din Mediterană cu opt noduri şi jumătate, iar vaporul 
similar acestuia, Napoleon, cu 12 noduri - ceea ce însemna că francezii puteau înfrânge 
deodată flota rusă şi cea turcă, depăşite din punct de vedere tehnologic$. 

Ţarul era furios pe turci fiindcă aceştia cedaseră presiunii francezilor şi ameninţase 
că va trece la măsuri violente pe cont propriu. Pe 27 decembrie a ordonat mobilizarea a 
37 000 de oameni din Corpurile de Armată 4 şi $ din Basarabia în pregătirea unei lovi- 
turi-fulger asupra capitalei turce şi a altor 91 000 de soldaţi pentru o campanie simultană 
în Principatele Române şi în restul Balcanilor. Faptul că dăduse ordinul de unul singur, 
fără a se consulta nici cu Nesselrode, ministrul de Externe, nici cu prinţul Dolgorukov, 
ministrul de Război, nici chiar cu contele Orlov, şeful Secţiei a Treia, cu care se sfătuia 
aproape zilnic, îi dovedea iritarea. La curte se vorbea despre dezmembrarea Imperiului 
Otoman, începând cu ocuparea de către Rusia a Principatelor Române. Într-un memo- 
randum scris în ultimele săptămâni ale anului 1852, Nicolae şi-a trasat planul de împărţire 
a Imperiului Otoman : Rusia urma să câştige Principatele Române şi Dobrogea, teritoriul 
din Delta Dunării ; Serbia şi Bulgaria aveau să devină state independente ; coasta adria- 
tică revenea Austriei ; Ciprul, Rodosul şi Egiptul - Marii Britanii ; Franţa obținea Creta ; 
din arhipelag s-ar fi creat o Grecie extinsă ; Constantinopolul ar fi devenit oraş liber sub 
protecţie internaţională ; iar turcii urmau să fie alungaţi din Europa” 

În acest moment Nicolae a început o nouă rundă de negocieri cu britanicii, care, 
prin imensa lor putere navală, ar fi constituit factorul decisiv al oricărei confruntări între 
Franţa şi Rusia în Orientul Apropiat. Fiind în continuare convins că ajunsese la o 
înţelegere cu britanicii în timpul vizitei sale din 1844, acum se gândea că ar putea apela 
la ei pentru a-i bloca pe francezi şi a întări drepturile Rusiei în Imperiul Otoman, potrivit 
tratatului. Dar, în acelaşi timp, spera să îi convingă că venise momentul pentru împărţirea 
Turciei. În ianuarie şi februarie 1853, ţarul a avut o serie de convorbiri cu lordul 
Seymour, ambasadorul britanic la Sankt-Petersburg. „Avem în braţe un bolnav”, a început 
el subiectul legat de Turcia”, „un om grav bolnav ; ar fi o mare nenorocire dacă ne-ar 
scăpa din mâni, mai ales înainte de a face pregătirile necesare”. Cum Imperiul Otoman 
„se destrăma”, era „foarte important” ca Marea Britanie şi Rusia să ajungă la o înţelegere 
în privinţa împărţirii sale organizate, fie şi numai pentru a-i împiedica pe francezi să 
trimită o expediţie în Orient, situaţie în care ar fi fost nevoit să-şi trimită trupele în teri- 
toriul otoman. „Când Anglia şi Rusia cad de acord”, i-a spus ţarul lui Seymour, „e ire- 
levant ce cred sau fac celelalte puteri”. Vorbind „ca un gentleman”, Nicolae I-a asigurat pe 
ambasador că Rusia a renunţat la ambițiile teritoriale pe care le avusese Ecaterina cea Mare. 
Nu dorea să cucerească Constantinopolul, care urma să devină un oraş internaţional, dar 
din acest motiv nu putea îngădui ca britanicii ori francezii să preia controlul asupra lui. 
În haosul prăbuşirii Imperiului Otoman, ar fi fost forţat să preia temporar (en depositaire) 
capitala pentru a preveni „fragmentarea Turciei în mici republici, aziluri pentru alde 
Kossuth, Mazzini sau alţi revoluționari din Europa”, şi pentru a-i proteja de turci pe 


creştinii orientali. „Nu pot da înapoi de la împlinirea unei îndatoriri sacre”, a subliniat 
ţarul. „Religia, aşa cum este ea instituită în această ţară, ne-a venit din Orient şi există 
sentimente, dar şi obligaţii pe care niciodată nu trebuie să le pierdem din vedere.”8 

Seymour nu a fost frapat de planurile de împărţire ale ţarului şi în primul său raport 
către lordul John Russell, ministrul de Externe britanic, chiar părea încântat de idee. Dacă 
Rusia şi Marea Britanie, cele două puteri creştine „cel mai interesate de destinul Turciei”, 
ar putea înlocui dominaţia musulmană din Europa, „civilizaţia secolului al XIX-lea ar 
obţine un triumf nobil”, susţinea Seymour. Mulţi din guvernul de coaliţie al lordului 
Aberdeen, ca Russell şi William Gladstone, ministrul de Finanţe, se întrebau dacă era 
bine ca Imperiul Otoman să fie susţinut în continuare în timp ce turcii îi persecutau pe 
creştini. Alţii însă îşi mențineau angajamentul faţă de reformele Tanzimatului şi voiau 
să le acorde timp pentru a deveni eficiente. Fără îndoială, tergiversarea le convenea 
britanicilor, câtă vreme erau prinşi între ruşi şi francezi, pe care îi priveau cu aceeaşi 
neîncredere. „Ruşii ne acuză că suntem prea francezi”, remarca abila regină Victoria, 
„iar francezii ne acuză că suntem prea ruşi”. Cabinetul a respins ideea ţarului că o 
prăbuşire a Imperiului Otoman era iminentă şi a convenit să nu facă planuri dinainte în 
ipoteza unor evenimente neplăcute - acţiune ce ar fi putut în sine să grăbească sucombarea 
Imperiului Otoman prin provocarea unor răscoale creştine şi declanşarea unor represiuni 
din partea turcilor. Într-adevăr, insistența ţarului privind prăbuşirea iminentă a creat la 
Westminster suspiciunea că, prin acţiunile sale, ţarul o punea de fapt la cale şi o accelera. 
După cum nota Seymour în urma discuţiei avute cu ţarul pe 21 februarie, „nu prea poate 
fi altfel, decât că suveranul care insistă cu atâta încăpățânare asupra sorții iminente a 
unui stat vecin şi-a fixat în minte că ceasul dezintegrării bate la uşă”?. 

În convorbirile sale ulterioare cu Seymour, Nicolae a devenit mai încrezător şi chiar 
mai explicit în privinţa planurilor sale de împărţire. Vorbea despre transformarea Turciei 
într-un simplu stat vasal, aşa cum făcuse cu Polonia, şi despre acordarea independenţei 
pentru Principatele Române, Serbia şi Bulgaria, sub protecţie rusă ; şi susţinea că are 
sprijinul Austriei. „Trebuie să înţelegeţi”, i-a spus el lui Seymour, „că, atunci când vor- 
besc de Rusia, mă refer şi la Austria. Ceea ce e convenabil pentru una e convenabil şi 
pentru cealaltă, interesele noastre în privinţa Turciei sunt perfect identice”. Cât despre 
Seymour, acesta simţea o aversiune tot mai mare faţă de planurile „pripite şi necugetate” 
ale ţarului — părea să mizeze totul pe un război împotriva Turciei — şi le-a pus pe seama 
aroganţei unei puteri autocrate acumulate pe parcursul a aproape 30 de ani”. 

Desigur, ţarul era atât de încrezător şi fiindcă înţelesese greşit că se bucura de sprijinul 
guvernului britanic ; avea impresia că realizase o legătură cu lordul Aberdeen în 1844, 
când acesta, acum prim-ministru şi cel mai prorus dintre toţi liderii britanici, era ministru 
de Externe. Nicolae presupunea că o susţinere a poziţiei ruseşti în disputa asupra Ţării 
Sfinte implica şi acceptarea de către britanici a planurilor sale de împărţire. Într-o depeşă 
trimisă de la Londra la începutul lunii februarie, ambasadorul rus, baronul Brunov, îl 
informa pe ţar că Aberdeen remarcase neoficial că guvernul otoman era cel mai rău din 
lume şi că britanicii nu prea mai erau dispuşi să îl susţină. Raportul l-a încurajat pe 
Nicolae să se exprime mai liber în faţa lui Seymour şi (crezând că o alianţă anglo-franceză 
nu mai constituia un pericol) să adopte o poziţie mai agresivă împotriva francezilor şi 
a turcilor în primăvara anului 185311. Nu ştia de izolarea tot mai mare a lui Aberdeen 
în propriul cabinet în privinţa Chestiunii Orientale, după cum nu conştientiza tendinţa 
generală din politica britanică împotriva Rusiei. 

Pentru a-l determina pe sultan să retrocedeze drepturile Rusiei în Ţara Sfântă, ţarul 
şi-a trimis un emisar la Constantinopol în februarie 1853. Alegerea emisarului a fost bine 
gândită şi a constituit în sine un semn al intenţiilor sale militante pentru această misiune. 
În loc să aleagă un diplomat versat care ar fi putut promova pacea, Nicolae s-a hotărât 
asupra unui militar cu o reputaţie înfricoşătoare. Prinţul Aleksandr Menşikov avea 65 de 
ani, era veteran al războaielor din 1812 împotriva francezilor şi amiral în războiul din 
1828-1829 împotriva turcilor, când fusese castrat de o ghiulea. Avea experienţă ca minis- 
tru al Marinei implicat în planurile de cucerire a strâmtorilor Bosfor şi Dardanele, ca 
guvernator general al Finlandei ocupate în 1831 şi ca negociator cu Persia. Menşikov 
era „un om remarcabil de bine informat”, aprecia Seymour, „cu un caracter mai inde- 
pendent decât are poate oricare dintre apropiații împăratului, meandrele deosebite ale 
gândirii sale dezvăluindu-se constant prin observaţii sarcastice care îl făceau puţin cam 
de temut la Sankt-Petersburg”. Însă îi lipseau în mare măsură, după cum scria Seymour, 
tactul şi răbdarea necesare pentru a juca rolul de pacificator pe lângă turci. 


Dacă a fost necesar să trimită un militar la Constantinopol, împăratul nu putea face o ale- 
gere mai bună... decât cea pe care a făcut-o ; dar nu putem să nu reflectăm asupra faptului 
că alegerea unui soldat are în sine o anumită semnificaţie, iar aceasta ar face ca o nego- 
ciere... să se dovedească ineficientă, negociatorul poate deveni uşor comandantul ce are 
autoritatea să mobilizeze 100 000 de soldaţi şi să se plaseze în fruntea lor?. 


Menşikov avea misiunea de a-i cere sultanului anularea deciziei din noiembrie în 
favoarea catolicilor, reinstituirea privilegiilor ortodoxe asupra Sfântului Mormânt şi o 
reparaţie sub forma unei înţelegeri oficiale sau sened care să garanteze Rusiei dreptul 
(presupus a fi inclus în Tratatul de la Kuciuk-Kainargi din 1774) de a-i reprezenta pe 
ortodocşi nu numai în Ţara Sfântă, ci în întregul Imperiu Otoman. Dacă francezii s-ar 
fi opus punerii Sfântului Mormânt sub controlul ortodocşilor, Menşikov urma să propună 
o alianţă defensivă secretă prin care Rusia să pună la dispoziţia sultanului o flotă şi 
400 000 de soldaţi, în cazul în care ar fi avut nevoie de ele împotriva puterii occidentale, 
cu condiţia ca acesta să îşi exercite suveranitatea în favoarea ortodocşilor. Potrivit jurnalului 
său, lui Menşikov i s-a acordat comanda armatei şi a flotei şi „funcţia de trimis pleni- 
potenţiar pentru pace şi război”. Avea instrucţiuni să îmbine persuasiunea cu amenințările 
militare. Țarul aprobase deja planurile de ocupare a Principatelor Române şi de încuviin- 
țare a independenţei acestora în cazul în care turcii ar fi respins cererile lui Menşikov. 
Ordonase deja deplasarea a 140 000 de soldaţi spre frontierele principatelor şi era pregătit 
să folosească aceste trupe împreună cu Flota Mării Negre pentru a cuceri Constantinopolul 
în cazul în care ar fi fost necesară o asemenea acţiune pentru a-l obliga pe sultan să se supună. 
La Sevastopol a avut loc o fastuoasă trecere în revistă a flotei care a coincis cu plecarea 
lui Menşikov spre capitala turcă, unde a ajuns pe 28 februarie la bordul fregatei numite 
pe bună dreptate Tunătorul. Întâmpinat în port cu ovaţii de o mulţime imensă de greci, 
Menşikov era însoţit de numeroşi ofiţeri de armată şi de marină, printre care generalul 
Nepokoiciţki, comandantul Corpului 4 Armată, şi viceamiralul Vladimir Kornilov, şeful 
de stat-major al Flotei Mării Negre, a cărui misiune era să spioneze liniile de apărare 
ale Bosforului şi Constantinopolului pentru pregătirea unui atac-fulger!?. 

Solicitările lui Menşikov aveau şanse mici să fie acceptate în forma lor iniţială. Chiar 
faptul că ţarul se gândise că vor reuşi demonstrează cât de departe era de realitatea politică. 

Schița acelei sened pregătite de Nesselrode depăşea cu mult disputa legată de Țara 
Sfântă. De fapt, Rusia solicita încheierea unui nou tratat care să îi reafirme dreptul de 
a proteja Biserica Ortodoxă în întregul Imperiu Otoman şi (în măsura în care patriarhii 
ortodocşi aveau să fie numiţi pe viaţă) fără vreun control din partea Porții. Turcia 
europeană urma să devină protectorat rusesc, iar Imperiul Otoman, practic, dependent 
de Rusia, ameninţat mereu de puterea sa militară. 

Dar orice şanse ar fi avut amiralul să înregistreze un succes diplomatic, acestea au 
fost spulberate de felul în care s-a comportat Menşikov în capitala turcă. La două zile 
după sosire a încălcat uzanţa diplomatică şi i-a insultat pe turci apărând la ceremonia 
de bun venit organizată de Poartă în haine civile şi palton, nu în uniformă militară. La 
întâlnirea cu marele-vizir Mehmet Ali, Menşikov a cerut imediat demiterea lui Fuad 
Efendi, ministrul de Externe, care cedase în faţa francezilor în noiembrie, şi a refuzat 
să înceapă negocierile până nu a fost numit un nou ministru de Externe, mai maleabil 
faţă de interesele Rusiei. Într-un gest calculat de insultă la adresa lui Fuad, în văzul 
tuturor, Menşikov a refuzat să stea de vorbă cu el; făcea acest lucru pentru a demonstra 
că un ministru ostil Rusiei „trebuia umilit şi pedepsit chiar la curtea sultanului 1%. 

Turcii au fost consternaţi de comportamentul lui Menşikov, însă trupele masate în 
Basarabia constituiau pentru ei un motiv suficient de îngrijorare pentru a-i accepta 
solicitările. Călcându-şi peste mândrie, i-au permis chiar dragomanului rus ca, în numele 
lui Menşikov, să îl chestioneze pe succesorul lui Fuad, Rifat Paşa, înainte de a fi numit 
ministru de Externe. Dar Menşikov şi-a continuat hărţuirea, amenințările sale că va rupe 
relaţiile cu Poarta dacă nu îi sunt împlinite cererile imediat nemulţumindu-i pe miniştrii 
turci şi determinându-i să reziste presiunilor exercitate de el, cerându-le ajutor britanicilor 
şi francezilor. Era vorba de apărarea suveranităţii Turciei. 

Spre sfârşitul primei săptămâni a misiunii lui Menşikov, principalele dispoziţii date 
de acesta au ieşit la iveală ori au fost vândute de oficialități turce tuturor ambasadelor 
occidentale, iar un Mehmet Ali nervos s-a consultat cu însărcinaţii cu afaceri francez şi 
britanic, cerându-le în secret să îşi convoace flotele în Marea Egee pentru cazul în care 
ar fi fost nevoie de ele pentru a apăra capitala turcă împotriva unui atac din partea ruşilor. 
Colonelul Rose era foarte alarmat de acţiunile lui Menşikov. Se temea că ruşii se 
pregăteau să le impună turcilor un nou Tratat de la Unkiar Skelessi sau „ceva mai rău”, 
prin ocuparea Dardanelelor (o abrogare clară a Convenţiei Strâmtorilor din 1841). 
Considera că trebuie să acţioneze, fără să mai aştepte întoarcerea lui Stratford Canning, 
care demisionase din funcţia de ambasador în ianuarie, dar fusese numit din nou de 
guvernul Aberdeen în februarie. Pe 8 martie, cu un vapor rapid, Rose i-a trimis un mesaj 
în Malta viceamiralului Sir James Dundas, solicitându-i să îşi aducă escadra la Urila, 
lângă Îzmir. Dundas a refuzat să se supună ordinului fără o confirmare din partea 
guvernului de la Londra, unde, pe 20 martie, un grup de miniştri, ce avea să devină 
ulterior „guvernul restrâns” al Războiului Crimeii”, s-a întâlnit pentru a pune în discuţie 
apelul lui Rose. Miniştrii erau îngrijoraţi de mobilizarea militară masivă din Basarabia, 
de „amplele pregătiri navale de la Sevastopol” şi de „limbajul ostil” utilizat de Menşikov 
faţă de Poartă. Convins că ruşii se pregăteau să distrugă Turcia, Russell înclina să le 


* Prim-ministrul, lordul Aberdeen ; lordul John Russell, preşedintele Camerei Comunelor ; mi- 
nistrul de Externe, lordul George Clarendon ; Sir James Graham, Prim Lord al Amiralității ; şi 
Palmerston, la acea vreme ministru de Interne. 

lase flotele să pătrundă în Bosfor şi să captureze capitala turcă, astfel încât Marea Britanie 
şi Franţa să se poată prevala de convenţia privind apărarea strâmtorilor ca motiv pentru 
lansarea unui război naval total împotriva Rusiei în Marea Neagră şi în Marea Baltică. 
Sprijinit de Palmerston, Russell ar fi avut de partea sa majoritatea publicului britanic. 
Însă ceilalţi miniştri erau mai precauţi. Se arătau circumspecţi în privinţa francezilor, 
pe care îi considerau în continuare un pericol din punct de vedere militar, şi nu erau de 
acord cu Russell că o alianţă anglo-franceză ar contracara provocarea reprezentată de 
flota franceză la adresa puterii maritime britanice. În opinia lor, francezii îi provocaseră 
pe ruşi, care meritau o concesie în Ţara Sfiântă, şi aveau încredere în asigurările date 
de baronul Brunov („ca un gentleman”) că ţarul avea în continuare intenţii paşnice. Aşa 
încât au respins cererea lui Rose de a se trimite o escadră. Erau de părere că nu un 
însărcinat cu afaceri avea menirea să convoace flote sau să decidă în probleme de război 
şi pace; iar Rose s-a lăsat influenţat de „alarmarea guvernului turc... şi de zvonurile 
cărora li se dădea în general crezare la Constantinopol despre înaintarea armatei şi flotei 
Rusiei”. Miniştrii au decis să aştepte întoarcerea lui Stratford Canning în capitala turcă 
şi să se ajungă la o înţelegere paşnică!S 

Vestea apelului făcut de Rose către Dundas a ajuns la Paris pe 16 martie. Trei zile 
mai târziu, la o întrunire a cabinetului pentru discutarea situaţiei, Drouyn de Lhuys, 
ministrul de Externe, a prezentat tabloul unei catastrofe iminente : „Turcia îşi trăieşte 
ultimele clipe şi vom vedea cât de curând acvila bicefală [a Romanovilor] înfiptă pe 
turnurile Sfintei Sofia”. Drouyn respingea ideea de a trimite o flotă, cel puţin nu înainte 
de a face britanicii acest lucru, în cazul în care ar fi fost izolaţi în Europa, care se temea 
de reafirmarea Franţei napoleoniene. Aceasta era şi opinia celorlalţi miniştri, cu excepţia 
lui Persigny, care susţinea că Marea Britanie „s-ar bucura şi ar fi de partea noastră” 
dacă Franţa ar lua atitudine pentru „a opri înaintarea Rusiei spre Constantinopol”. Pentru 
Persigny era o problemă de mândrie naţională. Armata care realizase lovitura de stat pe 
2 decembrie era o „armată de pretorieni” ce avea să-şi apere o tradiţie a măreției. El 
l-a avertizat pe Napoleon că, dacă amâna lucrurile, aşa cum îl sfătuiseră miniştrii, „prima 
oară când veţi trece prin faţa trupelor, le veţi vedea feţele întristate, le veţi vedea înşiruite 
în tăcere şi veţi simţi cum vă tremură pământul sub picioare. Aşa că, după cum bine 
ştiţi, pentru a recâştiga armata trebuie să vă asumaţi unele riscuri ; iar dumneavoastră, 
Messieurs, care aţi vrea pace cu orice preţ, veţi fi aruncaţi într-o conflagrație cumplită”. 
În acel moment, împăratul, care până atunci oscilase, s-a lăsat convins de argumentul 
lui Persigny şi a ordonat înaintarea flotei franceze nu până în Dardanele, ci până la 
Salamina, în apele greceşti, ca un avertisment dat ruşilor că „Franţa nu era nepăsătoare 
faţă de ceea ce se petrecea la Constantinopol”!5. 

Decizia sa de a mobiliza flota avea trei motivații principale. În primul rând, după 
cum sugerase Persigny, în rândul armatei circulau zvonuri despre un complot împotriva 
lui Napoleon, iar o demonstraţie de forţă era o bună modalitate de a-l înăbuşi în faşă. 
„Trebuie să vă spun”, îi scria Napoleon împărătesei Eugenia în iarna anului 1852, „că 
în armată se pun la cale comploturi serioase. Sunt cu ochii pe toate acestea şi socot că, 
într-un fel sau altul, pot împiedica orice răbufnire : poate prin intermediul unui război”. 
În al doilea rând, Napoleon era nerăbdător să reinstituie Franţa ca forță navală în Medi- 
terana -— căci toată lumea ştia că, aşa cum spunea Horace de Viel-Castel, directorul 
Luvrului, „în ziua când Rusia şi Anglia îşi vor împărţi Mediterana, Franţa nu va mai fi 
considerată printre marile puteri”. Într-o discuţie cu Stratford Canning, care a trecut 

prin Paris în drumul său de la Londra spre Constantinopol, Napoleon a ţinut să subli- 
nieze interesele Franţei în Mediterana. Pe 10 martie, Stratford a scris această minută a 
convorbirii : 


A spus că nu doreşte să transforme Mediterana într-un lac francez - ca să folosesc o expresie 
bine-cunoscută -, ci ar vrea să o vadă transformată într-un lac european. Nu a explicat 
semnificaţia acestei fraze. Dacă voia să spună că Mediterana ar trebui să fie exclusiv în 
mâinile creştinătăţii, visul său este mai curând colosal... Am rămas cu impresia... că 
Ludovic-Napoleon, voind să fie în relaţii bune cu noi, cel puţin pentru moment, la Con- 
stantinopol este gata să acţioneze din punct de vedere politic în armonie cu Anglia ; însă 
rămâne de văzut dacă urmăreşte restabilirea puterii turceşti ori doar consecinţele decăderii 
acesteia, pregătindu-se să profite de acestea în interesul Franţei. 


Dar mai presus de toate dorinţa lui Napoleon „să acţioneze... în armonie cu Anglia” şi 
să realizeze o alianţă anglo-franceză este ceea ce l-a determinat să mobilizeze flota. 
„Persigny are dreptate”, le-a spus miniştrilor săi pe 19 martie. „Dacă ne trimitem flota 
la Salamina, Anglia va fi nevoită să facă la fel, iar coalizarea celor două flote va duce 
la coalizarea celor două naţiuni împotriva Rusiei.” Potrivit lui Persigny, împăratul se 
gândea că trimiterea flotei ar fi salutată de rusofobii britanici, ar obţine un sprijin din 
partea presei burgheze şi ar forţa mâna guvernului mai precaut al lui Aberdeen să se 
alăture Franţei!” 

De fapt, flota britanică a rămas la Malta, în timp ce flota franceză a pornit de la 
Toulon pe 22 martie. Britanicii erau furioşi că francezii escaladau criza şi le-au cerut 
să nu meargă mai departe de Napoli, astfel încât Stratford să aibă timp să ajungă la 
Constantinopol pentru a realiza o înţelegere înainte de a-şi aduce navele de război în 
Marea Egee. Stratford a ajuns în capitala turcă pe 5 aprilie. I-a găsit pe turci deja pregătiţi 
sufleteşte să i se opună lui Menşikov - sentimentele naţionaliste şi religioase se inflamaseră 
foarte mult —, chiar dacă existau păreri diferite despre cât de departe ar trebui să meargă 
şi cât ar trebui să aştepte pentru a primi un sprijin militar din partea Occidentului. Aceste 
dispute au fost complicate de îndelungata rivalitate personală dintre marele-vizir Mehmet 
Ali şi Reşid, vechiul aliat al lui Stratford, ce nu se afla atunci la putere. Aflând că Mehmet 
Ali era gata să ajungă la un compromis cu Menşikov, Stratford l-a îndemnat să se menţină 
ferm pe poziţii împotriva ruşilor, asigurându-l (din proprie iniţiativă) că flota britanică 
îl va sprijini dacă va fi nevoie. Cel mai important lucru era, potrivit recomandărilor 
sale, ca disputa din Ţara Sfântă (unde Rusia avea pretenţia legitimă de reinstituire a 
drepturilor sale potrivit tratatului) să fie separată de revendicările mai ample exprimate 
în schiţa acelui sened ce trebuise să fie respins pentru menţinerea suveranităţii turceşti. 
Era vital ca sultanul să acorde drepturi religioase prin exercitarea directă a autorităţii 
suverane, şi nu prin vreun mecanism dictat de Rusia. În opinia lui Stratford, ţarul 
intenţiona de fapt să se folosească de protecţia acordată Bisericii Ortodoxe ca de un cal 
troian pentru a pătrunde în Imperiul Otoman şi a-l dezmembra!*. 

Pe 23 aprilie, când s-a reunit să pună în discuţie solicitările lui Menşikov, Marele 
Divan a ţinut cont de sfatul lui. Divanul a fost de acord cu negocierile privind Locurile 
Sfinte, dar nu şi cu problema mai amplă a protejării de către Rusia a supuşilor ortodocşi 
ai sultanului. Pe 5 mai, Menşikov a revenit cu o versiune revăzută a acelui sened (fără nu- 
mirea pe viaţă a patriarhilor), dar cu un ultimatum Că, dacă nu era semnat în termen de 
cinci zile, va părăsi Constantinopolul şi va rupe relaţiile diplomatice. Stratford l-a îndemnat 

pe sultan să îşi menţină poziţia, iar cabinetul otoman a respins ultimatumul pe 10 mai. 
În încercarea disperată de a satisface revendicările ţarului fără a recurge la război, Menşikov 
le-a acordat turcilor încă patru zile pentru a semna sened-ul revăzut. În cursul acestui 
răgaz, Stratford şi Reşid au pus la cale demiterea lui Mehmet Ali, astfel încât Reşid a 
putut prelua conducerea Ministerului de Externe. Urmând sfatul ambasadorului britanic, 
Reşid era în favoarea unei abordări mai ferme faţă de ruşi, înțelegând că acesta era modul 
cel mai sigur de a ajunge la un acord în privinţa problemei religioase fără a compromite 
suveranitatea sultanului. Reşid i-a cerut lui Menşikov încă cinci zile. De la ambasadorul 
otoman la Londra, Kostaki Musurus, sosiseră informaţii că Marea Britanie va apăra 
drepturile suverane ale Imperiului Otoman, iar acest lucru îl încurajase pe noul ministru 
de Externe turc, care avea nevoie de timp pentru a obţine un sprijin din partea celorlalţi 
membri ai cabinetului de la Constantinopol pentru o atitudine fermă împotriva ruşilor. 

Pe 15 mai, Marele Divan s-a reunit din nou. Miniştrii şi liderii musulmani erau ani- 
maţi de un sentiment antirusesc, stârnit în bună măsură de Stratford, care luase legătura 
personal cu mulţi dintre ei pentru a-i îndemna să adopte o atitudine fermă. Divanul a 
respins solicitările lui Menşikov. Seara, când a primit vestea, Menşikov a răspuns că, 
în acel moment, Rusia rupe relaţiile cu Poarta, dar va mai rămâne câteva zile în capi- 
tala turcă. Pentru amânarea plecării a invocat o furtună în Marea Neagră, dar de fapt 
spera să ajungă în ultima clipă la o înţelegere. În cele din urmă, pe 21 mai, drapelul 
Rusiei a fost dat jos de pe ambasadă, iar Menşikov s-a îmbarcat pe Tunărorul şi a pornit 
spre Odessa!” 


Eşecul misiunii lui Menşikov l-a convins pe ţar că trebuia să recurgă la mijloace 
militare. Pe 29 mai i-a scris mareşalului Paskevici că, dacă ar fi fost mai agresiv de la 
bun început, ar fi putut avea şanse să smulgă unele concesii de la turci. Nu voia un 
război — se temea de intervenţia puterilor occidentale —, dar acum era pregătit să recurgă 
la ameninţarea cu războiul pentru a zgudui din temelii Imperiul Otoman, pentru a merge 
mai departe şi a impune ceea ce considera a fi drepturile legitime ale Rusiei de a-i proteja 
pe ortodocşi. I-a dezvăluit lui Paskevici ceea ce gândea (şi în ce stare de spirit se afla) : 


Consecinţa [eşecului lui Menşikov)] este războiul. Însă, înainte să ajung la asta, am hotărât 
să îmi trimit trupele în principate [Principatele Române) - pentru a arăta lumii cât de 
departe pot merge pentru a evita războiul - şi să le dau turcilor un ultimatum definitiv să 
îmi îndeplinească revendicările în decurs de opt zile, iar dacă nu o vor face, le voi declara 
război. Scopul meu este să ocup principatele fără război, dacă turcii nu ne întâmpină pe 
malul stâng al Dunării... Dacă turcii se împotrivesc, voi bloca Bosforul şi voi captura navele 
turceşti din Marea Neagră ; şi voi propune Austriei să ocupe Herţegovina şi Serbia. Dacă 
asta nu are efiect, voi declara independenţa principatelor, Serbiei şi Herțegovinei — şi atunci 
imperiul turcesc va începe să se prăbuşească, căci pretutindeni vor fi răscoale creştine şi 
va Suna ceasul din urmă al Imperiului Otoman. Nu intenţionez să trec Dunărea, căci imperiul 
[turcesc] se va nărui şi fără asta, dar îmi voi menţine flota pregătită, iar Diviziile 13 şi 14 
vor rămâne pe picior de război la Sevastopol şi Odessa. Acţiunile lui Canning... nu reuşesc 
să mă abată: trebuie să merg pe drumul meu şi să-mi îndeplinesc datoria potrivit credinţei 
mele aşa cum îi este de folos onoarei Rusiei. Nu îţi poţi închipui cât de mult mă întristează 
toate astea. Am îmbătrânit, dar aş vrea să îmi petrec sfârşitul vieţii în pace! 2 

Planul ţarului era rezultatul unui compromis între tendinţa lui iniţială de a cuceri 
Constantinopolul printr-un atac-surpriză (înainte ca puterile occidentale să poată reac- 
ţiona) şi concepţia mai precaută a lui Paskevici. Acesta se aflase în fruntea campaniei 
punitive împotriva maghiarilor şi a polonezilor şi era cel mai de încredere consilier 
militar al ţarului. El era sceptic în privinţa unei asemenea ofensive şi se temea că aceasta 
ar putea implica Rusia într-un război la nivel european. Principala diferenţă dintre cei 
doi era părerea lor cu privire la Austria. Nicolae avea prea mare încredere în relaţia sa 
personală cu Franz Joseph. Era convins că austriecii — pe care îi salvase de maghiari în 
1849 — ar fi alături de el în ceea ce priveşte amenințările sale împotriva turcilor şi, la 
nevoie, la împărţirea Imperiului Otoman. Era atât de agresiv în politica sa externă din 
convingerea că, având Austria de partea sa, nu putea exista un război european, iar turcii 
ar fi nevoiţi să capituleze. În schimb, Paskevici se îndoia de sprijinul austriecilor. EI înţe- 
lesese foarte bine că nu prea era de aşteptat ca austriecii să salute prezenţa trupelor ruseşti 
în principate şi în Balcani, unde deja se temeau de rebeliuni ale sârbilor şi ale altor slavi 
împotriva lor ; iar dacă aceste revolte s-ar fi materializat, austriecii s-ar fi putut alătura 
chiar puterilor occidentale împotriva Rusiei când trupele ţarului ar fi trecut Dunărea. 

Hotărât să limiteze planurile ofensive ale ţarului, Paskevici i-a cântat în strună în 
privinţa fanteziilor lui panslaviste. El l-a convins pe Nicolae că ar fi fost suficient ca 
trupele ruseşti să ocupe principatele într-un război defensiv pentru ca slavii din Balcani 
să se răscoale şi să-i forţeze pe turci să cedeze în faţa revendicărilor ţarului. I-a vorbit de 
ocuparea principatelor pentru mai mulţi ani, dacă era necesar, şi a susţinut că propaganda 
rusă ar aduce armatei ţarului din Balcani până la 50 000 de soldaţi creştini - suficienţi 
pentru a împiedica intervenţia puterilor occidentale şi, cel puţin, pentru a-i neutraliza 
pe austrieci. Într-o notă trimisă ţarului la începutul lunii aprilie, Paskevici şi-a expus 
viziunea asupra războiului religios care s-ar desfăşura în Balcani odată cu înaintarea tru- 
pelor ruseşti: 


Creştinii din Turcia sunt din triburi războinice şi, dacă sârbii şi bulgarii au rămas paşnici, 
aceasta se datorează numai faptului că încă nu au simţit dominaţia turcă în satele lor... Însă 
spiritul lor războinic va fi stârnit de primele conflicte dintre creştini şi musulmani, nu vor 
suporta atrocitățile turcilor împotriva satelor lor... când armatele noastre vor începe războiul. 
Nu va exista nici un sat, poate nici o familie în care să nu fie creştini oprimaţi... dornici 
să ni se alăture în lupta împotriva turcilor... Vom avea o armă care o să poată dărâma 
imperiul turcesc?!. 


Spre sfârşitul lunii iunie, ţarul a ordonat celor două armate ale sale din Basarabia să 
treacă Prutul şi să ocupe Moldova şi Ţara Românească. Paskevici încă spera că invadarea 
principatelor nu va duce la un război european, dar, după cum îi explica pe 24 iunie 
generalului Gorceakov, comandantul forţelor ruseşti, se temea că ţarul nu s-ar fi dat 
înapoi de la un asemenea război. Trupele ţarului au înaintat spre Bucureşti, unde şi-au 
stabilit comandamentul. În fiecare oraş au afişat copii ale unei proclamaţii a ţarului în 
care se spunea că Rusia nu voia să câştige teritorii, ci ocupa principatele doar ca o „ga- 
ranţie” că doleanţele sale religioase vor fi satisfăcute de guvernul otoman. „Suntem gata 
să oprim înaintarea trupelor dacă Poarta garantează drepturile inviolabile ale Bisericii 
Ortodoxe. Dar, dacă se opune în continuare, atunci, avându-l pe Dumnezeu de partea 
noastră, vom merge mai departe şi vom lupta pentru adevărata noastră credinţă. "2 


Trupele de ocupaţie nu înțelegeau prea multe din disputa asupra Ţării Sfinte. „Nu 
ne gândeam la nimic, nu ştiam nimic. Îi lăsam pe comandanţi să gândească în locul 
nostru şi făceam ceea ce ne spuneau”, îşi amintea Teofil Klemm, un veteran al campaniei 
dunărene. În 1853, când a fost recrutat în infanterie, Klemm avea doar 18 ani şi era un 
iobag cu ştiinţă de carte trimis să fie instruit ca ofiţer la Kremenciuk, în Ucraina. El nu 
era impresionat de pamfletele panslaviste care circulau în rândul soldaţilor şi ofiţerilor 
Corpului 5 Armată. „Nici unul dintre noi nu era interesat de asemenea idei”, scria el. 
Dar, ca oricare soldat din armata rusă, Klemm a plecat la luptă cu o cruce la gât şi 
înțelegând că este chemat să lupte pentru Dumnezeu??. 

Armata rusă era formată din ţărani - iobagii şi ţăranii statului constituiau princi- 
palele grupuri vizate pentru serviciul militar - şi tocmai în asta consta cea mai mare 
problemă. Era de departe cea mai mare armată din lume, cu peste un milion de infan- 
terişti, un sfert de milion de trupe neregulate (în special cavalerie cazacă) şi trei sferturi 
de milion de rezervişti în aşezări militare speciale. Însă chiar şi aşa nu era suficientă ca 
să apere graniţele enorme ale Rusiei, unde existau atât de multe puncte vulnerabile, 
precum coasta baltică, Polonia ori Caucazul, iar armata nu putea recruta un număr mai 
mare de oameni fără să afecteze economia susţinută de iobagi şi să provoace răscoale 
ţărăneşti. Deficiența demografică a Rusiei europene - un teritoriu de dimensiunea restului 
Europei, dar cu mai puţin de o cincime din populaţia sa — era determinată de concentrarea 
populaţiei de iobagi în zona agricolă centrală a Rusiei, departe de graniţele imperiului, 
unde, în eventualitatea unui război, ar fi fost nevoie rapid de armată. În absenţa căilor 
ferate, dura luni întregi ca iobagii să fie recrutaţi şi trimişi la regimentele lor pe jos ori 
cu căruţa. Chiar înainte de Războiul Crimeii, armata rusă era deja supradimensionată. 
Practic toţi iobagii apți de recrutare fuseseră mobilizați, iar calitatea recruţilor scăzuse 
în mod semnificativ, fiindcă moşierii şi satele, din disperarea de a-şi păstra ultimii 
agricultori capabili, trimiteau în armată bărbaţi cu calităţi inferioare. Un raport din 1848 
arăta Că, la ultimele înrolări, o treime dintre recruți fuseseră respinşi fiindcă nu îndepli- 
niseră cerinţele privind înălţimea necesară (de numai 160 de centimetri) ; iar jumătate 
fuseseră respinşi din cauza unor boli cronice sau a altor deficienţe fizice. Singurul mod 
de a rezolva deficitul de efective din armată ar fi fost să se extindă baza socială a recru- 
tărilor şi să se treacă la un sistem de serviciu militar universal de tip european, ceea ce 
ar fi însemnat sfârşitul iobăgiei, temelia sistemului social de care aristocrația era legată 
indisolubil2%. 

În pofida a două decenii de reforme, armata rusă a rămas cu mult în urma armatelor 
altor state europene. Corpul ofiţerilor era slab instruit, iar majoritatea trupeţilor erau 
analfabeți : cifrele oficiale din anii 1850 relevau că, într-un grup de şase divizii, 
numărând aproximativ 120 000 de oameni, numai 264 (0,2%) ştiau să citească sau să 
scrie. Etosul armatei era marcat de cultura paradelor din secolul al XVIII-lea de la curtea 
ţaristă, în cadrul căreia avansarea, ca să-l cităm pe Karl Marx, se limita la „cei cu spirit 
cazon, al căror principal merit constă într-o supunere placidă şi înclinația spre servilism, 
precum şi o acuratețe a văzului pentru a sesiza o deficiență la nasturii sau butonierele 
uniformei”. Se punea un accent mai mare pe instrucţia şi înfăţişarea soldaţilor decât pe 
capacitatea lor de luptă. Chiar şi în timpul bătăliilor se aplicau reguli complicate privind 
ţinuta, lungimea pasului, alinierea şi deplasarea trupelor, toate prevăzute în manuale 
militare, ce erau absolut irelevante pentru condiţiile reale de pe câmpul de luptă: 

Când o formaţiune de luptă înaintează sau se retrage, e necesar să se respecte alinierea 
generală a batalioanelor în fiecare şir şi să se respecte în mod corect distanţele dintre 
batalioane. În acest caz nu este suficient ca fiecare batalion în parte să îşi menţină alinierea, 
ci toate batalioanele trebuie să aibă aceeaşi cadență, astfel încât sergenţii din fruntea 
batalioanelor, purtători de fanioane, să păstreze alinierea între ei şi să mărşăluiască în 
paralel unii cu alţii, de-a lungul unor linii perpendiculare faţă de formațiunea comună. 


Influenţa marcantă a acestei culturi a paradei se afla în strânsă legătură cu starea înapoiată 
a armamentului. Importanţa acordată menţinerii trupelor în coloane compacte urmărea, 
într-o anumită măsură, să le menţină disciplina şi să evite haosul în situaţia în care se 
puneau în mişcare formaţiuni mari, la fel ca în alte armate din vremea aceea. Însă era 
impusă şi de ineficienţa muschetei ruseşti şi, în consecinţă, de dependenţa de baionetă 
(justificată de mituri patriote despre „vitejia soldatului rus”, care era cel mai eficient 
cu baioneta). Utilizarea în infanterie a armelor de foc mici era atât de neglijată, încât, 
potrivit unui ofiţer, „foarte puţini ştiau să îşi folosească muschetele”. „La noi, succesul 
în bătălie depindea întru totul de arta de a mărşălui şi de întinderea corectă a vârfului 
piciorului. "25 

Aceste metode de luptă depăşite aduseseră Rusiei victoria în toate marile războaie 
de la începutul secolului al XIX-lea - împotriva persanilor şi a turcilor şi, desigur, în cel 
mai important război al Rusiei, împotriva lui Napoleon (un triumf care i-a convins pe 
ruşi că armata lor era invincibilă). Astfel, nu prea existaseră presiuni să fie modernizate 
pentru a face faţă cerinţelor strategice din noua epocă a motorului cu abur şi a telegrafu- 
lui. Înapoierea economică şi fragilitatea financiară a Rusiei în comparaţie cu noile puteri 
industriale ale Occidentului constituiau o piedică gravă şi pentru modernizarea imensei 
şi costisitoarei sale armate pe timp de pace. Abia în Războiul Crimeii - când muscheta 
s-a dovedit a fi inutilă împotriva puştii Mini€ a britanicilor şi francezilor - ruşii şi-au 
comandat puşti pentru armată. 

Din cei 80 000 de soldaţi ruşi care au trecut Prutul, graniţa dintre Rusia şi Moldova, 
mai puţin de jumătate aveau să supravieţuiască timp de un an. Armata ţaristă a avut 
pierderi umane mult mai mari decât oricare dintre celelalte armate europene. Soldaţii 
au fost sacrificați în număr imens pentru victorii relativ minore de către ofiţeri superiori 
aristocrați, cărora le păsa prea puţin de recruţii iobagi, interesându-se mai mult de pro- 
pria avansare dacă le puteau raporta superiorilor o victorie. Majoritatea soldaţilor ruşi 
nu au pierit în luptă, ci din cauza unor răni sau boli care ar fi putut să nu devină fatale 
dacă ar fi existat servicii medicale adecvate. Fiecare ofensivă rusească avea aceeaşi po- 
veste tristă: în 1828-1829, jumătate din armată a murit de holeră şi alte boli în Prin- 
cipatele Române; în timpul campaniei poloneze din 1830-1831, 7 000 de soldaţi ruşi 
au fost ucişi în luptă, dar 85 000 au fost doborâţi de răni şi boli; în timpul campaniei 
maghiare din 1849, doar 708 soldaţi ruşi au murit în bătălii, însă 57 000 au fost internaţi 
în spitale austriece. Chiar şi în timp de pace rata medie a îmbolnăvirilor din armata rusă 
era de 65%%. 

Cauza acestei rate mari a îmbolnăvirilor era comportamentul cumplit faţă de soldatul 
iobag. Pedepsele corporale făceau parte din sistemul cotidian de disciplină; bătăile 
constituiau o practică atât de comună, încât se puteau alcătui regimente întregi din bărbaţi 
având răni provocate de propriii ofiţeri. Corupţia vlăguia aprovizionarea fiindcă ofiţerii 
erau foarte prost plătiţi — întreaga armată se afla într-o stare cronică de subfinanţare pentru 


că guvernul țarist nu avea fonduri -, iar după ce îşi încasau ei partea din sumele alocate 
pentru provizii, nu mai rămâneau bani suficienţi pentru rațiile soldaţilor. În lipsa unui 
sistem eficient de aprovizionare, se sconta că soldaţii se vor descurca în cea mai mare 
măsură singuri. Fiecare regiment trebuia să îşi producă uniforme şi bocanci din materiale 
oferite de stat. Regimentele aveau nu numai propriii croitori şi cizmari, ci şi propriii 
frizeri, brutari, fierari, tâmplari, zugravi, cântăreţi şi orchestranţi, toţi aducându-şi în 
armată meşteşugurile din satele lor. Fără aceste iscusinţe ţărăneşti, o armată rusă, nemai- 
vorbind de o armată rusă aflată în ofensivă, nu ar fi fost posibilă. Soldatul rus aflat în 
marş îşi punea în aplicare toată iscusinţa şi ingeniozitatea ţărănească. Avea în raniţă 
bandaje să îşi panseze singur rănile. Se pricepea foarte bine să improvizeze locuri de 
dormit sub cerul liber - folosind frunze, crengi, căpiţe de fân, paie, chiar ascunzându-se 
într-o groapă săpată în pământ -, o dexteritate vitală care a permis armatei să efectueze 
marşuri lungi fără a avea nevoie să transporte corturi”! 

Când ruşii traversau Prutul, guvernul turc i-a ordonat lui Omer Paşa, comandantul 
armatei rumeliene, să întărească forturile turceşti de-a lungul Dunării şi să se pregătească 
de apărarea acestora. Totodată, Poarta a solicitat întăriri din Egipt şi Tunisia, aflate sub 
stăpânire otomană. La mijlocul lunii august, în jurul Constantinopolului erau campaţi 
20 000 de egipteni şi 8 000 de tunisieni gata să pornească spre forturile dunărene. Un 
oficial de la ambasada britanică i-a descris într-o scrisoare adresată lui Lady Stratford 
de Redcliffe : 


Îi păcat că nu puteţi vedea Bosforul dinspre Tarabya, ticsit cu nave de război, iar înălțimile 
de pe partea cealaltă încununate de corturile verzi ale taberei egiptene. Constantinopolul 
S-a întors în urmă cu 50 de ani, iar arătările cele mai ciudate se îngrămădesc să vină aici 
din provinciile îndepărtate ca să taie din moscov[iţi]. Turbane, lănci, buzdugane, securi se 
înghiontesc pe străzile înguste şi, pentru a asigura liniştea, sunt trimise îndată la tabăra 
din Şumila?. 


Armata turcă era alcătuită din numeroase naţionalităţi. În rândurile sale se aflau 
arabi, kurzi, tătari, egipteni, tunisieni, albanezi, greci, armeni şi din alte popoare, iar 
mulţi dintre ei erau ostili guvernului turc sau incapabili să înţeleagă comenzile ofiţerilor 
lor turci ori europeni (printre oamenii lui Omer Paşa se numărau mulţi polonezi şi 
italieni). Cele mai pitoreşti forţe erau başbuzucii, trupe neregulate din nordul Africii, 
Asia Centrală şi Anatolia, care şi-au părăsit triburile în cete de câte 20-30, un grup pestriţ 
de călăreţi de toate vârstele şi cu felurite înfăţişări, şi s-au îndreptat spre capitala turcă 
pentru a se alătura jihadului împotriva ruşilor păgâni. În memoriile sale despre Războiul 
Crimeii, ofiţerul britanic de marină Adolphus Slade, care a ajutat la instruirea forţelor 
navale turceşti, a descris un marş al başbuzucilor la Constantinopol înainte de a fi trimişi 
pe frontul dunărean. Cei mai mulţi purtau vechea vestimentaţie tribală, „cu brâie şi tur- 
bane, şi erau înarmaţi pitoresc cu pistoale, iatagan şi paloş. Unii aveau lănci cu steaguri. 
Fiecare escadron îşi avea propriile culori şi tobe, chiar dacă nu aceleaşi, dar asemănătoare 
celor purtate de strămoşii lor care porniseră în marş să asedieze Viena”. Vorbeau atât 
de multe limbi diferite, încât şi în cadrul unităţilor mici era nevoie de translatori şi de 
crainici care să le strige ordinele ofiţerilor?. 

Limba nu era singura problemă a activităţilor de comandă. Mulţi soldaţi musulmani 
nu erau dispuşi să se supună ordinelor venite din partea ofiţerilor creştini, nici chiar din 
partea lui Omer Paşa, sârbo-croat şi ortodox prin naştere (numele său adevărat era Mihail 


SFÂRŞITUL PACII IN EUROPA L1UY 


Lattas), care fusese educat la o şcoală militară austriacă şi apoi, acuzat de corupţie, se 
refugiase în provincia otomană Bosnia şi se convertise la islam. Glumeţ şi vorbăreţ, 
Omer Paşa savura luxul de care beneficia în calitate de comandant al armatei rumeliene. 
Se îmbrăca într-o uniformă împodobită cu trese din aur şi pietre preţioase, avea un harem 
şi angajase o orchestră de muzicanți germani care să îi însoţească trupele (în Crimeea 
i-a pus să interpreteze „Ah! Che la morte” din recenta operă a lui Verdi // Zrovatore). 
Omer Paşa nu era un comandant deosebit. Se spunea că fusese avansat datorită scrisului 
său frumos (îi fusese profesor de caligrafie tânărului Abdul-Medjid şi fusese numit 
colonel când elevul său a devenit sultan, în 1839). Astfel, în pofida originii sale creştine, 
Omer Paşa era un reprezentant tipic al clasei ofiţerilor otomani, în cadrul căreia avan- 
sarea depindea mai mult de clientelism decât de competențele militare. Reformele din 
timpul domniei lui Mahmud şi Tanzimatul încă nu puseseră bazele unei armate profesio- 
niste, iar majoritatea ofiţerilor turci erau deficitari din punct de vedere tactic pe câmpul 
de luptă. Mulţi apelau încă la strategia demodată de a-şi dispersa trupele pentru a acoperi 
fiecare părticică de teren, în loc să le desfăşoare în grupuri mai mari şi mai compacte. 
Armata otomană era bună în „confruntări mici” de tipul ambuscadelor şi hărţuirii şi 
excelentă în asedieri, dar, spre deosebire de ruşi, îi lipsiseră dintotdeauna disciplina şi 
instruirea necesare pentru comanda unor formaţiuni compacte care să utilizeze muschetele 
cu ţeava lisă*0 

În privinţa soldelor şi a condiţiilor în care îşi desfăşurau activitatea, între ofiţeri şi 
soldaţi exista o diferenţă chiar mai mare decât în armata rusă, mulţi ofiţeri superiori 
ducând o viaţă de paşă, în timp ce trupele lor, pe timp de război, nu erau plătite cu lunile, 
uneori chiar cu anii. Diplomatul şi geograful rus Piotr Cihaciov a semnalat problema 
în 1849, când lucra la ambasada rusă de la Constantinopol. După calculele sale, cheltuie- 
lile anuale pentru un infanterist turc (soldă, raţii şi îmbrăcăminte) erau de 18 ruble de 
argint ; cheltuielile echivalente pentru un soldat rus erau de 32 de ruble; pentru cel 
austriac, 53 de ruble ; pentru cel prusac, 60 de ruble; pentru cel francez, 85 de ruble ; 
iar pentru infanteristul britanic, 134 de ruble. Soldaţii europeni erau şocaţi de condiţiile 
în care trăiau trupele turceşti pe frontul dunărean. Potrivit unui ofiţer britanic, „prost 
hrăniţi şi îmbrăcaţi în zdrenţe, erau cele mai jalnice specimene umane”. Trupele egiptene 
de întărire erau descrise de un ofiţer rus drept „bătrâni şi copii de la ţară fără nici o 
instrucţie pentru luptă”?. 


Reacţiile britanicilor faţă de ocuparea principatelor de către Rusia erau împărţite. 
Cel mai pacifist membru al cabinetului era premierul, lordul Aberdeen. El refuza să 
considere ocupaţia un act de război - chiar considera că aceasta fusese parţial justificată 
pentru a determina Poarta să accepte revendicările legitime ale ruşilor în Locurile Sfinte — 
şi căuta mijloace diplomatice prin care să-l ajute pe ţar să se retragă în mod onorabil. 
Fără îndoială, nu era dispus să încurajeze rezistenţa turcă. 'Temerea lui cea mai mare 
era să nu fie atras de turci (pe care, în general, îi privea cu neîncredere) într-un război 
împotriva Rusiei. 


Aceşti barbari ne urăsc pe toţi şi cu dragă inimă ar încerca să obţină un avantaj implicându-ne 
într-un conflict cu celelalte puteri ale creştinătăţii. Ar putea fi necesar să le oferim sprijinul 


CRIMEEA 


nostru moral şi să încercăm să le prelungim existenţa ; dar trebuie să considerăm că orice 
angajament care ne-ar determina să punem mâna pe arme în sprijinul turcilor ar fi cea mai 
mare nenorocire. 


Situat la extrema cea mai beligerantă a cabinetului, Palmerston era de părere că ocupaţia 
constituia un „act ostil” care impunea o acţiune imediată din partea Marii Britanii „pentru 
protejarea Turciei”. El voia nave de război în Bosfor pentru a exercita presiuni asupra 
ruşilor ca să se retragă din principate. Palmerston era susţinut de presa britanică rusofobă 
şi de diplomaţi antiruşi precum Ponsonby şi Stratford Canning, care priveau ocuparea 
principatelor drept o ocazie ca Marea Britanie să îndrepte eşecul înregistrat în rezistenţa 
împotriva ruşilor pe Dunăre în 1848-1849. 

La Londra exista o comunitate mare de exilați români din timpul ocupării anterioare 
a principatelor de către ruşi care formau un influent grup de presiune în favoarea 
intervenţiei britanice. Acest grup se bucura de sprijinul mai multor membri ai cabinetului 
britanic, printre care Palmerston şi Gladstone, şi al şi mai multor parlamentari care 
făceau lobby punând întrebări despre Dunăre. Conducătorii românilor aveau legături 
strânse cu exilaţii italieni de la Londra şi făceau parte din Comitetul Democratic înfiinţat 
de Mazzini la care aderaseră şi exilați greci şi polonezi din capitala britanică. Prudenţi, 
românii s-au distanțat de politica revoluţionară a acestor naţionalişti şi erau conştienţi 
că trebuiau să îşi adapteze argumentele la interesele liberale ale clasei mijlocii britanice. 
Cu sprijinul mai multor ziare şi periodice naţionale, aceştia au reuşit să facă publicul 
britanic să înţeleagă că ideea apărării principatelor de agresiunea rusă avea o importanţă 
vitală pentru interesele mai largi ale libertăţii şi liberului-schimb pe continent. Într-o 
serie de articole publicate aproape zilnic în Moming Advertiser, Urquhart s-a alăturat 
apelurilor lor la o intervenţie în principate, chiar dacă era mai preocupat de apărarea 
suveranităţii turce şi a intereselor britanice pentru comerţul liber decât de cauza naţională 
română. Pe măsură ce invazia rusă în principate înainta, propagandiştii români deveneau 
mai îndrăzneţi şi se adresau direct publicului în cadrul unor prelegeri. În toate discursurile 
lor, principala temă era cruciada europeană de eliberare împotriva tiraniei ruse — o chemare 
la mobilizare ce uneori era foarte fantezistă în viziunea sa despre o răscoală creştină 
pentru libertate în Imperiul Otoman. Constantin Rosetti, de exemplu, adresându-se unei 
mulţimi din Plymouth, a spus că „o armată de 100 000 de români se afla pe Dunăre gata 
să se alăture soldaţilor democraţiei”*?. 

Cum caracterul ocupaţiei ruse în principate rămânea neclar, guvernul britanic ezita 
să decidă unde să-şi trimită flota militară regală. Palmerston şi Russell doreau prezenţa 
navelor britanice de război în Bosfor pentru a preveni atacarea Constantinopolului de 
către flota rusă ; însă Aberdeen prefera neintervenţia flotei pentru a nu periclita o pace 
negociată. În cele din urmă s-a ajuns la un compromis şi flota a fost menţinută pe picior 
de război în golful Besika, situat chiar la ieşirea din Dardanele, suficient de aproape, 
după cum se credea, pentru a împiedica un atac rus împotriva capitalei turce, dar nu atât 
de aproape încât să provoace un conflict între Marea Britanie şi Rusia. Apoi, în iulie, 
ocuparea principatelor de către ruşi a început să capete un aspect mai grav. Capitalele 
europene au primit informaţii că ruşii le ordonaseră hospodarilor din Moldova şi Ţara 
Românească să rupă relaţiile cu Poarta şi, în schimb, să-i plătească tribut ţarului. Veştile 
au fost de natură să alarmeze, fiindcă sugerau că adevărata intenţie a Rusiei era să ia 

definitiv principatele în stăpânire, în pofida asigurărilor date de proclamația ţarului cum 
că nu aceasta ar fi intenţia lui*%. 

Reacţia puterilor europene a venit imediat. Austriecii au mobilizat 25 000 de soldaţi 
la frontierele lor sudice, mai ales pentru a-i avertiza pe sârbi şi pe alţi slavi habsburgici 
să nu se ridice în sprijinul invaziei ruseşti. Francezii şi-au pus flota pe picior de război, 
urmaţi de britanici. Stratford Canning, care auzise primul de ordinul dat hospodarilor 
şi care era dornic să îndrepte eşecul înregistrat de britanici în încercarea de a se opune 
ultimei invazii ruseşti din 1848-1849, a chemat la o acţiune militară decisivă pentru 
apărarea principatelor. El a avertizat Ministerul de Externe că „întreaga Turcie europeană, 
de la frontiera cu Austria până la cea cu Grecia”, era gata să cadă în mâna ruşilor ; că, 
în cazul în care ruşii ar traversa Dunărea, pretutindeni în Balcani ar avea loc insurgenţe 
ale creştinilor ; că sultanul şi supuşii săi musulmani erau pregătiţi de un război împotriva 
Rusiei, cu condiţia să se poată baza pe susţinerea Marii Britanii şi a Franţei ; şi că, deşi 
ar fi o nenorocire pentru Marea Britanie să fie târâtă într-un război cu consecinţe atât 
de imprevizibile, era mai bine ca pericolul din partea Rusiei să fie abordat atunci, şi nu 
ulterior, când ar putea fi prea târziu” 

Caracterul ameninţător al ocupaţiei ruse a provocat în rândul puterilor europene o 
serie de îngrijorări cu privire la securitate, nici una dintre acestea neputând rămâne 
indiferentă la dezmembrarea Imperiului Otoman de către Rusia. Marea Britanie, Franţa, 
Austria şi Prusia (care, practic, urma îndrumarea Austriei) erau acum de acord să 
acţioneze împreună într-o iniţiativă de pace. Conducerea diplomatică a fost preluată de 
Austria, garantul-cheie al Acordului de la Viena, al cărui principal beneficiar era. Pentru 
activităţile de comerţ exterior, austriecii depindeau extrem de mult de Dunăre şi nu 
puteau tolera anexarea principatelor la Rusia, dar nici nu îşi puteau permite un război 
european împotriva Rusiei, în cadrul căruia era de aşteptat ca ei să ducă greul. Ceea ce 
au propus austriecii era probabil imposibil: o soluţie diplomatică vizând să-i permită 
ţarului să renunţe la cererile sale şi să se retragă din principate fără să-şi piardă din 
prestanţă. 

Procesul de pace a implicat un schimb de note diplomatice minuţioase între capitalele 
europene, cu variaţii nesfârşite pe tema cuvintelor folosite pentru a se ajunge la o formulă 
care să satisfacă interesele Rusiei şi să sublinieze independenţa Turciei. Apogeul acestei 
activităţi a constituit-o Nota de la Viena, redactată pe 28 iulie, în numele guvernului 
turc, de către miniştrii de Externe ai celor patru puteri. Asemenea tuturor documentelor 
diplomatice menite să pună capăt unor ostilităţi, formularea Notei era în mod intenţionat 
vagă : Poarta era de acord să susţină drepturile Rusiei, potrivit tratatului, de a-i pe proteja 
supuşii ortodocşi ai sultanului. Țarul a considerat Nota o victorie diplomatică şi a accep- 
tat să o semneze imediat, „fără modificări”, pe S august. Problemele au apărut atunci 
când turcii (care nici măcar nu fuseseră consultaţi la redactarea Notei) au solicitat clari- 
ficarea unor detalii. Ei erau îngrijoraţi că Nota nu preciza limitele în care Rusia îşi putea 
exercita dreptul de a interveni în afacerile otomane - îngrijorare ce avea să se dovedească 
a fi justificată nu peste mult timp, când un document diplomatic confidenţial a parvenit 
pe cale neoficială unui ziar din Berlin. Din document reieşea că, din felul cum interpre- 
taseră Nota, ruşii considerau că li se acordă posibilitatea de a interveni în sprijinul 
ortodocşilor oriunde în Imperiul Otoman, nu numai în zonele unde avusese loc un anumit 
conflict, ca în Ţara Sfântă. Sultanul a propus câteva modificări minore ale unor cuvinte - 


doar forma unor cuvinte, ce erau însă importante pentru un guvern căruia i se cerea să 
semneze Nota ca o concesie făcută Rusiei, în caz contrar pierzând două dintre cele mai 
bogate provincii ale sale. Sultanul mai voia ca, înainte de a se restabili relaţiile diploma- 
tice, ruşii să se retragă din principate şi cele patru mari puteri să garanteze că Rusia nu 
le va mai invada din nou. Era justificat ca o putere suverană să insiste asupra unor ase- 
menea revendicări, dar ţarul a refuzat să accepte modificările cerute de turci, motivând 
că fusese de acord să semneze Nota în formă neschimbată, deşi a contat şi suspiciunea 
sa că Stratford Canning îi încurajase pe turci să se cramponeze de aceste aspecte. La 
începutul lunii septembrie, cele patru mari puteri au renunţat în cele din urmă la Nota 
de la Viena şi, cum Turcia se afla în pragul unei declaraţii de război împotriva Rusiei, 
negocierile au trebuit reluate*6. 

De fapt, contrar bănuielilor ţarului, Stratford Canning jucase un rol neînsemnat în 
decizia turcilor de a respinge Nota. Ambasadorul britanic era bine-cunoscut pentru înver- 
şunarea cu care apăra suveranitatea turcă şi pentru ura sa faţă de Rusia, astfel încât nu 
surprindea faptul că era considerat răspunzător pentru refuzul neaşteptat al turcilor de 
a adera la soluţia diplomatică ce le fusese impusă de puterile occidentale pentru a-l 
linişti pe ţar. Ideea că Stratford îi împinsese pe turci în direcţia unui război împotriva 
Rusiei a fost preluată ulterior de Ministerul britanic de Externe, care era de părere că 
ambasadorul i-ar fi convins pe turci să accepte Nota dacă ar fi prezentat-o în mod adec- 
vat, dar preferase să nu facă acest lucru deoarece „nici chiar el nu este mai bun decât 
un turc, a trăit acolo atât de mult timp şi este animat de o asemenea ură personală împo- 
triva împăratului [rus], încât este impregnat de spiritul turcesc ; asta şi temperamentul 
lui l-au determinat să se opună dorințelor şi indicaţiilor guvernului său”. Pe 1 octombrie, 
privind retrospectiv eşecul procesului de pace, ministrul de Externe, lordul George 
Clarendon, conchidea că ar fi fost mult mai bine ca în capitala turcă să existe un amba- 
sador mai moderat decât Stratford. Înşelătoriile folosite de ruşi „au scos la iveală toate 
antipatiile sale faţă de ruşi şi l-au determinat să considere de la bun început că războiul 
era cel mai bun lucru pentru Turcia. De fapt, nici un acord nu l-ar fi satisfăcut dacă 
acesta nu umilea Rusia”3%. Dar era nedrept ca Stratford să fie considerat vinovat pentru 
eşecul guvernului. În realitate, Stratford a făcut tot ce i-a stat în putinţă pentru a determina 
Poarta să accepte Nota, însă, pe parcursul verii, influenţa exercitată de el asupra turcilor 
scădea constant, Constantinopolul fiind frământat de demonstraţii care chemau la un 
„război sfânt” împotriva Rusiei. 

Invadarea principatelor a provocat în capitala otomană un amestec puternic de sen- 
timente musulmane şi naționalism turc. Poarta incitase populaţia musulmană împotriva 
invaziei, iar acum nu mai putea ţine sub control sentimentele religioase declanşate. 
Limba jul ulemalelor metropolitane era tot mai belicos, stârnindu-le credincioşilor teama 
că invadatorii le vor distruge moscheile şi vor construi în locul lor biserici. Totodată, 
Poarta nu informa publicul în privinţa iniţiativei de la Viena, susţinând că orice pace va 
rezulta doar din „teama şi veneraţia resimţite de ţar faţă de sultan” - o idee care încuraja 
sentimentele naţionaliste ale superiorității musulmane. Circulau zvonuri că sultanul plătea 
nave britanice şi franceze care să lupte pentru Turcia ; că Europa fusese aleasă de Allah 
pentru a-i apăra pe musulmani ; că ţarul îşi trimisese soţia la Constantinopol să se milo- 
gească pentru încheierea unei păci şi se oferise să despăgubească Turcia pentru invadarea 
principatelor renunțând la Crimeea. Multe dintre aceste zvonuri erau lansate sau promo- 
vate de recent demisul mare-vizir Mehmet Ali pentru a-l submina pe Reşid. Până la 

sfârşitul lunii august, Mehmet Ali a ajuns în fruntea unei „partide în favoarea războiului” , 
care devenise influentă în cadrul Marelui Divan. Având de partea sa lideri musulmani, 
se bucura de sprijinul unui grup mare de oficialități turce, care erau naţionaliste şi reli- 
gioase şi se opuneau intervenţiei occidentale în afacerile otomane, dar care socoteau că 
ar fi extrem de avantajos şi ar anula chiar efectul a sute de ani de înfrângeri militare în 
faţa Rusiei dacă i-ar putea implica pe britanici şi pe francezi de partea lor într-un război 
împotriva Rusiei. Pentru a obţine sprijinul flotelor occidentale, erau dispuşi să le promită 
unor europeni implicaţi, precum Stratford, o bună administrare, dar respingeau reformele 
Tanzimatului deoarece considerau că acordarea mai multor drepturi civile creştinilor era 
o posibilă ameninţare pentru stăpânirea musulmană” 

În capitala turcă, atmosfera belicoasă a atins cote febrile în a doua săptămână a lunii 
septembrie, când au avut loc o serie de demonstraţii în favoarea războiului şi o petiție în 
masă cu 60 000 de semnături cerând guvernului să declanşeze un „război sfânt” împotriva 
Rusiei. Centrele de organizare a protestelor erau şcolile teologice (medrese) şi moscheile, 
a căror influenţă îşi punea clar amprenta asupra limbajului religios al afişelor ce apăreau 
pretutindeni în capitală : 


O, mărite padişah ! Toţi supuşii tăi sunt gata să-şi jertfească viaţa, averea şi copiii de dragul 
majestăţii tale. Şi tu ţi-ai asumat acum datoria de a ridica sabia lui Muhammad, ce ţi-a fost 
prinsă la cingătoare, asemenea bunicilor şi străbunicilor tăi, în moscheea Ayyub al-Ansari. 
Şovăielile miniştrilor tăi vin din înclinația lor spre patima îngâmfării, iar această stare poate 
să ne aducă tuturor (Doamne fereşte) un mare pericol. De aceea, soldaţii tăi biruitori şi 
servitorii tăi prosternaţi în rugăciune vor război pentru a-şi apăra drepturile fără de tăgadă, 
0, padişahul meu! 


În medresele din capitala turcă studiau teologia 45 000 de elevi. Ei constituiau un grup 
nemulţumit - reformele Tanzimatului le limitaseră statutul şi perspectivele profesionale, 
promovând absolvenţi ai noilor şcoli seculare -, iar aceste insatisfacţii sociale au dat o 
notă acută protestelor lor. Guvernul turc era îngrozit că ar putea izbucni o revoluţie isla- 
mică în cazul în care nu ar declara război Rusiei“. 

Pe 10 septembrie, 35 de lideri religioşi au înaintat o petiție Marelui Divan, iar acesta 
a pus-o în discuţie a doua zi. Potrivit ziarului londonez The Zimes : 


Petiţia consta în principal din numeroase citate din Coran ce prescriau războiul împotriva 
duşmanilor Islamului şi conţinea ameninţări făţişe cu declanşarea unor tulburări dacă 
documentul nu era luat în seamă şi nu se acţiona în conformitate. Tonul petiţiei este excesiv 
de îndrăzneţ, aproape insolent. Unii dintre principalii miniştri au încercat să discute cu cei 
care prezentaseră petiția, dar au primit răspunsuri scurte şi la obiect. „Iată cuvintele 
Coranului: dacă sunteţi musulmani, aveţi îndatorirea să le urmaţi. Acum îi ascultați pe 
ambasadorii străini şi păgâni care sunt duşmanii Credinței ; noi suntem copiii Profetului ; 
avem o armată şi acea armată cheamă, împreună cu noi, la război pentru a răzbuna jignirile 
pe care ni le-au tot adus ghiaurii.” Se spune că la fiecare încercare de a discuta cu aceşti 
fanatici, miniştrii primeau drept răspuns : „Acestea sunt cuvintele Coranului”. Miniştrii sunt, 
fără îndoială, în stare de alarmă, considerând că circumstanţele actuale (foarte neobişnuite 
în Turcia) nu sunt decât începutul unei revoluţii, şi se tem că vor fi forţaţi să declanşeze 
un război în acest moment inoportun. 


Pe 12 septembrie, liderii religioşi au obţinut o audienţă la sultan şi i-au dat un ultimatum : 
fie declară război, fie abdică. Abdul-Medjid le-a cerut ajutor lui Stratford şi ambasadorului 

francez, Edmond de Lacour, şi amândoi au fost de acord să îşi aducă flotele în cazul în 
care acestea ar fi fost necesare pentru înăbuşirea unei revoluţii în capitala turcă“. 

În acea după-amiază, sultanul şi-a convocat miniştrii. Au convenit să declare război 
Rusiei, dar nu înainte ca Poarta să aibă suficient timp pentru a obţine sprijinul flotelor 
occidentale şi pentru a opri protestele religioase de la Constantinopol. Acţiunea poli- 
tică a fost acceptată în mod oficial la o sesiune extinsă a Marelui Divan, organizată pe 
26-27 septembrie, cu participarea miniştrilor sultanului, a unor clerici musulmani de 
rang înalt şi a unor reprezentanţi ai armatei. Liderii religioşi au fost cei care au insistat 
asupra necesităţii de a intra în luptă, în pofida ezitării comandanților militari, care se 
îndoiau de capacitatea forţelor turceşti de a câştiga un război împotriva Rusiei. Omer 
Paşa considera că pe Dunăre, unde ar fi fost nevoie de mai multe luni pentru pregătirea 
forturilor şi a podurilor pentru un război împotriva Rusiei, erau necesari peste 40 000 de 
soldaţi. Mehmet Ali, care fusese numit recent comandant suprem al armatei, nu se 
pronunţa asupra posibilităţii de a câştiga un război îmrotriva Rusiei, deşi se alăturase 
„partidei în favoarea războiului”. Nici Mahmud Paşa, marele amiral al marinei, nu se 
exprima în această privinţă. El a spus că turcii ar putea face faţă flotei ruseşti, dar nu 
şi-a asumat responsabilitatea pentru aceste cuvinte, ca să nu dea socoteală ulterior, în 
cazul unei înfrângeri. În cele din urmă, Reşid s-a apropiat de punctul de vedere al lide- 
rilor musulmani, simțind probabil că respingerea ideii de război în această etapă tardivă 
ar aprinde flacăra unei revoluţii religioase şi ar distruge reformele Tanzimatului, de care 
depindea sprijinul puterilor occidentale în orice război împotriva Rusiei. „Mai bine să 
murim în luptă decât să nu luptăm deloc”, a afirmat Reşid. „Cu voia lui Dumnezeu, 
vom învinge. ”*? 

Un război fals 


Declaraţia de război a turcilor a apărut în ziarul oficial Takvim-i Vekayi pe 4 octom- 
brie. La scurt timp a urmat o „Proclamaţie a Sublimei Porţi” în care se afirma că guvernul 
fusese nevoit să declare război din cauza refuzului Rusiei de a se retrage din principate, 
dar se adăuga totodată că, drept semn al intenţiilor sale paşnice, înainte de declanşarea 
ostilităţilor, comandantul armatei rumeliene, Omer Paşa, le mai acorda trupelor ruseşti 
15 zile ca să se retragăl. 

Chiar şi în această etapă exista încă speranţa unui acord diplomatic. Declaraţia turcilor 
era o modalitate de a se câştiga timp pentru a calma efervescenţa belicoasă a mulțimilor 
religioase de la Constantinopol şi a exercita presiuni asupra guvernelor occidentale ca 
să intervină. Nefiind pregătiţi pentru un război adevărat împotriva Rusiei, otomanii au 
declanşat un război fals pentru a înlătura ameninţarea unei revoluţii islamice în capitala 
turcă şi pentru a forţa Occidentul să îşi trimită flotele ca să-i determine pe ruşi să cedeze. 

Pe 19 octombrie, ultimatumul turcesc a expirat. Contrar sfaturilor primite de la bri- 
tanici şi de la francezi, care au încercat să îi oprească, turcii au pornit la atac în prin- 
cipate, considerând că, prin propaganda sa, presa occidentală va convinge publicul să 
sprijine cauza otomanilor împotriva Rusiei. Guvernul turc era foarte conştient de puterea 
presei, în special a celei britanice, crezând probabil că reflectă poziţia guvernului, şi 
încerca din răsputeri să o câştige de partea sa. În toamna anului 1853, Poarta a alocat 
fonduri considerabile ambasadei sale de la Londra, astfel încât să poată „să susţină 
financiar şi să organizeze în secret o serie de demonstraţii publice şi articole de presă” 
care să solicite guvernului britanic să intervină împotriva Rusiei?. 

În urma ordinului primit din partea Porții de a începe ostilitățile, pe 23 octombrie, 
forţele lui Omer Paşa au trecut Dunărea la Calafat şi, în prima confruntare a războiului, 
au cucerit oraşul controlat de cazaci. Sătenii din regiunea Calafatului - un bastion anti- 
rusesc al revoluţiei valahe de la 1848 — s-au înarmat cu puşti de vânătoare şi s-au alăturat 
luptei împotriva trupelor căzăceşti. Turcii au traversat Dunărea şi pe la Olteniţa, unde 
s-au angajat în lupte mai grele, dar nedecisive împotriva ruşilor, ambele tabere asumân- 
du-şi victoria?. 

Aceste confruntări iniţiale l-au determinat pe ţar (după cum preciza într-o scrisoare 
trimisă lui Paskevici pe 29 mai) să decidă lansarea unei ample ofensive împotriva turcilor. 
Însă comandantul său suprem se opunea acum ideii chiar mai mult decât în primăvară. 
Paskevici considera că turcii erau prea puternici, iar flotele occidentale prea aproape 
pentru ca ruşii să atace capitala turcă. Pe 24 septembrie îi trimisese ţarului o notă prin 


care îl îndemna să adopte o poziţie mai defensivă în nordul Dunării, organizând totodată 
miliții creştine care să se răscoale împotriva turcilor la sud de fluviu. El urmărea să 
exercite presiuni asupra turcilor pentru ca aceştia să le acorde concesii ruşilor fără a fi 
nevoie de un război. „Dispunem de cea mai letală armă pe care o putem folosi împotriva 
Imperiului Otoman”, scria Paskevici. „Succesul acesteia nu poate fi împiedicat nici 
măcar de puterile occidentale. Arma noastră cea mai înfricoşătoare este influenţa pe 
care o avem în rândul triburilor noastre creştine din Turcia.” 

Paskevici era îngrijorat în special de faptul că austriecii se vor opune unei ofensive 
ruseşti în Balcani, unde erau vulnerabili în faţa unor insurgenţe slave în teritorii aflate 
în vecinătatea lor. El nu voia să angajeze trupele ruseşti într-un război cu turcii, dacă 
acestea ar fi putut fi necesare împotriva unui atac din partea austriecilor, cel mai probabil 
în Polonia, a cărei pierdere putea duce la prăbuşirea Imperiului Rus în Europa. Paskevici 
nu avea curaj să îl înfrunte pe ţar. Ca atare, a tergiversat lucrurile, nesocotind ordinele 
de a înainta cât mai repede spre sud şi axându-se în schimb pe consolidarea poziţiilor 
ruseşti situate de-a lungul Dunării. El avea în vedere două scopuri : să folosească fluviul 
drept cale de aprovizionare dinspre Marea Neagră spre Balcani şi să-i organizeze pe 
creştini în miliții, urmărind pregătirea unei viitoare ofensive împotriva turcilor, poate în 
primăvara anului 1854. „Ideea este nouă şi frumoasă”, scria Paskevici. „Ne va aduce 
într-o relaţie strânsă cu cele mai beligerante seminţii din Turcia: sârbii, herţegovanii, 
muntenegrenii şi bulgarii, care, dacă nu sunt cu noi, sunt cel puţin împotriva turcilor şi 
care, cu oarece ajutor din partea noastră, chiar ar putea distruge imperiul turc... fără 
să se verse sânge rusesc.”+ Conştient de faptul că se îndrepta împotriva principiilor 
legitimiste ale ţarului de a stârni revolte în ţinuturi străine, Paskevici şi-a apărat ideea 
pe considerente religioase — protejarea ortodocşilor de persecuția din partea musulmanilor — 
şi s-a referit la precedente din războaie anterioare cu Turcia (în 1773-1774, 1788-1791 
şi 1806-1812), când armata rusă recrutase trupe creştine în teritorii otomanes. 

Țarului nu i-a trebuit mult ca să fie convins. Într-o notă relevantă scrisă la începutul 
lui noiembrie 1853, Nicolae şi-a schiţat strategia pentru războiul împotriva Turciei. 
Difuzată în rândul miniştrilor şi comandanților săi superiori, nota era în mod clar influen- 
țată de Paskevici, generalul în care avea cea mai mare încredere. Ţarul conta pe ideea 
că sârbii se vor răscula împotriva turcilor, urmaţi ceva mai târziu de bulgari. Apoi armata 
rusă avea să îşi consolideze o poziţie defensivă pe Dunăre şi, ulterior, să avanseze spre sud 
pentru a-i elibera pe creştini când se vor fi răsculat împotriva turcilor. Strategia depindea 
de ocuparea îndelungată a principatelor, pentru ca ruşii să aibă timp să îi organizeze pe 
creştini în miliții. Ţarul privea în perspectivă pe termen de cel puţin un an: 


Începutul lui 1855 ne va arăta câte speranţe ne putem pune în creştinii din Turcia şi dacă 
Anglia şi Franţa ne vor rămâne adversare. Nu avem altă cale de a merge înainte decât 
printr-o revoltă populară (narodnoe vosstanie) pentru independenţă, cât mai amplă şi la 
nivel general; fără această colaborare populară nici nu ne putem gândi la ofensivă; lupta 
trebuie să fie între creştini şi turci — cu noi, ca să spun aşa, Ca rezervef. 


Nesselrode, circumspectul ministru de Externe al ţarului, a încercat să tempereze 
această strategie revoluţionară, iar precauţiile sale erau împărtăşite de majoritatea diplo- 
maţilor ruşi. Într-o notă trimisă ţarului pe 8 noiembrie, el susţinea că slavii din Balcani 

nu se vor revolta în număr mare” ; că incitarea la revolte va trezi suspiciunile Europei 
privind ambițiile Rusiei în Balcani ; şi că oricum era un joc periculos, fiindcă şi Turcia 
putea stârni revolte ale musulmanilor ţarului din Caucaz şi Crimeea”. 

Dar Nicolae nu s-a lăsat abătut de la planul unui război religios. Se considera un apă- 
rător al credinţei ortodoxe şi refuza să fie descurajat în misiunea sa de un ministru de 
Externe a cărui origine protestantă, în opinia ţarului, îi diminua prestanţa în probleme 
religioase. Nicolae considera că are menirea divină de a-i elibera pe slavi de dominaţia 
musulmană. În toate proclamaţiile sale către slavii din Balcani a afirmat în mod clar că 
Rusia poartă un război religios pentru eliberarea lor de turci. La ordinele lui, comandanții 
armatei sale au donat clopote bisericilor din oraşele şi satele pe care le-au ocupat, ca 
mod de a atrage susţinerea maselor. Moscheile au fost transformate în biserici de către 
trupele ruseşti?. 

Fervoarea religioasă a ţarului s-a îmbinat cu unele considerente militare mai ample - 
primordiale în concepţiile mai tactice ale lui Paskevici —, că în Balcani creştinii ar putea 
asigura o armată ieftină şi numeroase resurse în lupta pentru cauza rusă. Până în 1853, 
Nicolae s-a apropiat semnificativ mai mult de slavofili şi de panslavişti, care aveau unii 
protectori la curte, precum şi susţinerea lui Barbette Nelidov, de multă vreme metresă 
a ţarului. Potrivit Annei Tiutceva, fiica poetului Fiodor Tiutcev şi doamnă de companie 
la curte, ideile panslaviştilor erau acum exprimate făţiş de marele duce Alexandru, 
moştenitorul tronului, şi soţia sa, marea ducesă Maria Alexandrovna. Adesea, ea îi auzise 
cum, în cursul unor conversații, afirmaseră că aliaţii fireşti ai Rusiei erau slavii din 
Balcani, care ar trebui sprijiniți în lupta lor pentru independenţă de către trupele ruseşti 
odată ce acestea au trecut Dunărea. Contesa Bludova, o altă panslavistă de la curte, îl 
îndemna pe ţar să declare război Austriei, ca şi Turciei, pentru eliberarea slavilor. Ea 
i-a dat ţarului multe dintre scrisorile lui Pogodin, în care liderul panslavist îl chema pe 
Nicolae să îi unească pe slavi sub conducerea ruşilor şi să întemeieze un imperiu slav 
creştin cu centrul la Constantinopol”. 

Consemnările ţarului pe marginea notei lui Pogodin relevă în bună măsură gândurile 
acestuia din decembrie 1853, când ajunsese foarte aproape de a îmbrăţişa cauza pan- 
slavistă. Nicolae îi ceruse lui Pogodin să îşi exprime părerea despre politica Rusiei faţă 
de slavi în cursul războiului împotriva Turciei. Răspunsul lui a constat într-un studiu 
detaliat asupra relaţiilor Rusiei cu puterile europene plin de plângeri împotriva Occiden- 
tului. Documentul a atins în mod clar coarda sensibilă a lui Nicolae, care împărtăşea 
sentimentul lui Pogodin că rolul Rusiei ca protector al ortodoxiei nu fusese recunoscut 
ori înţeles şi că Rusia era tratată în mod nedrept de către Occident. Nicolae a fost de 
acord în special cu paragraful următor, în care Pogodin blama standardele duble ale 
puterilor occidentale, ce le permitea să cucerească ţinuturi străine, dar interzicea Rusiei 
să facă acelaşi lucru : 


*  Nesselrode era susţinut de baronul Meyendorff, ambasadorul rus la Viena, care pe 29 noiem- 
brie îl informa pe ţar că „micile popoare creştine” nu vor lupta de partea Rusiei. În trecut 
nu primiseră niciodată vreun ajutor din partea Rusiei şi fuseseră lăsate „într-o stare de 
precaritate militară”, incapabile să le reziste turcilor (Peter von Meyendorff: Ein russischer 
Diplomat an den Hăfen von Berlin und Wien. Politischer und privater Briefwechsel 1826-1863, 
ed. O. Hoetzsch, 3 vol., Berlin şi Leipzig, 1923, vol. 3, pp. 100-104). 

Franţa ia Algeria de la Turcia şi aproape în fiecare an Anglia îşi anexează un alt principat 
indian : nici una dintre aceste acţiuni nu perturbă echilibrul puterii ; însă, când Rusia ocupă 
Moldova şi Ţara Românească, chiar dacă numai temporar, asta perturbă echilibrul puterii. 
Franţa ocupă Roma şi rămâne acolo mulţi ani în timp de pace”: asta nu e nimic; dar, dacă 
Rusia se gândeşte să ocupe Constantinopolul, deodată pacea Europei e ameninţată. Englezii 
le declară război chinezilor”, care, se pare, i-au jignit: nimeni nu are dreptul să intervină; 
dar Rusia e obligată să ceară permisiunea Europei dacă se ceartă cu vecinul său. Anglia 
ameninţă Grecia pentru a susţine revendicările neîntemeiate ale unui nenorocit de evreu şi 
îi incendiază flota””” : e o acţiune legală; dar, dacă Rusia cere un tratat pentru protejarea a 
milioane de creştini, se socoteşte că asta înseamnă că îşi întăreşte poziţia în Est în 
detrimentul echilibrului de putere. Nu putem aştepta nimic din partea Occidentului, decât 
o ură oarbă şi răutate, neînțelegere şi o lipsă a dorinţei de a înţelege. (comentariul marginal 
al lui Nicolae I: „În asta constă totul”) 


Stârnind nemulţumirile ţarului faţă de Occident, Pogodin l-a încurajat să acţioneze de 
unul singur, potrivit conştiinţei sale în faţa lui Dumnezeu, pentru a-i apăra pe ortodocşi 
şi a promova interesele Rusiei în Balcani. Nicolae şi-a exprimat aprobarea : 


Cine sunt aliaţii noştri în Europa ? (comentariul lui Nicolae : „Nimeni şi nu avem nevoie de 
ei dacă ne încredem în Dumnezeu necondiţionat şi de bunăvoie”) Singurii noştri aliaţi în Europa 
sunt slavii, fraţii noştri de sânge, de limbă, de istorie şi credinţă, iar ei sunt zece milioane în 
Turcia şi milioane în Austria... Slavii turci ne pot pune la dispoziţie peste 200 000 de oa- 
meni — şi ce oameni! Asta fără a-i pune la socoteală pe croaţi, dalmaţi şi sloveni etc. (comen- 
tariul lui Nicolae : „O exagerare: redu la o zecime şi atunci o să fie adevărat”) [...] 
Declarându-ne război, turcii au distrus toate vechile tratate care stabileau relaţiile dintre 
noi, astfel că acum putem cere eliberarea slavilor şi o putem face printr-un război, căci ei 
înşişi au ales războiul. (comentariul lui Nicolae : „Asta aşa e”) 

Dacă nu îi eliberăm pe slavi şi nu îi punem sub protecţia noastră, atunci duşmanii noştri, 
englezii şi francezii... o vor face. Alături de aliaţii lor occidentali, sunt activi pretutindeni 
printre slavi, în Serbia, Bulgaria şi Bosnia, iar dacă vor reuşi, atunci unde vom mai fi noi ? 
(comentariul lui Nicolae : „Absolut adevărat”) 

Da! Dacă nu vom reuşi să profităm de această ocazie favorabilă, dacă îi vom sacrifica pe 
slavi şi le vom înşela speranţele ori dacă vom lăsa ca soarta să le fie decisă de alte puteri, 
atunci vom fi ajuns să avem împotriva noastră nu o Polonie nebună, ci alte zece ca ea (pe 
care duşmanii noştri le doresc şi le pun la cale)... (comentariul lui Nicolae : „Asta aşa e”) 


Avându-i inamici pe slavi, Rusia ar deveni o „putere de rang secundar”, susţinea Pogodin, 
ale cărui fraze finale au fost subliniate de Nicolae cu trei linii : 

A sosit marele moment din istoria Rusiei - poate chiar mai mare decât zilele de la Poltava”""* 
şi Borodino. Dacă Rusia nu va înainta, va intra în declin - aceasta e legea istoriei. Însă chiar 


* Aluzie la expediţia generalului Oudinot din 1849-1850, care a atacat Republica Romană 
antipapală şi l-a adus înapoi la Roma pe Pius al IX-lea. Trupele franceze au rămas la Roma 
pentru a-l apăra pe papă până în 1870. 

** În Războaiele Opiului din 1839-1842. 
*** Aluzie la afacerea Don Pacifico. 
**** În bătălia de la Poltava (1709), Petru cel Mare a înfrânt Suedia şi a instituit Rusia ca putere 
baltică. 

poate Rusia să intre în declin? Ar îngădui Dumnezeu aşa ceva? Nu! El îndrumă marele 
suflet rusesc, putem vedea acest lucru în paginile măreţe din Istoria Patriei noastre, pe care 
i le-am închinat. Fireşte că El nu va îngădui să se spună: Petru a întemeiat imperiul rus 
din est, Ecaterina l-a consolidat, Alexandru l-a extins, iar Nicolae l-a trădai în faţa 
romano-catolicilor. Nu, aşa ceva nu poate să se întâmple şi nu se va întâmpla. Cu Dumnezeu 
de partea noastră, nu putem da înapoi!. 


Pentru a-l determina să îi îmbrăţişeze ideologia panslavistă, Pogodin a apelai în mod 
abil la credinţa ţarului în misiunea sa divină de a-i apăra pe ortodocşi, precum şi la 
îndepărtarea sa tot mai accentuată de Occident. În nota pe care le-o trimisese miniştrilor 
săi în noiembrie, Nicolae declarase că Rusia nu avea altă opţiune decât să se implice în 
problema slavilor, fiindcă puterile occidentale, în special Marea Britanie, pactizaseră cu 
turcii împotriva „cauzei sfinte” a Rusiei. 


Îi chemăm pe toţi creştinii să ni se alăture în lupta pentru eliberarea lor după secole de 
oprimare otomană. Ne afirmăm sprijinul pentru independenţa moldo-vlahilor, a sârbilor, 
bulgarilor, bosniacilor şi grecilor... Nu văd o altă cale de a pune capăt ostilităţii britanicilor, 
fiindcă este improbabil ca, după o asemenea declaraţie, să nu se alieze şi pe mai departe 
cu turcii şi să lupte împreună cu ei împotriva creştinilor." 


Nicolae avea în continuare îndoieli în privinţa cauzei panslaviste: nu împărtăşea 
iluziile lui Pogodin cu privire la efectivul trupelor slave care ar putea fi mobilizate în 
Balcani ; iar ideologic rămânea potrivnic ideii de a provoca insurgenţe revolujionare, 
preferând în schimb să-şi declare sprijinul pentru eliberarea slavilor pe principii religi- 
oase. Însă, cu cât Occidentul îşi exprima mai mult opoziţia faţă de ocuparea principatelor 
de către Rusia, cu atât el înclina mai mult să mizeze totul pe o alianţă măreaţă a orto- 
docşilor, chiar amenințând să sprijine revolte ale slavilor împotriva austriecilor, dacă 
aceştia s-ar fi alăturat Occidentului împotriva Rusiei. Din cauza convingerilor sale reli- 
gioase, ţarul devenea imprudent şi pripit, riscând pe o miză slavă tot ceea ce obținuse 
Rusia în Orientul Apropiat pe parcursul mai multor decenii de diplomaţie şi lupte!?. 

Sperând într-o insurgență sârbă, ţarul prefera deplasarea armatei către sud-vestul 
Bucureştiului, în direcţia Rusciuc, astfel încât trupele sale să fie suficient de aproape 
pentru a-i ajuta pe sârbii răsculați, în loc să se concentreze, aşa cum ar fi dorit Paskevici, 
asupra fortăreței turceşti de la Silistra, situată mai spre est pe Dunăre. După cum explica 
într-o scrisoare adresată lui Paskevici, Nicolae voia să îşi subordoneze strategia militară 
cauzei mai ample a eliberării slavilor, ce ar fi fost iniţiată de o insurgență sârbă: 


Fireşte, Silistra este un punct important... dar mie mi se pare că, dacă vrem să ne promovăm 
cauza în rândul creştinilor şi să ne menţinem în rezervă, ar avea mai mult sens să luăm 
Rusciucul, de unde putem lovi centrul Țării Româneşti, rămânând în acelaşi timp printre 
bulgari şi aproape de sârbi, pe care, cu siguranţă, trebuie să ne bazăm. O înaintare dincolo 
de Rusciuc va depinde de o răscoală generală a creştinilor, ce ar trebui să izbucnească la 
scurt timp după ce am ocupat Rusciucul ; vreau să spun că o capturare a Silistrei nu ar 
avea un asemenea efect [asupra sârbilor], căci este departe de ei!?. 


Dar Paskevici se dovedea a fi mai precaut. EI era îngrijorat că o revoltă a sârbilor i-ar 
determina pe austrieci să intervină pentru a împiedica extinderea acesteia în teritoriile 

habsburgice. În decembrie, l-a sfătuit pe ţar să menţină rezerve în Polonia pentru eventua- 
litatea unui atac austriac şi să înainteze către sud-estul Bucureştiului, în direcţia Silistra, 
unde ruşii se puteau baza pe sprijinul bulgarilor, fără a se teme de Austria. Paskevici 
se pândea că Silistra ar putea fi cucerită în trei săptămâni, ţarul putând astfel să lanseze 
în primăvară un atac împotriva Adrianopolului şi să îngenuncheze Turcia înainte ca 
puterile occidentale să aibă timp să intervină. Pe aceste considerente, ţarul a acceptat 
planul comandantului său!*. 

Totuşi, când trupele ruseşti înaintau spre Silistra, nici bulgarii, nici alţi slavi nu s-au 
răsculat în masă, deşi bulgarii erau în general proruşi şi participaseră în ultimii ani la 
revolte de proporţii împotriva dominaţiei musulmane la Vidin, Ni3 şi alte oraşe. Bulgarii 
i-au întâmpinat pe ruşi ca eliberatori, li s-au alăturat în atacurile împotriva poziţiilor 
turceşti, însă puţini dintre ei s-au înrolat ca voluntari şi nu au avut loc decât revolte de 
mică amploare, sporadice, aproape toate înăbuşite cu brutalitate de oamenii lui Omer 
Paşa. La Stara Zagora, unde s-a înregistrat cea mai mare revoltă bulgară, zeci de femei 
şi de adolescente au fost violate de trupele turceşti!S. 

În ianuarie 1854, consulul britanic din Ţara Românească consemna că forţa de 
ocupaţie era „angajată activ în procesul de înrolare a unui corp de voluntari alcătuit în 
principal din greci, albanezi, sârbi şi bulgari” Aceştia erau integrați în armata rusă ca 
o „Legiune greco-slavă”. Până în acel moment fuseseră recrutaţi doar o mie de voluntari, 
relata consulul. El mai nota că, chemaţi să poarte un „război sfânt” împotriva turcilor, 
„aceştia urmează să formeze un corp de cruciați echipat şi înarmat pe cheltuiala 
autorităţilor militare ruseşti”. Voluntarii erau cunoscuţi drept „purtătorii de cruce”, 
fiindcă pe chivere aveau o „cruce ortodoxă roşie pe fond alb”. Potrivit unui ofiţer rus, 
aproape toţi aceşti voluntari trebuiau să servească drept personal auxiliar al poliţiei 
pentru a menţine ordinea în ariergardă, chiar dacă fuseseră instruiți în scopuri militare. 
Caracterul represiv al ocupaţiei ruse (încetarea întrunirilor publice, preluarea consiliilor 
locale de către armată, intensificarea cenzurii, rechiziţionarea alimentelor şi a mijloacelor 
de transport de către trupe) a generat resentimente pe scară largă. Ruşii erau dispreţuiţi 
de moldoveni şi de munteni, relata consulul britanic, „şi toţi râd de ei atunci când pot 
face acest lucru în siguranţă”. La sate au avut loc zeci de revolte împotriva rechiziţionă- 
rilor, dintre care unele au fost reprimate cu o violenţă feroce de către cazaci, care au 
ucis ţărani şi au incendiat sate. La rândul lor, forţele turceşti ale lui Omer Paşa au purtat 
un război al terorii împotriva a zeci de aşezări bulgare - distrugând biserici, decapitând 
preoţi, mutilând victime ale asasinatelor şi violând fete — pentru a descuraja rebeliunile 
împotriva lor şi înrolarea voluntară în cadrul forţelor ruseşti!$. 

Omer Paşa era chiar mai preocupat să preîntâmpine pătrunderea ruşilor spre Serbia, 
pe flancul turcesc, unde, în rândul clerului sârb ortodox şi al unor segmente ale ţărănimii, 
ideea unei răscoale în favoarea ruşilor se bucura de o susţinere puternică (sugerând că 
estimările ţarului şi preferința sa pentru un atac înspre Serbia fuseseră corecte). Coman- 
dantul forţelor turceşti şi-a concentrat liniile de apărare în zona strategică din jurul 
Vidinului, poarta estică spre teritoriile sârbeşti de pe Dunăre, iar la sfârşitul lui decembrie 
a folosit 18 000 de soldaţi pentru a alunga 4 000 de ruşi din Cetatea, situată pe celălalt 
mal al fluviului, anticipând o luptă de felul celei care abia avea să vină, când, în Războiul 
Crimeii, turcii au omorât peste o mie de ruşi răniţi rămaşi pe câmpul de luptă”. 

Perseverenţa turcilor în apărarea Serbiei era impusă de instabilitatea ţării. Prinţul 
Alexandru, care domnea cu permisiunea Porții, îşi pierduse complet autoritatea, iar elemente 

proruse din Biserica Sârbă şi de la curte se pregăteau activ de o rebeliune împotriva 
guvernului de la Belgrad, programată să coincidă cu momentul prevăzut pentru sosirea 
trupelor ruseşti în Serbia. Potrivit consulului britanic de la Belgrad, conducătorii armatei 
sârbe se resemnaseră cu preluarea controlului de către ruşi sau chiar complotau în acest 
scop. În ianuarie 1854, comandantul suprem al armatei sârbe i-a spus consulului că „nu 
avea rost să se opună rezistenţă unei puteri invincibile ca Rusia, care avea să cucerească 
Balcanii şi să transforme Constantinopolul în capitala slavismului ortodox”1?. 

Dacă Serbia era pierdută, exista pericolul real ca întreaga zonă a Balcanilor să se 
răscoale împotriva otomanilor. Serbia nu era departe de Tesalia şi Epir, unde 40 000 de 
greci erau deja organizaţi într-o rebeliune armată împotriva turcilor şi se bucurau de 
sprijinul guvernului de la Atena, care a profitat de ocuparea principatelor de către Rusia 
ca să înceapă un război cu Turcia pentru teritoriile rebele. Avertizat de britanici să nu 
intervină în Tesalia şi Epir, regele Otto a preferat să nu îi ia în seamă. Mizând pe o 
victorie a ruşilor sau cel puţin pe un război îndelungat pe Dunăre, Otto spera să obţină 
un sprijin pentru dictatura sa monarhică prin întemeierea unei Grecii Mari. În 1853, 
când se împlineau 400 de ani de la cucerirea Constantinopolului de către turci, sentimen- 
tele naţionaliste din Grecia erau în clocot, mulţi greci sperând că Rusia va întemeia un 
nou imperiu grec pe ruinele Bizanțului? 


* 


Temându-se că îşi vor pierde toate teritoriile balcanice, turcii au decis să menţină o 
linie defensivă pe Dunăre şi să îi atace pe ruşi în Caucaz, unde ar fi beneficiat de 
sprijinul triburilor musulmane, pentru a-i determina să îşi retragă o parte din trupe de 
pe frontul danubian. Puteau conta pe sprijinul musulmanilor răsculați împotriva domi- 
naţiei ruseşti în Caucaz. În martie 1853, Şamil, imamul triburilor rebele, apelase la 
otomani să îl ajute în războiul împotriva ţarului. „Noi, supuşii tăi”, îi scrisese el 
sultanului, „ne-am pierdut puterea după ce am luptat timp îndelungat împotriva duşma- 
nilor Credinței noastre... Ne-am pierdut toate resursele şi suntem acum într-o situaţie 
dezastruoasă”. Forţele ruseşti alungaseră armata lui Şamil din bazele sale de gherilă din 
Cecenia şi Daghestan. Din 1845, când Mihail Voronţov, guvernatorul Noii Rusii şi 
Crimeii, a fost numit comandant suprem şi namestnic al Caucazului”, numărul soldaţilor 
ruşi din zonă crescuse încontinuu. În loc să atace direct bastioanele rebele, Voronţov le 
împresurase şi le nimicise prin înfometare, dând foc recoltelor şi satelor; trupele sale 
tăiaseră pădurile pentru a-i scoate la lumină pe rebeli şi construiseră drumuri în zonele 


* Una dintre ironiile Războiului Crimeii constă în faptul că Sidney Herbert, ministrul britanic 
de Război în 1852-1855, era nepotul acestui general rus cu funcţie înaltă şi anglofil. Mihail 
era fiul contelui Semion Voronţov, care a trăit la Londra 47 de ani - cea mai mare parte a 
acestei perioade după ce s-a retras din funcţia de ambasador al Rusiei. Fiica lui Semion, 
Ekaterina, s-a căsătorit cu George Herbert, conte de Pembroke. General în războiul împotriva 
lui Napoleon, Mihail a fost numit guvernator general al Noii Rusii în 1823. A făcut foarte 
multe pentru a dezvolta Odessa, unde a construit un palat somptuos, a promovat extinderea 
transportului cu nave cu aburi pe Marea Neagră şi a luptat împotriva turcilor în 1828-1829. 
Urmând tradiţiile anglofile ale familiei sale, Voronţov a construit un palat anglo-maur extra- 
ordinar la Alupka, pe coasta sudică a Crimeii, unde a stat delegaţia britanică în 1945, la Con- 
ferinţa de la Ialta. 

insurgente. În 1853, strategia dădea reale semne de succes : sute de sate cecene trecuseră 
de partea ruşilor, în speranţa că vor fi lăsate să îşi cultive pământul, iar rebelii se demo- 
ralizaseră. Gândindu-se că reuşiseră să stăvilească revolta, ruşii au început să-şi reducă 
forţele în Caucaz, transferând majoritatea acestora pe frontul danubian. Au închis multe 
dintre forturile mai mici situate de-a lungul coastei cercheze2. 

Aceasta a fost ocazia de care turcii s-au hotărât să profite. Un război împotriva ruşilor 
încununat de succes în Caucaz i-ar fi încurajat pe persani şi pe musulmanii din întreaga 
zonă a Mării Negre, ducând poate chiar la prăbuşirea Imperiului Rus în regiune. Tot- 
odată, ar fi fost menit să atragă sprijinul britanicilor, care de ani de zile le furnizau 
rebelilor din Circazia şi Georgia arme şi bani în secret şi care de mult plănuiau să 
stabilească relaţii cu Şamil?!. 

Înainte de 1853, turcii nu îndrăzniseră să îl susţină pe Şamil. Prin Tratatul de la 
Adrianopol (1829), Poarta acceptase să renunţe la toate pretenţiile asupra teritoriilor 
ruseşti din Caucaz, iar de atunci ruşii protejaseră Caucazul de Mehmet Ali din Egipt 
(care avea relaţii bune cu Şamil). Dar totul s-a schimbat odată cu declaraţia de război 
a Turciei. Pe 9 octombrie, sultanul a răspuns apelului lui Şamil, îndemnându-l să 
pornească un „război sfânt” de apărare a islamului şi să îi atace pe ruşi în Caucaz, 
împreună cu armata anatoliană aflată sub comanda lui Abdi Paşa. Anticipând aceasta, 
Şamil pusese deja în mişcare spre Tbilisi 10 000 de oameni, iar alţi voluntari au fost 
transferați din Circazia şi Abhazia pentru a lua cu asalt capitala militară a Rusiei. Pe 
17 octombrie, consulul britanic de la Erzurum a transmis Ministerului de Externe de la 
Londra că Şamil a pus la dispoziţia lui Abdi Paşa 20 000 de oameni pentru a lupta 
împotriva Rusiei. Campania turcă din Caucaz a început opt zile mai târziu, când 
başbuzucii armatei lui Abdi Paşa de la Ardahan au capturat importanta fortăreață rusă 
Sfântul Nicolae (Şekvetili în georgiană), situată la nord de Batumi, ucigând aproape o 
mie de cazaci şi, potrivit relatării prinţului Menşikov, comandantul suprem, ucigând 
sute de civili, violând femei şi încărcând mai multe vapoare cu băieţi şi fete georgiene, 
pentru a-i vinde ca sclavi la Constantinopol”?. 

Pentru a-şi susţine ofensiva terestră din Caucaz, turcii depindeau de proviziile aduse 
de flota lor din Marea Neagră. Flota turcă nu îşi revenise niciodată pe deplin după 
înfrângerea zdrobitoare de la Navarino, din 1827. Potrivit consilierului naval britanic 
pe lângă Poartă, Adolphus Slade, în 1851 marina turcă avea 15 000 de marinari şi 68 de 
vase într-o stare de navigabilitate mai bună sau mai puţin bună, dar îi lipseau ofiţerii şi 
majoritatea marinarilor erau neinstruiţi. Deşi nu era la nivelul flotei ruse, marina turcă 
a devenit mai încrezătoare în octombrie, când flota franceză şi cea britanică au ancorat 
la Beykoz, o suburbie a Constantinopolului de pe Bosfor: cu cinci cuirasate (nave cu 
două sau trei punți, fiecare cu cel puţin 70 de tunuri), 11 vase cu două punți, patru 
fregate şi 13 nave cu aburi, forţa lor comună era mai mult decât suficientă pentru a ţine 
la distanţă flota rusă. Flota rusă a Mării Negre era împărţită în două flotile: una, 
comandată de amiralul Vladimir Kornilov, patrula în jumătatea vestică a Mării Negre ; 
cealaltă, comandată de viceamiralul Pavel Nahimov, patrula în jumătatea estică. Amândoi 
aveau ordine de la Menşikov să distrugă orice vas turcesc care transporta provizii în 
Caucaz. Miniştrii şi comandanții superiori turci ştiau de patrulele inamicului, însă au 
decis să trimită o flotilă în Marea Neagră. Ruşii aveau toate motivele să creadă că navele 
turceşti transportau în Caucaz arme şi oameni şi aşa şi era. Însă turcii aveau convingerea 

că, dacă navele lor ar fi fost atacate de ruşi, britanicii şi francezii :ar fi venit în apărarea 
lor. Poate că tocmai acesta era scopul lor - să provoace un atac din partea ruşilor şi, 
astfel, să determine implicarea puterilor occidentale într-un rizboi naval în Marea 
Neagră. Fără îndoială că păreau indiferenți faţă de situaţia precară a flotei lor, care era 
ancorată la Sinop, pe coasta anatoliană, uşor accesibilă pentru escadra mai mare şi mai 
puternică a lui Nahimov (şase cuirasate moderne, două fregate şi trei nave cu aburi). 

Pe 30 noiembrie, Nahimov a ordonat atacul. Armamentul greu şi obuzele escadrei 
sale au nimicit flota turcă. A fost prima dată când s-au folosit obuze într-o luptă navală. 
Ruşii concepuseră un nou tip de proiectil care pătrundea în corpul din lemn al navelor 
turceşti, apoi exploda, distrugându-le din interior. Slade s-a aflat pe singura navă a 
turcilor care a scăpat, un vapor cu zbaturi numit Zaif. De la el ni s-a păstrat următoa- 
rea relatare : 


Practic, într-o oră sau o oră şi jumătate operaţiunea a încetat, cu excepţia câte unei salve 
ici-colo, una dintre tabere nemaiavând mijloace să continue, jumătate din echipajele navelor 
turceşti fuseseră ucise, armele lor în cea mai mare parte anihilate, iar poziţiile lor efectiv 
copleşite de numărul şi forţa loviturilor inamicului. Unele nave erau în flăcări... Ruşii se 
bucurau, îşi atinseseră scopul pentru care veniseră în golf, distrugerea flotei turceşti, şi, 
din acest considerent, ar fi trebuit să înceteze focul, iar dacă ar fi făcut acest lucru, ar fi 
evitat meritatele blamări, dar ei au redeschis focul asupra epavelor şi, pe lângă navele 
angajate deja în luptă, le-au sosit în golf fregatele pentru a lupta alături de ele şi a desăvârşi 
nimicirea. Şi astfel mulţi şi-au pierdut viaţa, fie în urma împuşcăturilor, fie înecându-se 
când încercau să ajungă la mal... În afară de nave, cu obuze şi proiectile incendiare ruşii 
au distrus cartierul turcesc din Sinop, ruina e deplină, nici o casă nu mai stă în picioare, 
locuitorii oraşului fugind alături de guvernator de la prima împuşcătură. 


Potrivit lui Slade, atacul rusesc s-a soldat la Sinop cu moartea a 2 700 de marinari turci, 
dintr-un total de 4 200. În oraş domnea haosul şi totul era distrus. Cafenelele s-au trans- 
format în spitale. Erau sute de civili răniţi, însă numai trei doctori. Abia după şase zile 
ruşii au încetat bombardamentul şi răniții au putut fi transportaţi cu vapoarele la Con- 
stantinopol?f. 

Câteva zile mai târziu, Slade a relatat Porții amănuntele bătăliei. A constatat că, în 
mod ciudat, miniştrii nu erau impresionați de veştile primite, confirmând bănuiala că 
turcii provocaseră atacul din partea ruşilor pentru a implica în război puterile occidentale : 


Odăile lor pline de perne plăcute şi înfăţişarea lor în caftane cu blană adânceau în gând, 
prin contrast, jalea din cafenelele mizere de la Sinop şi zbaterile celor de acolo. Ei au 
ascultat trista poveste aparent indiferenţi ; s-au uitat liniştiţi la reprezentarea panoramică a 
golfului Sinop, realizată la câteva zile după acea acţiune de locotenentul O'Reilly de pe 
Retribution. Un străin, neştiind nimic despre acel nil admirari al otomanilor, şi-ar fi 
închipuit că ascultă o relatare despre un dezastru din apele chinezilor şi se uită la o imagine 
despre acesta. 


De fapt, înfrângerea a reanimat eforturile diplomatice ale Porții. Era un semn al in- 
fluenţei lui Reşid şi al hotărârii sale de a preveni escaladarea războiului. După părerea 
lui, pentru a se ajunge la un acord cu implicarea puterilor occidentale, era necesar un 
ultim efort pentru a le atrage de partea turcilor în eventualitatea unui răzhoi seneral 

Pe 5 decembrie, contele Buol, ministrul austriac de Externe, le-a prezentat ruşilor 
un set de clauze de pace din partea Porții ce fuseseră acceptate de cele patru puteri 
(Austria, Prusia, Marea Britanie şi Franţa) la Conferinţa de la Viena. Dacă ţarul era de 
acord cu retragerea imediată din Principatele Române, turcii şi-ar fi trimis reprezentanţi 
să negocieze pacea direct cu ruşii, sub supraveghere internaţională. Ei au promis să îşi 
reînnoiască tratatele cu Rusia şi să îi accepte propunerile privind Ţara Sfântă. Pe 18 de- 
cembrie, Marele Divan a aprobat acceptarea păcii în aceste condiţii. 

La Constantinopol aveau loc demonstraţii ale studenţilor din instituţiile de învăţă- 
mânt religioase, înfuriaţi de decizia Marelui Divan. „În ultimele trei zile, capitala turcă 
s-a aflat într-o stare de insurecție”, relata Stratford Canning pe 23 decembrie. Studenţii 
s-au reunit în adunări ilegale şi i-au ameninţat pe Reşid Paşa şi pe ceilalţi miniştri. Au 
circulat zvonuri despre masacrarea creştinilor în cartierele europene ale oraşului. 
Stratford a invitat diplomaţi să se adăpostească împreună cu familiile lor în ambasada 
britanică. I-a scris lui Reşid Paşa, îndemnându-l să rămână ferm împotriva studenţilor, 
dar Reşid, care nu avea faima unui om curajos, demisionase şi se ascundea în casa fiului 
său de la Beşiktaş. Stratford nu a reuşit să dea de el. Temându-se de o revoluţie religioasă, 
el a adus spre centrul capitalei câteva vapoare ale flotei britanice de la Beykoz şi a mers 
la sultan să îi ceară să ia măsuri ferme împotriva potenţialilor insurgenți. În ziua 
următoare, 160 de studenţi religioşi au fost arestaţi de poliţie şi aduşi în faţa Marelui 
Divan. Când li s-a cerut să dea socoteală pentru insurecție, liderii lor au răspuns că 
Marele Divan „a nesocotit prevederile Coranului despre pacea de după război”. După 
ce li s-a explicat că Poarta nu încheiase pacea, ci doar stabilise condiţiile negocierii, 
studenţii au fost întrebaţi dacă ar vrea să meargă pe front, dacă îşi doreau atât de mult 
războiul, dar aceştia au răspuns că datoria lor era să predice, nu să lupte. Au fost exi- 
laţi în Creta?5. 

Ştirile de la Sinop au ajuns la Londra pe 11 decembrie. Distrugerea flotei turce a fost 
o acţiune justificată a ruşilor, care, la urma urmelor, erau în război cu Turcia, dar presa 
britanică a declarat-o imediat „atrocitate” şi „masacru” şi a făcut afirmaţii absolut exa- 
gerate conform cărora 4 000 de civili fuseseră ucişi de ruşi. „Sinop”, afirma The Times, 
„spulberă speranţele pe care am fost încurajați să le avem în privinţa pacificării... Am 
considerat că este de datoria noastră să sprijinim şi să apărăm cauza păcii atât timp cât 
pacea era compatibilă cu onoarea şi demnitatea ţării noastre... dar împăratul Rusiei le-a 
aruncat mănuşa puterilor maritime... iar acum războiul a început cu adevărat”. Chronicle 
declara : „Vom scoate sabia, dacă trebuie să scoatem sabia, nu numai pentru a menţine 
independenţa unui aliat, ci şi pentru a umili ambițiile şi a zădărnici maşinaţiunile unui 
despot ale cărui pretenţii intolerabile l-au făcut duşmanul tuturor naţiunilor civilizate”. 
Presa din provincie urma linia belicoasă şi rusofobă de pe Fleet Street”. „Dacă doar 
îi vorbim ţarului, asta nu va duce la nimic”, susţinea un editorial din Sheffield and 
Rotherham Independent. „Se pare că a venit momentul să acţionăm pentru a nimici 
planurile şi eforturile nefaste ale Rusiei.” La Londra, Manchester, Rochdale, Sheffield, 
Newcastle şi în multe alte oraşe aveau loc întruniri publice în apărarea Turciei. La Paisley, 
propagandistul antirus David Urquhart a ţinut un discurs de două ore în faţa mulţimii, 
încheind cu îndemnul „către poporul Angliei... să îi ceară suveranului său fie să declare 


*  Stradă din Londra pe care se află redacţiile principalelor ziare britanice (n.tr.). 

război Rusiei, fie să retragă escadrila britanică din apele turceşti”. Ziarele publicau 
petiţii către regină prin care i se cerea o atitudine mai energică împotriva Rusiei? 
Poziţia guvernului britanic - o coaliţie fragilă formată din liberali şi conservatori 
orientaţi spre economia de piaţă, menţinută cu dificultate de lordul Aberdeen - a fost 
grav afectată de reacţia publicului faţă de Sinop. La început, guvernul a reacţionat calm 
la aflarea ştirilor. Majoritatea membrilor cabinetului împărtăşeau părerea prim-ministru- 
lui că trebuia să se acorde mai mult timp iniţiativelor de pace promovate de austrieci. 
Erau de acord că flota britanică şi cea franceză trebuiau să îşi facă simțită prezenţa în 
Marea Neagră, dar considerau că această etalare a forţei navale ar fi mai curând menită 
să îi determine pe ruşi să accepte negocierile de pace decât să provoace un război. 
Domnea sentimentul că Marea Britanie nu ar trebui târâtă într-un război de către turci, 
care atrăseseră singuri dezastrul asupra lor. După cum avertizase regina Victoria insăşi : 


„„„ne-am asumat, alături de Franţa, toate riscurile unui război european, fără a impune 
Turciei vreo condiţie în legătură cu provocarea acestuia. Cei 120 de turci fanatici care con- 
stituie Divanul de la Constantinopol au fost lăsaţi să decidă singuri linia politicii de urmat 
şi, totodată, li s-a dat de înţeles că Anglia şi Franţa s-au angajat să apere teritoriul turcesc! 
Acest lucru le-a conferit o putere pe care parlamentul a ezitat să o încredinţeze chiar 
Coroanei Britanice?. 


În această etapă, regina era de acord cu Aberdeen că invadarea principatelor nu 
trebuia să fie considerată un motiv de război împotriva Rusiei. La fel ca el, regina tindea 
să aibă încredere în ţar, pe care îl întâlnise cu zece ani în urmă şi il plăcuse, şi credea 
că acţiunile lui agresive ar trebui înfrânate. Vederile ei erau antiturceşti, ceea ce îi 
influenţa şi atitudinea faţă de invazia rusă. Înainte de Sinop, Victoria scrisese în jurnalul 
său că „ar fi în interesul păcii şi, în general, un mare avantaj dacă turcii ar fi drastic 
înfrânți”. Ulterior a adoptat o altă opinie în privinţa invaziei, sperând că o victorie a 
ruşilor în lupta cu turcii ar face ambele părţi mai maleabile faţă de iniţiativele europene 
de pace. „O victorie decisivă a ruşilor pe uscat ar putea avea şi am convingerea că va 
avea un efect pacificator, făcându-i pe împărat mărinimos, iar pe turci să asculte de 
rațiune”, nota ea în jurnal pe 15 decembrie?. 

A face faţă atitudinii belicoase a Turciei era un lucru, dar era cu totul altceva să te 
confrunţi cu strigătele de luptă ale presei britanice, mai ales că Palmerston, care demi- 
sionase din cabinet pe 14 decembrie, aparent în urma unei remanieri parlamentare, îşi 
alătura vocea celor ce solicitau o acţiune militară — scopul său era să-l conteste pe Aberdeen 
cel dornic de pace din afara guvernului, prin mobilizarea opiniei publice în sprijinul 
propriei campanii pentru o politică externă mai agresivă. Palmerston susţinea că acţiunea 
de la Sinop a fost un atac indirect la adresa puterilor occidentale, care îşi trimiseseră 
navele de război în Bosfor ca avertisment dat Rusiei. „Flota sultanului a fost distrusă 
într-un golf turcesc, unde flotele engleză şi francă, dacă ar fi fost prezente, ar fi putut 
să o apere”, îi explica el lui Seymour. Sinop a fost o dovadă a agresiunii ruse -— a fost 
pretextul moral de care avea nevoie Marea Britanie (şi pe care îl urmărise Palmerston) 
pentru a anihila ameninţarea rusă în Est -, iar continuarea negocierilor de pace de la 
Viena nu ar fi făcut decât să îngreuneze lupta occidentalilor în acest „război just şi ne- 
cesar”. În cadrul cabinetului, Palmerston era susţinut de Russell, preşedintele Camerei 
Comunelor, şi, în mod crucial, de Clarendon, ministrul de Externe, care a adoptat poziţia 

lui Palmerston când a simţit reacţia publică la distrugerea flotei turceşti (regina nota în 
jurnalul său pe 15 decembrie că acesta devenise „mai războinic decât înainte, de teama 
ziarelor”). „Crezi că îmi pasă prea mult de opinia publică”, îi scria el lui Aberdeen pe 
18 decembrie, „însă, de fapt, când măcelul cumplit de la Sinop va ajunge să fie cunoscut, 
vom fi extrem de compromişi dacă, fie şi numai pentru numărul de vieţi pierdute, nu 
vom lua măsuri ferme ca să prevenim repetarea unei asemenea atrocități ”20. 

Cum Palmerston nu mai făcea parte din guvern, sarcina de a reprezenta tabăra care 
era în favoarea războiului i-a revenit lui Clarendon. Sinopul demonstrase că ruşii nu 
aveau „de fapt nici o intenţie să facă pace, chiar dacă turcii ar propune condiţii rezo- 
nabile”, i-a spus Clarendon lui Aberdeen, astfel încât era inutil să se mai discute cu ei. 
EI l-a îndemnat pe prim-ministru să folosească Sinopul ca un „argument moral” pentru 
a respinge iniţiativa de pace austriacă şi să ia măsuri energice împotriva Rusiei. Decis 
să submineze negocierile de pace, i-a spus lui Stratford să-i instruiască pe turci să fie 
mai fermi pe poziţie şi l-a avertizat pe Buol că Austria era prea blândă cu Rusia. Era 
prea târziu pentru negocieri, i-a spus lordului Cowley, ambasadorul britanic la Paris ; 
sosise vremea ca puterile occidentale să „termine Rusia ca putere navală în Est”?l. 

Sprijinul francezilor era vital pentru Palmerston şi pentru tabăra care era în favoarea 
războiului. Napoleon era hotărât să folosească Sinopul ca pretext pentru a lua măsuri 
energice împotriva Rusiei, pe de o parte, socotind că aceasta era o ocazie să cimenteze 
o alianţă cu Marea Britanie şi, pe de altă parte, considerând că împăratul Franţei nu ar 
trebui să tolereze umilirea flotei sale, dacă acţiunea ruşilor ar fi rămas nepedepsită. Pe 
19 decembrie a propus ca flotele franceză şi britanică să pătrundă în Marea Neagră şi 
să forţeze întoarcerea la Sevastopol a tuturor navelor de război ruseşti. A ameninţat chiar 
că Franţa va acţiona singură dacă Marea Britanie refuza. A fost de ajuns pentru ca 
Aberdeen să cedeze, deşi fără tragere de inimă: teama de o Franţă renăscută, dacă nu 
teama de Rusia, i-a forţat mâna. Pe 22 decembrie s-a convenit ca o flotă mixtă să pro- 
tejeze navigația turcilor pe Marea Neagră. Palmerston a revenit în guvern ca lider incon- 
testabil al taberei în favoarea războiului, în ajunul Crăciunului "?. 


* 


Dar originile Războiului Crimeii nu pot fi înţelese studiind doar motivele oamenilor 
de stat şi ale diplomaților. Acesta a fost un război - primul din istorie - determinat de 
presiunea exercitată de presă şi de opinia publică. Odată cu dezvoltarea căilor ferate ce 
au permis, în anii 1840 şi 1850, apariţia unei prese naţionale, opinia publică a devenit 
o forţă importantă a politicii britanice, depăşind incontestabil chiar influenţa parlamentu- 
lui şi a guvernului. The Times, principalul ziar din ţară, era de mult asociat cu Partidul 
Conservator, dar acţiona şi se percepea tot mai mult ca o adevărată instituţie naţională, 
0 „a patra putere”, după cum spunea Henry Reeve, editorul pentru externe, care scria 
despre profesia sa în 1855: „Jurnalismul nu este un mijloc prin care se exprimă diversele 
categorii ale clasei aflate la putere ; este mai curând mijlocul prin care inteligenţa colec- 
tivă a naţiunii îi critică şi îi ţine sub control pe toţi. E cu adevărat «a patra putere» a 
Regatului ; nu este doar partenerul scris şi glasul treimii care vorbeşte”. Guvernul nu 
prea avea cum să nu recunoască această nouă realitate. „Un ministru englez trebuie să 
facă pe plac presei”, se lamenta Aberdeen, conservator din vechea şcoală, care îşi petre- 
cea timpul între palat şi clubul său de pe Pall Mall. „Ziarele urlă mereu despre ingerinţe. 
Sunt certăreţe şi fac şi guvernul să fie certăreţ. "* 

Palmerston 


În acest sens, Palmerston a fost primul politician cu adevărat modern. El a înţeles 
Că este necesar să câştige bunăvoința presei şi să se adreseze publicului îm cuvinte simple 
pentru a crea un electorat bazat pe mase. Ceea ce l-a ajutat să realizeze acest lucru a 
fost războiul împotriva Rusiei. Politica externă promovată de el a captivat publicul britanic 
ca o întrupare a propriului caracter şi a idealurilor populare : era protestantă şi iubitoare 
de libertate, energică şi aventuroasă, încrezătoare şi îndrăzneață, războinică în apărarea 
omului mărunt, plină de mândrie britanică şi dispreţuitoare faţă de străini, în special 
faţă de cei de religie romano-catolică şi ortodoxă, cărora Palmerston le atribuia cele mai 
grave vicii şi excese de pe continent. Publicului îi plăcea foarte mult angajamentul lui 
verbal faţă de intervenţionismul liberal în străinătate : îi întărea opinia tipic englezească 
potrivit căreia Marea Britanie era cea mai mare ţară din lume şi Că sarcina guvernului 
ar fi să îi exporte modul de viaţă către cei mai puţin norocoşi care trăiau dincolo de 
țărmurile sale. 

Palmerston a devenit atât de popular, iar politica sa externă a ajuns în aşa măsură 
asociată cu apărarea „valorilor britanice” în percepţia publicului, încât oricine încerca 
să oprească tendinţa spre război putea fi defăimat de presa patriotică. Aceasta a fost 

soarta pacifiştilor Richard Cobden şi John Bright, promotori radicali ai liberului schimb, 
al căror refuz de a considera Rusia o ameninţare la adresa intereselor britanice (care, 
în opinia lor, erau mai bine servite prin comerţul cu Rusia) a dus la denunţarea lor de 
către presă ca „proruşi” şi, ca atare, „neenglezi”. Chiar prinţul Albert, ale cărui obiceiuri 
continentale stârneau antipatie, s-a trezit atacat ca german sau rus (mulţi oameni păreau 
incapabili să facă deosebirea între cele două). Presa, în special Morning Advertiser (tabloi- 
dul acelor vremuri), l-a acuzat de trădare după ce s-a zvonit că demisia lui Palmerston 
din decembrie a fost cauzată de o intrigă de la curte. Când Palmerston a revenit în 
funcţie, o anumită parte a presei, cea mai injurioasă, a publicat numeroase ştiri conform 
cărora Albert fusese închis în Turnul Londrei pentru trădare, iar mulţimea s-a adunat 
acolo să îl zărească pe prinţul întemnițat. Moming Advertiser îndemna chiar ca el să fie 
executat, adăugând drept motivaţie : „Mai bine să fie vărsate pe Tower Hill câteva picături 
de sânge vinovat decât să fie împiedicată o ţară în dorinţa sa de război ! ”. Regina Victoria 
a fost atât de revoltată, încât a ameninţat că abdică. Aberdeen şi Russell au vorbit în 
numele reginei cu editorii tuturor ziarelor mari, dar răspunsul pe care l-au primit dădea 
puţine speranţe de încetare a campaniei : editorii înşişi aprobaseră articolele şi, în unele 
cazuri, le scriseseră ei înşişi fiindcă ajutau la vânzarea ziarelor 

În imaginaţia populară, lupta împotriva Rusiei implica „principii britanice” - apărarea 
libertăţii, a civilizaţiei şi a comerţului liber. Protejarea Turciei împotriva Rusiei era aso- 
ciată cu virtutea britanică galantă a apărării celor neputincioşi şi slabi de tirani şi bătăuşi. 
În percepţia publică, ura faţă de ruşi a făcut din turci un model de virtute - o concepţie 
romantică avându-şi originile în 1849, când turcii le acordaseră azil luptătorilor maghiari 
şi polonezi împotriva opresiunii ţariste. La începutul anului 1854, când turcofilul Urguhart 
a fondat Asociaţia pentru apărarea Turciei şi a altor ţări împotriva divizării, mii de radi- 
cali au aderat în scurt timp la aceasta. 

Chestiunea apărării turcilor musulmani de ruşii creştini reprezenta un obstacol major 
pentru conservatorii anglicani ca Aberdeen şi Gladstone şi chiar pentru regină, ale cărei 
simpatii religioase o făceau să le fie ostilă turcilor (în secret, ea dorea întemeierea unui 
„imperiu grec” care să ia locul otomanilor în Europa şi spera că, în timp, „turcii vor 
deveni cu toții creştini”)*5. Obstacolul nu era luat în seamă de radicalii evanghelici, care 
se refereau la reformele Tanzimatului ca la o dovadă a liberalismului turcilor şi a tole- 
ranţei lor religioase. Unii capi ai Bisericii susțineau chiar că turcii contribuiseră la răs- 
pândirea protestantismului în Orientul Mijlociu — idee fundamentată în bună măsură pe 
activitatea desfăşurată de misionarii protestanți în Imperiul Otoman. Deoarece Poarta 
le interzicea să convertească musulmani, misionarii anglicani se concentraseră asupra 
ortodocşilor şi catolicilor şi toţi convertiţii veneau cu câte o poveste despre reaua purtare 
a preoţilor lor. Problema a fost abordată de lordul Shaftesbury în cadrul unei dezbateri 
în Camera Lorzilor privind suprimarea de către otomani a revoltelor greceşti din Tesalia 
şi Epir. Într-un discurs inspirat de ardoarea misionarilor evanghelici, Shaftesbury a 
susţinut că creştinii din Balcani erau în egală măsură victimele preoţilor ortodocşi şi ale 
susținătorilor lor ruşi ca şi ale autorităţilor turce. Din punctul de vedere al convertirii 
creştinilor la religia protestantă, a conchis Shaftesbury, dominaţia turcă era de preferat 
unei influenţe mai mari a ţarului, care nu a permis nici măcar circulaţia Bibliei în limba 
rusă în teritoriile sale”. Dacă ruşii cucereau Balcanii, se lăsa aceeaşi beznă şi se pierdea 


* Până în anii 1870 nu a existat o Biblie în rusă, ci doar o Psaltire şi o Carte a Orelor. 





tul Mormânt 


ani 


1. Paştele la Sf 





2. Pelerini ruşi la Ierusalim 


-- 





3. Tunuri în faţa moscheii Nusretiye din 
Constantinopol, 1854; amplasată aproape de fonderiile 
care produceau tunuri şi de cazarma artileriei 
din zona 'Tophane, moscheea a fost construită de 
Mahmud al II-lea în 1823-1826 şi denumită Nusretiye 
(Victoria) pentru a celebra înfrângerea trupelor de 
ieniceri rebele şi instituirea unei noi armate otomane 
după modelul occidental 

4. Nicolae I, 1852, de Franz Kruper 





How the Russians aspire to all that is well-established. 





5. Una dintre imaginile rusofobe din Histoire pittoresque, dramatique et caricaturale de la 
sainte Russie de Gustave Dore, 1854 


6. Palmerston şi Nicolae I 
se pregătesc să se ia la bătaie (Punch) 


NOW FOR IT! 
A Botto betmoea “Pam, the Downing Street Pet," and “The Bassian Spider.” 





7. Nicolae I din perspectiva 
revistei Punch 


SAINT NICHOLAS OF RUSSIA. 





8. Una dintre primele 
fotografii de război: 
trupe turceşti pe frontul 
dunărean, 1854, 

de Carol Szathmari 








9. Grup de militari din Gărzile Coldstream la Scutari, 1854; de partea cealaltă 
a Bosforului se zăreşte Constantinopolul ; de remarcat consoartele militarilor, 
care par la fel de viguroase ca soţii lor 





11. Golful Balaklava, 1855 


13. Soldaţi francezi în picioare lânpă un grup «de zuavi, 1855 

15. O ilustrare a atitudinii rasiste a britanicilor 
faţă de aliaţii lor turci, din Punch, 1855 

orice speranţă pentru religia protestantă în regiune. Poarta, în schimb, susţinea Shaftesbury, 
nu era ostilă activităţilor misionare ale anglicanilor : intervenise pentru a-i apăra pe 
convertiţii protestanți de persecuțiile din partea altor creştini şi, în 1850, acordase chiar 
statutul de mille: religiei protestante (a uitat să menţioneze ci, după legea otomană, 
musulmanii Care se converteau la altă religie erau condamnaţi la moarte). Ca mulţi 
anglicani, Shaftesbury a prezentat o imagine agreabilă a islamului, ale cărui ritualuri 
liniştite păreau mai aproape de formele lor de rugăciune contemplativ ă decât ritualurile 
zgomotoase şi semipăgâne ale ortodocşilor. Asemenea concepţiierau obişnuite în rândul 
comunităţii evanghelice. La o întâlnire publică desfăşurată în decembrie pentru a discuta 
despre conflictul ruso-turc, unul dintre vorbitori a insistat că „murcul nu era păgân. El 
era unitarian”. „Cât despre ortodocşii ruşi sau grecii creştini”, scrăa Newcastle Guardian, 
„elnu a spus nimic împotriva credinţei lor, dar aceştia erau o rasă smintită de dansatori 
şi scripcari. A vorbit din ceea ce a constatat personal”*$. 

Simpla menționare a numelui sultanului era suficientă pentru a stârni aplauze fur- 
tunoase. La o întâlnire ce a avut loc la un teatru din Chester, două mii de oameni au 
aprobat cu ovaţii o rezoluţie prin care se cerea guvernului să il sprijine pe sultan „cu 
mijloacele cele mai agresive” fiindcă : 


„„„nu există nici un suveran în Europa care să fie mai îndreptăţit decât sultanul la un sprijin 
pentru această ţară ; nici un suveran care să fi făcut mai mult pentru toleranța religioasă ; 
căci el a instituit egalitatea religioasă în ţinuturile sale. Nu ar fi deloc dezonorant pentru 
englezi dacă l-ar pune pe picior de egalitate cu regii ce au purtat numele Alfred şi Edward ; 
şi, dacă în actuala criză va fi sprijinit de naţiunile Europei Occidentale aşa cum se cuvine, 
el îşi va face ţinuturile fericite şi prospere şi va stabili între ele si Marea Britanie relaţii 
comerciale reciproc avantajoase. 


Când a sugerat că s-ar putea ca creştinii din Balcani să prefere protecţia ţarului, şi nu 
continuarea dominaţiei sultanului, The Times a fost atacat pe un ton naţionalist vehement 
de către Morning Herald şi Morning Advertiser, care l-au acuzatcă este neenglez : „E în 
limba engleză, dar aceasta este singura lui trăsătură englezească. Acolo unde este vorba 
de Rusia, este de sus şi până jos rusesc” 

Şi în Franţa presa avea o puternică influenţă asupra politicii externe a lui Napoleon. 
Cea mai mare presiune era exercitată de presa catolică de provincie, care îndemnase la 
un război împotriva Rusiei încă de la începutul disputei privind Ţara Sfântă. Apelurile 
acesteia au devenit şi mai insistente în urma ştirilor despre Sinop. „Um război cu Rusia 
este regretabil, dar necesar şi inevitabil”, afirma un editorial din Union franc-comtoise 
pe 1 ianuarie 1854, fiindcă, „dacă Franţa şi Marea Britanie nu vor opri ameninţarea 
rusă în Turcia, vor fi şi ele înrobite de ruşi ca turcii”. 

Laitmotivul acestei propagande antiruse era „cruciada civilizaţiei împotriva bar- 
bariei” — temă care predomină şi în bestsellerul lui Gustave Dor€ din 1854, Histoire 
pittoresque, dramatique et caricaturale de la Sainte Russie. Principala idee a acestui 
prototip al benzilor desenate semnat de Dor€ - că barbaria Rusiei se afla la originea 
agresiunii acesteia — era foarte răspândită în rândul celor care făceau lobby în favoarea 
războiului de ambele părţi ale Canalului Mânecii. În Marca Britanie, aceasta era folosită 
pentru a contracara argumentul lui Cobden şi Brighl că Rusia cra prea înapoiată pentru 
a invada Anglia : a fost lansată o campanie publicitiră pentru a se aduce dovezi că Rusia 

avea nevoie să îşi sporească resursele prin expansiune teritorială tocmai pentru că era 
atât de înapoiată. În Franţa, disputa avea o tentă culturală mai puternică, invitând la o 
comparaţie între ruşi şi huni. „Împăratul Nicolae este mai curând ca Attila”, susţinea 
un editorial din Impartial la sfârşitul lui ianuarie 1854. 


A susţine că este altfel înseamnă a răsturna orice noţiune de ordine şi dreptate. Falsitatea 
în politică şi falsitatea în religie - asta reprezintă Rusia. Barbaria ei, care încearcă să ne 
maimuţărească civilizaţia, ne inspiră neîncredere ; despotismul ei ne umple de oroare... 
Despotismul ei e potrivit poate pentru o populaţie care se târăşte la graniţa dintre animalitate 
asemenea unei haite de fiare sălbatice ; dar nu e potrivit pentru un popor civilizat... Politica 
lui Nicolae a stârnit o furtună de indignare în toate statele civilizate ale Europei ; e politica 
violului şi a jafului ; sunt bandiți pe scară largă*. 


Pentru presa ultramontană, cea mai mare ameninţare la adresa civilizaţiei occidentale 
era religia Rusiei. Se susţinea că, dacă nu era oprită înaintarea spre vest a armatelor 
ţarului, creştinismul va fi cucerit de ortodocşi şi catolicii vor suferi un nou val de 
persecuții. „Dacă le îngăduim ruşilor să pună stăpânire Turcia”, scria editorul publicaţiei 
Union franc-comtoise, „vom vedea în curând cum erezia ortodoxă ne este impusă tuturor 
de armele cazace ; Europa îşi va pierde nu numai libertatea, ci şi religia... Vom fi nevoiţi 
să ne uităm cum copiii noştri sunt educați în schisma ortodoxă, iar religia catolică va 
pieri în deşerturile îngheţate ale Siberiei, unde vor fi trimişi cei care vor ridica glasul 
în apărarea ei”. Reluând cuvintele cardinalului de Paris, Spectareur de Dijon îi chema 
pe catolicii din Franţa să poarte un „război sfânt” împotriva ruşilor şi a grecilor pentru 
a-şi apăra moştenirea religioasă : 


Rusia reprezintă o ameninţare deosebită pentru toţi catolicii şi nici unul dintre noi nu ar 
trebui să înţeleagă greşit acest lucru. Împăratul Nicolae vorbeşte despre privilegii pentru 
greci la Sfântul Mormânt, privilegii cumpărate cu sânge rusesc. Vor trece secole până când 
ruşii vor vărsa doar o mică parte din sângele vărsat de francezi în cruciadele pentru Locurile 
Sfinte... Acolo avem de păstrat o moştenire, de apărat un interes. Dar asta nu e totul. Suntem 
ameninţaţi în mod direct de prozelitismul Bisericii Ortodoxe Ruse. Ştim că la Sankt-Petersburg 
ei visează să impună Occidentului o autocraţie religioasă. Speră să ne convertească la erezia 
lor prin expansiunea nelimitată a puterii militare. Dacă Rusia se va instala în Bosfor, va 
cuceri Roma la fel de rapid ca Marsilia. Un atac rapid va fi suficient pentru a-i îndepărta 
pe papă şi pe cardinali înainte să poată interveni cineva. 


Pentru presa catolică din provincie, acest război sfânt era şi o ocazie de a întări disci- 
plina religioasă acasă — pentru a contracara influenţa seculară a Revoluţiei şi a reinstala 
Biserica în centrul vieţii naţionale. Francezii care fuseseră separați de baricade în 1848 
aveau să se unească acum în lupta pentru apărarea propriei credinţe”?. 

Napoleon a preluat această idee. Fără îndoială, îşi imagina că un război glorios ar 
reconcilia națiunea cu armata represivă din timpul loviturii sale de stat. Dar entuziasmul 
său nu a fost niciodată împărtăşit cu adevărat de poporul francez, care a rămas în general 
indiferent la disputa privind Ţara Sfântă şi Chestiunea Orientală chiar şi după ce au 
ajuns ştirile despre bătălia de la Sinop. Napoleon era cel care vorbea despre mersul înainte 
pe „calea onoarei” şi lupta împotriva agresiunii ruse, iar presa era cea care dădea glas 
„indignării publicului francez” ; dar, potrivit rapoartelor prefecţilor şi ale procuratorilor 

locali, oamenii de rând rămâneau indiferenți. Deşi francezii avtau să lupte — şi să moară - 
în Crimeea în număr mult mai mare decât britanicii, nu au fost nici odată atât de incitaţi 
de cauzele războiului ca aliaţii lor. Chiar şi numai pentru faptul că francezii erau ostili 
ideii unui război în care ar fi aliaţi cu englezii, inamicii lor tradiţionali. Domnea senti- 
mentul că Franţa era târâtă într-un război ce urma să fie purtat pentru interesele imperiale 
britanice - o temă constant invocată de opoziţia lui Napoleon — şi că ea va fi cea care va 
plăti. În special cei din mediul afacerilor se opuneau războiului, temându-se de o creştere 
a taxelor şi de o epuizare a economiei. Se prevedea că, în mai puţin un an, orice război 
ar deveni atât de nepopular, încât Franţa ar fi nevoită să ceară pace. 

La sfârşitul lui ianuarie, sentimentele antiruse se răspândiseră şi în anturajul împăra- 
tului. În cadrul unui consiliu al oficialilor de rang înalt convocat de Napoleon pentru a 
discuta despre protestele Rusiei împotriva sosirii flotelor franceză şi britanică în Marea 
Neagră pe 4 ianuarie, doi dintre cei mai apropiaţi aliaţi politici ai împăratului, Jean 
Bineau, ministrul de Finanţe, şi Achille Fould, un consilier de stat, au susţinut necesitatea 
unui compromis cu Rusia pentru a nu se ajunge la război. Ei erau îngrijoraţi pentru că 
nu se făcuseră pregătiri militare: în primele luni ale anului 1854, armata nu era 
mobilizată sau gata de război, fiind diminuată pentru a calma temerile britanicilor de o 
invazie franceză după lovitura de stat din decembrie 1851. Bineau a ameninţat chiar că 
demisionează dacă izbucneşte războiul, pe motiv că ar fi fost imposibil să se colecteze 
taxele necesare fără să izbucnească tulburări sociale majore (o ameninţare pe care nu a 
pus-o în aplicare). Aceste glasuri care îşi exprimau dezacordul au fost de natură să îl 
tempereze pe Napoleon îndeajuns încât să se răzgândească în legătură cu planurile de 
război şi să caute din nou o soluţionare diplomatică a crizei. Pe 29 ianuarie i-a scris 
direct ţarului, oferindu-se să negocieze un acord cu medierea austriecilor şi propunând 
ca bază a negocierilor ca francezii şi britanicii să îşi retragă flotele din Marea Neagră 
dacă ţarul îşi retrăgea trupele din Principatele Române. Scrisoarea lui Napoleon a fost 
dată imediat publicităţii - o măsură menită să dovedească publicului francez neliniştit 
că făcea tot ceea ce îi stătea în putinţă în vederea păcii, după cum el însuşi îi mărturisise 
baronului Hiibner, ambasadorul austriac la Paris. 

Palmerston şi partida lui în favoarea războiului erau foarte atenţi la ce făceau francezii. 
Se temeau că Napoleon va încerca să se retragă în ultimul moment dintr-o confruntare 
decisivă cu Rusia şi recurgeau la toate mijloacele de care dispuneau pentru a-i întări 
hotărârea şi a-i submina eforturile de reglementare diplomatică. Britanicii, nu francezii 
erau cei care doreau războiul şi exercitau presiuni în această direcţie în primele luni ale 
anului 1854. 


Sarcina lor a devenit mai uşoară datorită intransigenţei ţarului. Pe 16 februarie Rusia 
a rupt relaţiile cu Marea Britanie şi Franţa, retrăgându-şi ambasadorii de la Londra şi 
Paris. Cinci zile mai târziu, ţarul a respins propunerea lui Napoleon cu privire la un quid 
pro quo în Marea Neagră şi în principate. În schimb, a propus ca flotele occidentale să 
îi oprească pe turci să transporte arme spre țărmurile ruse ale Mării Negre - o aluzie clară 
la cauzele evenimentelor de la Sinop. Doar dacă era îndeplinită această condiţie se oferea 
să negocieze cu emisarul Porții la Sankt-Petersburg. Înţelegând că poziţia sa sfidătoare 
îndemna la război, l-a avertizat pe Napoleon că Rusia va [i în 1854 la fel ca în 1812. 

Era un refuz uimitor de brutal al ţarului faţă de francezi, care îi oferiseră cel mai 
bun mod de a evita o confruntare cu britanicii şi turcii. Soluţia franceză era singura lui 
şansă de a nu ajunge complet izolat pe continent. La sfârşitul lui ianuarie, el a încercat 
să stabilească relaţii cu austriecii şi prusacii, trimiţându-l la Viena pe contele Orlov, cu 
propunerea ca Rusia să apere Austria de puterile occidentale (o referire evidentă la 
temerile lui Franz Joseph că Napoleon le va face probleme Habsburgilor în Italia) dacă 
aceasta semna, alături de Prusia şi celelalte state germane, o declaraţie de neutralitate. 
Însă austriecii erau îngrijoraţi din cauza ofensivei ruşilor în Balcani ; nu au luat în seamă 
propunerea ţarului de a participa la împărţirea Imperiului Otoman şi au declarat clar că 
nu vor colabora cu ruşii decât dacă frontierele Turciei vor rămâne neschimbate. Austriecii 
erau atât de preocupaţi de pericolul unei răscoale sârbe în sprijinul ofensivei ruse, încât 
au amplasat un număr suplimentar de 25 000 de soldaţi la graniţa cu Serbia”. 

Până pe 9 februarie, ţarul a aflat că Orlov eşuase în misiunea pe care o avusese. 
Aflase şi că austriecii se pregăteau de fapt să îşi trimită trupele în Serbia pentru a preveni 
ocuparea acesteia de către armata lui. Astfel încât pare uimitor că a respins propunerea 
lui Napoleon, singura şansă de a evita un război împotriva puterilor occidentale pe care 
o mai avea — un război pe care ar fi trebuit să se teamă că îl va pierde dacă Austria ar 
fi fost împotriva Rusiei. E tentant de crezut, aşa cum fac unii istorici, că în ultima vreme 
Nicolae pierduse complet simţul măsurii, că predispoziţiei sale congenitale la tulburări 
mentale - impulsivitatea, comportamentul pripit şi irascibilitatea melancolică - i se 
adăugase aroganţa dobândită de un conducător autocrat care a auzit aproape 30 de ani 
vorbele unor linguşitori”?. În criza din 1853-1854 s-a comportat uneori ca un jucător 
nechibzuit care măreşte miza : după ani de jocuri desfăşurate cu răbdare pentru a conso- 
lida poziţia Rusiei în Orientul Mijlociu, risca totul într-un război împotriva turcilor, 
mizând cu nesăbuinţă pe o carte tot ce câştigase. 

Dar, din punctul lui de vedere, chiar era un joc de noroc? Din însemnările personale 
ale lui Nicolae ştim că era încrezător deoarece făcea comparații cu anul 1812. Se referea 
permanent la războiul purtat de fratele său mai mare împotriva lui Napoleon pentru a 
arăta de ce Rusia putea lupta singură împotriva lumii. „Dacă Europa mă va constrânge 
să intru în război”, scria el în februarie, „voi urma exemplul dat de fratele meu Alexandru 
în 1812, voi cuteza să intru într-un război fără compromisuri împotriva ei, mă voi retrage, 
dacă va fi nevoie, în spatele Uralilor şi nu voi lăsa armele din mână atât timp cât va mai 
fi picior de forţe străine pe undeva pe pământul Rusiei ”%%. 

Nu era un argument raţional. Nu se baza pe vreun calcul al forţelor armate de care 
dispunea ori pe vreo apreciere prudentă a dificultăţilor practice pe care le-ar fi întâmpinat 
ruşii în lupta împotriva forţelor superioare ale puterilor europene, dificultăţi semnalate 
adesea de Menşikov şi de ceilalţi comandanţi superiori ai săi, care îl avertizaseră de mai 
multe ori să nu provoace un război cu Turcia şi puterile occidentale invadând Principatele 
Române. Era pur şi simplu o reacţie emoţională determinată de mândria şi aroganţa 
ţarului, de o percepere infatuată a puterii şi prestigiului Rusiei şi, probabil mai presus 
de toate, de convingerea sa profundă că era implicat într-un război religios menit să 
îndeplinească misiunea providenţială a Rusiei în lume. Nicolae credea cu toată sinceritatea 
că fusese chemat de Dumnezeu să poarte un război sfânt pentru eliberarea ortodocşilor 
de stăpânirea musulmană şi că nimic nu îl putea abate de la această „cauză” divină. 
După cum îi explica în martie 1854 lui Frederic Wilhelm, regele Prusiei, era gata să 

poarte acest război singur împotriva puterilor occidentale în cazul in care acestea ar fi 
trecut de partea turcilor: 


Purtând un război nu pentru foloase lumeşti, nici pentru cuceriri, ci doar pentru un scop 
creştin, trebuie să fiu lăsat să lupt singur sub stindardul Sfintei Cmuci şi să-i văd pe ceilalţi, 
care îşi spun creştini, cum se unesc cu toţii în jurul Semilumii ca să lupte împotriva 
creştinismului ?... Nu-mi mai rămâne decât să lupt, să înving orissă pier demn, ca un martir 
al sfintei noastre credinţe, iar când spun asta, o fac în numele intregii Rusii“. 


Acestea nu erau cuvintele unui jucător necugetat ; erau aprecierile unui credincios. 

Refuzat de ţar, Napoleon nu a avut altă opţiune decât să îşi pună şi el semnătura pe 
ultimatumul dat de britanici Rusiei să se retragă din principate : pentru el era o problemă 
de mândrie şi prestigiu naţional. Ultimatumul, trimis ţarului pe 27 februarie, prevedea 
că, dacă nu răspunde în şase zile, puterile occidentale şi Rusia vor intra automat în stare 
de război. Nu se mai făcea nici o referire la negocieri de pace — ţarului nu i se mai 
dădea nici o ocazie să propună clauze -—, astfel încât scopul ultimatumului era în mod 
evident de a grăbi declanşarea unui război. Cum se ştia dinainte că ţarul va respinge 
ultimatumul — considera sub demnitatea sa să dea măcar un răspuns -, imediat ce l-au 
trimis, puterile occidentale s-au comportat practic ca şi cum războiul ar fi fost deja 
declarat. La sfârşitul lui februarie s-a trecut la mobilizarea trupelor. 

Pe 24 februarie, Antoine Cetty, intendentul armatei franceze, îi scria mareşalului de 
Castellane : 


Ţarul a răspuns negativ [la scrisoarea lui Napoleon]; nu mai rimâne decât să ne pregătim 
de război. Ideea împăratului era să facă tot ce-i stătea în putinţă pentru a nu trimite o forţă 
expediţionară în Răsărit, dar Anglia ne-a tras după ea în nerăbsdarea ei pripită de a intra 
în război. Era imposibil să se permită arborarea pe zidurile Constantinopolului a unui steag 
englezesc fără steagul nostru. Oriunde păşeşte singură, Anglia devine repede singura stăpână 
şi nu îşi lasă prada din mână. 


Despre asta era vorba în esenţă. În momentul luării deciziei, Napoleon ezitase în privinţa 
războiului. Însă în cele din urmă avea anevoie de alianţa cu britanicii şi se temea că va 
fi exclus de la împărţirea prăzii dacă nu li se va alătura în războiul pentru apărarea 
intereselor occidentale în Orientul Mijlociu. Pe 2 martie, împăratul francez a mărturisit 
într-un discurs susţinut în Senat şi Adunarea Legislativă: 


Franţa este la fel de interesată ca Anglia - poate chiar mai interesată - să se asigure că 
influenţa Rusiei nu se va extinde permanent asupra Constantinopolului ; fiindcă a domni 
la Constantinopol înseamnă a domni asupra Mediteranei ; şi cred că nici unul dintre 
dumneavoastră, domnilor, nu va spune că doar Anglia are interese vitale în această mare, 
care scaldă trei mii de leghe din țărmurile noastre... De ce mergem la Constantinopol? 
Mergem acolo împreună cu Anglia pentru a apăra cauza sultanului şi, nu mai puţin, pentru 
a proteja dreptul creştinilor ; mergem acolo pentru a apăra libertatea mărilor şi influenţa 
noastră legitimă în Mediterana“. 


De fapt, nu era deloc clar pentru ce vor lupta aliaţii. Asemenea multor războaie, 
expediţia aliaţilor în Est a început fără ca nimeni să ştic cu adevărat despre ce era vorba. 

A fost nevoie de mai multe luni pentru ca puterile occidentale să stabilească motivele 
războiului, în cursul unor îndelungate negocieri purtate între ele şi austrieci în anul 1854. 
Chiar şi după debarcarea în Crimeea, în septembrie, aliaţii erau departe de un consens 
în ceea ce priveşte obiectivele războiului. 

Francezii şi britanicii au avut concepții diferite încă de la început. În martie au avut 
loc o serie de conferinţe la Paris în cursul cărora s-au discutat obiectivele şi strategia. 
Francezii susțineau o campanie danubiană, precum şi una în Crimeea. Dacă Austria şi 
Prusia puteau fi convinse să intre în război de partea aliaţilor, francezii preferau o ofen- 
sivă terestră de amploare în principate şi în sudul Rusiei, combinată cu o campanie 
austriaco-prusacă în Polonia. Dar britanicii nu aveau încredere în austrieci — considerau 
că sunt prea blânzi cu Rusia - şi nu voiau să se angajeze într-o alianţă cu ei care ar fi 
putut împiedica planurile lor mai ambiţioase împotriva Rusiei. 

Guvernul britanic era scindat în privinţa obiectivelor şi strategiei sale de război. 
Aberdeen insista asupra unei campanii limitate pentru reinstituirea suveranităţii Turciei, 
în timp ce Palmerston şi partida sa în favoarea războiului susțineau o ofensivă mai agresivă 
pentru a diminua influenţa rusă în Orientul Apropiat şi a îngenunchea Rusia. Cele două 
părţi au ajuns la un oarecare compromis prin strategia navală concepută de Sir James 
Graham, Prim Lord al Amiralității, care se conturase ca reacţie la atacul de la Sinop, 
în decembrie 1853. Planul lui Graham era să se lanseze un atac fulger asupra Sevastopolului 
pentru distrugerea flotei ruse din Marea Neagră şi cucerirea Crimeii înainte de lansarea, 
în primăvară, a campaniei mai importante din Marea Baltică, ce ar fi adus forţele brita- 
nice la Sankt-Petersburg - strategie ce pornea de la planurile deja existente în eventuali- 
tatea unui război împotriva Franţei (în loc de Sevastopol, a se citi Cherbourg)“. 

Odată ce Marea Britanie a ajuns pe picior de război, în primele luni ale anului 1854, 
ideea unei campanii limitate pentru apărarea Turciei s-a pierdut în febra războiului ce 
cuprinsese ţara. Obiectivele Marii Britanii în război escaladaseră nu numai din cauza 
şovinismului belicos al presei, ci şi din convingerea că imensele costuri probabile ale 
războiului impuneau obiective superioare, „demne de onoarea şi măreţia Marii Britanii”. 
Palmerston revenea mereu la această temă. Obiectivele sale în ceea ce priveşte războiul 
sufereau modificări de detaliu, dar niciodată nu îşi schimbau caracterul antirus. Într-o 
notă adresată guvernului pe 19 martie a schiţat un plan ambițios de dezmembrare a Impe- 
riului Rus şi de redesenare a hărţii europene : Finlanda şi Insulele Aaland urmau să fie 
transferate de la Rusia Suediei ; provinciile baltice ale ţarului urmau să fie date Prusiei ; 
Polonia avea să fie extinsă ca regat independent şi zonă-tampon a Europei faţă de Rusia ; 
Austria urma să câştige de la ruşi Principatele Române şi Basarabia (şi să fie forţată să 
renunţe la nordul Italiei) ; Crimeea şi Georgia aveau să fie date Turciei ; iar Circazia 
să devină independentă sub protecţia turcilor. Planul impunea un război european major 
împotriva Rusiei, implicând Austria şi Prusia şi, în mod ideal, Suedia împotriva ruşilor. 
Guvernul a privit planul cu mult scepticism. Aberdeen, care spera la o campanie scurtă, 
astfel încât guvernul său să poată „reveni sârguincios la sarcinile reformei interne”, a 
obiectat spunând că ar fi nevoie de un alt Război de 30 de Ani. Dar Palmerston a con- 
tinuat să-şi promoveze planurile. Ba chiar, cu cât războiul dura mai mult, cu atât era 
mai decis să îl susţină, pe considerentul că doar „marile modificări teritoriale” ar putea 
justifica enormele pierderi de vieţi omeneşti din timpul războiului”. 

Până la sfârşitul lui martie, ideea de a transforma apărarea Turciei într-un război 
european mai amplu împotriva Rusiei ajunsese să se bucure de sprijinul multor politicieni 


UN RĂZBOI FALS 135 


britanici. Prinţul Albert se îndoia că Turcia va putea fi salvată, însă era convins că 
influenţa Rusiei în Europa putea fi frânată de un război care ar fi depossedat-o de teritoriile 
ei occidentale. Se gândea că Prusia putea fi atrasă în acest răzb:oi priin promisiunea unui 
„teritoriu care să o apere de o intruziune a Rusiei” şi susţinea adoptarea unor măsuri 
pentru a coopta statele germane, precum şi pentru a îmblânziursul rus, „căruia trebuie 
să i se scoată colții şi să i se taie ghearele”. EI i-a scris lui Leopold, regele belgian: 
„Întreaga Europă, inclusiv Belgia şi Germania, este foarte interesa tă ca integritatea şi 
independenţa Porții să fie asigurate pe viitor, dar este şi maiinteresată ca Rusia să fie 
învinsă şi pedepsită”. Sir Henry Layard, celebrul asiriolog şi membru al parlamentului, 
fost subsecretar de stat pentru Afaceri Externe, a chemat la război până când Rusia va 
fi fost „schilodită”. Stratford Canning a propus un război pentr destrămarea imperiului 
țarist „în beneficiul Poloniei şi al altor vecini spoliaţi, penru eliberarea durabilă a 
Europei de sub dictatura rusă”. Într-o scrisoare către Clarndon, Stratford sublinia 
necesitatea temperării intenţiilor Rusiei nu ţinându-i sub control „răbufnirile actuale”, 
ci şi prin inducerea „unui sentiment permanent de reţinere”. Scopul oricărui război al 
puterilor europene trebuia să fie anihilarea amenințării ruse o dată pentru totdeauna, 
susţinea Stratford, iar lupta trebuia continuată până când Rusia era înconjurată de o 
zonă-tampon de state independente (Principatele Române, Crimeea, Circazia şi Polonia), 
asigurându-se astfel acel sentiment de reţinere. Când guvernul se pregătea să declare 
război Rusiei, Russell i-a solicitat lui Clarendon ca în mesajul reginei către parlament 
să nu includă nici un element care ar angaja puterile occidemtale în ceea ce priveşte 
limitele teritoriale ale Europei din momentul respectiv“?. 

Chiar şi în această etapă, Aberdeen se arăta reticent faţă de declararea războiului. 
Pe 26 martie, în ajunul declaraţiei britanice, le-a spus reginei şi prinţului Albert că 
fusese „târât într-un război” de către Palmerston, care era susținut de presă şi de opinia 
publică. Cu trei luni în urmă, regina împărtăşea reticenţa lui Aberdeen de a angaja 
trupele britanice în apărarea turcilor. Acum însă vedea necesita tea războiului, după cum 
i-au explicat prim-ministrului ea şi Albert: 


Amândoi ne-am reiterat convingerea Că acum e necesar, ceea ce nu poate nega, şi mi-am 
exprimat părerea că nu l-am fi putut evita, Chiar dacă au existat greşeli şi adversităţi, că 
autoritatea şi abuzurile Rusiei trebuie contracarate. El nu a putut pricepe aceasta şi se 
gândea că e o „gogoriţă” — că singura Putere de temut era Franţa! - că cele 3 Puteri 
Nordice trebuie să rămână împreună, deşi nu putea spune pe ce bază. Fireşte, noi nu am 
putut fi de acord cu el şi am vorbit despre starea în care fusese adusă Germania de către 
împăratul Nicolae şi despre faptul că nu putem privi vremurile prezente la fel ca pe cele 
trecute. Totul s-a schimbat. Lordului Aberdeen nu îi plăcea să accepte asta, spunând că, 
fără îndoială, în scurt timp această ţară îşi va schimba părerea despre război şi va fi în 
întregime în favoarea păcii”. 


Nu este în totalitate clar ce înţelegea ea prin „totul s-a schimbat”. Poate se gândea la 
faptul că Franţa aderase la ultimatumul dat de Marea Britanie Rusiei şi că primele trupe 
britanice şi franceze ridicaseră ancora şi se aflau deja în drum spre Turcia. Ori poate 
credea, la fel ca Albert, că venise momentul ca statele germane să fie implicate într-un 
război european împotriva Rusiei, deoarece ocuparea principatelor de către aceasta 
reprezenta un pericol nou şi actual pentru continent. Dar este posibil să fi avut în vedere 
şi campania de presă xenofobă împotriva prinţului consort - o îngrijorare exprimată 

constant în jumalul ei pe parcursul acestor luni — şi să-şi fi dat seama că un război scurt 
încheiat cu o victorie ar asigura sprijinul public pentru monarhie. 

În acea seară, regina a dat un mic bal în familie pentru a sărbători ziua de naştere 
a vărului ei, ducele de Cambridge, care urma să plece în scurt timp la Constantinopol 
pentru a prelua comanda Diviziei 1 britanice. Contele Vitzthum von Eckstădt, ministrul 
saxon la Londra, a fost invitat la bal: 


Regina a luat parte la dansuri, inclusiv la un ree/ scoţian cu ducele de Hamilton şi lordul 
Elgin, amândoi în straie naţionale. Cum eu renunţasem să mai valsez, regina a dansat cu 
mine un cadril şi mi-a vorbit cu cea mai gentilă dezinvoltură despre evenimentele zilei, 
spunându-mi că în dimineaţa următoare, spre marele ei regret, va fi nevoită să declare 
război Rusiei. 


În dimineaţa următoare - cu o zi înainte ca francezii să declare război Rusiei —, declaraţia 
reginei a fost citită de Clarendon în parlament. După cum scria marele istoric al Răz- 
boiului Crimeii Alexander Kinglake (şi cuvintele sale sunt valabile pentru orice război) : 


Efortul de a aşterne în scris motivele unei acţiuni importante este o disciplină folositoare 
pentru Oamenii de stat; şi ar fi bine pentru omenire dacă, atunci când problema este 
într-adevăr în suspans, adepţii unei politici care duce la război ar fi obligaţi să iasă din negura 
comunicării orale şi a notelor personale şi să îşi aştearnă părerea ferm, într-un text scris. 


În cazul în care cei răspunzători de Războiul Crimeii ar fi redactat un asemenea docu- 
ment, acesta ar fi dezvălui că adevărata lor intenţie era să diminueze dimensiunea şi 
puterea Rusiei în beneficiul „Europei” şi în special al puterilor occidentale, dar nu se 
putea spune aşa ceva în mesajul reginei, care vorbea în schimb, în termenii cei mai vagi, 
despre apărarea Turciei fără interese egoiste, „pentru cauza binelui împotriva nedreptăţii”50. 


Imediat ce declaraţia a devenit publică, unii capi ai Bisericii au considerat războiul 
o luptă îndreptăţită şi o cruciadă. Duminică, 2 aprilie, de-a lungul şi de-a latul ţării, din 
amvoane s-au ţinut predici în favoarea războiului. Multe dintre ele au fost publicate în 
formă de broşuri, unele vânzându-se chiar în zeci de mii de exemplare, căci la acea epocă 
predicatorii aveau statut de celebrităţi atât în Biserica Anglicană, cât şi în cea noncon- 
formistă”. La Trinity Chapel de pe strada Conduit din cartierul londonez Mayfair, reve- 
rendul Henry Beamish a spus congregaţiei că era o „datorie creştină” pentru Anglia : 


„„„Să îşi interpună puterea pentru menţinerea independenţei unui aliat slab în faţa agresiunii 
nejustificabile a unui despot ambițios şi perfid şi să pedepsească prin puterea braţului său 
un act de oprimare egoistă şi barbară - o oprimare cu atât mai odioasă şi mai distructivă 
cu cât se încearcă justificarea ei prin promovarea cauzei libertăţii religioase şi a celor mai 
înalte interese ale împărăției lui Hristos. 


Miercuri, 26 aprilie, în ziua de post rezervată „umilinţei naţionale şi rugăciunii pentru 
declaraţia de război”, reverendul T.D. Harford Battersby a ţinut o predică la biserica 
St John din Keswick, în care a declarat: 

„comportamentul ambasadorilor şi oamenilor noştri de stat a fost atât de onorabil şi de 
sincer, atât de răbdător şi de cumpătat în negocierile care au dus la acest război, încât, în 
clipa de faţă, nu există motiv de umilinţă, ci mai curând de a m întări în justeţea noastră, 
şi va trebui mai degrabă să ne înfăţişăm înaintea lui Dumnezeu cu vorbe prin care să ne 
felicităm şi să spunem: „Îţi mulțumim ȚŢie, Doamne, că nu sumtem asemenea altor naţii, 
nedrepţi, lacomi, tiranici, cruzi ; suntem oameni credincioşi, oameni care citesc Biblia şi 
merg la biserică, trimitem misionari pe tot pământul”. 


În aceeaşi zi, la Brunswick Chapel din Leeds, reverendul Jokm James a spus că ofen- 
siva Rusiei împotriva Turciei era un atac „asupra celor mai sacre drepturi ale umanităţii 
noastre comune ; o atrocitate din aceeaşi categorie ca negoţul cu sclavi şi doar un pic 
mai puţin nelegiuită decât acesta”. Creştinii din Balcani, susţinea James, aveau, sub 
domnia sultanului, o libertate religioasă mai mare decât ar fi avut vreodată sub domnia 
ţarului : 


Lăsaţi Turcia sultanului şi, ajutaţi de bunele oficii ale Franţei şi Amglici , aceşti umili creştini 
se vor bucura, cu binecuvântarea lui Dumnezeu, de o libertate de conştiinţă perfectă... 
Daţi-o pe mâna Rusiei şi instituţiile vor fi distruse ; şcolile vor fi închise ; iar locurile lor 
de rugăciune vor fi ori dărâmate, ori transformate în temple ale unei credinţe la fel de 
pângărite, de descurajante şi de intolerante ca papistăşimea înszişi. Ce creştin britanic ar 
ezita în privinţa căii potrivite pentru o ţară ca a noastră, într-o situaţie ca aceasta ?... Res- 
pingerea cu orice preţ a hoardelor acestui Attila modern, care ame ninţă libertatea creştinilor, 
nu numai din Turcia, ci din întreaga lume civilizată, este un rizboi religios*?. 


Pentru a marca îmbarcarea „soldaţilor creştini” britanici ce plecau spre Orient, 
reverendul George Croly a ţinut o predică la biserica St Stephen din cartierul londonez 
Walbrook în care susţinea că Anglia se angaja într-un război pentru „apărarea omenirii” 
împotriva ruşilor, un „popor fără de speranţă şi degenerat”, înclinat să cucerească lumea. 
Era „un război religios” pentru apărarea adevăratei religii occidentale împotriva credinţei 
ortodoxe, „primul război oriental de după cruciade”. „Dacă înultimul război [împotriva 
lui Napoleon] Anglia a fost limanul principiilor libertăţii, în următorul război ar putea 
fi desemnată ca refugiu pentru principiile Religiei. Să nu fie oare voinţa divină ca Anglia, 
după ce a biruit ca ocrotitoare, să fie chemată în rangul şi mai măreț de învăţător al 
omenirii ?” Menirea Angliei în Răsărit, susţinea reverendul Croly, putea fi servită de 
războiul ce avea să vină: era nici mai mult, nici mai puţin decât convertirea turcilor la 
creştinism. „Marea lucrare poate fi lentă, dificilă, tulburată de nenorocirile regatelor 
sau de patimile oamenilor, dar ea va reuşi. De ce să nu ajute Biserica Angliei această 
lucrare? De ce să nu se facă îndată o rugă solemnă şi colectivă pentru victoria luptei 
noastre drepte, reîntoarcerea la pace şi convertirea păgânilor ? 752. 

În măsuri diferite, toate forţele majore din Războiul Crimeii — Rusia, Turcia, Franţa 
şi Marea Britanie - au implicat religia pe câmpul de luptă. Dar, in momentul în care a 
început războiul, originile acestuia în "Ţara Sfântă fuseseră date uitării şi subsumate 
războiului european împotriva Rusiei. Sărbătorirea Paştelui la Sfântul Mormânt „a fost 
foarte liniştită” în 1854, potrivit lui James Finn, consulul britanic la Ierusalim. Au fost 
puţini pelerini ruşi din cauză că izbucnise războiul, iar slujbele ortodoxe au fost supra- 
vegheate îndeaproape de autorităţile otomane pentru a preveni confruntările religioase ce 
aveau loc de obicei în ultimii ani. În câteva luni, atenţia lumii avea să se îndrepte spre 

câmpurile de luptă din Crimeea, iar lerusalimul urma să dispară din preocupările euro- 
pene, însă, din Ţara Sfântă, aceste evenimente îndepărtate apăreau într-o altă lumină. 
După cum aprecia consulul britanic în Palestina : 


La Ierusalim era altfel. Aceste afaceri importante păreau doar nişte structuri înălțate pe 
vechea temelie ; fiindcă, deşi în diplomaţie problema (Chestiunea Orientală) devenise formal 
o chestiune de protecţie religioasă... totuşi, noi aveam convingerea că esenţa o reprezentau 
Locurile Sfinte ; că pretenţiile de protecţie religioasă ale Sankt-Petersburgului în virtutea 
tratatului vizau totuşi, încă de la bun început, stăpânirea sanctuarelor din locurile de sorginte 
a creştinătăţii - că aceste sanctuare erau în realitate răsplata pentru care se luptau uriaşii 


atleți aflaţi departe“*. 


6 


Primul sânge vărsat pentru turci 


În martie 1854, un tânăr ofiţer de artilerie pe nume Le Tolstoi a ajuns la baza 
militară a generalului Mihail Gorceakov. Se înrolase în 1852, a n în care fusese remarcat 
pentru prima oară de lumea literară odată cu publicarea vwlumului său de memorii 
Copilăria în revista literară Contemporanul, la acea vreme cel mai important periodic 
lunar din Rusia. Nemulțumit de viaţa sa frivolă de aristocrat la Sankt-Petersburg şi 
Moscova, se hotărâse să înceapă o viaţă nouă urmându-l pe fratele său Nikolai în Caucaz, 
când acesta a revenit la unitatea sa militară de acolo după w permisie. Tolstoi a fost 
inclus în brigada de artilerie din satul cazac Starogladskaia, sitmat în nordul Caucazului. 
A participat la atacuri asupra armatei musulmane a lui Şamil, fiand, în mai multe rânduri, 
cât pe ce să fie capturat de rebeli, dar, după izbucnirea războaului împotriva Turciei, a 
cerut să fie transferat pe frontul danubian. După cum îi explica fratelui său Serghei 
într-o scrisoare trimisă în noiembrie 1853, voia să participe la un război adevărat: „E 
aproape un an de când mă tot gândesc cum mi-aş putea vâri sabia în teacă, dar nu o pot 
face. Însă, cum sunt nevoit să lupt într-un loc sau altul, aş gă;si că e mai plăcut să lupt 
în Turcia decât aici”!. 

În ianuarie, Tolstoi a trecut examenul pentru a deveni sublocotenent, cel mai mic 
grad de ofiţer din aramata ţaristă, şi a plecat spre Ţara Românească, unde a fost inclus 
în Brigada 12 Artilerie. A călătorit 16 zile cu sania prin zăpezile din sudul Rusiei până 
la moşia sa de la Iasnaia Poliana, ajungând acolo pe 2 februarie, şi a pornit din nou pe 
3 martie, tot cu sania, apoi, când zăpezile s-au transformat în zloată, cu căruţa trasă de 
cal, străbătând Ucraina pentru a ajunge la Chişinău, iar de acolo la Bucureşti pe 12 martie. 
Două zile mai târziu, Tolstoi a fost primit de însuşi prinţul Gorceakov, care l-a tratat pe 
tânărul conte ca pe un membru al familiei. „M-a îmbrăţişat, m-a pus să-i promit că voi 
lua masa cu el în fiecare zi şi vrea să mă includă în statul lui major”, îi scria Tolstoi 
mătuşii sale 'Toinette pe 17 martie. 

Legăturile aristocratice erau foarte importante în armata nusă. În scurt timp, Tolstoi 
a fost prins în vârtejul vieţii mondene de la Bucureşti, participând la dineuri la reşedinţa 
prinţului, la jocurile de cărţi şi seratele muzicale organizate în saloane, la spectacolele 
de operă italiană şi teatru francez - o lume cu totul diferită de câmpurile de luptă 
însângerate de pe frontul danubian, aflat la o distanţă de numai câţiva kilometri. „În 
timp ce tu îţi închipui că sunt expus tuturor pericolelor războiului, nu am simţit încă 
mirosul prafului de puşcă turcesc, ci stau foarte linişti! lu Bucureşti, mă plimb, ascult 
muzică şi mănânc îngheţată”, îi scria el mătuşii sale la începutul lui mai?. 

Lev Tolstoi în 1854 


Tolstoi a ajuns la Bucureşti chiar la începutul ofensivei de primăvară pe Dunăre. 
Țarul era hotărât să înainteze cât mai curând posibil spre sud, către Varna şi coasta 
Mării Negre, înainte ca puterile occidentale să aibă timp să-şi debarce trupele şi să 
OPrească avansul ruşilor spre Constantinopol. Esenţială în această ofensivă era captura- 
ti fortăreței turceşti de la Silistra. Ea le-ar fi oferit ruşilor o poziţie strategică în zona 

unării, care le-ar fi permis să transforme fluviul într-o cale de aprovizionare dinspre 
Marea Neagră spre interiorul Balcanilor şi ar fi constituit o bază de unde să recruteze 

ulgari care să Lupte împotriva turcilor. Acesta era planul pe care Paskevici îl convinsese 
pe tar să-l urmeze pentru a nu-i înstrăina pe austrieci, care ar fi putut interveni împotriva 
unei ofensive ruse în zonele dunărene dominate de sârbi şi situate mai la vest, unde răs- 
Coalele sârbilor în sprijinul ruşilor se puteau extinde în teritoriile habsburgice. „Englezii 
ŞI francezii nu îşi pot debarca trupele cel puţin încă două săptămâni”, îi scria Nicolae 
lui Gorceakov pe 26 martie, „şi bănuiesc că vor debarca la Varna pentru a înainta în 
8rabă spre Silistra... Trebuie să cucerim fortăreaţa înainte de sosirea lor... Odată Silistra 

în mâinile noastre, va fi timp ca voluntarii să mai adune trupe din rândul bulgarilor, dar 
nu trebuie să ne atingem de sârbi, ca să nu-i alarmăm pe austrieci”?. 

Ţarul spera să mobilizeze soldaţi din rândul bulgarilor şia1 altor slavi. Deşi se temea 
să nu stârnească sentimente antiaustriece printre sârbi, spen. că ofensiva sa va provoca 
răscoale creştine ce vor duce la prăbuşirea Imperiului Otoman, moment în care Rusia 
victorioasă va impune o nouă orânduire religioasă în Balcani. „Ivate părţile creştine ale 
Turciei”, scria el în primăvara anului 1854, „trebuie neapărat să devină independente, 
trebuie să redevină ceea ce au fost odinioară, principate, state creştine, şi, ca atare, să 
se alăture din nou familiei statelor creştine din Europa”. Era stât de devotat acestei cauze 
religioase, încât se arăta dispus să profite până şi de pe umaa unor revoluţii împotriva 
Austriei, dacă acest lucru ar fi fost impus de opoziţia austriecilor faţă de o soluţionare 
rusească a Chestiunii Orientale. „Cel mai probabil, victoriile noastre vor provoca revolte 
slave în Ungaria”, îi scria el ambasadorului rus la Viena. „Le vom folosi pentru a ame- 
ninţa nucleul Imperiului Habsburgic şi a-i constrânge guvernul să ne accepte condiţiile. ” 
Într-adevăr, ţarul era acum gata să renunţe la aproape toate principiile lui legitimiste în 
interesul războiului său sfânt. Mâniat de poziţia antirusă a puterilor europene, sugera 
să alimenteze frământările revoluţionare din Spania pentru a abate trupele franceze din 
est şi se gândea chiar să formeze o alianţă cu mişcarea de eliberare a lui Mazzini din 
Lombardia şi Veneţia pentru a-i submina pe austrieci. Dar în ambele cazuri ţarul a fost 
convins să nu-i sprijine pe democraţii revoluţionari€. 

Începutul ofensivei de primăvară a fost întâmpinat de slavofili ca zorii unei noi epoci 
religioase în istoria lumii, primul pas spre renaşterea imperiului creştin de est, cu capitala 
la Țarigrad, cum au numit ei Constantinopolul. În „Pentru Rusia” (1854), poetul 
Homiakov saluta începutul ofensivei cu „O chemare la război sfânt” : 


Ridică-te, patria mea! 
Pentru Fraţii noştri! Dumnezeu te cheamă 
Să străbaţi valurile aprigei Dunări... 


Într-o poezie anterioară cu acelaşi titlu, scrisă în 1839, Homiakov făcuse trimitere la 
misiunea Rusiei de a aduce popoarelor lumii adevărata religie ortodoxă, dar avertizase 
Rusia să nu fie trufaşă. Acum, în poezia sa din 1854, îndemna Rusia să se avânte în 
„bătălii sângeroase” şi să „lovească cu sabia - sabia lui Dumnezeu”$. 

Ruşii au înaintat încet, întâmpinând o rezistenţă îndârjită din partea turcilor în nume- 
roase puncte de pe malul nordic al Dunării, după care practic s-au oprit. La Brăila, 
20.000 de grenadieri ruşi, susținuți de canoniere şi vapoare fluyiale, nu au reuşi! să învingă 
fortărețele turce bine apărate. La Măcin, lângă oraşul-fortăreaţă, îşi aveau bivuacurile 
60.000 de soldaţi ruşi, însă aceştia nu au reuşit să-l cucerească. Ţinuţi în loc de turci, 
ruşii şi-au petrecut timpul construind plute şi pontoane din trunchiuri de pini, pregătindu-se 
să traverseze Dunărea prin surprindere la Galaţi, ceea ce au şi reuşit să facă la sfârşitul 
lunii martie, fără să întâmpine vreo rezistenţă$. 

Înaintând la sud către Silistra, ruşii s-au împotmolit în smârcurile din Delta Dunării, 
locul unde atât de mulţi dintre ei fuseseră răpuşi de holeră şi de tifos în 1828-1829. 
Acestea erau ţinuturi slab populate, fără provizii alimentare pentru trupele invadatoare, 
care au pierit în scurt timp de foame şi de boli. În aprilie, din cei 210.000 de soldaţi 
ruşi mobilizați în principate, 90.000 erau prea bolnavi pentru a mai lupta. Soldaţii aveau 

raţii de pâine uscată atât de lipsită de elemente nutritive, încât nici măcar şobolanii şi 
câinii nu le mâncau, potrivit unui ofiţer francez, care a văzut aceste coji abandonate în 
oraşul-fortăreaţi Giurgiu după retragerea forţelor ruse, în vara anului 1854. Un medic 
german din armata ţaristă era de părere că „starea proastă a hranei oferite de obicei 
trupelor ruseşti” era unul dintre principalele motive pentru care „cădeau ca muştele” 
atunci când erau răniţi sau se îmbolnăveau. „Soldatul rus are un sistem nervos atât de 
fragil, încât se prăbuşeşte atunci când pierde câteva picături de sânge şi deseori moare 
din pricina unorrăni care cu siguranţă s-ar vindeca în cazul unor persoane cu o constituţie 
mai bună. ”7 

Soldaţii le scriau rudelor de acasă despre condiţiile cumplite de pe front, mulţi implo- 
rându-le să le trimită bani. O parte din aceste scrisori au fost interceptate şi trimise de 
poliţie lui Gorceakov, care le-a considerat periculoase din punct de vedere politic, motiv 
pentru care au sfârşit în arhivă. Aceste scrisori simple oferă o perspectivă unică din 
lumea soldaţilor de rând ai armatei ruse. Grigori Zubianka, infanterist în Batalio- 
nul 8 Cavalerie, îi scria soţiei sale, Maria, pe 24 martie : 


Suntem în Țara Românească, pe malurile Dunării, şi ne confruntăm cu inamicul aflat pe 
cealaltă parte... Zi de zi au loc schimburi de focuri peste fluviu şi în fiece oră şi în fiece 
minut ne aşteptăm să murim, dar ne rugăm la Dumnezeu să fim salvaţi, iar în fiecare zi 
ce trece şi suntem încă în viaţă şi sănătoşi îi mulțumim Domnului, Făuritorul tuturor 
lucrurilor, pentru această binecuvântare. Numai că suntem nevoiţi să ne petrecem toată 
ziua şi toată noaptea în foame şi frig, fiindcă nu ne dau nimic de mâncare şi trebuie să 
Supravieţuim cum putem, descurcându-ne singuri, Dumnezeu să ne ajute. 


Nikifor Burak, soldat în Batalionul 2 al Regimentului de Infanterie Tobolsk, le scria 
părinţilor, soţiei şi copiilor din satul Sidorovka, situat în regiunea Kiev: 


Suntem acum foarte departe de Rusia, meleagurile astea nu seamănă deloc cu Rusia, suntem 
aproape chiar în Turcia şi ne aşteptăm să murim de la o oră la alta. Să spun drept, mai tot 
regimentul nostru a fost nimicit de turci, dar, din îndurarea preaslăvitului nostru creator, 
mă aflu încă teafăr şi în viaţă... Nădăjduiesc să mă întorc acasă şi să vă revăd pe toţi, să 
mă arăt în faţa poastră şi să stăm de vorbă, dar acum ne aflăm în cea mai mare primejdie 
şi mi-e teamă că voi murit. 


Pe măsură ce pierderile ruşilor au crescut, Paskevici s-a împotrivit tot mai mult ofen- 
sivei. Deşi anterior susţinuse înaintarea spre Silistra, era îngrijorat de masarea trupelor 
austriece la graniţa sârbă. Cum era de aşteptat ca britanicii şi francezii să debarce în 
orice moment pe coastă, turcii rămâneau pe poziţii în sud, iar austriecii se mobilizau 
în vest, ruşii riscau realmente să fie înconjurați de armate ostile în principate. Paskevici 
l-a îndemnat pe ţar să ordone retragerea. A amânat ofensiva asupra Silistrei, sfidând 
ordinul ţarului de a avansa cât mai repede posibil, de teamă că un atac al austriecilor îl 
va surprinde fără rezerve suficiente. 

Paskevici avea dreptate să-şi facă griji din pricina austriecilor, care erau alarmaţi de 
ameninţarea tot mai mare a ruşilor în Serbia. Îşi mobilizaseră trupele la graniţa sârbă 
pentru a fi gata să înăbuşe orice răscoală a sârbilor în sprijinul ruşilor şi să opună rezis- 
tenţă forţelor ruseşti care se îndreptau dinspre est către teritoriile sârbe controlate de 
Habsburgi. Pe tot parcursul primăverii, austriecii au cerut retragerea ruşilor din principate, 

amenințând că se vor alătura puterilor occidentale dacă ţarul. nu se conforma. Britanicii 
erau la fel de îngrijoraţi de influenţa Rusiei asupra Serbiei. Potiivit consulului lor la Belgrad, 
sârbilor li se spunea „să se aştepte la trupe ruseşti in Serbia imediat după căderea 
Silistrei - şi să se alăture unei expediţii împotriva provinciilor sud-slavone ale Austriei”. 
La indicaţiile lui Palmerston, consulul i-a avertizat pe sârbi că Marea Britanie şi Franţa 
aveau să se opună cu forţă militară oricărei înarmări a Serbiei în sprijinul ruşilor? 

Între timp, pe 22 aprilie, sâmbăta Paştelui în calendarul ortodox, flotele occidentale 
şi-au lansat primul atac direct pe pământ rusesc, bombardând Odessa, importantul port 
la Marea Neagră. Britanicii primiseră informaţii de la marinari capturați de pe vase 
comerciale potrivit cărora ruşii masaseră la Odessa 60.009) de soldaţi şi mari cantităţi 
de muniţie, care urmau să fie transportate pe frontul danubian (de fapt, portul era destul 
de neimportant din punct de vedere militar şi avea doar şase baterii cu care să se apere 
împotriva flotelor aliate). Britanicii i-au transmis un ultimaturn generalului Osten-Sacken, 
guvernatorul oraşului, cerându-i să predea toate navele, şi, neprimind nici un răspuns, 
au început bombardamentul cu o flotă de nouă vase, şase c.anoniere şi o fregată. Bom- 
bardamentul a durat 11 ore şi a provocat pagube importante in port, distrugând mai multe 
vase şi ucigând zeci de civili. A lovit de asemenea palatul neoclasic al lui Voronţov, situat 
pe faleza de deasupra portului, un obuz lovind statuia ducelui de Richelieu, primul guver- 
nator al Odessei, deşi, în mod ironic, cea mai afectată clădire a fost Hotelul Londonskaiz 
de pe Bulevardul Primorski. 

Pe 12 mai, în timpul unui al doilea bombardament, una dintre navele britanice, vasu 
numit Ziger, a eşuat din cauza ceţii dense şi a fost bombardată puternic de pe țărm. Echi- 
pajul acesteia a fost capturat de un mic pluton de cazaci în fruntea căruia se afla un tână: 
sublocotenent pe nume Şcegolov. Britanicii au încercat să-și incendieze nava, în timp ce 
doamnele din Odessa, cu umbreluţe de soare, urmăreau operaţiunea de pe cheiul unde 
ceva mai târziu, apa a adus bucăţi de epavă, inclusiv lăzi cu rom englezesc. Cazacii i-a! 
debarcat pe membrii echipajului britanic (24 de ofiţeri şi 201 marinari) şi i-au întemniţa 
în oraş, unde au fost hărţuiţi şi umiliţi de marinari şi civili ruşi, indignaţi de momentu 
lansării atacului — în perioada Paştelui - după ce fuseseră aţâţaţi de preoţii lor, deşi căpi 
tanul vasului, Henry Wells Giffard, care fusese rănit de un obuz şi a murit pe 1 iunie 
în urma unei cangrene, a fost înmormântat la Odessa cu onoruri militare şi, într-un ges 
cavaleresc din vremuri demult apuse, o şuviţă din părul său i-a fost trimisă văduvei lu 
în Anglia. Tunurile de pe Ziger au fost expuse la Odessa ca trofee de război”. 

Preoţii au declarat capturarea vasului britanic un simbol al pedepsei divine pentr 
atacul din Sâmbăta Mare despre care spuneau că declanşase un război religios. Băutur 
adusă de valuri la mal a fost consumată în scurt timp de marinarii ruşi şi de docheri 
Bărbaţii s-au îmbătat şi s-au încăierat, iar unii dintre ei chiar au fost ucişi. Ulterior, bucăr 
din vapor au fost vândute ca suvenire. Peste noapte, sublocotenentul cazac Şcegolov 
devenit un erou popular. Era sărbătorit aproape ca un sfânt. S-au făcut brățări şi meda 
lioane cu chipul său, vândute tocmai la Moscova şi Sankt-Petersburg. A apărut chiar 
marcă nouă de ţigări ce purta numele lui Şcegolov, cu imaginea lui pe pachet. 

Bombardarea Odessei a anunţat sosirea puterilor occidentale în apropierea frontul. 
danubian. Acum întrebarea era cât de repede aveau să vină britanicii şi francezii să- 
ajute pe turci la Silistra împotriva ruşilor. Temându-se că o continuare a ofensivei spr 


* Unul dintre acestea se află acum în faţa clădirii Dumei Orăşeneşti, pe bulevardul Primorsk 


UINIIVILEA 


Constantinopol avea să se sfârşească prost pentru Rusia, Paskevici a vrut să se retragă. 
Pe 23 aprilie i-a scris lui Menşikov, proaspăt numitul comandant suprem al forţelor ruseşti 
din Crimeea : 


Din păcate, vedem că acum sunt aliniate împotriva noastră nu numai puterile maritime, ci 
şi Austria, sprijinită, din câte se pare, de Prusia. Anglia nu va precupeţi bani pentru a 
aduce Austria de partea ei, căci, fără germani, nu pot face nimic împotriva noastră... Dacă 
ne vom trezi cu toată Europa contra noastră, atunci nu vom lupta pe Dunăre. 


Pe tot parcursul primăverii, Paskevici a tărăgănat executarea ordinului dat de ţar de a 
asedia Silistra. Până la mijlocul lunii aprilie, 50 000 de soldaţi ocupaseră insulele danu- 
biene din faţa oraşului, dar Paskevici amâna începerea asediului. Nicolae era furios din 
pricina lipsei de vigoare de care dădea dovadă comandantul său. Deşi recunoştea chiar 
el că Austria s-ar fi putut alătura inamicilor Rusiei, Nicolae i-a trimis un mesaj mânios 
lui Paskevici, cerându-i să înceapă asaltul. „Dacă austriecii ne atacă în mod perfid”, 
scria el pe 29 aprilie, „trebuie să li te opui cu Corpul 4 şi cavaleria ; va fi îndeajuns 
pentru ei! Nici un cuvânt în plus, nu mai am nimic de adăugat! ” 

Ruşii au început bombardarea Silistrei abia pe 16 mai, după trei săptămâni de hărţuieli 
în care preluaseră controlul asupra zonei înalte din sud-vestul oraşului, şi Chiar şi atunci 
Paskevici şi-a concentrat atacul asupra liniilor exterioare de apărare, un semicerc de 
forturi de piatră şi valuri de pământ aflat la câţiva kilometri de fortăreaţa propriu-zisă 
a Silistrei. Paskevici spera să-i epuizeze pe turci, astfel încât trupele sale să poată ataca 
oraşul fără pierderi majore. Dar ofiţerii însărcinaţi cu operaţiunile de asediu ştiau că era 
o speranţă deşartă. Turcii profitaseră de lunile scurse de când Poarta declarase război 
Rusiei pentru a-şi consolida liniile de apărare. Forturile turceşti fuseseră puternic întărite 
de colonelul prusac Grach, expert în fortificaţii şi plantarea de mine, iar tunurile ruseşti 
le-au provocat pagube minore, chiar dacă principala redută, platoul cu întărituri din 
pământ numit Arab Tabia, a fost atât de afectată de obuzele şi minele ruşilor, încât turcii 
au fost nevoiţi să o reconstruiască de mai multe ori în timpul asediului. În forturile 
turceşti erau 18 000 de soldaţi, majoritatea egipteni şi albanezi, şi luptau cu un spirit 
sfidător care i-a luat pe ruşi prin surprindere. În Arab Tabia forțele otomane erau conduse 
de doi ofiţeri britanici de artilerie cu experienţă, căpitanul James Butler din Regimentul 
de Puşcaşi din Ceylon şi locotenentul Charles Nasmyth din Regimentul de Artilerie de 
la Bombay. „Nu puteai să nu admiri indiferența şi calmul turcilor în faţa pericolului”, 
era de părere Butler. 


Trei soldaţi au fost împuşcaţi în decurs de cinci minute, în timp ce aruncau pământ pentru 
noul parapet, la care nu puteau lucra simultan decât doi oameni, ca să fie protejaţi cât de 
cât; aceştia au fost înlocuiţi de bărbatul aflat cel mai aproape, care a luat lopata din mâinile 
muribundului şi a început să lucreze atât de calm, de parcă săpa un şanţ lângă drum. 


Zonştientizând faptul că ruşii trebuiau să se apropie mai mult ca să provoace pagube 
orturilor, Paskevici i-a ordonat generalului Schilder să înceapă o serie de lucrări ela- 
)orate de construcţii, săpând tranşee pentru ca artileria să poată fi adusă lângă ziduri. 
n scurt timp, asediul a devenit o rutină monotonă a bombardamentului din zori şi până 
ara cu proiectile trase de baterii ruseşti, susţinute de tunurile unei flote fluviale. Era 

pentru prima oară în istoria militară când soldaţii erau expuşi în permanenţă unui pericol 
atât de mare pe o perioadă atât de lungă. Dar nu exista nicio breşăl. 

Butler a ţinut un jurnal al asediului. EI era de părere că puterea armamentului greu 
al ruşilor fusese „mult exagerată” şi că artileria mai uşoară aturcilor se ridica la înălţimea 
acestuia, deşi turcii făceau totul „brambura”. Potrivit lui Butler, religia juca un rol 
important în rândul turcilor. În fiecare zi, la rugăciunile de dimineaţă de li Poarta 
Stambulului, comandantul garnizoanei, Musa Paşa, îşi îndemna soldaţii să apere Silistra 
„aşa cum se cade din partea urmaşilor Profetului”, la care „oamenii răspundeau strigând 
«Slăvit fie Allah !»””. În oraş nu existau clădiri sigure, dar locuitorii construiseră krube 
unde se adăposteau de bombardamentele din timpul zilei. Orasul „părea părăsit, nu 
vedeai decât câini şi soldaţi”. La apus, Butler urmărea ultimele ghiulele ale zilei lansate 
de ruşi peste zidurile fortăreței: „Am văzut câţiva ştrengari, de vreo 9 sau 10 ani, aler- 
gând efectiv după ghiulelele care ricoşau, calmi, de parcă ar fi fost mingi de crichet; 
se întreceau să vadă cine va pune primul mâna pe ele, pașa oferind câte o recompensă 
de 20 de parale pentru fiecare ghiulea adusă”. După lăsarea întunericului îi auzea pe 
ruşi cântând în tranşee, iar când „încingeau câte o petrecere toată noaptea, aveau chiar 
o formaţie care cânta polci şi valsuri” 

La insistenţele tot mai mari ale ţarului de a cuceri Silistra, Pa skevici a ordonat peste 
20 de asalturi de infanterie între 20 mai şi 5 iunie, dar nu s-a produs nici o breşă. „Turcii 
luptă ca nişte diavoli”, relata un căpitan de artilerie pe 30 mai. Grupuri mici se căţărau 
pe meterezele forturilor, dar erau respinse de cei care le apărau în lupte corp la corp. 
Pe 9 iunie a avut loc o mare bătălie în afara zidurilor principale ale fortăreței, după ce 
un asalt de proporţii al ruşilor fusese respins, iar forţele turceşti au ieşit să atace poziţiile 
ruseşti. La sfârşitul bătăliei, pe câmpul de luptă zăceau 2 000 de soldaţi ruşi morţi. În 
ziua următoare, nota Butler, 


„..mai mulţi locuitori ai oraşului s-au dus şi au tăiat capetele celor ucişi, apoi le-au adus 
ca pe nişte trofee pentru care sperau să primească o recompensă, dar sălbaticilor nu li s-a 
îngăduit să intre cu ele pe porţile oraşului. “Totuşi, chiar în faţa porţii au fost lăsate mult 
timp un morman de Capete neîngropate. În timp ce noi stăteam cu Musa Paşa, a apărut un 
tâlhar care i-a aruncat la picioare două urechi, pe care i le tăiase unui soldat rus; altul ni 
s-a lăudat că un ofiţer rus îi ceruse îndurare în numele Profetului, dar că el îşi scosese 
cuțitul şi, cu sânge-rece, îi tăiase beregata. 


Trupurile ruşilor au zăcut neîngropate mai multe zile, până când locuitorii oraşului le-au 
furat tot ce aveau. La mutilarea şi jefuirea morţilor au participat şi trupe neregulate 
albaneze. Butler i-a văzut câteva zile mai târziu. Era „o privelişte dezgustătoare” , scria 
el. „Mirosul era deja foarte neplăcut. Cei care se aflau în şanţ erau despuiaţi şi zăceau 
în diferite poziţii, unii, trunchiuri fără cap, alţii cu beregata tăiată, cu braţele întinse 
sau ridicate, aşa cum căzuseră.” 

Tolstoi a ajuns la Silistra în ziua acestei bătălii. Fusese transferat acolo ca ofiţer de arti- 
lerie în statul-major al generalului Serjputovski, care şi-a stabalit cartierul general în 


*  Îndârjirea lor a mai primit un impuls religios atunci când Musa Paşa a fost ucis de un obuz 
ce a căzut direct pe el în timp ce rostea rugăciunile de seară pentns o intervenţie divină care 
să salveze Silistra. 

grădinile reşedinţei lui Musa Paşa, situată pe vârful dealului. Tolstoi a urmărit specta- 
colul bătăliei din acest punct de observaţie ferit. L-a descris într-o scrisoare adresată 
mătuşii sale : 


Pe lângă Dunăre, insulele şi malurile sale, unele ocupate de noi, altele de turci, vedeai ca 
în palmă oraşul, fortăreaţa şi micile forturi ale Silistrei. Auzeai salvele de tun şi focurile 
de armă zi şi noapte, iar cu un binoclu îi puteai distinge pe soldaţii turci. Într-adevăr, e o 
plăcere cam ciudată să-i vezi pe oameni cum se omoară între ei şi totuşi, în fiecare dimineaţă 
şi seară, mergeam la locul meu de observaţie şi petreceam ore în şir privind şi nu eram 
singurul. Spectacolul era cu adevărat frumos, mai ales noaptea... De obicei, noaptea soldaţii 
noştri începeau să sape tranşee, iar turcii năvăleau peste ei ca să-i oprească; atunci să fi 
văzut şi să fi auzit focurile. În prima noapte... m-am amuzat numărând, cu ceasul în mână, 
Salvele de tun pe care le auzeam şi am numărat 100 de explozii în decurs de un minut. Şi 
totuşi, de aici, de aproape, nu era câtuşi de puţin înfricoşător, aşa cum s-ar putea crede. 
Noaptea, când nu vedeai nimic, problema era cine va arde mai mult praf de puşcă şi cel 
mult 30 de oameni au fost ucişi de ambele părţi de mie de salve de tun?. 


Paskevici a susţinut că fusese rănit de o schijă în timpul luptelor din 10 iunie (de fapt, 
nici nu fusese atins) şi i-a predat comanda generalului Gorceakov. Uşurat că scăpase de 
povara responsabilităţii unei ofensive cu care ajunsese să nu mai fie de acord, a traversat 
Dunărea şi a plecat cu trăsura la Iaşi. 

Pe 14 iunie, ţarul a primit vestea că Austria îşi mobiliza armata şi că urma probabil 
să intre în război împotriva Rusiei în iulie. De asemenea, se confrunta cu posibilitatea 
ca britanicii şi francezii să sosească în orice moment în ajutorul Silistrei. Ştia că e tardiv, 
dar a ordonat un ultim asalt asupra oraşului-fortăreaţă, pe care Gorceakov l-a pregătit 
pentru primele ore ale zilei de 22 iunie!“. 


* 


În acest moment, britanicii şi francezii îşi masau armatele în regiunea Varna. În 
prima parte a lunii aprilie începuseră să-şi debarce forţele la Gallipoli, intenţia lor fiind 
de a apăra Constantinopolul de un posibil atac al ruşilor. Dar în scurt timp a devenit 
evident că zona nu putea susţine o armată atât de numeroasă, astfel încât, după câteva 
săptămâni de aprovizionare slabă, trupele aliate au plecat să-şi ridice alte tabere în 
vecinătatea capitalei turce, după care s-au mutat mult mai la nord, în portul Varna, unde 
puteau fi aprovizionate de flotele franceză şi britanică. 

Cele două armate şi-au ridicat taberele una lângă alta, pe platourile de deasupra 
vechiului port fortificat - şi se supravegheau cu precauţie. Erau aliate, dar nu aveau 
mare încredere una în cealaltă. Istoria lor recentă le oferea suficiente motive de suspi- 
ciune. În mod memorabil, lordul Raglan, comandantul suprem aproape matusalemic al 
armatei britanice, care fusese aghiotantul ducelui de Wellington în timpul Războiului 
Peninsular din 1808-1814 şi-şi pierduse un braţ la Waterloo”, îi numea uneori duşmani 
mai curând pe francezi decât pe ruşi. 

Încă de la început existaseră dispute privind strategia - britanicii preferând debarcarea 
la Gallipoli, urmată de o înaintare precaută spre interior, în timp ce francezii doriseră 


* Dupăce i-a fost amputat (fără anestezie), Raglan a cerut să i se dea braţul, ca să recupereze 
un inel primit de la soţia lui. Incidentul i-a consacrat reputaţia de bărbat deosebit de curajos. 

Lordul Raglan 


o debarcare la Varna, pentru a preîntâmpina înaintarea ruşilor spre Constantinopol. De 
asemenea, francezii propuseseră, cu înţelepciune, ca britanicii să conducă campania mari- 
timă, unde deţineau superioritatea, iar ei să preia comanda campaniei terestre, în care 
puteau aplica lecţiile învăţate în războiul lor de cucerire a Algeriei. Dar britanicii se 
înfioraseră la gândul de a primi ordine de la francezi. Nu aveau încredere în mareşalul 
Saint-Arnaud, comandantul bonapartist al forţelor franceze, ale cărui celebre speculaţii 
la bursă îi făcuseră pe mulţi dintre cei aflaţi în fruntea Marii Britanii să creadă că va 
acorda întâietate propriilor interese egoiste, şi nu cauzei aliaţilor (prinţul Albert îl credea 
chiar capabil să accepte mită de la ruşi). Asemenea gânduri ajungeau până la ofiţeri şi 
soldaţi. „Îi urăsc pe francezi”, scria căpitanul Nigel Kingscote, care, la fel ca majoritatea 
aghiotanţilor lui Raglan, îi era şi nepot. „Toţi oamenii lui Saint-Arnaud, cu una sau două 
excepţii, sunt ca nişte maimuțe, încinşi la brâu cât mai strâns şi umflaţi deasupra şi 
dedesubt ca baloanele”!S. 

Francezii nu aveau o părere prea bună despre aliaţii lor britanici. „O vizită în tabăra 
englezilor mă face să mă simt mândru că sunt francez”, le scria de la Varna părinţilor 
săi căpitanul Jean-Jules Herb€. 


Soldaţii britanici sunt entuziaşti, puternici şi bine clădiţi. Le admir uniformele elegante, 
toate noi, purtarea rafinată, precizia şi promptitudinea manevrelor şi frumuseţea cailor, dar 
marea lor slăbiciune este că s-au obişnuit prea mult cu conloriul ; când vom porni în marş, 
atât de multe pretenţii vor fi greu de satisfăcul.!* 

Louis Noir, soldat în primul batalion de zuavi, elita infanteriei constituite în timpul 
Războiului din Algeria”, rememora impresia jalnică pe care i-au făcut-o trupele britanice 
de la Varna. A fost şocat în special de pedeapsa cu biciuirea pe care o ordonau adesea 
ofiţerii pentru indisciplină şi beţie - amândouă constituind probleme obişnuite în rândul 
trupelor britanice -, care îi amintea de vechiul sistem feudal, dispărut în Franţa: 


Părea că recruţii englezi aduseseră aici drojdia societăţii, clasele inferioare fiind mai suscep- 
tibile să le accepte oferta financiară. Dacă ar fi fost înrolați fiii celor mai înstăriți, bătăile 
aplicate soldaţilor englezi ar fi fost interzise de codul penal militar. Spectacolul acestor 
pedepse comorale ne îngreţoşa, amintindu-ne că Revoluţia din (17]89 a abolit biciuirea în 
armată atunci când a instituit încorporarea generală... Armata franceză e constituită dintr-o 
Categorie specială de cetăţeni supuşi legilor militare, care sunt stricte, dar se aplică în egală 
măsură tuturor. În Anglia, soldatul e de fapt doar un şerb - nu e decât proprietatea guver- 
nului. Acesta îl împinge înainte prin două stimulente opuse. Primul este băţul. Al doilea e 
bunăstarea materială. Englezii au un instinct dezvoltat în ce priveşte confortul ; să o ducă 
bine într-un cort comod, cu o fleică mare prăjită, o carafă de vin roşu şi rom din plin — asta 
e ce-şi doreşte trupetele englez ; asta e condiţia esenţială a bravurii sale... Dar, dacă aceste 
provizii nu sosesc la timp, dacă trebuie să doarmă în noroi sub cerul liber, să-şi adune lem- 
nele de foc şi să stea fără fripturi şi grog, englezul se dă înapoi de la luptă şi demoralizarea 
se răspândeşie în rândul trupelor!?. 


Armata franceză era superioară celei britanice în multe privinţe. Şcolile franceze de 
ofiţeri creaseră o clasă complet nouă de militari profesionişti, care erau mult mai avansați 
din punct de vedere tehnic, superiori la nivel tactic şi, din punct de vedere social, mai 
aproape de soldaţi decât ofiţerii aristocrați ai armatei britanice. Înarmată cu performantele 
puşti Mini6, care puteau trage rapid cu o precizie letală până la 1 600 de metri, infanteria 
franceză era apreciată pentru avântul său în atac. Mai ales zuavii erau maeştri ai atacurilor 
rapide şi ai retragerii tactice, un tip de luptă pe care îl puseseră la punct în Algeria, iar 
curajul lor era un model pentru restul trupelor franceze de infanterie, ce, invariabil, îi 
urmau în luptă. Zuavii erau luptători căliţi, cu o experienţă a bătăliilor purtate pe tere- 
nurile cele mai dificile şi muntoase, şi legaţi printr-o camaraderie strânsă, consolidată 
pe parcursul anilor cât luptaseră împreună în Algeria (Şi, în multe cazuri, pe barica- 
dele revoluţionare ale Parisului, în 1848). Paul de Molenes, ofiţer al unuia dintre regi- 
mentele de cavalerie ale spahiilor recrutate de Saint-Arnaud în Algeria, era de părere că 
zuavii aveau o „putere de seducţie specială” asupra tinerilor de la Paris, care, în 1854, 
au venit în număr mare să li se alăture. „Uniforma elegantă a zuavilor, înfăţişarea lor 
de oameni liberi şi îndrăzneţi, faima lor legendară - toate acestea le creau o imagine 
atrăgătoare de cavaleri, nemaivăzută după epoca lui Napoleon. 718 

Experienţa luptelor din Algeria constituia un avantaj decisiv al francezilor faţă de 
armata britanică, ce, de la Waterloo, nu mai participase la nici o bătălie importantă şi, 
în multe privinţe, rămăsese cu o jumătate de secol în urmă. La un moment dat, o treime 
din cei 350 000 de militari ai armatei franceze fuseseră mobilizați în Algeria. Din acea 
experienţă francezii învăţaseră importanţa crucială a unităţilor mici pentru menţinerea 


* Primele batalioame zuave au fost recnutate din rândul unui trib berber de la munte, numit 
zuaua. Ulterior, batalioanele franceze de zuavi au adoptat vestimentația lor maură şi turba- 
nele verzi. 

disciplinei şi a ordinii pe câmpul de luptă - constatare devenită banală în rândul teore- 
ticienilor militari în secolul XX, ce a fost prezentată prima oară de Ardant du Picq, 
absolvent al Ecole speciale militaire de Saint-Cyr, şcoala militară de elită de la Fontaine- 
bleau, de lângă Paris, care a fost căpitan în timpul campaniti de la Varna şi şi-a elaborat 
ideile observându-i pe soldaţii francezi în timpul Războiului Crimeii. De asemenea, fran- 
cezii învăţaseră cum să aprovizioneze eficient armatele aflate în marş - domeniu în care 
experienţa lor superioară celei a britanicilor a fost vizibilă din momentul când au debarcat 
la Gallipoli. Timp de două zile şi jumătate, trupelor britanice nu li s-a permis să debarce, 
„fiindcă nu era nimic aranjat pentru ei”, relata William Russell de la The 7imes, primul 
corespondent de presă care s-a alăturat campaniei orientale, pe când francezii erau admi- 
rabil de bine pregătiţi cu o flotilă mare de nave pentru aprovizionare : „Spitale pentru 
bolnavi, pâine şi produse de patiserie, vagoane pentru transportul proviziilor şi bagajelor — 
tot confortul şi toate cele necesare erau la îndemână în momentul în care ajungea nava 
lor. În ceea ce ne priveşte, nici un drapel britanic nu flutura în pozt ! Marele nostru stat 
naval era reprezentat de un singur vapor aparţinând unei cornpanii private”. 

Izbucnirea Războiului Crimeii luase armata britanică prinsurprindere. Bugetul militar 
era în scădere de mai mulţi ani şi abia în primele săptămâni ale anului 1852, după lovi- 
tura de stat a lui Napoleon şi apariţia în Marea Britanie a zronurilor alarmante privind 
un război cu francezii, guvernul Russell a reuşit să obţină aprobarea parlamentului pen- 
tru o creştere modestă a cheltuielilor. În primăvara anului 1854, două treimi din cei 
153 000 de militari înrolați erau mobilizați în străinătate, în colţuri îndepărtate ale impe- 
riului, astfel încât trupele pentru campania din Marea Neagră au trebuit să fie recrutate 
în pripă. În lipsa unui sistem de recrutare asemenea celui francez, armata britanică se 
baza numai pe înrolarea voluntarilor, stimulaţi de acordarea unei recompense. În anii 
1840, numărul bărbaţilor apți fizic disponibili scăzuse semnificativ din cauza marilor 
proiecte de construcţii industriale şi a emigrării în Statele Unite şi Canada, armata fiind 
nevoită să apeleze la şomeri şi la păturile cele mai sărace ale societăţii, precum victimele 
foametei din Irlanda, care acceptau recompensa în încercarea disperată de a-şi plăti 
datoriile şi de a-şi salva familiile de azilul săracilor. Principal ele puncte de recrutare ale 
armatei britanice erau barurile, târgurile şi locurile în care se organizau curse de cai, 
unde cei săraci se îmbătau şi se îndatorau2. 

Dacă soldatul britanic venea din clasele cele mai sărace ale societăţii, corpul ofiţerilor 
provenea în special din rândul aristocrației - condiţie aproape garantată de încasarea 
unor comisioane. Printre ofiţerii superiori prevalau gentlemeni în vârstă, cu relaţii bune 
la curte, dar cu puţină experienţă şi cunoştinţe militare ; era o lume cu totul diferită de 
profesionalismul armatei franceze. Lordul Raglan avea 65 de ani; Sir John Burgoyne, 
comandantul trupelor de geniu, 72. Cinci dintre ofiţerii super iori din statul-major al lui 
Raglan erau rude. Cel mai tânăr, ducele de Cambridge, era vărul reginei. Era o armată 
mai Curând ca aceea a Rusiei, ale cărei mentalitate şi cultură militare rămăseseră 
înrădăcinate în secolul al XVIII-lea. 

Raglan insista ca soldaţii britanici să fie trimişi în luptă cu tunici strâmte şi chivere 
înalte, care poate că îi făceau să arate impunător când defilau la paradă, dar în luptă nu 
erau deloc practice. Când Sidney Herbert, ministrul de Război, i-a scris în luna mai, 
sugerându-i că ţinuta ar trebui să fie mai relaxată şi că poate soldaţilor ar trebui să nu 
li se mai ceară să se bărbierească zilnic, Raglan i-a răspuns: 

Văd propunerea dumneavoastră de a introduce bărbile într-o lumină oarecum diferită şi în 
momentul de faţă nu poate fi necesar să se adopte. Sunt întru câtva demodat în ideile mele 
şi îmi doresc ca un englez să arate ca un englez, fără a ţine seama de faptul că francezii 
se străduiesc să pară africani, turci şi păgâni. Am remarcat întotdeauna în rândul claselor 
inferioare din Anglia că prima noţiune a curăţeniei este bărbieritul şi îmi permit să spun 
că acest sentiment prevalează în mare măsură şi în rândul armatei noastre, chiar dacă unii 
dintre ofiţerii noştri i-ar putea invidia pe hirsuţii din rândul aliaţilor. Totuşi, dacă, atunci 
când vom mărşălui şi vom fi expuşi la căldură mare şi la murdărie, voi observa că soarele 
le arde faţa oamenilor, voi cumpăni dacă este de dorit sau nu o relaxare, dar să arătăm ca 
nişte englezi?. 


Sancţionarea bărbilor nu a durat decât până la căldurile din iulie, însă soldatul britanic 
a rămas ridicol de bine îmbrăcat în comparaţie cu ruşii şi francezii, care aveau uniforme 
uşoare şi simple, după cum se plângea locotenent-colonelul George Bell din Regimentul 1 
(Regal) : 


O haină pe el şi una de schimb în raniţă e tot ce îi trebuie soldatului, în schimb el e încărcat 
ca un măgar — O manta mare şi o pătură, încins strâns... cu centurile care i se lipesc de 
plămâni ca moartea, armele şi echipamentul, 60 de cartuşe Mini€, raniţa şi conţinutul ei. 
La gulerul tare din piele s-a renunţat datorită [revistei] Punch şi [ziarului] Times. Argumentul 
a 40 de ani de experienţă nu a făcut autorităţile militare să-l lase pe soldat să meargă pe 
câmpul de luptă altfel decât aproape strangulat şi incapabil să se mişte sub povara sa, până 
când nu au venit să-l scape opinia publică şi ziarele. Următorul lucru pe care vreau să-l 
las deoparte e oribilul Albert”, cum i se spune, pe care, în clima de aici, soldatul îşi poate 
frige la amiază raţia de carne de vită, partea de sus fiind din piele lăcuită, ca să atragă de 
zece Ori mai-multe raze de soare care să-i înnebunească creierul??. 


Aflate în taberele de pe platourile din jurul Varnei şi fără să aibă altceva de făcut decât 
să aştepte veşti despre luptele de la Silistra, trupele britanice şi franceze căutau să se 
distreze în cârciumile şi bordelurile din oraş. Vremea caldă şi avertismentul să nu bea 
apă din sursele locale au declanşat o mare poftă de băut, în special rachiu, care era 
foarte ieftin şi tare. „Mii de englezi şi de francezi se îmbulzeau în bodegile improvizate”, 
scria Paul de Molânes, „unde toate vinurile şi băuturile spirtoase din ţările noastre erau 
date pe gât până la beţii gălăgioase... Turcii stăteau la porţi şi se uitau, fără să fie impre- 
sionaţi sau uimiţi, la aceşti apărători străini ciudaţi pe care li-i trimisese Providența”. 
Bătăile între beţivi erau o problemă zilnică în oraş. Hugh Fitzhardinge Drummond, 
adjutant al Gărzilor Scoţiene, îi scria de la Varna tatălui său : 


Prietenii noştri din regimentul de infanterie beau de rup, iar ai noştri... beau mai mult ca 
la Scutari. Zuavii sunt cei mai bădărani şi mai nelegiuiţi ticăloşi pe care ţi-i poţi închipui ; 
comit toate fărădelegile. Alaltăieri au executat iar pe cineva. Săptămâna trecută, un Chasseur 
de Vincennes a fost aproape despicat în două cu sabia de unul din ticăloşii ăştia, după ce 
şi-a băut minţile. Francezii beau mult - cred că la fel de mult ca ai noştri —, iar când sunt 
beţi, sunt mai indisciplinaţi. 


Plângerile din partea localnicilor s-au înmulţit. În Varna trăiau în principal bulgari, dar 
exista şi o considerabilă minoritate turcă. Membrii acesteia erau iritaţi de soldaţii care 


* O chivără, numită astfel după prinţul Albert, despre care se presupune că a conceput-o. 

cereau alcool în cafenelele musulmanilor şi deveneau violenţi când li se spunea că acolc 
nu se vindea aşa ceva. Putea să li se ierte faptul că se întrebau dacă nu cumva apărătorii 
lor nu constituiau un pericol mai mare decât ameninţarea Rusiei, după cum observa la 
Constantinopol Adolphus Slade, ofiţer în marina britanică : 


Soldaţii francezi se tolăneau în moschei în timpul rugăciunilor, Je făceau ochi dulci femeilor 
cu văl în mod necuviincios, otrăveau câinii de pe stradă... împuşcau pescăruşii din port şi 
porumbeii de pe străzi, îşi băteau joc de muezinii ce psalmodiau ezzan-ul din minarete şi 
făceau glume spărgând pietre de mormânt ca să le folosească la pavaje... Turcii auziseră 
de civilizaţie ; acum o vedeau şi se minunau. Jafuri, beţii, jocuri de noroc şi prostituție 
sub strălucirea unui soare oriental??. 


În scurt timp, britanicii şi-au format o impresie proastă despre soldaţii turci, care îşi 
ridicaseră tabăra lângă ei, pe platourile din jurul Varnei. „Dinpuţimul pe care l-am văzut, 
am ajuns la concluzia că turcii sunt nişte aliaţi foarte slabi”, îi scria tatălui său Kingscote, 
aghiotantul lui Raglan. „Am convingerea că sunt cei mai mari mincinoşi de pe faţa 
pământului. Dacă spun că au 150 000 de soldaţi, la o cercetare vei afla că nu sunt decât 
30 000. În toate fac aşa şi, din ceea ce aud, nu înţeleg de ce ruşii nu au trecut cu tăvă- 
lugul peste ei.” Nici francezii nu aveau o părere prea bună despre soldaţii turci, chiar 
dacă zuavii, care aveau un contingent mare de algerieni, au stabilit relaţii bune cu turcii. 
Louis Noir considera că soldaţii britanici aveau o atitudine rasistă şi imperială faţă de 
turci, iar asta îi făcea pe mulţi dintre soldaţii sultanului să-i urască. 


Soldaţii britanici credeau că veniseră în Turcia nu pentru a 0 apăra, Ci pentru a o cuceri. 
La Gallipoli se distrau de multe ori acostând câte un domn turc pe țărm ; desenau un cerc 
în jurul lui şi îi spuneau că cercul acesta era Turcia ; apoi îl puneau să iasă din cerc şi îl 
tăiau în două, zicând că o jumătate se numea „Anglia”, iar cealaltă „Franţa”, după Care 
îl împingeau pe turc spre ceva căruia îi spuneau „Asia”%. 


Din cauza prejudecăţilor coloniale, puterile occidentale nu puteau folosi trupele 
turceşti aşa cum se aşteptau. Napoleon al III-lea era de părere că turcii sunt leneşi şi 
corupți, în timp ce lordul Cowley, ambasadorul britanic la Paris, îl avertiza pe Raglan 
că „nici unui turc nu trebuie să i se încredinţeze” o responsabilitate militară esenţială 
pentru securitatea naţională. Comandanții britanici şi francezi comsiderau că turcii erau 
buni doar pentru luptele din spatele fortificațiilor. Erau dispuşi să-i folosească pentru 
Sarcini auxiliare, ca săparea tranşeelor, dar credeau că le lipsesc disciplina şi curajul 
necesare pentru a lupta alături de trupele europene în confruntările: directe de pe câmpul 
de bătălie?5. Faptul că turcii au reuşit să le ţină piept ruşilor la Silistra (succes care le-a 
fost în bună măsură atribuit ofiţerilor britanici) nu a schimbat aceste atitudini rasiste, 
ce aveau să se accentueze când campania s-a mutat în Crimeea. 


> 


În realitate, turcii făceau mai mult decât să le ţină piept ruşilor, care au lansat un 
ultim asalt împotriva Silistrei pe 22 iunie. În dimineaţa zilei de 21, Gorceakov s-a dus 
împreună cu ofiţerii săi să inspecteze tranşeele din faţa fortului Arab Tabia, unde urma 
să înceapă atacul. Tolstoi a fost impresionat de Gorceakov (care ulterior îi va fi sursă 

de inspiraţie pentru portretul generalului Kutuzov în Război şi pace). „În acea dimineaţă 
l-am văzut pentru prima oară sub focul armelor”, îi scria el fratelui său Nikolai. „Îţi 
poţi da seama că e atât de preocupat de desfăşurarea generală a evenimentelor, încât pur 
şi simplu nu bagă de seamă gloanţele şi ghiulelele. ” Pe tot parcursul zilei, 500 de tunuri 
ruseşti au bombardat fortificațiile turcilor, pentru a le slăbi rezistenţa ; focul a continuat 
până târziu în noapte. Asaltul a încetat la ora 3 dimineaţa. „Eram acolo cu toţii”, scria 
Tolstoi, şi, „ca întotdeauna în ajunul unei bătălii, ne prefăceam că nu ne gândim la ziua 
următoare decât ca la o zi obişnuită, chiar dacă toţi, sunt sigur, simţeam o uşoară 


strângere de inimă (şi nu chiar uşoară, ci puternică) la gândul asaltului”. 


După cum ştii, Nikolai, ceasurile de dinaintea luptei sunt cele mai neplăcute - sunt singurele 
ceasuri când ai timp să te temi, iar frica este unul dintre cele mai neplăcute sentimente. 
Înspre dimineaţă, pe măsură ce se apropia momentul, acest sentiment se diminua, iar spre 
ora 3, când aşteptam cu toţii să vedem ploaia de proiectile lansate ca semnal al atacului, 
eram într-o dispoziţie atât de bună, că m-aş fi supărat foarte tare dacă cineva ar fi venit 
să-mi spună că asaltul nu va mai avea loc. 


S-a întâmplat lucrul de care se temea cel mai mult. La ora 2 dimineaţa, un aghiotant 
i-a adus lui Gorceakov un mesaj prin care i se ordona să anuleze atacul. „Pot spune fără 
să-mi fie teamă că greşesc”, îi povestea Tolstoi fratelui său, 


„„„Că vestea a fost primită de toţi - soldaţi, ofiţeri şi generali — ca o adevărată nenorocire, 
cu atât mai mult cu cât toţi aflaserăm prin spioni, care veneau adeseori de la Silistra şi cu 
care am avut ocazia să stau personal de vorbă, că, odată cucerită această fortăreață -— lucru 
de care nimeni nu se îndoia —, Silistra nu mai putea rezista decât două sau trei zile?5. 


Ceea ce nu ştia - sau refuza să ia în calcul - Tolstoi era că, în momentul respectiv, 
30 000 de militari francezi, 20 000 de britanici şi 20 000 de turci erau gata să întărească 
apărarea Silistrei şi că Austria, care masase 100 000 de soldaţi de-a lungul frontierei 
sârbe, îi dăduse un ultimatum ţarului să se retragă din Principatele Române. Austria 
adoptase o politică de neutralitate armată eficientă în favoarea aliaţilor, mobilizând trupe 
habsburgice pentru a-i obliga pe ruşi să se retragă de pe Dunăre. Temându-se de izbuc- 
nirea unor răscoale în rândul slavilor de pe teritoriul lor, austriecii erau preocupaţi de 
prezenţa ruşilor în principate, care pe zi ce trecea semăna tot mai mult cu o anexare. 
Dacă austriecii îi atacau pe ruşi dinspre vest, puteau să le blocheze accesul la liniile de 
aprovizionare de pe Dunăre, precum şi principala cale de retragere, lăsându-i expuşi 
armatelor aliate ce ar fi atacat dinspre sud. Ţarul nu ar fi avut altă soluţie decât să se 
retragă înainte ca armata să îi fie distrusă. 

Nicolae era apăsat de sentimentul că fusese trădat de austrieci, al căror imperiu îl 
salvase de unguri în 1849. Ajunsese să nutrească o afecţiune paternă faţă de împăratul 
Franz Joseph, care era cu 30 de ani mai tânăr decât el, şi considera că se cuvenea ca 
acesta să-i poarte recunoştinţă. Vizibil supărat şi zguduit de vestea ultimatumului, s-a dus 
la portretul lui Franz Joseph aflat pe perete şi a scris pe spatele acestuia : Du Undankbarer! 
(„Nerecunoscătorule ! ”). În iulie i-a spus emisarului austriac, contele Esterhâzy, că 
Franz Joseph uitase complet tot ce făcuse pentru el şi că, „întrucât încrederea care a 
existat până acum între cei doi suverani pentru fericirea imperiilor lor a fost distrusă, 
între ei nu mai pot fi aceleaşi relaţii apropiate”?7. 


PRIMUL SÂNGE VĂRSAT PENTRU TURCI 153 


Ţarul i-a scris lui Gorceakov pentru a-i explica motivul anulării asediului. Era o scri- 
soare neobişnuit de personală, care dezvăluia multe dintre gândurile sale: 


Ce trist şi dureros e pentru mine, dragă Gorceakov, să fiu obligat la o înţelegere de argu- 
mentele insistente ale prinţului Ivan Fiodorovici [Paskevici] şi să mă retrag de pe Dunăre 
după ce am făcut atâtea eforturi şi am pierdut fără de folos atâtea suflete viteze - nu e 
nevoie să-ţi spun ce înseamnă asta pentru mine. Judecă singur ! ! ! Dar cum să nu fiu de 
acord cu el când mă uit pe hartă? Acum pericolul nu e atât de mare, căci te afli în situaţia 
de a-i pedepsi aspru pe neruşinaţii de austrieci. Mi-e teamă doar Că retragerea ne-ar putea 
demoraliza trupele. Trebuie să le ridici moralul, să îi explici fiecărui militar Că e mai bine 
să ne retragem la timp, astfel încât să putem ataca mai târziu, aşa Cum a fost în 181228. 


Ruşii s-au retras de pe Dunăre, respingându-i pe turcii care îi urmăreau după ce 
Ssimţiseră mirosul de sânge. Trupele ruseşti erau obosite şi demoralizate, mulţi soldaţi 
nu mâncaseră de zile bune şi erau atâţia bolnavi şi răniţi, încât nu puteau fi duşi toţi 
înapoi cu căruţa. Mii dintre ei au fost abandonaţi în mâinile turcilor. Pe 7 iulie, în 
oraşul-fortăreaţă Giurgiu, ruşii au pierdut 3 000 de oameni într-o luptă cu forţele turceşti 
(unele dintre ele comandate de ofiţeri britanici) care au traversat Dunărea dinspre Rusciuc 
şi i-au atacat pe ruşi cu sprijinul unei canoniere britanice. Gorceakov a sosit cu întăriri 
de la asediul Silistrei, la care se renunţase, dar în scurt timp a fost nevoit să se retragă. 
Steagul Marii Britanii a fost arborat pe fortăreaţa de la Giurgiu, unde turcii s-au răzbunat 
după aceea crunt pe ruşi, ucigând peste 1 400 de răniţi, decapitându-i şi mutilându-le 
trupurile, sub privirile lui Omer Paşa şi ale ofiţerilor britanici??. 

Represaliile turcilor aveau un evident caracter religios. Imediat ce oraşul a fost eliberat 
de trupele ruseşti, cele turceşti (başbuzuci şi albanezi) s-au năpustit în casele şi bisericile 
populaţiei creştine de aici, majoritatea bulgari. Toată populaţia creştină a părăsit Giurgiul 
cu infanteria rusă, încărcându-şi în grabă lucrurile în căruţe şi pornind spre nord alături 
de coloanele militare. Un ofiţer francez descria scena pe care a văzut-o la Giurgiu la 
câteva săptămâni după ce oraşul fusese abandonat: 


Când au plecat, ruşii nu au mai lăsat decât 25 de locuitori, dintr-o populaţie de 12 000 de 
oameni! Nu mai rămăseseră întregi decât o mână de case... Jefuitorii nu s-au mulţumit să 
prade doar case. Au fost devastate multe biserici. Am văzut cu ochii mei o biserică ortodoxă 
care arăta îngrozitor. Un sacristan bulgar bătrân curăța biserica de icoanele sparte şi 
cioburile ferestrelor, de sculpturile, lămpile şi alte obiecte sacre strânse în morman în 
sanctuar. L-am întrebat prin semne cine a făcut aceste atrocități, ruşii sau turcii? „Turcos”, 
mi-a răspuns Cu un singur Cuvânt, cu dinţii încleştaţi şi pe un ton care promitea că nu va 
avea îndurare faţă de primul başbuzuc care îi va cădea în mâini”. 


În toate oraşele prin care treceau trupele ruseşti, li se alăturau alţi refugiaţi cărora le 
era teamă de represaliile turcilor. Pe drumuri erau scene de haos şi de panică, mii de ţărani 
bulgari părăsindu-şi satele, cu tot cu vite, şi alăturându-se şirurilor tot mai mari de refugiaţi. 
Drumurile erau atât de blocate de căruțele ţăranilor, încât retragerea ruşilor era încetinită, 
iar Gorceakov s-a gândit să folosească trupe pentru a-i ţine în loc pe refugiaţi. Dar ofi- 
ţerii săi superiori l-au convins să nu ia o asemenea măsură, astfel încât, până la urmă, 
aproximativ 7 000 de familii de bulgari au fost evacuate în Rusia. Pe 19 iulie, când a 
ajuns la Bucureşti, Tolstoi i-a descris mătuşii sale într-o scrisoare scena dintr-un sat: 

Era un sat distrus [de turci) în care m-am dus din tabără să iau lapte şi fructe. Îndată ce 
prinţul [Gorceakov] le-a dat de ştire bulgarilor că aceia care voiau puteau să treacă Dunărea 
cu armata şi să devină supuşi ruşi, întregul ţinut s-a ridicat şi toţi, cu soţii, copii, cai şi 
vite, au venit la pod, dar, cum era nu neputinţă să fie luaţi toţi, prinţul a fost nevoit să îi 
refuze pe cei care au ajuns la urmă şi ar fi trebuit să vezi cât de mult l-a întristat asta; a 
primit toate delegaţiile acelor oameni sărmani, a stat de vorbă cu fiecare, a încercat să le 
explice că era un lucru imposibil, le-a propus să meargă fără căruţe şi vite şi, făgăduind 
că o să le asigure el mijloacele de subzistență până vor fi ajuns în Rusia, a plătit din propriul 
buzunar vase particulare care să îi transporte?l. 


La Bucureşti, erau scene de haos similare. Mulţi militari ruşi nemulţumiţi au profitat 
de ocazie pentru a dezerta din unităţi şi s-au ascuns în oraş, determinând autorităţile 
militare să lanseze ameninţări cumplite la adresa populaţiei pentru a-i preda pe dezertori, 
în caz contrar riscând să fie pedepsită. Voluntarii valahi, care se alăturaseră trupelor 
ruseşti când acestea ocupaseră principatul, acum se făcuseră nevăzuţi, mulţi fugind în 
Sud pentru a trece de partea aliaţilor. La evacuarea oraşului, ruşii le-au dat un avertisment 
sumbru „valahilor trădători” într-o proclamaţie din partea ţarului : 


Majestatea Sa Ţarul nu crede că aceia care profesează aceeaşi religie ca Împăratul Ortodox 
se pot supune unei stăpâniri care nu este creştină. Chiar dacă valahii nu pot înţelege asta 
fiindcă sunt prea influenţaţi de Europa şi au cedat falselor credinţe, Ţarul nu poate renunţa 
la misiunea pe care Dumnezeu i-a încredinţat-o ca înaintestătător al ortodoxiei de a-i scoate 
pentru totdeauna de sub stăpânirea otomană pe toţi cei ce profesează adevărata credinţă 
creştină, şi anume cea ortodoxă. Acest gând l-a preocupat pe ţar încă de la începutul 
strălucitoarei sale domnii şi a sosit momentul ca Majestatea Sa să ducă la îndeplinire planul 
pe care l-a pus la cale timp de mulţi ani, oricare ar fi intenţiile statelor europene lipsite de 
putere şi stăpânite de false credinţe. Va sosi vremea când valahii rebeli, care au stârnit 
mânia Majestății Sale, vor plăti scump pentru lipsa lor de loialitate. 


Pe 26 iulie, Gorceakov a citit proclamația în faţa boierilor reuniți la Bucureşti. Acesta 
a adăugat şi propriile cuvinte de despărţire: „Domnilor, pentru moment plecăm din 
Bucureşti, dar sper să ne întoarcem curând — amintiţi-vă de 1812”%. 

Vestea retragerii a fost un mare şoc pentru slavofilii de la Moscova şi Sankt-Petersburg, 
care văzuseră pătrunderea ruşilor în Balcani ca un război de eliberare a slavilor. Acum 
deveneau deznădăjduiţi, considerând că idealurile le-au fost abandonate. Konstantin 
Aksakov visase o federaţie slavă sub conducerea ruşilor. Se gândea că războiul se va 
încheia cu ridicarea crucii pe Hagia Sofia de la Constantinopol. Dar retragerea de pe 
Dunăre îl umplea de „lehamite şi ruşine”, după cum îi scria fratelui său Ivan pentru a-i 
explica : 


E ca şi cum ne-am retrage din credinţa noastră ortodoxă. Dacă asta se întâmplă fiindcă 
avem îndoieli sau fiindcă ne retragem dintr-un război sfânt, atunci, în toată istoria noastră, 
de la întemeierea Rusiei, nu a mai existat un asemenea moment ruşinos - ne-am înfrânt 
duşmanii, dar nu şi propria frică. Şi acum ce să vezi ? !... Ne retragem din Bulgaria, dar 
ce se va întâmpla cu bieţii bulgari, cu crucile de pe bisericile din Bulgaria? ... Rusie! Dacă 
îl părăseşti pe Dumnezeu, Dumnezeu te va părăsi! Ai renunţat la misiunea sfântă pe care 
EI ţi-a dat-o de a apăra sfânta credinţă şi de a-ţi izbăvi de suferinţă fraţii, iar acum mânia 
lui Dumnezeu se va abate asupra ta, Rusie! 

Ca mulţi slavofili, fraţii Aksakov îl învinuiau pentru retragere pe Nesselrode, ministrul 
de Externe „german”, denunţat acum în cercurile naţionaliste ca trădător al Rusiei şi 
„agent austriac”. Împreună cu liderul panslavist Pogodin, ei au lansat o campanie în 
saloanele de la Sankt-Petersburg şi Moscova pentru a-l convinge pe ţar să renunţe la 
retragere şi să lupte singur împotriva austriecilor şi a puterilor oc.cidentale. Erau încântați 
că Rusia ar lupta de una singură împotriva Europei, convinşi că un război sfânt pentru 
eliberarea slavilor de sub influenţa occidentală ar însemna împlinirea rolului mesianic 
al Rusiei3?. 

După retragerea ruşilor din Ţara Românească, au sosit austriecii pentru a restabili 
ordinea în principat. Un contingent austriac de 12 000 de militarii sub comanda generalu- 
lui Coronini a ajuns până la Bucureşti, unde s-au confruntat cu turcii, care ocupaseră 
deja oraşul după retragerea ruşilor. Omer Paşa, care se declarase „Guvernator al Princi- 
patelor Reocupate”, a refuzat să îi cedeze oraşul comandantului austriac. Nu prea era de 
aşteptat ca Omer Paşa, fost supus austriac care se alăturase turcilor, să-i predea cuceririle 
greu obţinute unui curtean precum Coronini. Acesta fusese tutorele personal al împăra- 
tului şi, pentru Omer Paşa, reprezenta tot ceea ce dezaprobase în lumea habsburgică 
atunci când trecuse de partea otomanilor. Comandantul turc era susţinut de britanici şi 
de francezi. După ce încercaseră atât de mult timp să-i implice pe austrieci în principate, 
aliaţii considerau acum intervenţia austriacă o binecuvântare cu două tăişuri. Erau încân- 
taţi că austriecii îi ajutaseră să elibereze principatele de sub autoritatea ruşilor, însă, pe 
de altă parte, îi bănuiau că au în vedere o ocupaţie a principatelor pe termen lung, fie 
în speranţa că se vor instala la putere după plecarea trupelor ruseşti, fie crezând că şi-ar 
putea impune propria soluţie în conflictul ruso-turc, în detrimentul Occidentului. Bănuie- 
lile lor au sporit când austriecii au împiedicat trupele lui Omer Paşa să-i urmărească pe 
ruşi până în Basarabia (tactica preferată a lui Napoleon al III-lea) ; şi mai ales când i-au 
reinstalat la putere pe hospodarii numiţi de ruşi, cu intenţia eviclentă de a-l mai domoli 
pe ţar. Britanicilor şi francezilor le era clar că austriecii veniseră în Principatele Române 
nu ca jandarmi ai Concertului European şi nici ca apărătozi ai suveranităţii turce, ci 
urmărindu-şi propriile scopuri politice*. 

Pentru a contracara ameninţarea austriacă, pe de o parte, şi pentru a securiza ţărmul 
Mării Negre în vederea unui atac asupra sudului Rusiei şi a Crimeii, pe de altă parte, fran- 
cezii au trimis, la sfârşitul lui iulie, o expediţie în regiunea dobrogeană a Deltei Dunării. 
Expediția era alcătuită din trupe neregulate de başbuzuci (numiţi de francezi Spahis 
d'Orient), sub comanda generalului Yusuf, precum şi din infanteriști din diviziile 1 (a gene- 
ralului Canrobert), 2 (a generalului Bosquet) şi 3 (a prinţului Napoleon). Pe numele său 
Giuseppe Vantini, Yusuf - care în 1815, când avea 6 ani, fusese capturat de piraţii oto- 
mani la Elba şi adus la palatul beiului din Tunis - era întemeietorul şi comandantul 
spahiilor folosiţi de francezi pentru cucerirea Algeriei. Datorită victoriilor înregistrate 
acolo, era persoana cea mai indicată să îi organizeze pe başbuzuci sub comanda franceză. 
Până pe 22 iulie adunase la Varna o brigadă de 4 000 de başbuzuci pe care otomanii 
le-o dăduseră francezilor, precum şi alte detaşamente de trupe neregulate, printre care 
şi o ceată de călăreţi kurzi comandată de Fatma Khanum. Numită Fecioara Kurdistanului, 
Khanum, în vârstă de 70 de ani, îi conducea pe luptătorii proveniţi din triburi, înarmaţi 
cu săbii, cuțite şi pistoale, sub flamura verde a unui război musulman. Şi Yusuf a apelat 
la ideea unui jihad pentru a-şi motiva oamenii să lupte împotriva ruşilor şi pentru a le 
oferi şi alt temei decât perspectiva prăzii, stimulcntul lor tradiţional, pe care francezii 

erau hotărâți să îl elimine. „Am venit să-l salvăm pe sultan, califul nostru”, i-au spus un 
grup de başbuzuci lui Louis Noir, a cărui brigadă de zuavi se alăturase forţelor lui Yusuf 
în timp ce acestea se îndreptau de la Varna spre nord; „dacă murim luptând pentru el 
fără vreo plată, mergem direct în rai; dacă am fi plătiţi să luptăm, nici unul dintre noi 
nu ar fi îndreptăţit să meargă în paradis, căci ne-am primi răsplata pe pământ”*5. 

Dar nici măcar promisiunea paradisului nu putea asigura disciplina cavaleriei lui 
Yusuf. Îndată ce li s-a ordonat să plece din Varna, başbuzucii au început să dezerteze, 
pretinzând că nu vor lupta pentru ofiţeri străini (Yusuf vorbea araba tunisiană, pe care 
sirienii, turcii şi Kurzii aflaţi sub comanda sa nu o înțelegeau). Un detaşament de cavalerie 
a fugit în masă îndată ce militarii i-au zărit pe cazaci lângă Tulcea, lăsându-i pe ofiţerii 
francezi să se lupte singuri cu ei (toţi au fost ucişi). Pe 28, trupele lui Yusuf i-au înfrânt 
pe cazaci şi i-au forţat să se retragă, dar după aceea orice urmă de disciplină a dispărut: 
au jefuit satele, au ucis creştini şi i-au adus lui Yusuf capetele acestora, în speranţa unei 
recompense (de obicei, armata turcă plătea o gratificaţie pentru capetele păgânilor, inclu- 
siv ale civililor, învinşi într-un război sfânt). Unii au ucis chiar femei şi copii creştini, 
tăindu-le trupurile în bucăţi, tot pentru a primi o răsplată”. 

În ziua următoare, în tabăra lui Yusuf s-au înregistrat primii morţi din cauza holerei. 
Smârcurile şi lacurile din Delta Dunării erau infestate. Numărul morţilor era alarmant. 
Deshidrataţi de boală şi de zilele în care mărşăluiseră în arşiţă, soldaţii se prăbuşeau şi 
mureau la marginea drumului. Forţele lui Yusuf se dezintegrau rapid, pe măsură ce sol- 
daţii dezertau ca să scape de holeră sau se întindeau la umbra copacilor, aşteptând să 
moară. Yusuf a ordonat retragerea la Varna, iar ceea ce mai rămăsese din trupele sale, 
aproximativ 1 500 de oameni, a ajuns acolo pe 7 august. 

Au dat de holeră şi la Varna. Ar fi dat de ea oriunde, căci tot sud-estul Europei era 
lovit de holeră în vara anului 1854. Tabăra francezilor a fost prima infectată, urmată la 
scurt timp de cea britanică. Dinspre țărm bătea un vânt fierbinte, ce acoperea taberele 
cu un praf alb de calcar şi un strat de muşte moarte. Oamenii au început să sufere de 
greţuri şi diaree, apoi să se întindă în corturile lor ca să moară. Necunoscând cauzele 
bolii, soldaţii continuau să bea apă din cauza arşiţei, deşi unii, precum zuavii, care se 
confruntaseră cu bolile în Algeria, ştiau că trebuie să bea doar vin sau să fiarbă apa 
pentru cafea (din care francezii beau cantităţi enorme). În anii 1830-1840, la Londra se 
înregistrau sistematic epidemii de holeră, dar abia în anii 1880 s-a înţeles cu adevărat 
legătura dintre această boală şi igienă. Un medic londonez, pe nume John Snow, desco- 
perise că fierberea apei putea preveni holera, dar constatările sale au fost în general 
ignorate. În schimb, se credea că boala era provocată de miasmele de la lacurile din jurul 
Varnei, de băutul în exces sau de consumarea fructelor de pădure. Autorităţile militare 
nesocoteau regulile elementare de igienă : latrinele erau lăsate să dea pe-afară, hoiturile 
să putrezească la soare. Cei bolnavi erau duşi cu căruţa la Varna, într-o baracă infestată 
de şobolani, unde erau îngrijiţi de sanitari epuizați, cărora în august li s-a adăugat un 
mic grup de călugăriţe franceze. Morţii erau înfăşuraţi în pături şi înmormântați în gropi 
comune (deschise ulterior de turci ca să fure păturile). Până în a doua săptămână din 
august, 500 de militari britanici muriseră din cauza bolii, iar în rândul francezilor numă- 
rul morţilor se ridica la peste 60 pe zi”. 

A urmat incendiul de la Varna. A izbucnit în seara de 10 august în vechiul cartier 
comercial al oraşului şi s-a extins rapid în zona învecinată a portului, unde se aflau 

proviziile armatelor aliate ce urmau a fi încărcate pe vapoare. Aproape sigur a fost declan- 
şat de incendiatori greci şi bulgari simpatizanți ai cauzei ruse (în zona unde a izbucnit 
incendiul au fost prinşi mai mulţi bărbaţi cu chibrituri asupra lor). Până când au ajuns 
militarii francezi şi britanici acolo cu tulumbele, jumătate din oraş fusese înghiţit de 
flăcări. Prăvălii şi depozite pline cu lăzi de rom şi de vin au explodat din cauza flăcărilor, 
pe străzi curgeau râuri de alcool, iar pompierii beau din rigole. Când incendiul a fost 
stins, baza de aprovizionare a armatelor aliate era grav afectată. „Varna adăpostea toată 
muniţia, toate rezervele şi proviziile necesare unei armate aflate în campanie”, le scria 
Herb€ părinţilor săi pe 16 august. „Pulberăriile francezilor, englezilor şi turcilor au fost 
în centrul incendiului. O bună parte din oraş a dispărut şi, odată cu el, speranţele sol- 
daţilor din tabăra de pe platou.”3% 


După incendiu, în oraş au rămas provizii pentru a-i hrăni pe soldaţii aliaţi doar încă 
opt zile. Era clar că soldaţii trebuiau evacuaţi din Varna înainte să moară toţi de holeră 
şi de foame. 

Cum ruşii fuseseră nevoiţi să se retragă de pe Dunăre, britanicii şi francezii s-ar fi 
putut duce acasă, declarându-se victorioşi împotriva Rusiei. Ar fi fost posibil ca războiul 
să se încheie în această etapă. Austriecii şi turcii ar fi putut ocupa principatele ca forţă 
de menţinere a păcii (la mijlocul lui august îşi constituiseră zone separate de ocupaţie 
şi conveniseră ca Bucureştiul să fie sub control comun), iar puterile occidentale ar fi 
putut recurge la o ameninţare cu intervenţia pentru a-i face pe ruşi să promită că nu vor 
mai invada niciodată teritoriul turcesc. Şi atunci de ce aliaţii nu au urmat calea păcii 
odată ce ruşii au părăsit principatele? De ce au hotărât să invadeze Rusia când războiul 
împotriva ruşilor fusese câştigat? De ce a avut loc de fapt un Război al Crimeii? 

Comandanții aliaţi erau frustraţi că ruşii se retrăseseră. După ce îşi aduseseră armatele 
până aici, aveau senzaţia că „li s-a furat victoria”, după cum spunea Saint-Arnaud, şi 
voiau să aibă o misiune militară care să justifice eforturile făcute. În cele şase luni de 
când se mobilizaseră, trupele aliate nu prea folosiseră armele împotriva inamicului. Erau 
luate în râs de turci şi ridiculizate acasă. „Iată-i”, scria Karl Marx într-un editorial din 
The New York Times pe 17 august, „80 sau 90 de mii de soldaţi englezi şi francezi la 
Varna, comandaţi de fostul aghiotant al bătrânului Wellington şi de un mareşal al Franţei 
(care a făcut cele mai mari isprăvi, e adevărat, la casele de amanet din Londra) - iată-i, 
francezii nefăcând nimic, iar englezii ajutându-i cât de repede pot”%. 

La Londra, şi cabinetul britanic simţea că forțarea Rusiei să iasă din zona Dunării 
nu era suficientă pentru a justifica sacrificiile de până atunci. Palmerston şi „partida în 
favoarea războiului” nu erau pregătiţi să negocieze pacea când forţele armate ruseşti 
rămăseseră intacte. Doreau să provoace Rusiei pagube însemnate, să-i distrugă capaci- 
tatea militară în Marea Neagră, nu doar să garanteze securitatea Turciei, ci să pună capăt 
amenințărilor Rusiei la adresa intereselor britanice în Orientul Mijlociu. După cum 
spusese încă din aprilie ducele de Newcastle, extrem de entuziastul ministru de Război, 
alungarea ruşilor din principate „fără a le mutila viitoarele mijloace de agresiune împo- 
triva Turciei nu este acum un lucru demn de marile eforturi ale Angliei şi Franţei”%. 

Dar ce ar fi provocat pagube semnificative ? Cabinetul avea în vedere mai multe 
opţiuni. Nu credea că are rost să îi urmărească pe ruşi până în Basarabia, unde trupele 

aliate ar fi fost expuse la holeră, iar propunerii francezilor de a purta un război conti- 
nental pentru eliberarea Poloniei i s-ar fi opus austriecii, chiar dacă (şi aici era un mare 
semn de întrebare) membrii conservatori ai cabinetului britanic ar fi putut fi convinşi 
de virtuțile unui război revoluţionar. După cum nu erau convinşi nici că o campanie 
navală în Marea Baltică ar îngenunchea Rusia. La scurt timp după începerea campaniei, 
în primăvară, Sir Charles Napier, amiralul responsabil de flota aliată din Marea Baltică, 
ajunsese la concluzia că ar fi fost practic imposibil să înfrângă apărarea rusească aproape 
de netrecut de la Kronştadt, baza navală fortificată ce apăra Sankt-Petersburgul, şi chiar 
fortăreaţa mai slabă de la Sveaborg, situată chiar la ieşirea din portul Helsingfors 
(Helsinki), fără canoniere şi vase cu mortiere noi, capabile să navigheze printre recifele 
de mică adâncime din jurul acestor fortărețe” Un timp s-a vorbit despre declanşarea 
unui atac împotriva Rusiei în Caucaz. O delegaţie de rebeli cerchezi i-a vizitat pe aliaţi 
la Varna şi a promis declanşarea unui război al musulmanilor împotriva Rusiei în întregul 
Caucaz dacă aliaţii îşi trimiteau armatele şi flotele. Omer Paşa a sprijinit ideea“. Dar 
nici unul dintre aceste planuri nu era socotit la fel de distrugător cum ar fi fost pierderea 
Sevastopolului şi a flotei ruse de la Marea Neagră. Până la retragerea ruşilor din prin- 
cipate, cabinetul britanic ajunsese la un consens în privinţa ideii că o invazie în Crimeea 
era singurul mod de a da o lovitură decisivă Rusiei. 

Planul cu privire la Crimeea fusese propus iniţial în decembrie 1853, când, ca reacţie 
la evenimentele de la Sinop, Graham concepuse o strategie navală pentru a anihila 
Sevastopolul dintr-o singură lovitură rapidă. „Asta mi-am pus în gând”, scria Primul 
Lord al Amiralității ; „caninul Ursului trebuie scos ; iar până când flota şi arsenalul său 
naval de la Marea Neagră nu sunt distruse, Constantinopolul nu e în siguranţă, Europa 
nu are pacea garantată”. Planul lui Graham nu a fost pus niciodată oficial pe agenda 
cabinetului, care însă l-a acceptat ca bază a strategiei sale. Iar pe 29 iunie ducele de 
Newcastle i-a transmis lui Raglan indicaţiile cabinetului privind o invazie a Crimeii. 
Telegrama lui avea un ton apăsat: expediţia trebuia să înceapă cât mai curând posibil 
şi „doar impedimente insurmontabile” puteau întârzia asedierea Sevastopolului şi distru- 
gerea flotei ruse a Mării Negre, deşi puteau fi necesare şi unele atacuri secundare împo- 
triva ruşilor în Caucaz. Limbajul telegramei i-a dat lui Raglan impresia că în cabinet nu 


* Evenimentele au dovedit-o. Pe 8 august, Napier a lansat un atac aliat împotriva fortăreței 
ruseşti Bomarsund din Insulele Aaland, situate între Suedia şi Finlanda, cu scopul principal 
de a atrage Suedia în război. Sprijinul trupelor suedeze era necesar pentru orice acţiune împo- 
triva capitalei ruse. După un bombardament puternic care a prefăcut fortăreaţa într-un morman 
de moloz, comandantul rus şi cei 2 000 de militari ai săi s-au predat aliaţilor. Dar Bomarsundul 
era o victorie minoră - nu era Kronştadt sau Sankt-Petersburg -, iar suedezii nu au fost im- 
presionaţi, în pofida propunerilor insistente din partea britanicilor. Până când aliaţii nu alocau 
resurse mult mai importante campaniei din Marea Baltică, nu exista nici o perspectivă reală 
ca suedezii să intre în război, nemaivorbind de atacarea Sankt-Petersburgului. Aliaţii aveau 
păreri diferite în privinţa Balticii. Francezii erau mult mai puţin interesaţi de aceasta decât 
britanicii - în special Palmerston, care visa să cucerească Finlanda, ca parte a planurilor sale 
mai ample de a dezmembra Imperiul Rus - şi ezitau să implice mai mulţi soldaţi pentru un 
scop despre care considerau că serveşte mai curând interesele britanicilor. Pentru Napoleon, 
campania din Marea Baltică nu putea fi mai mult decât o diversiune minoră menită să-l împie- 
dice pe ţar să mobilizeze o armată şi mai mare în Crimeea, principala ţintă a întregii campanii 
de război. 

exista nici un dezacord şi că nu era nici o alternativă la invazia Crimeii“. De fapt, erau 
păreri divergente despre cât de practic era planul ce viza Crimeea, iar acceptarea acestuia 
a fost un compromis între membrii cabinetului care, ca Aberdeen, doreau o campanie 
mai limitată pentru a restabili suveranitatea Turciei şi cei ce, asemenea lui Palmerston, 
vedeau în expediţia din Crimeea o ocazie de a declanşa un război mai amplu împotriva 
Rusiei. Între timp, presa britanică făcea tot mai multe presiuni asupra cabinetului să dea 
o lovitură mortală Rusiei, iar distrugerea Flotei Mării Negre de la Sevastopol devenise 
victoria simbolică pe care o aştepta publicul belicos. Practic, era de neconceput ideea 
de a renunţa la invadarea Crimeii doar în temeiul faptului că, odată cu retragerea ruşilor 
de pe Dunăre, aceasta nu mai era necesară. 

„Principalul şi adevăratul obiectiv al războiului”, recunoştea Palmerston în 1855, 
„era înfrânarea ambiţiei agresive a Rusiei. Am intrat în război nu atât pentru a-i menţine 
pe sultan şi pe turci în Turcia, cât pentru a-i menţine pe ruşi în afara ei”. Palmerston 
vedea atacul asupra Crimeii ca o primă etapă dintr-o lungă cruciadă împotriva autorităţii 
ţariste în regiunea Mării Negre şi a Caucazului, în Polonia şi în Marea Baltică, potrivit 
notei sale din 19 martie către cabinet, în care îşi prezenta planul ambițios de dezmem- 
brare a Imperiului Rus. Până la sfârşitul lui august, câştigase un sprijin considerabil în 
cadrul cabinetului pentru acest război extins. A căzut de acord neoficial şi cu Drouyn 
de Lhuys, ministrul francez de Externe, că „micile rezultate” nu vor fi suficiente ca să 
compenseze inevitabilele pierderi umane din timpul războiului şi că doar „mari modificări 
teritoriale” în regiunea dunăreană, în Caucaz, Polonia şi zona baltică ar putea justifica 
o campanie în Crimeea“. 

Dar, atât timp cât Aberdeen era prim-ministru, lui Palmerston îi era imposibil să facă 
în aşa fel încât asemenea planuri să fie acceptate ca politică a aliaţilor. Cele Patru Puncte 
convenite pe 8 august de puterile occidentale cu austriecii, după mai multe luni de 
negocieri, stabileau obiective mai limitate. Nu se putea ajunge la un acord de pace între 
Rusia şi puterile aliate decât dacă: 


1. Rusia renunţa la orice drepturi speciale în Serbia şi Principatele Române, a căror 
protecţie urma să fie garantată de puterile europene împreună cu Poarta ; 

2. navigația pe Dunăre era liberă pentru toate activităţile comerciale ; 

3. Convenţia Strâmtorilor din 1841 era revăzută „în interesul echilibrului de putere în 
Europa” (punându-se capăt dominaţiei navale ruseşti în Marea Neagră) ; 

4. ruşii renunţau la pretenţia de a-i proteja pe supuşii creştini ai Turciei, a căror 
securitate urma să fie garantată de cele cinci mari puteri (Austria, Marea Britanie, 
Franţa, Prusia şi Rusia) în acord cu guvernul turc. 


Cele Patru Puncte aveau un caracter conservator (nimic altceva nu i-ar fi satisfăcut 
pe austrieci), dar erau suficient de vagi ca să le permită britanicilor (care voiau să 
diminueze puterea Rusiei, însă nu aveau o idee clară cum să transpună asta într-o politică 
palpabilă) să mai adauge condiţii când războiul era în desfăşurare. Mai mult, fără ştirea 
austriecilor, exista un al cincilea punct secret, convenit de britanici şi francezi, care le 
permitea să facă şi alte solicitări în funcţie de rezultatul războiului. Pentru Palmerston, 
cele Patru Puncte erau un mod de a lega Austria şi Franţa de o mare alianţă europeană 
pentru a purta un război pe termen nelimitat împotriva Rusiei, un război ce putea fi 
extins chiar şi după ce se înfăptuia cucerirea Crimeii. 

Palmerston a mers chiar până acolo încât a elaborat un plan pe termen lung pentru 
Crimeea. A propus ca regiunea să le fie predată turcilor şi ataşată noilor teritorii turceşti 
capturate de la ruşi în jurul Mării Azov, Circaziei, Georgiei şi Deltei Dunării. Însă puţini 
erau pregătiţi să gândească în termeni atât de ambiţioşi. Napoleon dorea foarte mult să 
captureze Sevastopolul ca un simbol al „victoriei măreţe” de care avea nevoie şi ca un 
mijloc de a-i pedepsi pe ruşi pentru agresiunea lor din principate. Şi majoritatea mem- 
brilor cabinetului britanic gândeau la fel. Potrivit părerii generale, căderea Sevastopolului 
ar fi îngenuncheat Rusia, permiţând puterilor occidentale să revendice victoria şi să-şi 
impună condiţiile în faţa ruşilor. Dar nu prea avea sens. Faţă de Kronştadt şi de alte for- 
tăreţe baltice care apărau capitala rusă, Sevastopolul era un avanpost relativ îndepărtat 
în Imperiul Rus şi nu exista nici un motiv logic să se presupună că, dacă ar fi fost 
capturat de aliaţi, asta l-ar fi determinat pe ţar să cedeze. Consecința acestei supoziţii 
necontestate a fost că, în cursul anului 1855, când Sevastopolul nu a căzut rapid, aliaţii 
au continuat să bombardeze oraşul într-o acţiune care a fost la vremea respectivă cel 
mai lung, iar până astăzi cel mai costisitor asediu din istoria militară, în loc să aplice 
alte strategii pentru a slăbi armatele terestre ale Rusiei, acestea, şi nu Flota Mării Negre 
fiind de fapt elementul esenţial al superiorității ruse faţă de Turcia“f. 

Campania din Crimeea a fost nu numai greşit concepută, ci şi prost plănuită şi 
pregătită. Decizia de invadare a Crimeii a fost luată fără vreo rațiune reală. Comandanții 
aliaţi nu aveau hărţi ale regiunii. Îşi culegeau informaţiile din memoriale de călătorie 
depăşite, precum jurnalul lordului de Ros din timpul călătoriilor sale în Crimeea şi 
Journal of the Crimea al generalului-maior Alexander Macintosh, amândouă datând din 
1835, care i-au făcut să creadă că în Crimeea iernile erau extrem de blânde, chiar dacă 
existau cărţi mai recente ce vorbeau despre frig, ca The Russian Shores of the Black Sea 
in the Autumn of 1852 de Laurence Oliphant, publicată în 1853. Drept urmare, nu au 
pregătit hainele sau campamentul de iarnă, în bună măsură din cauza presupunerii opti- 
miste că va fi o campanie scurtă şi că aveau să obţină victoria înainte să dea gerul. Nu 
aveau nici o idee despre numărul militarilor ruşi din Crimeea (estimările oscilau între 
45 000 şi 80 000) şi nici despre locul unde se aflau. Flotele aliate nu puteau transporta 
în Crimeea decât 60 000 din cei 90 000 de soldaţi de la Varna -— după cel mai optimist 
calcul, mai puţin de jumătate din raportul de trei la unu recomandat de manualele militare 
în cazul asediilor — şi chiar şi aceia în detrimentul carelor-ambulanţă, al animalelor de 
tracţiune şi al altor lucruri esenţiale. Aliaţii presupuneau că trupele ruseşti retrase de pe 
frontul danubian vor fi aduse în Crimeea şi, ca atare, cel mai bine era ca Sevastopolul 
să fie cucerit printr-o lovitură-fulger, iar obiectivele lor militare, precum şi Flota Mării 
Negre să fie distruse înainte de sosirea acestora. Se gândeau că un atac mai puţin reuşit 
asupra Sevastopolului ar impune probabil ocuparea Perekopului, istmul care separă Cri- 
meea de continent, pentru a bloca întăririle şi aprovizionarea ruşilor. Prin telegrama 
din 29 iunie, Newcastle îi ordonase lui Raglan să îndeplinească această misiune „fără 
întârziere”. Dar Raglan a refuzat să execute ordinul, susţinând că soldaţii săi ar fi avut 
de suferit în căldura platoului crimeean”. 

Pe măsură ce se apropia momentul declanşării invaziei, comandanții au început să 
ezite. Şovăiau mai ales francezii. Indicaţiile lui Newcastle către Raglan i-au fost transmise 
de mareşalul Vaillant, ministrul de Război, lui Saint-Arnaud, dar comandantul forţelor 
franceze era sceptic în privinţa planului. Rezervele lui Saint-Arnaud erau împărtăşite de 

majoritatea ofiţerilor săi, care considerau că atacul ar fi mai mult în avantajul Marii 
Britanii ca putere navală decât al Franţei. Dar îndoielile au fost date deoparte la presiu- 
nea politicienilor de la Londra şi Paris, ce doreau o ofensivă care să satisfacă opinia 
publică şi erau tot mai preocupaţi ca trupele să fie îndepărtate de zona Varnei, infestată 
de holeră. La sfârşitul lui august, Saint-Arnaud ajunsese la concluzia că numărul soldaţi- 
lor căzuţi într-un atac asupra Sevastopolului ar fi fost mai mic decât al celor care muriseră 
deja de holerăf?. 

Ordinul de îmbarcare a venit ca o uşurare pentru majoritatea militarilor, care „pre- 
ferau să moară luptând ca bărbaţii decât să piară de foame şi boală”, după cum relata 
Herbâ. „Soldaţii şi ofiţerii sunt în fiecare zi tot mai scârbiţi de soarta lor”, scria la 
sfârşitul lui august ofiţerul de cavalerie Robert Portal. 


Nu fac altceva decât să-şi îngroape camarazii. Spun cu glas tare că nu au fost aduşi să 
lupte, ci să se veştejească şi să moară în ţara asta de holeră şi febră... Auzim că în tabăra 
franceză soldaţii s-au răzvrătit, jurând că se vor duce oriunde şi vor face orice, dar nu vor 
mai rămâne aici ca să moară. 


Zvonurile despre răzmeriţa din tabăra franceză au fost confirmate de colonelul Rose, 
ataşat pe lângă statul-major francez, care a raportat la Londra pe 6 septembrie că 
comandamentul francez „nu avea o părere prea bună despre echilibrul şi puterea de 
rezistenţă a soldaţilor francezi” 

Era timpul să fie trimişi la război înainte să moară de boli sau să se răzvrătească 
împotriva propriilor ofiţeri. Pe 24 august a început îmbarcarea. Infanteria a fost urcată 
pe vapoare, urmată de cavalerie şi de cai, carele cu muniții şi cele cu provizii, animalele 
de tracţiune şi, la sfârşit, armamentul greu. Mulţi dintre soldaţii care se îndreptau spre 
chei erau prea bolnavi sau prea slăbiţi pentru a-şi căra raniţele sau puştile, aşa că le duceau 
cei mai în putere. Cum nu aveau suficiente nave de transport. pentru cei 30 000 de mili- 
tari, francezii i-au înghesuit în vasele de război, făcându-le inutile în cazul unui atac 
din partea flotei ruse a Mării Negre. Ca atare, apărarea convoiului a căzut în totalitate 
în seama flotei militare britanice, ale cărei nave de război flancau cele 29 de vapoare şi 
56 de nave de linie care transportau trupele britanice. Pe chei au avut loc scene tulbu- 
rătoare când s-a anunţat că nu puteau fi luate în Crimeea toate soțiile soldaţilor care 
veniseră din Marea Britanie” Copleşite de durere, femeile care au fost separate de soţii 
lor se luptau să se îmbarce. Unele au fost luate clandestin. În ultima clipă, comandanților 
li s-a făcut milă de ele când au aflat că nu se făcuse nici o pregătire ca să rămână la 
Varna şi le-au lăsat pe multe să se îmbarce. 

Până pe 2 septembrie îmbarcarea s-a încheiat, dar din cauza vremii plecarea a întârziat 
până pe 7 septembrie. Flotila de 400 de nave - vase cu aburi, nave de război, transportoare 
de trupe, nave cu vele, remorchere militare şi alte vase mai mici — era condusă de contra- 
amiralul Sir Edmund Lyons, aflat pe Agamemnon, primul vapor al marinei militare regale 
propulsat de elice, capabil să navigheze cu 1l noduri şi înarmat cu 91 de tunuri. „Soldaţii 
îşi amintesc frumoasa dimineaţă de 7 septembrie”, scria Kinglake. 


* Armata britanică permisese ca în fiecare companie patru soţii să meargă cu bărbaţii lor la 
Gallipoli. Întreţinute de armată („după posibilităţi”), femeile găteau şi spălau rufe. 

Lumina lunii plutea încă pe ape când soldaţii, privind spre răsărit de pe nenumăratele punți, 
au putut să salute ivirea zorilor. O briză de vară adia dinspre țărm. La 5 fără un sfert, un 
tun de pe Britannia a dat semnalul de plecare. Aerul s-a întunecat de fumul gros al motoa- 
relor şi era greu de văzut cum şi de unde va veni ordinul cuvenit; dar acum Agamemnon 
s-a pus în mişcare cu semnale pe toate catargele - căci Lyons se afla pe punte, comandând 
convoiul şi dând ordine. Vapoarele de luptă franceze au ieşit, urmate de navele de transport, 
iar vasele lor mari formau linia. Francezii au ieşit mai repede decât englezii şi mai ordonat. 
Multe dintre vasele lor de transport erau foarte mici ; şi, inevitabil, erau o mulţime. Vasele 
noastre de transport au ieşit în cinci coloane, fiecare de 30 numai. Apoi s-a pus în mişcare, 
ieşind ice din golf, flota de război englezească - de strajă asupra tuturor -, într-o singură 
coloană”. 


7 


Alma 


În scurt timp, flotele aliate erau răsfirate pe Marea Neagră, o pădure mişcătoare de 
catarge învăluite de nori negri, imenşi de fum şi abur. Era o privelişte fantastică, „aseme- 
nea unui oraş industrial uriaş ce plutea pe ape”, nota Jean Cabrol, medic al comandantului 
francez, mareşalul Saint-Arnaud, care era extrem de bolnav, pe Ville de France. Fiecare 
soldat francez avea în raniţă raţia pentru opt zile - orez, zahăr, cafea, untură şi biscuiţi —, 
iar la îmbarcare primise o pătură mare, pe care o întindea pe punte ca să se culce. Bri- 
tanicii aveau mult mai puţine. „Cel mai rău lucru din toate”, le scria de la Varna părinţilor 
săi John Rose, soldat în Regimentul 50, „e că nu putem să ne cumpărăm un pahar de 
grog. Trăim cu o livră şi jumătate de pâine neagră şi o livră de carne pe zi, dar aşa ceva 
nu-i pentru soldaţi”!. 

Soldaţilor de pe vase nu le era foarte clar unde merg. La Varna nu li se spusese nimic 
despre planurile de război şi printre ei circulaseră tot felul de zvonuri. Unii credeau că 
merg în Circazia, alţii la Odessa sau în Crimeea, dar nimeni nu ştia exact la ce să se 
aştepte. Neavând hărţi şi necunoscând direct coasta sudică a Rusiei, pe care o priveau 
de pe vapoare ca şi cum ar fi privit țărmurile Africii, acţiunea căpăta caracterul unei 
aventuri ca în călătoriile de explorare. Ignoranţa dădea frâu liber imaginaţiei soldaţilor, 
unii dintre aceştia crezând că vor da de urşi şi de lei când vor debarca în „jungla” Rusiei. 
Puţini aveau idee pentru ce luptă - iar ideile lor se limitau la faptul că îi vor „bate pe 
ruşi” şi vor „face voia Domnului”, pentru a cita doar doi soldaţi francezi care au trimis 
scrisori acasă. Dacă este să dăm crezare observaţiilor soldatului Rose, mulţi soldaţi nu 
ştiau nici măcar cine erau aliaţii lor. „Suntem la 48 de ore de Seebastepol”, le scria el 
părinţilor săi, accentul său din sud-vestul Angliei influenţându-i ortografia : 


„„.iară locul unde o să debarcăm e la 6 mile de Seebastepol şi prima ciocnire o să fie cu 
turcii şi ruşii. Aci sunt 30 000 de turci şi 40 000 de austrieci în afară de franţuji şi de 
engleji şi nu va trece mult până începem şi socotim cu toţii că duşmanul o să-şi lase armele 
când o să vadă toată puterea asta contra lor şi nădăjduiesc că o să-i fie pe plac lui dumnezeu 
să mă scoată din belea şi să mă cruţe ca să mă întorc iar la casa părintească şi atunci o să 
vă pot spune despre război?. 


Când expediţia a plecat spre Crimeea, conducătorii ei nu erau siguri unde aveau să 
debarce. Pe 8 septembrie. Raglan, aflat pe vaporul Caradoc, a avut o discuţie cu Saint- 
Arnaud, care era pe Ville de France (având un singur braţ, Raglan nu putea urca pe 
vasul francez. iar Saim-Arnaud. suferind de cancer la stomac. era prea bolnav peniru a 

se ridica din pat, astfel încât discuţiile trebuiau să se desfăşoare prin intermediari). În cele 
din urmă, Saint-Arnaud a fost de acord cu opţiunea lui Raglan privind locul de debar- 
care - ţărmul lung şi nisipos al golfului Kalamita, situat la 45 de kilometri nord de 
Sevastopol -, iar pe 10 septembrie Caradoc a pornit cu un grup de ofiţeri superiori, 
printre care secundul lui Saint-Arnaud, generalul Francois Canrobert, într-o misiune de 
recunoaştere pe coasta vestică a Crimeii. Planul aliaţilor fusese să cucerească Sevastopolul 
printr-un atac-surpriză, dar acest lucru era exclus după decizia de a debarca în golful 
Kalamita, aflat atât de departe. 

Pentru ca trupele care debarcau să nu fie atacate pe flanc de către ruşi, comandanții 
aliaţi au decis să ocupe mai întâi oraşul levpatoria, singurul loc de pe coastă unde se putea 
ancora în siguranţă şi o sursă utilă de apă potabilă şi provizii. Dinspre mare, cel mai 
frapant lucru la acest oraş era numărul mare de mori de vânt. levpatoria erau un centru 
comercial şi de prelucrare a cerealelor prosper, deservind gospodăriile din stepa Crimeii. 
Populaţia sa de 9 000 de locuitori era alcătuită în special din tătari crimeeni, ruşi, greci, 
armeni şi evrei caraiţi, care construiseră o sinagogă frumoasă în centrul oraşului”. 

Ocuparea oraşului Ievpatoria - prima debarcare a armatelor aliate pe pământ rusesc - 
a fost comic de simplă. Pe 13 septembrie, la prânz, trupele aliate s-au apropiat de port. 
Omenii din oraş s-au strâns pe chei sau priveau de la ferestre şi de pe acoperişuri cum 
comandantul şi guvernatorul şi ofiţerul pentru carantină şi vamă al levpatoriei, Nikolai 
Ivanovici Kaznaceev, un bărbat scund şi cărunt, stătea la capătul cheiului principal, 
îmbrăcat în uniformă, cu toate însemnele funcţiei sale, alături de un grup de ofiţeri ruşi, 
pentru a-i primi pe „parlamentarii” francezi şi britanici, intermediarii care coborâseră 
pe țărm împreună cu interpreţii pentru a negocia capitularea oraşului. La Ievpatoria nu 
existau forţe ruseşti, doar câţiva soldaţi convalescenţi, astfel încât Kaznaceev nu avea cu 
ce să ţină piept vaselor de război ale puterilor aliate în afară de regulamentele birourilor 
sale ; pe acestea se baza acum, calm, deşi inutil, insistând ca forţele de ocupaţie să îşi 
debarce trupele la lazaret, ca să poată trece prin carantină. În ziua următoare oraşul a fost 
ocupat de un mic detaşament al trupelor aliate. Aliaţii le-au garantat locuitorilor că sunt 
în siguranţă, s-au angajat să plătească pentru tot ce vor lua de la ei şi le-au acordat o zi 
să plece, dacă preferau. Mulţi oameni părăsiseră deja zona, în special ruşii, principalii 
administratori şi proprietari de pământ din regiune, care, în primele zile după ce zăriseră 
navele occidentale, îşi încărcaseră bunurile în căruţe şi fugiseră în Perekop, sperând să 
ajungă pe continent înainte ca Crimeea să fie izolată de către inamic. Ruşii se temeau 
de tătari - 80% din populaţia Crimeii — la fel de mult ca de invadatori. Când flotele 
aliate au fost văzute de pe coasta Crimeii, grupuri mari de ţărani tătari s-au răsculat 
împotriva stăpânilor lor şi au format bande înarmate pentru a ajuta invazia. În drumul 
lor spre Perekop, mulţi ruşi au fost jefuiţi şi ucişi de aceste bande de tătari, care susțineau 
că le confiscă averile pentru „guvernul turc” nou-instalat la levpatoria“. 

Pe toată coasta, populaţia rusă fugea panicată, urmată de greci. Drumurile erau blo- 
cate de refugiaţi, căruțele şi vitele îndreptându-se spre nord, în sens contrar soldaţilor 
ruşi, care mergeau din Perekop spre sud. Simferopolul era copleşit de refugiații din zonele 
de coastă care veneau cu poveşti fantastice despre dimensiunile flotelor occidentale. 
„Mulţi locuitori s-au zăpăcit şi nu mai ştiau ce să facă”, îşi amintea Nikolai Mihno, 
care locuia la Simferopol, capitala administrativă a peninsulei. „Alţii au început să-şi 
strângă lucrurile cât de repede au putut ca să plece din Crimeea... Au început să spună 

lucruri înfricoşătoare despre cum aliaţii îşi vor continua invazia mergând drept spre 
Simferopol, care nu se putea apăra.”S5 

Sentimentul că erau lipsiţi de apărare determina această fugă panicată. Menşikov, 
comandantul forţelor ruse din Crimeea, fusese luat prin surprindere. Nu se gândise că 
aliaţii aveau să atace când mai era atât de puţin până la venirea iernii şi nu reuşise să 
mobilizeze suficiente forţe care să apere Crimeea. De-a lungul coastei sud-vestice erau 
38 000 de soldaţi, iar în jurul oraşelor Kerci şi Feodosia, 12 000 - cu mult mai puţin 
decât numărul de atacatori pe care şi-l închipuia populaţia înspăimântată a Crimeii. 
Simferopolul nu avea decât un batalion$. 

Pe 14 septembrie, aceeaşi dată la care francezii intraseră în Moscova în 1812, flotele aliate 
au ancorat în golful Kalamita, la sud de levpatoria. De pe Înălțimile Alma, aflate mai spre 
sud, unde Menşikov îşi amplasase principalele forţe de apărare a Sevastopolului, Robert 
Chodasiewicz, căpitan al unui regiment de cazaci, descria priveliştea impresionantă : 


Când ne-am ocupat poziţiile pe înălţimi, în faţa noastră se înfăţişa cea mai frumoasă 
privelişte pe care mi-a fost dat s-o văd vreodată. Toată flota aliată se afla în rada lacurilor 
sărate, la sud de levpatoria, şi noaptea pădurea lor de catarge era luminată de felinare 
multicolore. Atât soldaţii, cât şi ofiţerii erau muţi de uimire la vederea unui număr atât de 
mare de vase strânse laolaltă, mai ales că mulţi dintre ei nu prea văzuseră marea înainte. 
Soldaţii spuneau : „Ia uite, păgânii au construit pe valuri o altă sfântă Moscovă! ”, com- 
parând catargele navelor cu turlele bisericilor din acel oraş”. 


Mai întâi au debarcat francezii, primele lor detaşamente căţărându-se pe mal şi ridi- 
când corturi colorate la distanţe anume stabilite pentru a marca diferitele puncte de debar- 
care a diviziilor de infanterie ale lui Canrobert, generalului Pierre Bosquet şi prinţului 
Napoleon, vărul împăratului. Până la căderea nopţii debarcaseră toţi, împreună cu arma- 
mentul lor de artilerie. Soldaţii au înălţat drapelul francez şi au plecat să caute lemne 
de foc şi mâncare, unii întorcându-se cu gâşte şi găini şi cu bidoanele de apă umplute 
cu vin, pe care îl găsiseră în gospodăriile din apropiere. Paul de Molenes şi spahiii lui 
nu au avut nici carne, nici pâine la prima lor masă pe pământ rusesc, „dar am avut nişte 
biscuiţi şi o sticlă de şampanie pe care o pusesem deoparte ca să ne sărbătorim victoria”?. 

Comparativ cu debarcarea francezilor, cea a englezilor a fost o debandadă - un 
contrast care avea să devină foarte familiar în timpul Războiului Crimeii. Nu se stabilise 
nici un plan pentru o debarcare paşnică (se presupunea că vor trebui să lupte pentru a 
ajunge pe țărm), astfel încât infanteria a debarcat prima, când marea era calmă; când 
britanicii au încercat să îşi aducă la mal cavaleria, vântul se înteţise, iar caii s-au luptat 
cu valurile înalte. Saint-Arnaud, stând confortabil pe un scaun pe mal, cu ziarul în mână, 
urmărea scena tot mai frustrat, fiindcă planurile sale de a lansa un atac prin surprindere 
asupra Sevastopolului erau subminate de întârziere. „Englezii au obiceiul neplăcut de a 
întârzia”, îi scria el împăratului”. 

A fost nevoie de cinci zile pentru debarcarea trupelor şi cavaleriei britanice. Mulţi 
soldaţi erau bolnavi de holeră şi au trebuit să fie duşi cu bărcile. Nu existau facilităţi 
pentru transportul bagajelor şi al echipamentului până pe mal, prin urmare au fost trimise 
detaşamente pentru a lua căruţe şi care din gospodăriile tătăreşti din zonă. Nu existau 
provizii de hrană şi apă pentru soldaţi, în afară de raţia pe trei zile ce le fusese dată la 
Varna, iar de pe vase nu s-au descărcat corturi sau raniţe, astfel încât soldaţii şi-au petrecut 

primele nopţi fără a avea un adăpost, fără a fi apăraţi de ploile puternice sau de dogoarea 
următoarelor zile. „Nu am luat cu noi pe mal nimic în afară de pături şi de mantale”, 
le scria George Lawson, medic militar, celor de acasă. „Suferim cumplit din cauza lipsei 
de apă. Prima zi a fost foarte călduroasă; nu am avut de băut decât apa ce s-a strâns 
în bălți după ploaia din noaptea dinainte ; şi chiar şi acum apa e atât de tulbure, încât, 
dacă o torni într-un pahar, nu-i poţi vedea deloc fundul.” 

În sfârşit, pe 19 septembrie, britanicii erau pregătiţi şi în zori a început înaintarea 
spre Sevastopol. Francezii mărşăluiau pe dreapta, mai aproape de mare, uniformele lor 
albastre contrastând cu vestoanele stacojii ale britanicilor, în timp ce flota se îndrepta 
spre sud odată cu ei. Lată de şase kilometri şi jumătate şi lungă de aproape cinci kilo- 
metri, coloana care înainta era „toată numai un forfot şi o mişcare”, scria în jurnalul 
său Frederick Oliver, capelmaistru al Regimentului 20. Pe lângă şirurile compacte de 
soldaţi, era şi un convoi enorm de „cavalerie, tunuri, muniţie, cai, boi, cai de povară, 
măgari, turme de dromaderi, o cireadă de bivoli, o uriaşă turmă de oi, capre şi tauri, 
toate luate din satele învecinate de detaşamentele plecate să strângă provizii”. Spre prânz, 
când soarele ardea, coloana a început să se destrame, soldaţii însetaţi rămânând în urmă 
ori plecând să caute apă în aşezările tătăreşti din apropiere. După-amiază, când au ajuns 
la râul Bulganak, la 12 kilometri de golful Kalamita, disciplina a dispărut complet, sol- 
daţii britanici aruncându-se în „şuvoiul nămolos”!. 

În faţă, pe pantele ce se înălţau spre sud deasupra râului, britanicii i-au zărit pentru 
prima oară pe ruşi - 2 000 de cazaci călare care au deschis focul asupra unui detaşament 
de recunoaştere din Regimentul 13 Dragoni. Restul Brigăzii de Cavalerie Uşoară, mân- 
dria cavaleriei britanice, se pregătea să se confrunte cu cazacii, care erau de două ori 
mai mulţi, dar Raglan credea că în spatele călăreţilor ruşi se aflau un număr considerabil 
de infanterişti ce nu puteau fi zăriţi de comandanții cavaleriei sale, lordul Lucan şi lordul 
Cardigan, aflaţi mai departe, la poalele dealului. Raglan a ordonat retragerea şi militarii 
din Brigada de Cavalerie Uşoară s-au repliat în timp ce cazacii îi luau în derâdere şi 
trăgeau în ei, rănindu-i pe mulţi”. Apoi cazacii s-au retras spre sud, pe râul Alma, unde 
ruşii se instalaseră pe înălţimi. Era un incident umilitor pentru cavaleria uşoară, ce 
fusese nevoită să cedeze într-o luptă cu cazacii zdrenţăroşi în văzul infanteriei britanice, 
alcătuită din soldaţi proveniţi din familii muncitoare sărace care se bucurau răutăcios 
de încurcătura în care intraseră soldaţii îmbrăcaţi elegant şi instalaţi confortabil pe 
cai. „Să le fie de bine, nemernici proşti şi împăunaţi”, scria un soldat în scrisoarea tri- 
misă acasă!?. 

Britanicii au făcut bivuac pe malurile sudice înalte ale Bulganakului, de unde puteau 
urmări trupele ruseşti masate pe Înălțimile Alma, aflate la cinci kilometri depărtare. A doua 
zi urmau să coboare în vale şi să-i atace pe ruşi, a căror linie de apărare se afla de cea- 
laltă parte a Almei. 

Menşikov hotărâse să îşi angajeze majoritatea forţelor terestre în apărarea Înălţimilor 
Alma, ultima barieră naturală în calea înaintării inamicului spre Sevastopol, pe care 
trupele sale îl ocupaseră din 15 septembrie. Dar teama de o a doua debarcare aliată la 


* Prima victimă din rândul britanicilor a fost sergentul Priestley din Regimentul 13 Dragoni, 
care şi-a pierdut un picior. A fost evacuat în Anglia, iar ulterior regina i-a dăruit un picior 
din plută (A. Mitchell, Recollections of One of the Light Brigade [Londra, 1885], p. 50). 

Kerci sau Feodosia (teamă împărtăşită şi de ţar) l-a determinat să-şi asigure rezerve mari. 
Astfel, pe Înălţimile Alma erau 35 000 de soldaţi ruşi - mai puţini decât cei 60 000 de 
militari occidentali, dar beneficiind de avantajul crucial al poziţiei înalte -— şi peste 100 de 
tunuri. Tunurile cele mai grele erau amplasate pe o serie de redute deasupra drumului 
spre Sevastopol, care traversa râul şi înainta patru kilometri spre interior, dar acolo nu 
existau stânci ca acelea dinspre mare, pe care Menşikov le considera prea abrupte pentru 
a putea fi escaladate de inamic. Ruşii se simțeau ca acasă, jefuind satul Burliuk, aflat 
în vecinătate, după ce i-au alungat de acolo pe tătari, cărând paturi, uşi, scânduri şi 
crengi pe înălţimi, unde au improvizat barăci, şi îmbuibându-se cu struguri din viile 
abandonate. Au umplut casele din sat cu fân şi paie, pregătindu-se să le incendieze când 
duşmanul avea să înainteze. Comandanții ruşi erau încrezători că îşi vor menţine poziţiile 
cel puţin o săptămână - Menşikov îi scrisese ţarului promiţându-i că va păstra înălțimile 
şase săptămâni -, câştigând timp preţios pentru întărirea apărării Sevastopolului şi 
împingerea campaniei spre iarnă, cea mai importantă armă a ruşilor împotriva armatei 
invadatoare. Mulţi ofiţeri erau siguri de victorie. Glumeau spunând că englezii nu erau 
buni să lupte decât împotriva „sălbaticilor” din coloniile lor, toastau în memoria anului 
1812 şi ziceau că o să-i împingă pe francezi înapoi pe mare. Menşikov era atât de încre- 
zător, încât a invitat grupuri de doamne de la Sevastopol să urmărească bătălia alături 
de el de pe Înălţimile Alma!'?. 

Trupele ruseşti nu erau atât de încrezătoare. Ferdinand Pflug, un medic german din 
armata ţaristă, era de părere că „fiecare părea convins că bătălia de a doua zi se va solda 
cu o înfrângere”!%. Aproape nici unul dintre aceşti soldaţi nu mai luptase împotriva 
armatei unei mari puteri europene. Văzând uriaşa flotă aliată ce ancorase la mal şi era 
pregătită să sprijine forţele terestre ale inamicului, le era clar că vor înfrunta o armată 
mai puternică decât a lor. În timp ce ofiţerii mai vârstnici păstrau în memorie amintirea 
războaielor împotriva lui Napoleon, soldaţii mai tineri, ce urmau să participe direct la 
luptă, nu aveau o asemenea experienţă pe care să se bazeze. 

Asemenea tuturor soldaţilor în ajunul unei bătălii, încercau să-şi ascundă teama în 
faţa camarazilor. Când răcoarea nopţii a luat locul căldurii de peste zi, soldaţii din 
ambele armate se pregăteau pentru dimineaţa următoare: pentru mulţi dintre ei acestea 
aveau să fie ultimele ore. Au făcut focul, şi-au pregătit cina şi au aşteptat. Majoritatea 
soldaţilor nici nu au prea mâncat. Unii şi-au curăţat muschetele. Alţii au scris scrisori 
familiilor. Mulţi dintre ei s-au rugat. A doua zi era sărbătoare în calendarul ortodox, 
era data la care ruşii celebrau naşterea Fecioarei, şi s-au ţinut slujbe prin care i s-a cerut 
ajutorul. Grupuri de soldaţi strânşi în jurul focurilor au stat de vorbă până târziu în 
noapte, cei mai în vârstă povestindu-le celor mai tineri întâmplări din bătăliile de 
odinioară. Beau şi fumau, spuneau glume, încercând să pară calmi. Din când în când, 
peste câmpie se înălţau cântecele soldaţilor. De pe drumul de Sevastopol, unde îşi ridicase 
cortul Menşikov, se auzeau fanfara şi corul Regimentului Tarutinski - glasurile lor 
profunde de başi interpretând fragmente dintr-un cântec compus de generalul Gorceakov : 


E demn să trăiască 

Doar cel care-i oricând gata să moară ; 
Luptătorul rus ortodox 

Îşi loveşte duşmanii fără să stea pe gânduri. 
Dar francezii, dar englezii ? 

Dar şirurile de turci neghiobi? 
Ieşiţi, păgânilor, 

Vă provocăm la luptă ! 

Vă provocăm la luptă ! 


Treptat, când cerul întunecat s-a umplut de stele, focurile s-au stins şi zumzetul glasu- 
rilor s-a mai domolit. Soldaţii s-au culcat şi au încercat să doarmă, deşi puţini au reuşit, 
iar peste vale s-a lăsat o linişte ciudată, întreruptă doar de lătratul câinilor flămânzi ce 
hălăduiau prin satul părăsit!$. 

La ora 3 dimineaţa, Chodasiewicz nu putea să doarmă. Era încă întuneric. În tabăra 
rusă soldaţii „erau strânşi în jurul unor focuri imense pe care le aprinseseră cu ceea ce 
jefuiseră din satul Burliuk”. 


După puţină vreme m-am dus pe deal (căci batalionul nostru staţiona într-o râpă) să arunc 
o privire la bivuacul armatelor aliate. Dar nu se vedea mare lucru în afară de focuri şi, din 
când în când, câte-o umbră, ca şi cum cineva ar fi trecut pe lângă ele. Totul era încremenit 
şi nimic nu te ducea cu gândul la lupta ce avea să vină. Aşa erau cele două armate, acolo, 
una lângă alta. Câţi sau care dintre ei aveau să-şi dea ultima suflare era cu neputinţă de 
zis. Şi deodată mi-am pus întrebarea : oare voi fi unul dintre ei ?15 


La ora 4, tabăra franceză era în fierbere. Soldaţii îşi pregăteau cafeaua şi glumeau 
despre cum aveau să-i bată pe ruşi, apoi a venit ordinul să-şi ia raniţele şi să se alinieze 
ca să primească ordine de la ofiţeri. „Pe toate tunetele!”, le-a zis soldaţilor săi 
comandantul Regimentului 22. „Suntem francezi sau nu ? Regimentul 22 se va acoperi 
de onoare astăzi, altfel sunteţi cu toţii nişte oameni buni de nimic. Dacă vreunul dintre 
voi rămâne azi în urmă, o să-mi bag sabia în maţele lui. Alinierea la dreapta! ” Şi în 
tabăra rusă soldaţii s-au trezit la ivirea zorilor şi ascultau ce le ziceau comandanții : 
„Acum, băieţi, a sosit în sfârşit momentul, chiar dacă l-am aşteptat atât de mult; nu 
vom face de ruşine pământul nostru rusesc ; îi vom respinge pe duşmani şi îl vom bucura 
pe bunul nostru părinte, Batiuşka, Ţarul ; după care ne putem întoarce la casele noastre 
cu laurii pe care i-am câştigat”. La ora 7, în tabăra rusă soldaţii s-au rugat la Maica 
Domnului să îi ajute în lupta cu duşmanul. Preoţii purtau icoane printre şirurile de sol- 
daţi, iar aceştia băteau mătănii şi îşi făceau cruce!! 


Pe la mijlocul dimineţii, soldaţii aliaţi se adunau pe platou, britanicii în stânga dru- 
mului spre Sevastopol, francezii şi turcii la dreapta, înşiruindu-se spre stâncile de pe 
țărm. Era o zi senină şi însorită, fără vânt. De pe Dealul Telegrafului”, unde spectatorii 
elegant îmbrăcaţi ai lui Menşikov sosiseră în caleşti să urmărească scena, se puteau vedea 
clar detaliile uniformelor franceze şi britanice ; se auzeau sunetul tobelor, goarnelor şi 
cimpoaielor şi chiar şi clinchetul metalului şi nechezatul cailor!8. 

Ruşii au deschis focul când aliaţii au ajuns la 1 800 de metri - punct marcat cu pari, 
ca trăgătorii lor să ştie că trupele care înaintau erau în raza de acţiune -—, dar britanicii 


* Nume dat de englezi unui deal aflat în faţa satului Burliuk, de cealaltă parte a râului Alma (n.tr.). 

şi francezii au continuat să înainteze spre râu. Potrivit planului stabilit de aliaţi în ziua 
precedentă, cele două armate urmau să avanseze simultan pe un front larg şi să încerce 
să devieze flancul stâng al inamicului - cel dinspre interiorul zonei. Dar în ultimul 
moment Raglan a decis să întârzie înaintarea britanicilor până când francezii vor fi 
străpuns flancul drept; i-a pus pe militari să se culce la pământ, în raza de acţiune a 
tunurilor ruseşti, într-o poziţie din care, la momentul potrivit, se puteau târî până la 
râu. Şi au rămas întinşi acolo timp de o oră şi jumătate, de la 13: 15 la 14:45, pierzând 
din efective când ruşii au ajuns la distanţa prielnică pentru a trage. Acesta a fost un 
exemplu uluitor al nehotărârii lui Raglan!?. 

În timp ce britanicii stăteau culcaţi la pământ, divizia lui Bosquet a ajuns în dreptul 
râului, lângă mare, unde stâncile se înălţau la aproape 50 de metri deasupra râului atât 
de abrupt, încât Menşikov se gândise că nu era necesar să apere această poziţie cu artile- 
ria. În fruntea diviziei lui Bosquet se afla un regiment de zuavi, majoritatea nord-africani, 
care aveau experienţa luptelor în munţi în Algeria. Lăsându-şi raniţele pe mal, au traversat 
râul înot şi, la adăpostul copacilor deşi, au urcat repede pe stânci. Ruşii erau uimiţi de 
agilitatea zuavilor şi spuneau că seamănă cu nişte maimuțe când i-au văzut cum se 
folosesc de copaci ca să se caţăre pe stânci. Când au ajuns pe platou, zuavii s-au ascuns 
după pietre şi tufişuri, împuşcându-i unul câte unul pe soldaţii din forţele de apărare ale 
regimentului moscovit, până când au venit întăririle. „Zuavii erau atât de bine ascunşi”, 
îşi amintea Noir, care s-a numărat printre primii ajunşi în vârf, „încât un ofiţer bine 
instruit ajuns la faţa locului cu greu îi putea zări”. Urmând exemplul zuavilor, mai mulţi 
soldaţi francezi s-au căţărat pe stânci. Au târât 12 tunuri până deasupra unei râpe - sol- 
daţii îşi loveau caii cu săbiile dacă aceştia nu voiau să urce pe poteca plină de bolovani -, 
sosind la timp pentru a contracara efectivul suplimentar de soldaţi şi artileria pe care 
Menşikov le deplasase dinspre centru în încercarea disperată de a împiedica distrugerea 
flancului său stâng. 

Situaţia ruşilor era mai mult sau mai puţin disperată. În momentul când a sosit 
artileria lor, divizia lui Bosquet şi mulţi dintre turci ajunseseră deja pe platou. Ruşii 
aveau mai multe tunuri - 28 faţă de cele 12 ale francezilor -, dar tunurile francezilor 
erau de calibru mai mare şi aveau o bătaie mai lungă, iar tunarii lui Bosquet îi mențineau 
pe trăgătorii ruşi la o distanţă la care numai armele franceze se dovedeau eficiente. 
Văzând că erau în avantaj, o parte dintre zuavi, exaltaţi de bătălie, au dansat o polcă pe 
câmpul de luptă pentru a-şi bate joc de inamic, ştiind că nu pot fi atinşi de armele ruseşti. 
Între timp, tunurile flotei aliate trăgeau asupra poziţiilor ruseşti de pe stânci, subminând 
moralul multor soldaţi şi ofiţeri. Când a sosit prima baterie de artilerie a ruşilor, ceea 
ce mai rămăsese din regimentul moscovit bătea deja în retragere, sub ploaia de gloanţe 
a zuavilor, ale căror puşti Mini€ aveau o bătaie mai lungă şi o precizie mai mare decât 
muschetele depăşite ale infanteriei ruse. Comandantul flancului stâng, generalul-locote- 
nent V.I. Kiriakov, era unul dintre cei mai incompetenţi ofiţeri ai armatei ţariste şi rareori 
putea fi văzut treaz. Cu o sticlă de şampanie în mână, Kiriakov le-a ordonat celor din 
Regimentul Minsk să tragă în francezi, dar i-a orientat greşit înspre husarii din Kiev, 
care au căzut sub gloanţe. Neavând încredere în comandantul său beat şi descurajat de 
precizia puştilor franceze, şi Regimentul Minsk a bătut în retragere?.. 

Între timp, în centrul câmpului de luptă, celelalte două divizii franceze, conduse de 
Canrobert şi de prinţul Napoleon, nu puteau să traverseze Alma din cauza tirului rusesc 

insistent de pe malul celălalt, dinspre Dealul Telegrafului. Prinţul Napoleon i-a trimis 
vorbă generalului de Lacy Evans, aflat în stânga sa, ca britanicii să înainteze pentru a 
uşura întru câtva situaţia francezilor. Raglan încă aştepta ca atacul francez să reuşească 
înainte de a angaja trupele britanice, de aceea iniţial i-a spus lui Evans să nu accepte 
ordine de la francezi, însă, la insistenţele lui Evans, în cele din urmă a cedat. La ora 
14: 45 a ordonat Diviziilor 1 şi 2 Infanterie Uşoară să înainteze - însă nu le-a spus ce 
altceva ar fi trebuit să facă. Ordinul era tipic pentru modul de a gândi al lui Raglan, 
cramponat în vremurile trecute ale bătăliilor napoleoniene, când infanteria era folosită 
pentru atacurile iniţiale directe asupra unor poziţii pregătite. 

Îndată ce soldaţii britanici s-au ridicat din poziţia culcat, puşcaşii cazaci ruşi, care 
se ascunseseră în vii, au incendiat satul Burliuk pentru a le împiedica înaintarea - însă, 
de fapt, nu au făcut decât să înalțe un nor de fum, din cauza căruia artileriştilor ruşi 
le-a fost şi mai greu să nimerească. Britanicii înaintau în şiruri înguste pentru a maximiza 
capacitatea distructivă a puştilor, deşi într-o asemenea formaţie era mai greu ca soldaţii 
să fie ţinuţi laolaltă pe un teren accidentat fără comandanţi de coloană eficienţi. Ruşii 
se uitau cu uimire la şirul roşu, subţire care ieşea din fum. „Pentru noi a fost cel mai 
extraordinar lucru”, îşi amintea Chodasiewicz ; „nu mai văzuserăm niciodată trupe lup- 
tând în şir lat de câte doi, nici nu ne-am gândit că s-ar găsi soldaţi îndeajuns de curajoşi 
să atace coloanele noastre masive într-o asemenea formaţie aparent vulnerabilă”. 

Şirurile s-au rupt când au trecut prin satul şi viile în flăcări. Un ogar alerga pe lângă 
soldaţi, urmărind iepuri. Înaintând în grupuri mici, britanicii i-au alungat pe puşcaşii 
ruşi din oraş şi din vii. „Ne grăbeam, împingându-i înainte pe puşcaşii inamici”, îşi 
amintea soldatul Bloomfield din Regimentul Derbyshire. „Unii dintre aceşti puşcaşi s-au 
căţărat chiar în copaci, ca să ne ţintească mai bine, dar i-am văzut şi i-am dat jos. Unii, 
când au căzut... şi-au agăţat în copaci picioarele sau hainele şi au rămas atârnaţi acolo 
cu orele.” Când se apropiau de râu, britanicii au ajuns în bătaia armelor ruseşti. Cei loviți 
se prăbuşeau în tăcere, dar ceilalţi din coloană continuau să înainteze. „Pentru mine”, 
îşi amintea generalul-locotenent Brown din Divizia de Infanterie Uşoară, „cel mai uimitor 
lucru era liniştea cu care moartea îşi făcea treaba. Nici un oftat sau alt sunet nu trăda 
ce se petrecuse ; un soldat cădea, se răsucea sau părăsea formaţia prăbuşindu-se în 
ţărână. Îţi dădeai seama că micul glonţ îşi găsise destinaţia, dar asta părea să se întâmple 
într-o tăcere misterioasă — dispăreau, erau părăsiţi, iar noi treceam pe lângă ei”. 

Sub o ploaie de gloanţe, soldaţii au ajuns la râu şi s-au strâns în grupuri pe mal ca 
să-şi dea jos echipamentul, neştiind cât de adâncă era apa. Ţinându-şi puştile şi săculeţii 
cu muniţie deasupra capului, o parte au reuşit să traverseze, dar alţii au fost nevoiţi să 
înoate, iar unii s-au înecat, prinşi de curentul puternic. În tot acest timp ruşii au tras în 
ei cu mitralii şi obuze. Ruşii aveau 14 tunuri în tranşee şi 24 pe ambele părţi ale podului. 
Când soldatul Bloomfield a ajuns în dreptul podului, „apa era înroşită de sânge”. Multor 
soldaţi le era frică să intre în apă, fiindcă era plină de cadavre. Se ţineau cu mâinile de 
mal, în timp ce ofiţeri călare galopau în sus şi în jos, strigându-le să treacă înot şi uneori 
ameninţându-i cu sabia. Odată ce au trecut râul, s-a iscat o debandadă totală. Toate 
companiile şi regimentele s-au învălmăşit laolaltă, iar ceea ce fusese o coloană cu o 
lăţime de doi soldaţi acum era doar o masă de oameni. Ruşii au început să coboare 
dealul pe ambele părţi ale Marii Redute, trăgând în britanicii aflaţi jos, în timp ce ofiţeri 
călare galopau pe lângă soldaţii lor, ordonându-le să refacă şirurile ; dar aşa ceva era 
imposibil, oamenii fiind epuizați după ce traversaseră râul şi bucuroşi că se aflau la 

adăpostul malului, unde nu puteau fi văzuţi de pe înălţimi. Unii s-au aşezat şi şi-au scos 
bidoanele cu apă, alţii au scos pâine şi carne şi au început să mănânce. 

Conştient că situaţia era periculoasă, generalul-maior Codrington, aflat la comanda 
Brigăzii 1 a Diviziei de Infanterie Uşoară, a făcut un efort disperat să-şi regrupeze oame- 
nii. Dând pinteni calului său arab alb, a urcat pe deal şi a strigat mulţimii de infanterişti : 
„Fixaţi baionetele ! Ridicaţi-vă şi porniţi la atac ! ”. În scurt timp, întreaga brigadă a lui 
Codrington - cu toate regimentele învălmăşite - a început să se caţăre pe dealul Kurgan. 
Subofiţerii au renunţat să-i mai încoloneze pe soldaţi - nu mai era timp - şi îi încurajau : 
„Mergeţi oricum ! ”. După ce au urcat panta, majoritatea soldaţilor au început să tragă 
strigând şi chiuind spre tunurile ruseşti din Marea Redută, aflată sus, la o distanţă de 
500 de metri. Tunarii ruşi erau uluiţi să vadă această adunătură de englezi - 2 000 de 
soldaţi alergând pe deal - care devenea o ţintă uşoară. O parte din avangarda Diviziei 
de Infanterie Uşoară a ajuns la şanţurile Marii Redute. Unii soldaţii s-au căţărat pe mete- 
reze şi s-au strecurat prin ambrazuri, dar au fost împuşcaţi sau înjunghiaţi de ruşii care 
îşi retrăseseră tunurile în pripă. În scurt timp, Marea Redută s-a transformat într-un 
furnicar, unii luptând pe metereze, alţii ovaţionând şi fluturându-şi drapelele când, în 
confuzia generală, au fost capturate două tunuri ruseşti. 

Însă deodată britanicii au fost atacați de patru batalioane (aproximativ 3 000 de 
militari) din Regimentul Vladimirski, care se năpusteau în redută din zona aflată deasupra 
acesteia, în timp ce de pe dealul Kurgan alte tunuri ruseşti îi potopeau cu proiectile. Cu 
un „Uraaa! ” puternic, infanteriştii ruşi au început să atace la baionetă, alungându-i pe 
britanici şi trăgând asupra lor când se retrăgeau la poalele dealului. Divizia de Infanterie 
Uşoară „a făcut un front” ca să riposteze cu focuri de armă, însă pe neaşteptate s-a auzit 
sunetul de goarnă pentru încetarea tirului, ce a fost preluat de gorniştii tuturor regimen- 
telor. Preţ de câteva momente fatale, de partea britanică focul a încetat dintr-o confuzie : 
un Ofiţer neidentificat crezuse că ruşii erau francezi şi le ordonase oamenilor săi să nu 
mai tragă. Până când greşeala a fost corectată, soldaţii din Regimentul Vladimirski 
ajunseseră într-o situaţie avantajoasă ; înaintau hotărâți spre poalele dealului, iar brita- 
nicii zăceau peste tot morţi sau răniţi. De data aceasta gorniştii au sunat cu adevărat 
ordinul de retragere şi toată adunătura de soldaţi ai Diviziei de Infanterie Uşoară sau 
ceea ce mai rămăsese din ea a început să coboare în fugă dealul, ca să se adăpostească 
pe malul râului. 

Parţial, acţiunea eşuase fiindcă nu existase şi un al doilea val, ducele de Cambridge 
oprind înaintarea Gărzilor ce mergeau în sprijinul Diviziei de Infanterie Uşoară, dat 
fiind că nu primise ordine în acest sens de la Raglan (altă gafă a acestuia). Evans, aflat 
în dreapta lui, a pus Gărzile iar în mişcare, dându-i ducelui un ordin de înaintare despre 
care susţinea că vine din partea lui Raglan : însă, de fapt, pe acesta nu-l văzuse nimeni” 


* După ce ordonase înaintarea, Raglan luase decizia incredibilă să meargă călare pe o înălţime 
ca să vadă mai bine atacul. A traversat Alma împreună cu statul său major şi s-a instalat pe 
un pinten golaş al Dealului Telegrafului, mult mai departe de locul unde se aflau trupele bri- 
tanice, practic lângă puşcaşii ruşi. „E o minune dacă scapi din aşa ceva”, scria a doua zi 
căpitanul Gage, membru al statului-major al lui Raglan. „Proiectilele explodau lângă mine, 
gloanţele treceau la dreapta mea, la stânga, deasupra. MiniGuri şi muschete îmi şuierau în 
urechi, cai şi călăreţi din statul-major al lordului R. (în care eram şi eu) au căzut morţi şi răniţi 
lângă mine şi totuşi eu sunt teafăr şi nevătămat şi nici nu-mi vine să cred prin ce am trecut” 
(NAM 1968-07-484-1, „Alma Heights Battle Field, Sept. 21st 1854”). 

Cele trei regimente ale Brigăzii de Gărzi (Grenadierii, Fusilierii şi Gărzile Coldstream) 
au traversat vadul râului. Cu tunicile lor roşii şi căciulile înalte din blană, arătau impu- 
nător. Când au ajuns pe celălalt mal, a durat o veşnicie să se încoloneze din nou. Enervat 
de şovăiala lor, Sir Colin Campbell, comandantul Brigăzii Scoţiene, a ordonat să înain- 
teze imediat. Adept convins al luptei la baionetă, Campbell le-a spus soldaţilor să nu 
tragă până nu ajung la „0 distanţă de un metru de ruşi”. Fusilierii Scoţieni, care trecuseră 
râul înaintea celorlalte două regimente, au început imediat să urce dealul, repetând 
greşeala Diviziei de Infanterie Uşoară, care, în acel moment, cobora panta în fugă, 
urmărită de infanteria rusă. Cele două mulţimi de soldaţi s-au ciocnit, Fusilierii Scoţieni 
suferind impactul cel mai mare, cu soldaţi doborâţi la pământ şi căciuli din blană zburând 
peste tot, astfel încât, atunci când au ieşit din îmbulzeală şi au continuat să alerge spre 
Marea Redută, numărul lor se redusese la jumătate şi erau într-o stare haotică. Hugh 
Annesley, un sublocotenent de 23 de ani, care s-a aflat în mijlocul învălmăşelii, îşi 
aminteşte ce s-a petrecut după aceea: 


Deodată, a părut că ruşii iau iar cu asalt reduta şi focul lor s-a întețit, apoi 23 a venit 
comasat... chiar peste linia noastră... Strigam întruna „Înainte, Gărzi! > şi ajunseserăm la 
30 sau 40 de yarzi de şanţ când un glonţ de muschetă m-a lovit drept în gură şi m-am 
gândit că s-a zis cu mine ; însă chiar atunci adjutantul nostru a venit călare cu revolverul 
în mână şi ne-a ordonat să ne retragem; m-am răsucit pe călcâie şi am coborât dealul în 
fugă spre râu cât de repede am putut, gloanţele veneau spre noi acum mai aprig decât 
oricând şi eram sigur că n-o să scap fără să fiu lovit din nou; la jumătatea drumului am 
căzut şi eram convins că iar m-au nimerit, dar m-am ridicat şi eram teafăr, aşa că am mers 
mai departe. Aici mi-am pierdut sabia şi căciula de blană; în sfârşit am ajuns pe malul 
râului şi m-am adăpostit, aici erau o mulţime de soldaţi. 


Annesley fusese grav rănit: glonţul care îi intrase în obrazul stâng îi ieşise prin colţul 
drept al gurii, scoţându-i 23 de dinţi şi retezându-i o bucată din limbă. În jurul lui se 
afla restul regimentului său destrămat, care a rămas la adăpostul malului până la sfârşitul 
luptei, neluând în seamă ordinele repetate de a înainta??. 

Celelalte două regimente (Grenadierii şi Gărzile Coldstream) au umplut golul lăsat 
de Fusilieri, dar au refuzat să execute ordinul de a urca dealul. În schimb, din pro- 
prie iniţiativă, cei 2 000 de militari ai Gărzilor s-au aliniat şi au tras în infanteria rusă 
14 salve de gloanţe Mini€. Salvele au avut intensitatea focului tras de şase mitraliere. 
Acţiunea i-a luat prin surprindere pe ruşi, care au căzut la pământ în grămezi, apoi s-au 
retras sus pe deal. Neascultându-şi comandanții, care le ordonaseră să atace la baionetă, 
Gărzile demonstraseră o inovaţie crucială — raza lungă de acţiune a puştii moderne - ce 
avea să se dovedească a fi decisivă în toate confruntările de la începutul Războiului 
Crimeii. Mini€ era o armă nouă. Majoritatea regimentelor o primiseră în dotare abia 
când se îndreptau spre Crimeea şi fuseseră instruite în pripă cum să o folosească. Nu au 
avut idee despre importanţa ei tactică — capacitatea de a trage cu o precizie letală de la 
o distanţă mult mai mare decât muschetele şi artileria rusă - până când Gărzile au des- 
coperit-o singure la Alma. Reflectând asupra impactului puştii Mini€, militarul genist 
rus Eduard 'Totleben scria în cartea sa despre Războiul Crimeii : 


Lăsaţi singuri să joace rolul de trăgători de elită, soldaţii britanici nu ezitau când se trăgea 
asupra lor şi nu aveau nevoie de ordine sau de supraveghere. Trupele astfel înarmate au 

devenit foarte încrezătoare când şi-au dat seama ce precizie şi ce rază imensă de acţiune 
are arma lor... Infanteria noastră cu muschetele ei nu îşi putea atinge duşmanii la mai mult 
de 300 de paşi, în timp ce ei trăgeau în noi de la 1 200. Inamicul, absolut convins de 
superioritatea armelor sale mici, evita lupta de aproape ; de fiecare dată când batalioanele 
noastre porneau la atac, se retrăgea la o oarecare distanţă şi începea o serie de focuri 
ucigătoare. Coloanele noastre, insistând să atace, nu făceau decât să sufere pierderi cumplite 
şi să constate că le era imposibil să treacă prin ploaia de gloanţe care se abătea asupra lor, 
fiind nevoite să se retragă înainte de a ajunge la inamic. 


Fără tranşee care să le protejeze infanteria şi artileria, ruşii nu îşi puteau apăra 
poziţiile de pe înălţimi de fatalele puşti Mini€. În scurt timp, pe flancul britanic drept, 
tirului Gărzilor i s-a alăturat tirul Diviziei 2, sub comanda lui Evans, al cărui Regiment 
30 îi vedea foarte bine pe trăgătorii celor trei baterii ruseşti de pe malul râului şi îi putea 
elimina cu puştile Mini€ fără ca ruşii să-şi dea seama de unde se trăgea. Când infanteria 
şi artileria ruşilor s-au retras, britanicii au înaintat încet pe deal, călcând peste trupurile 
inamicilor morţi sau răniţi. „Cei mai mulţi dintre răniţi cereau apă”, scria soldatul 
Bloomfield. „Un militar din compania mea i-a dat unui rus rănit nişte apă, iar când a 
plecat de lângă el, rusul s-a proptit într-un cot, a pus mâna pe puşcă şi a tras în soldatul 
care i-a dat apă. Glonţul i-a trecut pe lângă cap. Militarul s-a răsucit îndată şi a înfipt 
baioneta în trupul rusului.” La 4 după-amiază, britanicii veneau spre poziţiile ruşilor 
din toate direcţiile - Gărzile din stânga înfrângând ultima rezistenţă a ruşilor de pe dealul 
Kurgan, militarii lui Codrington şi celelalte Gărzi apropiindu-se de Marea Redută, iar 
Divizia 2 urcând pe drumul spre Sevastopol. Cum francezii controlau stâncile de deasupra 
Almei, era clar că bătălia fusese câştigată”. 

Ruşii dădeau deja semne de panică, fiindcă inamicul se apropia şi efectul devastator 
al puştii sale cu rază lungă de acţiune devenise evident. Nişte preoţi umblau printre 
soldaţi ca să-i binecuvânteze, iar aceştia se rugau cu o fervoare tot mai mare, în timp 
ce ofiţerii călare îi loveau cu cnutul pentru a-i face să intre la loc în formaţie. Însă altfel 
comandanții ruşi în general nu aveau autoritate. „Nimeni nu ne spunea ce să facem”, îşi 
amintea Chodasiewicz. „În alea cinci ceasuri cât a ţinut bătălia, nici nu am văzut, nici 
nu am auzit de generalul nostru de divizie, de comandantul de brigadă ori de colonel ; 
nu am primit ordin de la ei nici să înaintăm, nici să ne retragem ; iar când ne-am retras, 
nimeni nu ştia dacă ar trebui s-o luăm la dreapta sau la stânga.” Beat, Kiriakov a ordonat 
retragerea de pe flancul stâng al înălțimilor, dar apoi şi-a pierdut curajul şi a dispărut 
preţ de mai multe ore (a fost descoperit mai târziu ascuns într-o groapă). Organizarea 
retragerii de pe înălţimi a rămas în seama căpitanilor, dar „ne-a fost tare greu să menţinem 
ordinea în rândul soldaţilor”, îşi amintea Chodasiewicz, care a fost nevoit să amenințe 
că „o să-l cresteze pe primul care iese din formaţie” - ameninţare pe care a trebuit s-o 
pună în practică nu o dată. 

Neştiind exact încotro ar trebui să se îndrepte, ruşii au rupt-o la fugă în toate direcţiile, 
precipitându-se la vale, ca să se îndepărteze de inamic. În zadar încercau ofiţerii călare 
să oprească buluceala panicată, dându-le ocol pe cai şi biciuindu-i, ca nişte cowboy care 
adună vitele ; militarii îşi pierduseră răbdarea faţă de comandanţi. Chodasiewicz a auzit 
o discuţie între doi soldaţi: 


Primul soldat: „Da, în timpul luptelor nu i-am zărit deloc pe ăştia mari [ofiţerii], dar acum 
s-au iţit peste tot ca dracii, de tot strigă «Linişte! Ţine pasul !»”. 

Al doilea soldat: „Tu cârteşti întruna, ca polonezul ; o să-l mânii pe Dumnezeu, căruia 
s-ar cuveni să-i mulţumim că mai suntem în viaţă”. 
Primul soldat: „Pentru tine e totuna, numai să nu pună biciul pe tine”. 


Chodasiewicz vorbea despre haos şi confuzie, despre ofiţeri nu tocmai treji, „despre 
alea zece minute de spaimă şi tremurat pe înălțimile din rândul doi, când am văzut 
cavaleria duşmanului năpustindu-se ca să-i treacă prin sabie pe aceia rămaşi mai în urmă, 
cei mai mulţi răniţi”2S. 

În cele din urmă ruşii au fost înfrânți, nu numai de superioritatea puştii Mini€, ci şi 
de faptul că soldaţii şi-au pierdut curajul. Potrivit lui Ardant du Picq, care avea să-şi 
elaboreze teoriile militare pe baza unor chestionare pe care le-a trimis francezilor ce au 
luptat la Alma, moralul era factorul decisiv în războiul modern. Grupurile mari de 
soldaţi se înfruntau rareori în luptă corp la corp, susţinea el, fiindcă în momentul final 
de dinaintea contactului una din tabere îşi pierdea aproape întotdeauna curajul şi o lua 
la fugă. Importantă pe câmpul de luptă era disciplina militară - capacitatea ofiţerilor de 
a-şi ţine soldaţii în frâu şi de a-i împiedica să fugă de frică - fiindcă atunci când întorceau 
spatele inamicului exista posibilitatea cea mai mare să fie ucişi. Aşadar, principala 
sarcină a ofițerului era reprimarea fricii, lucru pe care îl putea obţine doar folosindu-se 
de autoritatea sa şi de spiritul de solidaritate pe care li-l insufla soldaţilor lui. 


Ceea ce face soldatul să fie în stare să se supună şi să asculte instrucţiunile în acţiune este 
simţul disciplinei. Asta înseamnă : respectul pentru superiori şi încrederea în ei ; încrederea 
în camarazii săi şi teama de învinuirile şi răzbunarea lor dacă îi lasă când sunt în primejdie ; 
dorinţa lui de a merge acolo unde se duc şi alţii fără să tremure mai mult decât dânşii; 
într-un cuvânt, tot acel esprit de corps. Numai rânduiala dă virtuțile acestea. Patru soldaţi 
fac cât un leu. 


Aceste idei, ce vor deveni esenţiale pentru teoriile militare ale secolului XX, au devenit 
pentru prima oară limpezi pentru du Picq când a citit o scrisoare pe care i-a trimis-o în 
1869 un veteran al bătăliei de la Alma. Soldatul îşi amintise de intervenţia decisivă a 
comandantului companiei sale, care îi calmase pe militarii panicaţi după ce un ofiţer 
superior presupusese în mod greşit că cavaleria rusă era pe punctul de a ataca şi îi ordo- 
nase gornistului să sune retragerea : 


Din fericire, un ofiţer cu capul pe umeri, căpitanul Daguerre, văzând greşeala enormă, a 
ordonat cu un glas tunător „Înainte”. Aşa a oprit retragerea şi ne-a făcut să atacăm. Atacul 
ne-a făcut stăpâni pe linia de telegraf şi bătălia a fost câştigată. În faţa acestui al doilea 
atac ruşii s-au muiat, s-au înturnat şi aproape nici unul nu a fost rănit cu baioneta. Şi 
uite-aşa un maior care comandă un batalion sună goarna, fără să fi primit ordine, şi pune 
în primejdie izbânda. Un simplu căpitan ordonă „Înainte” şi pecetluieşte biruinţa”. 


Până la 4 şi jumătate bătălia era încheiată. Majoritatea ruşilor se retrăseseră în grupuri 
mici spre râul Kacea, fără comandanţi sau vreo idee clară despre ce să facă sau încotro s-o 
ia. Mulţi soldaţi nu aveau să mai dea de regimentele lor decât peste câteva zile. În vârful 
Dealului Telegrafului francezii au capturat trăsura abandonată a prinţului Menşikov, pe 
care nişte cazaci tocmai o luau de acolo. În trăsură au găsit o bucătărie de campanie, 
nişte scrisori din partea ţarului, 50 000 de franci, nişte romane franţuzeşti pornografice, 


ALMA 175 








Hugh Annesley după întoarcerea din Crimeea, 
cu plasturele negru acoperindu-i rana 


cizmele generalului şi nişte lenjerie de damă. Pe deal mai rămăseseră merinde pentru 
picnic, umbrele şi binocluri, lăsate acolo de grupuri de spectatori din Sevastopol?” 
Câmpul de luptă în sine era plin de răniţi şi de morţi - 2 000 de britanici, 1 600 de 
francezi şi vreo 5 000 de ruşi, deşi cifrele exacte sunt imposibil de calculat, având în 
vedere că atâţia dintre ei fuseseră abandonaţi acolo. Britanicilor le-au trebuit două zile 
să ia răniții de pe câmpul de luptă. Nu aduseseră materiale medicale pe vasele de la 
Varna - corpul de sanitari cu furgoanele, căruțele şi tărgile lor se afla încă în Bulgaria -—, 
astfel încât medicii au fost nevoiţi să se roage de intendenţă să le pună la dispoziţie care 
militare pentru a-i lua pe răniţi de pe câmp. John Rowe, magazioner la intendenţă, şi-a scos 
şeile din căruţă ca să ajute la transportarea răniților, iar când se întorcea să-şi recupereze 
încărcătura, s-a întâlnit cu un grup de ofiţeri răniţi, printre care şi Hugh Annesley : 


Un ofiţer din Regimentul 30 rănit la un braţ îl proptea pe un ofiţer din Gărzile Scoţiene de 
Fusilieri. Ofiţerul ăsta stătea aplecat în faţă şi îi picura sânge din gură. Nu putea vorbi, 
dar a scris cu un creion pe un carneţel că era Onorabilul Annesley şi că îi rămăsese un 
glonţ în gât după ce îi spulberase vreo câţiva dinţi şi o bucată de limbă. Voia să ştie în ce 
parte a câmpului (dacă pot să-i zic aşa) se afla doctorul Fusilierilor şi dacă pot să-l duc 

acolo. Nu am avut ce să-i spun de doctor... I-am mai zis că nu am voie să folosesc căruţa 
trasă de măgar decât pentru a îndeplini misiunea pentru care mă aflam acolo. 


Annesley a fost lăsat să-şi caute singur un doctor. Nu se ştie cum a fost tratat, dar trebuie 
să fi fost doar operat ca să i se extragă glonţul, probabil fără a se folosi pansamente 
adecvate sau cloroform pentru a-i atenua şocul şi durerea. Tratamentele pe câmpul de 
luptă erau rudimentare. Medicul militar al Diviziei de Infanterie Uşoară, George Lawson, 
făcea operaţiile pe jos, până când s-a găsit o uşă veche din care a improvizat o masă de 
operaţie?€. 

În dimineaţa zilei următoare, Somerset Calthorpe, nepot al lordului Raglan şi unul 
dintre aghiotanţii săi, şi-a umplut bidonul cu brandy şi „s-a dus să se plimbe pe câmpul 
de luptă”. 


Săracii răniţi erau mult mai tăcuţi decât cu o seară înainte ; fără îndoială că mulţi muriseră 
peste noapte, iar mulţi erau aşa de slăbiţi, că nu mai puteau decât să geamă. Am văzut că 
toţi erau bucuroşi să bea ceva... Era o scenă cumplită — moartea în toate chipurile şi formele. 
Am băgat de seamă mai ales că aceia împuşcaţi în inimă ori în frunte păreau să fi murit 
cu un zâmbet pe chip, în general zăcând pe spate, cu braţele întinse şi picioarele desfăcute... 
Cei împuşcaţi în burtă păreau să fi murit în chinurile cele mai groaznice ; aceştia aveau 


mereu picioarele şi braţele chircite şi purtau pe chip urmele agoniei2?. 


Ruşii nu au reuşit să-şi strângă răniții de pe câmpul de luptă” Cei care puteau merge 
erau lăsaţi să-şi caute singuri o posibilitate de a fi îngrijiţi, mulţi dintre ei deplasându-se 
cu greu până la spitalele de campanie amenajate pe malul râului Kacea, la 15 kilometri 
sud de Alma, ori şchiopătând câteva zile până la Sevastopol. Un sanitar rus îşi amintea 
de scena din prima seară, când a pornit cu vehiculele sale spre Kacea : 


Sute de răniţi fuseseră părăsiţi de regimentele lor, iar aceştia, cu strigăte şi gemete jalnice 
şi cu gesturi rugătoare, implorau să fie luaţi în care şi căruţe. Dar ce puteam să fac eu 
pentru ei? Deja le încărcaserăm peste măsură. Am încercat să-i îmbărbătez zicându-le că 


*  Doaro rusoaică, Daria Mihailova, a venit în ajutorul răniților cu o căruţă şi provizii cumpărate 
pe cheltuiala ei. Daria era fiica de 18 ani a unui marinar de la Sevastopol ucis în bătălia de 
la Sinop. În momentul invaziei, lucra ca spălătoreasă la garnizoana din Sevastopol. Potrivit 
legendei, a vândut tot ce moştenise de la tatăl ei, a cumpărat de la un negustor evreu un cal 
şi o căruţă, şi-a tăiat părul, s-a îmbrăcat în haine de marinar şi a plecat împreună cu armata 
la Alma, unde le împărțea apă, mâncare şi vin soldaţilor răniţi, chiar sfâşiindu-şi veşmintele 
ca să le panseze rănile, pe care le curăța cu oţet. Soldaţii şi-au dat seama că Daria era deghizată, 
dar au lăsat-o să-şi continue faptele eroice la spitalul de campanie de la Kacea şi apoi ca soră 
medicală la spitalele din Sevastopol în timpul asediului. Au început să circule legende despre 
„eroina de la Sevastopol”. Ea a ajuns să simbolizeze spiritul patriotic al oamenilor simpli, 
precum şi „spiritul de sacrificiu” al rusoaicei descris în tonuri romantice de poeţi ca Aleksandr 
Puşkin. Necunoscându-i numele de familie, soldaţii din spitalele de la Sevastopol îi spuneau 
Daşa Sevastopoliskaia, acesta fiind numele cu care a rămas în istorie. În decembrie 1854 ţarul 
i-a conferit Medalia de Aur pentru Zel, devenind singura rusoaică ce nu avea origine nobilă 
care a primit vreodată această distincţie ; împărăteasa i-a oferit o cruce de argint cu inscripţia 
„Sevastopol”. În 1855 Daria s-a căsătorit cu un soldat rănit trecut în rezervă şi a deschis o 
cârciumă la Sevastopol, unde a trăit până în 1892, când s-a stins din viaţă - H. Rappaport, 
No Place for Ladies : The Untold Story of Women in the Crimean War (Londra, 2007], p. 77). 

furgoanele regimentelor lor se întorc după ei, ceea ce, fireşte, nu s-a întâmplat. Un soldat 
abia se mai putea târî — nu avea braţe şi burta îi era ciuruită ; altuia o explozie îi smulsese 
piciorul şi îi sfărâmase falca ; avea limba desprinsă şi trupul plin de răni - numai chipul 
cerşea o gură de apă. Dar de unde să iei chiar şi aşa ceva? 


Cei care nu se puteau deplasa, cam 1 600 de soldaţi ruşi, au fost abandonaţi pe câmpul 
de luptă, unde au zăcut mai multe zile, până când britanicii şi francezii, după ce şi-au 
luat propriii răniţi, au avut grijă şi de ruşi, îngropând morţii şi transportându-i pe răniţi 
la spitalele lor din Scutari, la periferia Constantinopolului*. 

La trei zile după bătălie, William Russell îi descria pe ruşii care „zăceau peste tot 
icnind şi zbătându-se”. 


Unii au fost aruncaţi unii peste alţii la grămadă, ca să fie duşi de acolo mai uşor. Alţii te 
priveau din tufişuri cu ferocitatea unor fiare, ţinându-şi mâinile pe răni. Unii se rugau, 
într-o limbă neştiută, dar cu accente inconfundabile, după apă ori ajutor, întinzându-şi 
mădularele schilodite şi zdrelite ori arătând spre glonţul înfipt în ei. Uitătura încruntată şi 
mânioasă a unora dintre ei era înspăimântătoare. În ochii lor furioşi citeai fanatismul şi o 
ură nestinsă, iar acela care îi privea cu milă şi compătimire putea să priceapă în sfârşit 
(fără să vrea) cum erau în stare oamenii ăştia, în patima lor sălbatică, să omoare răniții şi 
să tragă în învingătorul care, în omenia lui mărinimoasă, îi ajutase când trecuse pe acolo”. 


Fuseseră cazuri când nişte ruşi răniţi trăseseră în soldaţi britanici şi francezi care le 
dăduseră apă. De asemenea, se raportaseră unele cazuri când ruşii au ucis pe câmpul 
de luptă soldaţi răniţi. Aceste incidente erau motivate de teama şi ura faţă de inamic. 
Interogatoriile la care i-au supus francezii pe soldaţii ruşi capturați la Alma au relevat 
că „preoţii lor le spuseseră cele mai fantasmagorice poveşti — că noi suntem monştri în 
stare de sălbăticia cea mai feroce şi chiar că suntem canibali”. Relatările despre aceste 
omoruri „ticăloase” au indignat soldaţii britanici şi opinia publică, confirmându-le ideea 
Că ruşii erau „nişte sălbatici”. Dar o asemenea indignare era ipocrită. Au existat multe 
incidente în care soldaţi britanici au ucis ruşi răniţi şi cazuri îngrijorătoare când brita- 
nicii au împuşcat prizonieri ruşi fiindcă „le dădeau bătăi de cap”. De asemenea, trebuie 
amintit faptul că britanicii umblau printre răniții ruşi nu numai ca să le dea apă, ci uneori 
şi să fure de la ei. Le luau crucile de argint de la gât, le scotoceau prin raniţe după 
suvenire şi se serveau de la morţi şi de la vii cu tot ce le plăcea. „Am un trofeu frumos 
pentru tine de la Alma, ceva ce o să ţi se potrivească de minune”, îi scria mamei sale 
Hugh Drummond din Gărzile Scoţiene, „o cruce grecească mare, de argint, ce are gravat 
pe ea pe Mântuitorul nostru şi nişte slove ruseşti ; e de la gâtul unui colonel rus pe care 
l-am omorât noi şi, bietul om, o avea chiar pe piele”*?. 


Dacă aliaţii şi-ar fi continuat înaintarea direct de la Alma, ar fi luat Sevastopolul 
prin surprindere. Foarte probabil, l-ar fi capturat în câteva zile, cu pierderi relativ mici 
de vieţi omeneşti faţă de zecile de mii ce aveau să moară în cele 349 de zile ale asediului 
datorat erorilor şi tergiversărilor lor. 

Pe 21 septembrie, trupele ruseşti erau dezorganizate, iar Sevastopolul practic lipsit 
de apărare. Înrăutăţind lucrurile, Menşikov a decis că nu avea rost să mai trimită din 

soldaţii lui demoralizaţi să apere oraşul. Odată ce şi-a strâns la Kacea rămăşiţele armatei, 
a pornit în marş spre Bahcisarai pentru a-i împiedica pe aliaţi să izoleze Crimeea pe 
linia Perekop şi a aştepta întăriri de pe teritoriul continental al Rusiei, lăsând Sevastopolul 
în mâinile a numai 5 000 de militari şi 10 000 de marinari, complet neinstruiţi pentru 
acest gen de război. Ruşii nu se gândiseră că aliaţii ar începe invazia înainte de venirea 
primăverii şi nu consolidaseră apărarea Sevastopolului. Fortificațiile din nordul oraşului 
nu prea mai fuseseră refăcute de la construirea lor în 1818”. Zidurile Fortului Bastionar” 
stăteau să se prăbuşească după ce ani de-a rândul nu mai fuseseră reparate şi nu erau 
apărate de suficiente tunuri pentru a face faţă unui atac puternic. În partea de sud, 
Menşikov ordonase în ianuarie 1854 construirea a trei fortificaţii noi, dar starea acestora 
nu era cu mult mai bună. Înspre mare se înălţau ziduri lungi, dispunând de fortificaţii 
foarte puternice, iar la intrarea în golf erau două fortărețe bine înarmate, Fortificația 
Karantina şi Fortul Alexandru, care, împreună, erau suficiente ca să anihileze capacitatea 
de atac a flotei aliate. Însă dinspre uscat dispozitivele de apărare către sudul Sevastopo- 
lului erau relativ slabe. Un singur zid din piatră înalt de patru metri şi lat de doi - cu 
metereze şi întărituri din piatră în toate punctele strategice - proteja numai unele zone 
ale oraşului. Nu toate aceste fortificaţii puteau rezista unui bombardament cu proiectile 
de mortier, iar zidul din piatră era eficient numai împotriva salvelor de muschete. Per 
ansamblu, oraşul era extrem de vulnerabil şi era de aşteptat să cedeze în orice clipă. 
Potrivit lui Totleben, care a fost pus la comanda fortificațiilor, „practic nimic nu îl 
împiedica pe duşman să intre în oraş”*?. 

În loc să se îndrepte rapid către Sevastopol pentru a-l apăra, în retragerea de pe 
câmpul de luptă de la Alma trupele ruseşti s-au abătut din drum şi au întârziat jefuind 
moşiile părăsite de boieri la vestea înfrângerii. Despărţiţi de unităţile şi ofiţerii lor, 
soldaţii au luat-o razna cu totul. „Cazacii erau cei mai răi”, îşi amintea un martor ocu- 
lar ; „furau orice”. 


Când găseau vreo casă încuiată, doborau uşile, spărgeau geamurile şi răscoleau prin camere, 
furând tot ce puteau duce. Gândindu-se că proprietarii dosiseră prin casă bani, diamante 
şi alte lucruri de preţ, soldaţii răvăşeau tot - inclusiv pernele şi tapiţeria de pe divanuri şi 
fotolii. Distrugeau cărţi şi biblioteci. Oglinzile mari pe care nu le puteau folosi erau sparte 
de soldaţi ca să-şi pună câte un ciob în buzunar". 


Comandanții aliaţi nu ştiau nimic de slăbiciunea şi dezordinea din tabăra ruşilor. 
Raglan voise să continue cât mai repede posibil înaintarea spre Sevastopol, aşa cum 
conveniseră aliaţii în planurile lor de război, dar acum francezii nu erau pregătiţi, fiindcă 
îşi lăsaseră raniţele pe celălalt mal al Almei înainte de escaladarea înălțimilor şi aveau 


* Departamentul de geniu al Ministerului de Război, sub pretextul lipsei de fonduri, nu reuşise 
să pună în aplicare un plan elaborat în 1834 pentru consolidarea fortificațiilor oraşului, deşi 
în aceeaşi perioadă s-au cheltuit milioane pe fortificațiile Kievului, situat la sute de kilometri 
de graniţă. Temându-se de un atac din partea austriecilor prin sud-vestul Rusiei, Nicolae 1 
staţionase în zona Kievului un număr mare de soldaţi, dar nu considera că este nevoie să facă 
acelaşi lucru şi la Sevastopol atât timp cât respingea ideea că ar fi existat pericolul unui atac 
din partea turcilor sau a puterilor occidentale în Marea Neagră. Nu avusese în vedere 
importanţa enormă a vapoarelor, care permiteau transportarea pe mare a unor armate de mari 
dimensiuni. 

** Fortul în formă de stea ce apăra portul Sevastopol dinspre nordul golfului (n.tr.). 

nevoie de timp ca să le recupereze. Spre deosebire de britanici, ei nu aveau cavalerie 
suficientă pentru a-i urmări pe ruşi, astfel încât erau mai puţin înclinați să se grăbească. 
Odată ce s-a pierdut iniţiativa, comandanții aliaţi au început să ezite asupra pasului 
următor. Nişte spioni tătari îi dezinformaseră că Fortul Bastionar era de nepătruns, că 
Menşikov avea de gând să-l apere cu toată puterea lui şi că oraşul era aproape lipsit de 
apărare pe partea dinspre sud. Acest lucru i-a încurajat pe comandanții aliaţi să renunţe 
la planul lor iniţial de a declanşa un atac-fulger asupra oraşului dinspre nord şi să-l 
ocolească spre sud, plan de acţiune susţinut cu fermitate de Sir John Burgoyne, ofiţer 
superior de geniu” 

Schimbarea de plan a fost determinată şi de hotărârea îndrăzneață a ruşilor de a-şi 
saborda flota. Dându-şi seama că nu puteau egala navele aliate ca viteză şi capacitate 
de luptă, comandanții flotei Mării Negre au sabordat cinci corăbii şi două fregate la 
intrarea în port pentru a bloca accesul şi a împiedica navele aliate să sprijine un atac 
dinspre nord. Vasele desemnate au fost tractate în dispozitiv, li s-au dat jos pavilioanele 
şi s-au ţinut slujbe religioase pentru a fi încredințate mării. Apoi, pe 22 septembrie, la 
miezul nopţii, navele au fost distruse. O fregată, Cei Trei Sfinți, nu s-a scufundat. În 
dimineaţa următoare o canonieră a bombardat-o de la mică distanţă timp de două ore 
până s-a scufundat. Zgomotul a fost auzit de armatele aliate, aflate atunci la Kacea, 
făcându-l pe Saint-Arnaud să declare uluit, când s-a descoperit de unde provenea 
zgomotul : „Ce parodie a Moscovei din 1812! ”35, 

Cum portul era blocat şi nu exista posibilitatea unei susţineri din partea navelor, 
comandanții aliaţi au hotărât că era prea periculos să atace Sevastopolul dinspre nord, 
astfel încât au decis să atace oraşul dinspre sud, unde vasele lor puteau folosi porturile 
Balaklava (britanicii) şi Kamieş (francezii) pentru a-şi sprijini armatele. Schimbarea de 
plan a fost o eroare fatală în aprecierea situaţiei — şi nu numai pentru că dispozitivele de 
apărare ale oraşului erau de fapt mai puternice la sud. Dacă se deplasau spre sudul Sevas- 
topolului, aliaţilor le era mai greu să blocheze ruta de aprovizionare a ruşilor dinspre 
continent, ceea ce constituise un element crucial al planului strategic. Aceasta nu ar fi 
reprezentat o problemă majoră dacă oraşul ar fi fost cucerit repede ; dar, odată ce coman- 
danţii aliaţi excluseseră ideea unei lovituri-fulger, au căzut în capcana concepţiilor mili- 
tare convenţionale despre felul cum trebuie asediat un oraş, idei care datau din secolul 
al XVII-lea şi presupuneau un proces lent şi metodic de săpare a unor tranşee spre zidu- 
rile de apărare ale oraşului, astfel încât acestea să poată fi bombardate de artilerie înainte 
de un asalt al trupelor. Francezii preferau ideea unui asediu mai îndelungat şi i-au convins 
pe britanici să accepte modul lor de gândire tradiţional. Părea să fie mai puţin riscant 
decât un atac rapid. Burgoyne, ofiţerul superior de geniu, care fusese în favoarea unui 
atac rapid, şi-a schimbat părerea din motivul absurd că o capturare a Sevastopolului 
printr-o lovitură fulgerătoare s-ar solda cu pierderea a 500 de vieţi, preţ ce ar fi fost 
„Cu totul nejustificabil” în opinia sa, chiar dacă aliaţii înregistraseră deja 3 600 de vic- 
time la Alma (Şi urmau să piardă zeci de mii în timpul asediului)". 

Pe 23 septembrie a reînceput marşul spre sud. Două zile trupele aliate au străbătut 
valea fertilă a râului Kacea şi a Belbekului, mâncând struguri, piersici, pere şi alte fructe 


* Potrivit unei surse ruseşti, spionii tătari au fost împuşcaţi din ordinul britanicilor când s-a 
descoperit adevărul (S. Gerşel'man, Nravstvennii element pod Sevastopolem [Sankt-Petersburg, 
1897], p. 86). 

care se coceau prin grădinile părăsite. Epuizaţi şi măcinaţi de greutăţile războiului, mulţi 
soldaţi se prăbuşeau din cauza deshidratării şi pe tot parcursul drumului coloanele au 
fost nevoite să se oprească pentru a îngropa victimele holerei. Apoi armatele şi-au început 
marşul de împresurare a Sevastopolului, şerpuind prin pădurile dese de stejari de pe 
Înălţimile Inkerman, până au ajuns la poiana de la ferma lui Mackenzie, numită astfel 
după un colonist scoţian din secolul al XVIII-lea. În acest punct avangarda cavaleriei 
britanice s-a intersectat cu ariergarda trupelor lui Menşikov care se îndrepta spre nord-est, 
în direcţia Bahcisaraiului. Căpitanul Louis Nolan al Regimentului 15 Husari, care se 
afla în avangardă alături de statul-major al lordului Raglan, a considerat că pentru cava- 
lerie aceasta era o ocazie să le dea o lovitură grea ruşilor. De la debarcarea în Crimeea, 
Nolan era tot mai frustrat de incapacitatea comandanților britanici de a dezlănţui cava- 
leria - mai întâi la Bulganak, apoi la Alma - împotriva forţelor ruseşti în retragere. 
Astfel încât, atunci când un atac al husarilor asupra militarilor de la coada coloanei 
ruseşti şi asupra ariergărzii acestora a fost oprit de lordul Lucan, Nolan şi-a ieşit din 
fire. În jurnalul său de campanie, povestea cum urmărea de pe Înălţimile Mackenzie 
retragerea ruşilor : 


Tunurile care mai rămăseseră tefere goneau pe drumul de dedesubt împreună cu vreo câteva 
dintre puţinele atelaje din convoi care izbutiseră să scape. Nişte infanterişti răsfiraţi fugeau 
la vale pe coasta abruptă fără arme, fără căşti, în vreme ce vreo câteva focuri de armă trase 
de noi îi zoreau spre o Armată Rusă aflată dedesubt în coloane compacte. Două regimente 
ale cavaleriei noastre au luat-o de-a lungul drumului din vale strângând care şi cai, din care 
am capturat 22 cu totul, printre care şi trăsura generalului Gorceakov cu doi cai negri, 
frumoşi”. 


Coloanele aliaţilor se răsfirau tot mai mult, pe măsură ce unii, istoviţi, rămâneau în 
urmă ori se rătăceau în pădurile dese. Disciplina s-a spulberat şi mulţi soldaţi, asemenea 
cazacilor înaintea lor, au început să jefuiască gospodăriile şi moşiile din vecinătatea 
Sevastopolului. Palatul familiei Bibikov a fost vandalizat şi jefuit de nişte soldaţi francezi, 
care s-au desfătat cu şampanie şi vin din pivnițele sale mari, apoi s-au dezlănţuit, arun- 
când mobilă pe ferestre, spărgând geamuri şi defecând pe podele. Mareşalul Saint-Arnaud, 
care s-a aflat acolo, nu a făcut nimic ca să împiedice jaful, pe care îl considera o recom- 
pensă pentru trupele sale istovite. Chiar a acceptat o masă rotundă cu picior dăruită de 
trupele sale, pe care i-a trimis-o la Constantinopol soţiei sale. Unii dintre zuavi (care 
aveau o tradiţie a spectacolelor) s-au îmbrăcat în haine femeieşti din budoarul prinţesei 
şi au improvizat o pantomimă. Alţii au găsit un pian cu coadă şi au început să cânte 
valsuri ca să danseze soldaţii. Proprietarii palatului plecaseră de acolo cu doar câteva 
ore înainte de sosirea trupelor franceze, după cum îşi amintea unul dintre ofiţerii lor: 


M-am dus într-un budoar mic... Pe poliţa de deasupra căminului era încă o vază cu flori 
proaspete ; pe o masă rotundă erau câteva numere din [revista franceză] I/lustration, un 
pupitru, nişte tocuri şi hârtie, precum şi o scrisoare neterminată. Scrisoarea era a unei 
tinere către logodnicul ei care luptase la Alma; îi vorbea de biruinţă, de izbândă cu 
încrederea ce se afla în inima tuturor, cu precădere în inima tinerelor. Cruda realitate pusese 
capăt tuturor acestora - scrisori, iluzii, nădejdi*8. 


În timp ce armatele aliate înaintau în sud spre Sevastopol, populaţia rusă din Crimeea 
era cuprinsă de panică. Înfrângerea de la Alma o demoraliza cumplit, şubrezind mitul 

invincibilităţii militare a Rusiei, mai ales împotriva francezilor, datând din 1812. La 
Simferopol, capitala administrativă a Crimeii, panica era atât de mare, încât Vladimir 
Pestel, guvernatorul său general, a ordonat evacuarea oraşului. Ruşii şi-au încărcat în 
căruţe tot ce aveau şi au plecat din oraş spre Perekop, sperând să ajungă în Rusia conti- 
nentală înainte ca aceasta să fie izolată de trupele aliate. Declarându-se bolnav, Pestel 
a plecat primul. De la instalarea panicii nu mai apăruse în public şi nu luase nici o 
măsură pentru a preveni dezordinea. Nu reuşise nici măcar să-i împiedice pe tătarii din 
oraş să le trimită aliaţilor provizii militare luate din prăvălii ruseşti. Însoţit de jandarmii 
săi şi de un mare alai de oficialități, Pestel a plecat din oraş în batjocura unei mulţimi 
de tătari care strigau către trăsura lui: „Uite cum fuge ghiaurul!” Eliberatorii noştri 
sunt aproape ! ”% 

De la sosirea armatelor aliate, populaţia tătară din Crimeea devenise mai încrezătoare. 
Înainte de debarcări, tătarii avuseseră grijă să-i jure credinţă ţarului. De la începutul lup- 
telor pe frontul danubian, autorităţile ruse din Crimeea îi puseseră pe tătari sub o supra- 
veghere tot mai strictă, iar cazacii menţinuseră ordinea în zonele rurale cu o vigilenţă 
feroce. Dar, odată ce aliaţii debarcaseră în Crimeea, tătarii au trecut de partea lor — în 
special tătarii mai tineri, mai puţin timoraţi de anii de stăpânire rusă. Ei vedeau invazia 
ca pe o eliberare şi îi recunoşteau pe turci drept soldaţi ai califului lor, căruia i se rugau 
în moschei. Mii de tătari şi-au părăsit satele şi au venit la levpatoria să întâmpine arma- 
tele aliate şi să jure credinţă noului „guvern turc” care credeau că s-a instituit acolo. La 
scurt timp după aceea, trupele invadatoare îl înlocuiseră pe guvernatorul rus al levpatoriei 
cu Topal Umer paşa, un negustor tătar din oraş. Ele veniseră şi cu Mussad Ghirai, des- 
cendent din fosta dinastie domnitoare a Hanatului Crimeii, care a făcut apel la tătarii 
din Crimeea să sprijine invazia” 

Gândindu-se că vor fi recompensaţi, tătarii au adus vite, cai şi căruţe pentru a le 
pune la dispoziţia trupelor aliate. Unii acționau ca iscoade sau cercetaşi în favoarea 
aliaţilor. Alţii s-au alăturat cetelor de tătari care străbăteau călare satele ameninţându-i 
pe ruşi că le dau foc la case, uneori chiar că îi omoară, dacă nu le dau vitele, alimentele 
şi caii pentru „guvernul turc”. Înarmaţi cu săbii, rebelii tătari îşi purtau căciulile de 
blană pe dos, ca simbol al răsturnării puterii ruse în Crimeea. „Tot poporul creştin din 
peninsulă trăieşte cu frică de cetele de tătari”, relata Innokenti, arhiepiscopul ortodox 
al diocezei Herson-Taurida. Un moşier care fusese jefuit era de părere că aceşti călăreţi 
fuseseră stârniţi de mulahii lor pentru a se răzbuna pe creştini, convinşi că acum vor 
reveni musulmanii la putere. Cu siguranţă aşa s-a întâmplat în unele zone unde rebelii 
au comis atrocități nu numai împotriva ruşilor, ci şi a armenilor şi a grecilor, distrugând 
biserici şi chiar omorând preoţi. Autorităţile ruse au mizat pe aceste frici religioase ca 


* Termen peiorativ însemnând creştin din Balcani. 

** După anexarea Crimeii de către ruşi, clanul Ghirai fugise în Imperiul Otoman. La începutul 
secolului al XIX-lea, membrii clanului au îndeplinit funcţii de administratori ai otomanilor în 
Balcani şi au intrat în serviciul militar. Imperiul Otoman avea diferite unităţi militare constituite 
din emigranţi plecaţi din Crimeea. Aceştia luptaseră împotriva ruşilor în 1828-1829 şi au făcut 
parte din forţele turceşti de pe frontul danubian în 1853-1854. Mussad Ghirai a fost mobilizat 
la Varna. Aici se afla când i-a convins pe comandanții aliaţi să-l ia cu ei în Crimeea ca să obţină 
sprijinul tătarilor pentru invazia lor. Pe 20 septembrie, aliaţii l-au trimis pe Mussad Giray înapoi 
în Balcani, lăudându-l pentru eforturile depuse şi considerând că şi-a încheiat misiunea. După 
Războiul Crimeii, francezii i-au acordat Legiunea de Onoare. 

să obţină sprijin pentru armata ţarului. Făcând un tur prin Crimeea în septembrie, 
Innokenti a declarat invazia „război religios” şi a spus că Rusia avea „o chemare măreaţă 
şi sfântă de a apăra credinţa ortodoxă de jugul musulman”“0. 

Pe 26 septembrie, armatele aliate au ajuns în satul Kadîkoi, de unde se vedea coasta 
sudică. În aceeaşi zi, Saint-Arnaud a fost copleşit de boală şi i-a predat comanda lui 
Canrobert. Un vapor l-a luat la bord pe mareşal ca să-l ducă la Constantinopol, dar 
acesta a murit pe drum în urma unui atac de cord, astfel încât aceeaşi navă s-a întors 
în Franţa cu trupul său. Acelaşi vas a adus şi ştirea falsă că începuse asedierea Sevasto- 
polului, determinându-l pe Cowley, ambasadorul britanic la Paris, să informeze Londra 
că armatele aliate „vor lua probabil în stăpânire oraşul acesta” în câteva zile“. 

De fapt, aliaţii mai aveau trei săptămâni până la începerea asediului. În frigul iernii 
care începea să se facă simțită, aceştia îşi instalau încet tabăra pe platoul ce se înălța la 
sud de Sevastopol. Câteva zile ambele armate au fost aprovizionate prin Balaklava, un 
golf îngust greu de observat dinspre mare, cu excepţia ruinelor vechii cetăţi genoveze de 
pe faleză” Dar în foarte scurt timp a devenit evident că golful era prea mic ca să încapă 
în el toate corăbiile. De aceea, francezii şi-au mutat baza în golful Kamieş, care era de 
fapt mai potrivit decât Balaklava pentru a fi utilizat ca punct de aprovizionare, fiind mult 
mai mare şi mai aproape de tabăra franceză de la Chersones - locul unde marele cneaz 
Vladimir convertise la creştinism Rusia Kieveană. 

Pe 1 octombrie, căpitanul Herb€ a urcat pe deal cu un mic grup de ofiţeri francezi 
ca să vadă mai bine Sevastopolul, aflat la o distanţă de doar doi kilometri. Prin binocluri, 
puteau vedea „destul de multe din acest oraş faimos pentru a le potoli curiozitatea”, 
după cum le scria Herb€ a doua zi părinţilor săi : 


Jos se puteau zări întăriturile la care se părea că trudesc o grămadă de oameni cu târnăcoape 
şi cazmale ; în cetele de lucrători puteai zări chiar şi vreo câteva femei. În port, am putut 
desluşi perfect, cu luneta, câteva nave de război, cu o înfăţişare sumbră, având pânze albe 
pe laturi, pasarele negre şi tunuri ieşind din ambrazuri. În caz că ruşii îşi vor instala toate 
tunurile astea pe fortificaţii, ne putem aştepta la o simfonie grozavă !*. 


*  Balaklava (la origine Bella Clava: „port frumos”) a fost numit astfel de genovezii care au 
construit o bună parte a portului şi l-au făcut să prospere până în secolul al XV-lea, când au 
fost expulzați de turci. Prădat de turci, oraşul a rămas practic o ruină până în secolul al 
XIX-lea, deşi pe dealurile de deasupra oraşului se aflau o mănăstire şi câţiva soldaţi greci 
staţionaţi acolo, ce au fost expulzați de aliaţi. 

Sevastopolul toamna 


Dacă Herbe ar fi putut vizita Sevastopolul, aşa cum avea să facă Tolstoi în noiembrie 
1854, ar fi găsit oraşul în stare de alertă maximă şi în plină activitate febrilă. În amplul 
pasaj introductiv la Povestiri din Sevastopol Tolstoi ne poartă în acel loc dis-de-dimineaţă, 
când oraşul se trezea la viaţă: 


În Severnaia”, activitatea de peste zi începe să ia încet-încet locul liniştii de peste noapte: 
undeva, în zăngănit de puşti, s-a schimbat garda... undeva un soldat mărunţel a ieşit târân- 
du-se dintr-un bordei, îşi spală cu apa rece ca gheaţa faţa arsă de vânt şi, întorcându-se spre 
răsăritul înroşit, îşi face iute semnul crucii şi se roagă lui Dumnezeu; undeva, o madjară”” 
înaltă şi grea, trasă de cămile, se târâie scârţâind spre cimitirul unde vor fi îngropaţi morţii 
însângeraţi de care e plină aproape până sus... Te apropii de chei şi te izbeşte o duhoare 
neobişnuită - de huilă, bălegar, umezeală şi carne de vită; mii de lucruri de tot felul — 
lemne, carne, gabioane, făină, tablă şi altele - zac grămadă pe chei; soldaţi din felurite 
regimente, cu raniţe şi cu puşti, fără raniţe şi fără puşti, se bulucesc, fumează, se ciorovăiesc, 
cară poveri pe un vapor care, fumegând, stă la debarcader; bărci particulare, pline cu 
oameni de tot felul — soldaţi, marinari, negustori, femei - trag sau pleacă de la chei... 
Pe chei forfotesc mulţimi gălăgioase de soldaţi cenuşii, marinari negri şi femei pestriţe. 
Sunt muieri care vând jimble, mujici ruşi cu samovare, care strigă „sbiten”” cald”, şi tot 
aici, pe primele trepte, zac aruncate ghiulele ruginite, bombe, obuze şi tunuri de fontă de 
toate calibrele. Ceva mai încolo e o piaţă mare, unde zac grămadă grinzi imense, afeturi 
de tun, soldaţi care dorm ; stau cai, căruţe, tunuri şi lăzi verzi, capre de lemn; se foiesc 
soldaţi, marinari, ofiţeri, femei, copii, negustori ; trec căruţe cu fân, cu saci mari şi cu 
butoaie ; ici şi colo — câte un cazac şi câte un ofiţer călare, câte un general în droşcă. În 
dreapta, strada e barată de o baricadă în ale cărei ambrazuri sunt nişte tunuri mici, iar 
lângă ele stă un marinar şi trage din lulea. La stânga e o casă frumoasă, cu cifre romane 
pe fronton, iar lângă ea stau nişte soldaţi şi e o targă plină de sânge - peste tot vezi urmele 
deloc îmbietoare ale unei tabere militare!. 


Sevastopolul era un oraş militar. Întreaga sa populaţie de 40 000 de locuitori avea 
legătură într-un fel sau altul cu viaţa bazei navale, a cărei garnizoană număra aproximativ 
18 000 de soldaţi, puterea militară a Sevastopolului datorându-se acestei unităţi. Erau 
familii de marinari ce trăiau acolo încă de la întemeierea Sevastopolului, în anii 1780. 


*  Severnaia storona — zona din nordul golfului (n.tr.). 
**  Căruţă tătărească în Crimeea şi Caucaz (ntr.). 
***  Băutură caldă preparată cu miere şi mirodenii. 

Din punct de vedere social oraşul avea o caracteristică unică: pe bulevardele sale din 
centru, printre uniformele de marinari nu prea vedeai redingote. La Sevastopol nu existau 
muzee importante, galerii, săli de concert ori tezaure intelectuale. Toate clădirile 
neoclasice impunătoare din centrul oraşului aveau caracter militar : amiralitatea, şcoala 
navală, arsenalul, garnizoanele, şantierele de reparare a navelor, magaziile şi depozitele 
armatei, spitalul militar şi biblioteca ofiţerilor, una dintre cele mai bogate din Europa. 
Chiar şi Adunarea Nobiliară („casa frumoasă cu cifre romane”) a fost transformată în 
spital în timpul asediului. 

Oraşul avea două părţi distincte, una de nord şi una de sud, pe care portul le separa 
una de cealaltă, singura cale directă de comunicare între ele fiind cu barca. Partea de 
nord a oraşului era o cu totul altă lume în comparaţie cu fațadele neoclasice elegante 
din jurul portului militar din partea de sud. Avea puţine străzi cu multe clădiri, iar 
pescarii şi marinarii trăiau acolo aproape ca la ţară, cultivând legume şi crescând vite 
în curţile dacelor lor. În partea de sud mai era o deosebire, mai puţin evidentă, între 
centrul administrativ situat la vest de portul militar şi docurile din zona estică, unde 
marinarii trăiau în garnizoane ori cu familiile lor în case mici din lemn, la câţiva metri 
de fortificaţii. Femeile îşi întindeau frânghiile de rufe între case şi zidurile fortăreței şi 
ale bastioanelor:. 

Asemenea lui Tolstoi, cei care vizitau Sevastopolul erau întotdeauna frapaţi de acest 
„amestec ciudat de viaţă de tabără şi viaţă de oraş, de oraş frumos şi de bivuac murdar”. 
Evgheni Erşov, un tânăr ofiţer de artilerie ce a ajuns la Sevastopol în acea toamnă, a 
fost impresionat de felul în care oamenii din oraş îşi vedeau de treburile zilnice în 
mijlocul întregului haos creat de asediu. „Era neobişnuit”, scria el, „să vezi cum îşi 
văd oamenii de viaţă - o tânără plimbându-şi liniştită copilul în cărucior, negustori 
vânzând şi cumpărând, copiii fugărindu-se şi jucându-se pe străzi, în timp ce împrejurul 
lor totul era un câmp de luptă şi puteau fi ucişi oricând”?. 

În săptămânile de dinaintea invaziei oamenii au trăit clipa. Aveau loc chefuri non-stop, 
beţii crâncene şi jocuri de noroc, iar numeroasele prostituate ale oraşului făceau ore 
suplimentare. Debarcarea i-a trezit la realitate, dar ofiţerii tineri erau foarte încrezători, 
fiind toţi convinşi că armata rusă îi va învinge pe britanici şi pe francezi. Toastau în 
memoria anului 1812. „Starea de spirit în rândul nostru era de mare emoție”, îşi amintea 
Mihail Botanov, un tânăr cadet de marină, „şi nu ne temeam de duşman. Singurul care 
nu se arăta la fel de încrezător ca noi era comandantul unui vapor ce, spre deosebire de 
noi, umblase adeseori prin străinătate şi căruia îi plăcea să spună proverbul: «Mânia 
nu înseamnă putere». Evenimentele aveau să arate că el era mai clarvăzător şi mai 
cunoscător decât noi în privinţa felului cum stăteau de fapt lucrurile”f. 

Înfrângerea forţelor ruseşti la Alma a stârnit panică în rândul populaţiei civile din 
Sevastopol. Oamenii se aşteptau ca aliaţii să-i invadeze dinspre nord dintr-o clipă în 
alta ; când le-au văzut flotele la sud, au fost derutaţi, crezând în mod eronat că fuseseră 
împresuraţi. „Nu ştiu pe nimeni care în clipa aceea să nu fi spus o rugăciune”, îşi 
amintea unul dintre locuitori. „Toţi ne-am gândit că duşmanul urma să pătrundă în oraş.” 
Căpitanul Nikolai Lipkin, comandant de baterie la bastionul 4, îi scria fratelui său de 
la Sankt-Petersburg la sfârşitul lunii septembrie : 


Mulţi locuitori au plecat deja, dar noi, militarii, rămânem aici ca să le dăm o lecţie musa- 
firilor nepoftiţi. Trei zile de-a rândul (pe 24, 25 şi 26 septembrie), în oraş şi în toate 

diviziile au avut loc procesiuni religioase. Era o umilinţă să-i vezi pe luptătorii noştri, care 
stăteau lângă bivuacuri, plecându-se în faţa crucilor şi a icoanelor purtate de femei... 
Bisericile au fost golite de odoare; eu zic că nu era nevoie, dar oamenii nu-mi mai dau 
ascultare, toţi se tem. De acum ne aşteptăm la un atac general în orice clipă, şi pe uscat, 
şi pe mare. Deci, frate, aşa stau lucrurile pe aici şi numai Dumnezeu ştie ce o să urmeze. 


În pofida încrederii lui Lipkin, comandanții ruşi se gândeau serios ca după bătălia de 
la Alma să abandoneze Sevastopolul. Pe atunci erau opt vapoare în partea nordică aştep- 
tând ordinul de evacuare a trupelor şi zece nave de război în partea sudică pentru a le 
acoperi retragerea. Mulţi dintre locuitorii oraşului au plecat pe măsură ce se apropia 
inamicul, deşi drumul era blocat de trupele ruseşti. Rezervele de apă din oraş scădeau 
în mod periculos, cişmelele fiind oprite şi întreaga populaţie depinzând de fântâni, în 
care nu prea era apă în această perioadă a anului. Informaţi de nişte dezertori că oraşul 
era alimentat cu apă din izvoare, transportată prin nişte conducte ce coborau printr-o 
viroagă de pe dealurile unde îşi instalaseră tabăra, britanicii şi francezii le tăiaseră 
această sursă, Sevastopolul rămânând doar cu apeductul care deservea baza navală”. 

În timp ce aliaţii îşi instalau tabăra şi se pregăteau să bombardeze oraşul, ruşii lucrau 
neîntrerupt pentru a-i întări dispozitivele de apărare pe flancul sudic. Cum Menşikov nu 
era de găsit, principala responsabilitate a apărării Sevastopolului a trecut în sarcina a 
trei comandanţi : amiralul Kornilov, şeful statului-major al flotei Mării Negre ; Totleben, 
genistul ; şi Nahimov, eroul de la Sinop şi comandantul portului, care se bucura de 
popularitate în rândul marinarilor şi era considerat „unul de-al lor”. Toţi trei erau militari 
profesionişti de un soi nou, complet diferit de curteanul Menşikov. Aveau o energie 
remarcabilă. Kornilov era pretutindeni, însufleţindu-i pe soldaţi prin prezenţa sa zilnică 
în toate sectoarele lucrărilor de fortificaţii şi promiţându-le tuturor recompense, dacă vor 
putea să nu cedeze oraşul. 'Tolstoi, care urma să i se alăture lui Lipkin în calitate de coman- 
dant de baterie în bastionul 4, i-a trimis o scrisoare fratelui său a doua zi după ce a sosit, 
descriindu-l pe Kornilov când îşi trecea în revistă trupele. În loc să-i salute pe soldaţi 
cu formula obişnuită „Să trăiţi! ”, amiralul le zicea: „Dacă trebuie să muriţi, copii, o 
să muriţi ? ”. „Şi”, scria Tolstoi, „soldaţii strigau : «<Murim, Excelenţa Voastră, uraaa ! ». 
Şi nu spun asta ca să impresioneze, căci pe fiecare chip am citit nu zeflemea, ci ardoare”. 

Nici Kornilov nu era deloc sigur că oraşul putea fi salvat. Pe 27 septembrie îi scria 
soţiei sale : 


Avem numai 5 000 de rezervişti şi 10 000 de marinari, dotați cu tot felul de arme, chiar 
şi sulițe. Nu prea e o garnizoană cu care să aperi o fortăreață ale cărei întărituri se întind 
pe mulţi kilometri şi sunt aşa de fragmentate, că între ele nu există o comunicare nemijlo- 
cită ; dar ce-o fi o fi. Ne-am hotărât să le ţinem piept. Dacă o să rezistăm va fi o minune ; 
iar dacă nu... 


EI a devenit şi mai nesigur când marinarii au descoperit un stoc mare de vodcă pe chei 
şi au tras o beţie timp de trei zile. Kornilov a trebuit să distrugă rezervele de băutură şi 
să-i trezească pe marinari din beţie pentru a se pregăti de luptă”. 

Pregătirile de apărare au fost frenetice şi improvizate. Atunci când au început 
lucrările, s-a descoperit că în Sevastopol nu existau lopeţi, aşa că au fost trimişi nişte 
soldaţi să aducă cât de multe puteau de la Odessa. Peste trei săptămâni, s-au întors cu 

400 de cazmale. Între timp, oamenii din oraş lucrau folosind mai ales lopeţi de lemn pe 
care şi le făcuseră din scânduri rupte. Întreaga populaţie a Sevastopolului - marinari, sol- 
daţi, prizonieri de război, bărbaţi şi femei în putere (inclusiv prostituate) — săpa tranşee, 
cărând pământ pentru fortificaţii, construind ziduri şi baricade şi înălţând rambleuri din 
pământ, fascine şi gabioane”, în timp ce echipe de marinari târau tunurile grele aduse 
de pe navele lor. Au fost rechiziţionate toate mijloacele de transportare a pământului, 
iar când nu mai erau coşuri, saci ori găleți, cei care săpau cărau pământ în poală. Faptul că 
se aşteptau la un atac iminent îi determina să muncească mai cu spor. Inspectând aceste 
fortificaţii un an mai târziu, aliaţii au fost uimiţi de priceperea şi ingeniozitatea ruşilor*. 

Informat despre aceste eforturi eroice ale populaţiei din Sevastopol, ţarul i-a scris 
generalului Gorceakov la sfârşitul lunii septembrie, amintindu-i de „spiritul rus aparte” 
care a salvat ţara de Napoleon şi îndemnându-l să apeleze din nou la el împotriva 
britanicilor şi francezilor. „O să ne rugăm la Dumnezeu ca să-i puteţi chema să salveze 
Sevastopolul, flota şi pământul Rusiei. Nu vă plecaţi în fața nimănui”, a scris el, subli- 
niind aceste cuvinte în mesaj. „Arătaţi lumii că suntem aceiaşi ruşi care au rămas de 
neclintit în 1812.” Ţarul i-a scris şi lui Menşikov, când se afla aproape de Belbek, la 
nord-est de Sevastopol, transmiţându-le un mesaj locuitorilor oraşului : 


Zi-le tinerilor noştri marinari că mi-am pus toată nădejdea în ei. Zi-le să nu se plece în 
faţa nimănui, să se încreadă în mila lui Dumnezeu, să ţină minte că suntem ruşi, că ne 
apărăm patria şi credinţa şi să se lase smeriţi în voia Domnului. Dumnezeu să vă apere! 
Mă rog pentru voi şi pentru cauza noastră sfântă? 


Între timp, aliaţii şi-au început pregătirile îndelungate de declanşare a asediului. Raglan 
dorise ca asaltul să aibă loc imediat. Văzuse fragilitatea dispozitivelor de apărare ruseşti 
şi era încurajat de Sir George Cathcart, un om direct şi competent aflat la comanda 
Diviziei 4, ale cărui trupe ocupaseră pe un deal poziţii de unde putea vedea întregul 
oraş. De acolo i-a scris lui Raglan: 


Dacă dumneata şi Sir John Burgoyne mi-aţi face o vizită, aţi putea vedea toate fortificațiile, 
ceea ce nu e prea mult. Lucrează la două sau trei redute, dar locul e împrejmuit numai de 
ceva ce se aseamănă cu gardul şubred al unui parc aflat într-o stare nu prea bună. Sunt 
sigur că aş putea trece de el fără să pierd nici un soldat, noaptea ori cu un ceas înainte de 
ivirea zorilor dacă toate celelalte forţe dintre mare şi dealul pe care mă aflu ar fi pregătite. 
Ne-am putea lăsa raniţele ca să le luăm cu asalt chiar şi la lumina zilei, riscând doar câteva 
focuri de armă cât trecem de redute. 


Burgoyne, înainte adeptul unui atac-fulger, acum nu mai era de acord. Preocupat să nu 
îi moară soldaţii, ofiţerul superior al geniştilor armatei insista că era nevoie ca focul 
inamicului să fie contracarat cu tunuri de asalt înainte ca trupele să pornească la atac. 
Francezii erau de acord cu el. Astfel încât aliaţii au început procesul lent de debarcare 
a artileriei de asediu şi transportare a acesteia pe înălţimi. Au fost nenumărate probleme 
cu tunurile britanice, multe dintre acestea trebuind să fie dezasamblate înainte de a putea 
fi descărcate de pe nave. „Aşezarea tunurilor noastre grele de pe nave a fost cea mai 
obositoare”, îi scria tatălui său căpitanul William Cameron din Gărzile de Grenadieri. 


*  Coşuri de nuiele umplute cu pământ, care servesc la construirea fortificațiilor. 

Tunurile navale au trebuit să fie făcute toate bucăţi, căci afeturile, având în loc de roţi 
numai nişte cilindri mici, nu pot fi mişcate aşa, pe când tunurile de asalt obişnuite pot fi 
duse pe roţi ca atare. Numai ce am alcătuit o baterie de cinci tunuri cu proiectile de 31 kg, 
fiecare cântărind 4 800 kg - toate tunuri de pe vase, ce vor avea de zis mai multe decât 
orice baterie auzită vreodată în timpul unui asediu. Locul e cumplit de pietros, aşa încât 
mare parte din pământul pentru parapet trebuie să fie adus.!0 


A durat 18 zile ca tunurile să fie amplasate în sfârşit pe poziţii, zile în care ruşii au avut 
un răgaz decisiv ca să-şi pregătească dispozitivele de apărare. 

În timp ce britanicii îşi cărau tunurile, francezii s-au apucat să sape tranşee, înaintând 
încet în zigzag spre dispozitivele de apărare ale Sevastopolului, sub tirurile artileriei 
ruşilor. Săparea primei tranşee a fost cea mai periculoasă fiindcă nu prea erau protejaţi 
de tunurile ruseşti. Înarmată cu lopeţi şi târnăcoape, prima echipă de 800 de soldaţi s-a 
târât la adăpostul nopţii, ascunzându-se pe după stânci, până când a ajuns la mai puţin 
de un kilometru de bastionul 4 al Sevastopolului” şi, în poziţii marcate de comandanții 
lor, au început să sape sub ei, umplând cu pământ gabioane aşezate în faţa lor pentru a 
se proteja de ruşi. În noaptea aceea, de 9 spre 10 octombrie, cerul era senin şi luna 
strălucea, dar un vânt care bătea din nord-vest ducea zgomotul făcut de cei ce săpau 
departe de oraş, iar până în zori, când i-au descoperit în sfârşit ruşii somnoroşi, francezii 
săpaseră deja o tranşee lungă de 1 000 de metri. Sub un bombardament intens, 3 000 de 
soldaţi francezi au continuat lucrările, săpând noi tranşee în fiecare noapte şi reparându-le 
pe cele distruse de ruşi în ziua următoare, în timp ce pe deasupra capetelor lor şuierau 
obuze şi proiectile de mortier. Până pe 16 octombrie fuseseră construite primele cinci 
baterii franceze cu saci de pământ şi lemne pe post de palisade, fortificaţii şi parapete, 
iar peste 50 de piese de artilerie (tunuri, mortiere şi obuziere) erau instalate pe platforme 
înălțate deasupra solului”. 

După francezi, britanicii au săpat la rândul lor tranşee şi şi-au amplasat primele 
baterii pe Dealul Verde (flancul stâng) şi pe Dealul Voronţov (flancul drept), cele două 
poziţii fiind despărțite de o râpă adâncă. Câte 500 de soldaţi lucrau în ture zi şi noapte 
pe fiecare flanc, iar de două ori mai mulţi militari îi păzeau de ruşi, Care noaptea făceau 
raiduri. „În dimineaţa aceasta, la ora 4, sunt liber după 24 de ore în tranşee”, scria 
familiei sale căpitanul Radcliffe din Regimentul 20. 


Când ajungeam sub fortificația ce fusese ridicată noaptea, eram destul de bine adăpostiţi, 
dar eram nevoiţi să stăm întruna culcaţi căci, fireşte, asta era ţinta artileriei inamice zi şi 
noapte şi tranşeea era făcută numai pe jumătate. Însă erau câteva santinele, cu capul iţit de 
câteva degete deasupra întăriturii, ca să dea de ştire când se trăgea, pândind fumul ce ieşea 
din tunuri ziua şi flacăra noaptea şi strigând „Foc! ” - la care toţi din tranşee se culcă la 
pământ la adăpostul fortificaţiei până când trece, după care îşi văd de treabă mai departe. 
În felul acesta am pierdut numai un om pe lumină ; a fost ucis de o ghiulea.? 


Pe 16 octombrie s-a decis în sfârşit ca a doua zi dimineaţă să se înceapă bombardarea 
Sevastopolului, chiar dacă tranşeele britanicilor nu erau finalizate. În tabăra aliaţilor 
oamenii aveau aşteptări optimiste. „Toţi ofiţerii de artilerie - francezi, englezi şi cei de 
marină - spun [că] după un bombardament de 48 de ore din Sevastopol nu prea o să 


* Numit de britanici Bastionul Catargului (n.tr.). 

mai rămână decât un morman de dărâmături”, scria familiei sale Henry Clifford, ofiţer 
din statul-major al Diviziei de Infanterie Uşoară. Potrivit lui Evelyn Wood, un locotenent 
din marină care urmărise bătălia de la Alma de pe catargul vasului său înainte de a fi 
transferat cu Brigada Navală la atacul terestru : 


Pe 16 octombrie în tabăra noastră se paria că nu sunt prea multe şanse ca fortăreaţa să cadă 
în câteva ore. Unii ofiţeri mai bătrâni şi mai prevăzători estimau că ruşii ar putea ţine piept 
48 de ore, dar aceasta era o părere exagerată. Un soldat îmi dădea un ceas, făcut la Paris, 
pe care îl luase de la un ofiţer ucis la Alma şi pentru care cerea 20 de şilingi. Camarazii 
mei nu m-au lăsat să-l cumpăr, zicând că în 48 de ore ceasurile de aur or să fie mai ieftine!?. 


Pe 17 octombrie, în zori, imediat ce s-a risipit ceața, ruşii au văzut că ambrazurile 
bateriilor inamice se deschiseseră. Fără să mai aştepte ca tunurile inamicilor să deschidă 
focul, ruşii au început să le bombardeze de-a lungul aliniamentului, iar la scurt timp 
după aceea a pornit şi contraatacul aliaţilor cu 72 de tunuri britanice şi 53 franceze. În 
doar câteva minute duelul de artilerie era în toi. Bubuitul tunurilor, vuietul şi şuieratul 
salvei şi exploziile asurzitoare ale proiectilelor înăbuşeau sunetul goarnelor şi al tobelor. 
Sevastopolul dispăruse într-un nor de fum negru şi gros, care întuneca tot câmpul de 
luptă, împiedicându-i pe tunarii aliaţi să-şi atingă ţinta cu precizie. „Nu puteam decât 
să stăm şi să ghicim şi să nădăjduim că e bine cum facem”, scria Calthorpe, care a 
urmărit bombardamentul împreună cu Raglan de la carierele de pe Dealul Voronţov!*. 

Pentru mii de civili ce se adăposteau în ruinele caselor lor bombardate din Sevastopol, 
acestea au fost cele mai cumplite momente din viaţa lor. „Nu am mai văzut şi nu am 
mai auzit niciodată de aşa ceva”, scria un localnic. „Vreme de 12 ceasuri urletul sălbatic 
al bombelor nu a contenit, nu le puteai deosebi şi pământul se cutremura sub picioarele 
noastre... Un fum gros a umplut cerul şi a întunecat soarele ; s-a făcut beznă ca noaptea ; 
până şi odăile erau pline de fum.”!5 

Îndată ce începuse bombardamentul, Kornilov plecase să inspecteze fortificațiile 
împreună cu aghiotantul său, prinţul V.I. Bariatinski. S-au dus mai întâi la bastionul 4, 
cel mai periculos loc din Sevastopol, care era bombardat atât de britanici, cât şi de 
francezi. „Bastionul 4”, îşi amintea Bariatinski, „arăta înăuntru înspăimântător şi 
suferise stricăciuni enorme, echipe întregi de tunari fiind doborâte de bombardamentul 
de artilerie ; răniții şi morţii erau luaţi de brancardieri, dar tot mai erau mulţi care 
zăceau grămadă pe acolo”. Kornilov a trecut pe la fiecare tun, încurajându-i pe militari, 
apoi a plecat la bastionul 5, aflat sub o presiune la fel de mare din partea artileriei 
inamice, unde s-a întâlnit cu Nahimov, care purta, ca întotdeauna, o redingotă cu epoleţi. 
Nahimov fusese rănit la faţă, deşi părea că nu îşi dă seama, se gândea Bariatinski, văzând 
cum, în timp ce vorbea cu Kornilov, sângele i se prelingea pe gât, pătându-i panglica 
albă a Crucii Sfântului Gheorghe. În timp ce stăteau acolo de vorbă, Bariatinski l-a 
recunoscut pe un ofiţer care se apropia, deşi „nu avea nici ochi, nici chip, căci trăsăturile 
îi dispăruseră cu totul sub o masă de carne însângerată”, rămăşiţele unui marinar care 
fusese spulberat de o explozie şi pe care ofiţerul s-a apucat să şi le şteargă de pe faţă, 
cerându-i lui Bariatinski o ţigară. Neluând în seamă sfatul ofiţerilor din statul său major, 
care spuneau că era prea periculos să meargă mai departe, Kornilov şi-a continuat turul 
spre bastionul 3, Redanul, care în acel moment se afla sub bombardamentul puternic al 
artileriei grele britanice. Atunci când a ajuns Kornilov, bastionul se afla sub comanda 

căpitanului Popandul, dar acesta a fost ucis în scurt timp, asemenea celorlalţi cinci 
comandanţi care i-au urmat în ziua respectivă. Kornilov a străbătut sistemul de tranşee, 
trecând la mică distanţă de tunurile britanice, a traversat râpa şi a urcat la Bastionul 
Malahov, unde a stat de vorbă cu militarii răniţi. Tocmai începea să coboare dealul 
pentru a-şi încheia turul la Uşakov când a fost lovit de un proiectil care i-a spulberat 
partea inferioară a corpului. Dus la spitalul militar, a murit la scurt timp după aceea!f. 

Spre prânz şi corăbiile aliaţilor s-au alăturat bombardamentului, îndreptându-şi tunu- 
rile spre Sevastopol de pe un arc format la intrarea în port, la o distanţă de aproximativ 
800-1 500 de metri de coastă (navele ruseşti care blocau portul le împiedicau să se 
apropie mai mult de ţintă). Timp de şase ore oraşul a fost bombardat cu salve de bord 
de 1 240 de tunuri ale aliaţilor ; bateriile sale de coastă dispuneau doar de 150 de tunuri. 
„Priveliştea tunurilor care trăgeau era cea mai cumplită”, scria în jurnalul său Henry 
James, din marina comercială, după ce a urmărit bombardamentul de la o oarecare 
distanţă, aflat pe mare. „Multe dintre navele de linie au susţinut o canonadă straşnică 
putând fi asemuită cu bubuitul unei tobe imense... Vedeam ploaia de proiectile lovind 
apa de la temelia forturilor şi zburând în mănunchiuri spre ziduri.” Bombardamentul 
flotelor iscase atât de mult fum, încât tunarii ruşi nici nu mai vedeau navele. Unii dintre 
artilerişti şi-au pierdut curajul, dar alţii s-au dovedit a fi extraordinar de dârji, trăgând 
către flamele produse de tunurile de pe navele ascunse vederii în timp ce proiectilele le 
zburau pe deasupra capului. Un ofiţer de artilerie din Bastionul 10, ţinta principală a 
atacului francezilor, îşi amintea că văzuse soldaţi care fuseseră decoraţi pentru curajul 
dovedit în confruntări anterioare şi care acum au fugit panicaţi când a început bombar- 
damentul. „Şi eu aveam inima îndoită”, îşi amintea el. „O parte din mine voia să fug 
acasă, să-mi salvez familia, dar simţul datoriei îmi zicea că trebuie să rămân. Simţămin- 
tele mele de om au fost mai puternice decât cele de soldat, aşa că am fugit să-mi caut 
familia.” 

De fapt, în pofida tunurilor pe care le aveau, navele franceze şi britanice mai mult 
au avut de suferit decât au provocat distrugeri. Corăbiile de lemn ale flotei aliate nu se 
puteau apropia suficient de mult de forturile din piatră ale bastioanelor de pe coastă 
pentru a le provoca daune mari (în această privinţă, blocada fusese eficientă), dar puteau 
fi incendiate de tunurile ruseşti, care nu erau atât de numeroase, însă (fiindcă erau 
amplasate pe țărm) aveau o precizie mult mai mare decât canonada la distanţă a aliaţilor. 
După ce a tras aproximativ 50 000 de ghiulele fără un efect prea mare asupra baterii- 
lor de coastă, flota aliată a ridicat ancora şi s-a retras ca să-şi estimeze pierderile : cinci 
vase grav avariate, 30 de marinari ucişi şi peste 500 răniţi. Fără nave din metal propulsate 
de motoare cu abur, flota aliată era menită să joace doar un rol secundar în asediul 
Sevastopolului. 

Nici pe țărm rezultatul primei zile nu era mai încurajator pentru aliaţi. Înainte ca una 
dintre principalele lor magazii de muniții să fie distrusă, făcând tunurile să tacă, francezii 
au reuşit să înainteze foarte puţin spre Colina Rodolph şi, deşi englezii au provocat 
distrugeri importante Bastionului 3, din cauza cărora au murit majoritatea celor 1 100 de 
victime din rândul ruşilor, aceştia nu avuseseră mortiere pentru ca forţa lor superioară 
de atac să conteze. Mult lăudata lor armă nouă, tunul Lancaster cu proiectile de 31 de 
kilograme, era imprevizibilă în timpul tragerii şi ineficientă de la distanţă mare împotriva 
întăriturilor de pământ ale ruşilor, care înghiţeau proiectilele uşoare. „Mă tem că 
Lancaster e un fiasco”, îi raporta a doua zi căpitanul Lushington generalului Airey. 

„Tunurile noastre nu bat îndeajuns de departe şi ne vătămăm mai degrabă ambrazurile 
noastre decât pe duşman... I-am făcut pe toţi ofiţerii să priceapă că trebuie să se tragă 
încet şi constant... dar distanţele sunt prea mari... şi cu întăriturile astea de pământ e 
ca şi cum am trage într-o budincă. 18 

Eşecul bombardamentului din prima zi a fost de natură să-i dezmeticească brusc pe 
aliaţi. „Oraşul pare să fie construit din materiale neinflamabile”, scria Fanny Duberly, 
care venise în Crimeea ca turistă de război împreună cu soţul ei, Henry Duberly, trezorier 
al Regimentului 8 Husari. „Cu toate că ieri a luat foc oleacă, flăcările au fost stinse 
aproape de îndată.”!9 

În tabăra ruşilor, prima zi spulberase mistica armatelor aliate generată de victoria 
lor la Alma. Deodată, inamicul nu mai era considerat invincibil, astfel încât ruşii au 
început să aibă din nou speranţe şi încredere în sine. „Toţi credeam că artileria noastră 
nu poate să ne salveze”, nota a doua zi într-o scrisoare un locuitor al Sevastopolului. 
„Aşa că închipuie-ţi cât ne-am crucit azi, când am găsit toate bateriile întregi şi toate 
tunurile la locul lor !... Dumnezeu a binecuvântat Rusia şi ne-a răsplătit pentru jignirile 
ce au fost aduse credinţei noastre ! "20 


Supravieţuind primei zile de bombardament, ruşii au decis acum să spargă încercuirea 
atacând Balaklava şi izolându-i pe britanici de principala lor bază de aprovizionare. După 
bătălia de la Alma, Menşikov se îndreptase spre Bahcisarai. Acum, odată cu schimbarea 
strategiei, şi-a masat trupele pe valea râului Ciornaia, la est de Sevastopol, unde li s-au 
alăturat primele întăriri sosite de pe frontul danubian, Divizia 12 Infanterie, sub comanda 
generalului-locotenent Pavel Liprandi. În seara de 24 octombrie, o unitate militară 
alcătuită din 60 000 de militari, 34 de escadroane de cavalerie şi 78 de piese de artilerie 
şi-a instalat tabăra în satul Ciorgun de pe Înălţimile Fediuhin pentru a ataca în dimineaţa 
următoare poziţiile englezilor de la Balaklava. 

Obiectivul era bine ales. Chiar şi britanicii erau conştienţi de faptul că se desfăşuraseră 
prea mult în teren şi că nu prea aveau posibilitatea să-şi apere baza de aprovizionare de 
un atac-fulger din partea unei forţe militare mari. Britanicii construiseră şase redute 
mari de-a lungul unei părţi a Înălţimilor Voronţov - coama dealului pe unde trecea 
drumul către Voronţov ce despărţea jumătatea nordică a văii Balaklavei între Înălţimile 
Fediuhin şi drum de jumătatea sudică între drum şi port - şi postaseră în fiecare dintre 
cele patru redute terminate câte un corp de gardă turc (alcătuit mai ales din recruți 
neexperimentați), fiecare poziţie dispunând de două sau trei tunuri cu ghiulele de 12 pfunzi. 
În spatele redutelor, în jumătatea sudică a văii, britanicii poziţionaseră Regimentul Sco- 
ţian 93 Infanterie, sub comanda lui Sir Colin Campbell, căruia i-a fost încredinţată apă- 
rarea portului, în timp ce pe flancul acestuia îşi avea tabăra divizia de cavalerie a lordului 
Lucan, iar pe înălțimile de deasupra strâmtorii care cobora spre port se aflau 1 000 de 
militari din infanteria marină cu nişte artilerie de câmp. În cazul unui atac din par- 
tea ruşilor Campbell se putea baza şi pe sprijinul infanteriei britanice, ca şi pe două 
divizii franceze comandate de generalul Bosquet, care îşi aveau tabăra pe înălțimile de 
lângă Sevastopol, dar până la sosirea acestora apărarea Balaklavei depindea de 5 000 de 
militari?!. 

Pe 25 octombrie, în zori, ruşii au declanşat atacul. Instalându-şi o baterie de artilerie 
uşoară în apropierea satului Kamara, au declanşat un bombardament intens asupra Redu- 
tei 1 de pe Dealul lui Canrobert (botezat de britanici astfel în onoarea comandantului 
francez). În timpul nopţii Raglan fusese avertizat de un dezertor rus despre atacul iminent, 
însă, cum numai cu trei zile înainte trimisese la Balaklava 1 000 de soldaţi în urma unei 
alarme false, a decis să nu acţioneze (încă o gafă ce i se poate imputa), deşi, după ce 
la cartierul său general s-a primit vestea că a început atacul, a reuşit să ajungă la Colinele 
Sapoune la timp pentru a avea o imagine de ansamblu a luptelor ce se desfăşurau în vale. 

Mai mult de o oră, cei 500 de militari turci care apărau Reduta 1 au opus o rezistenţă 
înverşunată, aşa cum le rezistaseră ruşilor şi la Silistra, pierzând mai mult de o treime 
din efectiv. Apoi 1 200 de ruşi au luat însă cu asalt reduta la baionetă, forţându-i pe 
soldaţii ce o apărau, istoviţi, s-o abandoneze în mâinile lor, împreună cu trei dintre cele 
şapte tunuri britanice care le fuseseră împrumutate turcilor. „Spre oroarea noastră”, îşi 
amintea Calthorpe, care privea de pe Colinele Sapoune alături de ofiţerii din statul-major 
al lui Raglan, „am zărit un şir mic de soldaţi ieşind din spatele redutei şi fugind la vale 
spre liniile noastre”. Atunci când şi-au văzut conaţionalii retrăgându-se, garnizoanele 
turceşti din cele trei redute învecinate (2, 3 şi 4) le-au urmat exemplul şi s-au retras spre 
port, mulţi dintre ei cărându-şi păturile, oalele şi tigăile şi strigând „Vapor! Vapor!” 
în timp ce treceau pe lângă britanici. Calthorpe a văzut 1 000 de militari turci alergând 
valuri-valuri la vale, urmăriţi de detaşamente mari de cazaci. „Urletele acestor călăreţi 
sălbatici se auzeau din locul unde eram în vreme ce galopau pe urmele acelor musulmani 
nenorociţi, pe mulţi dintre ei ucigându-i cu lăncile.” 

În timp ce străbăteau în fugă localitatea Kadikoi, soldaţii turci au fost batjocoriţi de 
nevestele unor militari britanici, printre care şi o spălătoreasă zdravănă cu braţe vânjoase 
şi „mâini ca nişte copite”, ce l-a înhăţat pe un turc şi i-a tras o bătaie bună fiindcă a 
călcat pe rufele pe care le întinsese să se usuce la soare. Atunci când şi-a dat seama că 
turcii abandonaseră Regimentul 93, din care făcea parte soţul ei, a început să-i ocărască : 
„Păgâni fricoşi ce sunteţi, să-i lăsaţi voi pe muntenii creştini să fie prinşi, iară voi să 
vă luaţi picioarele la spinare ! ”. Turcii au încercat s-o împace şi unii i-au zis kokana”, 
înfuriind-o şi mai tare. „Chiar aşa, kokana! Ei, lasă că o să te kokana eupetine!”, a 
răcnit ea şi, cu un băț în mână, s-a luat după ei. Obosiţi şi abătuţi, soldaţii turci au con- 
tinuat să se retragă, până când au ajuns la râpa ce ducea spre port. Aruncându-şi efectele 
pe jos, s-au trântit lângă ele ca să-şi mai tragă sufletul. Unii şi-au întins covoraşele şi 
s-au rugat cu faţa spre Mecca??. 

Britanicii i-au acuzat pe soldaţii turci de laşitate, dar era o acuzaţie nedreaptă. Potrivit 
lui John Blunt, interpretul din turcă al lordului Lucan, majoritatea erau tunisieni fără 
o instrucţie adecvată sau experienţa unui război. Abia ajunseseră în Crimeea şi erau 
înfometați : de când plecaseră de la Varna, cu mai multe zile în urmă, nici unul dintre 
ei nu primise o raţie pe care s-o poată mânca, fiind musulman, iar când au sosit, se 
făcuseră de ruşine atacând nişte civili. Blunt a pornit călare după trupele în retragere şi 
i-a transmis unui ofiţer ordinul lui Lucan de a se regrupa în spatele Regimentului 93, 


* Cuvânt turcesc desemnând o femeie îmbrăcată neadecvat.. În perioada otomană era utilizat cu 
referire la femeile nemusulmane şi avea conotaţii sexuale, sugerând că acea femeie ţinea un 
bordel ori era ea însăşi prostituată. 

dar a fost acostat de soldaţii „care păreau morţi de sete şi istoviţi”. L-au întrebat de ce 
nu le-au venit în ajutor trupele britanice, s-au plâns că au fost lăsaţi în redute mai multe 
zile fără hrană sau apă şi i-au spus că muniţia care li s-a dat nu se potrivea cu tunurile 
din redute. Unul dintre soldaţi, bandajat la cap şi fumând o lulea lungă, i-a spus lui 
Blunt în turcă: „Ce putem să facem noi, domnule? Asta e voia Domnului”2. 
Infanteria rusă a cucerit redutele 1, 2, 3 şi 4 de pe Înălţimile Voronţov, abandonând-o 
pe a patra după ce au distrus afeturile. Cavaleria rusă, condusă de generalul Rîjov, a 
venit din urmă de-a lungul văii din nord şi a atacat Regimentul 93, singura unitate de 
infanterie care îi împiedica acum să pătrundă spre Balaklava, fiindcă britanicii îşi 
retrăseseră cavaleria în aşteptarea cavaleriei de pe platoul de lângă Sevastopol. Coborând 
de pe Înălţimile Voronţov, patru escadroane din cavaleria lui Rîjov, aproximativ 400 de 
militari, s-au năpustit către scoțieni”. Urmărind scena dintr-o vie aflată lângă tabăra 
Brigăzii de Cavalerie Uşoară, Fanny Duberly era îngrozită. Ghiulele „au început să 
zboare” şi „îndată a apărut cavaleria rusă atacând de după deal şi de-a curmezişul văii, 
drept spre mica linie de apărare a scoţienilor. Ah, ce clipă! Pornind la atac, ce putea 
face acel mic zid de soldaţi împotriva lor, care erau aşa de mulţi şi aşa de iuți? Au 
rămas locului”. Poziţionându-şi soldaţii aliniaţi pe doar două rânduri în loc de careul 
utilizat de obicei de infanterie împotriva cavaleriei, Campbell s-a bazat pe puterea 
ucigătoare a puştilor Mini€, al căror efect îl văzuse la Alma. În timp ce cavaleria se 
apropia, el mergea călare de-a lungul dispozitivului, îndemnându-şi soldaţii să rămână 
de neclintit şi „să moară acolo”, după cum relata locotenent-colonelul Sterling din Regi- 
mentul 93, căruia i s-a părut că „avea un aer chiar foarte convingător”. Pentru Russell 
de la The Times, ce privea de pe înălţimi, soldaţii păreau „o dunguliţă roşie cu o muchie 
de oţel”. Imaginea şirului neclintit de uniforme roşii i-a făcut pe cavaleriştii ruşi să ezite, 
iar atunci, de la o distanţă de aproximativ 1 000 de metri, Campbell a ordonat prima salvă. 
Când s-a risipit fumul, sergentul Munro din Regimentul 93 „a văzut cum cavaleria înainta 
mai departe drept spre linia infanteriştilor. A răsunat a doua salvă, iar după aceea am 
băgat de seamă că în rândul duşmanilor era oareşice derută şi că o coteau spre flancul 
nostru drept”. O a treia salvă trasă de la o distanţă mult mai mică a atins un flanc al 
ruşilor, determinându-i să cotească brusc spre stânga şi să se întoarcă la armata lor?f. 
Primele patru escadroane ale lui Rijov fuseseră respinse, dar principalul corp al 
cavaleriei ruse, 2 000 de husari flancaţi de călăreţi cazaci, cobora acum de pe Înălţimile 
Voronţov pentru o a doua şarjă împotriva scoţienilor. De data aceasta infanteria a fost 
salvată în ultima clipă de intervenţia cavaleriei britanice, opt escadroane ale Brigăzii de 
Cavalerie Grea, aproximativ 700 de militari, cărora Raglan, văzând din poziţia sa de pe 
Colinele Sapoune pericolul în care se aflau scoţienii, le ordonase să se întoarcă în valea 
din sud pentru a sprijini Regimentul 93. Urcând încet dealul înspre inamic, cavaleria grea 
a trecut de coloana acestuia, s-a aşezat în formaţie şi, apoi, de la 100 de metri, s-au 


* Rămâne un oarecare mister motivul pentru care ruşii, confruntaţi cu o forţă de apărare atât 
de puţin numeroasă, nu au declanşat un atac mai rapid şi mai puternic împotriva Balaklavei. 
Ulterior diferiţi comandanţi ruşi au susţinut că nu au avut soldaţi suficienţi pentru a captura 
Balaklava, că fusese vorba despre o operaţiune de recunoaştere sau mai curând o încercare de 
a îndepărta trupele aliate de Sevastopol decât de a cuceri portul. Însă acestea erau scuze pentru 
eşecul lor, care probabil s-ar putea explica prin lipsa lor de încredere, după înfrângerea forţelor 
ruse la Alma, că pot face faţă armatelor aliate în câmp deschis. 

năpustit asupra ruşilor, măcelărindu-i cu săbiile. Avangarda cavaleriei britanice, Scots 
Greys şi Inniskillings (Regimentul 6 Dragoni), era complet înconjurată de ruşi, care se 
opriseră pentru scurt timp pentru a-şi extinde flancurile chiar înainte de şarjă, dar ves- 
toanele roşii ale regimentelor 4 şi 5 Dragoni au intervenit repede în învălmăşeală, lovind 
flancurile şi ariergarda ruşilor. Călăreţii din cele două tabere erau atât de îngrămădiţi, 
încât nu mai aveau loc să se dueleze, neputând să-şi ridice ori să-şi rotească săbiile, ci 
doar să lovească sau să taie ce le era la îndemână, de parcă ar fi luat parte la o încăierare. 
Sergentul-major Henry Franks din Regimentul 5 Dragoni a văzut cum soldatul Harry 
Herbert era atacat de trei cazaci deodată. 


L-a scos din luptă pe unul dintre ei printr-o lovitură năprasnică de spadă la ceafă, iar al 
doilea a luat-o la fugă. Herbert a dat să-l împungă în piept pe al treilea, dar lama spadei 
i s-a rupt la câteva degete de mâner... A aruncat în rus cu mânerul greu al spadei, care l-a 
lovit drept în faţă, iar cazacul a căzut la pământ; nu era mort, dar avea faţa zdrobită. 


Maiorul William Forrest din Regimentul 4 Dragoni îşi amintea de lupta sa înverşu- 
nată cu: 


„„„un husar care mi-a dat cu spada în cap, dar casca de alamă a ţinut şi nu m-am ales decât 
cu o mică vineţeală. Am dat şi eu în el cu spada, dar nu cred că l-am rănit mai mult decât 
el pe mine. Tot atunci am primit şi o lovitură în umăr, de la alt soldat, dar tăişul trebuie 
să fi căzut aiurea, căci mi-a crestat doar haina şi mi-a învineţit oleacă umărul. 


Au existat surprinzător de puţine victime, nu mai mult de 12 morţi în ambele tabere şi 
aproximativ 300 de răniţi, în special ruşi, deşi lupta durase mai puţin de zece minute. 
Mantalele grele şi chiverele groase ale ruşilor îi protejau de majoritatea loviturilor de 
sabie, în timp ce spadele lor erau la fel de ineficiente împotriva cavaleriştilor britanici 
care puteau lovi la o distanţă mai mare, având cai mai înalţi şi mai masivi%. 

În acest gen de luptă una dintre tabere trebuie să cedeze în cele din urmă. Ruşii au 
fost primii Care şi-au pierdut curajul. Zdruncinaţi de luptă, husarii s-au întors şi au 
pornit în galop înapoi spre valea dinspre nord, urmăriţi de cavaleria britanică, până ce 
s-au retras la adăpostul de-a lungul crestei dealului şi pe Înălţimile Fediuhin. 

În timp ce cavaleria rusească se retrăgea, infanteria britanică a coborât de pe înălțimile 
Sevastopolului şi a traversat valea dinspre sud pentru a veni în sprijinul Regimentului 93. 
Divizia 1 a ajuns prima, urmată de Divizia 4, apoi şi de întăririle franceze - Divizia | 
şi două escadroane din Chasseurs d'Afrique. După sosirea infanteriei aliate, nu prea mai 
exista probabilitatea unui nou atac din partea cavaleriei ruseşti. Balaklava fusese salvată. 

Pe când ruşii reveneau la bază pentru a-şi reduce pierderile, Raglan şi ofiţerii lui 
aflaţi pe Colinele Sapoune i-au văzut cum evacuau tunurile britanice de pe redute. Ducele 
de Wellington nu pierduse niciodată vreun tun sau cel puţin aşa credeau cei care îi 
promovau cultul în cadrul armatei britanice. Pentru Raglan era de nesuportat ideea că 
aceste tunuri ar fi etalate prin Sevastopol ca trofee. Acesta i-a transmis de îndată un ordin 
lordului Lucan, comandantul Diviziei de Cavalerie, să recucerească Înălţimile Voronţov, 
asigurându-l de sprijinul infanteriei care tocmai sosise. Lucan nu vedea infanteria şi nu 
putea crede că urma să fie lăsat să se descurce singur, doar cu cavaleria, împotriva 
infanteriei şi artileriei, astfel încât trei sferturi de oră nu a făcut nimic, timp în care, pe 

deal, Raglan era tot mai îngrijorat de soarta tunurilor britanice capturate. În cele din 
urmă i-a dat un al doilea ordin lui Lucan: „Lordul Raglan doreşte înaintarea rapidă a 
cavaleriei spre front - urmăriţi inamicul şi încercaţi să-l împiedicaţi să evacueze tunurile. 
Îi poate însoţi şi artileria hipomobilă. Cavaleria franceză se află în stânga voastră. Urgent”. 

Ordinul nu era numai neclar, ci şi absurd, iar Lucan nu ştia deloc cum să-l interpreteze. 
Din locul unde se afla, în extremitatea vestică a Înălţimilor Voronţov, vedea, în dreapta, 
cum tunurile britanice erau capturate de ruşi de la turci; în stânga, la capătul văii din 
nord, unde ştia că se află cea mai mare parte a forţelor ruseşti, mai vedea nişte tunuri ; 
iar şi mai la stânga, pe pantele cele mai joase ale Înălţimilor Fediuhin, vedea că şi ruşii 
aveau o baterie de artilerie. Dacă ordinul lui Raglan ar fi fost mai clar şi ar fi precizat 
că tunurile britanice de pe Înălţimile Voronţov erau cele pe care trebuia să le preia Lucan, 
atacul cavaleriei uşoare s-ar fi sfârşit cu totul altfel, dar aşa, ordinul nu preciza ce tunuri 
trebuia să recupereze cavaleria. 

Singurul care îi putea explica sensul ordinului era aghiotantul ce îl adusese, căpitanul 
Nolan din Regimentul de Husari. Asemenea multor militari din cavaleria uşoară, Nolan 
era tot mai frustrat de faptul că Lucan nu reuşea să utilizeze cavaleria în acel tip de atac 
îndrăzneţ care îi adusese renumele de cea mai bună din lume. La Bulganak şi la Alma, 
cavaleria nu fusese lăsată să pornească în urmărirea ruşilor ce se retrăgeau ; pe Înălţimile 
Mackenzie, în timpul marşului spre Balaklava, Lucan împiedicase un atac împotriva 
armatei ruseşti ce se îndrepta spre est, tăindu-le drumul; şi chiar în acea dimineaţă, 
când Brigada de Cavalerie Grea a fost copleşită numeric de cavaleriştii ruşi, la o distanţă 
de numai câteva minute, lordul Cardigan, comandantul Brigăzii de Cavalerie Uşoară, 
refuzase să utilizeze cavaleria uşoară pentru un atac-fulger împotriva inamicului pus pe 
fugă. Militarii din Brigada de Cavalerie Uşoară au fost puşi în situaţia să stea să privească 
în timp ce camarazii lor se luptau cu aceiaşi cazaci care îi luaseră în derâdere la Bulganak 
pentru că refuzaseră să lupte. Unul dintre ofiţerii acestora îi ceruse lordului Cardigan 
de mai multe ori intervenţia brigăzii, iar când Cardigan a refuzat, ca un afront, şi-a lovit 
de picior spada cu care îl salutase. Au existat semne de nesupunere. Soldatul John Doyle 
din Batalionul 8 Irlandez de Husari îşi amintea : 


Cei din Brigada de Cavalerie Uşoară nu au fost prea mulţumiţi când i-au văzut pe cei din 
Brigada de Cavalerie Grea şi nu li s-a dat voie să meargă să-i ajute. Se ridicau în scări şi 
strigau : „De ce suntem ţinuţi aici ? ” şi îndată s-au împrăştiat şi s-au repezit printre rândurile 
noastre ca să-i fugărească pe ruşii care se retrăgeau, dar ei ajunseseră prea departe ca să-i 
mai ajungem?. 


Astfel încât, atunci când Lucan l-a întrebat pe Nolan ce însemna ordinul lui Raglan, 
în aer plutea ameninţarea unei insubordonări. Potrivit celor relatate ulterior într-o 
scrisoare către Raglan, Lucan l-a întrebat pe aghiotant unde ar trebui să atace, iar Nolan 
răspunsese „într-un fel cu totul obraznic, dar grăitor”, arătând spre capătul văii: 
„«Acolo, domnule, se află duşmanul vostru ; acolo vă sunt tunurile»”. Potrivit lui Lucan, 
Nolan nu arătase spre tunurile britanice de pe Înălţimile Voronţov, ci înspre bateria de 
12 tunuri ruseşti şi principala forţă a cavaleriei cazace din capătul văii de nord, de ambele 
părţi ale căreia, pe Înălţimile Voronţov şi Fediuhin, ruşii mai aveau tunuri, precum şi 
puşcaşi. Lucan i-a transmis ordinul lui Cardigan, care a spus că e o nebunie să lansezi 
o şarjă de-a lungul unei văi împotriva artileriei şi a tirului muschetelor din trei părţi, 


SEVASTOPOLUL TOAMNA 195 


dar Lucan a insistat ca ordinul să fie executat. Cardigan şi Lucan (Care erau cumnaţi) 
se detestau. Aceasta este explicaţia dată în general de istorici pentru motivul ce i-a făcut 
să nu se sfătuiască şi să găsească o cale de a se eschiva de la executarea ordinului pe 
care credeau că îl dăduse Raglan (nu ar fi fost prima dată când ordinele lui Raglan nu 
erau respectate). Dar există şi dovezi că Lucan se temea să încalce un ordin ce era de 
fapt bine primit cu bucurie de militarii din Brigada de Cavalerie Uşoară, dornici să 
acţioneze împotriva cavaleriei ruse şi în pericol de a deveni indisciplinaţi dacă ar fi fost 
împiedicaţi s-o atace. Chiar Lucan i-a scris mai târziu lui Raglan că executase ordinul 
fiindcă, dacă nu ar fi făcut asta, „ne-am fi expus, eu şi cavaleria, la calomnii împotriva 
cărora ne-ar fi greu să ne apărăm” - cu siguranţă, referindu-se la denigrări din partea 
soldaţilor săi şi a restului armatei”. 

Cei 661 de militari ai Brigăzii de Cavalerie Uşoară au coborât la pas panta lină a 
văii dinspre nord, cu Regimentul 13 Dragoni şi Regimentul 17 Lăncieri în prima linie, con- 
duşi de Cardigan, Regimentul 1l Husari imediat după acestea, urmat de Regimentul 8 
Husari împreună cu Regimentul 4 (al Reginei) Dragoni. Se aflau la 2 000 de metri de 
poziţia inamicului din capătul văii şi, deplasându-se cu viteza regulamentară, Brigăzii 
de Cavalerie Uşoară i-ar fi trebuit şapte minute să parcurgă distanţa - confruntându-se, 
pe parcurs, cu focul de artilerie şi de muschete din dreapta, din stânga şi din faţă. Atunci 
când prima linie a luat-o la trap, Nolan, aflat alături de Regimentul 17 Lăncieri, a pornit 
la galop înainte, fluturându-şi sabia, şi, potrivit celor mai multe versiuni, strigând la 
soldaţi să grăbească pasul, deşi s-a sugerat şi faptul că şi-a dat seama de greşeală şi a 
încercat să redirecţioneze Brigada de Cavalerie Uşoară spre Înălţimile Voronţov şi poate 
dincolo de valea dinspre sud, unde nu s-ar fi aflat în bătaia tunurilor ruseşti. Oricare ar 
fi fost situaţia, primul proiectil tras de ruşi a explodat deasupra lui Nolan şi l-a ucis. 
Nu este clar dacă motivul a fost exemplul dat de Nolan, elanul lor ori dorinţa de a scăpa 
cât mai repede de focul de pe flancuri, dar cele două regimente din fruntea şarjei au 
pornit în galop cu mult înainte de a primi ordin în acest sens. „Haideţi”, striga un militar 
din Brigada 13 Dragoni, „nu-i lăsaţi pe prăpădiţii ăia (din Regimentul 17 Lăncieri] să 
ne-o ia înainte ! 728. 

În timp ce galopau în bătaia focului tras de pe deal, ghiulelele împroşcând pământul 
şi gloanţele muschetelor căzând ca o grindină, soldaţii erau împuşcaţi şi caii se prăbuşeau. 
„Bubuiturile tunurilor şi ale exploziilor erau asurzitoare”, îşi amintea sergentul Bond 
din Regimentul 11 Husari. 


Şi fumul aproape că te orbea. Cai şi soldaţi se prăvăleau la pământ pretutindeni, iar caii 
rămaşi teferi erau aşa de speriaţi, că nu îi puteam ţine mult în linie dreaptă. Un soldat pe 
nume Allread, care era la stânga mea, a căzut de pe cal ca un bolovan. M-am uitat în urmă 
şi l-am văzut pe săracul om zăcând pe spate, cu tâmpla stângă despicată şi creierii împrăştiaţi 
pe pământ. 


Cavaleristul Wightman din Regimentul 17 Lăncieri a văzut cum a fost împuşcat sergentul 
său: „Capul îi fusese retezat de ghiulea, dar la vreo 30 de metri mai încolo trupul fără cap 
rămăsese în şa, cu lancea gata de atac, ţinută strâns sub braţul drept”. Atât de mulţi soldaţi 
şi cai din prima linie fuseseră împuşcaţi, încât a doua linie, aflată la 100 de metri mai în 
spate, a trebuit să-şi devieze drumul şi să încetinească înaintarea pentru a ocoli răniții 
căzuţi la pământ şi caii dezorientaţi şi speriaţi, care galopau fără călăreţi în toate direcţiile??. 

În câteva minute, supraviețuitorii din prima linie se aflau sub tirul puşcaşilor ruşi 
din capătul văii. Cardigan, al cărui cal se speriase de ultima salvă trasă de la mică 
distanţă, ar fi fost primul care a trecut. „Flăcările, fumul, bubuiturile, toate ne veneau 
în faţă”, îşi amintea caporalul Thomas Morley din Regimentul 17 Lăncieri, căruia i se 
părea că „intra în gura unui vulcan”. Doborându-i pe canonieri cu spadele, militarii 
Brigăzii de Cavalerie Uşoară şi-au continuat şarja cu săbiile în mână, porniţi să-i atace 
pe cazaci. Rîjov le ordonase acestora să înainteze pentru a proteja tunurile pe care unii 
dintre atacatori încercau să le mute de acolo. Neavând timp să se dispună în formaţie, 
cazacii au „intrat în panică văzând grupul de cavalerie îndreptându-se spre ei ordonat şi 
disciplinat”, îşi amintea un ofiţer rus. Au făcut stânga împrejur ca să se retragă şi, văzând 
că drumul le era blocat de regimentele de husari, au început să tragă cu muschetele de 
la distanţă mică în camarazii lor, care, speriaţi, s-au întors şi au atacat celelalte regimente 
din spate. "Toţi cavaleriştii ruşi s-au bulucit spre Ciorgun, unii trăgând în urma lor tunurile 
montate pe afeturi, în timp ce avangarda Brigăzii de Cavalerie Uşoară, depăşită numeric 
în proporţie de cinci la unu, i-a urmărit până la râul Ciornaia. 

Fuga panicată a cavaleriei ruse a fost urmărită de Stepan Kojukov, subofițer de artilerie, 
care a descris cum cavaleriştii s-au masat în zona din jurul podului, unde Regimentului 
Ukrainski şi bateriei lui Kojukov de pe deal li se ordonase să le blocheze retragerea : 


Aici fugeau care încotro şi zăpăceala devenea tot mai mare. Într-un loc îngust de la intrarea 
în Defileul Ciorgun, unde era infirmeria, patru regimente de husari şi de cazaci se îndesau 
unele în altele, iar în mijlocul acestei mulţimi, ici şi colo, puteai zări tunicile roşii ale 
englezilor, pesemne la fel de uluiţi ca şi noi de cât de brusc se petrecuse totul... În scurtă 
vreme, duşmanii şi-au zis că nu aveau de ce să se teamă de husarii şi cazacii panicaţi şi, 
istoviţi şi răniţi, s-au hotărât să se întoarcă pe unde veniseră, trecând printr-o altă canonadă 
şi altă ploaie de gloanţe. E greu - dacă nu cu neputinţă - să se judece drept fapta de bravură 
a acestor cavalerişti nesăbuiţi. După ce şi-au pierdut pe puţin un sfert din efectiv în timpul 
atacului şi părând nepăsători la noi primejdii şi pierderi, şi-au refăcut repede formaţiile 
escadroanelor pentru a se înturna pe acelaşi câmp plin de oameni de-ai lor morţi sau 
muribunzi. Cu o îndrăzneală deznădăjduită, aceşti bravi lunatici au pornit iar şi nici unul 
dintre cei teferi şi nici măcar dintre cei răniţi nu s-a dat bătut. A durat o vreme până ce 
husarii şi cazacii şi-au venit în fire. Erau încredinţaţi că toată cavaleria duşmană e pe urmele 
lor şi, mânioşi, nu le venea să creadă că fuseseră zdrobiţi de o mână de oameni neînfricaţi. 


Cazacii s-au dezmeticit primii, dar nu voiau să se mai întoarcă pe câmpul de luptă. În 
schimb, „s-au apucat de alte treburi mai la îndemână - să ia prizonieri, să omoare răniții 
ce zăceau pe pământ şi să adune caii englezilor ca să-i vândă”%. 

Atunci când Brigada de Cavalerie Uşoară s-a întors prin coridorul de foc din valea 
dinspre nord, Liprandi le-a ordonat lăncierilor polonezi de pe Înălţimile Voronţov să-i 
blocheze retragerea. Dar lăncierilor nu prea le dădea ghes inima să lupte împotriva 
curajoasei Brigăzi de Cavalerie Uşoară, pe care tocmai o văzuseră lansându-şi şarja 
printre tunurile ruseşti şi împrăştiindu-i pe cazacii panicaţi, iar cele câteva atacuri pe 
care le-au dat au fost împotriva unor grupuri mici de răniţi. Au lăsat în pace grupurile 
mai mari. Atunci când coloana în retragere a Regimentului 8 Husari şi a Regimentului 
4 Dragoni s-a apropiat de lăncieri, îşi amintea lordul George Paget, comandantul 
dragonilor, care îi regrupase înainte de retragere, „[lăncierii] coborau înspre noi într-un 
fel de trap”. 

Apoi lăncierii au stat locului (s-au oprit nu prea e vorba potrivită) şi au arătat iarăşi acea 
expresie de nedumerire (nu găsesc alt cuvânt) pe care o mai văzusem de două ori în ziua 
aia. Vreo câţiva dintre militarii de pe flancul drept al escadroanelor lor aflate în frunte... 
s-au ciocnit la un moment dat cu flancul nostru drept, dar în afară de asta nu au făcut 
nimic, ba chiar ne-au lăsat să trecem, să-i ocolim, la nici o lungime de cal. Ei bine, am 
trecut de ei, cred, fără să pierdem nici măcar un om. Cum, nu ştiu! E un mister pentru 
mine! Dacă forţa aceea ar fi fost alcătuită din nişte englezoaice, nu cred că ar fi scăpat 
vreunul dintre noi”. 


De fapt, englezoaicele se aflau pe Colinele Sapoune alături de ceilalţi spectatori care 
urmăreau rămăşiţele Brigăzii de Cavalerie Uşoară întorcându-se cu pas împleticit, câte 
unul, câte doi, mulţi răniţi. Printre spectatori se afla şi Fanny Duberly, care nu numai 
că a urmărit îngrozită scena, ci chiar s-a dus în după-amiaza aceea cu soţul ei să vadă 
mai de aproape măcelul de pe câmpul de luptă: 


Am trecut călare, încet, pe lângă scena de dimineaţă ; împrejurul nostru erau cai morţi şi 
muribunzi, nenumărați ; iar lângă mine zăcea un soldat rus, încremenit, cu faţa în jos. 
Într-o vie, oleacă mai la dreapta mea, era întins şi un soldat turc mort. Caii, cei mai mulţi 
morţi, erau toţi fără şa, iar pe unii îi vedeam că se chinuie cumplit... Apoi soldaţii răniţi 
târându-se spre dealuri !*? 


Dintre cei 661 de militari care participaseră la şarjă, 113 au fost ucişi, 134 răniţi şi 
45 luaţi prizonieri ; 362 de cai s-au pierdut ori au fost omorâţi. Numărul victimelor nu 
era mult mai mare decât în rândul ruşilor (180 de morţi şi răniţi — majoritatea din primele 
două linii de apărare) şi cu mult mai mic decât cel avansat de presa britanică. The Times 
a scris că la operaţiune participaseră 800 de cavalerişti, dintre care doar 200 s-au întors, 
iar The Illustrated London News că au scăpat doar 163. În urma unor asemenea relatări 
a început în scurt timp să se vorbească despre o „gafă” tragică răscumpărată prin 
sacrificiu eroic - mitul bătut în cuie de celebrul poem al lui Alfred Tennyson „Şarja 
cavaleriei uşoare”, publicat la numai două luni după eveniment. 


„Înainte, Brigadă Uşoară! ” 

Era vreun om uimit ? 

Numai soldaţii ştiau într-o doară 

Că cineva a greşit: 

Pe noi ne iscodeşti degeaba. 

Noi nu suntem aici să ne-ntrebăm: de ce? 
Suntem ca să ne facem treaba, 

Suntem ca să murim şi gata, asta e: 

Spre valea Morţii slute 

S-au dus pe cai cei Şase Sute. 


Însă, contrar mitului unui „dezastru măreț”, în anumite privinţe şarja a fost un succes, 
în pofida numeroaselor victime. Obiectivul unei şarje a cavaleriei era de a dispersa liniile 
inamicului şi de a-l speria ca să abandoneze câmpul de luptă, iar în această privinţă, 
după cum au recunoscut ruşii, Brigada de Cavalerie Uşoară îşi atinsese scopul. Adevărata 
greşeală a britanicilor la Balaklava nu a fost atât şarja Brigăzii de Cavalerie Uşoară, cât 
faptul că nu au pornit pe urmele cavaleriştilor ruşi după ce Brigada de Cavalerie Grea 

i-a pus pe fugă şi Brigada de Cavalerie Uşoară i-a surprins pe parcurs, pentru ca apoi 
să anihileze şi restul armatei lui Liprandi”?. 

Britanicii i-au învinovăţit pe turci pentru înfrângerea lor de la Balaklava, acuzându-i 
de laşitate fiindcă au abandonat redutele. Ulterior au susţinut şi faptul că aceştia furaseră 
bunuri, nu numai de la cavaleriştii britanici, ci şi din aşezările învecinate, unde se spunea 
că au „săvârşit cu sânge-rece fapte de cruzime împotriva ţăranilor nenorociţi dimprejurul 
Balaklavei, tăind gâtul bărbaţilor şi prăduindu-i de tot ce aveau în bordeie”. John Blunt, 
interpretul din turcă al lui Lucan, considera că acuzaţiile sunt nedrepte şi că, dacă au 
avut loc jafuri, acestea au fost comise de „cete de oameni greu de definit care însoțeau 
armatele şi care dădeau târcoale pe lângă... câmpul de luptă”. Tot restul campaniei, turcii 
au fost trataţi în mod îngrozitor. Potrivit lui Blunt, mereu erau bătuţi, înjuraţi, scuipaţi 
şi batjocoriţi de soldaţii britanici, care uneori chiar îi foloseau ca „să-i treacă în cârcă, 
cu tot cu raniţe, bălțile şi mocirlele de pe drumul spre Balaklava”. Consideraţi de britanici 
simpli sclavi, militarii turci erau folosiţi la săpat tranşee sau pentru a transporta încărcă- 
turi grele între Balaklava şi înălțimile Sevastopolului. Fiindcă religia lor le interzicea să 
mănânce majoritatea alimentelor incluse în rațiile armatei britanice, nu primeau niciodată 
suficientă mâncare ; în disperare de cauză, unii dintre ei s-au apucat de furat, faptă 
pentru care erau biciuiţi de stăpânii lor britanici cu un număr de lovituri mult mai mare 
decât maximul de 45 îngăduit pentru trupele Reginei. Dintre cei 4 000 de soldaţi turci 
care au luptat la Balaklava pe 25 octombrie, jumătate aveau să moară din cauza subnutri- 
ţiei până la sfârşitul anului 1854, iar mulţi dintre ceilalţi urmau să devină prea slăbiţi 
pentru serviciul militar. Totuşi, turcii s-au comportat demn, iar Blunt, cel puţin, a fost 
„tare uluit de răbdarea cu care îndurau tratamentele rele şi lunga suferinţă”. Rustem-Paşa, 
ofiţerul egiptean responsabil de trupele turceşti de la Balaklava, i-a îndemnat pe turci 
să fie „răbdători şi resemnaţi, neuitând că militarii englezi erau oaspeţi ai sultanului şi 
luptau pentru a apăra integritatea Imperiului Otoman”*. 

Ruşii au sărbătorit Balaklava ca pe o victorie. Capturarea redutelor de pe Înălţimile 
Voronţov era, fără îndoială, un succes tactic. Acesta a fost marcat a doua zi la Sevastopol 
printr-o slujbă ortodoxă în timp ce tunurile britanice erau plimbate prin oraş. Ruşii 
dispuneau acum de o poziţie de forţă de unde să atace liniile de aprovizionare ale 
britanicilor dintre Balaklava şi înălțimile Sevastopolului ; britanicii erau limitați la linia 
lor interioară de apărare de pe dealurile din jurul Kadiîkoiului. Soldaţii ruşi defilau la 
Sevastopol cu trofee de pe câmpul de luptă - mantale, săbii, tunici, chivere, cizme şi 
cai de cavalerie care le aparținuseră britanicilor. Moralul garnizoanei de la Sevastopol 
a crescut imediat după victorie. Pentru prima dată de la înfrângerea suferită la Alma, 
ruşii aveau sentimentul că în câmp deschis sunt la nivelul armatelor aliate. 

Ţarul a aflat de pretinsa victorie în dimineaţa de 23 octombrie, când un curier sosit 
de la Sevastopol i-a adus vestea la palatul său de la Gatcina. Anna Tiutceva, care se afla 
cu împărăteasa în Sala Arsenalului ascultând un recital din Beethoven, nota în jurnalul 
său în aceeaşi zi: 


Vestea ne-a ridicat tuturor moralul. Ţarul, venind la împărăteasă ca să-i dea vestea, era aşa 
de copleşit de emoție, că, de faţă cu noi toţi, a căzut în genunchi sub sfintele icoane şi a 
izbucnit în lacrimi. Împărăteasa şi fata ei Maria Nikolaevna, gândind că tulburarea teribilă 
a ţarului însemna căderea Sevastopolului, au căzut şi ele în genunchi, dar el le-a liniştit, 
le-a zis îmbucurătoarea veste şi a poruncit îndată să se ţină o slujbă de mulţumire, la care 
a participat întreaga curte?$. 

Încurajaţi de succesul de la Balaklava, ruşii au lansat a doua zi un atac împotriva 
flancului drept al armatei britanice de pe Muntele Cazacilor, un lanţ de platouri şerpui- 
toare în formă de V, cu o lungime de 2,5 kilometri, pe direcţia nord-sud, între sectorul 
estic al Sevastopolului şi estuarul râului Ciornaia, numit de britanici Muntele Inkerman. 
Pe 26 octombrie, $ 000 de militari ruşi aflaţi sub comanda colonelului Fiodorov au ieşit 
din Sevastopol spre est, au cotit la dreapta pentru a urca pe Muntele Cazacilor şi i-au 
atacat prin surprindere pe soldaţii Diviziei 2 a lui de Lacy Evans, ce îşi aveau tabăra la 
capătul sudic al platoului înalt, într-un loc botezat Home Ridge, unde o pantă abruptă 
cobora spre câmpia Balaklavei. Evans nu avea la dispoziţie decât 2 600 de militari, restul 
diviziei sale fiind în altă parte, de gardă în tranşee, dar pichetele de avanpost de pe 
Dealul Obuzelor i-au respins pe ruşi cu puştile lor Mini€, în timp ce Evans a mai adus 
artilerie, instalând 18 tunuri în poziţii de unde nu puteau fi văzute. Atrăgându-i pe 
inamici înspre artilerie, britanicii i-au spulberat cu un tir nimicitor care a lăsat sute de 
ruşi morţi şi răniţi în tufărişul de lângă Home Ridge*f. 

Şi mai mulţi au fost luaţi prizonieri, o bună parte dintre ei predându-se ori trecând 
de partea britanicilor. Aceştia au spus poveşti cumplite despre condiţiile din Sevastopol, 
unde era deficit de apă şi spitalele erau supraaglomerate de victimele bombardamentului 
şi ale holerei. Un ofiţer german din armata rusă le-a spus britanicilor „că au fost nevoiţi 
să iasă din Sevastopol din pricina mirosului scârnav din oraş, iar el gândea că oraşul va 
cădea în scurtă vreme în mâinile britanicilor căci morţii şi răniții zăceau pe străzi”. 
Potrivit lui Godfrey Mosley, trezorier al Regimentului 20 : 


Militarii care au venit de la Sevastopol ieri ca să atace... erau toţi beţi. Spitalele puţeau în 
aşa hal din pricina lor, de nu puteai sta acolo mai mult de un minut şi un ofiţer pe care 
l-au luat prizonier ne-a zis că le dăduseră vin până când se ameţiseră bine şi i-au întrebat 
cine se duce să-i arunce pe câinii de englezi în mare, dar noi i-am fugărit înapoi în oraş, 
ei pierzând vreo 700 de oameni într-un timp foarte scurt. Tot ofiţerul ăsta ne-a zis că am 
fi putut să intrăm lesne în oraş când am ajuns prima oară aici, dar acuma s-ar putea să 
avem greutăţi”. 


De fapt, atacul ruşilor fusese o misiune de recunoaştere în forţă pentru un nou atac 
major împotriva britanicilor de pe înălțimile Inkerman. Iniţiativa asaltului i-a aparţinut 
ţarului, care aflase de intenţia lui Napoleon de a mai trimite trupe în Crimeea şi considera 
că Menşikov ar trebui să se folosească de superioritatea sa numerică pentru a forţa 
asediul cât mai repede posibil, înainte de a sosi întăririle franceze, ori cel puţin să le 
impună aliaţilor o amânare până când va veni iarna ca să-i salveze pe ruşi („Am doi 
generali care nu mă vor dezamăgi: generalii Ianuarie şi Februarie”, a spus Nicolae, 
repetând vechiul clişeu din 1812). Pe 4 noiembrie ruşii primiseră întăriri, două divizii 
de infanterie ale Corpului 4 Armată din Basarabia, Divizia 10 comandată de generalul- 
locotenent Soimonov şi Divizia ll comandată de generalul-locotenent Pavlov, numărul 
total al militarilor pe care îi avea la dispoziţie Menşikov ajungând la 107 000, fără a-i 
mai pune la socoteală pe marinari. La început Menşikov se opusese ideii unei noi ofensive 
(el era încă înclinat să abandoneze Sevastopolul în mâinile inamicului), dar ţarul s-a 
arătat de neclintit şi chiar şi-a trimis fiii, pe marii duci Mihail şi Nicolae, ca să încurajeze 

trupele şi să-i impună voinţa. Astfel constrâns, Menşikov a fost de acord să atace, 
considerând că britanicii erau un oponent mai puţin redutabil decât francezii. Dacă ruşii 
se puteau instala cu baterii de artilerie pe Muntele Inkerman, liniile de asediu ale aliaţilor 
de pe flancul drept erau în bătaia tunurilor din spate şi, dacă nu reocupau înălțimile, 
aliaţii aveau să fie nevoiţi să renunţe la asediu?8. 

În pofida tuturor pierderilor suferite de ruşi, raidul lor din 26 octombrie dezvăluise 
slăbiciunea dispozitivelor de apărare britanice de pe Muntele Inkerman. Raglan fusese 
avertizat în mai multe rânduri de către de Lacy Evans şi Burgoyne că aceste înălţimi 
cruciale erau vulnerabile şi trebuiau întărite şi fortificate ; Bosquet, comandantul unei 
divizii de infanterie de pe Colinele Sapoune, aflate la sud de Inkerman, dăduse şi el 
avertismente prin scrisori trimise aproape zilnic comandantului britanic ; iar Canrobert 
chiar îşi oferise ajutorul neîntârziat. Dar Raglan nu făcuse nimic ca să întărească dispo- 
zitivele de apărare, nici măcar după raidul ruşilor, comandantul francez fiind uimit să 
afle că „o poziţie aşa de însemnată şi de primejdioasă” fusese lăsată „cu totul neprotejată 
de fortificaţii”%. 

Inacţiunea lui Raglan a fost determinată nu numai de neglijenţă, ci şi de un risc cal- 
culat : britanicii erau prea puţini pentru a-şi apăra toate poziţiile, erau extrem de răsfiraţi 
şi nu ar fi fost capabili să respingă un atac general dacă acesta ar fi fost lansat asupra 
mai multor puncte de pe linia lor. În prima săptămână din noiembrie, infanteria britanică 
era epuizată. De când ajunsese în Crimeea, nu apucase să se odihnească, după cum îşi 
amintea soldatul Henry Smith într-o scrisoare trimisă părinţilor lui în februarie 1855 : 


După bătălia de la Alma şi marşul spre Balaklava, am fost puşi îndată la muncă, începând 
din 24 septembrie, când nu am dormit mai mult de patru ceasuri din 24 şi adeseori nu 
aveam vreme nici să ne facem o cană de cafea înainte de a fi trimişi în vreo altă misiune, 
până ce a început asediul, pe 14 octombrie, şi, cu toate că proiectilele şi gloanţele cădeau 
ca grindina, din pricina ostenelii de care sufeream, eram aşa de nepăsători, că ne culcam 
şi adormeam chiar şi la gura tunului... Adeseori stăteam 24 de ceasuri în tranşee şi cred 
că din cele 24 nu ne uscam nici măcar un ceas, aşa încât, când ne duceam în tabără, eram 
uzi până la piele şi plini de noroi până la umeri şi chiar în starea asta a trebuit să pornim 
la bătălie pe Inkerman fără măcar un codru de pâine sau o înghiţitură de apă ca să ne 
potolim foamea şi setea chinuitoare“. 


Planul lui Menşikov era o versiune mai ambițioasă a raidului de pe 26 octombrie 
(„Micul Inkerman”, cum avea să fie numită mai târziu această repetiţie generală). În 
după-amiaza de 4 noiembrie, la doar câteva ore după sosirea Corpului 4 Armată din 
Basarabia, el a ordonat ca ofensiva să înceapă a doua zi, la ora 6 dimineaţa. Soimonov 
trebuia să conducă o forţă de 19 000 de militari şi 38 de tunuri pe aceeaşi rută ca aceea 
urmată pe 26 octombrie. După capturarea Dealului Obuzelor, trebuiau să li se alăture 
acolo forţele lui Pavlov (16 000 de militari şi 96 de tunuri), care urmau să traverseze 
râul Ciornaia şi să urce pe înălţimi dinspre podul Inkerman. Sub conducerea generalului 
Dannenberg, care avea să preia comanda din acest punct, forţele reunite urmau să-i 
alunge pe britanici de pe Muntele Inkerman, în timp ce armata lui Liprandi distrăgea 
atenţia corpului comandat de Bosquet de pe Colinele Sapoune. 

Planul necesita o foarte bună coordonare între unităţile ce atacau, ceea ce era o 
aşteptare prea mare din partea unei armate înainte de era comunicării prin radio şi cu 

atât mai puţin din partea ruşilor, care nu dispuneau de hărţi detaliate” De asemenea, 
impunea schimbarea comandantului în toiul bătăliei — o reţetă pentru dezastru, cu atât 
mai mult cu cât Dannenberg, un veteran al Războaielor Napoleoniene, era cunoscut 
pentru înfrângerile suferite şi nehotărâre, puţin probabil să-i însufleţească pe soldaţi. 
Dar cea mai mare hibă a planului era chiar ideea că s-ar putea desfăşura 35 000 de 
militari şi 134 de tunuri pe coama îngustă a Dealului Obuzelor, o palmă de pământ 
stâncos cu tufăriş lată de numai 300 de metri. Dându-şi seama că nu era realizabil, 
Dannenberg s-a apucat să modifice planul de luptă în ultimul moment. În noaptea de 
4 noiembrie le-a ordonat oamenilor lui Soimonov să nu urce pe Muntele Inkerman 
dinspre nord, conform planului iniţial, ci să se îndrepte spre est până la podul Inkerman 
pentru a acoperi traversarea râului de către Pavlov. De la pod, trupele aflate în atac 
urmau să urce pe înălţimi din trei direcţii şi să se năpustească asupra britanicilor de pe 
flancuri. Schimbarea neaşteptată a fost derutantă ; dar deruta cea mare abia avea să 
urmeze. La ora 3 dimineaţa, coloana lui Soimonov se deplasa la est de Sevastopol spre 
Muntele Inkerman, când acesta a primit alt mesaj de la Dannenberg, prin care îi ordona 
s-o ia în direcţia opusă şi să atace dinspre vest. Gândindu-se că altă schimbare de plan 
va periclita întreaga operaţiune, Soimonov a nesocotit ordinul, dar, în loc să se întâlnească 
cu Pavlov la pod, a revenit la planul său preferat de a ataca dinspre nord. Astfel, cei 
trei comandanţi au intrat în bătălia de la Inkerman cu planuri complet diferite“. 

Până la 5 dimineaţa, avangarda lui Soimonov urcase tăcută pe înălţimi dinspre nord 
cu 22 de tunuri de câmp. În ultimele trei zile plouase cu găleata, pantele abrupte erau 
alunecoase şi pline de noroi; soldaţii şi caii se luptau să care tunurile grele. În cursul 
nopţii ploaia încetase şi acum era o ceaţă deasă care le ascundea mişcările de avanposturile 
inamice. „Ceaţa ne învăluia”, îşi amintea căpitanul Andrianov. „Nu vedeam decât la 
câţiva metri în faţă. Umezeala ne pătrundea până la oase. ”%? 

Ceaţa deasă avea să joace un rol crucial în lupta ce urma. Soldaţii nu îi vedeau pe 
comandanţi, ale căror ordine deveneau practic irelevante. Se bazau în schimb pe subofi- 
ţerii propriilor companii, iar când aceştia dispăreau, erau nevoiţi să preia iniţiativa, 
luptând singuri ori alături de camarazii pe care îi puteau zări prin ceaţă, în bună măsură 
improvizând. Aceasta avea să fie o „bătălie a soldaţilor” - testul suprem al unei armate 
moderne. Totul depindea de coeziunea unităţii la nivel mic, iar fiecare soldat devenea 
propriul general. 

În primele ore, ceața a fost în favoarea ruşilor. Le-a acoperit înaintarea şi le-a permis 
să ajungă aproape de poziţiile britanicilor, eliminând dezavantajul muschetelor şi artileriei 
lor faţă de puştile Mini€ cu bătaie mai lungă. Pichetele britanice de pe Dealul Obuzelor 
nu sesizaseră că se apropie ruşii: soldaţii se adăpostiseră de vremea rea mutându-se la 
poalele dealului, de unde nu vedeau nimic. Sunetele de avertizare ale unei armate în 
marş auzite în cursul nopţii nu i-au alarmat. În acea noapte soldatul Bloomfield era de 
gardă pe Muntele Inkerman şi a auzit larmă dinspre Sevastopol (cu intermitențe, clopotele 
bisericilor bătuseră toată noaptea), dar nu a reuşit să vadă nimic. „Era o ceaţă groasă 
de nu vedeai omul la zece metri în faţă şi aproape toată noaptea a burat”, îşi amintea 
Bloomfield. „Totul a mers bine până spre miezul nopţii, când nişte santinele de-ale 


*  Soimonov se baza pe o hartă navală, fără marcaje pe zonele de uscat. Un membru al statului 
său major i-a arătat ruta trasând-o pe hartă cu degetul (A. Andriianov, Inkermanskii boi i 
oborona Sevastopolia (nabroski ucastnika) [Sankt-Petersburg, 1903], p. 15). 

noastre au raportat scârţâit de roţi şi un zgomot ca şi cum se descărcau gloanţe şi obuze, 
dar ofiţerul de gardă nu le-a luat în seamă. Toată noaptea, de pe la 9 seara, au bătut clo- 
potele şi au cântat fanfarele şi în tot oraşul era gălăgie mare.” 

Până să-şi dea seama ce se întâmplă, pichetele de pe Dealul Obuzelor au fost năpădite 
de tiraliorii lui Soimonov, după care au apărut rapid, ieşind din ceaţă, coloanele de 
avangardă ale infanteriei sale, 6 000 de soldaţi din regimentele Kolîvanski, Ekaterinburg 
şi Tomski. Ruşii şi-au instalat tunurile pe Dealul Obuzelor şi au început să-i împingă 
înapoi pe britanici. „Când ne-am retras, ruşii au început să scoată cele mai drăceşti chiuieli 
pe care ţi le poţi închipui”, îşi amintea căpitanul Hugh Rowlands, aflat la comanda 
pichetului, care şi-a retras oamenii pe culmea din apropiere şi le-a ordonat să deschidă 
focul, descoperind însă că puştile lor nu funcționau fiindcă ploaia udase gloanţele“?. 

Schimburile de focuri i-au alarmat în sfârşit pe cei din tabăra Diviziei 2, unde soldaţii 
au început să se mobilizeze, încă în indispensabili, îmbrăcându-se în fugă şi strângându-şi 
corturile înainte de a pune mâna pe puşti ca să se alinieze. „Era grabă mare şi zăpăceală”, 
îşi amintea George Carmichael din Regimentul Derbyshire. „Nişte animale de povară 
nepriponite, speriate de împuşcături, au luat-o la fugă prin tabără, iar soldaţii care fuse- 
seră plecaţi cu felurite treburi au venit alergând ca să se alăture trupelor. ”% 

Comanda a fost preluată de generalul Pennefather, locţiitorul lui de Lacy Evans, care 
se rănise mai devreme căzând de pe cal, dar era prezent în calitate de consultant. 
Pennefather a ales altă tactică decât aceea folosită de Evans pe 26 octombrie. În loc de 
a se replia pentru a atrage inamicul în bătaia tunurilor amplasate după Home Ridge, el 
a tot trimis puşcaşi pe linia pichetelor pentru a-i ţine pe ruşi cât mai departe posibil, 
până primea întăriri. Pennefather nu ştia că divizia era depăşită numeric de ruşi într-o 
proporţie de peste şase la unu, dar tactica lui se baza pe speranţa că negura deasă va 
ascunde de privirile inamicului faptul că erau puţini. 

Oamenii lui Pennefather au respins în mod curajos atacul ruşilor. Înaintând şi luptând 
în grupuri mici, separați unii de alţii de ceaţă ori de fum, se aflau prea departe pentru 
ca Pennefather să-i vadă şi cu atât mai puţin să-i comande sau să fie susținuți cu precizie 
de bateriile de la Home Ridge, care trăgeau orbeşte cam în direcţia inamicului. Adă- 
postindu-se împreună cu regimentul său în spatele tunurilor britanice, Carmichael privea 
cum artileriştii se străduiau din răsputeri să facă faţă puterii de foc mult superioare a 
bateriilor ruseşti : 


Îmi închipui că trăgeau spre flama tunurilor inamice de pe Dealul Obuzelor şi atrăgeau 
asupra lor, în replică, salve intense. Unii [dintre tunari] au căzut şi am avut şi noi de suferit, 
cu toate că ni se ordonase să ne culcăm la pământ ca să ne punem cât de cât la adăpostul 
de după coama dealului. O ghiulea, îmi aduc aminte, a căzut în mijlocul companiei mele, 
smulgându-i complet braţul stâng şi ambele picioare unui soldat din fruntea formaţiei şi 
omorându-l pe cel din spatele său fără să i se vadă vreo rană. Şi în alte companii mureau 
oameni... Tunurile... trăgeau cât de repede puteau să fie încărcate şi cu fiecare descărcare 
şi recul ajungeau tot mai aproape de linia noastră... l-am ajutat pe artilerişti să-şi ducă 
tunurile în poziţia iniţială, iar unii soldaţi i-au ajutat şi să care muniţia“5. 


În acest moment cel mai important era ca focul de baraj să fie cât mai puternic pentru 
a-i face pe ruşi să creadă că britanicii dispuneau de mai multe tunuri decât aveau în 
realitate, să se folosească muniţia şi să se aştepte întăririle. 

Dacă Soimonov ar fi ştiut de slăbiciunea dispozitivelor de apărare britanice, ar fi 
ordonat ca Home Ridge să fie luat cu asalt, dar din cauza ceţii nu vedea nimic, iar tirul 
intens al inamicului, ale cărui puşti Mini€ aveau o precizie letală de la distanţa mică de 
la care trăgeau britanicii, l-a convins să aştepte ca militarii lui Pavlov să i se alăture pe 
Dealul Obuzelor înainte de a porni la atac. Peste câteva minute chiar Soimonov a fost 
ucis de un puşcaş britanic. Comanda a fost preluată de colonelul Pristovoitov, împuşcat 
şi el câteva minute mai târziu, apoi de colonelul Uvajnov-Aleksandrov, ucis la rândul 
lui. După aceea, nu a mai fost clar cine va prelua comanda, nimeni nu se arăta dornic, 
iar căpitanul Andrianov a fost trimis călare pentru a se consulta în această privinţă cu 
mai mulţi generali, pierzându-se timp preţios. 

Între timp, la 5 dimineaţa, oamenii lui Pavlov ajunseseră la podul Inkerman, constatând 
că detaşamentul naval nu îl pregătise pentru traversare, aşa cum îi ordonase Dannenberg. 
Au fost nevoiţi să aştepte până la ora 7 ca podul să fie gata şi să poată trece peste Cior- 
naia. De acolo, s-au răsfirat şi au urcat pe înălţimi în trei direcţii : regimentele Ohotski, 
Iakutski şi Selenghinski şi cea mai mare parte a artileriei pornind spre dreapta pentru a 
ajunge sus pe Drumul Geniştilor şi a se alătura trupelor lui Soimonov, Regimentul 
Borodinski urmând pe ruta centrală, de-a lungul râpei Volovia, iar Regimentul Tarutinski 
escaladând pantele abrupte şi stâncoase ale râpei Carierelor înspre Bateria Sacilor de 
Nisip”, sub acoperirea tunurilor lui Soimonov”. 

Pe înălţimi au avut loc lupte de artilerie intense - grupuri mici de luptători atacând 
pretutindeni, folosind tufişurile dese pentru a se ascunde şi a trage unii în alţii ca tira- 
liorii —, dar cele mai violente s-au purtat pe flancul drept al britanicilor, în jurul Bateriei 
Sacilor de Nisip. La 20 de minute după ce trecuseră podul, batalioanele de avangardă 
ale Regimentului Tarutinski au înfrânt micul pichet al bateriei, apoi au fost însă ţinta 
unei serii de atacuri din partea unei forţe britanice mixte de 700 de soldaţi conduşi de 
comandantul de brigadă Adams. În lupte corp la corp extrem de sângeroase, bateria a 
fost cucerită, pierdută şi recucerită de mai multe ori. Până la ora 8 militarii lui Adams 
erau copleşiţi numeric de ruşi în proporţie de zece la unu, dar, din cauza crestei înguste 
pe care avea loc lupta pentru cucerirea bateriei, ruşii nu îşi puteau folosi tot efectivul 
odată într-un singur asalt. Îndată ce britanicii recucereau bateria, ruşii lansau altă serie 
de atacuri împotriva lor. Soldatul Edward Hyde se afla în baterie împreună cu militarii 
lui Adams: 


Infanteriştii ruşi au răzbătut până sus, în dreptul ei, s-au căţărat prin faţă şi pe părţi şi greu 
a fost să-i ţinem ca să nu intre. Îndată ce le vedeam capetele peste parapet sau iţindu-se în 
ambrazuri, trăgeam în ei ori îi loveam cu baioneta cât de iute puteam. Tot veneau ca 
furnicile ; nici bine nu era unul doborât, că altul se şi cocoţa peste leşuri ca să-i ia locul, 
toţi strigând şi răcnind. Nici noi, în baterie, nu tăceam, de asta poţi să fii sigur, şi, cu toate 
chiuielile şi răcnetele, bufnetele loviturilor, zăngănelile baionetelor şi spadelor, şuieratul 
gloanţelor şi ghiulelelor, aerul pâclos şi mirosul de praf de puşcă şi de sânge, priveliştea 
din bateria unde ne găseam e greu de închipuit sau de zugrăvit“. 


În cele din urmă, ruşii nu au mai putut fi ţinuţi în loc - au năvălit în baterie - şi 
Adams şi oamenii lui au fost nevoiţi să se retragă spre Home Ridge. Însă în scurt timp 
au sosit întăriri, ducele de Cambridge cu grenadierii, şi s-a lansat un nou atac împotriva 
ruşilor grupaţi în jurul bateriei, care deja căpătase pentru ambele tabere un statut simbolic 

ce depăşea cu mult importanţa sa militară. Grenadierii i-au atacat pe ruşi la baionetă, 
Cambridge strigându-le să rămână pe culme şi să nu se împrăştie urmărindu-i pe ruşi 
la vale, dar puţini puteau să-l audă ori să-l vadă pe duce prin ceaţă. Printre Grenadieri 
se afla şi George Higginson, care a asistat la atac „la vale pe povârnişul accidentat, 
drept înspre oştirea care înainta”. 


Uralele triumfătoare... mi-au întărit temerea că pe bravii noştri camarazi îi vom scăpa îndată 
din mână ; şi în fapt, în afara unui scurt răstimp din ziua aceea lungă când am izbutit să 
alcătuim cumva o formaţie regulată, confruntarea era susţinută de cete comandate de 
subofiţeri, ce nu puteau, din pricina pâclei şi a fumului de la muschete, să păstreze nici o 
legătură clară. 


Lupta a devenit tot mai înverşunată şi mai haotică, o tabără atacând-o pe cealaltă la vale, 
urmând contraatacul altui grup de militari aflaţi mai sus pe deal. Soldaţii din ambele 
tabere şi-au pierdut întreaga disciplină, transformându-se în mulţimi dezordonate, scăpate 
de sub controlul ofiţerilor şi animate de furie şi teamă (amplificate de faptul că în ceaţă 
nu se puteau vedea una pe cealaltă). Lansau atacuri şi contraatacuri, urlând şi strigând, 
trăgând cu armele, lovind cu spadele în toate direcţiile, iar când au rămas fără muniţie, 
au început să arunce unii în alţii cu bolovani, să lovească cu patul puştii, chiar să dea 
cu piciorul şi să muşte“ 

În acest tip de luptă coeziunea unităţii de luptă mici era decisivă. Era esenţial ca 
grupurile de militari şi superiorii lor ierarhici să menţină disciplina şi unitatea - să se 
organizeze şi să rămână împreună în timpul luptei fără să-şi piardă curajul ori să fugă 
de frică. Soldaţii Regimentului Tarutinski au picat acest test crucial. 

Chodasiewicz era unul dintre subofiţerii Batalionului 4 din cadrul Regimentului 
Tarutinski. Misiunea lor era de a cuceri versantul estic al Muntelui Inkerman, asigurând 
acoperirea celorlalte trupe ale lui Pavlov pentru ca acestea să aducă gabioane şi fascine 
pentru realizarea unei tranşee în faţa poziţiilor britanicilor. Din cauza ceţii dese unitatea 
s-a rătăcit, a cotit-o la stânga şi s-a amestecat, spre nemulţumirea lor, cu nişte soldaţi 
din Regimentul Ekaterinburg, printre trupele lui Soimonov aflate deja pe înălţimi, care 
i-au dus înapoi jos, la Cariere. Deja, Chodasiewicz pierduse controlul asupra soldaţilor 
săi, care erau răspândiţi printre cei din Regimentul Ekaterinburg. Neîndrumaţi de ofiţeri, 
unii militari din Regimentul Tarutinski au început să urce iar dealul. În faţă îi puteau 
distinge pe unii dintre camarazii lor „stând înaintea unei baterii mici, strigând «Ura!» 
şi fluturându-şi căciulile ca să ne cheme acolo”, îşi amintea Chodasiewicz ; „gorniştii 
sunau întruna înaintarea, iar mai mulţi dintre oamenii mei au rupt rândurile şi au luat-o 
la fugă! ”. La „bateria sacilor de nisip”, Chodasiewicz şi-a găsit oamenii în totală 
dezordine. Se amestecaseră diferite regimente, astfel încât structurile lor de comandă 
nu mai funcționau deloc. El le-a ordonat militarilor lui să atace la baionetă, iar aceştia 
i-au năpădit pe britanicii din baterie, însă după aceea nu au mai respins spre vale, rămâ- 
nând în baterie, unde „au uitat de misiunea lor şi au dat o raită în căutare de pradă”, 
îşi amintea alt ofiţer, care considera că „toate astea s-au petrecut din pricină că nu erau 
ofiţeri şi o conducere”. 

Cu toată ceața şi amestecarea soldaţilor, au existat multe situaţii în care ruşii au tras 
accidental în propriii camarazi. Trupele lui Soimonov, mai exact Regimentul Ekaterinburg, 

au deschis focul asupra celor din baterie, unii soldaţi crezând că trag în inamic, alţii la 
ordinul unui ofiţer care se temea de insubordonarea oamenilor săi şi a încercat să-i 
disciplineze punându-i pe alţii să tragă în ei. „Era o debandadă nemaipomenită”, îşi 
amintea Chodasiewicz : „unii militari îi bodogăneau pe cei din Regimentul Ekaterinburg, 
alţii strigau să vină artileria, gorniştii sunau întruna semnalul de înaintare, iar toboşarii 
băteau atacul, dar nimeni nu se gândea să se urnească ; stăteau acolo ca o turmă de oi”. 
Semnalul goarnei pentru o manevră la stânga a provocat deodată panică printre cei din 
Regimentul Tarutinski, cărora li s-a părut că aud sunetul îndepărtat al tobelor francezilor. 
„Din toate părţile se striga «Unde sunt rezervele ?! »”, îşi amintea un ofiţer. Temându-se 
că nu îi sprijină nimeni, soldaţii au început să fugă care încotro la vale. Potrivit lui 
Chodasiewicz, „ofiţerii strigau la soldaţi să stea pe loc, dar în zadar, căci nici unul nu 
avea de gând să se oprească, fiecare îndreptându-se încotro îi trăsnea prin cap ori îi 
dădea ghes frica”. Nici un ofiţer, nici măcar de grad superior, nu a reuşit să împiedice 
retragerea panicată a soldaţilor, care au coborât în fugă până pe fundul râpei Carierelor 
şi s-au îngrămădit în jurul apeductului Sevastopolului, singurul care i-a oprit. Atunci 
când generalul-locotenent Kiriakov, comandantul Diviziei 17 Infanterie care se făcuse 
nevăzut la Alma, a apărut la apeduct pe calul său de luptă alb şi a intrat printre soldaţi 
lovindu-i cu cravaşa şi strigându-le să urce înapoi dealul, aceştia nu prea l-au băgat în 
seamă, apoi s-au răstit la el: „Ia du-te tu acolo! ”. Chodasiewicz a primit ordinul să-şi 
adune compania, dar nu mai rămăseseră decât 45 de oameni din 120%. 

Cei din Regimentul Tarutinski nu se înşelaseră când li se păruse că aud tobele 
francezilor. La 7 dimineaţa, după ce venise în inspecţie pe liniile de luptă de la Home 
Ridge, Raglan îi trimisese lui Bosquet, aflat pe Colinele Sapoune, un apel urgent să-i 
vină în ajutor (de asemenea, ordonase ca, de la bateriile aflate pe poziţiile de asediu, 
să fie aduse două tunuri de calibru mare pentru a contracara canonada ruşilor, dar ordinul 
se rătăcise pe drum). Militarii lui Bosquet îşi dăduseră deja seama că britanicii erau în 
pericol încă de când auziseră primele salve. Cu o noapte înainte zuavii Chiar îi auziseră 
pe ruşi mărşăluind - din experienţa lor africană ştiau cum să asculte cu urechea lipită 
de pământ - şi erau pregătiţi pentru ordinul de atac înainte ca acesta să fie lansat. Nimic 
nu se potrivea mai bine cu stilul lor de a lupta decât condiţiile de ceaţă şi tufărişurile 
dese de pe dealuri : erau obişnuiţi din Algeria cu luptele în zone montane şi se dovedeau 
a fi cei mai eficienţi când atacau în grupuri mici şi prindeau inamicul în ambuscadă. 
Zuavii şi vânătorii erau nerăbdători să avanseze, dar Bosquet i-a ţinut pe loc, temându-se 
de armata lui Liprandi, 22 000 de soldaţi şi 88 de tunuri de câmp în valea dinspre sud, 
sub comanda lui Gorceakov, care începuseră o canonadă de la distanţă împotriva 
Colinelor Sapoune. „Înainte, marş! E vremea să terminăm cu ei! ”, au strigat zuavii 
nerăbdători când Bosquet a apărut printre ei. S-au înfuriat când generalul a trecut mai 
departe. „O revoltă era iminentă”, îşi amintea Louis Noir, aflat în prima coloană a 
zuavilor. 


Respectul adânc şi afecțiunea neprefăcută pe care le simţeam pentru Bosquet au fost puse 
la grea încercare de avântul camarazilor care luptaseră în Algeria. Deodată Bosquet s-a 
răsucit pe călcâie, şi-a scos spada, s-a pus în faţa zuavilor, turcilor şi vânătorilor lui, soldaţi 
neînvinşi pe care îi ştia de ani de zile, şi, aţintindu-şi spada către cei 20 000 de militari 
ruşi masaţi pe redutele de pe dâmburile din faţă, a strigat cu glas tunător: En avant! A la 
baionnelte ! 5! 

De fapt, armata lui Liprandi nu era atât de mare cum se temuse Bosquet, fiindcă 
Gorceakov hotărâse în mod nechibzuit să amplaseze jumătate din ea peste râul Ciornaia, 
ca rezervă, şi dispersase restul între pantele cele mai joase ale Colinelor Sapoune şi 
„bateria sacilor de nisip”. Dar zuavii nu ştiau acest lucru ; în ceața deasă nu îşi vedeau 
inamicul şi au atacat cu o energie teribilă pentru a contracara dezavantajul numeric pe 
care credeau că îl au. Atacând în grupuri mici şi adăpostindu-se în desişuri în timp ce 
trăgeau către coloanele ruşilor, tactica lor era să-i alunge pe ruşi prin orice mijloace. 
Răcneau, strigau şi trăgeau în aer în timp ce alergau înainte. Sunau din goarne şi băteau 
tobele cât mai tare. Jean Cler, colonel al Regimentului 2 Zuavi, chiar le-a spus militarilor 
săi când se pregăteau să intre în luptă: „Umflaţi-vă nădragii cât mai tare şi daţi-vă în 
spectacol cât puteţi”S?. 

Ruşii au fost copleşiţi de forţa de atac a zuavilor, ale căror puşti Mini au doborât 
sute de soldaţi încă din primele secunde ale asaltului lor. Urcând în fugă curbura dealului 
Home Ridge, zuavii i-au alungat pe ruşi din „bateria sacilor de nisip” şi i-au urmărit 
până pe fundul râpei Sfântul Clement. Avântul i-a purtat în jurul pintenului curbat, până 
în râpa Carierelor, deja plină de soldaţii din Regimentul Tarutinski, care au intrat în 
panică din cauza busculadei şi au început să tragă şi ei în nou-veniţi, omorând mai ales 
pe unii dintre propriii camarazi, după care zuavii s-au retras din focul încrucişat şi au 
urcat spre Home Ridge. 

Acolo i-au găsit pe britanici angajaţi într-o luptă disperată cu forţele de pe flancul 
drept al mişcării de învăluire a lui Pavlov : regimentele Ohotski, Iakutski şi Selenghinski, 
care se alăturaseră restului trupelor lui Soimonov şi, sub comanda lui Dannenberg, 
începuseră să atace iar „bateria sacilor de nisip”. Lupta era violentă, ruşii atacau în 
valuri la baionetă, dar erau împuşcaţi de britanici ori se încăierau cu ei „mână contra 
mână, picior contra picior, bot contra bot, pat de puşcă contra pat de puşcă”, îşi amintea 
căpitanul Wilson din Gărzile Coldstreams?. Gărzile erau copleşite numeric de ruşi şi 
aveau nevoie urgent de întăriri când în sfârşit li s-au alăturat şase companii din Divizia 4 
a lui Cathcart aflate sub comanda generalului Torrens. Soldaţii abia veniţi erau dornici 
de luptă (nu participaseră la acţiunile de la Balaklava şi Alma) şi, când li s-a ordonat 
să-i atace pe ruşii de pe creasta de lângă baterie, au luat-o la vale după ei, pierzându-şi 
orice disciplină şi nimerind sub tirurile regimentelor Iakutski şi Selenghinski, executate 
de la mică distanţă, de pe înălțimile de deasupra. Printre cei ucişi de ploaia de gloanţe 
s-a numărat şi Cathcart, iar locul unde a fost îngropat a fost numit „Dealul lui Cathcart”. 

În acest moment, Cambridge şi Gărzile nu mai aveau în baterie decât 100 de oameni. 
Iar împotriva lor erau 2 000 de ruşi. Nu mai aveau muniţie. Ducele a propus să rămână 
pe poziţii în baterie - sacrificiu stupid pentru acest obiectiv relativ minor de pe câmpul 
de luptă -, dar ofiţerii din statul său major l-au convins să-şi schimbe părerea: ar fi 
fost dezastruos ca vărul reginei şi stindardele Gărzilor ei să fie aduşi în faţa ţarului. 
Printre aceşti ofiţeri s-a numărat şi Higginson, care a condus retragerea spre Home 
Ridge. „Îngrămădiţi în jurul stindardelor”, îşi amintea el, 


„„„soldaţii au pornit încet înapoi cu spatele, menţinând frontul compact în faţa duşmanului, 
cu baionetele gata de „atac”. Când cădea un camarad, rănit sau mort, altul îi lua locul, 
menţinând strânse rândurile care se tot subţiau, dar care apăra mai departe steagurile cu o 
îndărătnicie de neclintit... Din fericire, locul din dreapta noastră era aşa de râpos, că 
duşmanul n-a putut să ne atace pe flancul acela. Cum din timp în timp câte unii soldaţi 

ruşi mai temerari decât camarazii lor ţâşneau către ceata noastră compactă, doi sau trei din 
grenadierii noştri mai atacau la baionetă, obligându-i de fiecare dată să se dea îndărăt. Dar 
eram pe muchie de cuţit. 


Acesta este momentul în care pe creastă au apărut oamenii lui Bosquet. Niciodată nu 
s-au bucurat englezii mai mult să vadă nişte francezi. Gărzile i-au întâmpinat cu urale 
şi le-au strigat Vivent les Frangais !, iar francezii le-au răspuns Vivent les Anglais ! 5%. 

Uluiţi de sosirea francezilor, ruşii s-au retras spre Dealul Obuzelor şi au încercat 
să-şi întărească forţele. Dar moralul soldaţilor scăzuse, nu îşi imaginau ce şanse ar avea 
în faţa britanicilor şi a francezilor şi mulţi au început să dezerteze, profitând de ceaţă 
pentru a nu fi observați de ofiţeri. Un timp, Dannenberg a crezut că poate învinge cu 
artileria sa: avea aproape o sută de tunuri, inclusiv tunuri de câmp cu proiectile de 
12 livre şi obuziere, mai multe decât cele de care dispuneau britanicii pe Home Ridge. 
Dar la 9 şi jumătate au sosit în sfârşit cele două tunuri de calibru mare trimise pe culme 
de Raglan şi au deschis focul spre Dealul Obuzelor, proiectilele lor cumplite copleşind 
artileria ruşilor şi forţându-i s-o retragă. Ruşii nu erau înfrânți. Aveau încă 6 000 de 
militari pe care să-i folosească pe înălţimi şi un număr dublu ca rezerve pe celălalt mal 
al râului. Unii dintre ei au continuat să atace, dar coloanele care înaintau erau spulberate 
de artileria grea a britanicilor. 

În cele din urmă, Dannenberg s-a hotărât să renunţe la acţiune şi să se retragă. S-a 
confruntat cu protestele furioase ale lui Menşikov şi ale marilor duci, care priviseră 
măcelul dintr-un loc sigur situat la 500 de metri în spatele Dealului Obuzelor şi care îi 
cereau lui Dannenberg să anuleze retragerea. Dannenberg i-a spus lui Menşikov : „Alteță, 
a opri trupele aici ar însemna să le lăsăm să fie nimicite până la ultimul om. Dacă Alteța 
voastră are altă părere, binevoieşte să dai Domnia Ta ordinele şi să preiei comanda de 
la mine”. Schimbul de replici a fost începutul unei lungi controverse aprinse între cei 
doi, care nu se puteau suferi, fiecare din ei încercând să dea vina pe celălalt pentru 
înfrângerea de la Inkerman - bătălie în care ruşii avuseseră un mare avantaj numeric 
faţă de inamic. Menşikov dădea vina pe Dannenberg, iar acesta îl învinuia pe Soimonov, 
care era mort, şi toată lumea dădea vina pe soldaţii de rând pentru indisciplina şi laşitatea 
lor. Dar până la urmă dezordinea a fost pricinuită de absenţa autorităţii, iar în această 
privinţă vina îi revine lui Menşikov, comandantul suprem, care şi-a pierdut complet 
curajul şi nu a participat la acţiune. Marele duce Nikolai, care şi-a dat seama de 
adevăratul caracter al lui Menşikov, i-a scris fratelui său mai mare Alexandru, ce avea 
să devină curând ţar: 


Noi [cei doi mari duci] îl aşteptam pe prinţul Menşikov lângă podul Inkerman, dar el nu 
a ieşit din casă până la 6.30 dimineaţa, când trupele noastre ocupaseră deja prima poziţie. 
Am Stat în toată vremea cu prinţul pe flancul drept şi nici măcar o dată nu i-a trimis nici 
un general vreun raport despre desfăşurarea bătăliei... Oamenii erau derutaţi fiindcă nu 
primeau îndrumări bune... Dezordinea pornea de la Menşikov. Oricât este de necrezut, 
Menşikov nici nu avea un cartier general, doar trei oameni care fac treburile acelea în aşa 
fel încât, dacă vrei să afli ceva, nici nu ştii pe cine să întrebis5. 


Atunci când li s-a ordonat să se retragă, ruşii au fugit panicaţi de pe câmpul de luptă, 
ofiţerii neputând să împiedice avalanşa de oameni, alungaţi din urmă de artileria britanică 
şi franceză. „Erau paralizaţi”, îşi amintea un ofiţer francez ; „nu mai era o bătălie, ci 

un măcel”. Ruşii au fost seceraţi cu sutele, alţii călcaţi în picioare, când coborau în fugă 
dealul ca să ajungă la pod, ori au trecut râul înotsf. 

Unii dintre francezi au pornit pe urmele lor, iar vreo zece soldaţi din brigada lui 
Lourmel au intrat chiar în Sevastopol. În frenezia urmăririi, nu şi-au dat seama că au rămas 
pe cont propriu, restul francezilor întorcându-se cu mult înainte. Străzile din Sevastopol 
erau practic pustii, căci întreaga populaţie se afla pe câmpul de luptă sau stătea de pază 
la bastioane. Francezii au colindat oraşul, prădând case, şi au coborât până pe chei, 
unde apariţia lor neaşteptată i-a făcut pe civili s-o ia la fugă panicaţi, crezând că inamicul 
pătrunsese în oraş. Soldaţii francezi erau la fel de speriaţi. Sperând să scape pe mare, 
au plecat cu prima barcă pe care au găsit-o, dar, tocmai când treceau de Fortul Alexandru 
spre larg, barca le-a fost scufundată de o lovitură directă a bateriei Karantina. Povestea 
soldaţilor lui Lourmel a inspirat armata franceză în timpul îndelungatului asediu, 
conducând la convingerea că Sevastopolul putea fi cucerit printr-un singur atac îndrăzneţ. 
Mulţi credeau că povestea lor arăta că armatele aliate ar fi putut şi ar fi trebuit să profite 
de momentul când ruşii se retrăgeau de pe Înălţimile Inkerman pentru a porni în 
urmărirea lor şi a pătrunde în oraş aşa cum făcuseră acei soldaţi curajoşi“. 

În luptele de la Inkerman au căzut aproximativ 12 000 de ruşi. Britanicii au înregistrat 
2 610 victime, francezii 1 726. Era un număr înspăimântător de mare de oameni ucişi 
în doar patru ore de lupte - o rată aproape egală cu cea din bătălia de pe Somme. În 
urmă au rămas pretutindeni mormane de morţi şi răniţi, zăcând peste mădulare sfârtecate 
de proiectile. Corespondentul de război Nicholas Woods remarca : 


Unii aveau capul retezat de la gât, ca de o secure ; alţii picioarele desprinse din şold ; alţii 
nu aveau braţe, iar aceia care fuseseră nimeriţi în piept sau în burtă ziceai că au fost zdrobiţi 
într-o maşinărie. De-a curmezişul drumului zăceau, unul lângă altul, cinci soldaţi din Garda 
Rusă”, ucişi toţi de o ghiulea când porneau să atace inamicul. Erau toţi cu faţa în jos, în 
aceeaşi poziţie, strângând muschetele în mâini, şi toţi aveau pe chip aceeaşi încruntătură 
serioasă, îndurerată. 


Louis Noir avea impresia că ruşii morţi, majoritatea ucişi de baionete, aveau un „aer 
de ură mânioasă” surprins în clipa morţii. Şi Jean Cler s-a plimbat printre răniţi şi morţi. 


Unii erau pe moarte, dar cei mai mulţi pieriseră deja, zăcând de-a valma, unii peste alţii. 
Din masa de carne galbenă se înălţau braţe, de parcă ar fi cerşit îndurare. Morţii care 
zăceau pe spate aveau în general braţele desfăcute, ca pentru a alunga primejdia ori pentru 
a cere îndurare. Toţi aveau medalioane ori cutiuţe de aramă cu icoane de sfinţi înăuntru, 
atârnate la gât cu lănţişoare. 


Sub soldaţii morţi se aflau alţii vii, răniţi şi apoi îngropaţi sub trupurile doborâte ulterior. 
„Câteodată, de la fundul vreunui morman”, scria Andr6 Damas, un preot militar francez, 
„auzeai cum unii încă suflă ; dar nu aveau puterea să ridice de pe ei toată acea povară 
de carne şi oase ; dacă li se auzeau gemetele stinse, treceau mai multe ceasuri până ce 
puteau fi scoşi de acolo”$8. 

Generalul-maior Codrington din Divizia de Infanterie Uşoară era îngrozit de cei care 
jefuiau morţii. „Scârba cea mai mare ţi-o pricinuieşte faptul că spurcaţii de jefuitori, 


* Woods se înşela: Garda Rusă nu se afla în Crimeea. 

prădători ai câmpului de luptă, au fost acolo, au întors pe dos buzunare, au tăiat lucruri 
ca să caute bani, au scormonit după tot ce era de preţ - au smuls veşmintele mai bune 
mai ales de pe ofiţeri, lăsându-i acoperiţi numai cu ceva aruncat peste ei”, scria el pe 
9 noiembries?. 

Aliaţii au avut nevoie de mai multe zile ca să-şi îngroape toţi morţii şi să-i evacueze 
pe răniţi la spitale de campanie. În cazul ruşilor a durat şi mai mult. Menşikov refuzase 
propunerea de armistițiu a aliaţilor pentru a evacua câmpul de luptă de teamă că soldaţii 
săi vor fi demoralizaţi şi ar putea chiar să se răzvrătească văzând atât de mulţi morţi şi 
răniţi de-ai lor în comparaţie cu pierderile inamicului. Astfel încât ruşii morţi şi răniţi 
au zăcut acolo mai multe zile şi chiar săptămâni. La 12 zile după bătălie, pe fundul 
râpei Carierelor, Cler a găsit patru ruşi răniţi care încă trăiau. 


Bieţii de ei zăceau sub un pinten de stâncă ; şi, întrebaţi cum au izbutit să rămână în viaţă 
în tot acest răstimp, au răspuns arătând, mai întâi, spre cer, care le trimisese apă şi le 
dăduse curaj, iar apoi spre nişte bucăţi de pâine neagră, mucegăită, pe care le găsiseră prin 
raniţele nenumăraţilor morţi ce zăceau primprejurul lor. 


Unii dintre morţi au fost găsiţi abia peste trei luni. Se aflau pe fundul râpei Izvorului şi 
erau îngheţaţi bocnă, arătând, potrivit lui Cler, ca nişte „mumii uscate”. Francezul a 
fost frapat de contrastul dintre înfăţişarea ruşilor morţi la Alma, care „păreau sănătoşi — 
veşmintele, rufăria şi încălţările lor erau curate şi în stare bună” -, şi morţii de la 
Inkerman, ce „arătau suferinzi şi istoviţi”60. 

La fel ca la Alma, s-a afirmat că ruşii au comis atrocități împotriva britanicilor şi a 
francezilor. Se spunea că i-au jefuit şi i-au ucis pe răniții de pe câmpul de luptă”, uneori 
chiar mutilându-le trupurile. Unii soldaţi britanici şi francezi puneau aceste fapte pe 
seama „sălbăticiei” soldaţilor ruşi, care, spuneau ei, se afumaseră bine cu vodcă. „Nu 
arătau nici un pic de milă”, îi scria tatălui său pe 8 noiembrie Hugh Drummond din 
Gărzile Scoţiene, „iar lucrul acesta ar trebui să fie dat în vileag, căci e scandalos pentru 
întreaga lume că Rusia, care se pretinde a fi o putere civilizată, se compromite cu 
asemenea fapte barbare”. Descriind în memoriile sale anonime „purtarea nemiloasă” a 
ruşilor, alt soldat britanic scria : 


La adăpostul nopţii, se ivesc pe neaşteptate din ceaţă, ca nişte demoni... Gâfâind cu gând 
ucigaş (căci nu au ca scop lupta dreaptă), binecuvântaţi de nişte preoţi lipsiţi de omenie, 
cu făgăduiala unor prăzi nenumărate, aţâţaţi de băuturi tari, însufleţiţi de doi dintre marii 
lor duci... beţi, ieşiţi din minţi, împătimiţi, se reped cu sălbăticie asupra soldaţilor noştri. 
La Inkerman am văzut soldăţimea rusă lovind cu baionetele, spulberând creierii din ţeste, 
ţopăind drăceşte pe trupurile sfâşiate ale aliaţilor răniţi orişiunde le găseau. Atrocităţile 
săvârşite de ruşi le-au acoperit naţia de ruşine şi au dat întregii lumi o pildă de oroare şi 
de grozăviefl. 


Însă de fapt aceste acţiuni erau determinate mai mult de sentimentul unei ofense religi- 
oase. Pe 7 noiembrie, când Raglan şi Canrobert i-au scris lui Menşikov pentru a protesta 
împotriva atrocităților, comandantul suprem rus le-a răspuns că uciderile fuseseră 


* O greşeală explicabilă având în vedere ceața deasă şi desişurile de pe înălţimi, unde soldaţii 
ce nu fuseseră răniţi stăteau culcaţi la pământ pentru a-i prinde în ambuscadă pe inamici. 

provocate de distrugerea bisericii Sfântul Vladimir din Chersones - biserica înălţată 
pentru a marca locul unde avusese loc botezul marelui cneaz Vladimir, adoptând creşti- 
nismul pentru Rusia Kieveană -, ce fusese prădată de soldaţii francezi şi apoi folosită 
de aceştia ca parte a lucrărilor de fortificaţii în vederea asediului. Profanarea bisericii 
Sfântul Vladimir rănise „adâncile simţăminte religioase ale soldaţilor noştri”, susţinea 
Menşikov într-o scrisoare aprobată de ţar, adăugând că pe câmpul de luptă de la Inkerman 
şi ruşii fuseseră „victime” ale unei serii de „răzbunări sângeroase” din partea trupelor 
engleze. Unele dintre aceste fapte au fost recunoscute de Cesar de Bazancourt, istoricul 
francez oficial al expediției din Crimeea, în relatarea sa din 1856: 


Aproape de țărm, în mijlocul locului aspru unde se află rămăşiţele Fortului Genovez şi 
care coboară spre golful Karantina, se înălța capela mică Sfântul Vladimir. Unii soldaţi 
răzleţi, mai îndrăzneţi decât ceilalţi, se strecurau adeseori pe furiş prin învălurările locului 
către gospodăriile de la Karantina ce fuseseră părăsite de ruşi, cărând de acolo tot ce le 
era de folos - fie pentru adăpost, fie pentru a face foc: în faţa corturilor, lemnele de foc 
începând să se împuţineze. În urma acestor soldaţi, în sine vinovaţi, veneau acei jefuitori 
care, în orice armată, umblă după pradă neţinând seama nici de lege, nici de disciplină. 
Ei au izbutit să treacă de linia de avanposturi şi să pătrundă pe timpul nopţii în capela mică 
având hramul sfântului ocrotitor al Rusiei. 


Dar, dacă nişte sentimente religioase profunde îi determinaseră pe ruşi să comită 
atrocități, fără îndoială că fuseseră încurajați de preoţi. În seara de dinaintea bătăliei, 
la slujbele din bisericile Sevastopolului, ruşilor li s-a spus că britanicii şi francezii luptau 
pentru diavol, iar preoţii îi îndemnaseră să-i ucidă fără milă pentru a răzbuna distrugerea 
bisericii Sfântul Vladimir“?. 


Pentru britanici şi francezi Inkerman a fost o victorie a la Pirus. Reuşiseră să reziste 
celui mai mare efort de până atunci al ruşilor de a-i alunga de pe înălțimile din jurul 
Sevastopolului. Dar numărul victimelor a fost foarte mare, la un nivel pe care publicul 
avea să-l considere greu de tolerat, mai ales după ce s-a aflat de tratamentul precar 
acordat de serviciile medicale muribunzilor şi răniților. Atunci când veştile aveau să 
ajungă acasă, urmau să se ridice serioase semne de întrebare cu privire la cât de judi- 
cioasă fusese întreaga campanie. Cu asemenea pierderi semnificative, pentru armatele 
aliate nu mai era fezabilă lansarea unui nou atac împotriva dispozitivelor de apărare ale 
Sevastopolului până nu soseau noi trupe. 

La o conferinţă comună care a avut loc pe 7 noiembrie la cartierul general al lui 
Raglan, francezii au preluat de la britanici poziţiile de pe Muntele Inkerman, o recu- 
noaştere tacită a faptului că deveniseră partenerul principal în cadrul alianţei militare, 
lăsându-i pe britanici, rămaşi acum cu un efectiv de doar 16 000 de militari, să ocupe 
nu mai mult de un sfert din tranşeele săpate în jurul Sevastopolului. La aceeaşi întâlnire, 
Canrobert a insistat ca orice plan de asalt împotriva Sevastopolului să fie amânat până 
în primăvara următoare, când aliaţii aveau să primească suficiente întăriri pentru a trece 
de dispozitivele de apărare ale ruşilor, care nu numai că rezistaseră primului bombarda- 
ment al aliaţilor, ci între timp fuseseră chiar întărite în bună măsură. Comandantul 
francez a afirmat că ruşii aduseseră un număr mare de trupe noi, ajungând în Sevastopol 


SEVASTOPOLUL TOAMNA 211 


la 100 000 de soldaţi (de fapt, după Inkerman nu mai aveau nici jumătate din acest 
efectiv). Se temea că ruşii îşi vor întări apărarea în continuare „atâta vreme cât poziţia 
Austriei cu privire la Chestiunea Orientală lasă Rusia să trimită în Crimeea oricâţi 
militari voieşte din Basarabia şi sudul Rusiei”. Până când francezii şi britanicii nu 
încheiau o alianţă militară cu austriecii şi nu aduceau „întăriri foarte multe” în Crimeea, 
nu avea rost ca în asediu să se piardă şi alte vieţi omeneşti. Raglan şi statul său major 
au fost de acord cu Canrobert. Acum întrebarea era cum să se ia măsuri pentru ca trupele 
aliate să-şi petreacă iarna pe înălțimile de lângă Sevastopol, căci nu îşi aduseseră decât cor- 
turi uşoare potrivite doar pentru o campanie de vară. Părerea lui Canrobert, împărtăşită 
şi de britanici, era că, „zidind sub corturi doar o structură simplă din piatră, trupele ar 
putea să ierneze aici”. Rose era de acord. „Clima este sănătoasă”, i-a explicat el lui 
Clarendon, „şi, în afară de vânturile reci dinspre nord, iarna nu este aşa de ger”%. 

Perspectiva de a petrece iarna în Rusia i-a făcut pe mulţi să aibă presimţiri negre: 
se gândeau la Napoleon în 1812. De Lacy Evans l-a îndemnat pe Raglan să renunţe la 
asedierea Sevastopolului şi să evacueze trupele britanice. Ducele de Cambridge a propus 
să retragă trupele la Balaklava, unde erau mai uşor de aprovizionat şi de adăpostit de 
frig decât pe înălțimile Sevastopolului. Raglan le-a respins propunerile şi s-a hotărât să 
menţină armata pe înălţimi în toate lunile de iarnă, o decizie criminală în urma căreia 
Evans şi ducele de Cambridge şi-au dat demisia, întorcându-se în Anglia înainte de 
venirea iernii, bolnavi şi dezamăgiţi. După ei au început să plece acasă şi alţi ofiţeri 
britanici. În cele două luni ce au urmat bătăliei de la Inkerman, 225 dintre cei 1 540 de 
ofiţeri din Crimeea au plecat spre zone cu o climă mai caldă; doar 60 dintre ei aveau 
să se mai întoarcăS?. 

Atunci când au înţeles că nu va fi o victorie rapidă, marea masă a militarilor de rând 
au devenit şi mai demoralizaţi. „De ce nu am dat un atac îndrăzneţ după ce am fost 
îmbătaţi de victoria de la Alma ? ”, se întreba locotenent-colonelul Mundy din Regimentul 
33 Infanterie. Într-o scrisoare trimisă pe 7 noiembrie mamei sale făcea un rezumat al 
stării de spirit generale : 


Dacă ruşii sunt pe atât de puternici pe cât spun, e musai să ieşim din asediu, căci toată 
lumea pricepe că şi cu forţa noastră de acuma nu putem face mare brânză la Sevastopol. 
Flota nu e de nici un folos şi munca e acum aşa de chinuitoare, că, atunci când o să dea 
frigul, or să pice cu sutele de istoveală şi de boli. Câteodată soldaţii nu apucă să doarmă 
nici măcar o noapte din şase şi adeseori sunt în picioare câte 24 de ceasuri pe zi. Se cuvine 
spus că nu au cu ce să se învelească decât cu o pătură subțire, iar frigul şi umezeala te 
pătrund noaptea până la oase şi neliniştea pe care o simţim în toată vremea de teamă că 
vom fi atacați în tranşee, baterii sau redute nu prea ne lasă să dormim adânc şi liniştit. 


Odată ce s-a instalat frigul iernii, în primele săptămâni de după Inkerman, rata dezer- 
tărilor din tranşeele aliate a crescut considerabil, sute de soldaţi britanici şi francezi 
predându-se ruşilor$5. 

Pentru ruşi, înfrângerea de la Inkerman a reprezentat o lovitură devastatoare. Menşikov 
a ajuns la convingerea că era inevitabil ca Sevastopolul să cadă. Într-o scrisoare trimisă 
pe 9 noiembrie ministrului de Război, prinţul Dolgorukov, recomanda abandonarea ora- 
şului, astfel încât forţele ruseşti să se poată concentra pe apărarea restului Crimeii. Țarul 
s-a înfuriat văzând un asemenea defetism din partea comandantului său suprem. „La ce 
bun eroismul soldaţilor noştri şi pierderile aşa de grele, dacă ne recunoaştem înfrânți ?”, 


212 CRIMEEA 


îi scria el lui Menşikov pe 13 noiembrie. „Neîndoielnic că şi duşmanii noştri au avut 
mult de suferit. Nu pot fi de acord cu părerea dumitale. Nu te da bătut, îţi zic, şi nu 
îndemna nici pe alţii să facă asta... Dumnezeu e de partea noastră.” În pofida unor 
asemenea cuvinte sfidătoare, ţarul, aflând veştile despre Inkerman, a căzut într-o depresie 
profundă, deznădejdea sa fiindu-le clară tuturor celor de la curte. În trecut Nicolae 
încercase să-şi ascundă sentimentele de curtenii săi, dar după Inkerman nu şi le mai 
masca. „Palatul de la Gatcina e mohorât şi domneşte liniştea”, nota Tiutceva în jurnalul 
său: „Pretutindeni apăsare, oamenii nemaiîndrăznind să vorbească unii cu alţii. Numai 
dacă-l vezi pe suveran şi ţi se rupe inima. În ultima vreme s-a făcut tot mai ursuz ; are 
chipul ros de griji şi pare fără vlagă”. Şocat de înfrângere, Nicolae şi-a pierdut încrede- 
rea în comandanții care îl făcuseră să creadă că războiul din Crimeea putea fi câştigat. 
A început să regrete că decisese să intre în război împotriva puterilor occidentale, căutând 
mângâiere la acei consilieri, ca Paskevici, care fuseseră întotdeauna împotriva războiuluiS6. 

„A fost un lucru perfid, revoltător”, scria pe 14 noiembrie Tolstoi în jurnalul său, 
în legătură cu înfrângerea. 


Diviziile 10 şi 11 au atacat flancul stâng al inamicului... Inamicul a angajat 6 000 de puşcaşi — 
doar 6 000 contra 30 000 - şi noi ne-am retras, după ce am pierdut vreo 6 000 de soldaţi 
curajoşi”. Şi a trebuit să ne retragem, fiindcă jumătate dintre trupele noastre nu aveau 
artilerie din cauză că drumurile erau desfundate şi - Dumnezeu ştie de ce — nu existau 
batalioane de puşcaşi. Cumplit măcel! Va fi o povară grea pe sufletul multora! Iartă-i, 
Doamne. Vestea despre acţiunea asta a stârnit mare vâlvă. Am văzut bătrâni care plângeau 
în hohote şi tineri care se jurau că o să-l omoare pe Dannenberg. Mare e forţa morală a 
poporului rus ! Multe adevăruri politice vor ieşi la iveală şi vor urma din aceste zile grele 
pentru Rusia. Sentimentul de patriotism înflăcărat ce a apărut şi s-a vădit din nenorocirile 
Rusiei îşi va pune pentru mult timp amprenta asupra ei. Aceşti oameni care jertfesc acum 
[atât de multe] vor fi cetăţeni ai Rusiei şi noi nu le vom uita sacrificiul. Vor participa la 
treburile obştii cu demnitate şi mândrie, iar entuziasmul stârnit în ei de război le va întipări 
pentru totdeauna valoarea sacrificiului de sine şi a nobleţeiS” 


De la retragerea armatei ruse din Silistra, Tolstoi dusese o viaţă confortabilă la 
Chişinău, unde îşi instalase cartierul general Gorceakov, dar în scurt timp s-a plictisit 
să participe la baluri şi să joace cărţi, la care pierdea mulţi bani, şi visa să asiste iar la 
lupte. „Acum, că mă bucur de tot confortul, locuinţă bună, pian, mâncare bună, activităţi 
permanente şi un cerc rafinat de prieteni, am început să tânjesc iar după viaţa de bivuac 
şi să-i pizmuiesc pe cei de acolo”, îi scria Tolstoi mătuşii sale Toinette pe 29 octombrie“t. 

Din dorinţa de a face ceva pentru semenii săi, Tolstoi împreună cu alţi ofiţeri s-au 
gândit să înfiinţeze un periodic. Gazeta militară, cum şi-au intitulat publicaţia, era menită 
să-i educe pe soldaţi, să le ridice moralul şi să informeze restul societăţii ruse despre 
patriotismul şi omenia lor. „Iniţiativa asta a mea mă bucură foarte mult”, îi scria Tolstoi 
fratelui său Serghei. „Revista va publica descrieri ale unor bătălii - nu serbede şi 
neadevărate, precum în alte reviste -, fapte de vitejie, biografii şi ferpare ale unor oameni 
vrednici, mai ales ale celor mai puţin cunoscuţi ; poveşti de război, cântece soldăţeşti, 
articole de popularizare despre îndemânarea geniştilor etc.” Pentru a finanța Gazeta, 


* Tolstoi citează cifrele oficiale date spre publicare de cenzorii militari. Adevăratele pierderi 
suferite de ruşi au fost de două ori mai mari. 

care trebuia să fie suficient de ieftină pentru a fi cumpărată şi de soldaţi, Tolstoi a dat 
bani obţinuţi din vânzarea conacului de la Iasnaia Poliana, pe care fusese nevoit să-l 
vândă în acea toamnă pentru a-şi acoperi banii pierduţi la cărţi. Tolstoi şi-a scris unele 
dintre primele povestiri pentru acest periodic: „Cum mor soldaţii ruşi” şi „Unchiul 
Jdanov şi călăraşul Cernov”, în a doua denunţând brutalitatea unui ofiţer din armată ce 
l-a bătut pe un soldat, nu pentru că făcuse ceva rău, ci „pentru că era soldat şi soldaţii 
trebuie bătuţi”. Dându-şi seama că aşa ceva nu va trece de cenzor, Tolstoi a eliminat 
aceste două povestiri înainte de a-i prezenta lui Gorceakov ideea de a publica periodicul. 
Acesta a trimis propunerea mai departe Ministerului de Război, însă chiar şi aşa 
publicaţia nu a fost aprobată de ţar, ce nu voia o revistă neoficială pentru soldaţi care 
să concureze cu Russki invalid, revista armatei publicată de guvern“. 

Înfrângerea de la Inkerman l-a convins pe Tolstoi să plece în Crimeea. Unul dintre 
cei mai apropiaţi camarazi ai săi, Komstadius, cu care plănuise să editeze Gazera, a fost 
ucis la Inkerman. „Mai mult decât orice, moartea lui a fost ceea ce m-a făcut să cer să 
fiu trimis la Sevastopol”, nota el în jurnal pe 14 noiembrie. „M-a făcut să mă simt 
oarecum ruşinat.” Ulterior Tolstoi i-a explicat fratelui său că el ceruse transferul „mai 
ales din patriotism - sentiment care, îţi mărturisesc, pune tot mai mult stăpânire pe 
mine”. Dar poate la fel de important pentru decizia sa de a pleca în Crimeea a fost şi 
sentimentul că destinul lui este să fie scriitor. Tolstoi voia să vadă războiul şi să scrie 
despre el: să dezvăluie publicului întregul adevăr - atât sacrificiul patriotic al oamenilor 
simpli, cât şi greşelile liderilor militari — şi astfel să înceapă procesul de reformă politică 
şi socială spre care considera că trebuie să conducă războiul. 

Tolstoi a ajuns la Sevastopol pe 19 noiembrie, la aproape trei săptămâni după ce 
plecase din Chişinău. Avansat la gradul de sublocotenent, a fost inclus în Bateria 3 de 
artilerie uşoară a Brigăzii 14 Artilerie şi, spre nemulţumirea sa, a fost cantonat chiar în 
oraş, departe de dispozitivele de apărare. Tolstoi a rămas doar nouă zile la Sevastopol 
în acea toamnă, însă a văzut destul cât să-i inspire mândria patriotică şi speranţa nutrite 
de ruşii de rând ce umplu paginile textului „Sevastopolul în decembrie”, prima dintre 
Povestirile din Sevastopol, care aveau să-l impună pe scena literară. „Spiritul armatei 
nici nu poate fi descris”, îi scria el lui Serghei pe 20 noiembrie : 


Un soldat rănit, aflat în pragul morţii, mi-a spus cum au cucerit bateria 24 a francezilor, 
dar nu au primit întăriri. Plângea. O companie de puşcaşi marini a fost pe punctul de a se 
răzvrăti fiindcă trebuia evacuată dintr-o baterie care fusese bombardată timp de 30 de zile. 
Soldaţii scot fitilurile bombelor. Femeile cară apă la bastioane şi spun rugăciuni sub ploaia 
de gloanţe. Într-o brigadă [la Inkerman), erau 160 de răniţi ce nu voiau să părăsească 
frontul. E o perioadă minunată! Dar acum... ne-am liniştit — la Sevastopol acum e frumos. 
Inamicul nu prea mai trage şi toată lumea e convinsă că nu va cuceri Oraşul şi asta chiar 
nu e cu putinţă. Sunt trei ipoteze: fie urmează să pornească la asalt, fie ne distrage atenţia 
cu pretinse întărituri de pământ pentru a-şi acoperi retragerea, fie îşi întăreşte poziţia pentru 
iarnă. Prima este cea mai puţin probabilă şi a doua cea mai probabilă. Eu nu am reuşit să 
particip nici măcar O dată la acţiune, dar, slavă Domnului, i-am văzut pe aceşti oameni şi 
trăiesc aceste vremuri glorioase. Bombardamentul [din 17 octombrie] va rămâne fapta de 
vitejie cea mai strălucitoare şi mai glorioasă nu numai din istoria Rusiei, ci şi din istoria 
lumii”. 


9 


Generalii lanuarie şi Februarie 


Iarna a venit în a doua săptămână a lunii noiembrie. Trei zile şi trei nopţi la rând 
vântul şi ploaia rece au măturat înălțimile de lângă Sevastopol, dărâmând corturile 
militarilor britanici şi francezi, care se chirceau în noroi, uzi până la piele şi tremurând, 
neavând cu ce să se acopere decât cu pături şi mantale. Apoi, în primele ore ale zilei 
de 14 noiembrie, țărmurile Crimeii au fost lovite de o furtună. Corturile zburau ca nişte 
foi de hârtie luate de vânt ; cutii, butoaie, cufere şi furgoane erau aruncate care încotro ; 
bare de corturi, pături, căciuli şi tunici, scaune şi mese se roteau în aer ; nişte cai speriaţi 
au scăpat din pripoane şi au pornit în galop prin tabere ; copaci erau smulşi din rădăcini ; 
se spărgeau ferestre ; iar soldaţii fugeau în toate direcţiile să-şi prindă efectele şi hainele 
ori căutând disperaţi un adăpost în şoproane şi grajduri fără acoperiş, în spatele redutelor 
ori în gropi. „Scena era cât se poate de caraghioasă, cu toate corturile căzute, scoţându-i 
la iveală pe toţi, unii în pat, alţii, ca mine, în cămaşă... toţi uzi până la piele şi răcnind 
să vină ordonanţele”, îi scria pe 17 noiembrie fratelui său Charles Cocks din Gărzile 
Coldstream. „Bătea un vânt cumplit şi nu ne puteam ţine corturile să nu zboare spre 
Sevastopol decât aruncându-ne ca vulturii peste ele.”! 

Furtuna s-a dezlănţuit toată dimineaţa, apoi, la ora 2, vântul s-a domolit, oamenii 
putând ieşi din adăposturi ca să-şi strângă lucrurile împrăştiate: haine şi pături ude şi 
murdare, bucăţi de mobilier stricat, oale şi tigăi şi alte lucruri înghiţite de noroi. Spre 
seară, temperatura a scăzut, iar ploaia s-a transformat într-o ninsoare puternică. Soldaţii 
au încercat să-şi ridice corturile la loc, cu degetele amorţite de ger, ori şi-au petrecut 
noaptea în şuri şi grajduri, îndesaţi unii în alţii şi sprijiniți de pereţi, căutând disperaţi 
să se încălzească. 

Ravagiile de pe înălţimi nu erau nimic în comparaţie cu ceea ce se petrecea în port 
şi în largul mării. Fanny Duberly, aflată la bordul navei Star of the South, privea cum 
portul clocotea înspumat, iar vasele se clătinau foarte tare. „Apa mării, izbindu-se de 
stânci, era aruncată în sus zeci de metri, după care cădea înapoi în port ca o ploaie 
deasă. Navele se ciocneau şi se îngrămădeau una în alta, pierdute în voia valurilor, 
spărgându-se, zdrobindu-se unele de altele.” Printre acele nave se afla şi Retribution, 
pe care ducele de Cambridge se recupera după bătălia de la Inkerman, ce îl îngrozise. 
„A fost o furtună cumplită”, i-a scris el lui Raglan a doua zi, „şi am petrecut cele mai 
înspăimântătoare 24 de ceasuri din viaţa mea”. 


Ne-a smuls două ancore şi cârma ; a trebuit să ne aruncăm peste bord toate tunurile de pe 
puntea superioară şi pe urmă să ne menţinem cu o singură ancoră la mai puţin de 200 de 

metri de stâncile care, prin milostivirea Domnului, ne-au ţinut în loc... Mă simt aşa de 
copleşit şi de zdrumicat de cele întâmplate... încât nădăjduiesc că nu veţi avea nimic 
împotrivă dacă voi pleca pentru scurtă vreme la Constantinopol, Gibson [medicul lui] 
gândind că, dacă ar fi să mă întorc în tabără în acest moment, dată fiind vremea asta 
cumplită, ar trebui să stau numai în pat.? 


Dincolo de port, unde erau ancorate majoritatea navelor de aprovizionare pentru 
eventualitatea unui nou atac din partea ruşilor asupra Balaklavei, situaţia era şi mai 
gravă. Peste 20 de vase britanice au fost distruse după ce s-au izbit de stânci, pierzându-se 
sute de vieţi şi rezerve preţioase pentru iarnă. Cea mai mare lovitură a fost scufundarea 
vaporului Prince, ce a pierdut majoritatea celor 150 de membri ai echipajului (doar şase 
au supravieţuit) şi 40 000 de uniforme de iarnă, urmată la scurt timp de distrugerea 
navei Resolute şi a încărcăturii acesteia de zece milioane de gloanţe Mini€. La Kamieş, 
flota franceză de război a rămas fără cuirasatul Henri Quatre şi corveta Pluton, iar 
marina comercială a pierdut două nave, cu tot cu echipaje şi provizii. Cutii cu mâncare 
franţuzească au fost purtate de valuri la mal în spatele liniilor ruseşti din golful Karantina 
şi, spre nord, până la Ievpatoria. Pe 23 noiembrie, Ivan Kondratov, un infanterist de pe 
Kuban, scria familiei sale dintr-un bivuac de pe Belbek : 


Vijelia a fost aşa de straşnică, de s-au rupt stejari uriaşi. O grămadă de nave de-ale duşma- 
nului s-au scufundat. Trei vapoare s-au dus la fund lângă Sakî. Regimentul de cazaci al lui 
Jirov a scăpat 50 de turci ce erau să se înece de pe o navă de transport scufundată. Ei cred 
că mai mult de 30 de nave s-au scufundat pe coasta Crimeii. De asta tot mâncăm conserve 
de carne de vită şi bem rom şi vinuri străine?. 


Francezii şi-au revenit după furtună în câteva zile, dar în cazul britanicilor a durat 
mult mai mult, iar o bună parte dintre problemele cu care s-au confruntat în lunile de 
iarnă — lipsa de alimente, de adăposturi şi de materiale medicale — au fost atât o consecinţă 
directă a furtunii, cât şi a greşelilor din sistemele de aprovizionare. Instalarea iernii 
transformase războiul într-un test al eficienţei administrative — test pe care francezii l-au 
trecut cu chiu, cu vai şi pe care britanicii l-au picat în mod lamentabil. 

Încrezători într-o victorie rapidă, comandanții aliaţi nu făcuseră planuri ca trupele 
să petreacă o iarnă pe înălțimile de lângă Sevastopol. Nu şi-au dat seama cu adevărat 
cât de frig avea să se facă. În special britanicii au neglijat acest lucru. Nu au asigurat 
îmbrăcăminte de iarnă adecvată soldaţilor, care au fost trimişi în Crimeea în uniformele 
lor de paradă, fără mantale, acestea sosind mai târziu, după ce prima încărcătură de 
uniforme de iarnă dispăruse odată cu vaporul Prince. Francezii erau mai bine pregătiţi. 
Ei şi-au echipat soldaţii cu cojoace şi apoi cu mantale îmblănite, cu glugă, ce aveau să 
fie numite crimeennes, purtate la început doar de ofiţeri. De asemenea, îi lăsau pe soldaţi 
să poarte câte straturi de haine voiau, în total contrast cu acel fetiş specific armatei 
britanice pentru îmbrăcămintea şi aspectul „respectabile”. Până în miezul iernii trupele 
franceze ajunseseră atât de pestriţe în uniformele lor, încât nu prea mai semănau cu o 
armată regulată. Dar lor le era cu mult mai cald decât britanicilor. „Stai liniştită”, îi 
scria Frâd&ric Japy din Regimentul 3 Zuavi mamei sale îngrijorate de la Beaucoulrt : 


„„„acestea mi-s straiele, începând de la piele : flanelă de corp (giler), cămaşă, vestă de lână, 
tunică, manta (caban) ; în picioare cizme, iar atunci când nu sunt de serviciu, pantofi din 

piele şi jambiere - aşa încât, după cum vezi, nu am de ce să mă plâng. Am două mantale, 
una uşoară de la zuavi şi alta imensă, pe care am cumpărat-o de la Constantinopol ca să 
mă apere de frig ; are aproape 50 de kilograme şi în ea dorm când sunt de gardă în tranşee; 
dacă se udă, nu mai am cum s-o Car şi nici să mărşăluiesc cu ea pe mine ; dacă pot, o s-o 
aduc în Franţa ca pe o ciudăţenie. 


Louis Noir descria cum se îmbrăcau zuavii ca să reziste la frig : 


Batalioanele noastre, mai ales cele venite din Africa, au făcut faţă admirabil gerului. Eram 
bine îmbrăcaţi. De obicei, peste uniformă, purtam o manta mare cu glugă, poate o crimeenne 
ori un cojoc; picioarele ne erau apărate de jambiere lungi, îmblănite ; şi fiecare soldat 
primise câte o căciulă călduroasă de oaie. Dar nu era nici o uniformă regulamentară ; fie- 
care se îmbrăca în felul lui. Unul purta straie de beduin, altul de vizitiu ori de preot; alţii 
preferau să se îmbrace ca grecii ; iar unii stoici nu puneau nimic pe ei afară de uniformă. 
Erau tot soiul de saboţi şi de ghete - din piele, din cauciuc, cu talpă din lemn şi aşa mai 
departe. Acoperământul de cap ţinea numai de imaginaţia fiecăruia... 


Britanicii, îmbrăcaţi în uniforme de vară, îi invidiau pe francezi pentru acele cojoace 
şi crimeennes călduroase. „Fără îndoială că astea sunt hainele potrivite de purtat aici”, 
scria familiei sale medicul militar George Lawson : 


Aş vrea ca şi militarii noştri să aibă aşa ceva... Mulţi dintre ei sunt aproape desculți şi fără 
cămăşi, cu mantalele tocite până la urzeală şi zdrenţuite, trebuind nu numai să le poarte 
ziua, ci şi să doarmă în ele noaptea, înveliţi doar cu pătura udă pe care şi-au adus-o din 
tranşeef. 


Comandanții aliaţi nu se prea gândiseră nici la adăposturile de care urmau să aibă 
nevoie soldaţii. Corturile pe care le aduseseră cu ei nu aveau izolaţie pe pământ şi nu 
îi protejau cu adevărat de intemperii. Multe au fost deteriorate iremediabil de furtună - 
cel puţin jumătate dintre cele folosite de regimentul căpitanului Tomkinson din Brigada 
de Cavalerie Uşoară, care se plângea că nu se putea trăi în acele corturi: „Apa răzbate 
prin ele în aşa măsură, că, atunci când toarnă cu găleata, pământul de dedesubt e inundat 
şi soldaţii sunt nevoiţi să stea în picioare toată noaptea împrejurul stâlpului”. Inspectând 
tabăra de la Kadîkoi, lordul Lucan a găsit un număr mare de corturi inadecvate campării. 
Erau „putrezite, rupte şi incapabile să-i adăpostească pe soldaţi”, aceştia fiind „aproape 
morţi de frig” şi suferind cumplit de diaree5. 

Ofițerii britanici erau mult mai bine adăpostiţi decât soldaţii lor. Majoritatea îşi 
puneau ordonanţele să le facă izolaţii, fie instalând o podea din lemn, fie săpând o groapă 
în interiorul cortului, pe care o căptuşeau apoi cu pietre. Unii i-au pus să le sape un 
adăpost în pământ pe care îl căptuşeau cu pietre şi îl acopereau cu crengi. Pe 22 noiembrie 
căpitanul William Radcliffe din Regimentul 20 le scria părinţilor săi : 


Lucrul la coliba mea avansează în ritm susţinut, nădăjduiesc să fiu „sub pământ” până ce 
se găteşte săptămâna. Prima dată s-a săpat o groapă, adâncă de un metru şi şase centimetri, 
lată de 2,5 metri şi lungă de 4 metri. Pe urmă în mijlocul fiecărui capăt se pune câte un 
stâlp, iar peste aceştia o traversă, prinsă cu frânghie, cuie sau orice se poate găsi; după 
aceea între pământ şi traversă se pun pari sau orice lemne pe care poţi să le ceri, să le 
împrumuţi ori să le şterpeleşti şi se prind tot aşa ; capetele acoperişului se umplu cu pietre, 

Iarna în Crimeea, vara în Crimeea de Henry Hope Crealock, căpitan în 
Regimentul 90 Infianterie Uşoară. Sub desen apare textul: „Soldatul britanic - cum 
se îmbrăca în toiul iernii în Crimeea - O grade la soare!!! Soldatul britanic, 
cum se îmbrăca în miezul verii în Crimeea - 100 de grade la umbră!!” 


glod şi pământ şi aşa se face acoperişul... Pereţii sunt laturile gropii şi facem acoperişul 
destul de înalt pentru ca un soldat să poată sta în picioare. Iar acum vine partea de sus a 
acoperişului, care e făcută în general din ramuri împletite între stâlpi, peste care se toarnă 
apoi glod şi pământ, dar eu vreau s-o fac mai bună şi pun deasupra, una peste alta, piei 
de cal şi de bou (caii murind în număr mare), nădăjduind că aşa, fără îndoială, n-o să lase 
apa să treacă. Aşa durează mai mult până e gata, fiindcă pieile trebuie tăbăcite, „într-un 
fel”. Eu şi [locotenentul] McNeil stăm în aceeaşi colibă, pe care am botezat-o deja „Abația 
Ascunzişului”. El face acum soba, o gaură într-un perete, iar coşul e din oale de tablă şi 
de lut. Ah! Abia aştept să stau lângă ea! 


La nivelul superior al ierarhiei sociale, ofiţerii britanici se bucurau de privilegii care, 
având în vedere ce îndurau soldaţii de rând, erau revoltătoare. Lordul Cardigan (care 
avea probleme medicale) dormea la bordul iahtului său personal, se delecta cu preparate 
culinare franceze şi avea o mulţime de musafiri din Marea Britanie. Unora dintre ofiţeri 
li s-a permis să-şi petreacă iarna la Constantinopol ori să se cazeze prin sate pe cheltuiala 
lor. „Cât priveşte confortul”, scria locotenentul Charles Gordon (viitorul „Chinez 
Gordon”), „te asigur, dragă - nu m-aş simţi mai confortabil în Anglia”. Contele Vitzthum 
von Eckstădt, ministrul saxon la Londra, nota ulterior că „mulţi ofiţeri englezi, care au 
trecut prin iarna aceea aspră, mi-au spus pe urmă surâzând că au aflat prima dată despre 
suferinţele [armatei] din ziare”$. 

Condiţiile confortabile care le erau îngăduite ofiţerilor britanici superiori contrastau 
izbitor cu situaţia ofiţerilor francezi, ce trăiau mai aproape de soldaţi. Într-o scrisoare 

trimisă familiei pe 20 noiembrie, căpitanul Herbe prezenta consecinţele pe care le-a avut 
furtuna asupra condiţiilor sale de viaţă : 


Soldaţii şi ofiţerii stau laolaltă într-un cort mic ; această instalaţie, excelentă pe vreme bună 
şi în timpul marşului, este grozav de nepotrivită când plouă multă vreme şi e frig. Pământul, 
frământat sub picioare, devine un strat de mâzgă, ce ajunge pretutindeni, toţi înotând în 
noroi prin tranşee şi prin tabără. Toată lumea e udă până la piele... În corturile astea, 
soldaţii dorm laolaltă, îndesaţi unii în alţii câte şase ; fiecare soldat are numai o pătură, 
aşa că întind pe glodul de sub ei trei pături şi se învelesc cu alelalte trei; iar raniţele pline 
le sunt perne”. 


În general, francezii erau mai bine instalaţi. Corturile lor erau nu doar mai spaţioase, 
ci majoritatea aveau drept protecţie împotriva vântului palisade din lemn ori ziduri de 
zăpadă ridicate de soldaţi. Francezii au construit diferite tipuri de adăposturi improvi- 
zate : colibe mari pe care soldaţii le numeau „muşuroaie de cârtiţă” (raupinieres) săpate 
în pământ la o adâncime de aproximativ un metru, având partea de jos căptuşită cu 
pietre, iar drept pereţi şi acoperiş ramuri împletite ; „corturi deschise” (rentes-abris) 
făcute din bucăţi de raniţe cusute unele de altele şi prinse de bețe înfipte în pământ ; şi 
corturi conice (tentes-coniques), suficient de mari pentru a adăposti 16 militari, făcute 
din prelate cusute între ele şi legate de un stâlp central. În toate aceste structuri se găseau 
cuptoare pentru gătit şi încălzire. „Soldaţii noştri ştiau să facă nişte cuptoare pe care 
aliaţii noştri englezi le admirau şi le invidiau”, îşi amintea Noir. 


Corpul acestor cuptoare era făcut uneori din lut, iar alteori din bucăţi mari de bombe lipite 
aşa încât să alcătuiască o boltă. Coşurile erau făcute din cutii de metal ori bucăţi de metal 
puse cap la cap. Mulțumită acestor cuptoare, soldaţii noştri se puteau încălzi când se 
întorceau din tranşee sau după ce stăteau de santinelă aproape morţi de frig; puteau să-şi 
usuce hainele şi să doarmă bine, fără să-i deştepte în toiul nopţii fierbinţeala aceea cumplită 
care îi chinuia pe săracii englezi. Soldaţii noştri au pus pe foc aşa de multe lemne, încât 
codrul de la Inkerman a fost ras de pe faţa pământului în câteva luni; nu au mai rămas 
nici un copac, nici un tufiş. Când ne-au văzut cuptoarele, englezii s-au plâns că am tăiat 
copacii... Dar ei nu se foloseau de aceste resurse. Soldaţii englezi nu voiau deloc să-şi 
zidească şi ei cuptoare ; nici să-şi taie singuri lemnele de foc nu prea se înghesuiau. Aşteptau 
să le dea totul administraţia, fără de care erau pierduţi€. 


Dispreţul pe care îl arăta Noir faţă de englezi era un lucru obişnuit în rândul francezilor, 
care considerau că aliaţii lor nu aveau capacitatea de a se adapta la condiţiile din teren. 
„Ah! Englezii ăştia sunt oameni curajoşi, neîndoielnic, dar nu ştiu decât să se lase 
omorâţi”, scria Herb pe 24 noiembrie familiei sale. 


Au nişte corturi mari încă de la începutul asediului şi încă nu ştiu cum să le ridice. Nici 
măcar nu au învăţat cum să sape un şănţuleţ împrejurul corturilor ca să nu lase ploaia şi 
vântul să răzbată! Mănâncă prost, cu toate că primesc raţii de două sau de trei ori mai 
mari decât cele ale trupelor noastre, şi cheltuiesc mai mult decât noi. Nu au tărie şi nu pot 
să facă faţă necazurilor şi lipsurilor. 


Chiar şi englezii erau nevoiţi să recunoască faptul că francezii erau mai bine organizaţi 
decât ei. „Vai, francezii sunt cu mult mai buni decât noi în toate privinţele!”, nota 

Fanny Duberly pe 27 noiembrie. „Unde sunt barăcile noastre? Unde sunt grajdurile 
noastre ? Toate zac la Constantinopol. Francezii îşi fac adăposturi în toate părţile în 
vreme ce noi stăm în glod şi caii şi soldaţii deopotrivă mor de frig, lucru care, vai, s-ar 
putea preîntâmpina aşa de uşor! Pretutindeni e la fel - aceeaşi delăsare grosolană şi 
aceeaşi proastă gospodărire. "9 

Spre deosebire de francezi, se pare că englezii nu au putut pune la punct un sistem 
de strângere a lemnelor de foc. Le-au acordat soldaţilor o raţie de cărbune pentru a face 
focul, însă, din cauza penuriei de furaje pentru animalele de tracţiune, transportul 
cărbunelui de la Balaklava până pe înălţimi s-a dovedit a fi prea dificil, astfel încât au 
trebuit să se descurce fără cărbuni, deşi, fireşte, ofiţerii îşi puteau trimite ordonanţele 
pe caii lor ca să le aducă. Soldaţii au suferit cumplit din cauza gerului din lunile 
decembrie şi ianuarie, înregistrându-se mii de cazuri de degerături, mai ales în rândul 
noilor recruți, care nu erau aclimatizaţi la iarna din Crimeea. Holera şi alte boli au făcut 
la rândul lor victime printre militarii slăbiţi. „I-am găsit pe soldaţi ca vai de capul lor; 
aproape că nu mai au ce pune pe foc, nemaigăsindu-se aproape deloc nici măcar rădăcini 
de tufişuri”, nota locotenent-colonelul Sterling din Brigada Scoţiană : 


Sunt îndreptăţiţi să primească raţii de cărbune ; dar nu au mijloacele ca să-l aducă şi au 
rămas aşa de puţini [din cauza bolilor], că nu se pot lipsi de câţi oameni trebuie ca să-l 
care 10 sau 1l kilometri de la Balaklava. Ca urmare, nu pot să-şi usuce ciorapii sau 
încălţările ; se întorc din tranşee cu degetele de la picioare degerate, cu picioarele umflate, 
cu degerături etc. ; încălţările le îngheaţă bocnă şi nu şi le mai pot pune în picioare. Aceia 
care încă, în pofida chinurilor îndurate, îşi fac datoria preferă adeseori să se ducă în tranşee 
fără încălțări sau le taie partea de la călcâi ca să le poată pune în picioare... Dacă situaţia 
asta mai durează, tranşeele or să trebuiască părăsite... Am auzit de soldaţi care plângeau 
îngenuncheaţi de durere. 


Dar la aprovizionarea cu alimente britanicii chiar erau la pământ în comparaţie cu 
francezii. „Mă doare sufletul să-i compar pe francezii şi englezii din tabăra asta”, îi 
scria generalul Simpson lordului Panmure. „Înzestrarea aliaţilor noştri e minunată. Văd 
şiruri neîntrerupte de care şi furgoane prevăzute cu toate cele necesare... cărând stocuri, 
provizii şi altele... Tot ce trebuie să aibă o armată merge ca pe roate la francezi — chiar 
şi coptul pâinii în fiecare zi —, totul sub control militar şi disciplinat”. Fiecare regiment 
francez avea un corp responsabil cu necesităţile esenţiale ale soldaţilor - aproviziona- 
rea cu alimente şi prepararea acestora, tratarea răniților şi aşa mai departe. În fiecare 
regiment erau un brutar şi o echipă de bucătari, care la rândul lor îşi aveau propriile 
vivandieres şi cantinieres, femei îmbrăcate într-o variantă modificată a uniformei regi- 
mentului, care, din cantinele lor mobile de campanie, vindeau mâncare şi băutură. 
Mâncarea era pregătită în comun - fiecare regiment având propria cantină şi bucătari 
desemnaţi -, pe când în tabăra britanică fiecare soldat îşi primea raţia individuală, 
urmând să şi-o gătească singur. Această diferenţă ne ajută să înţelegem cum au reuşit 
francezii să-şi menţină o stare de sănătate surprinzător de bună, în comparaţie cu bri- 
tanicii, chiar dacă primeau raţii de două ori mai mici decât ale aliaţilor şi de trei ori 
mai puţină carne. Abia în decembrie armata britanică a început să adopte sistemul francez 
de preparare a mâncării în cantităţi mari la cantine, iar din acel moment situaţia a început 
să se îmbunătăţească!!. 

O cantiniere în uniforma regimentului de zuavi, 1855 


C'est la soupe qui fait le soldat, spunea odată Napoleon. Supa era preparatul de bază 
al cantinelor franceze din Crimeea. Chiar şi în toiul iernii, când aprovizionarea cu 
alimente proaspete se afla la nivelul cel mai scăzut, francezii puteau conta pe furnizarea 
aproape continuă a unor alimente deshidratate : legume conservate, ce veneau sub formă 
de bucățele tari peste care nu trebuia decât să se toarne apă fierbinte, alături de carne 
proaspătă ori conservată, ca să iasă o supă sănătoasă ; biscuiţi din făină de grâu, care 
se puteau păstra mai multe luni şi care erau mai hrănitori decât pâinea deoarece conţineau 
mai puţină apă şi mai multă grăsime ; şi stocuri bogate de cafea boabe, fără de care 
soldatul francez nu putea trăi. „Nu beam decât cafea, caldă sau rece”, îşi amintea Charles 
Mismer, un tânăr dragon. „Pe lângă celelalte virtuţi ale sale, cafeaua stimulează nervii 
şi menţine curajul moral, este cea mai bună apărare împotriva bolii.” Au fost multe zile 
în care soldaţii francezi „au trăit doar cu un soi de supă făcută din cafea şi biscuiţi 
pisaţi”, scria Mismer, deşi în mod normal rațiile „erau alcătuite din carne sărată, untură 
şi orez şi, din când în când, carne proaspătă, dimpreună cu un supliment de vin, zahăr 
şi cafea ; numai pâinea mai lipsea câteodată, în schimb aveam biscuiţi, tari ca piatra, 
care trebuiau fărâmaţi ori făcuţi bucăţi cu toporul”!? 

Toate aceste bunuri erau disponibile imediat pentru că francezii puseseră la punct un 
sistem eficient de aprovizionare cu convoaie bine organizate de căruţe şi drumuri pavate 
între Kamieş şi liniile de asediu. Portul Kamieş era mult mai adecvat debarcării proviziilor 

decât Balaklava. În scurt timp au apărut depozite mari, abatoare, prăvălii particulare şi 
dughene în jurul golfului mare, în formă de potcoavă, în care trei sute de vase îşi puteau 
descărca marfa adusă din întreaga lume. Erau baruri şi bordeluri, hoteluri şi restaurante, 
inclusiv unul unde soldaţii plăteau un preţ fix pentru trei zile de orgie cu mâncare, vin 
şi femei, toate aduse din Franţa. „M-am dus la Kamieş”, scria Herbe familiei sale ; „a 
devenit un oraş adevărat”. 


Găseşti aici tot ce vrei; am văzut chiar şi două prăvălii de modă ce vindeau parfumuri şi 
pălării de la Paris - pentru cantinieres ! Am fost şi la Balaklava - ce comparaţie jalnică ! 
Barăcile ridicate în micul port sunt pline cu mărfuri de vânzare, dar totul este claie peste 
grămadă, fără vreo rânduială ori ceva care să-l încânte pe muşteriu. Mă mir că englezii au 
preferat-o ca bază de aprovizionare în loc de Kamieş.!? 


Balaklava era un port aglomerat şi haotic în care descărcarea proviziilor trimise de 
guvern trebuia să concureze cu comercianții particulari aparţinând practic tuturor naţiona- 
lităţilor din zona Mării Negre - greci, turci, evrei, tătari crimeeni, români, armeni, 
bulgari, chiar şi o mână de ruşi, cărora li s-a permis să rămână în oraş. „Dacă cineva 
ar vrea vreodată să clădească în Anglia o «Balaklava în miniatură»”, scria Fanny Duberly 
în decembrie, „îi voi spune care sunt ingredientele trebuincioase”. 


Ia un sat cu case şi bordeie dărăpănate şi peste poate de mizerabile; lasă-le să plouă 
într-însele, până ce se face o mocirlă scârnavă în care intri până la glezne; strânge cam 
1 000 de turci ciumaţi şi îndeasă-i de-a valma în case; omoară cam 100 pe zi şi îngroapă-i 
aşa încât abia să fie oleacă acoperiţi de pământ, lăsându-i să putrezească în voie - având 
grijă să aduci încontinuu provizii. Du într-o parte a plajei toţi caii de povară istoviţi, boii 
muribunzi şi cămilele extenuate şi lasă-i să moară de foame. Asta se va petrece, în general, 
cam în trei zile, după care, în scurtă vreme, vor începe să putrezească şi să pută. Strânge 
din apele portului toate măruntaiele animalelor sacrificate pentru a fi mâncate de ocupanţii 
celor 100 de nave, nemaivorbind de cei din oraş - care, alături de câte un trup de om ce 
pluteşte câteodată, ori întreg, ori dezmembrat, şi de lemne de pe navele eşuate, acoperă 
cam toată faţa apei -, şi fierbe-le înăbuşit într-un port îngust şi astfel vei avea o imitație 
bunicică a adevăratului spirit al Balaklavei.!% 


Pentru britanici Balaklava era doar începutul problemei. Proviziile nu puteau fi luate 
din port decât după ce le dădeau drumul funcţionarii comisariatului printr-un sistem 
complicat de formulare şi autorizaţii, toate completate în trei exemplare. Până să fie 
identificate şi autorizate de birocraţi ineficienţi, lăzi cu alimente şi baloţi de fân zăceau 
pe chei săptămâni la rând şi în cele din urmă putrezeau” Britanicii nu reuşiseră să 
construiască un drum ca lumea de la Balaklava până în taberele lor de pe înălțimile 
Sevastopolului, astfel încât fiecare ladă cu gloanţe, fiecare pătură şi fiecare biscuit trebuiau 
cărate de cai sau măgari 10-11 kilometri pe o cărare abruptă şi noroioasă. În decembrie 
şi ianuarie majoritatea acestor provizii au trebuit să fie duse până sus în braţe, câte 20 de 
kilograme deodată, fiindcă nu existau furaje pentru animale, care mureau pe capete. 


* Comisariatul era atât de incompetent, încât a acceptat încărcături de cafea boabe verde, nepră- 
jită în loc de ceai, băutura obişnuită a soldaţilor dintr-un imperiu bazat pe comerţul cu ceai. 
Prăjitul, râşnitul şi preparatul cafelei erau activităţi prea laborioase pentru aceştia, care aruncau 
boabele. 

Nu era vorba doar despre proastă organizare. Trupele britanice nu erau obişnuite 
să-şi caute singure hrană ori să-şi poarte de grijă. Recrutaţi mai ales din rândul celor 
fără pământ sau al orăşenilor săraci, nu aveau nimic din know-how-ul şi ingeniozitatea 
soldaţilor francezi, care ştiau să vâneze animale, să pescuiască în râuri şi în mare şi să 
transforme aproape orice în hrană. „Soldatul britanic s-a obişnuit ca orice masă”, 
conchidea Louis Noir, „să-i fie servită, atunci când e la război. Cu încăpăţânarea care 
stă la temelia firii lor, englezii ar prefera să moară de foame decât să-şi schimbe vreunul 
din obiceiurile lor”. Nefiind în stare să-şi poarte de grijă, soldaţii britanici depindeau 
foarte mult de nevestele care îi însoțeau pentru procurarea şi prepararea hranei, spălatul 
rufelor şi orice alte treburi gospodăreşti pe care francezii le făceau singuri - factor care 
explică numărul relativ mare de femei din armata britanică faţă de cea franceză (unde 
nu erau soţii de militari, ci doar cantinieres). Marianne Young din Regimentul 28 Infan- 
terie se plângea că soldatul britanic era, „cu raţia în mână, aproape mort de foame, 
fiindcă nu era în stare, cu trei pietre şi o cratiţă, s-o prefacă într-o mâncare gustoasă”, 
în timp ce „francezii nu strâmbau din nas cam la nimic din care se putea face mâncare”. 
Prindeau broaşte şi țestoase, pe care „le găteau după gustul lor”, scormoneau după ouă 
de broaşte-ţestoase şi considerau că şobolanii sunt o delicatesă. Medicul George Lawson 
a văzut cum un soldat a retezat picioarele unei broaşte vii şi l-a mustrat pentru această 
cruzime, dar francezul „a zâmbit uşor - pesemne din pricina ignoranței mele - şi, bătân- 
du-se cu mâna pe burtă, mi-a spus că sunt pentru bucătărie”!$. 

Faţă de francezi, britanicii mâncau prost, deşi — în primul rând - aveau carne şi rom 
din abundență. „Dragă nevastă”, scria pe 21 octombrie Charles Branton, un tunar 
semianalfabet din Batalionul 12 Artilerie Regală, „am pierdut multe vieţi prin Corora 
mor ca oile putrezite dar avem mâncare şi băutură din belşug. Avem câte două ţoiuri de 
rom pe zi din belşug carne de por sărată şi o jumătate de kil de biskuiţi şi să fi sigură 
că dacă am avea câte patru ţăoiri de rom ar fi mană cerească”. Pe măsură ce iarna lua 
locul toamnei, sistemul de aprovizionare se lupta cu cărarea noroioasă dintre Balaklava 
şi tabăra britanicilor, iar rațiile s-au tot micşorat. La mijlocul lunii decembrie nu mai 
existau deloc fructe ori legume - doar uneori suc de lămâie sau de limetă, pe care 
soldaţii îl puneau în ceai şi în rom ca să nu facă scorbut -, deşi ofiţerii ce dispuneau de 
mijloace personale puteau cumpăra de la prăvăliile din Balaklava şi Kadîkoi brânză şi 
jambon, bomboane de ciocolată şi ţigări, vinuri, şampanii, practic aproape orice, inclusiv 
coşuri cu delicatese de la Fortnum & Mason. Mii de soldaţi s-au îmbolnăvit şi au murit, 
inclusiv de holeră, care a reizbucnit în forţă. În ianuarie armata britanică mai dispunea 
numai de 1l 000 de soldaţi apți, mai puţin de jumătate din numărul celor pe care îi 
avusese cu două luni înainte. Pe 8 ianuarie, când îi scria tatălui său, soldatul John Pine 
din Brigada de Puşcaşi suferea de mai multe săptămâni de scorbut, dizenterie şi diaree : 


În cea mai mare parte a timpului de când suntem pe câmpul de luptă, am trăit cu raţii de 
biscuiţi şi carne sărată, din când în când mai primim carne proaspătă de vită şi o dată sau 
de două ori am avut oaie, dar e o scârboşenie de nu-ţi vine nici s-o dai unui câine englezesc, 
dar asta e tot ce se găseşte mai bun pe aici, aşa că trebuie să-i mulţumim lui Dumnezeu. 
Miriam [sora lui] zice că se trimit mulţi cârnaţi nemţeşti pentru soldaţi. Nădăjduiesc să-i 
trimită mai repede că chiar mi-ar prinde bine în clipa asta vreun kil... Chiar am făcut 
foamea în ultimele 5 sau şase săptămâni... Dacă dragul meu tată ai putea să-mi trimiţi într-o 
scrisoare nişte prafuri antiscorbutice ţi-aş rămâne foarte îndatorat căci mă cam chinuie 
scorbutul şi o să închei socotelile cu tine altă dată Dumnezeu să mă ajute. 

Starea lui Pine s-a agravat şi acesta a fost trimis la spitalul militar din Kulali, lângă 
Constantinopol, unde a murit în mai puţin de o lună. În administraţie domnea un 
asemenea haos, încât moartea sa nu a fost înregistrată, familia aflând abia peste un an 
ce se întâmplase, de la unul dintre camarazii săi!S. 

În scurt timp soldaţii britanici au devenit foarte demoralizaţi şi au început să critice 
autorităţile militare. „Cei de aici au mare nădejde că nu va mai dura mult până ce se va 
proclama pacea”, îi scria pe 4 februarie mamei sale locotenent-colonelul Mundy din 
Regimentul 33. „E bine şi frumos că lumea de acasă vorbeşte despre ordine marţială şi 
altele asemenea, dar noi toți care ne aflăm aici ne-am cam săturat să îndurăm atâtea 
greutăţi, să vedem cum ne mor soldaţii cu miile numai din delăsare.” Soldatul Thomas 
Hagger, sosit la sfârşitul lunii noiembrie odată cu întăririle Regimentului 23, scria 
familiei sale : 


Îmi pare rău să spun că soldaţii care a fost aici înaintea mea nu au avut măcar o cămaşă 
curată 2 Luni cei de acasă cred că trupele de aicia sunt bine îngrijite îmi pare rău să spun 
că se poartă cu ei mai rău ca cu câinii de acasă pot să le spun locuitorilor bătrânei Anglii 
că soldaţi de aicia nu ar voi decât să meargă iar acasă nu îi vor lua înapoi aşa de uşor nu 
e frica de lupte ci purtarea cea mai rea faţă de noi. 


Alţii au scris unor ziare pentru a dezvălui relele tratamente din armată. Colonelul 
George Bell din Regimentul (Regal) 1 a întocmit pe 28 noiembrie o scrisoare către 
The Times : 


Toate prăpădeniile sunt asupra noastră, boală şi moarte şi goliciune şi raţii nesigure de 
carne sărată. Nici un strop de rom de două zile, singurul care-l mai poate ţine pe soldat 
pe picioare. Dacă dispare şi ăsta, suntem pierduţi. Legătura cu Balaklava e tare grea, te 
înfunzi până la genunchi preţ de aproape zece kilometri. Roţile nu se pot urni şi bietele 
animale de povară, prăpădite şi înfometate, nu au puterea să treacă prin noroi nici măcar 
când nu sunt încărcate. Caii - de cavalerie, de artilerie, cei de luptă ai ofiţerilor şi cei de 
povară - mor cu zecile în fiecare noapte acolo unde sunt priponiţi, de frig şi de foame. 
Chiar mai rău, oamenii mor pe capete. Am văzut azi nouă din Bat[alionul) 1 Regt Regal 
zăcând Morți într-un Cort şi alţi 15 muribunzi! Toţi atinşi de holeră... Săracii soldaţi nu 
au niciodată spinarea uscată, singurul lor rând de zdrenţe atârnă ferfeniţă pe ei, se duc 
noaptea în tranşee uzi până la piele, zac acolo în apă, glod şi zloată până dimineaţa, se 
întorc cu cârcei la Cortul Spit[al], ticsit şi flendurit de furtună, zac acolo într-un aer puturos, 
destul chiar numai ca el să răspândească boli, şi mor în chinuri. Asta nu e o plăsmuire, e 
datoria mea de comandant să văd şi să mă străduiesc să alin suferinţele şi lipsurile 
camarazilor mei umili, dar viteji. Nu pot s-o fac, nu am nici o putere. În secţia asta de 
spital, atât de prost alcătuită încă de la bun început, nu sunt mai de nici unele. Cel mai 
mult se plâng medicii din Regte, ca şi mulţi dintre doctorii Statului-Major. 


Scrisorii, pe care a încheiat-o a doua zi, Bell i-a adăugat un post-scriptum adresat per- 
sonal editorului ziarului, prin care îl ruga să-i publice misiva, terminând cu următoarele 
cuvinte : „Îmi este frică să spun pe şleau cum stau lucrurile pe aici”. Pe 29 decembrie 
The Times a publicat scrisoarea într-o versiune mai îndulcită (purtând data de 12 decem- 
brie), însă Chiar şi aşa, după cum aprecia Bell ulterior, fusese de ajuns ca să-i distrugă 
cariera!?. 

Dintr-un reportaj din The Times a aflat pentru prima oară publicul britanic despre 
condiţiile cumplite pe care le îndurau răniții şi bolnavii. Pe 12 octombrie, la micul dejun, 
cititorii au fost şocaţi să afle de la corespondentul la Constantinopol al ziarului 7he 
Times, 'Thomas Chenery, „că din punct de vedere medical nu s-au făcut destule pregătiri 
pentru a fi îngrijiţi cum se cuvine răniții” ce fuseseră aduşi din Crimeea la spitalul 
militar din Scutari, aflat la o distanţă de 500 de kilometri. „Nu numai că nu sunt destui 
chirurgi — ceea ce, s-ar putea spune, era inevitabil —, nu numai că nu sunt surori medicale 
şi infirmiere - asta ar putea fi o hibă a sistemului de care nu se face nimeni vinovat -, 
dar ce se va spune când se va afla că nu este nici măcar pânză din care să se facă bandaje 
pentru răniţi ? ” Un editorial revoltat publicat a doua zi pe prima pagină de John Delane, 
redactorul-şef al ziarului The Times, a provocat o avalanşă de scrisori şi de donaţii, 
ducând la înfiinţarea de către Sir Robert Peel, fiul fostului prim-ministru, a unui Fond 
Crimeean Times pentru Ajutorarea Bolnavilor şi Răniţilor. Multe scrisori se axau pe 
faptul scandalos că armata nu avea infirmiere în Crimeea - neajuns pe care acum multe 
femei binevoitoare voiau să-l remedieze. Printre acestea se număra şi Florence Nightingale, 
directoarea neremunerată a spitalului pentru femei din Harley Street, prietenă de familie 
cu Sidney Herbert, secretar de stat la Ministerul de Război. Aceasta i-a scris doamnei 
Herbert oferindu-se să recruteze o echipă de infirmiere pentru Orient în aceeaşi zi în 
care Sidney Herbert i-a scris lui Nightingale rugând-o să facă exact acelaşi lucru : 
scrisorile s-au intersectat la poştă. 

Britanicii erau cu mult în urma francezilor în privinţa structurilor medicinei pentru 
bolnavi şi răniţi. Cei ce vizitau spitalele militare din Crimeea şi Constantinopol erau 
impresionați de curăţenia şi ordinea ce domneau acolo. Existau echipe de infirmiere, 
majoritatea recrutate din congregația surorilor de caritate înfiinţată de Vincențiu de Paul, 
ce îşi desfăşurau activitatea sub îndrumarea medicilor. „Am găsit aici lucrurile într-o 
stare cu mult mai bună decât la Scutari”, scria un englez care a vizitat spitalul de la 
Constantinopol : 


Erau mai multă curăţenie, mai mult confort şi mai multă grijă ; paturile erau mai frumoase 
şi mai bine aranjate. Aerisirea era excelentă, iar din câte am putut vedea ori afla, nu lipseau 
nici de unele. Îngrijirea celor cu rănile cele mai primejdioase a fost încredinţată mai ales 
Surorilor de Caritate, care au un ordin (Sfântul Vincențiu de Paul) stabilit aici. Se zice că 
nu sunt destule cuvinte de laudă pentru cutezanţa, vigoarea şi stăruința acestor femei 
minunate. La Scutari totul era trist şi tăcut. Poate mohorât şi cumplit ar fi nişte cuvinte 
mai potrivite. Aici am văzut că totul era plin de viaţă şi de veselie. Aşa erau vechii mei 
prieteni, soldaţii francezi, jucând domino pe marginea patului şi răsucindu-şi ţigări ori 
discutând... Mi-a făcut plăcere şi să aud ce frumos vorbea doctorul cu ei. Mon gargon ori 
mon brave se lumina la faţă când se apropia doctorul. 


Căpitanul Herbe a fost dus la spital în acel an. Într-o scrisoare trimisă familiei prezenta 
regimul de aici : 


Ciocolată dimineaţa, prânzul la 10 şi cina la 5. Doctorul vine înainte de 10, mai făcând o 
vizită la 4. lată meniul de azi-dimineaţă : 

Tres bon potage au tapioca 
Câtelette de mouton jardiniere 
Volaille rotie 
Pommes de terre roties 
Vin de Bordeaux de bonne qualite en carafe 
Raisins frais et biscuits 


Înmiresmat de briza mării care adie prin ferestrele noastre mari, meniul acesta, după cum 


vă puteţi da seama, este foarte alinător şi ar trebui să ne facă bine în scurtă vreme!8. 


Rata mortalităţii la francezii răniţi şi bolnavi a fost considerabil mai scăzută decât 
ratele britanicilor în prima iarnă de război (dar nu şi în a doua, când pierderile de vieţi 
cauzate de boli au fost cumplite). Pe lângă curăţenia din spitalele franceze, factorul 
principal a constat în existenţa unor centre de tratament în apropierea frontului şi a unui 
personal medical auxiliar în fiecare regiment, soldaţi cu pregătire în acordarea primului 
ajutor (soldats panseurs) care îşi puteau ajuta pe câmpul de luptă camarazii răniţi. Marea 
greşeală a britanicilor a fost să-şi transporte majoritatea bolnavilor şi răniților din 
Crimeea până la Scutari — un drum lung şi neplăcut pe nave de transport supraaglomerate 
care rareori aveau la bord mai mult de doi medici. Raglan luase această decizie din 
considerente pur militare („Să nu ne stea în drum răniții”) şi nu voia să plece urechea 
la protestele că răniții şi bolnavii nu erau în stare să facă un drum atât de lung şi aveau 
nevoie de tratament cât mai repede posibil. Pe una dintre nave, Arzhur the Great, 384 de 
răniţi au fost întinşi pe punți, cât mai înghesuiți, cam ca pe corăbiile cu sclavi, morţii 
şi muribunzii zăcând lângă răniţi şi bolnavi, fără aşternuturi, perne ori pături, lighene 
cu apă ori ploşti, alimente ori medicamente, în afară de cele din cufărul navei, pe care 
căpitanul nu îngăduia să le folosească nimeni. Temându-se să nu se răspândească holera, 
principalul agent al marinei militare responsabil cu transporturile, căpitanul Peter Christie, 
a ordonat ca toţi militarii atinşi de boală să fie îmbarcaţi pe o singură navă, Kangaroo, 
pe care încăpeau, cel mult, 250 de oameni, dar care, în momentul când era gata să 
pornească spre Scutari, avea înghesuiți la bord vreo 500 de militari. După cum descria 
situaţia Henry Sylvester, un ajutor de chirurg în vârstă de 23 de ani şi unul din cei doi 
doctori de pe navă, „era o privelişte înspăimântătoare, cu morţii şi muribunzii, bolnavii 
şi convalescenţii zăcând laolaltă pe punte de-a valma”. Căpitanul a refuzat să pornească 
pe mare cu o navă atât de supraîncărcată, însă în cele din urmă Kangaroo a ridicat ancora 
având la bord aproape 800 de pacienţi, deşi fără Sylvester, care a plecat spre Scutari la 
bordul navei Dunbar. Numărul morţilor de pe aceste nave a fost înspăimântător: pe 
Kangaroo şi Arthur the Great câte patruzeci şi cinci de morţi; pe Caduceus, o treime 
dintre pasageri au murit înainte de a ajunge la spitalele din Scutari!?. 

Şi ruşii au înţeles necesitatea de a-i trata pe răniţi cât mai repede posibil, deşi 
condiţiile din spitalele lor erau cu mult mai rele decât ceea ce avea să găsească Florence 
Nightingale la Scutari. Un rus, Nikolai Pirogov, a fost unul dintre pionierii chirurgiei 
de război pe care alte naţiuni au ajuns s-o aplice abia în Primul Război Mondial. Deşi 
puţin cunoscut în afara Rusiei, unde este considerat un erou naţional, contribuţia lui 
Pirogov la medicina pe câmpul de luptă e cel puţin la fel de importantă ca realizările 
lui Florence Nightingale în timpul Războiului Crimeii. 

Nikolai Pirogov 


Născut la Moscova în 1810, Pirogov şi-a început studiile medicale l Universitatea 
din Moscova la vârsta de doar 14 ani şi la 25 de ani a devenit profesor la Universitatea 
Germană din Dorpat”, după care a fost numit profesor de chirurgie la Academia Militară 
Medicală de la Sankt-Petersburg. În 1847 s-a aflat alături de armata rusă în Caucaz, unde 
a iniţiat utilizarea eterului, fiind primul chirurg ce a folosit anestezia pe un câmp de 
operaţiuni militare. Între 1847 şi 1852, Pirogov a prezentat beneficiile eterului în nume- 
roase publicaţii de limbă rusă, dar puţini medici din afara Rusiei au aflat de articolele 
sale. Pirogov a subliniat că, în afară de faptul că elimina durerea şi şocul prin anestezie, 
eterul administrat răniților ajunşi la spital îi menținea calmi şi îi împiedica să intre în 
colaps, astfel încât chirurgul putea alege mai bine între cazurile care necesitau o operaţie 
imediată şi cele ce puteau aştepta. Cea mai mare realizare a lui Pirogov a constat în 
acest sistem de triaj iniţiat de el în timpul Războiului Crimeii. 

Pirogov a ajuns în Crimeea în decembrie 1854. A fost revoltat de haosul şi de com- 
portamentul inuman faţă de bolnavi şi răniţi. Mii de soldaţi răniţi fuseseră trimişi în 
Perekop cu care deschise în condiţii de ger, mulţi ajungând acolo aproape morţi de frig 
ori cu membrele degerate, astfel încât era nevoie de amputare. Alţii fuseseră abandonaţi 


* În prezent, Universitatea din Tartu, principala universitate a Estoniei (n.tr.). 

în grajduri murdare sau lăsaţi pe marginea drumului din lipsa unor mijloace de transport. 
Era o lipsă cronică de utilităţi medicale, cauzată nu în ultimul rând de corupţie. Doctorii 
vindeau medicamentele şi le dădeau propriilor pacienţi surogate mai ieftine, pretinzând 
mită pentru un tratament adecvat. Spitalele se luptau să facă faţă numărului enorm de 
răniţi. În momentul debarcării aliaţilor, ruşii aveau în spitalele din Crimeea locuri pentru 
2 000 de soldaţi, dar după Alma acest număr a fost depăşit cu 6 000 de răniţi, iar după 
Inkerman s-a dublat?0. 

Condiţiile din spitalele Sevastopolului erau cu adevărat groaznice. La două săptămâni 
după bătălia de la Alma, chirurgul din regimentul lui Chodasiewicz a vizitat spitalul naval : 


EI l-a găsit plin de răniţi ale căror răni nu mai fuseseră pansate din ziua bătăliei de la 
Alma, în afară de bandaje pe care şi le-au făcut singuri, sfâşiindu-şi cămăşile. În clipa când 
a intrat în cameră, a fost înconjurat de o mulţime de creaturi jalnice, ce şi-au dat seama 
că e doctor ; unii din ei, cu cioturi de braţe înfăşurate în zdrenţe murdare, strigau la el să-i 
ajute. Duhoarea din locul acela era cumplită. 


Majoritatea chirurgilor din aceste spitale aveau o instruire precară, fiind mai curând un 
soi de „meşteşugari rurali” decât doctori, după cum aprecia un ofiţer rus. Practicând o 
chirurgie de mântuială folosind cuțite murdare de măcelărie, ştiau prea puţin despre 
necesitatea igienei sau despre riscurile infecțiilor. Pirogov a descoperit oameni amputaţi 
ce zăcuseră mai multe săptămâni în propriul sânge?. 

Îndată ce a ajuns la Sevastopol, Pirogov a început să impună ordinea în spitale, 
implementându-şi treptat sistemul de triaj. În memoriile sale relatează cum a ajuns la 
aceasta. Atunci când a preluat în Adunarea Nobiliară responsabilitatea pentru principalul 
spital, situaţia era haotică. După un bombardament puternic, răniții erau aduşi fără nici 
o ordine, muribunzii fiind amestecați printre cei ce aveau nevoie de îngrijiri urgente şi 
cei cu răni uşoare. La început, Pirogov s-a ocupat de cei răniţi grav, pe măsură ce veneau, 
spunându-le infirmierelor să-i ducă direct pe masa de operaţie ; dar, când se concentra 
asupra unui caz, soseau iar şi iar oameni răniţi grav ; nu mai putea face faţă. Prea mulţi 
mureau până să poată fi trataţi în timp ce el opera pacienţi prea grav răniţi pentru a 
putea fi salvaţi. „Mi-am dat seama că nu are rost şi m-am hotărât să fiu mai tranşant şi 
mai chibzuit”, îşi amintea el. „Simpla organizare a infirmeriei era cu mult mai însemnată 
pentru salvarea vieților decât activitatea medicală.” Soluţia lui era o formă simplă de 
triaj pe care a pus-o pentru prima oară în practică în timpul bombardării Sevastopolului, 
pe 20 ianuarie. Aduşi în marea sală a Adunării, răniții erau mai întâi sortaţi pe grupuri 
în funcţie de ordinea şi prioritatea tratamentului de urgenţă. Existau trei grupuri princi- 
pale : cei grav răniţi care aveau nevoie de ajutor erau operaţi în altă încăpere cât mai 
curând posibil ; cei răniţi uşor primeau un număr de ordine şi li se spunea să aştepte în 
barăcile din apropiere până când chirurgii se puteau ocupa de ei; şi cei care nu puteau 
fi salvaţi şi erau duşi într-o casă de odihnă, unde se aflau în grija unor asistente medicale, 
surori şi preoţi până mureau?. 

În povestirea lui „Sevastopolul în decembrie”, Tolstoi îşi poartă cititorii prin marea 
Sală : 


Nici n-ai deschis bine uşa şi te izbesc priveliştea şi duhoarea celor patruzeci-cincizeci de 
oameni mutilaţi sau cu răni grave, unii pe paturi, cei mai mulţi pe jos... Acum. dacă ai 

nervii tari, intri pe uşa din stânga: în încăperea aceea se pansează şi se operează. Vei 
vedea acolo doctori care, cu braţele pline de sânge până la coate şi cu chipuri palide şi 
abătute, au de lucru lângă un pat pe care, cu ochii deschişi şi spunând ca în delir vorbe 
fără şir amestecate cu altele simple şi zguduitoare, zace un rănit sub efectul cloroformului. 
Doctorii fac respingătoarea, dar binefăcătoarea operaţie de amputare. Vei vedea cum cuțitul 
curb, ascuţit pătrunde în trupul alb, sănătos; vei vedea cum, cu un strigăt înfiorător, 
sfâşietor şi blestemând, rănitul îşi vine brusc în simţiri, vei vedea cum felcerul aruncă 
într-un colţ braţul tăiat... vei vedea războiul nu ca pe ceva drept, frumos şi strălucitor, cu 
muzică şi răpăit de tobe, cu steaguri fluturând şi generali jucându-şi caii, ci vei vedea 
războiul cu adevărata lui faţă - cu sânge, cu chinuri, cu moarte...%. 


Utilizarea anestezicelor le-a permis lui Pirogov şi echipei sale de chirurgi să lucreze 
extrem de repede, făcând peste o sută de amputări în cele şapte ore de lucru zilnice, 
operând simultan la trei mese (Criticii spuneau că folosea un „sistem industrial”). A ela- 
borat un nou tip de amputare la nivelul gleznei, menţinând o parte din osul călcâiului 
ca punct de sprijin suplimentar pentru osul piciorului, şi, în general, când amputa, tăia 
mult mai jos decât ceilalţi doctori ca să minimizeze trauma şi hemoragia, despre care 
înţelesese că este cel mai mare pericol. În primul rând, Pirogov era conştient de pericolele 
infecțiilor (despre care credea că sunt provocate de vapori contaminaţi) şi avea grijă să-i 
separe pe pacienţii operaţi ce aveau rănile curățate de cei ale căror răni supurau şi 
prezentau semne de cangrenare. Prin toate aceste măsuri inovatoare, Pirogov a obţinut 
rate de supravieţuire mult mai mari decât britanicii sau francezii —- până la 65% pentru 
amputările de braţ. Pentru amputările de coapsă, cele mai periculoase şi mai frecvente 
în armatele participante la Războiul Crimeii, Pirogov avea o rată de supravieţuire de 
aproximativ 25%, pe când în spitalele britanice şi franceze nu supravieţuia decât unu 
din zece amputaţi??. 

Britanicii erau mult mai puţin entuziasmați de utilizarea anestezicului decât ruşii sau 
francezii. La scurt timp după ce armata britanică a plecat de la Varna spre Crimeea, 
medicul principal, dr. John Hall, a emis o notă prin care îi avertiza pe chirurgii din 
armată „să nu utilizeze cloroformul în cazul şocului puternic pricinuit de răni grave prin 
împuşcare... căci, oricât de barbar ar părea, durerea sfredelitoare pricinuită de bisturiu 
este un stimulent puternic ; şi este mult mai bine să auzi un om ţipând ca din gură de 
şarpe decât să-l vezi cum se afundă tăcut în mormânt”. Părerile medicilor britanici erau 
împărţite în ceea ce priveşte noua ştiinţă a anesteziei. Unii se temeau că folosirea 
cloroformului va slăbi capacitatea pacientului de a-şi reveni, iar alţii credeau că utilizarea 
acestuia în chirurgia de război era nepractică din cauza crizei de medici calificaţi care 
să-l administreze. Asemenea atitudini aveau o legătură directă cu concepţiile privind 
suportarea durerii ce erau probabil specifice ideii britanicilor despre bărbăţie („să-şi păs- 
treze cumpătul”). Părerea că soldatul britanic este imun la durere era foarte răspândită. 
După cum scria un doctor din Crimeea : 


Până acum nimeni nu a zugrăvit cu adevărat curajul soldaţilor. Îşi râd de durere şi rareori 
se dau bătuţi în faţa morţii. Acest triumf al minţii asupra trupului e cu totul minunat. Acasă, 
dacă li s-ar smulge sau li s-ar zdrobi un mădular, i-ai aduce leşinaţi şi într-o stare de colaps 
îngrozitor. Aici vin cu un braţ bălăngănindu-li-se ori cu un cot ciuruit şi zic doar: „Domnule 
doctor, vă rog, grăbiţi-vă ; nu sunt chiar terminat şi mă pot duce înapoi să văd ce se 
petrece ! ”. Şi mulţi dintre vitejii aceştia, cu cioturile înfăşurate în ştergare muiate în apă 

rece, se târau în spatele liniilor de luptă, privind desfăşurarea bătăliei, în vreme ce proiec- 
tilele explodau în jurul lor şi gloanţele le spulberau iarba la picioare. Vă zic adevărul 
adevărat că i-am îndepărtat laba piciorului unui ofiţer, un căpitan - care a stăruit să fie 
aburcat înapoi pe cal şi a zis că era în stare să lupte, acum că „piciorul i-a fost pansat”?%. 


Asemenea francezilor, şi Pirogov acorda o mare importanţă rolului jucat în spital de 
infirmiere. Acestea ajutau la triajul răniților şi îi alinau. Le administrau medicamente, 
le aduceau ceai sau vin, scriau scrisori pentru familiile acestora şi le acordau sprijin 
spiritual muribunzilor. Afecţiunea infirmierelor a cucerit inimile multor soldaţi, care 
adesea le asemuiau cu mamele lor. „Este uimitor”, îi scria Pirogov soţiei sale, „cum 
prezenţa unei femei, frumos îmbrăcată, printre cei care ajută la spital alină chinurile 
soldaţilor şi le uşurează suferinţa”. Pirogov a încurajat iniţiativele unor rusoaice de viţă 
nobilă de a recruta echipe de infirmiere pentru Crimeea. Marea ducesă Elena Pavlovna, 
cumnata de origine germană a ţarului”, a fondat, la scurt timp după vestea înfrângerii 
de la Inkerman, Comunitatea Sfintei Cruci. Primul său grup de 34 de asistente medicale 
l-a urmat pe Pirogov în Crimeea, ajungând la Simferopol pe 1 decembrie, după ce au 
străbătut cu greu peste o mie de kilometri pe drumuri desfundate, venind de la Sankt- 
Petersburg. Majoritatea erau fiicele, soțiile ori văduvele unor militari, iar unele proveneau 
din familii de comercianţi, preoţi şi funcţionari ai statului din mica nobilime, deşi, 
fireşte, nu aveau experienţa condiţiilor aspre dintr-o zonă de conflict şi în scurt timp 
multe dintre ele s-au molipsit de tifos şi de alte boli contagioase care făceau ravagii 
printre militari. Pirogov le-a împărţit pe infirmiere în trei grupuri : cele care aveau să-i 
îngrijească pe răniţi şi să ajute la operaţii ; cele care administrau medicamente ; şi cele 
însărcinate cu întreţinerea generală a spitalului. Pentru Aleksandra Stahova, care a fost 
repartizată în sala de operaţii, prima amputare a constituit o încercare, peste care a trecut 
însă cu bine, după cum scria familiei : 


Am fost la două operaţii ale lui Pirogov ; la una am amputat un braţ, iar la ailaltă un picior; 
şi, cu voia lui Dumnezeu, nu am leşinat, fiindcă la prima, când i-am tăiat braţul, a trebuit 
să-l ţin de spate pe săracul om şi pe urmă să-i pansez rana. Vă scriu despre dârzenia mea 
doar ca să staţi liniştiţi că nu mă tem de nimic. Dacă aţi şti ce mare mulţumire pot să am 
ajutându-i pe suferinzii aceştia — nici nu vă închipuiţi cât de mult preţuiesc doctorii prezenţa 
noastră aici?$, 


Şi în Crimeea, femei din diverse comunităţi se organizaseră în echipe de asistente 
şi se duseseră la infirmeriile şi spitalele de campanie de pe câmpurile de luptă din jurul 
Sevastopolului. Printre acestea se afla şi Daşa Sevastopoliskaia, fata care îi îngrijise pe 
răniţi la Alma şi care lucra cu Pirogov în blocul operator din clădirea Adunării Nobiliare. 
O alta a fost Elizaveta Hlopotina, soţia unui comandant de baterie rănit la cap în bătălia 
de la Alma, ce îşi urmase soţul în luptă şi era asistentă medicală la spitalul de campanie 
de la Kacea. Pirogov era plin de admiraţie faţă de curajul acestor femei şi a combătut 
vehement obiecțiile militarilor, care se opuneau prezenţei femeilor în rândul soldaţilor, 
pentru a se organiza şi mai multe echipe de infirmiere. În cele din urmă influenţa marii 
ducese şi-a spus cuvântul, iar ţarul a acceptat să recunoască activitatea Comunităţii 


* Născută Charlotte de Wiirttemberg, înainte de căsătoria cu marele duce Mihail Pavlovici din 
1824 prinţesa a fost primită în Biserica Ortodoxă Rusă şi a ales numele Elena Pavlovna. 

Sfintei Cruci. O bună parte din activităţile medicale anterioare ale acesteia în Crimeea 
au fost finanţate de marea ducesă, care achiziţionase materiale medicale, inclusiv pre- 
ţioasa chinină, prin intermediul relaţiilor de familie din Anglia, şi le depozitase în pivniţa 
locuinţei sale din Palatul Mihailovski de la Sankt-Petersburg. Dar, odată ce s-a primit 
binecuvântarea ţarului, au început să curgă donaţii din partea aristocrației ruse, a comer- 
cianţilor, a funcţionarilor de stat şi a Bisericii. În ianuarie au sosit la Sevastopol încă 
două contingente de asistente medicale organizate de Comunitate, al doilea condus de 
Ekaterina Bakunina, fiica guvernatorului Sankt-Petersburgului şi verişoara anarhistului 
revoluţionar Mihail Bakunin (în acel moment încarcerat în Fortăreaţa Petru şi Pavel din 
capitala rusă). La fel ca mulţi din clasa superioară a Rusiei, îşi petrecuse verile copilăriei 
în Crimeea şi a fost îngrozită de invadarea staţiunii ei preferate de vacanţă. „Nu mi-am 
putut închipui că acest frumos colţişor al marelui nostru imperiu ar putea deveni un 
brutal teatru de război.”2 

Florence Nightingale a avut acelaşi elan administrativ ca şi marea ducesă. Născută 
într-o familie de industriaşi înstăriți din Derbyshire, a primit o educaţie mai bună decât 
cei mai mulţi dintre bărbaţii ce făceau parte din guvernul Marii Britanii, în rândul cărora 
familia ei avea relaţii, chiar dacă, din cauza faptului că era femeie, a fost nevoită să-şi 
limiteze activităţile la domeniul filantropiei. Animată de credinţa ei creştină, a devenit 
infirmieră la vârsta de 25 de ani, deşi părinţii ei s-au opus categoric, lucrând la început 
ca reformator social printre săraci şi apoi într-o comunitate luterană de la Kaiserswerth- 
am-Rhein, lângă Dusseldorf, în Germania, unde a văzut cum aveau grijă de bolnavi 
pastorul Theodor Fliedner şi diaconesele lui. Absolvind cursurile de la Kaiserswerth în 
1851, Nightingale a aplicat principiile de asistenţă medicală învăţate aici la spitalul din 
Harley Street, unde a preluat postul de directoare în august 1853. Aceste principii - 
salubritatea elementară şi buna organizare internă a secţiilor - avea să le implementeze 
şi în Crimeea. Ideile sale nu aveau nimic nou. Medicii britanici din Crimeea erau foarte 
conştienţi de beneficiile igienei şi ordinii în spital. Principala lor problemă legată de 
transformarea acestor idealuri de bun-simţ în politici active consta în lipsa personalului 
şi a resurselor necesare - problemă pe care Nightingale avea s-o rezolve doar parţial. 

Ca secretar la Ministerul de Război, Herbert a numit-o pe Nightingale administrator 
al Instituţiei Infirmierelor de pe lângă Spitalele Generale Engleze din Turcia, deşi nu şi 
în Crimeea, unde nu a avut autoritate până în primăvara anului 1856, cu puţin înainte 
de sfârşitul războiului. Poziţia lui Nightingale era precară : oficial se subordona ierarhiei 
militare, dar Herbert i-a dat indicaţii să-i raporteze eşecurile Serviciului Militar Medical, 
iar întreaga ei carieră avea să depindă de lupta ei acerbă împotriva birocraţiei acestuia, 
care în principiu se opunea prezenţei femeilor ca infirmiere pe front sau în apropierea 
acestuia. Nightingale avea o fire autoritară, dar pentru a-şi pune în aplicare schimbările 
organizatorice şi pentru a câştiga respectul militarilor a trebuit să-şi controleze infirmie- 
rele cu o mână de fier. Nu exista un corp de infirmiere profesioniste din care să-şi poată 
selecta echipa cu care mergea în Turcia, astfel încât, cu ajutorul doamnei Herbert, a 
trebuit să şi-o alcătuiască singură. Criteriile ei de selecţie au fost strict funcţionale: a 
preferat femei mai tinere din clasele inferioare, care, în opinia ei, nu s-ar fi dat înapoi 
de la munca şi condiţiile grele de pe front; şi, pentru a le supraveghea activitatea, a 
implicat un grup de călugăriţe cu experienţă, considerându-le o concesie practică făcută 
catolicilor irlandezi ce constituiau o treime din masa soldaţilor de rând; dar a respins 

sute de cereri din partea unor femei bine intenţionate aparţinând clasei de mijloc, ale 
căror sensibilităţi se temea că le vor face „mai puţin ascultătoare”. 

Nightingale şi echipa ei de 38 de infirmiere au ajuns la Scutari pe 4 noiembrie 1854, 
la timp pentru transportul numărului mare de răniţi în bătălia de la Balaklava. Francezii 
preluaseră deja cele mai bune clădiri pentru spitalele lor, iar cele rămase pentru britanici 
erau extrem de aglomerate şi într-o stare îngrozitoare. Răniţii şi muribunzii zăceau alături 
de bolnavi în paturi şi pe saltele înghesuite pe pardoseala murdară. În situaţia în care 
atât de mulţi sufereau de diaree, singurele toalete erau nişte hârdaie mari din lemn puse 
prin saloane şi pe coridoare. Aproape că nu exista apă, ţevile vechi fiind stricate, iar 
sistemul de încălzire nu funcţiona. La doar câteva zile după sosirea lui Nightingale, 
Situaţia s-a înrăutățit, alte sute de răniţi umplând spitalul în urma bătăliei de la Inkerman. 
Starea acestor oameni era „cu adevărat jalnică”, după cum nota în jurnalul său Walter 
Bellew, ajutor de chirurg la Spitalul Hyder Paşa de lângă Scutari: „Mulţi au fost daţi 
de pe vase deja morţi, alţii au murit în drum spre spitale, iar restul erau într-o stare 
cum nu se poate mai jalnică ; straiele le erau pline de mizerie şi de dejecţii alvine [din 
abdomen], mâinile şi feţele negre de praf de puşcă, glod şi c şi trupurile literalmente 
pline de vermină”. Soldaţii mureau câte 50-60 pe zi; îndată ce unul îşi dădea ultima 
suflare, era cusut în pătura sa şi înmormântat într-o groapă comună de lângă spital în 
timp ce alt pacient îi lua locul în pat. Infirmierele lucrau non-stop ca să-i hrănească şi 
să-i spele pe militari, să le dea medicamente şi să-i aline în pragul morţii. Multe dintre 
infirmiere nu au putut face faţă tensiunii şi au început să bea, unele plângându-se de 
stilul autoritar al domnişoarei Nightingale şi de munca de slugă pe care o făceau. Acestea 
au fost trimise acasă de Nightingale?8. 

Până la sfârşitul lunii decembrie Nightingale avea la dispoziţie o a doua echipă de 
infirmiere şi deţinea controlul asupra Fondului Crimeean Times, ceea ce i-a permis să 
achiziţioneze provizii şi medicamente pentru toate spitalele britanice din Scutari. Putea 
acţiona din proprie iniţiativă, fără impedimente din partea autorităţilor militare, care se 
bazau pe autoritatea ei financiară şi administrativă ca să-i scape de dezastrul medical în 
care se aflau. Nightingale era un administrator capabil. Chiar dacă impactul ei a fost 
supraestimat (iar contribuţia medicilor, a surorilor medicale şi a farmaciştilor britanici 
aproape complet trecută cu vederea) de cei care i-au creat ulterior un cult, fără îndoială 
că ea a pus lucrurile în mişcare la principalul spital din Scutari. A reorganizat bucătăriile, 
a cumpărat boilere noi, a angajat turcoaice ca spălătorese şi le-a supravegheat activitatea, 
ca şi curățirea saloanelor, şi, după ce muncea 20 de ore pe zi, îşi făcea vizitele de noapte, 
spunându-le vorbe de mângâiere creştinească soldaţilor, în rândul cărora şi-a dobândit 
numele Doamna cu Lămpaşul. Însă, în ciuda tuturor eforturilor sale, rata mortalităţii a 
început să crească în mod alarmant. În luna ianuarie, 10% din întreaga armată britanică 
din Orient a murit din cauza bolilor. În februarie, rata mortalităţii pacienţilor din Scutari 
a fost de 52%, după ce crescuse de la 8%, cât se înregistra în noiembrie, când a sosit 
Nightingale. În total, în iarna aceea, în cele patru luni de după furtună, la spitalele din 
Scutari au murit 4 000 de soldaţi, majoritatea fără să fi fost răniţi. Publicul britanic a 
fost oripilat de numărul vieților pierdute. Cititorii ziarului The Times cereau explicaţii, 
iar la începutul lunii martie o comisie sanitară a guvernului a sosit la Scutari pentru a 
face investigaţii. Comisia a constatat că principalul spital era construit peste o hazna, 
iar Canalizarea avea scurgeri ce contaminau apa de băut. Nightingale nu era conştientă 

de pericol, fiind convinsă că infecțiile sunt cauzate de vapori contaminaţi, însă instalaţiile 
Sanitare din spital erau evident inadecvate. Soldaţii aflaţi în grija ei ar fi avut şanse mai 
mari de supravieţuire în orice sat turcesc decât în spitalele ei din Scutari. 


* 


În Marea Britanie, Franţa şi Rusia, publicul urmărea aceste evoluţii cu un interes şi 
o îngrijorare tot mai mari. Prin intermediul articolelor publicate zilnic în ziare, al 
fotografiilor şi al desenelor din periodice, oamenii aveau acces imediat la ultimele ştiri 
despre război şi o imagine mai clară a realităţilor acestuia decât în timpul oricăruia 
dintre conflictele anterioare. Reacţiile lor la ştiri au devenit un factor major în calculele 
autorităţilor militare, confruntate cu critici publice de o intensitate nemaiîntâlnită vreo- 
dată pe timp de război. Acesta a fost primul război din istorie în care opinia publică a 
jucat un asemenea rol crucial. 

Marea Britanie se afla pe primul loc în privinţa apetitului pentru ştiri. Reportajele 
despre suferinţele soldaţilor şi chinurile îndurate de răniţi şi de bolnavi creaseră o stare 
de îngrijorare la nivel naţional în legătură cu situaţia armatelor aliate campate pe 
înălțimile de lângă Sevastopol. Gerul crâncen din Marea Britanie în acea iarnă nu a făcut 
decât să amplifice aceste sentimente de îngrijorare faţă de situaţia soldaţilor aflaţi în 
Rusia. A avut loc o mobilizare puternică în sprijinul Fondului Crimeean 7imes, ca şi al 
Fondului Patriotic Regal pentru ajutorarea soțiilor şi familiilor soldaţilor, oameni de 
toate categoriile donând bani, trimițând pachete cu alimente şi tricotând haine călduroase 
(inclusiv cagulele numite balaclava helmets care au fost inventate atunci). Însăşi regina 
l-a anunţat pe ducele de Cambridge că „toată partea femeiască” de la Castelul Windsor, 
inclusiv ea, „tricotează de zor pentru armată”? 

Marea Britanie, mai mult decât orice altă ţară de pe continent, se bucura de o presă 
liberă, iar acum această libertate se manifesta din plin. Eliminarea în 1855 a taxei de 
timbru pentru ziare a dus la ieftinirea publicaţiilor, pe care şi le permitea de acum şi un 
muncitor. Pe lângă numeroase scrisori din partea unor ofiţeri şi soldaţi, în timpul 
Războiului Crimeii a apărut un nou tip de „corespondent de război”, care aducea 
evenimentele de pe câmpul de luptă la micul dejun al clasei mijlocii. În războaiele 
anterioare, ziarele se bazaseră pe „agenţi” amatori - de obicei diplomaţi ori ofiţeri 
autorizaţi din cadrul forţelor armate - care să trimită relatări (tradiţie ce a durat până 
la sfârşitul secolului al XIX-lea, când tânărul Winston Churchill, fiind ofiţer de armată, 
scria articole despre Sudan). În general aceste rapoarte se bazau pe comunicate militare 
şi puteau fi cenzurate de autorităţi ; rareori se întâmpla ca un agent să includă şi mărturii 
despre evenimente la care asistase el însuşi. Lucrurile au început să se schimbe în anii 
1840 şi la începutul anilor 1850, când, în zone importante, ziarele au apelat tot mai 
mult la corespondenţi străini, precum Thomas Chenery, corespondent al cotidianului 
The Times la Constantinopol din martie 1854, care a dezvăluit condiţiile groaznice din 
spitalele din Scutari*. 

Apariţia vapoarelor cu abur şi a telegrafului a permis ziarelor să-şi trimită propriii 
reporteri într-o zonă de război şi să le publice articolele peste doar câteva zile. În timpul 
Războiului Crimeii ştirile au circulat mai rapid pe măsură ce s-au construit, în etape, 
reţele de telegraf care să lege zona de conflict de capitalele europene. La începutul 
campaniei din Crimeea o ştire putea ajunge la Londra cel mai repede în cinci zile : două 

cu vaporul de la Balaklava la Varna şi trei călare până la Bucureşti, cea mai apropiată 
legătură prin telegraf. În iarna anului 1854, după ce francezii au construit o linie de 
telegraf până la Varna, ştirile se puteau transmite în două zile ; iar la sfârşitul lui aprilie 
1855, când britanicii au instalat un cablu submarin între Balaklava şi Varna, informaţiile 
puteau ajunge la Londra în câteva ore* 

Erau importante nu numai rapiditatea în transmiterea ştirii, ci şi caracterul sincer şi 
detaliat al textelor pe care publicul le putea citi zilnic în ziare. Necenzuraţi, corespon- 
denţii din Crimeea scriau pe larg pentru cititori al căror apetit pentru ştiri despre război 
a dus la o explozie a ziarelor şi revistelor. Prin descrierile sugestive ale luptelor, ale 
condiţiilor şi suferințelor cumplite îndurate de soldaţi, corespondenţii aduceau războiul 
în casele tuturor şi permiteau pubiicului să se implice activ în dezbaterile despre felul 
cum ar trebui purtat acest război. Niciodată nu au mai trimis atâţia cititori scrisori 
ziarului The Times şi altor cotidiene ca în timpul Războiului Crimeii - aproape toate cu 
observaţii şi păreri despre modalităţi de îmbunătăţire a campaniei"” Niciodată clasele 
mijlocii britanice nu se mai mobilizaseră în aşa măsură din punct de vedere politic. Ceea 
ce se întâmpla în lume ajungea chiar şi în zonele rurale izolate. În captivantele sale 
memorii, poetul Edmund Gosse îşi aminteşte de impactul pe care l-a avut războiul asupra 
familiei sale, membri retraşi ai unei mici secte creştine din zona rurală a Devonului: 
„Declaraţia de război împotriva Rusiei a adus cu sine prima suflare a vieţii din afara 
sihăstriei noastre calviniste. Părinţii mei luau zi de zi câte un ziar, lucru pe care nu îl 
mai făcuseră niciodată înainte, şi se discuta cu aprindere despre întâmplări din locuri 
pitoreşti, pe care eu şi tata le căutam pe hartă”?l. 

Apetitul publicului pentru descrieri vii ale campaniei din Crimeea era nemăsurat. 
Turişti de război ca Fanny Duberly îşi aveau asigurat un public nerăbdător să le citească 
mărturiile de la faţa locului. Dar de cel mai mare interes se bucurau ilustrațiile. Lito- 
grafiile se puteau reproduce repede şi destul de ieftin în periodice precum săptămânalul 
The Illustrated London News, care a înregistrat o creştere uriaşă a vânzărilor în timpul 
Războiului Crimeii. Fotografiile stârneau interesul publicului mai mult decât orice - 
acestea păreau să prezinte o imagine „realistă” a războiului -, iar albumele de fotografii 
ale lui James Robertson şi Roger Fenton, deveniți faimoşi în timpul Războiului Crimeii, 
s-au vândut foarte bine. Fotografia abia îşi făcea intrarea în scenă - publicul britanic 
admirase entuziasmat prezentările fotografice de la Marea Expoziţie din 1851 -, iar 
acesta era primul război fotografiat şi „văzut” de public în timpul desfăşurării luptelor. 


* 'Telegrafele erau destinate utilizării militare ; jurnaliştilor nu li se permitea să le blocheze cu 
reportaje lungi, astfel încât exista un decalaj între ştirea de primă pagină a unui ziar, care 
ajungea prin cablu, şi articolul complet, ce sosea ulterior cu vaporul. Din acest motiv existau 
adesea ştiri false — cea mai celebră din The Times publicată pe 2 octombrie 1854, care anunţa 
căderea Sevastopolului pe baza comunicării prin telegraf a victoriei de la Alma şi a primei 
corespondențe trimise de Russell din Crimeea, în care descria debarcarea trupelor aliate. 
Abia pe 10 octombrie a ajuns la Londra reportajul complet al lui Russell despre Alma, când 
deja situaţia reală fusese clarificată de telegrame ulterioare. 

**  Vicarul Joseph Blakesley, care semna „Un preot din Hertfordshire”, a trimis atât de multe 
scrisori lungi ziarului The Times, prezentându-şi cunoştinţele despre orice legat de război, 
de la clima din Crimeea până la caracterul Rusiei, încât şi-a câştigat faima de istoric popular 
şi a fost chiar numit ulterior de rege şef al Catedrei de istorie la Universitatea din Cambridge, 
deşi nu avea acreditare academică. 

Existau dagherotipuri din Războiul Mexicano-American din 1846-1848 şi imagini obţi- 
nute prin calotipie ale Războiului Anglo-Birmanez din 1852-1853, dar acestea erau 
doar nişte imagini primitive şi înceţoşate în comparaţie cu fotografiile din Războiul 
Crimeii, ce păreau atât de „fidele” şi de „realiste”, o „fereastră deschisă spre realităţile 
războiului”, după cum remarca la vremea respectivă un ziar. De fapt, nu erau nici pe 
departe aşa. Limitările procesului colodiului (în care placa de sticlă necesita până la 20 
de secunde de expunere) făceau imposibilă fotografierea mişcării (deşi tehnicile s-au 
îmbunătăţit, acest lucru putându-se realiza în timpul Războiului Civil din America, la 
începutul anilor 1860). Majoritatea fotografiilor lui Robertson şi ale lui Fenton erau 
portrete în poziţii statice şi studiate şi peisaje, imagini inspirate din stiluri de pictură 
după gustul şi sensibilităţile pieţei căreia i se adresau, reprezentată de clasa mijlocie. 
Deşi amândoi văzuseră multă moarte, nici unul din ei nu a înfăţişat aşa ceva în fotografii — 
deşi Fenton a făcut o referire simbolică în poza sa cea mai cunoscută, Valea Umbrei 
Morților, un peisaj pustiu presărat cu ghiulele (pe care le-a pus mai multe laolaltă pentru 
a face imaginea mai dramatică) —, fiindcă imaginile lor trebuiau să fie compatibile cu 
concepţia predominantă în societatea victoriană că acesta era un război just şi îndrep- 
tăţit. Descrierea cosmetizată a războiului în lucrările lui Robertson se datora mai mult 
presiunilor comerciale decât vreunei cenzuri, însă în cazul lui Fenton, fotograf regal 
trimis în Crimeea într-o anumită măsură şi pentru a contracara descrierea negativă a 
campaniei de către The Times şi alte ziare, a existat fără îndoială un element de propa- 
gandă. De exemplu, pentru a asigura publicul că soldaţii britanici aveau îmbrăcăminte 
călduroasă, Fenton a făcut portretul unor soldaţi purtând cizme adecvate şi cojoace 
trimise cu puţin timp în urmă de guvern. Dar Fenton a ajuns în Crimeea abia în martie 
1855, iar portretul a fost realizat abia la mijlocul lunii aprilie, până când se pierduseră 
multe vieţi din cauza gerului şi nu mai era de mult nevoie de asemenea haine călduroase. 
La temperaturile din aprilie de 26 de grade, soldaţii lui Fenton probabil că nu mai puteau 
de cald??. 

Dacă aparatul de fotografiat al lui Fenton minţea, nu acelaşi lucru se putea spune şi 
despre reportajele lui William Russell din 7he Times, care făceau tot posibilul să 
informeze publicul britanic despre ceea ce se întâmpla cu adevărat în război. Russell a 
fost reporterul din Crimeea cel mai important şi cu articolele cele mai citite. Născut în 
1820 lângă Dublin, într-o familie anglo-irlandeză, Russell a început să lucreze pentru 
The Times în 1841, în timpul alegerilor din Irlanda. În februarie 1854, când a fost trimis 
de John Delane, redactorul-şef al ziarului, în Malta împreună cu Brigada Gărzilor, 
Russell nu scrisese decât despre un mic război de frontieră între Danemarca şi Prusia 
în 1850. Delane i-a promis comandantului suprem al armatei că Russell se va întoarce 
până de Paşti, dar jurnalistul şi-a petrecut următorii doi ani alături de armata britanică, 
scriind aproape zilnic reportaje despre ultimele evenimente din Crimeea şi dezvăluind 
multe dintre eşecurile autorităţilor militare. Originea anglo-irlandeză a lui Russell a con- 
ferit scrierilor sale o detaşare critică de corpul ofițeresc britanic, a cărui incompetenţă 
nu a ezitat niciodată s-o condamne. El era în mod clar solidar cu soldaţii de rând, dintre 
care o treime erau irlandezi, faţă de care avea o atitudine relaxată ce îi încuraja să 
vorbească. Henry Clifford îl descria astfel : 


„„„un irlandez mitocan şi de doi bani, un catolic apostat... dar are darul limbuţiei şi îşi 
foloseşte condeiul la fel de bine ca limba, ştie cântece bune, bea rachiul şi apa oricui şi 

Valea Umbrei Morților (1855) 


fumează oricât de multe ţigări de foi i-ar da tinerii ofiţeri nătângi, iar în tabără cei mai 
mulţi îl socotesc un „băiat de viaţă”. E taman omul potrivit ca să-i tragă de limbă, mai 
ales pe ăia mai tineri*?. 


Autorităţile militare îl dispreţuiau pe Russell. Raglan îi sfătuise pe ofiţeri să nu stea 
de vorbă cu reporterul, susţinând că acesta era un pericol pentru securitate. El era nemul- 
ţumit în special de publicarea în 7he Times a unor scrisori din partea unor ofiţeri şi sol- 
daţi care evidenţiau condiţiile deplorabile pe care le îndurau militarii. Se zvonea că presa 
plătea pentru asemenea scrisori, unele nefiind destinate publicării, ci oferite ziarelor de 
rude. Autorităţile militare, care puneau mai mult preţ pe loialitate şi obedienţă decât pe 
bunăstarea trupelor, erau revoltate de autorii scrisorilor ce se răzvrătiseră. „Ofițerii scriu 
scrisori mai absurde şi mai ticăloase ca orişicând, dacă nu cumva The Times le născoceşte 
pentru ei, oricum e foarte rău şi nedemn de un militar”, afirma plin de furie maiorul 
Kingscote din Gărzile Scoţiene şi membru al statului-major. „Eu încă zic că soldaţii 
sunt foarte voioşi şi par a fi mereu binedispuşi. Pe ofiţeri nu îi văd prea mult, dar bag 
de seamă un lucru, şi anume că, pe cât le curge mai mult sânge de nobil în vene, pe 
atâta bombăne mai puţin, spre deosebire de ceea ce zice The Times.” 

Raglan a trecut la atac. Pe 13 noiembrie i-a scris ducelui de Newcastle, ministrul de 
Război, susţinând că The Times publicase informaţii ce puteau fi utile pentru duşman. 
Desigur, au existat informaţii că ruşilor le crescuse moralul după ce aflaseră din articolele 
lui Russell despre deficitele de aprovizionare şi starea precară a trupelor (ţarul însuşi le 
citise la Sankt-Petersburg). Ca răspuns la scrisoarea lui Raglan, adjunctul procurorului 
militar, William Romaine, le-a adresat un avertisment reporterilor britanici din Crimeea, 
iar Newcastle le-a scris redactorilor-şefi ai ziarelor pentru care lucrau aceştia. Dar Delane 

Soldaţi din Regimentul 68 în uniformă de iarnă (1855) 


s-a împotrivit acestor încercări de îngrădire a libertăţii presei. Considerându-l pe Raglan 
incompetent, a apreciat că dezvăluirea proastei administrări a armatei era o chestiune 
de interes naţional şi nu a dat ascultare argumentelor privind securitatea naţională. Pe 
23 decembrie un editorial din The Times acuza înaltul comandament de incompetenţă, 
letargie oficială şi, poate cel mai dăunător într-un conflict care începea să aibă tot mai 
multă legătură cu o luptă politică mai extinsă între idealul profesional al meritocraţiei 
şi vechea lume a privilegiilor aristocraților, nepotism evident în numirea cadrelor 
personale ale lui Raglan (nu mai puţin de cinci dintre aghiotanţii săi îi erau nepoți). 

În cele din urmă Raglan şi-a pierdut răbdarea, iar pe 4 ianuarie i-a scris din nou lui 
Newcastle, efectiv acuzându-l pe Russell de trădare : 


'Trec peste cusururile pe care condeierul le găseşte în toate şi la toţi, oricât de bine cumpănite 
ar fi acuzele sale ca să stârnească nemulţumire şi să încurajeze indisciplina, dar vă rog să 
vă gândiţi dacă agentul plătit al împăratului Rusiei şi-ar putea sluji mai bine stăpânul decât 
corespondentul ziarului cu cel mai mare tiraj din Europa... Eu tare mă îndoiesc, acum, 
când comunicațiile sunt aşa de rapide, că o armată britanică poate fi menţinută multă vreme 
în prezenţa unui duşman puternic, duşman ce are la dispoziţie, prin mijlocirea presei 
britanice, iar de la Londra prin telegraf până la statul său major, toate amănuntele care îi 
sunt de trebuinţă despre numărul, starea şi înzestrarea forţelor adversarului său*. 


Newcastle nu a fost impresionat. El simţea deja presiunea politică provocată de campania 
ziarului The Times. Scandalul privind starea în care se afla armata ameninţa guvernul. 
Alăturându-se şi el celor care criticau tot mai mult administraţia militară, Newcastle i-a 
cerut lui Raglan să-i demită pe generalii Airey şi Estcourt, şeful intendenţei şi, respectiv, 

adjutantul general al armatei, în speranţa că astfel va satisface cererea publicului de a 
cădea capete. Raglan nu a vrut să renunţe la ei - nu părea să creadă că la înaltul coman- 
dament ar exista cineva vinovat de dificultăţile armatei -, dar a acceptat bucuros reche- 
marea lordului Lucan, căruia îi reproşa (absolut pe nedrept) sacrificarea Brigăzii de 
Cavalerie Uşoară. 

Până pe 12 februarie, când Lucan a primit ordinul de rechemare, presa şi criticile 
publice răsturnaseră guvernul. Pe 28 ianuarie două treimi din Camera Comunelor vota- 
seră o moţiune propusă de parlamentarul radical John Roebuck care cerea numirea unui 
comitet care să examineze starea armatei şi comportamentul ministerelor responsabile 
de aceasta - în fapt, un vot de neîncredere pentru felul cum condusese guvernul campania 
războiului. Roebuck nu voise să răstoarne guvernul - principalul lui scop fusese să 
susţină responsabilitatea parlamentului -, dar presiunile exercitate asupra guvernului au 
depăşit cadrul parlamentului: acestea veneau din partea publicului şi a presei. A doua 
zi Aberdeen a demisionat, iar peste o săptămână, pe 6 februarie, regina i-a cerut lui 
Palmerston, politicianul pe care îl agrea cel mai puţin, acum în vârstă de 70 de ani, să-şi 
alcătuiască primul guvern. Palmerston era preferatul claselor mijlocii patriote - prin 
cultivarea presei, captase imaginaţia publicului britanic cu politica sa externă agresivă 
pe care oamenii ajunseseră s-o considere o personificare a caracterului lor naţional şi a 
idealurilor populare - şi acum populaţia aştepta ca el să scape campania din Crimeea 
de generalii incompetenţi. 

„În stadiul de civilizaţie în care ne aflăm”, proclama împăratul francez în 1855, 
„reuşita armatelor, oricât de strălucite ar fi ele, este trecătoare. În realitate opinia publică 
este cea care dobândeşte ultima victorie”. Ludovic-Napoleon era foarte conştient de 
puterea presei şi a opiniei publice - în ascensiunea sa la putere se bazase pe ele - şi din 
acest motiv în timpul Războiului Crimeii presa franceză a fost cenzurată şi controlată 
de guvern. Editorialele erau în general „plătite” de susţinători ai guvernului şi, din punct 
de vedere politic, se plasau adesea la dreapta faţă de punctul de vedere împărtăşit de 
majoritatea cititorilor ziarului. Napoleon privea războiul drept un mod de a câştiga 
sprijin popular pentru regimul său şi îl purta ţinând cont de reacţia publicului. El i-a 
dat instrucţiuni lui Canrobert (vestit pentru ezitările sale) să nu ordone un asalt „dacă 
nu este cu desăvârşire sigur că rezultatul va fi în favoarea noastră şi, totodată, să nu se 
încerce nimic dacă s-ar sacrifica multe vieţi”35. 

Sensibil la criticile din partea populaţiei, Napoleon a ordonat poliţiei să culeagă 
informaţii ca să afle ce spunea lumea despre război. Informatorii ascultau conversații 
particulare, predici ale preoţilor şi discursuri ale oratorilor, iar ceea ce auzeau se con- 
semna în rapoarte întocmite de procurori şi prefecţi locali. Potrivit acestor rapoarte, 
francezii nu fuseseră niciodată în favoarea războiului, iar cum armata nu reuşise să 
obţină o victorie rapidă, deveneau tot mai nerăbdători şi mai critici faţă de continuarea 
acestuia. Frustrarea lor viza în mare măsură conducerea lui Canrobert şi „laşitatea” 
prinţului Napoleon, care părăsise Crimeea după Inkerman şi revenise în ianuarie în 
Franţa, unde (cochetând cu opiniile opoziţiei împotriva războiului) şi-a făcut apoi cunos- 
cută părerea că Sevastopolul era „de nepătruns” şi că asediul ar trebui ridicat. Prefecţii 
deja raportau că este posibil ca lehamitea faţă de război să se transforme în opoziţie faţă 
de guvern. Henri Loizillon, un genist aflat în tranşeele franceze din faţa Sevastopolului, 
i-a auzit pe soldaţi spunând că s-ar pune la cale o revoluţie, cu greve şi demonstraţii în 
Franţa împotriva mobilizării unor trupe suplimentare. „Umblă zvonuri cum nu se poate 

mai îngrijorătoare”, scria el familiei. „Nu se vorbeşte decât de revoluţie: Parisul, 
Lyonul, toate marile oraşe vor fi în stare de asediu ; la Marsilia oamenii se vor ridica 
împotriva îmbarcării trupelor ; toată lumea vrea pace şi se pare că toţi sunt gata să 
plătească aproape orice preţ pentru asta.” La Paris un nerăbdător împărat al francezilor 
era pe bună dreptate îngrozit de violenţa revoluţionară - în urmă cu numai şase ani şi 
jumătate mulţimea ieşise pe baricade pentru a răsturna Monarhia din Iulie — şi a făcut 
planuri detaliate pentru a face faţă oricăror noi tulburări în capitală. În centrul Parisului 
s-au construit clădiri „care să poată adăposti trupe în caz de răscoală”, o informa el pe 
regina Victoria, iar „pe aproape toate străzile s-a pus” macadam „pentru ca populaţia 
să nu mai ia pietre din pavaj ca până acuma, pour en faire des barricades”. Pentru a 
pune capăt criticilor din partea populaţiei faţă de război, a conchis că sosise momentul 
să-şi asume un control mai ferm asupra înaltului comandament şi să meargă el însuşi în 
Crimeea pentru a grăbi cucerirea Sevastopolului şi a readuce glorie numelui Napoleon:f. 

În Rusia erau disponibile foarte puţine informaţii publice despre război. Pentru 
întreaga zonă a Mării Negre exista un singur ziar, Buletinul de Odessa (Odesskii Vestnik), 
dar acesta nu avea corespondent în Crimeea şi publica doar ştirile esenţiale despre război, 
de obicei cu o întârziere de două sau trei săptămâni. Cenzura strictă limita foarte mult 
ceea ce se putea publica în presă. Ştiri despre Bătălia de la Alma, de exemplu, au apărut 
în Buletinul de Odessa abia pe 12 octombrie, adică la 22 de zile după eveniment, când 
înfrângerea a fost prezentată drept o „retragere tactică sub ameninţarea unui număr şi 
mai mare de duşmani pe ambele flancuri şi dinspre mare”. Atunci când acest buletin 
laconic şi mincinos nu a satisfăcut publicul cititor, care auzise zvonuri despre căderea 
Sevastopolului şi distrugerea Flotei Mării Negre, ziarul a publicat un raport mai detaliat 
pe 8 noiembrie, la 49 de zile după bătălie, în care se recunoştea înfrângerea, dar nu se 
pomenea nimic de fuga panicată a trupelor ruseşti ori de superioritatea puşcaşilor inamici 
ale căror arme copleşiseră muschetele depăşite ale infanteriei ţarului. Pur şi simplu 
publicului nu i se putea spune că armata rusă fusese prost condusă sau că se afla, din 
punct de vedere tehnic, în urma armatelor Europei”. 

În lipsa unor informaţii oficiale în care să poată avea încredere, publicul educat dădea 
crezare zvonurilor. O englezoaică ce trăia la Sankt-Petersburg a remarcat nişte „idei 
caraghioase” despre război în rândul claselor superioare, care erau „ţinute cu totul în 
neştiinţă de toate relatările guvernamentale”. Se zvonea, de exemplu, că Marea Britanie 
încerca să ridice Polonia împotriva Rusiei, că India era pe punctul de a cădea în mâinile 
ruşilor şi că americanii vor veni să ajute Rusia în Crimeea. Mulţi erau convinşi că se 
semnase un tratat militar cu Statele Unite” „Păreau că îl privesc pe preşedintele Statelor 


* Zvonurile despre America aveau un sâmbure de adevăr. În general opinia publică din Statele 
Unite a fost prorusă în timpul Războiului Crimeii. Aboliţioniştii din Nord simpatizau cu 
puterile occidentale, dar Sudul sclavagist era ferm de partea Rusiei, o economie bazată pe 
şerbie. Existau o simpatie generală faţă de Rusia ca perdant care lupta împotriva Angliei, 
vechiul inamic imperial, precum şi o teamă că, dacă Marea Britanie ar câştiga războiul împo- 
triva Rusiei, ar fi mai înclinată să se amestece iar în treburile Statelor Unite. Relaţiile dintre 
SUA şi Marea Britanie fuseseră problematice în ultimii ani din cauza îngrijorărilor manifestate 
la Londra cu privire la pretenţiile teritoriale ale Americii asupra Canadei şi planurile acesteia 
de a invada Cuba (Clarendon declarase cabinetului britanic că, în cazul invadării Cubei, Marea 
Britanie va fi nevoită să declare război Americii). Izolaţi în Europa, ruşii au dezvoltat relaţii 
cu SUA în timpul Războiului Crimeii. S-au apropiat datorită inamicului comun - englezii -, 

Unite cu tot atâta respect cu care îşi priveşte un marinar ancora de rezervă pe furtună”, 
scria englezoaica anonimă. În Rusia americanii erau sărbătoriţi şi copleşiţi de onoruri 
şi „păreau mai degrabă încântați”, adăuga ea. 


Este ciudat ca nişte cetăţeni ai unei naţii republicane ca Statele Unite să fie aşa de încântați 
de titluri, ordine, stele şi alte tinichele de felul acesta... Chiar în ziua când am plecat [de 
la Sankt-Petersburg], un ataşat de la ambasada lor le-a arătat prietenilor mei, tare entuzias- 
mat, ouăle de Paşti pe care i le dăruiseră prinţesa cutare, contesa cutărică şi mai mulţi înalţi 
dregători de la curte ; le-a mai arătat şi portretele familiei imperiale, pe care, zicea el, voia, 
când se va înturna la New York, să le agaţe pe perete, ca odoare ale casei. 


Poliţia se străduia să oprească răspândirea zvonurilor, deşi se spunea că avea informatori 
pretutindeni. Englezoaica povestea despre două femei chemate la birourile contelui Orlov, 
şeful Secţiei a Treia, poliţia secretă, după ce fuseseră auzite exprimându-şi într-o cafenea 
îndoielile în privinţa celor publicate de presa rusă despre război. „Am aflat că au fost 
mustrate aspru şi li s-a ordonat să creadă tot ce se scria cu aprobarea guvernului. "38 
Războiul a provocat reacţii diferite în toată societatea rusă. Invadarea Crimeii a re- 
voltat cercurile educate, care, în mod patriotic, rememorau anul 1812. Totuşi, în mod 
ironic, revolta publicului părea să se îndrepte în cea mai mare parte împotriva englezilor 
decât a francezilor, care, ca urmare a victoriei ruşilor asupra lui Napoleon, erau trataţi 
„drept un popor prea neimportant şi neajutorat ca să merite vreun alt sentiment decât 
cea mai adâncă milă şi compasiune”, potrivit englezoaicei noastre anonime de la 
Sankt-Petersburg. Anglofobia avea o tradiţie îndelungată în Rusia. În anumite cercuri 
ale înaltei societăţi „perfidului Albion” i se reproşa totul. „Auzindu-i cum vorbesc, ţi-ai 
închipui că toate relele trebuie puse pe seama influenţei britanice”, scria englezoaica. 
În saloanele din Sankt-Petersburg era un lucru comun să se afirme că Anglia fusese 
agresorul din cauza căruia izbucnise războiul şi că finanţele engleze constituiau esenţa 
problemei. Unii spuneau că englezii declanşaseră războiul pentru a intra în posesia 
minelor de aur din Siberia ; alţii că voiau să-şi extindă imperiul în Caucaz şi Crimeea. 
Toţi îl considerau pe Palmerston elementul motrice al politicii britanice şi cel vinovat 
de nefericirile lor. În bună parte a continentului european, Palmerston era detestat ca 
simbol al britanicilor agresivi şi necinstiţi, care propovăduiau comerţul liber şi libertatea 
ca mijloc de a promova în lume propriile interese economice şi imperiale. Dar ruşii 
aveau un motiv aparte pentru a-l dispreţui pe omul de stat care se aflase în fruntea 
politicii antiruse a Europei. Potrivit englezoaicei de la Sankt-Petersburg, numele lui 
Palmerston şi Napier, amiralul ce a condus campania din Marea Baltică, „le stârneau 


deşi de partea rusă persistau anumite suspiciuni faţă de americanii republicani şi de partea 
americană în legătură cu monarhia ţaristă despotică. Ruşii şi americanii au semnat contracte 
comerciale. O delegaţie militară americană (din care făcea parte şi George B. McClellan, 
viitorul comandant al armatei Nordului în primele etape ale Războiului Civil) a plecat în Rusia 
ca să ofere consultanță armatei. Cetăţeni americani au trimis în Rusia arme şi muniții 
(producătorul de arme Samuel Colt oferindu-se chiar să trimită pistoale şi puşti). Voluntari 
americani s-au dus în Crimeea ca să lupte de partea ruşilor ori să lucreze pentru aceştia ca 
genişti. 40 de doctori americani au fost ataşaţi departamentului medical al armatei ruse. Aceasta 
a fost perioada în care SUA au propus pentru prima oară achiziţionarea Americii Ruse, cum 
era numită Alaska, vânzare ce a avut loc în 1867. 

claselor de jos o spaimă aşa de mare”, încât femeile îşi speriau copiii să meargă la 
culcare zicându-le „că vine amiralul englez ! ”. 


Iar printre bărbaţii de rând, după ce au terminat toate vorbele de ocară care le-au putut 
trece prin cap (iar limba rusă este foarte bogată în această privinţă), unul s-a întors spre 
celălalt şi i-a zis: „Eşti un câine de englez! ”. Au mai urmat vreo câteva amabilităţi, pe 
care le-au încheiat numindu-se unul pe celălalt „Palmerston ! ”, fără să aibă nici cea mai 
vagă idee ce însemna cuvântul acela ; însă, în toiul urii şi răzbunării, au zbierat „Napier ! ”, 
ca şi cum acesta era de 50 de ori mai rău decât Satana însuşi. 


O poezie foarte răspândită printre ofiţerii ruşi surprindea spiritul patriotic : 


Şi aşa, în înflăcărarea sa belicoasă, 
Comandantul Palmerston 

Înfrânge Rusia pe hartă 

Cu degetul arătător. 

Însufleţit de curajul lui, 

Vine şi francezul repede din urmă, 
Flutură sabia unchiului său 

Şi strigă: allons courage !%. 


Panslaviştii şi slavofilii erau cei mai entuziaşti susţinători ai războiului. Ei salutaseră 
invazia Rusiei în Balcani ca începutul unui război religios pentru eliberarea slavilor şi 
au fost dezamăgiţi când ţarul ordonase retragerea de pe Dunăre, mulţi dintre ei îndem- 
nându-l să pornească un război de unul singur împotriva întregii Europe. Pogodin, 
redactorul-şef al revistei Moskvitianin, publicată la Moscova, a devenit şi mai radical în 
concepţiile sale panslaviste în urma retragerii, somându-l pe ţar să renunţe la orice 
precauţie şi să declanşeze un război revoluţionar împotriva austriecilor, precum şi a 
otomanilor pentru eliberarea slavilor. Invadarea Rusiei de către aliaţi a transformat în 
realitate cererile lor de declanşare a unui război european, iar ideile lor belicoase erau 
purtate de un val de sentimente patriotice care mătura întreaga societate. Pogodin a 
primit binecuvântarea ţarului, care i-a acordat acces la curte şi şansa de a-i scrie pentru 
a-şi spune părerea în probleme de politică externă. Rămâne neclar câtă influenţă a avut 
Pogodin asupra lui Nicolae, dar prezenţa sa la curte a dat undă verde aristocrației să 
adere făţiş la ideile sale. Potrivit englezoaicei de la Sankt-Petersburg, „cât de mult ar 
fi căutat ţarul să-şi ascundă gândurile privind Turcia şi Constantinopolul, nobilii săi nu 
încercau deloc să facă asta, şi încă de acum doi ani, cu multă vreme înainte ca războiul 
acesta să fie neîndoios. Quant â Constantinople, nous l'aurons, soyez tranquille”, a zis 
un nobil într-o seară”%0. 

Totuşi, cercurile mai liberale şi mai provestice ale societăţii susțineau mai puţin 
războiul, iar cei care aveau acces la presa străină erau mai înclinați să-l critice. Mulţi 
nu vedeau de ce ar fi nevoie ca Rusia să se implice în Chestiunea Orientală şi cu atât 
mai puţin să intre într-un război posibil dezastruos împotriva puterilor occidentale. „Se 
fac tot soiul de maşinaţiuni murdare în numele Sfintei Rusii”, scria prinţul Viazemski, 
veteran al războiului din 1812 împotriva francezilor, critic şi poet cu convingeri liberale, 


* Cât despre Constantinopol, o să-l avem, fii liniştită. 

care a lucrat timp de 20 de ani la Ministerul de Finanţe înainte de a deveni, în 1856, 
şeful cenzurii. „Cum o să se sfârşească totul? După umila mea părere... nu avem sorţi 
de izbândă. Englezii aliaţi cu francezii or să fie totdeauna mai puternici decât noi.” 
Potrivit rapoartelor Secţiei a Treia din anul 1854, multă lume din clasele educate era de 
fapt ostilă războiului şi dorea ca guvernul să continue negocierile pentru a-l evita”. 

Părerea claselor inferioare este mai greu de apreciat. Negustorii se temeau să nu îşi 
piardă afacerile şi tindeau să fie ostili războiului. La Sankt-Petersburg, englezoaica 
anonimă nota că „nu numai fiecare stradă, ci şi fiecare casă lăsau să se înţeleagă într-un 
fel sau altul lupta pe care o duceau; negoţul aproape că lâncezea ; în aproape nici o 
prăvălie nu prea mai erau muşterii ; toată lumea părea să-şi strângă banii în caz că bate 
sărăcia la uşă”. Iobagii sufereau cel mai mult, rămânând pe ogoarele familiei fără tinerii 
în putere, recrutaţi în armată, şi în acelaşi timp suportând cea mai mare parte a 
impozitelor mărite din cauza războiului. În timpul Războiului Crimeii populaţia de ţărani 
a scăzut dramatic - în unele zone chiar cu 6%. Au fost recolte proaste, pe de o parte, 
din cauza vremii nefavorabile, dar, pe de altă parte, şi din pricina lipsei forţei de muncă 
şi a animalelor de povară ce fuseseră luate de armată şi a vreo 300 de răscoale ale 
iobagilor ori tulburări grave implicând atacuri fizice împotriva boierilor şi incendierea 
conacelor acestora. În rândul claselor superioare domnea teama de revoluţie, scria engle- 
zoaica : „Atunci când am plecat de la Sankt-Petersburg, mulţi erau de părere că cei 80 
000 de soldaţi (după cum spunea rusul) cantonaţi pe străzi şi încartiruiţi în case erau 
mai mult ca să asigure liniştea în oraş decât ca să alunge un invadator străin ”*?. 

Existau totuşi şi ţărani care considerau războiul o oportunitate. În primăvara anului 
1854 la ţară s-a răspândit zvonul că se promisese eliberarea oricărui iobag care se înrola 
voluntar în armată ori în marina militară. Zvonul îşi avea originea în decizia guvernului 
de a crea o flotă de galere în Marea Baltică recrutând voluntari din rândul ţăranilor : ei 
urmau să fie eliberaţi de stăpâni pe perioada serviciului militar cu condiţia să accepte 
să se întoarcă după aceea pe moşiile acestora. Rezultatul a fost un aflux masiv de ţărani 
către porturile nordice. Poliţia a blocat drumurile, iar mii de ţărani au fost aruncaţi în 
închisoare, până ce au putut fi duşi acasă, legaţi cu lanţuri, în convoaie. Odată ce s-au 
răspândit aceste zvonuri privind emanciparea, următoarele încorporări au fost interpretate 
în acelaşi fel. Preoţi, ţărani ştiutori de carte şi agitatori au contribuit la răspândirea 
acestei idei greşite. În Riazan, de exemplu, un diacon le-a spus şerbilor că, dacă vor 
intra în armată, vor primi lunar opt ruble de argint şi, după trei ani de serviciu militar, 
ei şi familiile lor vor fi eliberaţi de iobăgie. 

Pretutindeni povestea era aceeaşi. Ţăranii erau convinşi că Tătucul Țar emisese un 
decret care le promitea libertatea dacă se înrolau în armată ca voluntari, iar când li se 
spunea că acest lucru nu era adevărat, presupuneau că decretul fusese ascuns ori înlocuit 
de funcţionarii lui răuvoitori. Este greu de spus în ce măsură convingerea lor era sinceră 
şi în ce măsură intenţionată, o expresie a speranţelor lor de a fi eliberaţi din iobăgie. În 
multe locuri zvonurile se contopeau cu idei mai vechi ale ţăranilor privind o „Proclamaţie 
de Aur” prin care ţarul i-ar elibera pe ţărani şi le-ar da tot pământul. Un grup de ţărani, 
de exemplu, a apărut la un cerc de recrutare, după ce au auzit că ţarul stătea într-o „sală 
de aur”, pe vârful unui munte din Crimeea : „EI le dă slobozenie tuturor celor ce vin 
la dânsul, dar aceia care nu vin sau care întârzie vor rămâne iobagi legaţi de stăpâni, 
la fel ca înainte”. În alte zone zvonurile au fost înlocuite de poveşti cum că englezii şi 
francezii îi vor elibera pe iobagii care li se vor alătura în Crimeea, poveşti care i-au 


242 CRIMEEA 


făcut pe mulţi ţărani să fugă spre sud. În imaginaţia ţăranilor sudul era legat de ideea 
de pământ şi libertate : încă din perioada medievală iobagii fugeau de stăpânii lor către 
stepele din sud. Tradiţia cazacilor liberi a rămas puternică în rândul ţărănimii din provin- 
ciile sudice, unde mişcarea înrolării voluntare a căpătat un caracter aproape revoluţionar. 
Cete de ţărani mergeau la garnizoanele locale, cerând să fie înrolați în armată şi refuzând 
să mai muncească pentru boieri. Au avut loc ciocniri între aceştia, înarmaţi cu furci, 
cuțite şi bâte, şi soldaţi şi poliţie“?. 


Neducând lipsă de voluntari şi dispunând de toate resursele imperiului, ruşii au avut 
în aceste luni de iarnă o ocazie ideală de a ataca şi a distruge armatele slăbite ale aliaţilor 
aflate pe înălțimile îngheţate ale Sevastopolului. Dar nu a existat o asemenea iniţiativă. 
După înfrângerea de la Inkerman înaltul comandament al armatei îşi pierduse autoritatea 
şi încrederea în sine. Nemaiavând încredere în comandanții săi, ţarul devenise tot mai 
mohorât şi mai deznădăjduit, gândindu-se că războiul nu putea fi câştigat şi probabil 
regretând chiar că îl provocase. Curtenii îl descriau ca fiind distrus, bolnav fizic, extenuat 
şi deprimat, îmbătrânit cu zece ani de la începerea războiului. 

Poate că ţarul conta încă pe fidelii săi „generali Ianuarie şi Februarie” pentru a-i 
înfrânge pe britanici şi pe francezi. Atât timp cât aceştia pierdeau oameni din cauza frigului, 
a bolilor şi a foamei în campamentele de pe înălţimi, era mulţumit ca ofiţerii ce îi comandau 
trupele să se limiteze la mici raiduri nocturne împotriva avanposturilor aliaţilor. Aceste 
raiduri nu provocau cine ştie ce pagube, dar contribuiau la epuizarea inamicului. „Ţarul 
nostru nu îi lasă să mănânce ori să doarmă”, scria un cazac familiei sale din Sevastopol 
pe 12 februarie. „Păcat că nu mor cu toţii, ca să nu mai fim nevoiţi să ne luptăm cu ei.”% 

Ruşii aveau probleme de aprovizionare care îi împiedicau să elaboreze o strategie 
mai ambițioasă. Cum flotele aliaţilor controlau marea, ruşii erau nevoiţi să-şi aducă 
toate proviziile pe cai ori în care trase de boi pe drumuri înzăpezite şi noroioase, din 
sudul Rusiei. Nu existau căi ferate. În momentul furtunii, întreaga Crimee se confrunta 
cu o penurie de fân; animalele de povară au început să moară într-un ritm alarmant. 
În prima săptămână din decembrie Pirogov a văzut „leşuri de boi umflate la tot pasul 
pe drumul” din Perekop la Sevastopol. În ianuarie armata rusă din Crimeea dispunea 
doar de 2 000 de care pentru a aduce provizii, o treime din numărul celor pe care le 
avusese la începutul lunii noiembrie. La Sevastopol, rațiile au fost reduse drastic. Singura 
carne disponibilă era putrezită şi sărată, preparată din boii morţi. Transferat în decembrie 
la Eski Orda, lângă Simferopol, Tolstoi a descoperit că soldaţii de acolo nu aveau mantale 
de iarnă, dar votcă la discreţie, pe care o primiseră ca să se încălzească. La Sevastopol, 
celor care apărau bastioanele le era la fel de frig şi de foame ca britanicilor şi francezilor 
din tranşee. În aceste luni de iarnă cel puţin zece ruşi au dezertat zilnic%. 

Dar principalul motiv pentru care ţarul nu voia să se angajeze într-o nouă ofensivă 
de amploare în Crimeea era teama sa tot mai mare de o invazie austriacă în Rusia. 
Precautul Paskevici, singurul dintre comandanții săi superiori în care avea deplină 
încredere după Inkerman, avertiza de mult în privinţa unei ameninţări din partea Austriei 
împotriva Regatului Poloniei, care, în opinia lui, era mai mare decât pericolul la adresa 
Crimeii. Într-o scrisoare trimisă ţarului pe 20 decembrie, Paskevici încerca să-l convingă 
să menţină mai curând un corp mare de infanterie în zonele de graniţă Dubno, Camenița 

şi Galiţia în eventualitatea unui atac al austriecilor decât să-l trimită în Crimeea. Amenin- 
ţarea austriacă fusese pusă în evidenţă în urmă cu două săptămâni, când austriecii intraseră 
într-o alianţă militară cu Franţa şi Marea Britanie, promițând să apere de ruşi Principatele 
Române în schimbul angajamentului aliaţilor că îi vor apăra de ruşi şi că le vor garanta 
pe perioada războiului posesiunile din Italia. În realitate, austriecii erau mult mai 
preocupaţi să se folosească de această nouă alianţă pentru a negocia o pace cu ruşii sub 
influenţa lor la Viena decât să intre în război împotriva Rusiei. Dar ţarul era încă marcat 
de trădarea austriecilor, care chiar în vara dinainte îşi mobilizaseră trupele pentru a-i 
determina pe ruşi să se retragă din Principatele Române, şi se temea de ei. Între 7 ianuarie 
şi 12 februarie ţarul a făcut însemnări lungi în care a consemnat măsurile pe care le-ar 
lua dacă Rusia s-ar confrunta cu un război împotriva austriecilor, a prusacilor şi a celor- 
lalte state germane. Cu fiecare dintre aceste însemnări devenea tot mai convins că un 
asemenea război era iminent. Era poate un simptom al disperării tot mai mari care punea 
stăpânire pe ţar în ultimele sale zile. Era tot mai obsedat de ideea că întregul Imperiu 
Rus se va prăbuşi - că toate cuceririle teritoriale ale străbunilor săi vor fi pierdute în 
nechibzuitul lui „război sfânt” -, Marea Britanie şi suedezii atacând Rusia prin Marea 
Baltică, Austria şi Prusia prin Polonia şi Ucraina, iar puterile occidentale atacând în 
Marea Neagră şi Caucaz. Dându-şi seama că era imposibil să apere simultan toate aceste 
sectoare, se frământa, neştiind unde să-şi instaleze liniile de apărare, ajungând la con- 
cluzia că, în ultimă instanţă, era mai bine să piardă Ucraina în faţa austriecilor decât 
să-şi slăbească liniile de apărare din centrul şi „inima Rusiei”%6. 

În cele din urmă, la începutul lunii februarie, temându-se că puterile occidentale 
erau pe punctul de a debarca o nouă forţă invadatoare pentru a izola la Perekop Crimeea 
de zona continentală a Rusiei, ţarul a ordonat o ofensivă menită să recucerească posibila 
lor bază de debarcare din portul Ievpatoria, controlată în acel moment de o garnizoană 
turcă de aproximativ 20 000 de militari, al cărei comandant era Omer Paşa, sprijinită 
de o parte din tunurile flotelor aliate. Apărarea portului, care includea 34 de piese de 
artilerie grea, era atât de redutabilă, încât generalul-locotenent Wrangel, comandantul 
cavaleriei ruse din regiunea levpatoriei, considera că acesta era imposibil de cucerit şi 
nu îşi asuma responsabilitatea unei ofensive. Dar Nicolae insista ca atacul să fie declanşat, 
predându-i comanda adjunctului lui Wrangel, generalul-locotenent Hrulev, artilerist 
descris cândva de Gorceakov ca neavând „prea multe în cap, dar tare viteaz şi bătăios, 
care o să facă taman cum îi spui”. Întrebat de Menşikov dacă era posibilă cucerirea 
Ievpatoriei, Hrulev s-a arătat convins de reuşită. Forţa sa armată, formată din 19 000 de 
oameni (cu 24 de escadroane de cavalerie şi 108 tunuri), a atacat în dimineaţa zilei de 
17 februarie, pe când ţarul începuse să se îndoiască de oportunitatea expediției, gândin- 
du-se că ar fi mai bine ca aliaţii să fie lăsaţi să-şi debarce trupele, ca apoi să fie atacați 
pe flancuri în drum spre Perekop. Numai că era prea târziu pentru a-l mai opri pe Hrulev. 
Ofensiva a durat trei ore. Trupele ruseşti au fost respinse foarte uşor, după ce au pierdut 
1 500 de oameni, acestea retrăgându-se spre Simferopol, prin zone neprotejate. Neavând 
unde să se adăpostească, mulţi dintre militari au murit de epuizare şi de frig, trupurile 
lor îngheţate fiind abandonate în stepă. 

Pe 24 februarie, când ţarul a primit, la Sankt-Petersburg, vestea înfrângerii, acesta 
era deja grav bolnav. Ţarul fusese doborât de o gripă pe 8 februarie, dar continuase să-şi 
îndeplinească îndatoririle zilnice ale cârmuirii. Pe data de 16 a aceleiaşi luni, simțindu-se 
ceva mai bine şi neluând în seamă sfaturile doctorilor, a ieşit fără palton, la o temperatură 

de —23*, pentru a trece în revistă trupele de la Sankt-Petersburg. Iar în ziua următoare 
a ieşit din nou. Din după-amiaza acelei zile, starea de sănătate a început să i se înrău- 
tăţească, intrând într-o fază terminală. A făcut pneumonie. Doctorii auzeau că are lichid 
în plămâni, indiciu care l-a convins pe medicul său personal, Mandt, că nu exista nici 
o speranţă să-şi mai revină. Profund afectat de înfrângerea de la levpatoria, Nicolae, la 
îndemnul lui Mandt, i-a predat fiului său, țareviciul Alexandru, conducerea ţării şi i-a 
cerut să-l demită pe Hrulev şi să-l înlocuiască pe Menşikov, în funcţia de comandant 
suprem, cu Gorceakov. Dar toată lumea ştia că Nicolae se simţea vinovat că ordonase 
atacul şi era copleşit de ruşine din cauza acestui lucru. Potrivit lui Mandt, care i-a fost 
alături când a murit, ţarul a fost apăsat de „o suferinţă sufletească ce l-a afectat mai 
mult decât boala trupească”, iar veştile despre înfrângerea de la levpatoria „au dat 
lovitura finală” stării sale de sănătate deja şubrede“. 

Nicolae a murit pe 2 martie. Publicul nu ştiuse nimic despre boala ţarului (acesta 
interzisese publicarea oricărui comunicat despre starea sa de sănătate), astfel încât anun- 
ţul morţii sale subite a dat naştere imediat zvonului că se sinucisese. Se spunea că ţarul 
fusese profund afectat de cele petrecute la levpatoria şi îi ceruse lui Mandt să-i dea 
otravă. O mulţime de oameni s-a strâns în faţa Palatului de Iarnă, unde se înălţase steagul 
negru de doliu, şi glasuri revoltate cereau moartea doctorului cu nume german. De teamă 
să nu îşi piardă viaţa, Mandt a plecat pe furiş din palat cu o caleaşcă şi, la scurt timp 
după aceea, a părăsit Rusia“?. 

Au început să circule multe alte zvonuri: că Mandt îl omorâse pe ţar (variantă 
vehiculată de anumite persoane de la curte pentru a contracara ideea că Nicolae se sinu- 
cisese) ; că Mandt fusese recompensat pentru loialitatea sa cu un portret al ţarului prins 
într-o ramă bătută cu diamante ; şi că un doctor pe nume Gruber fusese încarcerat în 
Fortăreaţa Petru şi Pavel fiindcă manifestase un interes prea mare faţă de moartea ţarului. 
Cei ce se opuneau conducerii autoritare a ţarului erau dispuşi să creadă zvonurile privind 
sinuciderea : pentru aceştia, faptul că şi-ar fi curmat viaţa părea o recunoaştere tacită a 
păcatelor comise. În ultimele decenii de dinaintea anului 1917, acestor zvonuri le-au 
conferit credibilitate unii savanţi prestigioşi, printre care Nikolai Schilder, autorul unei 
biografii a lui Nicolae în patru volume şi al cărui tată, Karl Schilder, fusese la curtea 
ţarului ; asemenea afirmaţii au fost amplu citate în perioada sovietică. Până şi astăzi, 
există istorici care cred aceste lucruri” 

În jurnalul său intim despre viaţa de la curte, Anna Tiutceva prezintă suficiente detalii 
despre ultimele ore din viaţa ţarului pentru a exclude categoric posibilitatea sinuciderii. 
Însă în acelaşi timp ea relevă faptul că Nicolae era cu moralul la pământ, Că era atât de 
chinuit de remuşcări pentru greşelile făcute, pentru războiul dezastruos în care implicase 
Rusia prin politicile sale externe impulsive, încât îşi dorea moartea. Poate se gândea că 
Dumnezeu nu mai este de partea lui. Înainte de a muri, ţarul l-a chemat pe fiul său şi 
i-a cerut să spună armatei şi în special apărătorilor Sevastopolului că „m-am străduit 
mereu să fac pentru ei tot ce pot, iar acolo unde am greşit nu a fost din lipsă de bună- 
voinţă, ci din necunoaştere şi nesăbuinţă. Îi rog să mă ierte”s0. 

Nicolae, îmbrăcat în uniformă militară, a fost înmormântat în catedrala Fortăreţei 
Petru şi Pavel, locul de veci al tuturor conducătorilor Rusiei începând cu Petru cel Mare. 
Chiar înainte de a se pune capacul pe sicriu, împărăteasa a aşezat pe pieptul lui Nicolae 
o cruce din argint pe care era înfăţişată biserica Sfânta Sofia de la Constantinopol, „astfel 
încât în Rai să nu uite să se roage pentru fraţii săi din Răsărit”Sl. 

Vestea morţii ţarului a ajuns la Paris şi la Londra mai târziu, pe 2 martie. Regina 
Victoria a fost printre primii care au aflat. În jurnalul ei reflecta asupra morţii acestuia : 


Bietul împărat, el are - vai! - pe conştiinţă sângele multor mii de oameni, însă a fost 
cândva un mare om şi a avut şi calităţi extraordinare, nu doar bune. A făcut ce-a făcut din 
pricină că s-a încăpățânat să creadă, în mod greşit, că ştie ce e bine şi ce are dreptul să 
facă şi să aibă. Acum Il ani, a fost aici - pâinea lui Dumnezeu şi fără îndoială minunat de 
încântător şi de chipeş. Câţiva ani după aceea, s-a arătat a nutri simţăminte de prietenie 
faţă de noi! Nimeni nu poate pretinde a şti care ar putea fi urmările morţii sale!. 


Moartea ţarului a fost anunţată îndată în teatre, la locuri de întrunire şi în alte spaţii 
publice din toată ţara. La Nottingham, anunţul a fost făcut atunci când s-a lăsat cortina 
după primul act al operei lui Donizetti Lucia di Lammermoor. Publicul a ovaţionat, 
orchestra a cântat imnul naţional şi lumea s-a revărsat pe străzi pentru a sărbători. Toţi 
presupuneau că războiul era câştigat, fiindcă Nicolae îl provocase prin politicile sale 
agresive şi, acum, Că acesta nu mai era, Rusia avea să-şi schimbe în sfârşit atitudinea 
şi să cadă la pace în scurt timp. The Times declara că moartea lui Nicolae era o interven- 
ţie divină, pedeapsa lui Dumnezeu pentru cel răspunzător de izbucnirea războiului, şi 
anticipa o victorie rapidă a aliaţilor. La bursele din Paris şi Londra acţiunile au crescut 
vertiginos. 

Forţele aliate din Crimeea au aflat ceva mai târziu, iar vestea le-a parvenit prin 
mijloace neaşteptate. În seara de 4 martie, cu mai multe zile înainte ca anunţul despre 
moartea ţarului să ajungă printr-o telegramă, un cavalerist francez a găsit un bilet lipit 
de o piatră ce fusese aruncată din tranşeele ruseşti din afara zidurilor Sevastopolului. 
Scris în franceză, biletul susţinea că exprimă părerea multor ofiţeri ruşi : 


Tiranul ruşilor a murit. În scurtă vreme se va încheia pacea şi nu vom mai avea pentru ce 

să luptăm cu francezii, pe care îi preţuim ; dacă Sevastopolul va cădea, despotul va fi cel 
care şi-a dorit-o. 

Un rus adevărat, 

care îşi iubeşte ţara, dar îi urăşte pe autocraţii ambiţioşi? 


Oricât de mult şi-ar fi dorit pacea aceşti ruşi, noul ţar, Alexandru al II-lea, nu avea 
de gând să renunţe la politicile tatălui său. Atunci când a urcat pe tron, avea 36 de ani, 
fusese prinţ moştenitor timp de 30 de ani şi a rămas clar în umbra tatălui său în primul 

Alexandru al II-lea 


lui an de domnie. Avea înclinații mai liberale decât Nicolae, datorită influenţei pe care 
o exercitase asupra lui poetul liberal Vasili Jukovski, preceptorul său de la curte, şi 
faptului că făcuse multe călătorii prin Europa; spre dezamăgirea tatălui său, nu îl 
interesau problemele militare, dar era un naţionalist rus cu simpatii puternice pentru 
cauza panslavismului. La scurt timp după ce a preluat puterea de la tatăl său, Alexandru 
a exclus orice negociere de pace pe care o considera umilitoare pentru Rusia (singura 
pace acceptabilă pentru britanici) şi s-a angajat să lupte în continuare pentru „cauza 
sfântă” a ţării „şi gloria ei în lume”. Totuşi, a precizat totodată, prin intermediul lui 
Nesselrode, că este dispus să negocieze o înţelegere care să respecte „integritate . şi 
onoarea Rusiei”. Alexandru era conştient de opoziţia tot mai mare faţă de război mani- 
festată în Franţa. Principalul scop al iniţiativei sale era de a-i scoate pe francezi de sub 
influenţa britanicilor, oferindu-le perspectiva încetării rapide a ostilităţilor. „Între Franţa 
şi Rusia războiul este fără ură”, îi scria Nesselrode ginerelui său, baronul von Seebach, 

ministrul saxon la Paris, care i-a citit scrisoarea lui Napoleon: „Se va face pace atunci 
când va voi împăratul Napoleon”?. 

Numai că în aceste prime luni ale anului 1855 Napoleon era supus unor presiuni tot 
mai mari din partea aliaţilor britanici ca să se implice într-un război mai tenace împotriva 
Rusiei. Palmerston, noul prim-ministru, insista de mult timp în acest sens - nu numai 
pentru distrugerea bazei navale de la Sevastopol, ci şi pentru diminuarea puterii ruse în 
regiunea Mării Negre, în Caucaz, Polonia, Finlanda şi Marea Baltică, prin atragerea 
unor noi aliaţi şi sprijinul acordat mişcărilor de eliberare de sub autoritatea ţaristă. Acest 
asalt împotriva Imperiului Rus depăşea cu mult cadrul celor Patru Puncte convenite în 
1854 de britanici şi francezi cu austriecii drept bază a planurilor de război ale aliaţilor 
împotriva Rusiei — planuri pe care guvernul de coaliţie a lui Aberdeen a avut grijă să le 
respecte. În timp ce Aberdeen dorise o campanie limitată pentru a-i forţa pe ruşi să 
negocieze pe marginea acestor Patru Puncte, Palmerston era decis să transforme campania 
din Crimeea într-un război extins împotriva Rusiei, în Europa şi în Orientul Apropiat. 

Cu aproape un an înainte, în martie 1854, Palmerston îşi prezentase „frumosul ideal 
privind rezultatul războiului”, într-o scrisoare adresată cabinetului britanic : 


Aalandul (arhipelagul din Marea Baltică) şi Finlanda retrocedate Suediei. Unele dintre 
provinciile baltice ale Rusiei cedate Prusiei. Reîntemeierea unui regat polonez slobod, ca 
stavilă între Germania şi Rusia... Crimeea, Circazia şi Georgia luate Rusiei, Crimeea şi 
Georgia date Turciei, iar Circazia ori neatârnată, ori dată sultanului ca suzeran. Asemenea 
rezultate, este adevărat, nu pot fi atinse altminteri decât dacă Suedia, Prusia şi Austria pun 
umăr la umăr, dimpreună cu Anglia, Franţa şi Turcia, iar asemenea rezultate presupun mari 
pierderi de partea Rusiei. Dar atare rezultate nu sunt cu neputinţă de atins şi nu ar trebui 
scoase de tot din planurile noastre. 


La acea vreme planurile ambiţioase ale lui Palmerston fuseseră întâmpinate de cabinetul 
britanic cu mult scepticism (după cum am menţionat mai sus, Aberdeen obiectase că, 
în acest fel, întregul continent ar fi implicat într-un nou „Război de 30 de Ani”). Însă, 
acum, că Palmerston devenise prim-ministru, Rusia fusese slăbită şi dificultăţile iernii 
erau pe sfârşite, perspectiva unui război mai amplu nu mai părea deloc imposibilă?. 

În culisele scenei politice britanice existau susţinători fervenţi ai unui război european 
de amploare împotriva Rusiei. Sir Harry Verney, de exemplu, membrul liberal al 
parlamentului din partea Buckinghamului”, a publicat o broşură, Our Quarrel with 
Russia, ce s-a bucurat de un larg interes în rândul diplomaților şi al conducătorilor 
militari în primăvara anului 1855. Stratford Canning, care, în mod evident, rezona la 
ideile exprimate în această broşură, le-a trimis-o lui Palmerston şi Clarendon, precum 
şi lui Sir William Codrington, comandantul Diviziei de Infanterie Uşoară, care avea să 
devină curând comandantul suprem al armatei din est şi printre ale cărui documente se 
găseşte şi astăzi. Verney susţinea că Marea Britanie ar trebui să facă eforturi mai mari 
pentru a-i implica pe germani într-un război împotriva Rusiei. Germania avea motive să 
se teamă de o agresiune a Rusiei, Berlinul aflându-se la doar câteva zile de mers pe jos 


* În 1857, s-a căsătorit cu Parthenope Nightingale, sora mai mică a lui Florence Nightingale, 
şi a rămas toată viaţa în relaţii apropiate cu Florence. 

de graniţele imperiului țarist ; era majoritar protestantă, astfel încât avea multe lucruri 
în comun cu Marea Britanie ; iar din punct de vedere strategic, era baza ideală pentru 
declanşarea unui război de eliberare a Occidentului creştin de ameninţarea „barbară” a 
Rusiei. În termenii bine-cunoscuţi ai rusofobiei europene, Verney spunea că ruşii ar 
trebui „alungaţi către răsărit, dincolo de Nipru, în stepele Asiei”. 


Rusia este o ţară care nu face nici un progres în vreun domeniu intelectual ori industrial 
şi omite cu totul să aibă o influenţă benefică în lume. Ocârmuirea, de sus şi până jos, este 
coruptă până în măduva oaselor. Trăieşte din urzelile agenţilor şi din rapoartele unor spioni 
bine plătiţi, de acasă şi din afară. Pătrunde în ţări mai civilizate şi mai bine cârmuite decât 
ea şi caută să le reducă la nivelul ei de degradare. Se împotriveşte răspândirii Bibliei şi 
muncii misionarilor... Grecii din Turcia au rămas aşa de puţin creştini, că au afectat 
creştinismul mai mult decât au putut s-o facă vreodată turcii ; în imperiul turcesc ei îi sunt 
aliaţii, ruşii bizuindu-se pe ajutorul lor ca să afle lucruri tainice şi să-şi pună planurile în 
aplicare. Rusia urmăreşte să strălucească numai în artele războiului — iar pentru aceasta 
este gata să plătească oricât. 

Disputa noastră cu ea implică întrebarea dacă omenirea o să facă progrese, potrivit sensului 
celui mai înalt al cuvântului, în privinţa civilizaţiei, cu toate virtuțile care o însoțesc. De 
ea atârnă libertatea religioasă, civică, socială şi comercială, domnia unor legi echitabile, 
ordinea care să respecte libertatea, răspândirea Cuvântului lui Dumnezeu şi promulgarea 
unor principii bazate pe Scriptură.5 


În general, lui Napoleon îi surâdea ideea lui Palmerston ca, printr-un război, harta 
Europei să fie retrasată. Însă era mai puţin interesat de campania antirusă din Caucaz, 
care servea în principal intereselor britanice. În plus, teama de opoziţia pe plan intern, 
care ajunsese la un nivel alarmant după ce armata nu reuşise să obţină o victorie rapidă, 
îl făcea să fie prudent în ceea ce priveşte implicarea Franţei într-un război de durată şi 
cu final deschis. Napoleon ezita. Din considerente practice, înclina să se concentreze 
asupra Crimeii, să cucerească Sevastopolul ca simbol al confirmării „onoarei” şi „presti- 
giului” francezilor de care avea nevoie pentru a-şi consolida regimul, iar apoi să încheie 
războiul repede şi „glorios”. Dar perspectiva unui război european de eliberare după 
modelul marelui Napoleon nu i-a fost niciodată străină împăratului. Cocheta cu ideea 
că francezii şi-ar putea recăpăta entuziasmul faţă de război dacă acesta le oferea acel 
vechi vis revoluţionar al unei Europe reconstruite din state-naţiuni democratice. 

Napoleon voia să restituie Crimeea Imperiului Otoman. Era un susţinător fervent al 
independenţei Italiei, considerând că războiul era un prilej de a le-o impune austriecilor 
oferindu-le controlul asupra Principatelor Române drept compensație pentru pierderea 
Lombardiei şi a Veneţiei. Dar mai presus de orice era solidar cu cauza polonezilor, cea 
mai presantă problemă externă a politicii franceze. Se gândea că austriecii şi prusacii 
ar putea fi de acord cu restaurarea unei Polonii independente ca stat-tampon între ei şi 
Rusia, al cărei expansionism fusese demonstrat de război, şi încerca să-l convingă pe 
Palmerston că recrearea unui regat polonez trebuia să devină o condiţie a oricăror nego- 
cieri de pace. Dar britanicii se temeau că restaurarea Poloniei ar readuce în actualitate 
Sfânta Alianţă şi chiar ar declanşa războaie revoluţionare în Italia şi Germania ; dacă 
se întâmpla acest lucru, Europa putea fi implicată într-o nouă serie de Războaie Napo- 
leoniene. 

Toţi aceşti factori au contribuit la eşecul Conferinţei de la Viena, iniţiativa diplomatică 
de pace patronată de austrieci, în primele luni ale anului 1855. Austria aderase la alianţa 
militară a puterilor occidentale în luna decembrie a anului anterior, dar nu pentru a 
încuraja un război îndelungat împotriva Rusiei care nu ar fi făcut decât să-i afecteze 
economia şi să provoace nelinişte în rândul minorităţilor sale slave. Mai degrabă, 
austriecii sperau să se folosească de noua lor alianţă pentru a-i presa pe britanici şi pe 
francezi să negocieze pacea cu ruşii sub patronajul lor la Viena. 

Ianuarie era un moment bun pentru a reveni la diplomaţie. Impasul militar şi dificul- 
tăţile create de iarnă crescuseră presiunea opiniei publice asupra guvernelor occidentale 
pentru a găsi o modalitate de a pune capăt războiului. Francezii, în special, erau bucuroşi 
să exploreze posibilităţile de ordin diplomatic. Miniştri importanţi, precum Drouyn şi 
Thouvenel, începuseră să aibă îndoieli că se putea obţine o victorie militară. Aceştia se 
temeau că, pe cât continuau luptele mai mult timp - iar francezii duceau greul acestora -, 
pe atât mai intensă va fi reacţia publicului împotriva unui război perceput deja ca fiind 
purtat în principal pentru interesele britanicilor. Asemenea considerente l-au readus pe 
Napoleon la ideea unei iniţiative de pace - spera că aceasta i-ar putea promova idealurile 
în Polonia şi Italia - chiar dacă i-a rămas aliat lui Palmerston, care nici nu credea în 
pace şi nici nu o dorea. Totuşi, în primele săptămâni ale anului 1855, când a fost obligat 
să manifeste o oarecare moderație pentru a forma un cabinet împreună cu peeliţii”, chiar 
Palmerston era presat să ia în considerare (sau să dea impresia că ia în considerare) 
iniţiativele austriecilor. 

Pe 7 ianuarie, prinţul Aleksandr Gorceakov, ambasadorul ţarului la Viena””, a anunţat 
acceptarea de către Rusia a celor Patru Puncte, inclusiv a controversatului Punct Trei 
care punea capăt dominaţiei Rusiei la Marea Neagră. În ultimele lui săptămâni de viaţă 
Nicolae era dornic să înceapă tratative de pace. Odată cu intrarea Austriei într-o alianţă 
militară cu puterile occidentale, fusese obsedat de perspectiva unui război european 
general împotriva Rusiei şi era pregătit să caute un mod „onorabil” de a ieşi din conflictul 
din Crimeea. Britanicii erau suspicioşi faţă de intenţiile ruşilor. Pe 9 ianuarie regina 
Victoria l-a informat pe Clarendon, ministrul de Externe, că, după părerea ei, faptul că 
Rusia acceptase cele Patru Puncte nu era decât o „manevră diplomatică” menită să-i 
împiedice pe aliaţi să cucerească Crimeea. Regina considera că nu trebuia oprită 
campania militară, că Sevastopolul trebuia cucerit pentru a determina Rusia să accepte 
cele Patru Puncte. Palmerston a fost de acord. Nu avea nici o intenţie să lase o iniţiativă 
de pace să frâneze loviturile militare pe care le plănuia împotriva ruşilor în campania 
de primăvarăf. 

Miniştrii francezi erau mai înclinați să considere de bună-credinţă oferta ruşilor şi 
să exploreze posibilităţile unei soluţionări negociate. Dorinţa lor de a face acest lucru a 
devenit mult mai puternică în cursul lunii februarie, când Napoleon şi-a anunţat intenţia 
fermă - în pofida numeroaselor avertismente din partea miniştrilor şi aliaţilor săi, care 
se temeau pentru viaţa lui — de a merge în Crimeea şi a se ocupa personal de operaţiunile 
militare de acolo. Palmerston a fost de aceeaşi părere cu Clarendon că trebuiau depuse 
toate eforturile pentru a împiedica ideea „nebunească” a împăratului, chiar dacă asta 
însemna începerea unor negocieri de pace la Viena. De dragul alianţei şi pentru a da 


* Peeliţi, facțiune disidentă a Partidului Conservator britanic între anii 1846 şi 1859 (n.tr.). 
** A nu se confunda cu Mihail Gorceakov, comandantul său suprem. 

impresia că guvernul său tratează cu seriozitate tratativele de pace după ce trei reprezentanţi 
de marcă ai peeliţilor (Gladstone, Graham şi Herbert), care se îndoiseră de sinceritatea 
lui, demisionaseră la numai două săptămâni după învestitură, Palmerston l-a numit pe 
lordul John Russell reprezentant al Marii Britanii la Conferinţa de la Viena” 

Numirea lui Russell, vechi susţinător al războiului, a părut la început să fie un mijloc 
prin care Palmerston să înăbuşe tratativele de pace. Dar în scurt timp Russell a aderat 
la iniţiativa austriecilor şi chiar a ajuns să pună la îndoială principiile şi motivele politicii 
britanice în Chestiunea Orientală şi în Războiul Crimeii. Într-un strălucit memoriu pe 
care l-a scris în martie, Russell a enumerat diferite moduri în care Marea Britanie putea 
proteja Imperiul Otoman împotriva agresiunii Rusiei — autorizându-l pe sultan să cheme 
flotele aliate în Marea Neagră, de exemplu, ori fortificând Bosforul şi amplasând aici 
garnizoane împotriva unor atacuri-surpriză - fără un război al cărui scop principal, 
conchidea el, era de a-i îngenunchea pe ruşi. De asemenea, Russell a criticat abordarea 
doctrinară a Marii Britanii faţă de reforma liberală a relaţiilor musulmano-creştine din 
Imperiul Otoman - tendinţa acesteia de a impune un singur sistem reformat bazat pe 
principiile administrative britanice în loc să lucreze într-un mod mai conservator şi mai 
pragmatic cu instituţii locale, structuri religioase şi practici sociale deja existente pentru 
a promova ameliorări ale situaţiei pe teren. O asemenea gândire era foarte austriacă şi 
a declanşat un semnal de alarmă la Whitehall. Palmerston se confrunta deodată cu 
perspectiva de a fi nevoit să accepte o pace pe care nu o dorea, presat de francezi şi de 
un număr tot mai mare de susţinători ai iniţiativei austriecilor, printre care şi prinţul 
Albert. La începutul lunii mai prinţul consort ajunsese la părerea că o alianţă a celor 
patru mari puteri plus Germania constituia o garanţie mai bună pentru securitatea Turciei 
şi a Europei decât continuarea războiului împotriva Rusiei. 

Cu cât se prelungeau mai mult tratativele de la Viena, cu atât mai hotărât devenea 
Palmerston să le întrerupă şi să reia luptele la o scară mai mare. Dar decizia finală 
privind războiul sau pacea îi aparţinea ezitantului împărat al francezilor. În cele din 
urmă, întrebarea era dacă avea să urmeze sfatul lui Drouyn, ministrul său de Externe, 
care recomanda un plan de pace bazat pe propunerile austriecilor de a limita puterea 
navală a Rusiei în Marea Neagră, sau să-l asculte pe lordul Cowley, ambasadorul britanic, 
care a încercat să-l convingă că orice propunere de acest fel nu poate substitui distrugerea 
flotei ruseşti şi că semnarea unui acord de pace înainte de atingerea acestui scop ar fi o 
umilinţă naţională. Întâlnirea crucială a avut loc la Paris pe 4 mai, când mareşalul Vaillant, 
ministrul de Război, l-a susţinut pe Cowley, insistând că ar fi ruşinos să se accepte pacea 
fără o victorie militară şi că o asemenea pace ar putea avea un impact periculos asupra 
armatei şi a stabilităţii politice a celui de-al Doilea Imperiu. Planurile de pace au fost 
respinse, iar Drouyn a demisionat la scurt timp după aceea, când Napoleon a acceptat 
strângând din dinţi alianţa britanică şi ideea unui război extins împotriva Rusiei”. 


* Herbert şi-a dat demisia din guvern (unde era ministru al Coloniilor) după săptămâni de critici 
dure şi xenofobe din partea presei britanice, care se concentrase asupra legăturilor avute de 
familia sa cu Rusia. De exemplu, în The Belfast News-Leiter (29 decembrie 1854), s-a spus 
că mama sa, Lady Herbert, era sora unui prinţ cu un „palat somptuos la Odessa” ce fusese 
evitat în mod intenţionat de britanici în timpul bombardării acestui oraş (de fapt palatul lui 
Voronţov a suferit distrugeri foarte mari în timpul bombardării oraşului). În Exeter Flying Post 
(31 ianuarie 1855), Herbert a fost acuzat că încearcă să „se pună de-a curmezişul [ guvernului) 
şi să uşureze planurile ţarului”. 

Pentru un asemenea război nu se ducea lipsă de noi aliaţi. Pe 26 ianuarie Franţa şi 
Marea Britanie semnaseră o convenţie cu regatul Piemont-Sardinia, singurul stat italian 
care se eliberase de sub controlul politic al Austriei. În temeiul acestei convenţii au fost 
trimişi 15 000 de militari aflaţi sub comanda generalului italian Alfonso La Marmora 
să li se alăture britanicilor din Crimeea, unde au ajuns pe 8 mai. Pentru Camillo Cavour, 
prim-ministrul piemontez, trimiterea acestei forţe expediţionare constituia un prilej de 
a crea o alianţă cu puterile occidentale pentru a promova cauza unificării Italiei sub 
conducerea Piemontului. Cavour sprijinea ideea unui război general împotriva Rusiei şi 
a Sfintei Alianțe pentru redesenarea hărţii Europei după principii naţionale liberale. 
Totuşi, implicarea unor trupe italiene era o strategie riscantă, în lipsa unei promisiuni 
oficiale că vor primi ajutor din partea britanicilor ori a francezilor, care nu îşi permiteau 
să-i înstrăineze pe austrieci (pe 22 decembrie francezii semnaseră Chiar un tratat secret 
cu austriecii prin care conveneau să menţină statu-quoul în Italia atât timp cât erau aliaţi 
în războiul împotriva Rusiei). Dar piemontezii nu dispuneau de pârghii reale pe scena 
internaţională până nu se dovedeau a fi utili puterilor occidentale, iar atât timp cât părea 
improbabil ca austriecii să intre în război în calitate de combatanți, aceasta era o ocazie 
pentru piemontezi să arate că sunt mai valoroşi decât austriecii. Fireşte, comandanții 
aliaţi considerau că sarzii erau „băieţi chipeşi” şi militari de primă mână. Un general 
francez, care i-a văzut debarcând la Balaklava, aprecia că toţi păreau „îngrijiţi şi fercheşi, 
organizaţi şi disciplinaţi, toţi arătând ca scoşi din cutie în uniformele lor noi, de un 
albastru închis strălucitor”8. În Crimeea s-au comportat bine şi au dat dovadă de curaj. 

Şi polonezii susțineau ideea unui război european general împotriva Rusiei. La îndem- 
nul lui Adam Czartoryski şi a grupului de la Hotel Lambert, francezii şi britanicii au 
finanţat crearea unei legiuni poloneze sub comanda lui Zamoyski. Alcătuită din 1 500 de 
exilați polonezi, prizonieri de război şi dezertori din armata ţaristă, legiunea a fost echi- 
pată de puterile occidentale, dar camuflată sub numele „Cazacii Sultanului” pentru a 
lupta împotriva ruşilor în Crimeea şi Caucaz”. Potrivit unui ofiţer rus, ce fusese încarcerat 
de aliaţi în Kinburn, majoritatea celor 500 de polonezi care fuseseră recrutaţi de aliaţi 
din închisoarea unde se afla el primiseră bani pentru a se înrola în Legiunea Poloneză, 
iar cei ce refuzaseră fuseseră bătuţi” Legiunea şi-a început operaţiunile abia în toamna 
anului 1855, dar proiectul tot fusese discutat începând din primăvară. Discuţiile s-au 
împotmolit la întrebarea spinoasă dacă puterile occidentale ar trebui să recunoască 
legiunea ca o forţă naţională, ceea ce ar fi însemnat că sprijină cauza poloneză ca obiectiv 
al războiului, aspect ce nu a fost niciodată analizat sau clarificat pe deplin. 

Dornic să mobilizeze mai mulţi soldaţi pentru un război mai amplu împotriva Rusiei, 
Palmerston a cerut recrutarea unor mercenari din întreaga lume. Vorbea de strângerea 
a 40 000 de soldaţi. „Să aducem cât de mulţi germani şi elveţieni putem”, declara el în 
primăvară ; „să facem rost de oameni din Halifax, să înrolăm italieni şi să mărim 
bonificaţia fără a creşte şi standardele. Asta trebuie să facem. Trebuie să avem trupe”. 


* Au fost mulţi polonezi care au dezertat din armata rusă şi s-au alăturat forţelor sultanului, 
unii dintre ei chiar ofiţeri superiori ce au adoptat nume turceşti, într-o anumită măsură pentru 
a-şi ascunde identitatea faţă de ruşi : Iskander Bei (ulterior Iskander Paşa), Sadyk Paşa (Michat 
Czajkowski) şi „Hidaiot” (Hedayat) din armata lui Omer Paşa din zona Dunării; colonelul 
Kuczynski, comandantul Statului-Major al armatei egiptene de la Ievpatoria; şi maiorii 
Kleczynski şi Jerzmanowski din armata turcă din Crimeea. 

Fără un sistem de recrutare care să formeze rezervişti instruiți, armata britanică a depins 
în toată istoria sa de mercenari străini, dar pierderile grele din lunile de iarnă au făcut-o 
să se bazeze şi mai mult ca de obicei pe recrutarea unei legiuni străine. Trupele franceze 
erau de cel puţin două ori mai numeroase decât cele britanice, iar asta însemna că fran- 
cezii preluau controlul în luarea deciziilor privind obiectivele şi strategia aliaţilor. În 
decembrie parlamentul a adoptat în pripă o Lege a înrolării străinilor. Publicul s-a opus 
destul de mult, în special din cauza neîncrederii faţă de străini, ceea ce a determinat 
amendarea legii, astfel încât urmau să fie recrutaţi din străinătate maximum 10 000 de 
militari. Cel mai mare grup de mercenari provenea din Germania, aproximativ 9 300 de 
oameni, majoritatea meşteşugari ori agricultori, din care cam jumătate aveau instrucţie 
sau experienţă militară, urmaţi de elveţieni, în număr de circa 3 000. Au ajuns în Marea 
Britanie în aprilie, fiecare dintre ei primind o bonificaţie de zece lire sterline. După ce 
a fost instruită la Aldershot, o forţă mixtă elveţiano-germană compusă din 7 000 de 
soldaţi a fost trimisă la Scutari, în noiembrie 1855. Aşa cum s-a dovedit, au ajuns prea 
târziu pentru a mai participa la luptele din Crimeea!. 


% 


Întrebarea cu care se confruntau britanicii şi francezii nu era numai cum să înroleze 
noi aliaţi şi recruți pentru un război mai amplu împotriva Rusiei, ci şi unde să-şi 
concentreze atacul. Până în primăvara anului 1855 forţele ruseşti ajunseseră extrem de 
dispersate şi dispozitivele de apărare ale imperiului aveau numeroase puncte vulnerabile, 
astfel încât era o idee bună să se extindă campania cu noi asalturi în aceste locuri. 
Singura problemă era să se decide unde. Dintre cei 1,2 milioane de soldaţi ruşi aflaţi 
în teren, 260 000 păzeau coasta Mării Baltice, 293 000 erau în Polonia şi vestul Ucrainei, 
121 000 în Basarabia şi de-a lungul coastei Mării Negre, în timp ce 183 000 erau staţionaţi 
în Caucaz!. 

Dispozitivele de apărare ale ruşilor erau atât de dispersate, iar ei atât de speriaţi că 
aliaţii vor reuşi să le străpungă, încât s-au făcut planuri pentru un război de partizani 
după modelul 1812. În februarie, generalul Gorceakov a întocmit un memorandum secret 
(„Despre rezistenţa naţională în eventualitatea invadării Rusiei de către duşman”). Gor- 
ceakov era îngrijorat de mărirea armatelor europene aliate pentru o nouă ofensivă în 
primăvară şi se temea că Rusia nu va avea suficiente forţe pentru a-şi apăra toate graniţele. 
La fel ca Paskevici şi ţarul Nicolae, cel mai mult se temea de o invazie austriacă prin 
Polonia şi Ucraina, unde erau desfăşurate cele mai mari forţe ruseşti, din cauza com- 
ponenţei etnice şi religioase a acestor teritorii de graniţă: dacă austriecii reuşeau să 
pătrundă, era foarte probabil ca acestora să li se alăture nu numai polonezii, ci şi rutenii 
catolici din Volînia şi Podolia. Gorceakov propunea ca linia de apărare a Rusiei cu 
partizani să fie trasată după criterii religioase în zonele din spatele acestor teritorii de 
graniţă, în provinciile Kiev şi Herson, unde populaţia era ortodoxă şi putea fi convinsă 
de preoţi să se alăture brigăzilor de partizani. Sub comanda Armatei de Sud, brigăzile 
aveau să distrugă poduri, recolte şi vite, urmând tactica din 1812 a pământului pârjolit, 
retrăgându-se apoi în păduri, de unde urmau să prindă trupele invadatoare în ambuscadă. 
Aprobate de Alexandru, propunerile lui Gorceakov au fost puse în aplicare în cursul 
lunii martie. Au fost trimişi preoţi în Ucraina. Aceştia, înarmaţi cu copii ale unei 
proclamaţii scrise de ţar pe patul de moarte, le cereau ţăranilor ortodocşi să poarte un 

„război sfânt” împotriva invadatorilor. Această iniţiativă nu a avut succes. Nişte cete de 
ţărani şi-au făcut apariţia în zona Kievului, unele chiar de 700 de oameni, dar majoritatea 
aveau impresia că vor lupta pentru eliberarea lor de iobăgie, nu împotriva unui inamic 
străin. Cu puşti şi arme de vânătoare, au pornit împotriva conacelor, de unde au trebuit 
să fie alungaţi de soldaţi din garnizoane!?. 

Între timp aliaţii discutau încotro să-şi îndrepte noile ofensive din primăvară. Mulţi 
lideri britanici îşi puneau speranţele într-o campanie în Caucaz, unde triburile rebele 
musulmane sub comanda imamului Şamil se alăturaseră deja armatei turce pentru a-i 
ataca pe ruşi în Georgia şi Circazia. În iulie 1854, Şamil lansase un asalt de anvergură 
împotriva poziţiilor ruşilor din Georgia. Cu 15 000 de cavalerişti şi infanterişti, avansase 
până la 60 de kilometri de Tbilisi, în acel moment apărat de numai 2 000 de soldaţi 
ruşi. Însă turcii nu reuşiseră să-şi deplaseze forţele din Kars pentru a se alătura atacului 
său împotriva comandamentului militar țarist, astfel încât Şamil a fost nevoit să se retragă 
în Daghestan. Unele dintre forţele lui Şamil aflate sub comanda fiului său Gazi Mehmed 
au atacat reşedinţa de vară a prinţului georgian Ceavceavadze de la Ţinandali, luându-le 
prizoniere pe soţia prinţului şi pe sora acesteia (nepoate ale ultimului rege georgian), 
împreună cu copiii lor şi guvernanta franţuzoaică. Şamil sperase să le poată da în 
schimbul fiului său Jemaleddin, prizonier la Sankt-Petersburg, dar vestea capturării 
acestora a făcut senzaţie la nivel internaţional, reprezentanţi ai francezilor şi britanicilor 
cerând eliberarea lor necondiționată. Dar, până să-i parvină lui Şamil scrisorile lor, în 
martie 1855, imamul reuşise deja să dea femeile şi copiii în schimbul lui Jemaleddin şi 
al sumei de 40 000 de ruble de argint din partea curţii ruse!?. 

Britanicii furnizau arme şi muniții triburilor rebele musulmane din 1853, dar deo- 
camdată nu fuseseră dispuşi să colaboreze fără rezerve cu armata lui Şamil sau măcar 
cu turcii în Caucaz, pe care îi priveau cu un dispreţ colonial. Capturarea prinţeselor nu 
a fost de natură să-i câştige lui Şamil prieteni la Londra. Însă în primăvara anului 1855, 
împinşi de dorinţa de a găsi noi modalităţi de a îngenunchea Rusia, britanicii şi francezii 
au început să analizeze posibilitatea de a dezvolta relaţii cu triburile din Caucaz. În 
aprilie guvernul britanic a trimis un agent special, pe John Longworth, fost consul la 
Monastir şi apropiat al lui David Urquhart, susținătorul turcofil al cerchezilor, într-o 
misiune secretă pentru a stabili o legătură cu Şamil şi de a-l încuraja să unească triburile 
musulmane într-un „război sfânt” împotriva Rusiei promiţându-i sprijin militar din partea 
britanicilor. Şi guvernul francez şi-a trimis un agent, pe Charles Champoiseau, vice- 
consulul său la Redut-Kale, într-o misiune separată pe lângă triburile cercheze din jurul 
oraşului georgian Suhumi!*. 

Britanicii se angajau să înarmeze trupele lui Şamil şi să-i alunge pe ruşi din Circazia. 
Pe 11 iunie Stratford Canning raporta Ministerului britanic de Externe că a convins 
Poarta „să emită un firman privind independenţa cerchezilor în eventualitatea expulzării 
Rusiei din ţara lor” (un concept ambiguu în această zonă tribală complexă). Între timp 
ajunsese şi Longworth în Circazia şi raportase că triburile din munţi erau bine dotate 
cu puşti Mini€ şi arme de vânătoare. Agentul britanic era de părere că turcii puteau 
conduce triburile cercheze din câmpia Kubanului într-un război împotriva Rusiei. Mustafa 
Paşa, comandantul suprem al forţelor turceşti de la Batumi, se întâlnise cu şefii triburilor 
cercheze şi devenise „practic guvernatorul general al Circaziei”, raporta Longworth. Se 
zvonea că Mustafa strânsese o armată cercheză mare, de până la 60 000 de luptători, 
pentru a organiza o incursiune în sudul Rusiei dinspre Caucaz. Însă Longworth se temea 

că otomanii profitau de situaţie pentru a-şi reafirma puterea în Caucaz şi i-a avertizat 
pe britanici să li se opună. Paşalele locale profitau de noile lor relaţii cu Poarta pentru 
a domni despotic, iar acest lucru le crease multor triburi resentimente faţă de britanici 
şi francezi ca aliaţi ai turcilor. De asemenea, Longworth respingea ideea de a susţine 
mişcarea lui Şamil pe motiv că în aceasta se infiltraseră fundamentalişti islamici, cel 
mai notabil fiind emisarul (naibul) lui Şamil în Circazia, Mehmed Emin, care făgăduise 
că îi va alunga pe toţi creştinii din Caucaz şi le interzisese adepților lui Şamil să aibă 
orice contact cu nemusulmani. Potrivit lui Longworth, naibul plănuia edificarea „unui 
imperiu feudal întemeiat pe principiile fanatismului islamic”. Rezervele lui Longworth 
faţă de susţinerea lui Şamil erau împărtăşite de mulţi experţi în probleme orientale din 
cadrul Ministerului de Externe de la Londra. Aceştia au atras atenţia cu privire la 
folosirea unor forţe musulmane (în special turceşti) împotriva ruşilor din Georgia şi 
Armenia pe motiv că doar o armată europeană ar putea avea o autoritate reală în rândul 
populaţiei creştine de aici!S. 

Nedorind să-şi trimită forţele în Caucaz şi temându-se să nu depindă de trupe 
musulmane, britanicii şi francezii au amânat luarea unei decizii în privinţa politicii pe 
care ar fi trebuit s-o adopte în această zonă crucială. Cu o forţă eficientă în Caucaz, 
aliaţii ar fi putut da Rusiei o lovitură mult mai rapidă şi mai devastatoare decât ceea ce 
au realizat prin asedierea Sevastopolului timp de 11 luni. Dar erau prea precauţi pentru 
a exploata acest potenţial. 

Totodată, aliaţii îşi puneau mari speranţe în campania din Marea Baltică, relansată 
în primăvară. Cu o nouă flotă de vapoare şi baterii navale şi cu un nou comandant, 
contraamiralul Sir Richard Dundas, în locul lui Napier, învinuit în mare măsură pentru 
presupusul eşec al campaniei din 1854, se vorbea în mod optimist despre cucerirea 
Kronştadtului şi a Sveaborgului, fortăreaţa rusă pe care Napier nu reuşise s-o atace, ca 
apoi să fie ameninţat chiar Sankt-Petersburgul. Căpitanul Bartholomew Sulivan a fost 
topograful maritim şi hidrograful însărcinat să traseze planurile campaniei. Acesta îl 
însoţise pe Charles Darwin în expediţia navei Beagle. După cercetările sale preliminare, 
Sulivan a ajuns la concluzia că fortăreaţa putea fi cucerită doar prin intervenţia navelor, 
fără a fi necesare trupe în teren. La începutul lunii martie, când a mers la Paris pentru 
a-l convinge pe Napoleon să nu dea curs amenințării că va pleca în Crimeea, Clarendon 
a luat cu el raportul lui Sulivan. Documentul a fost primit cu entuziasm de împărat, care 
considera că decizia de a nu ataca Kronştadtul în 1854 fusese o ruşine. La fel ca britanicii, 
Napoleon considera că, prin cucerirea Kronştadtului, Suedia ar fi încurajată să se alăture 
alianţei împotriva Rusiei. 

Primele nave de război britanice au pornit de la Spithead pe 2 martie, urmate de 
altele peste două săptămâni ; flota franceză, sub comanda amiralului PEnaud, a ajuns 
în Marea Baltică pe 1 iunie. Într-o încercare zadarnică de a întări blocada aliaţilor asupra 
comerţului Rusiei - blocadă pe care aceasta o evita desfăşurându-şi activităţile comerciale 
prin Germania -, flota britanicilor a atacat şi a distrus diverse obiective ruseşti aflate 
pe coastă. Dar principalele lor ţinte rămâneau Kronştadtul şi Sveaborgul. De pe vaporul 
său, aflat la opt kilometri de Kronştadt, prinţul Ernest de Leiningen îi scria verişoarei 
sale pe 3 iunie: 


Înaintea noastră se găseşte oraşul cu multele sale biserici şi turle şi cu nesfârşitele lui 
baterii, ce îşi arată colții, gata să ne muşte dacă le dăm prilej. Intrarea în port este străjuită 

de două forturi uriaşe, Alexandru şi Menşikov, iar ca să ajungă la ele, navele trebuie să 
treacă mai întâi de Fortul Risbank, cu cele trei niveluri (78 de tunuri) ale sale... Din vârful 
catargului nostru putem vedea cupolele aurite şi turnurile Sankt-Petersburgului, iar taman 
în faţa flotei se află măreţul palat Oranienbaum, zidit dintr-o piatră albă ce se aseamănă 
leit cu marmura... Aici e tot frig, dar cerul e senin şi aproape că nu e noapte deloc, sunt 
numai două ceasuri de întuneric, de la 11 la 16. 


În timp ce aşteptau sosirea francezilor, Sulivan a pornit cu precauţie în recunoaştere pe 
apele puţin adânci ale Mării Baltice, inclusiv pe coasta Estoniei, unde a fost invitat de 
o familie de nobili anglofili la o cină incredibilă în conacul lor de la ţară. „Totul părea 
un vis”, scria el: 


„„„la vreo cinci Kilometri depărtare de țărm, într-o ţară duşmană, şi străbătând această 
privelişte aşa de englezească alături de o tânără doamnă ce vorbea engleza la fel de bine 
ca mine, doar cu un uşor accent străin... Am avut parte de o cină minunată, dar mai multă 
carne simplă, de vânat etc. decât mă aşteptam. Cafeaua şi ceaiul s-au servit sub un copac 
şi am plecat pe la 10, când se însera, baronul ducându-mă cu un faeton ce mergea iute, 
tras de cai englezeşti mânaţi de un vizitiu îmbrăcat englezeşte din cap până în picioare, cu 
cingătoare din piele, cizme şi toate cele. 


La începutul lunii iunie, Sulivan şi-a prezentat raportul. Acum se îndoia că puternicele 
linii de apărare ale Kronştadtului pot fi înfrânte, la fel ca Napier în 1854. În cursul 
anului precedent, ruşii îşi întăriseră flota (Sulivan numărase 34 de canoniere) şi îşi 
consolidaseră liniile de apărare dinspre mare cu mine submarine electrice şi chimice 
(descrise ca „maşinării infernale”) şi cu o barieră realizată din structuri de lemn fixate 
pe fundul mării şi umplute cu pietre. Din cauza artileriei grele din fortăreață, îndepărtarea 
acesteia ar fi fost dificilă fără a se înregistra pierderi semnificative. Planul de a ataca 
Kronştadtul a fost abandonat - iar odată cu el şi speranţa unei victorii decisive a aliaţilor 
în Marea Baltică!”. 

Între timp aliaţii se gândeau şi la modalităţi de a-şi extindă campania din Crimeea. 
Impasul militar din lunile de iarnă i-a determinat pe mulţi să ajungă la concluzia că o 
continuare a bombardării Sevastopolului dinspre sud nu va da rezultate atât timp cât 
ruşii puteau să-şi aducă provizii şi întăriri din regiunea continentală prin Perekop şi 
Marea Azov. Ca asediul să fie eficient, Sevastopolul trebuia împresurat dinspre nord. 
Acesta fusese raţionamentul planului iniţial al aliaţilor, din vara anului 1854 - plan dat 
peste cap de Raglan, care se temea că soldaţii săi ar avea de suferit din cauza căldurii 
dacă ar ocupa câmpiile Crimeii pentru a le tăia ruşilor legătura cu Perekopul. Până la 
sfârşitul anului nesăbuinţa strategiei lui Raglan devenise evidentă pentru toată lumea, 
iar unii responsabili militari cereau o strategie mai amplă. De exemplu, într-un memoriu 
întocmit în decembrie, Sir John Burgoyne, comandantul trupelor de geniu ale lui Raglan, 
cerea crearea unei forţe aliate de 30 000 de militari pe Belbek, „în vederea unor 
operaţiuni ulterioare împotriva Bahcisaraiului şi a Simferopolului”, care ar fi putut izola 
Sevastopolul de una dintre principalele sale căi de aprovizionare (cealaltă fiind prin 
Kerci, în estul Crimeii)!8. 

Atacul ruşilor de la Ievpatoria din februarie a determinat conceperea mai multor 
planuri pentru o prezenţă mai puternică a aliaţilor, vizând tăierea liniilor de aprovizionare 
ale ruşilor dinspre Perekop. În cursul lunii martie, s-au trimis la levpatoria trupe aliate, 

ca întăriri pentru cele turceşti. Au descoperit că aici situaţia era îngrozitoare - o adevărată 
criză umanitară -, aproape 40 000 de ţărani tătari ducându-şi viaţa pe străzi, lipsiţi de 
hrană şi de adăpost, după ce au fugit din satele lor de teama ruşilor. Criza i-a încurajat pe 
comandanții aliaţi să se gândească să trimită trupe suplimentare în platoul Crimeii din 
nord-vest, fie şi numai pentru a proteja şi a mobiliza populaţia tătară împotriva ruşilor!”. 

Dar în aprilie s-au apucat serios aliaţii să reconsidere strategia militară din Crimeea. 
Pe 18 aprilie, Palmerston, Napoleon, prinţul Albert, Clarendon, lordul Panmure (noul 
ministru de Război), Vaillant, Burgoyne şi contele Walewski (succesorul lui Drouyn la 
Ministerul Afacerilor Externe de la Paris) s-au reunit într-un consiliu de război la castelul 
Windsor. Palmerston şi Napoleon erau categoric în favoarea unei schimbări de strategie, 
diminuând bombardarea Sevastopolului pentru a se concentra asupra cuceririi întregii 
Crimei, ceea ce amândoi considerau a fi începutul unui război mai extins împotriva 
Rusiei. Noul plan urma să beneficieze de avantajul de a-i implica pe tătarii crimeeni de 
partea aliaţilor. Mai presus de toate, ar fi reprezentat o întoarcere la acel tip de luptă în 
câmp deschis în care, la Alma şi Inkerman, armatele aliate se dovediseră a fi superioare 
ruşilor din punct de vedere tehnic. Principala superioritate a aliaţilor faţă de ruşi consta 
în îndemânarea şi puterea puştilor infanteriei - avantaje care nu contau prea mult în 
asedierea Sevastopolului. În privinţa lucrărilor de geniu şi a artileriei, ruşii erau cel 
puţin la nivelul britanicilor şi francezilor. 

Napoleon era cel mai entuziasmat de o schimbare a strategiei. Deşi ocuparea 
Sevastopolului rămânea unul dintre principalele sale obiective, el avea convingerea că 
oraşul nu va cădea până nu va fi complet încercuit, iar atunci, va cădea fără luptă. El 
a propus ca, în loc să bombardeze oraşul dinspre sud, aliaţii să debarce o armată la 
Aluşta, aflată la 70 de kilometri spre est, iar de acolo să se îndrepte spre Simferopol, 
pe unde erau transportate majoritatea proviziilor pentru armata rusă. Britanicii au 
acceptat în linii mari strategia lui Napoleon, deşi, ca parte a negocierii, au reuşit să-l 
convingă să renunţe la ideea sa temerară de a merge în Crimeea să preia personal 
comanda operaţiunilor militare. „Planul împăratului” (cum a fost numită în cercurile 
franceze expediţia de la Aluşta) a fost adoptat ca una din trei opţiuni de atac de diversiune 
asupra zonei de interior a Crimeii, celelalte fiind o ofensivă a trupelor aliate staționate 
la Sevastopol împotriva Bahcisaraiului şi debarcarea la Ievpatoria a unei forţe armate 
care să străbată câmpia până la Simferopol. Cei doi miniştri de Război au semnat un 
memorandum al planului convenit, pe care Panmure i l-a trimis lui Raglan sub autoritatea 
cabinetului britanic. Panmure îl lăsa pe Raglan să aleagă una dintre cele trei alternative, 
dar preciza clar că i se ordona să iniţieze una. Tranşeele de la Sevastopol urmau să fie 
lăsate în seama a 60 000 de militari (30 000 de turci şi 30 000 de francezi), a căror 
nouă misiune era menţinerea unui baraj pentru a-i împiedica pe ruşi să iasă din oraş, şi 
nu declanşarea unei ofensive. 

Raglan era sceptic cu privire la noul plan. El voia să continue bombardamentul, con- 
vins că acesta era pe punctul de a da rezultate, şi considera că o ofensivă terestră nu ar 
mai lăsa suficiente trupe care să apere poziţiile aliaţilor de lângă Sevastopol. Într-un 
gest de sfidare directă, dacă nu chiar de răzvrătire, Raglan a convocat un consiliu de 
război în Crimeea în cadrul căruia le-a spus celorlalţi comandanţi aliaţi, Canrobert şi 
Omer Paşa, că memorandumul lui Panmure era doar o „sugestie” şi că el (Raglan) putea 
să-i dea curs sau nu, după cum considera adecvat. Raglan a tergiversat aplicarea noului 
plan, găsind diverse pretexte pentru a nu lua din soldaţii care participau la asediu, până 

17. Interiorul Malahovului după capturare, septembrie 1855 








18. Sevastopol, septembrie 1855 de Lon-Eugâne Mehâdin 


ema du 


sa 


abea ME. 





19. Vedere a Sevastopolului dinspre Malahov, septembrie 1855 





20. Sevastopolul fotografiat dinspre Redan, septembrie 1855 : 
de remarcat podul de pontoane care traversează portul maritim 

21, 22. Memorialul Gărzilor (din Războiul Crimeii) ; sus: vedere asupra Pieței Waterloo 
către Coloana ducelui de York, 1885; jos: cei trei soldaţi din regimentul de gardă şi silueta 
Onoarei, cu statuile lui Florence Nightingale şi Sidney Herbert, anii 1940 








23. Prima vizită a reginei Victoria la soldaţii ei răniţi, 1856, de Jerry Barrett 

24. Apelul după o luptă, Crimeea, 1874, de Elizabeth Thompson, Lady Butler 





25. Trei invalizi din Crimeea, 1855, de Joseph Cundall şi Robert Howlett ; cei trei, care au fost 

vizitaţi de regina Victoria la spitalul din Chatham pe 28 noiembrie 1855, sunt (de /a stânga la 

dreapta) William Young, Regimentul 23, rănit la Redan pe 18 iunie 1855; caporalul Henry 

Burland, cu ambele picioare amputate din cauza degerăturilor ; şi John Connery din Regimentul 49, 
care şi-a pierdut piciorul stâng din cauza degerăturilor în tranşee 


26. Plutonierul-major 
Christy şi sergentul 
McGifford, Artileria 
Regală, 1856; fotografiaţi 
de Howlett la cererea 
reginei Victoria ; potrivit 
revistei The London 
Illustrated News, „prapurii, 
pe care i-au preschimbat în 
stindarde, au fost luaţi de 
aceşti eroi dintr-o biserică 
din Sevastopol, unde 
împodobeau zidul. Unul îl 
înfăţişează pe Sfântul 
Mihail, celălalt pe Sfântul 
Gheorghe cu balaurul. Sunt 
zugrăviți în stil bizantin, 
iar unele bucăţi sunt 
acoperite cu aur” 

27. Podul Alma, Paris, în timpul inundaţiei din 1910 

28. Turnul Malakoff de Alexandre Chauvelot, construit în 1856 





29. Fragment al panoramei Apărarea Sevastopolului (1905). Privitorii sunt în centrul 
evenimentelor, ca şi cum s-ar afla în vârful bastionului Malahov ; tabloul converge către 
întăritura din prim-plan, astfel încât se creează o vie impresie de perspectivă ; în această 
porţiune un preot (dreapta) binecuvântează trupele înainte ca acestea să intre în luptă pe 

parapete, iar în faţa lui se vede infirmiera Praskov'ia Grafova bandajând un rănit 





30. Ultimul supravieţuitor dintre ruşii care au luptat la Balaklava, Moscova, 1903 

când Canrobert, care era în favoarea campaniei terestre şi care se oferise în mai multe 
rânduri să-şi pună trupele sub comanda lui Raglan, numai s-o lanseze odată, a răbufnit 
de furie. „Planul campaniei terestre elaborat de Majestatea Voastră”, l-a informat 
Canrobert pe Napoleon, „a devenit practic imposibil de aplicat din pricina lipsei de 
cooperare din partea comandantului suprem al armatei engleze”20. 

Mulţi ani francezii aveau să-i învinovăţească pe britanici pentru eşecul planului de 
a înainta spre Simferopol şi de a cuceri restul Crimeii. Aveau motive întemeiate să se 
înfurie pe Raglan, care ar fi putut fi demis de Palmerston pentru insubordonare, dacă 
nu chiar pentru incompetenţă, după ce refuzase să execute ordinul de a ataca regiunea 
interioară a Crimeii. Beneficiind de puşti mai puternice şi de sprijinul populaţiei tătare 
din câmpie, existau motive temeinice să se creadă că printr-o campanie terestră ar fi 
fost cucerit Simferopolul şi ar fi fost blocată principala cale de aprovizionare a ruşilor 
în peninsulă. Exact acesta era scenariul de care se temuseră ruşii cel mai tare, motiv 
pentru care ţarul ordonase atacarea Ievpatoriei în februarie. Ruşii erau conştienţi de 
vulnerabilitatea lor în faţa unui atac împotriva liniilor lor de aprovizionare şi conside- 
raseră întotdeauna că ruta dinspre levpatoria constituia ţinta cea mai probabilă a unei 
ofensive aliate înspre Simferopol ori Perekop. După cum au recunoscut mai târziu, au fost 
uimiţi că britanicii şi francezii nu încercaseră niciodată să lanseze un asemenea atac?. 

Singurul efort important pe care l-au făcut aliaţii de a izola Sevastopolul de bazele 
sale de aprovizionare a fost raidul împotriva portului Kerci, care controla liniile de 
aprovizionare prin Marea Azov, chiar dacă au fost necesare două încercări pentru a 
realiza acest lucru. Încă de la începutul campaniei se propuseseră planuri pentru un atac, 
dar primul ordin de a acţiona a fost dat abia pe 26 martie, când Panmure i-a scris lui 
Raglan, dându-i instrucţiuni să organizeze o „operaţiune concertată pe mare şi pe uscat” 
pentru „a diminua dispozitivele de apărare de la Kerci”. Era o propunere atractivă şi 
pentru faptul că avea să implice flota militară britanică, ce nu prea fusese folosită până 
atunci, într-un moment în care contribuţia britanicilor la efortul aliaţilor era pusă în mod 
serios sub semnul întrebării de francezi. Într-o primă instanţă Canrobert a avut rezerve 
faţă de această operaţiune, dar pe 29 aprilie şi-a dat acordul ca o escadrilă de nave de 
război franceze sub comanda amiralului Bruat şi 8 500 de soldaţi să se alăture expediției, 
ce urma să fie condusă de generalul-locotenent Brown, experimentatul comandant al 
Diviziei de Infianterie Uşoară. Flota aliaţilor a pornit la drum pe 3 mai, îndreptându-se 
spre nord-vest, în direcţia Odessei, pentru ca ruşii să nu îşi dea seama ce intenţii au, 
urmând să se întoarcă spre Kerci. Însă chiar înainte de a ajunge la destinaţie o navă 
rapidă a ajuns din urmă flota şi a transmis din partea lui Canrobert ordinul ca vasele 
franceze să se întoarcă. La scurt timp după plecarea flotei, noua reţea de telegraf de la 
Paris îi transmisese lui Canrobert din partea lui Napoleon ordinul de a aduce rezervele 
de la Constantinopol : cum era nevoie de navele lui Bruat, Canrobert a decis, fără tragere 
de inimă, să nu mai participe la atacarea Kerciului. Flota britanică a fost nevoită să se 
întoarcă din drum, iar Canrobert s-a făcut de ruşine în faţa britanicilor (şi a multor 
francezi)?. 

Anularea expediției a afectat şi mai mult relaţiile deja proaste dintre britanici şi 
francezi. A jucat un rol important în decizia lui Canrobert de a renunţa la calitatea sa 
de comandant pe 16 mai. Considera că îi fusese subminată poziţia, că îi dezamăgise pe 
britanici şi, ca atare, nu avea nici o autoritate să-l determine pe Raglan să aplice planurile 
pentru o campanie terestră. Noul comandant suprem francez, generalul PElissier, un 
bărbat scund şi îndesat, cam necioplit, era mult mai ferm, un om de acţiune într-o 

Generalul PElissier 


măsură mai mare decât Canrobert, poreclit de mult timp de britanici „Robert Can't”. 
Numirea lui P6lissier a fost primită cu entuziasm în tabăra britanică. Colonelul Rose, 
împuternicitul britanic pe lângă cartierul general al armatei franceze, ce fusese un 
apropiat al lui Canrobert, i-a scris lui Clarendon că sosise timpul pentru o abordare mai 
marcat „pozitivă” a războiului şi că PElissier era omul potrivit pentru asta : 


Generalul Pelissier nu va îngădui niciodată jumătăţi de măsură în executarea ordinelor sale ; 
dacă un lucru se poate face, trebuie făcut. E aprig din fire şi cam din topor, dar eu zic că 
este un om drept şi neprefăcut ; şi cred că, în toate treburile însemnate, aceste două virtuţi 
or să atârne mai greu decât răbufnirile sale. Îi merge mintea, are mult simţ al realităţii şi 
e tenace, gândindu-se cum să biruie greutăţile, nu să se dea bătut în faţa lor. 


Dornic să restabilească relaţiile cu britanicii, P6lissier a fost de acord să relanseze 
operaţiunea împotriva Kerciului, chiar dacă era de acord cu Raglan că principala ţintă 
a operaţiunilor aliaţilor trebuiau să rămână dispozitivele de apărare ale Sevastopolului. 
Pe 24 mai 60 de nave ale flotei aliaţilor s-au pus în mişcare, având la bord o forţă mixtă 
alcătuită din 7 000 de francezi, 5 000 de turci şi 3 000 de britanici sub comanda lui 
Brown. Văzând că se apropie această armadă, majoritatea locuitorilor ruşi ai Kerciului 

au fugit la ţară. După un scurt bombardament, trupele aliate au putut cobori pe țărm 
fără să întâmpine rezistenţă. Brown a fost aşteptat de o delegaţie a civililor ruşi care 
mai rămăseseră în oraş. Aceştia i-au spus că se tem să nu îi atace populaţia tătară locală 
şi l-au implorat să-i protejeze. Brown a rămas surd la rugăminţile lor. Ordonând 
distrugerea arsenalului din Kerci, a lăsat în oraş un mic contingent alcătuit în principal 
din francezi şi turci şi a plecat cu restul trupelor spre importantul fort de la Ienikale, 
Situat puţin mai departe pe coastă, unde, sub supravegherea lui Brown, a continuat 
jefuirea bunurilor deţinute de ruşi. Între timp, vasele de război ale aliaţilor au pătruns 
în Marea Azov, s-au îndreptat spre linia de coastă rusească, au distrus nişte nave ruseşti 
şi au devastat porturile Mariupol şi Taganrog” 

Atacurile împotriva proprietăţilor ruşilor din Kerci şi lenikale au degenerat în scurt 
timp, transformându-se în violenţe şi atrocități îngrozitoare comise de soldaţii aliaţi 
aţâţaţi şi de băutură. Cele mai grave incidente au avut loc la Kerci, unde populaţia tătară 
locală a profitat de ocupaţia aliaţilor pentru a se răzbuna crunt pe ruşii din oraş. Ajutaţi 
de trupele turce, tătarii au jefuit prăvălii şi case, au violat rusoaice şi au omorât şi au 
mutilat sute de ruşi, chiar şi copii şi bebeluşi. Printre excese s-a numărat şi distrugerea 
muzeului din oraş, cu bogata şi splendida sa colecţie de artă elenă, barbarie relatată de 
Russell în The Times pe 28 mai: 


Podeaua muzeului e acoperită de un strat gros de cioburi, bucăţi de vaze, urne, statui, de 
pulberea prețioasă dintr-însele şi frânturi arse de lemn şi oase, printre aşchiile poliţelor, 
scriptoriilor şi lăzilor în care fuseseră ţinute. Nimic din ce putea fi fărmat ori ars nu a 
scăpat de ciocan ori de foc. 


Mai multe zile Brown nu a făcut nimic pentru a opri atrocitățile, chiar dacă primise 
rapoarte că un contingent de soldaţi francezi şi britanici participase la jafuri. Brown îi 
considera pe tătari aliaţi, fiind de părere că aceştia erau implicaţi într-o „rebeliune în- 
dreptăţită” împotriva stăpânirii ruse. Până la urmă, informat de cele mai grave atrocități, 
Brown a trimis un mic contingent (doar 20 de cavalerişti britanici) pentru a restabili 
ordinea. Erau mult prea puţini pentru a avea cu adevărat vreun efect, deşi i-au împuşcat 
pe nişte militari britanici pe care i-au prins violând femei”*. 

Potrivit unor martori oculari ruşi, la jafuri, violenţe şi violuri nu participaseră numai 
soldaţii aliaţi, ci şi ofiţeri. „Am văzut mai mulţi ofiţeri englezi cărând pe vase mobilă 


*  'Taganrogul nu avea forţe militare suficiente pentru a se apăra, doar un batalion de infanterie 
şi un regiment de cazaci, precum şi un detaşament format din 200 de civili înarmaţi, în total 
aproximativ 2 000 de oameni, însă fără artilerie. Într-o încercare disperată de a scăpa oraşul 
de bombardament, guvernatorul a trimis o delegaţie care să discute cu comandanții flotei aliate 
propunerea de a decide soarta Taganrogului printr-o luptă pe uscat. A propus chiar ca părţile 
combatante să nu fie egale ca dimensiuni pentru a reflecta avantajul aliaţilor pe mare. Era un 
gest extraordinar de cavalerism, ieşit parcă direct din paginile istoriei medievale. Comandanții 
aliaţi nu au fost impresionați şi s-au întors pe navele lor pentru a începe bombardarea Tagan- 
rogului. Au distrus portul în întregime, cupola catedralei şi multe alte clădiri. Printre numeroşii 
locuitori ce au fugit din oraşul asediat s-a numărat şi Evghenia Cehova, mama viitorului 
dramaturg Anton Cehov, care s-a născut în Taganrog la cinci ani după aceea - L. Guerrin, 
Histoire de la derniere guerre de Russie (1853-1856), 2 vol. (Paris, 1858), vol. 2, pp. 239-240; 
N. Dubrovin, /storiia krîmskoi voini i oboroni Sevastopolia, 3 vol. (Sankt-Petersburg, 1900), 
vol. 3, p. 191. 

şi sculpturi, precum şi tot felul de alte lucruri furate de prin casele noastre”, îşi amintea 
un locuitor al Kerciului. Mai multe femei susțineau că fuseseră violate de ofiţeri britanici?5. 


Aplicarea acestor planuri mai ample a fost împiedicată fiindcă, odată cu venirea 
primăverii, trupele britanice şi franceze s-au împotmolit din nou în asedierea Sevasto- 
polului, care în strategia aliaţilor continua să ocupe primul loc. Deşi recunoşteau că, 
pentru ca asediul să aibă efect, era necesară o schimbare de plan, aliaţii se cramponau 
de ideea că încă o ultimă ofensivă puternică va dărâma zidurile Sevastopolului şi va forţa 
Rusia să accepte o pace umilitoare. 

În privinţa luptelor propriu-zise, asediul trecuse printr-o perioadă de acalmie în lunile 
de iarnă, ambele tabere axându-se pe întărirea fortificațiilor. În tabăra aliaţilor, francezii 
au săpat cele mai multe tranşee, în special din cauza faptului că terenul pe care se aflau 
britanicii era foarte stâncos. Potrivit lui Herb6, în cele 11 luni de asediu, francezii au 
săpat 66 de kilometri de tranşee, iar britanicii doar 15. Era o muncă lentă, epuizantă şi 
periculoasă să sapi pământul tare în condiţii de ger, să dinamitezi stâncile de dedesubt, 
sub tirul constant al inamicului. „Fiecare metru din tranşeele noastre l-a costat realmente 
viaţa pe un soldat - adeseori chiar pe doi”, îşi amintea Noirz6. 

Ruşii lucrau deosebit de intens la fortificaţii. Sub îndrumarea ingeniosului lor genist 
Totleben, au realizat fortificaţii de pământ şi tranşee la un nivel mult mai sofisticat decât 
existaseră până atunci în istoria asediilor. În primele faze ale asediului fortificațiile ruseşti 
nu erau decât nişte taluzuri improvizate în pripă, întărite cu împletituri din nuiele, fascine 
şi gabioane ; dar în lunile de iarnă au fost adăugate noi dispozitive de apărare mult mai 
bune. Bastioanele au fost întărite prin adăugarea unor cazemate - fortificaţii în care erau 
instalate tunuri, săpate la o adâncime de câţiva metri şi acoperite cu grinzi de lemn şi 
pământ pentru a rezista şi la cele mai intense bombardamente. În interiorul bastioanelor 
celor mai fortificate, Malahov şi Redan (3), era un labirint de buncăre şi apartamente, 
inclusiv unul, în Redan, cu masă de biliard şi sofale, iar fiecare avea câte o capelă mică 
şi un spital?. 

Pentru a proteja aceste bastioane de o importanţă crucială, ruşii au realizat noi 
construcţii în afara zidurilor oraşului: Mamelonul (Luneta Kamceatka)” pentru a apăra 
Malahovul şi Carierele în faţa bastionului Redan. Mamelonul a fost construit de militari 
din Regimentul Kamceatka (de unde provine denumirea sa în rusă) sub tirul aproape 
constant al francezilor în cea mai mare parte a lunii februarie şi la începutul lui martie. 
Atât de mulţi şi-au pierdut viaţa în timp ce îl construiau, încât nu toţi au putut fi evacuaţi, 
nici măcar la adăpostul nopţii, numeroşi morţi rămânând în fortificațiile de pământ. 
Mamelonul în sine era un sistem complex de fortărețe protejate pe flancul stâng de două 
redute gemene (numite de aliaţi White Works datorită argilei albe aduse la suprafaţă de 
excavaţiile din timpul lucrărilor de fortificaţii). Henri Loizillon, un genist francez, 


*  Mamelon, în termeni geografici, semnifică o ridicătură de teren izolată, având de obicei vârful 
rotunjit. În timpul asedierii Sevastopolului, britanicii au preluat de la francezi denumirea unei 
înălţimi strategice ca The Mamelon, „Mamelonul”. Pe vârful acestei înălţimi, ruşii au construit 
o redută, numită Kamciatski, având, în arhitectura militară, caracteristicile fortificațiilor „de 
lunetă” (n.tr.). 

povestea cât de surprinşi au fost camarazii săi de ceea ce au găsit în Mamelon când l-au 
cucerit, la începutul lunii iunie : 


Pretutindeni sub pământ erau adăposturi acoperite cu bârne grele sub care se adăpostiseră 
soldaţii de bombe. În plus, am găsit o subterană uriaşă în care încăpeau sute de soldaţi, 
aşa încât pierderile suferite de ei au fost mult mai mici decât am crezut noi. Adăposturile 
acestea erau şi mai neobişnuite datorită confortului neaşteptat pe care l-am găsit acolo: 
erau paturi cu plăpumi umplute cu puf, porţelanuri, servicii complete de ceai etc., aşadar 
soldaţii nu fuseseră trataţi prea rău. Era şi o capelă în care singurul lucru deosebit era o 
statuie din lemn aurit, destul de frumoasă, a lui Hristos28. 


În timpul acestor lucrări frenetice de construcţii au avut loc puţine lupte de amploare. 
Dar noaptea ruşii mai lansau raiduri sporadice împotriva tranşeelor britanice şi franceze. 
Unele dintre cele mai îndrăzneţe au fost conduse de un marinar pe nume Piotr Koşka, 
ale cărui fapte de vitejie erau atât de vestite, încât a devenit erou naţional în Rusia. Trupelor 
aliate nu le era pe deplin clar ce scop aveau aceste raiduri. Rareori provocau daune 
semnificative fortificaţiilor acestora, iar pierderile din rândul soldaţilor erau neînsemnate, 
de obicei mai puţine decât cele înregistrate de ruşi. Herb€ era de părere că urmăreau 
să-i obosească şi mai mult pe aliaţi fiindcă ameninţarea permanentă a unui atac nocturn 
îi împiedica să doarmă în tranşee (Chiar asta era, de fapt, intenţia ruşilor). Potrivit maio- 
rului Whitworth Porter din Corpul de Geniu, primul indiciu al unui atac iminent era 
„descoperirea mai multor siluete întunecate strecurându-se peste parapet”. 


Se dă pe loc alarma, iar în clipa următoare se năpustesc asupra noastră. Soldaţii noştri, 
împrăştiaţi cum sunt, sunt luaţi prin surprindere, dau înapoi pas cu pas în faţa duşmanului 
ce înaintează, până când, în cele din urmă, îi ţin piept. Şi acum urmează o luptă corp la 
corp. Chiotele, strigătele şi ţipetele soldaţilor noştri ; răcnetele scoase de ruşi dezlănţuin- 
du-se ca apucaţii sub înrâurirea rachiului scârbos ce le-a luat minţile înainte să dea atacul ; 
pocnetul ascuţit al puştilor, răsunând pentru o clipă din toate părţile ; comenzile strigate 
în grabă; glasul goarnei ruseşti, auzindu-se clar în toată larma aceea, sunând înaintarea - 
toate acestea laolaltă alcătuiesc o harababură îndeajuns ca să-i zăpăcească şi pe aceia cu 
nervii tari. Când, colac peste pupăză, încleştarea se petrece într-o baterie, unde numeroasele 
traverse, tunuri şi alte piedici încurcă locul şi stânjenesc mişcările ambelor părţi, poate este 
mai uşor a vedea cu ochii minţii priveliştea aceasta aparte. Mai devreme sau mai târziu - 
în general în numai câteva minute - soldaţii noştri, repliindu-se în număr destul de mare, 
se avântă cu îndrăzneală înainte şi resping duşmanul peste parapet. În urma lor se trage o 
salvă puternică pentru a-i face să fugă mai iute, apoi se aud uralele zgomotoase, răsunătoare 
ale britanicilor...2 


Şi aliaţii lansau atacuri-surpriză împotriva avanposturilor ruseşti - scopul lor nefiind 
de a cuceri aceste poziţii, ci de a-i demoraliza pe soldaţii ruşi. Zuavii erau soldaţii ideali 
pentru a efectua aceste raiduri: în luptele corp la corp erau cei mai eficienţi din lume. 
În noaptea de 23 spre 24 februarie, faimosul lor Regiment 2 a luat cu asalt şi a ocupat 
pentru scurt timp recent construitele Redute Albe (White Works), numai pentru a le 
demonstra ruşilor că le putea captura oricând are chef, apoi s-a retras cu 203 soldaţi răniţi 
şi 62 de ofiţeri şi soldaţi morţi, pe care i-a recuperat sub un tir intens, nevrând să-i aban- 
doneze în mâinile ruşilor”. 


262 CRIMEEA 


Spre deosebire de raidurile aliaţilor, unele dintre atacurile ruşilor au fost suficient 
de ample pentru a sugera că intenţia lor era să-i disloce pe aliaţi de pe poziţiile lor, chiar 
dacă în realitate nu au fost niciodată suficient de puternice. În noaptea de 22 spre 
23 martie, ruşii au ieşit la atac cu aproximativ 5 000 de soldaţi împotriva poziţiilor fran- 
ceze din faţa Mamelonului. Era cel mai amplu raid al lor de până atunci. Regimentul 3 
Zuavi a dus greul asaltului, aceştia ţinându-le piept atacatorilor într-o luptă înverşunată 
corp la corp, pe întunericul sfâşiat doar de fulgerările puştilor şi muschetelor. Ruşii s-au 
desfăşurat pe flanc şi au capturat rapid tranşeele britanice slab apărate din dreapta, de 
unde au început să tragă spre tabăra francezilor, însă zuavii au rămas pe poziţii până 
când, în sfârşit, au sosit întăririle britanice, astfel încât zuavii au reuşit să-i respingă pe 
ruşi înapoi spre Mamelon. Raidul i-a costat scump pe ruşi: 1 100 de soldaţi au fost răniţi 
şi peste 500 ucişi, aproape toţi în sau lângă tranşeele zuavilor. Când lupta s-a terminat, 
cele două părţi au convenit asupra unui armistițiu de şase ore pentru a evacua morţii şi 
răniții care umpleau câmpul de luptă. Oameni care doar cu câteva clipe în urmă se răz- 
boiseră au început să fraternizeze, vorbind unii cu alţii prin semne şi cu câte un cuvânt în 
limba celuilalt, deşi aproape toţi ofiţerii ruşi ştiau bine franceza, limba adoptivă a aristocra- 
ţiei ruse. Căpitanul Nathaniel Steevens din Regimentul 88 Infanterie a asistat la scenă: 


Aici am văzut o mulţime de ofiţeri şi soldaţi englezi amestecați printre ofiţeri ruşi şi escortele 
lor, care aduseseră steagul alb ; era cea mai curioasă privelişte ; ofiţerii trăncăneau între 
ei relaxaţi şi voioşi de parcă ar fi fost prieteni la cataramă, cât despre soldaţi, aceia care 
în urmă cu cinci minute trăseseră unii în alţii puteau fi văzuţi acum fumând împreună, 
împărțind tutun şi bând rom, complimentându-se cu vorbele obişnuite, „bono Ingles” şi altele 
de felul acesta ; ofiţerii ruşi păreau nişte gentlemeni, vorbeau franceza şi unul şi engleza ; 
în cele din urmă, uitându-se la ceas, s-au trezit că „aproape trecuse timpul”, aşa că au început 
să se îndepărteze unii de alţii, ducându-se fiecare către fortificațiile sale, însă nu înainte 
ca soldaţii noştri să dea mâna cu cei ruşi, unul dintre ei strigând: Au revoir ! a 


În afară de aceste raiduri, în primele luni ale anului 1855 trupele au rămas pe poziţiile 
lor. „Asediul este acum doar formal”, scria Henry Clifford familiei sale pe 31 martie. 
„În timpul zilei mai tragem câteva focuri, dar totul pare că lâncezeşte.” Era o situaţie 
ciudată, atât timp cât existau multe tunuri, dar acestea stăteau nefolosite, ceea ce 
sugera că aproape nu se mai credea în asediu. În aceste luni mai mult s-a săpat decât 
s-a tras cu puşca - fapt ce pe mulţi dintre soldaţi nu prea i-a încântat. Potrivit lui 
Whitworth Porter din Corpul de Geniu, soldatului britanic nu îi plăcea „să dea la 
lopată”, considerând că e o activitate nedemnă de un soldat. ÎI citează pe un infanterist 
irlandez : 


„Păi, io nu de asta m-am înrolat, ca să fac aşa o muncă aicia. Când mi-am luat bănuţu”, 
m-am gândit c-o să fiu soldat, să stau de santinelă, frumos, şi să dau la baionetă atuncia 
când îmi zice ; dar la aiasta chiar că nu m-am gândit vreodată. Ca să nu mai zic că m-am 
înrolat şi fiindcă nu puteam să sufăr să dau la lopată ; iară sergentul care m-a luat s-a juruit 
pe Sfântul Patrick că n-o să mai văd niciodată o lopată; dar uite că, nici bine n-am ajuns 
aicia, că mi-au pus în mână un târnăcop şi o săpăligă, tot aşa de rău cum a fost totdeauna 
în Bătrâna Irlandă.” Pe urmă şi-a văzut de treabă, bombănind întruna şi tot ocărându-i pe 
ruşi, jurându-se că o să-i facă el să plătească pentru toate astea, dacă mai ajunge vreodată 
să pună piciorul în oraşul acela binecuvântat??. 

Cum asediul devenise o rutină monotonă a schimbului de focuri cu inamicul, soldaţii 
din tranşee s-au obişnuit să trăiască sub un bombardament constant. Pentru cineva din 
afară, aceştia păreau aproape nepăsători faţă de pericolele din jur. La prima sa vizită în 
tranşee, Charles Mismer, un dragon în vârstă de 22 de ani din cavaleria franceză, a fost 
uimit să vadă cum soldaţii din tranşee jucau cărţi ori dormeau în timp ce în jurul lor 
cădeau bombe şi obuze. Trupele au ajuns să recunoască bombele şi obuzele după sunetele 
diferite pe care le produceau, ştiind astfel cum să le evite: ghiuleaua, „zburând prin 
aer cu un şuierat ascuţit, sfredelitor, tulburându-l foarte tare pe soldatul tânăr”, după 
cum îşi amintea Porter ; salva de mitralii, „fremătând aproape ca un stol de păsări cu 
aripi foarte puternice” ; „buchetul”, o ploaie de proiectile mici montate în carcasa unei 
bombe, „fiecare lăsând în urmă o dâră de lumină lungă, boltită şi, când ajungeau la 
ţintă, luminând totul în jur cu pâlpâiri scurte, întretăiate, pe măsură ce explodau unul 
câte unul” ; şi proiectilul de mortier, mai mare, „înălțându-se în aer mândru şi maiestuos, 
uşor de văzut în noapte datorită trenei înflăcărate a fitilului aprins, desenând o curbă 
imensă în aer, până când, ajuns la înălţimea cea mai mare, începe să coboare, căzând 
tot mai iute, ca apoi să se prăvălească... tăind văzduhul cu un sunet precum ciripitul de 
nagâţ”. Era imposibil de anticipat unde vor ateriza proiectilul de mortier ori schijele 
acestuia, astfel încât „tot ce putea face cineva când auzea sunetul ca de ciripit era să se 
trântească la pământ cu faţa în jos şi să nădăjduiască”%. 

Treptat, pe măsură ce asediul continua monoton fără ca vreuna din tabere să înre- 
gistreze vreun succes, schimbul de focuri a căpătat un caracter simbolic. În perioadele de 
acalmie, când soldaţii se plictiseau, făceau din aceasta un sport. Frangois Luguez, căpitan 
al zuavilor, îşi amintea cum soldaţii săi se angajau în jocuri de tir cu ruşii : una din părţi 
înălța o cârpă în vârful baionetei, în care să tragă soldaţii din tabăra cealaltă - fiecare 
glonţ care nimerea ţinta era salutat cu ovaţii şi râsete, iar cel care rata, cu zeflemele**. 

Având tot mai puţine motive să se teamă, santinelele din pichete au început să se 
aventureze în no man's land doar de amuzament ori ca să se mai încălzească în timpul 
nopţii. Din când în când fraternizau cumva cu ruşii, ale căror avanposturi se aflau la o 
distanţă doar cât lungimea unui teren de fotbal. Calthorpe a consemnat un asemenea 
incident când un grup de soldaţi ruşi neînarmaţi s-a apropiat de pichetele britanice : 


Au făcut semne că vor un foc ca să-şi aprindă pipele, iar unul dintre soldaţii noştri le-a 
dat, pe urmă au mai rămas preţ de vreo câteva minute ca să stea de vorbă cu santinelele 
noastre ori, mai curând, să încerce, conversaţia fiind cam aşa: 

Primul soldat rus: „Englise bono!” 

Primul soldat englez : „Russkie bono!” 

Al doilea soldat rus: „Francis bono!” 

Al doilea soldat englez: „Bono!” 

Al treilea soldat rus: „Oslem no bono!” 

Al treilea soldat englez: „Ah, ah! Turk no bono!” 

Primul soldat rus: „Oslem ! ”, strâmbându-se şi scuipând pe jos în semn de dispreţ. 
Primul soldat englez: „Turk! ”, făcându-se c-o ia la fugă, ca şi cum ar fi înspăimântat, 
la care toţi izbucnesc în hohote de râs, pe urmă, după ce îşi dau mâna, fiecare se întoarce 
să-şi facă rondul“. 


Ca să-şi mai omoare timpul, soldaţii şi-au născocit tot felul de preocupări şi de jocuri. 
În bastioanele de la Sevastopol, nota Erşov, „24 de ore din 24 se jucau tot soiul de jocuri 

de cărţi”. Ofițerii jucau şah şi citeau cu aviditate. În cazemata bastionului 6 exista chiar 
un pian şi se organizau concerte cu muzicieni din celelalte bastioane. „La început”, 
scrie Erşov, „concertele erau serioase şi solemne, dându-se atenţia cuvenită rânduielilor 
de ascultare a muzicii clasice, dar, încetul cu încetul, pe măsură ce starea noastră de 
spirit s-a schimbat, a apărut aplecarea spre cântece naţionale ori cântece şi dansuri 
populare. O dată s-a făcut un bal mascat şi un cadet a apărut în haine de muiere ca să 
cânte cântece populare”35. 

Divertismentele teatrale erau foarte frecvente în tabăra franceză, zuavii având propria 
trupă de teatru, ce interpreta vodeviluri în travesti, amuzând grupuri mari de soldaţi 
gălăgioşi într-o baracă de lemn. „Închipuiţi-vă un zuav, înveşmântat ca o ciobăniţă, 
flirtând (faisant la coquette) cu soldaţii! ”, îşi amintea Andr6 Damas, preot în armata 
franceză. „Pe urmă alt zuav, îmbrăcat ca o tânără din înalta societate, dându-şi aere 
(jouant la precieuse) ! Nu am mai văzut niciodată ceva aşa de nostim sau de talentat ca 
domnii aceştia. Erau tare hazlii.” 

Şi cursele de cai erau foarte apreciate, mai ales în rândul britanicilor, a căror cavalerie 
nu avea activitate aproape deloc. Dar la aceste curse nu participau doar caii cavaleriei. 
Whitworth Porter a participat la o reuniune organizată de Divizia 3 pe dealuri. „Era 
tare frig în ziua aia”, nota în jurnalul său pe 18 martie: 


„„„un vânt aspru dinspre apus pătrunzându-le tuturor până la oase : cu toate astea, la cursă 
au participat o mulţime de cioflingari din toată armata ; veniseră toţi care izbutiseră să pre- 
gătească pentru asta un cal, aşa încât cei mai mulţi arătau tare neobişnuit. Am văzut cum 
ditamai ofiţerul britanic, care, în ciorapi, pesemne că nu avea mai puţin de un metru nouă- 
zeci, călărea cel mai mic, mai sfrijit şi mai neţesălat cal pe care l-am pomenit vreodată*. 


În aceste luni relativ calme s-a băut mult. În toate armatele acest lucru a generat 
probleme tot mai mari de indisciplină, injurii, insolenţă, încăierări şi violenţe, precum 
şi insubordonare din partea soldaţilor, acestea reflectând faptul că moralul trupelor scă- 
zuse periculos de mult. În armata britanică (şi nu există motive să se presupună că 
Situaţia era mai gravă decât în rândul ruşilor sau al francezilor), un număr impresionant 
de 5 546 de militari (cam unu din opt în întreaga armată aflată acolo) s-au comportat 
atât de rău, încât au ajuns în faţa curţii marţiale pentru diverse fapte comise în stare de 
ebrietate în timpul Războiului Crimeii. Majoritatea soldaţilor beau o stacană mare de 
alcool la micul dejun - ruşii votcă, britanicii rom, iar francezii vin - şi încă una la 
prânz. Mulţi beau şi pe parcursul zilei — iar o grămadă nu au fost deloc treji în tot timpul 
asediului. Băutura era principalul mijloc de relaxare al soldaţilor din toate armatele, 
inclusiv din cea a turcilor, cărora le plăcea vinul dulce crimeean. Henry Clifford amintea 
cultura consumului de băuturi alcoolice în taberele aliate : 


Cam fiece regiment are o cantină, iar la uşa fiecăreia stăteau în picioare sau, ba nu, nu 
Stăteau în picioare fiindcă prea puţini erau în Stare, zăceau şi se împleticeau cete de soldaţi 
francezi şi englezi care mai de care mai beat. Voioşi, râzând, plângând, dănţuind, bătându-se, 
sentimentali, prietenoşi, cântând, trăncănind, arţăgoşi, neghiobi, scârnavi, brutali şi morţi 
de beţi. Francezii la fel de rău ca englezii şi englezii la fel de rău ca francezii... Ce greşeală 
să-i dai unui militar o soldă prea mare! Dă-i un bănuţ în plus faţă de cât îi trebuie cu ade- 
vărat şi se va deda pornirilor sale rele şi se va îmbăra îndată... Englez, francez, turc, Ssard, 
ce-o fi - dă-i bani destui şi se va îmbăta“? 

Instalarea bruscă a vremii calde de primăvară a ridicat moralul trupelor aliate. „Astăzi 
este primăvară”, scria Herb6 pe 6 aprilie ; „soarele nu ne-a mai părăsit de trei săptămâni 
şi totul arată altfel”. Soldaţii francezi şi-au făcut grădini lângă corturi. Mulţi, asemenea 
lui Herb€, şi-au ras bărbile de iarnă, şi-au spălat lenjeria şi, în general, s-au îngrijit, 
astfel încât, „dacă doamnele de la Sevastopol ar fi dat un bal şi i-ar fi chemat pe ofiţerii 
francezi, uniformele noastre ar fi sclipit printre veşmintele lor elegante”. După o iarnă 
atât de cruntă, când totul fusese acoperit de noroi şi zăpadă, Crimeea părea să fi devenit 
deodată un loc de o mare frumuseţe, cu flori multicolore pe şesuri, câmpuri cu raigras 
de aproape un metru şi ciripit de păsări pretutindeni. „N-am avut decât vreo câteva zile 
calde”, scria Russell de la The Times pe 17 martie: 


„„„Şi totuşi, pământul, orişiunde poate să răsară o floare, e smălţat cu ghiocei, brânduşe şi 
zambile... Cintezele şi ciocârliile de aici au ziua lor de Sfântul Valentin, dar tot se adună 
în stoluri. Sticleţii în culori aprinse, presurile mari, auşeii cu cap galben, ciocârliile, câne- 
parii, fâsele şi trei soiuri de pietrari, brumăriţele şi un soi frumos de codobatură sunt la tot 
pasul pe la Chersones ; şi e straniu să le auzi ciripind şi piuind prin tufişuri în răstimpurile 
dintre bubuiturile tunurilor, le fel cu e să vezi florile fragede de primăvară croindu-şi drum 
prin crăpăturile grămezilor de ghiulele şi scoțând capul de pe sub obuze şi proiectile de 
artilerie grea“. 


În tabăra britanică, a crescut moralul trupelor pentru că s-a îmbunătăţit furnizarea 
de alimente şi alte produse de bază, în special ca rezultat al iniţiativei private care a pro- 
fitat de ocazia creată de incapacitatea guvernului de a aproviziona trupele din Crimeea. 
Până în primăvara anului 1855 tot felul de comercianţi privaţi şi vivandiere îşi deschise- 
seră tarabe şi prăvălii la Kadikoi. Chiar dacă preţurile erau exorbitante, de aici se putea 
cumpăra orice, de la carne conservată şi murături, bere la sticlă şi rachiu grecesc până 
la cafea prăjită, cutii de biscuiţi Albert, ciocolată, trabucuri, articole de toaletă, hârtie, 
tocuri şi cerneală şi cea mai bună şampanie de la Oppenheim ori Fortnum & Mason, 
care aveau puncte de desfacere în bazarul principal. Existau şelari, cizmari, croitori, 
brutari şi hotelieri, printre care şi vestita Mary Seacole, o jamaicană ce oferea mese 
copioase şi cazare, tratamente şi doctorii pe bază de plante medicinale la British Hotel, 
pe care îl deschisese lângă Kadîkoi, într-un loc pe care l-a botezat Spring Hill. 

Născută în 1805 la Kingston, având un tată scoţian şi o mamă creolă, această femeie 
extraordinară lucrase ca soră medicală la posturile militare britanice din Jamaica şi se 
căsătorise cu un britanic pe nume Seacole, care a murit în mai puţin de un an. Ulterior 
administrase împreună cu fratele ei un hotel şi un magazin universal în Panamâ, unde 
se confruntase cu nişte epidemii. Când a început Războiul Crimeii, a plecat în Anglia 
şi a încercat să se înroleze ca soră în echipa lui Florence Nightingale, dar a fost respinsă 
de mai multe ori, fără îndoială şi din cauza culorii pielii. Hotărâtă să câştige nişte bani 
şi să contribuie la efortul de război ca furnizor al armatei şi hotelier, s-a asociat cu 
Thomas Day, o rudă mai îndepărtată a soţului său, pentru a înfiinţa o companie, Seacole 
and Day. Plecând cu o navă de la Gravesend pe 15 februarie, ei şi-au făcut stocuri la 
Constantinopol, unde au recrutat şi un tânăr evreu grec (căruia ea avea să-i spună „Johnny 
Evreul”). Deşi avea un nume cam pompos, British Hotel era de fapt doar un restaurant 
şi magazin universal pe care Russell îl descria ca „un hangar de fier cu nişte barăci de 
lemn”, fiind însă foarte apreciat de ofiţerii britanici, principala sa clientelă, pentru care 

era un fel de club, unde puteau să-şi facă de cap şi să se delecteze cu feluri de mâncare 
ce le amintea de casă“. 

Pentru soldaţii de rând, Mary Seacole şi magazinele particulare din Kadikoi nu au 
avut o importanţă atât de mare pentru îmbunătăţirea aprovizionării cu alimente precum 
celebrul bucătar Alexis Soyer, sosit şi el în Crimeea în primăvară. Născut în Franţa în 
1810, Soyer era bucătar-şef la Reform Club din Londra, unde a fost remarcat de liderii 
guvernelor whig şi liberal. Era faimos pentru Shilling Cookery Book (1854), ce se găsea 
în casele tuturor celor aparţinând clasei de mijloc care doreau să se autoperfecţio- 
neze. În februarie 1855 a trimis o scrisoare ziarului The Times ca răspuns la un articol 
privind condiţiile precare din bucătăriile spitalului de la Scutari. Oferindu-se să consilieze 
armata cu privire la gătit, Soyer s-a dus la Scutari, dar în scurt timp a plecat împreună 
cu Nightingale în Crimeea, unde aceasta a vizitat spitalele din Balaklava şi s-a îmbolnăvit 
grav, fiind nevoită să revină la Scutari. Soyer a preluat conducerea bucătăriilor din spitalul 
de la Balaklava, gătind, împreună cu echipa sa de bucătari francezi şi italieni, pentru 
mai mult de o mie de oameni în fiecare zi. Principala realizare a lui Soyer a fost intro- 
ducerea aprovizionării colective cu alimente a armatei britanice prin cantine de campanie 
mobile — sistem practicat de armata franceză încă din perioada Războaielor Napoleoniene. 
EI a conceput un cuptor de campanie, cuptorul lui Soyer, folosit apoi de militarii britanici 
până în a doua jumătate a secolului XX, şi a pus să i se trimită din Marea Britanie 400 de 
cuptoare, suficiente pentru a asigura hrana întregii armate din Crimeea. A deschis brutării 
pentru armată şi a inventat un fel de turtă ce ţinea mai multe luni. În fiecare regiment 
a instruit câte un soldat-bucătar, care să-i respecte reţetele simple, dar hrănitoare. Geniul 
lui Soyer era capacitatea sa de a transforma rațiile armatei în mâncare gustoasă. S-a spe- 
cializat în supe, precum aceasta pentru 50 de oameni : 


1. Pune în cazan 30 de litri, 7,5 galoane ori 5,5 marmite de apă 
2. Adaugă 23 de kilograme de carne, vită ori oaie 

3. Raţiile de legume conservate sau proaspete 

4. Zece linguri rase de sare 

5. Fierbe trei ore la foc mic, apoi serveşte“?. 


Construirea unei căi ferate între Balaklava şi tabăra britanicilor situată pe înălțimile 
de lângă Sevastopol a constituit elementul-cheie în îmbunătăţirea aprovizionării. Ideea 
realizării acestei căi ferate în Crimeea - prima din istoria războaielor - apăruse din 
noiembrie anul anterior, când The Times a dezvăluit pentru prima oară starea îngrozitoare 
a armatei britanice, devenind clar că una dintre principalele probleme era transportarea 
proviziilor pe drumul noroios ce ducea dinspre Balaklava spre înălţimi. Aceste articole 
au fost citite de Samuel Peto, un feroviar ce se făcuse remarcat ca antreprenor de succes 
în construcţii la Londra” înainte de a se reorienta, în anii 1840, spre căile ferate. Primind 
o subvenție de 100 000 de lire sterline din partea guvernului Aberdeen, Peto a strâns 
materialele necesare pentru calea ferată şi a recrutat o echipă uriaşă formată în principal 
din irlandezi şi terasieri foarte indisciplinaţi. Aceştia au început să sosească în Crimeea 
la sfârşitul lunii ianuarie. Terasierii au lucrat într-un ritm infernal, instalând zilnic chiar 


*  Peto & Grissell, compania pe care o administra împreună cu vărul său Thomas Grissell, a 
realizat la Londra multe construcţii bine-cunoscute, printre care Reform Club, Oxford and 
Cambridge Club, Lyceum, precum şi Coloana lui Nelson. 

şi jumătate de kilometru de şine, iar până la sfârşitul lui martie s-a încheiat construirea 
întregii căi ferate de zece kilometri care lega Balaklava de cheiurile de încărcare de 
lângă tabăra britanică. La timp pentru a ajuta la transportarea tunurilor şi a muniției 
pentru mortiere, abia sosite, care Raglan ordonase să fie duse de la Balaklava pe înălţimi 
în vederea pregătirii pentru un al doilea bombardament împotriva Sevastopolului, ce 
urma Să înceapă, potrivit înţelegerii aliaţilor, în Lunea Paştelui, pe 9 aprilie“?. 


Planul era copleşirea Sevastopolului printr-un bombardament continuu de zece zile, 
urmat de luarea cu asalt a oraşului. Cu cinci sute de tunuri franceze şi britanice trăgând 
zi şi noapte, aproape de două ori mai multe decât la primul bombardament din octombrie, 
acesta a devenit nu numai cel mai intens bombardament din timpul asediului, ci şi cel 
mai intens din istorie până în acel moment. Trupele aliate, disperate să încheie războiul, 
îşi puneau mari speranţe în acest atac, aşteptând cu nerăbdare să înceapă. „Lucrările 
continuă, ca de obicei, dar batem pasul pe loc ! ” — scria Herb€ familiei sale pe 6 aprilie. 
„Nerăbdarea ofiţerilor şi a soldaţilor a stârnit o oarecare nemulţumire, fiecare învinuin- 
du-l pe celălalt pentru greşelile din trecut, şi îţi dai seama că este trebuinţă de o acţiune 
viguroasă pentru a restabili ordinea... Aşa n-o să mai meargă prea mult. ”% 

Ruşii ştiau de pregătirile pentru bombardament. Nişte dezertori din tabăra aliaţilor 
îi avertizaseră asupra acestui lucru şi vedeau şi cu ochii lor activitatea intensă din redutele 
inamicului, unde zilnic apăreau tunuri noi“5. În noaptea Duminicii de Paşti, cu câteva 
ore înainte de momentul în care trebuia să înceapă bombardamentul, în bisericile din 
tot oraşul se spuseseră rugăciuni. La fel şi în toate bastioanele. Preoţii au pornit în 
procesiuni de-a lungul dispozitivelor de apărare ruseşti purtând icoane, printre care şi 
cea a Sfântului Serghei ce fusese trimisă de la Mănăstirea Sfintei Treimi din Serghievski 
Posad la porunca ţarului. Aceasta îi însoţise pe primii Romanovi în campaniile lor şi 
milițiile moscovite în 1812. Toată lumea percepea semnificaţia imensă a acestor ritualuri 
sacre. Domnea sentimentul că soarta oraşului urma să fie decisă de providenţă, impresie 
întărită de faptul că ambele tabere sărbătoreau Paştele, care în acel an cădea la aceeaşi 
dată în calendarul ortodox şi în cel romano-catolic. „Ne rugam fierbinte”, scria o 
infirmieră rusoaică. „Ne rugam din toate puterile noastre pentru oraş şi pentru noi.” 

În timpul slujbei de la miezul nopţii oficiate în biserica principală, atât de luminată 
de lumânări, încât se vedea din tranşeele inamicului, o mulţime imensă de oameni s-a 
revărsat pe străzi şi s-a rugat în tăcere. Fiecare ţinea în mână o lumânare, se înclina din 
când în când şi îşi făcea cruce, mulţi îngenunchind, în timp ce preoţii conduceau 
procesiunea cu icoane, iar corul cânta. În toiul nopţii s-a stârnit o furtună violentă şi a 
început să toarne cu găleata. Dar nimeni nu s-a clintit : credeau că furtuna era un semn 
de la Dumnezeu. Credincioşii au rămas în ploaie până la ivirea zorilor, când a început 
bombardamentul şi s-au împrăştiat, aşa cum erau, îmbrăcaţi în hainele lor cele mai bune 
pentru Paşti, ducându-se să ajute la apărarea bastioanelor“. 

În acea dimineaţă s-a stârnit o furtună, atât de puternică, încât bubuiturile tunurilor 
au fost „aproape acoperite de şuieratul vântului şi de răpăitul surd, monoton al ploii, 
căci turna cu găleata”, după cum relata Whitworth Porter, care a urmărit bombardamentul 
de pe înălţimi. Sevastopolul era învăluit complet în fumul negru al tunurilor şi în ceața 
dimineţii. În oraş, oamenii nu îşi puteau da seama de unde veneau bombele şi obuzele. 

„Ştiam că la intrarea în port, chiar în faţa noastră, se găsea o flotă aliată imensă, dar 
nu 0 vedeam prin fum şi ceaţă, vântul puternic şi ploaia torențială”, îşi amintea Erşov. 
O grămadă de oameni derutaţi şi înfricoşaţi fugeau ţipând pe străzi în căutarea unui 
adăpost, mulţi alergând spre Fortul Nicolae, singurul loc care mai oferea o oarecare 
siguranţă şi care acum a început să funcţioneze ca un fel de ghetou aglomerat în interiorul 
Sevastopolului. În centrul oraşului, erau case bombardate peste tot. Străzile erau pline 
de moloz, cioburi şi ghiulele, care „se rostogoleau ca nişte mingi de cauciuc”. Erşov 
vedea mici drame umane pretutindeni : 


Un bătrân bolnav era purtat pe străzi pe braţe de fiul şi fiica lui pe când împrejurul lor 
explodau ghiulele şi obuze — o bătrână mergea în urma lor... Nişte tinere, îmbrăcate frumos, 
aplecate peste balustrada balconului, îşi trăgeau ocheade cu o ceată de husari din garnizoană. 
Alăturea de ele, trei negustori ruşi stând de vorbă — şi făcându-şi cruce de fiecare dată 
când exploda o bombă. „Doamne! Doamne! E mai rău decât iadul! ”, i-am auzit zicând. 


În clădirea Adunării Nobiliare, principalul spital, infirmierele se luptau să facă faţă 
numărului mare de răniţi, ce soseau cu miile. În sala de operaţii, Pirogov şi ceilalţi 
chirurgi au continuat să amputeze membre chiar şi în timp ce s-a prăbuşit un perete care 
fusese nimerit în plin. Aliaţii nu au încercat să evite bombardarea spitalelor din oraş. 
Trăgeau la întâmplare, iar printre răniţi erau un număr mare de femei şi copii”. 

În bastionul 4, cel mai periculos loc pe tot parcursul asediului, soldaţii „nu mai 
puneau geană pe geană”, potrivit căpitanului Lipkin, unul dintre comandanții bateriei 
din bastion, care îi scria fratelui său pe 21 aprilie. „Nu ne puteam îngădui decât cel 
mult vreo câteva minute de somn îmbrăcaţi în uniforme şi cu bocancii în picioare.” 
Bombardamentul tunurilor aliaţilor, aflate la o distanţă de numai câteva sute de metri, 
era continuu şi asurzitor. Bombele şi obuzele erau lansate atât de rapid, încât ruşii nu 
sesizau pericolul înainte ca acestea să cadă. O singură mişcare greşită le putea provoca 
moartea. Expunerea la tirul constant a generat o nouă mentalitate. Erşov, care a vizitat 
bastionul în timpul bombardamentului, s-a simţit „ca un turist picat din lună ce a pătruns 
într-o lume diferită”, chiar dacă era un artilerist deprins cu războiul. „Toţi alergau de 
colo colo, părea că pretutindeni domneşte zăpăceala ; nu puteam pricepe nimic, nu mă 
puteam dezmetici. "4% 

Tolstoi s-a întors la Sevastopol în plin bombardament. Auzise bombele de la o distanţă 
de 12 kilometri, din zona Belbekului, unde îşi petrecuse iarna în tabăra rusă, ataşat 
Brigăzii 11 Artilerie. Ajungând la concluzia că putea fi cel mai util armatei folosindu-și 
condeiul şi dorind să aibă timp pentru a scrie, solicitase să facă parte din personalul 
generalului Gorceakov ca aghiotant. Însă, spre marea sa nemulţumire, fusese transferat 
împreună cu bateria sa la bastionul 4, chiar în toiul luptei. „Sunt iritat”, nota în jurnalul 
său, „tocmai acum, când sunt bolnav [răcise], de faptul că nimănui nu îi trece prin cap 
că aş fi bun şi de altceva decât doar drept chair ă canon [carne de tun] şi încă una chiar 
foarte inutilă”. 

De fapt, imediat ce i-a trecut răceala, lui Tolstoi i-a mai venit apa la moară şi a 
început să-i placă situaţia. Din opt zile, patru era de serviciu la intendenţa bastionului. 
Când nu era de serviciu, stătea într-o locuinţă modestă, dar curată de pe bulevardul 
Sevastopolului, de unde auzea fanfara militară. Dar, când era de serviciu, dormea într-un 
cotlon din cazemată în care se aflau un pat de campanie, o masă plină de hârtii, 

manuscrisul memoriilor sale Zinerețea, un ceas şi o icoană cu candelă. Un montant de 
brad susţinea tavanul, sub care era prinsă o foaie de cort în care se aduna molozul căzut. 
În toată perioada şederii sale la Sevastopol, alături de Tolstoi s-a aflat un servitor pe 
numit Aleksei, ce îl însoțea încă de când plecase la facultate (apare în mai multe opere 
ale lui Tolstoi ca „Alioşa”). Atunci când Tolstoi era de serviciu la bastion, Aleksei îi 
aducea rațiile din oraş, sarcină destul de periculoasă?. 

Canonada era continuă. Zilnic, asupra bastionului cădeau 2 000 de obuze. Tolstoi se 
temea, dar în scurt timp şi-a învins frica şi a găsit în el tăria de a fi curajos. La două 
zile după ce a bombănit că era tratat drept carne de tun, mărturisea în jurnalul său: 
„Farmecul permanent al pericolului şi observarea soldaţilor alături de care trăiesc, a 
marinarilor şi chiar a metodelor de a război sunt atât de plăcute, încât nu vreau să mai 
plec de aici”. A început să se simtă ataşat de ceilalţi soldaţi din bastion, dintre care unul 
avea să-şi amintească mai târziu de el ca un „bun camarad” ale cărui poveşti „ne 
încântaseră pe toţi în focul bătăliei”. După cum îi scria Tolstoi fratelui său, exprimând 
o idee ce avea să stea la baza romanului Război şi pace, îi „plăcea experienţa vieţii sub 
bombardament” alături de aceşti „oameni simpli şi binevoitori, a căror bunătate se vede 
în timpul unui război adevărat”s0. 

Timp de zece zile bombardamentul a continuat fără întrerupere. La sfârşitul acestuia 
ruşii au numărat 160 000 de obuze şi proiectile ce au lovit Sevastopolul, distrugând sute 
de clădiri şi rănind sau omorând 4 712 soldaţi şi civili. Nu a fost chiar cum intenționau 
aliaţii. Ruşii au contraatacat cu 409 tunuri şi 57 de mortiere, trăgând, în cele zece zile, 
88 751 de ghiulele şi obuze. Dar în scurt timp a devenit clar că ruşii nu dispuneau de 
muniţia necesară pentru a rezista în continuare. Comandanţilor bateriilor li s-a ordonat 
să tragă o dată la fiecare două focuri ale inamicului. Căpitanul Edward Gage din Artileria 
Regală le scria pe 13 aprilie celor de acasă: 


Apărarea, în ce priveşte salvele lungi, e la fel de îndărătnică pe cât e de sălbatic atacul, 
iar ruşii se remarcă prin tot ceea ce pot înfăptui geniul şi bravura. Cu toate acestea, nu 
poți să nu vezi că tirul lor este mai slab, chiar dacă le dă mari bătăi de cap tunarilor noştri. 
Am avut mai multe victime decât în timpul asediului de data trecută, dar de partea noastră 
au fost mai mulţi soldaţi şi mai multe baterii... Nu cred că bombardamentul o să dureze 
mai mult de încă o zi, căci soldaţii sunt cu totul istoviţi, stând în tranşee câte 12 ceasuri 
de când s-a deschis focul, iar oamenii, care-s făcuţi din Carne şi oase, nu mai pot îndura 
asta prea multă vremesl. 


Diminuarea intensității tirului ruşilor le-a permis aliaţilor să preia iniţiativa, focul 
de baraj al acestora intensificându-se constant. Mamelonul şi bastionul 5 au fost distruse 
aproape în întregime. Aşteptându-se la un asalt, ruşii şi-au întărit în ritm frenetic gar- 
nizoanele şi şi-au poziţionat majoritatea forţelor de apărare în buncăre subterane, gata 
să prindă în ambuscadă grupurile de atacatori. Dar nu a mai avut loc nici un asalt. 
Comandanții aliaţi au fost, poate, descurajaţi de rezistenţa înverşunată şi curajoasă a 
ruşilor, care, sub tirul intens, şi-au reconstruit bastioanele dărâmate. Numai că şi aliaţii 
erau dezbinaţi. În această perioadă a început Canrobert să-şi exprime în mod deschis 
frustrările. El susţinea noua strategie a aliaţilor, care presupunea diminuarea bombardării 
Sevastopolului pentru a se concentra asupra cuceririi întregii Crimei, şi nu dorea să-şi 
implice trupele într-un asalt care înţelegea că se va solda cu pierderea multor vieţi când 
ele puteau fi folosite mai bine pentru acest nou plan. În plus, el a fost descurajat să 

declanşeze un atac şi de şeful geniştilor săi, generalul Adolphe Niel, care primise instruc- 
ţiuni secrete de la Paris să amâne acţiunea împotriva Sevastopolului până când ajungea 
împăratul Napoleon - care pe atunci încă se gândea să meargă în Crimeea - ca să preia 
el însuşi comanda asaltului. 

Nedorind să acţioneze singuri, britanicii s-au limitat la un raid în noaptea de 19 apri- 
lie împotriva adăposturilor pentru trăgătorii de elită ruşi de pe versantul estic al râpei 
Voronţov care îi împiedicau să-şi continue tranşeele înspre Redan. Acestea au fost 
capturate de Regimentul 77 în urma unor lupte grele cu ruşii, dar victoria a avut un 
preţ, moartea comandantului regimentului, colonelul Thomas Egerton, o namilă de om 
de peste doi metri, şi a locţiitorului său, căpitanul Audley Lempriere, în vârstă de 23 de 
ani, ce avea sub 1,5 metri, după cum relata Nathaniel Steevens, un martor al luptei, 
într-o scrisoare trimisă familiei pe 23 aprilie : 


Pierderile noastre au fost grele, 60 de soldaţi ucişi şi răniţi, iar şapte ofițeri, printre care 
şi col. Egerton (un bărbat înalt şi vânjos) şi cpt. Lempriere din Regimentul 77, au fost 
ucişi ; acesta din urmă era foarte tânăr, abia îşi luase în primire compania şi era cam cel 
mai mărunțel ofiţer din armată, tare îndrăgit de colonel, care zicea că e copilul lui ; a fost 
ucis, săracul, la primul atac împotriva cuibului de puşcaşi; colonelul, deşi rănit, l-a luat 
în braţe şi l-a dus de acolo zicând: „N-or să-mi ia niciodată copilul” ; pe urmă colonelul 
s-a înturnat şi, în al doilea atac, a fost doborât*?. 


Pentru moment, fără francezi, a fost tot ce au putut face britanicii. Pe 24 aprilie, 
Raglan îi scria lordului Panmure : „Trebuie să-l înduplecăm pe gen. Canrobert să cuce- 
rească Mamelonul, altfel nu putem avansa având sorţi de izbândă ori siguranţă”. Pentru 
francezi era vital să-i elimine pe ruşi de pe Mamelon înainte de a lansa un atac împotriva 
Malahovului, aşa cum pentru britanici era crucial să ocupe Carierele înainte de a putea 
ataca Redanul. Cât a fost Canrobert la comandă, acţiunea a fost amânată. Însă, după 
16 mai, odată ce acesta i-a predat comanda lui P6lissier, care era la fel de decis ca Raglan 
să cucerească Sevastopolul printr-un asalt, francezii s-au angajat într-un atac dublu asupra 
Mamelonului şi a Carierelor. 

Operaţiunea a început pe 6 iunie cu un bombardament asupra avanposturilor, care a 
durat până la ora 6 în seara următoare, când era programat să înceapă asaltul aliaţilor. 
Semnalul de începere a atacului urma să fie dat de Raglan şi P6lissier, ce trebuiau să se 
întâlnească pe câmpul de operaţiuni. Numai că la ora stabilită comandantul francez 
dormea dus, fiindcă se gândise să tragă un pui de somn înainte de începerea luptei, şi 
nimeni nu a îndrăznit să-l trezească pe temutul general. P6lissier a ajuns cu o oră 
întârziere la întâlnirea cu Raglan, când deja bătălia începuse — trupele franceze înaintând 
primele, urmate de cele britanice, care le auziseră uralele* Ordinul de atac fusese dat 
de generalul Bosquet, din al cărui anturaj făcea parte Fanny Duberly : 


Generalul Bosquet s-a adresat fiecărei companii în parte ; şi, de fiecare dată când îşi isprăvea 
cuvântarea, se auzeau urale, strigăte şi se cântau cântece. Soldaţii păreau mai degrabă 
voioşi, ca şi când ar fi fost chemaţi la o nuntă, nu să se lupte pe viaţă şi pe moarte. Cât 


* Acest incident se află la originea celebrei vorbe, formulată iniţial de Totleben: „Armata 
franceză este o armată de lei condusă de măgari”. Fraza a fost folosită ulterior pentru a 
caracteriza armata britanică în Primul Război Mondial. 

m-a întristat să văd asta! Diviziile încep să se pună în mişcare şi să coboare râpa în şir, 
dincolo de bateria franceză, în faţa Mamelonului. Generalul Bosquet se întoarnă către mine 
cu ochii înlăcrimaţi - iar eu chiar nu îmi mai pot ţine lacrimile când îmi zice: Madame, 
a Paris, on a toujours l'Exposition, les bals, les fetes ; et — dans une heure et demie la 
moiti€ de ces braves seront morts ! 


Fără a primi vreun ordin, în frunte cu zuavii, francezii s-au năpustit înainte, spre 
Mamelon, dar o salvă cumplită de artilerie lansată de aici i-a determinat să se retragă. 
Panicaţi, mulţi soldaţi s-au împrăştiat şi a fost nevoie ca ofiţerii să-i regrupeze pentru a 
fi pregătiţi să atace din nou. De data aceasta, atacatorii, alergând printr-o ploaie de 
gloanţe trase de muschete, au ajuns la şanţul de la baza Mamelonului şi s-au căţărat pe 
ziduri, în timp ce ruşii trăgeau în ei sau (neavând timp să-şi încarce muschetele) aruncau 
cu bolovani peste parapet. „Zidul era înalt de patru metri”, îşi amintea Octave Cullet, 
care s-a aflat în prima linie de atac; „era greu de urcat şi scări nu aveam, dar eram de 
nestăpânit” : 


Aburcându-ne unii pe alţii, am urcat zidurile şi, frângând împotrivirea vrăjmaşului pe 
parapet, am lansat un potop de foc împotriva mulţimii care apăra reduta... Nu pot zugrăvi 
ce a fost pe urmă. A fost un măcel. Luptând ca zănatecii, soldaţii noştri şi-au pus baionetele 
la arme, iar puţinii ruşi ce s-au arătat îndeajuns de curajoşi ca să ni se împotrivească au 
fost măcelăriți toţi**. 


Zuavii nu s-au oprit la Mamelon, ci au continuat să se îndrepte rapid spre Malahov - 
o acţiune spontană a unor soldaţi cuprinşi de febra luptei -, numai că au fost seceraţi 
cu sutele de tunurile ruseşti. Locotenent-colonelul St George din Artileria Regală, care 
a asistat la cumplita scenă, a descris-o pe 9 iunie, într-o scrisoare : 


Pe urmă, de pe turnul de la Malahov a început aşa un bombardament cum, sunt încredinţat, 
nu s-a mai văzut vreodată : flăcări mari, în explozii, se înşirau iute unele după altele. Ruşii 
mânuiau tunurile minunat (şi, cum asta e treaba mea, pot să-mi dau seama) şi trăgeau ca 
nişte diavoli asupra bieţilor zuavi, a căror bravură îi împinsese până pe marginea unui şanţ 
pe care nu aveau cum să-l treacă, şi au stat acolo descumpăniţi până ce au fost copleşiţi. 
Era prea mult pentru ei, au şovăit şi s-au retras în Mamelon ; şi Chiar şi acesta a devenit 
prea fierbinte pentru dânşii, aşa încât au fost nevoiţi să se întoarne în tranşeele lor. Au sosit 
întăriri puternice. S-au năpustit iar către Mamelon, ale cărui tunuri le amuţiseră deja, şi 
i-au ucis pe aceia ce apărau reduta, pe urmă s-au pornit iarăşi, în chip nesăbuit, gândesc 
eu, căutând să cucerească Malahovul. Au dat greş şi a doua oară şi au fost nevoiţi să se 
retragă, dar de data aceasta nu mai departe de Mamelon, pe care încă îl controlează, după 
ce l-au cucerit cu o vitejie admirabilă şi au lăsat pe câmpul de luptă două-trei mii de morţi 
şi răniţisS. 


Între timp britanicii au atacat Carierele. Ruşii lăsaseră doar un contingent mic în 
Cariere, bazându-se, în cazul unui atac, pe capacitatea de a le recuceri cu ajutorul 
unor întăriri venite de la Redan. Britanicii au cucerit Carierele fără dificultăţi, dar, în 
scurt timp, şi-au dat seama că nu le pot menţine sub control, ruşii atacând în valuri 
succesive dinspre Redan. Mai multe ore, cele două tabere au dus lupte crâncene corp 
la corp. Militarii dintr-o tabără îi alungau pe ceilalţi din adăposturile pentru trăgători, 
pentru ca apoi să fie nevoiţi să se retragă din faţa întăririlor trimise de tabăra adversă. 

La 5 dimineaţa, când ultimul atac al ruşilor a fost în sfârşit respins, peste tot erau grămezi 
de morţi şi de răniţi. 

Pe 9 iunie, la prânz, pe Malahov a fost înălţat un steag alb, iar altul a apărut pe 
Mamelon, aflat acum în mâinile francezilor, semnalând o încetare a focului pentru a 
aduna morţii de pe câmpul de luptă. Francezii făcuseră sacrificii enorme pentru a captura 
crucialul Mamelon şi Redutele Albe, pierzând aproape 7 500 de morţi şi răniţi. Herb€, 
alături de generalul Failly, a mers în no man's land pentru a stabili condiţiile cu generalul 
Polusski. După o serie de formalităţi, „conversaţia a luat o întorsătură cordială — Parisul, 
Sankt-Petersburgul, greutăţile iernii trecute”, nota Herb€ în acea seară într-o scrisoare 
adresată familiei, şi, în timp ce se evacuau morţii, ofiţerii „s-au servit unii pe alţii cu 
ţigări”. „Ai fi zis că suntem nişte amici ce, la o partidă de vânătoare, s-au întâlnit ca 
să tragă o ţigară”, scria Herb€. După un timp, au apărut câţiva ofiţeri cu o sticlă mare 
de şampanie, iar generalul Failly, care le ordonase să aducă băutura, a propus „să se 
închine pentru pace”, ceea ce ofiţerii ruşi au acceptat cu dragă inimă. Peste şase ore, 
după ce fuseseră evacuate mii de cadavre, sosise momentul ca armistițiul să se încheie. 
După ce fiecărei tabere i s-a acordat un răgaz ca să verifice dacă nu i-a mai rămas vreun 
militar în no man's land, steagurile albe au fost date jos şi, aşa cum propusese Polusski, 
o lovitură de tun a fost semnalul pentru reluarea ostilităţilors6. 

Odată cu cucerirea Mamelonului şi a Carierelor, totul era pregătit pentru un asalt 
asupra Malahovului şi a Redanului. S-a stabilit ca atacul să aibă loc pe 18 iunie - aniver- 
sarea a 40 de ani de la bătălia de la Waterloo. Se spera că o victorie a aliaţilor va recon- 
cilia vechile divergențe dintre britanici şi francezi, oferindu-le prilejul de a sărbători 
ceva împreună în acea zi. 

Victoria avea să coste multe vieţi. Pentru a lua cu asalt forturile ruseşti, atacatorii 
trebuiau să care scări şi să alerge sute de metri la deal pe teren deschis, traversând şanţuri 
şi abatize” sub tirul intens al tunurilor ruseşti amplasate pe Malahov şi pe Redan, precum 
şi sub focul de anfiladă dinspre bastionul 4. Când ajungeau la forturi, trebuiau să 
folosească scările pentru a cobori în şanţuri şi a escalada zidurile, sub ploaia de gloanţe 
trase de la distanţă mică de inamicul aflat deasupra lor, apoi să-i copleşească pe apărătorii 
de pe parapete şi să lupte împotriva ruşilor, adunaţi în spatele altor baricade din interiorul 
forturilor, până puteau primi întăriri. 

Aliaţii conveniseră ca mai întâi francezii să atace Malahovul, iar apoi, imediat ce 
reduceau la tăcere tunurile ruseşti, infanteria britanică să declanşeze atacul asupra 
Redanului. La insistenţele lui PElissier, asaltul urma să se limiteze la Malahov şi Redan, 
nefiind un atac amplu împotriva oraşului. Asaltul împotriva Redanului era probabil inutil 
fiindcă ruşii aproape sigur aveau să-l abandoneze în momentul în care francezii îşi puteau 
aţinti artileria către el de pe Malahov. Dar Raglan s-a gândit că era esenţial ca britanicii 
să ia cu asalt ceva, chiar cu preţul unor pierderi inutile, pentru ca această bătălie să-şi 
îndeplinească scopul simbolic de operaţiune comună desfăşurată la aniversarea bătăliei 
de la Waterloo. Francezii îi criticau tot timpul pe britanicii că nu reuşiseră să se implice 
în Crimeea la fel de mult ca trupele lor. 

Se preconiza un număr foarte mare de victime. Francezilor li s-a spus că jumătate 
dintre atacatori vor fi ucişi chiar înainte de a ajunge la Malahov. Celor din linia întâi a 


* Baraj înalt de aproximativ doi metri şi lat de circa un metru realizat din copaci şi tufe tăiate 
şi culcate la pământ. 

atacului a trebuit să li se ofere bani ori o avansare ca să fie convinşi să participe la 
acţiune. În tabăra britanică, forţele de atac erau numite Forlorn Hope (Speranţe Deşarte), 
de la expresia olandeză Verloren hoop, ce însemna de fapt „trupe pierdute”, dar tra- 
ducerea greşită în limba engleză era potrivită“”. 

În noaptea de dinaintea asaltului asupra Malahovului, soldaţii francezi stăteau în 
bivuacurile lor, fiecare încercând să se pregătească pentru evenimentele din ziua urmă- 
toare. Unii încercau să doarmă un pic, alţii îşi curăţau armele ori stăteau de vorbă, iar 
alţii căutau un colţ ferit ca să spună o rugăciune. În general domnea o atmosferă apă- 
sătoare. Mulţi soldaţi şi-au scris numele şi adresa de acasă pe un bileţel pe care şi l-au 
atârnat de gât, astfel încât, dacă mureau, cine i-ar fi găsit să le poată anunţa familia. 
Alţii au scris scrisori de adio către cei dragi, dându-i-le preotului militar ca să le trimită 
în caz că mureau. Andr6 Damas avea o geantă mare plină cu scrisori. Preotul a fost 
impresionat de calmul soldaţilor în aceste ultime momente de dinaintea bătăliei. I se 
părea că puţini dintre ei erau însufleţiţi de ura împotriva inamicului ori de dorinţa de 
răzbunare provocată de rivalitatea dintre naţiuni. Un soldat scria : 


Sunt liniştit şi încrezător - nici mie nu-mi vine să cred. În faţa unei asemenea primejdii, 
nu îndrăznesc să spun aşa ceva decât ţie, frate. Ar fi o îngâmfare să-i mărturisesc asta 
altcuiva. Am mâncat ca să mai prind puteri. Am băut numai apă. Nu îmi place în timpul 
luptei surescitarea stârnită de alcool: aşa ceva nu face bine. 


Un altul nota: 


Când îţi scriu aceste rânduri, se aude chemarea la luptă. A sosit ziua cea mare. În două 
ceasuri începem asaltul. Port cu evlavie medalionul cu Sfânta Fecioară şi scapularul de la 
călugăriţe. Mă simt liniştit şi îmi zic că Dumnezeu o să mă apere. 


Un căpitan scria : 


Îşi strâng mâna, frate, şi vreau să ştii că te iubesc. Acuma, Doamne, ai milă de mine. Mă 
las cu totul în mâinile Tale — facă-se voia Ta! Trăiască Franţa! Astăzi vulturul nostru va 
trebui să se avânte asupra Sevastopolului ! S8. 


Nu toate pregătirile aliaţilor au decurs conform planului. În timpul serii s-au înregis- 
trat dezertări din tabăra franceză şi cea britanică — nu numai din rândul soldaţilor, ci şi 
al ofiţerilor care nu aveau curaj să participe la atacul iminent şi au trecut de partea 
inamicului. Ruşii au fost avertizaţi asupra asaltului de un caporal francez care a dezertat 
din statul-major general şi le-a dus un plan detaliat al atacului francezilor. „Ruşii 
cunoşteau, în amănunt, poziţia şi capacitatea batalioanelor noastre”, scria Herb€, care 
a aflat asta mai târziu de la un ofiţer superior rus. Primiseră avertismente şi din partea 
unor dezertori britanici, printre care şi unul din Regimentul 28 (North Gloucestershire). 
Însă chiar şi fără aceste avertizări ruşii au fost alertaţi de pregătirile zgomotoase ale 
britanicilor din seara de 17. Locotenent-colonelul James Alexander din Regimentul 14 
îşi amintea că „soldaţii, fiind agitaţi, nu s-au dus la culcare până ce nu ni s-a ordonat 
să intrăm în formaţie, la miezul nopţii. Tabăra noastră ziceai că-i un târg, luminată toată 
şi plină de zumzet de glasuri pretutindeni. Ruşii trebuie să fi băgat de seamă asta”*?. 

Chiar aşa a fost. Prokofi Podpalov, ordonanța generalului Golev din Redan, îşi amintea 
cum a remarcat activitatea tot mai intensă de la Cariere în timpul serii - „glasurile, 
zgomotul paşilor în tranşee şi huruitul roţilor de afeturi aduse spre noi”, din care „era 
limpede că aliaţii se pregăteau să dea semnalul de atac”. În acel moment ruşii îşi retrăgeau 
forţele din Redan. Soldaţii reveneau în oraş pentru a-şi petrece noaptea. Dar, observând 
aceste semne ale unui atac iminent, Golev a ordonat tuturor soldaţilor săi să se întoarcă 
în Redan, unde şi-au montat tunurile şi s-au instalat pe parapete. Podpalov îşi amintea 
de „liniştea extraordinară” a soldaţilor în timp ce aşteptau începerea asaltului. „Acea 
linişte mormântală avea ceva lugubru: toată lumea simţea că se apropie ceva cumplit, 
ceva straşnic şi primejdios, cu care aveam să luptăm pe viaţă şi pe moarte”. 

Atacul francezilor fusese programat să înceapă cu mult înainte de ivirea zorilor, la 
ora 3, cu trei ore de bombardament, urmate de luarea cu asalt a Malahovului la 6 dimi- 
neaţa, la o oră după răsăritul soarelui. Însă, pe neaşteptate, în seara de 17, Pâlissier a 
schimbat planul. Era convins că, în acele prime minute după ce se crăpa de ziuă, ruşii 
nu puteau să nu observe că francezii se pregăteau de atac şi ar fi adus rezervele de 
infanterie pentru a apăra Malahovul. Seara târziu a ordonat trupelor de asalt să atace 
direct Malahovul la 3 dimineaţa, când urma să se lanseze o rachetă de semnalizare de 
pe reduta Victoria, aflată în spatele liniilor franceze de lângă Mamelon. Nu a fost singura 
schimbare neaşteptată din acea seară. Într-un acces de furie şi urmărind să-şi asume 
succesul preconizat, Pâlissier l-a demis pe generalul Bosquet, care pusese la îndoială 
decizia lui de a începe asaltul fără un bombardament. Bosquet cunoştea în detaliu poziţiile 
ruşilor şi se bucura de încrederea soldaţilor ; a fost înlocuit cu un general care nu 
beneficia de nici unul din aceste avantaje. Trupele franceze au fost bulversate de aceste 
schimbări neaşteptate - dar nu mai tare decât generalul Mayran, cel ales să conducă 
asaltul alături de Regimentul 97, care a fost jignit personal de pătimaşul P6lissier în 
timpul altei dispute, ceea ce l-a făcut pe Mayran să plece furios la punctul său de comandă 
spunând: 17 n'y a plus qu'ă se faire tuer („Nu ne mai rămâne decât să ne lăsăm ucişi”)S!. 

Mayran a fost acela care, din exces de zel, a făcut o gafă fatală, confundând dâra de 
lumină a fitilului unui proiectil cu racheta de semnalizare pentru atac şi a ordonat 
Regimentului 97 să pornească asaltul cu 15 minute prea devreme, când trupele franceze 
încă nu erau pregătite. Potrivit lui Herb, care se afla cu Regimentul 95 în a doua 
coloană, chiar în spatele lui Mayran, generalul fusese provocat de un incident petrecut 
imediat după ora 2 noaptea, când doi ofiţeri ruşi se strecuraseră până la tranşeele franceze 
şi strigaseră în întuneric : 


Allons, Messieurs les Frangais, quand il vous plaira, nous vous attendons [ „Hai, domnilor 
francezi, când o să doriţi, noi vă aşteptăm”). Noi ne-am crucit. Era limpede că duşmanul 
ne ştia toate planurile şi că vom înfrunta o apărare bine pusă la punct. Pe generalul Mayran 
l-a înfuriat sfruntarea asta îndrăzneață şi i-a încolonat pe soldaţi, ca să fie gata să atace 
Malahovul îndată ce se dădea semnalul... Toţi ochii erau aţintiţi spre reduta Victoria. 
Deodată, pe la 3 fără un sfert, pe cer s-a zărit o dâră de lumină urmată de un vălătuc de 
fum. „Ăsta-i semnalul ! ”, au strigat mai mulţi ofiţeri ce se aflau în jurul lui Mayran. La 
scurtă vreme după aceea a mai apărut o dâră de lumină. „Fără îndoială”, a zis generalul, 
„ăsta-i semnalul : în plus, mai bine prea devreme decât prea târziu. Înainte, Regiment 97 ! ”. 


Regimentul 97 s-a năpustit înainte - dar a fost întâmpinat de barajul letal al artileriei 
şi muschetelor ruşilor, care erau înarmaţi până-n dinţi şi pregătiţi de luptă pe fiecare 

parapet. „Deodată duşmanul se îndrepta spre noi ca un talaz uriaş”, îşi amintea Podpalov, 
care a urmărit scena de pe Redan. 


În scurtă vreme, în lumina chioară, abia am putut ghici că duşmanul căra Scări, funii, 
cazmale, scânduri şi altele - ziceai că-i o armată de furnici mişcătoare. Se apropiau tot 
mai mult şi mai mult. Deodată, Chiar de partea ailaltă a liniei, au răsunat goarnele noastre, 
urmate de bubuiturile tunurilor şi răpăitul puştilor noastre ; pământul s-a cutremurat, s-a 
auzit un ecou tunător şi era aşa o beznă din pricina fumului, de nu mai vedeai nimic. Când 
s-a risipit, am văzut că pământul din faţa noastră era plin de trupurile francezilor căzuţi. 


Mayran s-a numărat printre cei doborâţi în primul val. Ajutat de Herbe să se ridice, era 
grav rănit la braţ, dar a refuzat să se retragă. „Înainte, Regiment 97 ! ”, le-a strigat celor 
din linia a doua. Întăririle au înaintat, dar şi acestea au fost doborâte în număr mare de 
ruşi. Nu era o bătălie, ci un măcel. Urmându-şi instinctele, atacatorii s-au culcat la pă- 
mânt, neluând în seamă ordinele lui Mayran de a înainta, şi s-au angajat într-un schimb 
de focuri cu ruşii. După 20 de minute, când câmpul de luptă era deja plin de morţi, 
soldaţii francezi au văzut o rachetă pe cer: era adevăratul semnal de atac€?. 

PElissier ordonase lansarea rachetei de semnalizare în încercarea disperată de a 
coordona asaltul francezilor. Dar, dacă Mayran înaintase prea devreme, ceilalţi generali 
ai săi nu erau gata: aşteptându-se să pornească mai târziu, nu reuşiseră să se pregătească 
până în acel moment. Trupelor din liniile de rezervă li s-a cerut să se li alăture rapid 
atacatorilor, dar ordinul neaşteptat de a înainta i-a neliniştit pe oameni şi mulţi dintre 
ei „n-au vrut să plece din tranşee, nici chiar atunci când ofiţerii i-au ameninţat cu cele 
mai aspre pedepse”, relata locotenent-colonelul Dessaint, aflat în fruntea departamentului 
politic al armatei, conchizând că soldaţii „presimţiseră dezastrul care îi păştea”€?. 

Privind de pe Dealul Voronţov, Raglan a înţeles că asaltul haotic al francezilor era 
un fiasco sângeros. O coloană de francezi, din stânga Malahovului, reuşise să pătrundă, 
dar forţele sale de sprijin erau nimicite de ruşii de pe Malahov şi Redan. Raglan i-ar fi 
putut ajuta pe francezi bombardând Redanul, după cum stabiliseră aliaţii în planul iniţial, 
înainte de lansarea unui asalt; dar a considerat că are obligaţia morală de a-i sprijini pe 
francezi luând imediat cu asalt Redanul, fără un bombardament preliminar, deşi trebuie 
să fi ştiut, cel puţin din evenimentele petrecute în orele anterioare, că o asemenea tactică 
era sortită dezastrului, sacrificând inutil mulţi soldaţi. „M-am ferit totdeauna să fiu nevoit 
să atac în aceeaşi clipă cu francezii şi simţeam că trebuie să nutresc oarece speranţe că 
vor izbuti înainte să angajez în luptă trupele noastre”, îi scria Raglan lui Panmure pe 
19 iunie, „dar, când am văzut de ce rezistenţă înverşunată se lovesc, am gândit că este 
de datoria mea să-i ajut atacând şi eu... De un lucru sunt încredinţat, că, dacă trupele 
noastre ar fi rămas în tranşee, francezii ar fi zis că nu au izbândit din pricină că n-am 
vrut noi să participăm la operaţiune”S%. 

Atacul britanicilor a început la 5.30 dimineaţa. Unităţile de asalt au ieşit în fugă din 
Cariere şi din tranşeele de pe ambele flancuri, urmate de forţele de sprijin ce cărau scări 
pentru a escalada zidurile Redanului. În scurt timp a devenit clar că era o misiune zadar- 
nică. „Nici bine nu au început soldaţii să se arate de după parapetul tranşeelor, că 
S-au şi trezit sub cea mai ucigătoare ploaie de mitralii ce s-a văzut vreodată”, povestea 
Sir George Brown, căruia i se încredinţase comanda asaltului. Prima salvă a ruşilor a eli- 
minat o treime dintre atacatori. Din tranşeele aflate pe stânga, Codrington observa efectul 

devastator al focului de baraj asupra trupelor ce încercau să traverseze în fugă, în câmp 
deschis, distanţa de 200 de metri până la Redan: 


În clipa când au apărut, s-a deschis foc de mitralii asupra lor - ce a brăzdat pământul -, 
i-a doborât pe mulţi, praful i-a orbit şi am văzut cum mulţi s-au abătut din drum către 
tranşeele de la stânga lor. Mai pe urmă ofiţerii mi-au zis că au fost orbiţi de praful stârnit 
de mitralii ; iar unul mi-a spus că a fost chiar izbit — a rămas fără suflare - până să ajungă 
la jumătatea drumului$5. 


Copleşite de ploaia de mitralii, soldaţii au început să ezite ; unii şi-au pierdut curajul 
şi au luat-o la fugă, în pofida eforturilor depuse de ofiţerii lor pentru a-i regrupa, strigând 
la ei şi ameninţându-i. În cele din urmă, linia întâi a atacatorilor şi primii soldaţi ce 
transportau scările au ajuns la abatize, la o distanţă de aproximativ 30 de metri de şanţul 
Redanului. În timp ce ei făceau eforturi să se strecoare prin abatize, ruşii „s-au urcat 
pe parapetele Redanului şi au lansat asupra noastră salvă după salvă”, îşi amintea Timothy 
Gowing : 


Au înălţat un steag negru, mare şi ne-au provocat să venim la ei. Pe câmpul acela se auzea 
strigând „Omor! ”, căci vrăjmaşul laş a tras ceasuri de-a rândul asupra compatrioţilor 
noştri ce se zvârcoleau de durere, plini de sânge. Aşa cum au zis unii dintre ofiţerii noştri, 
„n-o să scape ei aşa uşor -— o să le plătim pentru asta! ”. I-am fi iertat pe toţi dacă nu ar 
fi tras în nişte bieţi răniţi lipsiţi de apărare. 


Din forţele de asalt nu au mai rămas decât o sută de soldaţi, care au început să se retragă, 
în pofida ordinelor date de ofiţeri şi neluându-le în seamă amenințările că vor fi împuşcaţi. 
Potrivit unui ofiţer, care îndemnase un grup de soldaţi să continue atacul, „aceştia au 
ajuns să fie încredinţaţi că, dacă mai făceau un pas înainte, aveau să fie spulberaţi ; s-ar 
fi luptat cu oricâţi soldaţi, ziceau ei, dar nu mai voiau să facă nici un pas înainte ca să 
fie spulberaţi”S5. Peste tot circula zvonul că Redanul era minat. 

Între timp, 2 000 de soldaţi din Divizia 3 de pe flancul stâng, sub comanda genera- 
lului-maior Eyre, au pătruns chiar în suburbiile Sevastopolului. Primiseră instrucţiuni 
să ocupe nişte adăposturi ale trăgătorilor ruşi şi, dacă atacul asupra Redanului o permitea, 
să înainteze în josul râpei Pichetului. Însă Eyre a acţionat dincolo de ordinele primite 
şi a înaintat mai departe cu brigada sa, înfrângându-i pe ruşi în cimitir, după care au intrat 
sub un tir intens pe străzile Sevastopolului. S-au trezit într-o „fundătură”, îşi amintea 
căpitanul Scott din Regimentul 9: „Nu puteam nici să înaintăm, nici să ne retragem şi 
am fost nevoiţi să rămânem pe poziţii de la 4 dimineaţa până la 9 seara, 17 ceasuri sub 
un ropot de gloanţe, mitralii, şrapnel şi luaţi în cătare de sute de ţintaşi de-ai lor, singurul 
nostru adăpost fiind casele ce se năruiau împrejur la fiecare tragere”. Potrivit locotenent- 
colonelului Alexander din Regimentul 14, luarea cu asalt a oraşului a devenit un fel de 
escapadă, căci unii dintre soldaţii irlandezi „au dat năvală într-o parte a Sevastopolului, 
au intrat prin case în care se aflau femei, tablouri, mobile de mahon şi piane; au dat 
iama şi prin nişte vinuri tari... Unii dintre băieţii irlandezi şi-au pus pe ei straie femeieşti 
şi aşa au luptat; unii au adus cu ei oglinzi, mese şi o tufă de agrişe cu agrişe în ea!”. 
Dar pentru restul trupelor, adăpostindu-se de focul inamicului în clădiri bombardate şi 
ruinate, ziua nu a trecut într-un mod atât de distractiv. Au reuşit să se retragă abia la 
adăpostul întunericului, cărând sute de răniţi” 

În dimineaţa următoare s-a cerut un armistițiu pentru evacuarea morţilor şi răniților 
de pe câmpul de luptă. Numărul victimelor a fost enorm. Britanicii au pierdut aproximativ 
1 000 de militari, ucişi ori răniţi ; francezii poate de şase ori mai mulţi, deşi cifra exactă 
nu a fost făcută publică. Într-o scrisoare trimisă acasă pe 25 iunie un căpitan zuav ce a 
făcut parte din echipa trimisă în no man's land pentru a aduna morţii descria ceea ce a 
văzut: 


Nu o să vă spun toate senzațiile oribile pe care le-am avut când am ajuns în locul acela, 
acoperit de trupuri ce putrezeau în căldura soarelui, printre care mi-am recunoscut şi nişte 
camarazi. Cu mine erau 150 de zuavi, cărând tărgi şi butelci cu vin. Doctorul care era cu 
noi ne-a zis să ne îngrijim mai întâi de răniții care mai puteau scăpa. Am găsit o mulţime 
de asemenea nefericiţi — toţi au cerut de băut şi zuavii mei le-au turnat vin... Pretutindeni 
era o duhoare insuportabilă de putreziciune ; zuavii erau nevoiţi să-şi lege nasul cu batista 
când cărau leşurile, cu capetele şi picioarele bălăbănindu-sef&. 


Printre morţi se număra şi generalul Mayran, învinuit de înfrângere în raportul lui 
Pelissier către Napoleon, deşi, ca să fim sinceri, şi P6lissier era cel puţin la fel de 
vinovat pentru că a schimbat planul în ultimul moment. Fără îndoială, Raglan credea că 
Pelissier era principalul răspunzător, nu numai prin schimbarea planului, ci şi prin 
decizia sa de a limita atacul la Malahov şi Redan în loc să se angajeze într-un asalt mai 
amplu asupra oraşului care ar fi putut avea ca efect împrăştierea ruşilor ce îl apărau - 
decizie pe care considera că PElissier o luase fiind îngrijorat că trupele franceze ar putea 
„S-o ia razna” în oraş, după cum explica în scrisoarea către Panmure. 

Dar, fără îndoială, criticile lui Raglan erau nuanţate şi de propriul sentiment de vino- 
văţie pentru sacrificarea inutilă a atâtor trupe britanice. Potrivit unuia dintre doctorii 
săi, Raglan a fost afectat de o depresie profundă după eşuarea asaltului, iar când era pe 
patul de moarte, în 26 iunie, nu de holeră suferea, aşa cum se zvonise, ci era „un caz 
de suferinţă sufletească acută, ce a pricinuit mai întâi o depresie puternică, iar pe urmă 
o totală epuizare a activităţii inimii”. A murit pe 28 iunie. 

Căderea Sevastopolului 


„Dragă tată”, scria pe 14 iulie Pierre de Castellane, un aghiotant al generalului 
Bosquet. „Toate scrisorile mele s-ar cuveni să înceapă, cred, cu aceleaşi slove, «nimica 
nou», adică: săpăm, ne rânduim bateriile şi în fiecare seară stăm în jurul focului şi 
bem ; în fiecare zi două companii de soldaţi sunt duse la spital”!. 

Odată cu eşecul asalturilor asupra Malahovului şi a Redanului, asediul a revenit la 
rutina monotonă a săpării tranşeelor şi a focurilor de artilerie, fără vreun semn de 
progres. După nouă luni de război de tranşee, în ambele tabere domnea un sentiment 
de epuizare, senzaţia descurajatoare că impasul ar putea dura la nesfârşit. Dorinţa de a 
pune capăt războiului era atât de mare, încât se făceau tot felul de propuneri pentru a 
se depăşi impasul. Prinţul Urusov, excelent jucător de şah şi prieten al lui Tolstoi, a 
încercat să-l convingă pe contele Osten-Sacken, comandantul garnizoanei Sevastopolului, 
că aliaţii ar trebui provocaţi la o partidă de şah, miza fiind tranşeea din prima linie, care 
trecuse de mai multe ori de la o tabără la alta, cu preţul a sute de vieţi. Tolstoi a sugerat 
ca soarta războiului să fie decisă printr-un duel?. Deşi acesta a fost primul război modern, 
o repetiţie generală pentru luptele de tranşee din Primul Război Mondial, a avut loc 
într-o perioadă când încă persistau unele idei de cavalerism. 

În scurt timp demoralizarea a pus stăpânire pe trupele aliate. Nimeni nu credea că 
un nou atac avea mari şanse se reuşită — ruşii îşi construiau fortificaţii şi mai puternice — 
şi toată lumea se temea că va fi nevoită să petreacă încă o iarnă pe înălțimile Sevastopolu- 
lui. Toţi soldaţii au început acum să scrie că vor să plece acasă. „M-am hotărât să vin 
cumva acasă”, îi scria locotenent-colonelul Mundy mamei sale pe 9 iulie. „Nu mai pot 
şi nu mai vreau să îndur încă o iarnă şi nu o voi face. Ştiu că, dacă aş face-o, într-un 
an aş fi un moş ramolit şi prefer să fiu mai curând un măgar viu decât un leu mort.” 
Unii soldaţi îi invidiau pe camarazii răniţi ce erau duşi acasă. Potrivit unui ofiţer britanic, 
„mulţi soldaţi şi-ar da bucuroşi un braţ, numai să plece de pe dealurile astea şi să 
părăsească asediul ”?. 

Disperarea că războiul nu se va mai sfârşi niciodată îi făcea pe mulţi soldaţi să se 
întrebe pentru ce luptă. Cu cât se prelungea masacrul, cu atât ajungeau să-i privească pe 
inamici ca pe nişte soldaţi aflaţi în suferinţă, asemenea lor, şi cu atât mai lipsit de sens 
li se părea totul. Preotul militar francez Andr€ Damas menţiona cazul unui zuav ca e a 
venit la el exprimându-şi îndoieli de natură religioasă cu privire la război. Zuavului (ase- 
menea tuturor soldaţilor) i se spusese că poartă un război împotriva unor „barbari”. Însă 
în timpul armistiţiului pentru evacuarea morţilor şi răniților după lupta de pe 18 iunie 
îl ajutase pe un ofiţer rus grav rănit, care. în semn de recunoştinţă, îşi scosese de la gât 

şi îi dăruise un pandantiv din piele pe care era ştanţată imaginea Fecioarei cu Pruncul. 
„Războiul acesta trebuie să înceteze”, i-a spus zuavul lui Damas ; „e mişelesc. Suntem 
creştini cu toţii; toţi credem în Dumnezeu şi în religie, iar fără asta nu am fi aşa de 
viteji”?. 

Epuizarea cauzată de staționarea în tranşee a fost cel mai mare inamic în lunile de 
vară. Până în a zecea lună a asediului soldaţii ajunseseră cu nervii la pământ din cauza 
bombardamentului continuu şi atât de epuizați pentru că nu dormeau, încât mulţi dintre 
ei nu au mai putut face faţă. În memoriile lor, mulţi soldaţi scriau despre „nebunia 
tranşeelor” - o combinaţie de boli mentale, după câte se pare, de la claustrofobie la ceea 
ce ulterior avea să se numească „psihoză traumatică” sau „stres de luptă”. Louis Noir, 
de exemplu, îşi amintea de multe cazuri când „companii întregi” de zuavi căliţi în luptă 
„se trezeau deodată în toiul nopţii, puneau mâna pe puşti şi strigau isteric la ceilalţi să-i 
ajute să lupte cu nişte duşmani închipuiţi. De asemenea crize de surescitare au ajuns să 
sufere mulţi soldaţi ; în mod neaşteptat, acestea i-au afectat în primul rând pe cei mai 
puternici trupeşte şi sufleteşte”. Jean Cler, colonel al zuavilor, îşi amintea şi el de luptători 
deprinşi cu războiul care „deodată îşi pierdeau minţile” şi fugeau la ruşi ori care nu 
mai suportau şi se împuşcau. Mulţi au consemnat în memoriile lor sinucideri. Cineva 
scria despre un zuav, „veteran al războaielor noastre din Africa”, ce părea că nu are 
nimic până când, într-o bună zi, stând lângă cort şi bându-şi cafeaua cu camarazii săi, 
a zis că i-a ajuns; luându-și arma, s-a dus mai încolo şi şi-a tras un glonţ în cap”. 

Pierderea camarazilor era un factor de stres major pentru soldaţi. Nu era un lucru 
despre care aceştia să scrie prea des, nici măcar în armata britanică, unde scrisorile 
trimise acasă nu prea erau cenzurate ; din partea soldaţilor se aştepta să accepte cu 
stoicism moartea în luptă şi poate că acest lucru era necesar supravieţuirii. Totuşi, în 
frecventele efuziuni de tristeţe provocate de pierderea unor prieteni putem sesiza emoţii 
mai profunde şi mai apăsătoare decât cele pe care le puteau exprima autorii unor 
asemenea scrisori. De exemplu, comentând corespondenţa publicată de alt ofiţer, Henri 
Loizillon, Michel Gilbert era frapat de angoasa şi remuşcările exprimate de acesta într-o 
scrisoare trimisă familiei pe 19 iunie. Scrisoarea cuprindea o listă lungă de nume, o „tristă 
trecere în revistă” a soldaţilor ce pieriseră în asaltul asupra Malahovului, cu o zi înainte, 
şi totuşi, considera Gilbert, din aceasta se simţea „cât de bântuit îi era cugetul de suflul 
morţii (souffle de la mort). Lista înşiră nume după nume, cu o deznădejde neîntreruptă, 
prieteni care au dispărut, numele unor ofiţeri ce au fost ucişi”. Loizillon părea răvăşit 
de durere şi de vinovăţie - vinovăţie fiindcă el supravieţuise -, „spiritul său viguros de 
autoconservare reapărând” abia în ultimele rânduri, pline de umor, ale scrisorii, în care 
descria rugăciunile zadarnice ale altui soldat: 


Bietul meu prieten Conegliano [scria Loizillon], în clipa când plecam la atac, mi-a spus 
(el fiind foarte bisericos) : „Mi-am adus mătăniile binecuvântate de papă şi am zis 12 rugă- 
ciuni pentru general [Mayran), 12 pentru fratele meu, ca şi pentru tine”. Săracul ! Dintre 
cei trei, rugăciunile lui nu m-au salvat decât pe minef. 


Pe lângă efectul faptului că asistaseră la moartea atâtor oameni, soldaţii din tranşee 
au fost probabil doborâţi şi de amploarea şi natura cumplite ale rănilor suferite de toate 
armatele implicate în asediu. Abia în timpul Primului Război Mondial avea să sufere 
trupul uman vătămări atât de grave ca în luptele de la Sevastopol. Îmbunătăţirile tehnice 

ale artileriei şi puştilor le provocau soldaţilor răni mult mai grave decât cele din 
Războaiele Napoleoniene ori cele din Algeria. Glonţul de puşcă modern, alungit şi conic, 
era nu doar mai puternic, ci şi mai greu decât vechiul glonţ sferic, astfel încât pătrundea 
direct în corp, sfărâmând orice os aflat pe traiectoria sa, în timp ce glonţul sferic, mai 
uşor, tindea să-şi devieze traseul prin corp, de obicei fără a zdrobi oasele. La începutul 
asediului ruşii foloseau un glonţ conic de 50 de grame, dar din primăvara anului 1855 
au început să utilizeze un glonţ de puşcă mai mare şi mai greu, lung de cinci centimetri 
şi cu o greutate de două ori mai mare decât a gloanţelor britanice şi franceze. Atunci 
când aceste gloanţe atingeau părţile moi ale corpului uman, produceau o gaură mai mare, 
ce se putea vindeca, însă, când loveau un os, îl sfărâmau mai tare, iar în cazul fracturării 
unui braţ ori a unui picior, aproape sigur era necesară amputarea. Metoda ruşilor de a 
nu începe să tragă până în ultimul moment, pentru ca apoi să-i secere pe inamici de la 
mică distanţă le garanta că puştile lor provocau distrugeri maxime” 

În spitalele aliaţilor se aflau soldaţi cu răni înfiorătoare, dar şi în spitalele ruseşti se 
găseau la fel de mulţi, victime ale focurilor de artilerie şi ale puştilor britanicilor şi 
francezilor, chiar şi mai avansate din punct de vedere tehnic. Kristian Giubbenet, profesor 
de chirurgie care a lucrat în spitalul militar din Sevastopol, scria în 1870: 


Nu cred că am văzut vreodată răni aşa de înfiorătoare precum cele cu care am fost nevoit 
să arn de-a face în ultima perioadă a asaltului. Fără îndoială, cele mai grave erau desele 
răni la pântece, când soldaţilor le atârnau în afară intestinele pline de sânge. Când asemenea 
nefericiţi erau aduşi la infirmerie, încă puteau vorbi, erau încă treji şi mai trăiau vreo câteva 
ceasuri. În alte cazuri, pântecele şi pelvisul erau despicate din spate : soldaţii nu îşi puteau 
mişca partea de jos a trupului, dar rămâneau conştienţi până ce mureau, peste câteva ceasuri. 
Fără îndoială, impresia cea mai cumplită era pricinuită de aceia ale căror feţe fuseseră 
spulberate de un proiectil şi care nu mai semănau deloc cu nişte fiinţe omeneşti. Închipuiţi-vă 
o fiinţă care în loc de chip şi cap are o masă însângerată de carne şi oase - fără să mai 
vedeţi ochi, nas, gură, obraji, limbă, bărbie ori urechi, această fiinţă continuând totuşi să 
stea pe picioarele sale, să se mişte şi să dea din mâini, făcându-vă să credeţi că încă mai 
este conştientă. În alte cazuri, în locul unde ar trebui să vedem o faţă, nu au rămas decât 
bucăţi însângerate de piele care atârnă?. 


Ruşii au înregistrat cu mult mai multe victime decât aliaţii. Până la sfârşitul lunii 
iulie, 65 000 de soldaţi ruşi au fost răniţi sau ucişi la Sevastopol —- mai mult decât dublul 
pierderilor suferite de aliaţi - fără a-i include şi pe cei ce au pierit din cauza bolilor. În 
spitalele deja supraaglomerate, după bombardamentul declanşat asupra oraşului în iunie, 
au sosit alte mii de răniţi, nu numai soldaţi, ci şi civili (4 000 de noi victime doar în 
zilele de 17 şi 18 iunie). În clădirea Adunării Nobiliare „răniții erau întinşi pe parchet 
nu numai unii lângă alţii, ci şi unii peste alţii”, îşi amintea dr. Giubbenet. „Gemetele 
şi vaietele miilor de muribunzi răsunau în sala întunecoasă, abia luminată numai de 
lumânările infirmierilor”. La Bateria Pavlovsk alţi 5 000 de soldaţi ruşi erau la fel de 
înghesuiți pe podelele antrepozitelor şi magaziilor. Pentru a mai reduce supraaglomera- 
rea, în iulie, ruşii au construit un spital mare de campanie înspre Belbek, la şase kilometri 
de Sevastopol, unde au fost aduşi cei cu răni mai puţin grave, potrivit sistemului de triaj 
al lui Pirogov. Mai erau spitale la Inkerman, pe Înălţimile Mackenzie şi în fostul palat 
al hanului de la Bahcisarai. Unii dintre răniţi au fost transportaţi mai departe, cu cai şi 
căruţe, pe drumuri de ţară, până la Simferopol sau chiar la Harkov, la o distanţă de 

650 de kilometri, unde spitalele erau copleşite de valul de răniţi sosiți în urma asediului. 
Însă nu era suficient pentru a face faţă numărului tot mai mare de soldaţi bolnavi şi 
răniţi. În iunie şi iulie cel puţin 250 de ruşi completau zilnic lista victimelor. În ulti- 
mele zile ale asediului, potrivit unor prizonieri ruşi capturați ulterior de aliaţi, numă- 
rul a crescut la 800 de victime pe zi, de două ori mai mare decât cel raportat oficial de 
Gorceakov? 

Ruşii erau supuşi unor presiuni tot mai mari. Odată cu ocuparea de către aliaţi a 
Kerciului şi cu blocada impusă asupra liniilor lor de aprovizionare prin Marea Azov de 
la începutul lunii iunie, ruşii au început să nu mai aibă suficiente muniții şi artilerie. 
Principala problemă o constituiau proiectilele mici pentru mortiere. Comandanţilor de 
baterii li s-a ordonat să tragă doar o singură dată la fiecare patru focuri ale inamicului. 
În acest timp, aliaţii atingeau acum niveluri de foc concentrat nemaivăzut vreodată într-un 
asediu - industriile şi sistemele lor de transport permiţând artileriei acestora să tragă 
zilnic 75 000 de ghiulele. Era un nou tip de război industrial şi Rusia, cu economia 
sa înapoiată bazată pe iobagi, nu îi putea face faţă. 

Moralul scădea periculos de mult. În iunie, ruşii şi-au pierdut conducătorii care 
îi însufleţeau la Sevastopol: 'Totleben, rănit grav în timpul bombardamentului de pe 
22 iunie, a fost nevoit să se retragă ; iar peste şase zile, Nahimov a fost rănit în faţă de un 
glonţ în timp ce inspecta bateriile de la Redan. Transportat la cazarmă, a zăcut inconştient 
timp de două zile şi a murit pe 30 iunie. La funeraliile sale a participat toată populaţia 
oraşului, iar trupele aliate, încetând bombardamentul, au urmărit ceremonia solemnă şi 
cortegiul funerar ce a trecut pe lângă zidurile oraşului. „Nu găsesc cuvinte să zugrăvesc 
tristeţea adâncă a funeraliilor”, scria familiei o asistentă medicală de la Sevastopol. 


Marea cu flota maiestuoasă a duşmanilor noştri, dealurile cu bastioanele noastre unde 
Nahimov şi-a petrecut zilele şi nopţile - toate acestea spuneau mai mult decât orice cuvinte. 
De pe dealurile unde erau bateriile ce pândeau Sevastopolul, vrăjmaşul putea să vadă 
cortegiul şi să deschidă focul asupra lui ; însă şi armele sale au tăcut, cu respect, în răstimpul 
Slujbei netrăgându-se nici un glonţ. Închipuiţi-vă această privelişte - iar deasupra tuturor 
norii negri de furtună, oglindind cântările de jale, dangătul trist al clopotelor şi psalmodierile 
melancolice ale slujbei de înmormântare. Aşa şi-au îngropat marinarii eroul de la Sinop, 
aşa şi-a îngropat Sevastopolul, întru odihnă veşnică, apărătorul neînfricat şi viteaz. 


Spre sfârşitul lunii iulie, situaţia devenise atât de disperată la Sevastopol, nu numai 
muniţia, ci şi rezervele de alimente şi de apă ajungând la un nivel periculos de deficitar, 
încât Gorceakov a început pregătirile pentru evacuarea oraşului. O bună parte dintre 
locuitori plecaseră deja, temându-se să nu moară de foame ori să nu cadă victime holerei 
sau tifosului, ce se răspândiseră epidemic în lunile de vară. Doar în luna iunie, un 
comitet special pentru lupta împotriva epidemiilor la Sevastopol a raportat câte zece 
morţi pe zi din cauza holerei. Majoritatea celor rămaşi fuseseră nevoiţi de mult să-şi 
abandoneze casele distruse de bombe şi să se refugieze la celălalt capăt al oraşului, lângă 
intrarea în port, în Fortul Nicolae, între zidurile căruia se aflau principalele cazărmi, 
birouri şi prăvălii. Alţii şi-au găsit un adăpost mai bun în zona de nord a oraşului. 
„Sevastopolul a început să semene cu un cimitir”, îşi amintea Erşov, ofiţerul de artilerie. 


Cu fiecare zi ce trecea, bulevardele sale din centru erau tot mai pustii şi mai mohorâte — parcă 
era un oraş nimicit de cutremur. Strada Ekaterinskaia, care în luna mai era încă frumoasă 


282 CRIMEEA 


şi plină de viaţă, a ajuns acum, în iulie, pustie şi distrusă. Nici aici, nici pe bulevard nu 
mai vedeai chip de femeie ori pe cineva preumblându-se dezinvolt : numai cete solemne 
de militari... Pe fiecare chip era întipărită aceeaşi mască de oboseală şi teamă. Nu avea 
nici un rost să ieşi în oraş: nicăieri nu mai auzeai veselie, nicăieri nu mai găseai distracţii. 


În povestirea lui Tolstoi „Sevastopolul în august”, cu întâmplări şi personaje inspirate 
din realitate, un soldat de pe malul Belbekului îl întreabă pe altul abia sosit din oraşul 
asediat dacă sălaşul lui e teafăr. „Ei, tătucă! ”, i-a răspuns acesta, „de mult l-au făcut 
zob bombele. Nici n-ai să mai recunoşti acum Sevastopolul; nu mai e picior de femeie, 
nici cârciumi, nici muzică ; ieri s-a mutat şi ultimul local. E groaznic de trist acum” ?. 

Nu numai civilii părăseau Sevastopolul. În lunile de vară, soldaţii dezertau în număr 
tot mai mare. Cei care au fugit la aliaţi declarau că dezertarea era un fenomen de masă, 
iar acest lucru este susţinut şi de cifrele parţiale şi comunicatele autorităţilor militare 
ruse. De exemplu, în luna august a existat un raport potrivit căruia numărul dezertărilor 
„crescuse dramatic” din iunie, în special în rândul acelor trupe de rezervă mobilizate 
în Crimeea : o sută de soldaţi au fugit din Divizia 15 Infanterie de Rezervă, precum şi 
câte trei din patru soldaţi din întăririle trimise din districtul militar Varşovia. Chiar din 
Sevastopol, zilnic dispăreau cam câte 20 de soldaţi, majoritatea în timpul unor raiduri 
sau bombardamente, când nu erau chiar atât de atent supravegheați de comandanții lor. 
Potrivit francezilor, către care s-a îndreptat un flux constant de dezertori în lunile de 
vară, principalul motiv de dezertare declarat de soldaţi era că, practic, nu mai primiseră 
nimic de mâncare ori numai carne stricată. Au circulat diverse zvonuri despre răzvrătirea 
unor rezervişti din garnizoana de la Sevastopol în primele săptămâni din august, deşi 
revolta a fost înăbuşită brutal şi toate dovezile distruse de ruşi. „Se zice că o sută de 
soldaţi ruşi au fost împuşcaţi în urma unei sentinţe a Curţii Marţiale din oraş pentru 
răzvrătire”, îi scria Henry Clifford tatălui său la scurt timp după aceea. Mai multe 
regimente au fost dizolvate şi trecute în rezervă fiindcă nu mai erau demne de încredere!?. 


Dându-şi seama că Sevastopolul nu va mai putea rezista mult timp asediului, ţarul 
i-a ordonat lui Gorceakov să mai încerce o dată să străpungă încercuirea trupelor aliate. 
Gorceakov se îndoia că acest lucru putea fi realizat. O ofensivă „împotriva unui duşman 
superior ca număr şi aşa de bine înfipt pe poziţii fortificate ar fi o nesăbuinţă”, gândea 
comandantul suprem. Însă ţarul insista că trebuie făcut ceva: căuta o cale de a pune 
capăt războiului în condiţii acceptabile pentru onoarea şi integritatea Rusiei şi avea nevoie 
de un succes militar pentru a iniţia tratative de pace cu britanicii şi francezii de pe o 
poziţie mai puternică. Trimiţând în Crimeea trei dintre diviziile sale de rezervă, Alexandru 
l-a bombardat pe Gorceakov cu instrucţiuni să atace (însă fără a sugera unde) înainte ca 
aliaţii să trimită noi trupe, aşa cum credea că se pregătesc să facă. „Sunt încredinţat că 
trebuie să pornim ofensiva”, îi scria lui Gorceakov pe 30 iulie ; „altfel toate întăririle 
pe care ţi le-am trimis, după cum s-a mai întâmplat, or să fie înghiţite de Sevastopol, 
gaura aia fără fund”!%. 

Singura acţiune despre care Gorceakov credea că are vreo şansă de reuşită era un 
atac asupra poziţiilor franceze şi sarde de pe Ciornaia. „Cucerind sursele de apă ale duş- 
manului, am putea să-i ameninţăm flancul şi să-i îngrădim atacurile asupra Sevastopolului, 

deschizând poate calea pentru alte operaţiuni avantajoase”, îi scria el ţarului. „Însă nu 
trebuie să ne amăgim, căci o asemenea iniţiativă are puţine sorţi de izbândă”. Alexandru 
nu a luat în seamă rezervele lui Gorceakov. Pe 3 august i-a scris din nou: „Pierderile 
pe care le suferi zi de zi la Sevastopol arată încă o dată ceea ce ţi-am mai spus de mai 
multe ori în scrisorile mele - nevoia de a face ceva hotărâtor pentru a pune capăt acestui 
masacru înfiorător [sublinierea ţarului)”. Alexandru ştia că Gorceakov era esențialmente 
un Curtean, un acolit al precautului Paskevici, şi bănuia că nu prea vrea să-şi asume 
responsabilitatea unei ofensive. Îşi încheia scrisoarea cu următoarele cuvinte: „Vreau 
o bătălie, dar, dacă dumneata, în calitate de comandant suprem, te temi de răspundere, 
convoacă un consiliu militar care să şi-o asume în locul dumitale”!$. 

Pe 9 august s-a întrunit un consiliu de război pentru a pune în discuţie un posibil 
atac. Mulţi dintre înalții comandanţi erau împotriva unei ofensive. Osten-Sacken, care 
fusese foarte afectat de moartea lui Nahimov şi care era acum convins că pierderea 
Sevastopolului nu putea fi evitată, a afirmat că se sacrificaseră destui soldaţi şi venise 
timpul ca baza navală să fie evacuată. Majoritatea celorlalţi generali împărtăşeau părerea 
pesimistă a lui Osten-Sacken, dar nici unul nu a avut curajul s-o spună atât de făţiş. Aşa 
că, pentru a-l mulţumi pe ţar, au susţinut ideea unei ofensive, chiar dacă puţini dintre ei 
se bazau pe un plan detaliat. Propunerea cea mai îndrăzneață a venit din partea generalului 
Hrulev, dornic de luptă, care condusese atacul eşuat împotriva Ievpatoriei. Hrulev era 
acum în favoarea distrugerii totale a Sevastopolului (Chiar depăşind cele petrecute la 
Moscova în 1812), urmată de un asalt în masă asupra poziţiilor inamicului în care să fie 
implicaţi toţi militarii disponibili. Atunci când Osten-Sacken a obiectat că planul sinucigaş 
se va solda cu zeci de mii de morţi inutile, Hrulev a răspuns: „Şi ce dacă? Să moară 
toţi ! O să ne punem amprenta pe hartă ! ”. Cei cu mintea mai limpede au avut câştig de 
cauză, iar întrunirea s-a încheiat cu un vot în favoarea ideii lui Gorceakov privind un atac 
împotriva poziţiilor franceze şi sarde de pe Ciornaia, chiar dacă până şi Gorceakov avea 
în continuare mari îndoieli că acţiunea ar putea avea succes. „Pornesc împotriva duşmanului 
fiindcă, dacă nu o fac, Sevastopolul va fi în scurtă vreme pierdut”, îi scria el prinţului 
Dolgorukov, ministrul de Război, în ajunul ofensivei. Dar, dacă atacul nu avea succes, 
„DU va fi vina [lui]” şi avea să încerce „a evacua Sevastopolul cu cât mai puţine pierderi”!$. 

Conform planului, atacul trebuia să înceapă în zorii zilei de 16 august. Cu o seară 
înainte, soldaţii francezi sărbătoriseră f&re de l'empereur - precum şi (nu întâmplător) 
Adormirea Maicii Domnului, sărbătoare importantă pentru italieni, care, asemenea fran- 
cezilor, băuseră până noaptea târziu. Abia se duseseră la culcare, când, la 4 dimineaţa, 
au fost treziţi de bubuiturile tunurilor ruseşti. 

La adăpostul ceţii din zori, ruşii au înaintat spre podul Traktir cu o forţă mixtă 
compusă din 47 000 de infanterişti, 10 000 de cavalerişti şi 270 de tunuri de câmp sub 
comanda generalului Liprandi pe flancul stâng (în dreptul sarzilor) şi a generalului Read, 
fiul unui inginer scoţian emigrat în Rusia, pe flancul drept al ruşilor (în dreptul 
francezilor). Cei doi generali aveau instrucţiuni să nu treacă râul până nu primesc ordine 
de la Gorceakov, comandantul suprem, care nu era sigur dacă să-şi desfăşoare diviziile 
de rezervă împotriva francezilor de pe Înălţimile Fediuhin sau a sarzilor de pe Dealul 
Gasfort. El conta pe faptul că bombardamentul iniţial al artileriei va expune poziţiile 
inamicului şi îl va ajuta să se decidă. 

Însă primele lovituri de tun ale ruşilor nu şi-au atins ţintele. Nu au făcut decât să-i 
alerteze pe cei 18 000 de francezi şi 9 000 de sarzi pentru a se pregăti de luptă şi pe 

cei aflaţi în avanposturi pentru a se deplasa spre podul Traktir. Nemulțumit că situaţia 
stagna, Gorceakov şi-a trimis în grabă aghiotantul, un anume locotenent Krasovski, să-i 
anunţe pe Read şi pe Liprandi că era timpul „să începem”. Mesajul ce i-a parvenit lui 
Read nu era deloc clar. „Timpul să începem ce?”, l-a întrebat Read pe Krasovski, care 
nu a ştiut ce să-i răspundă. Read a hotărât că mesajul nu putea însemna începerea focului 
de artilerie, care deja începuse, ci că este un ordin de atac pentru infanterie. Le-a ordonat 
soldaţilor să treacă râul şi să ia cu asalt Înălţimile Fediuhin - deşi încă nu sosiseră 
trupele de rezervă ale cavaleriei şi infanteriei ce urmau să sprijine un atac. Între timp, 
Gorceakov decisese să-şi concentreze rezervele pe flancul stâng, încurajat de uşurinţa 
cu care tiraliorii lui Liprandi îi alungaseră pe sarzii din avanposturile de pe Dealul 
Telegrafului (numit de italieni Roccia dei Piemontesi). Auzind focurile de muschetă ale 
soldaţilor lui Read aflaţi în faţa Înălţimilor Fediuhin, Gorceakov şi-a redirecționat o 
parte dintre rezerve pentru a-i sprijini, însă, după cum a recunoscut ulterior, ştia deja 
că bătălia era pierdută : trupele sale erau divizate şi atacau pe două fronturi când ideea 
ofensivei fusese să se dea o singură lovitură puternică!7. 

Soldaţii lui Read au trecut râul pe lângă podul Traktir. Fără nici un sprijin din partea 
cavaleriei ori a artileriei, se îndreptau spre o moarte aproape sigură, artileriştii şi puşcaşii 
francezi trăgând spre ei de pe Înălţimile Fediuhin. În mai puţin de 20 de minute fuseseră 
seceraţi 2 000 de infanterişti ruşi. Au sosit şi rezervele, Divizia 5 Infanterie. Comandan- 
tul acesteia a propus ca întreaga divizie să fie implicată în atac. Poate, având superiori- 
tate numerică, ar fi reuşit să străpungă liniile inamicului. Însă Read a ales s-o angajeze 
în luptă treptat, câte un regiment, fiecare fiind, rând pe rând, doborât de francezi, care 
deja erau pe deplin convinşi că sunt în stare să înfrângă coloanele ruse şi nu deschideau 
focul decât atunci când acestea se aflau la mică distanţă. „Artileria noastră a făcut ravagii 
printre ruşi”, îşi amintea Octave Cullet, un căpitan francez de infanterie ce s-a aflat pe 
Fediuhin. 


Soldaţii noştri, încrezători şi puternici, au tras în ei de pe două linii, cu un cumpăt şi nişte 
salve ucigătoare cum numai soldaţii căliţi în luptă o pot face. În acea dimineaţă fiecare 
soldat a primit câte 80 de cartuşe, din care puţine fuseseră trase: nimeni nu lua în seamă 
focul de pe flancuri, toţi se concentrau numai asupra trupelor ruseşti ce se apropiau... Am 
început să tragem abia când au ajuns chiar în dreptul nostru şi amenințau să ne încercuiască — 
nu s-a irosit nici un glonţ tras împotriva acestui semicerc imens de atacatori. Ai noştri au 
dat dovadă de un sânge rece (sang-froid) admirabil şi nimănui nu i-a trecut prin cap să se 
retragă. !€ 


În cele din urmă, Gorceakov a pus capăt acţiunii inepte a lui Read şi a ordonat ca 
întreaga divizie să treacă la atac. Pentru o vreme, i-au respins pe francezi în susul 
dealului, dar salvele fatale ale puştilor inamicului i-au forţat în cele din urmă să se 
retragă pe malul celălalt al râului. Read a fost ucis de o schijă în timpul retragerii, iar 
Gorceakov a preluat comanda, ordonând ca opt batalioane din forţele lui Liprandi aflate 
pe flancul stâng să-l sprijine la capătul dinspre est al Înălţimilor Fediuhin. Dar aceste 
trupe au intrat sub tirul intens al puştilor sarzilor, care traversaseră Dealul Gasfort pentru 
a proteja flancul descoperit, şi au fost împinse înapoi spre Dealul Telegrafului. Situaţia 
era disperată. Puțin după ora 10 dimineaţa Gorceakov a ordonat retragerea generală, iar 
cu o ultimă canonadă a întregii artilerii, ca o sfidare în ciuda înfrângerii, ruşii s-au retras 
să-şi lingă rănile!?. 

Pe valea râului Ciornaia aliaţii au avut 1 800 de victime. Ruşii au înregistrat 2 273 de 
morţi, aproape 4 000 de răniţi şi 1 742 daţi dispăruţi, majoritatea dezertori care profi- 
taseră de ceața dimineţii şi de confuzia din timpul bătăliei pentru a fugi” A fost nevoie 
de mai multe zile ca morţii şi răniții să fie evacuaţi de pe câmpul de luptă (ruşii nici 
măcar nu au venit să-i ia pe ai lor) şi în acest răstimp a sosit multă lume ce a văzut 
scena înfricoşătoare, nu numai asistente medicale venite să-i ajute pe răniţi, ci şi turişti 
de război, care au luat trofee de pe trupurile morţilor. Cel puţin doi preoţi militari au 
participat la jafuri în căutare de suvenire. Mary Seacole descrie locul „înţesat de răniţi, 
unii liniştiţi şi împăcaţi, alţii nerăbdători şi agitaţi, câţiva spărgând tăcerea cu ţipetele 
lor de durere - toţi voind apă şi toţi fiindu-le recunoscători celor care le dădeau”. Thomas 
Buzzard, un medic britanic din armata turcă, a fost frapat de felul în care majoritatea 
morţilor „zăceau cu faţa în jos, pentru a folosi o zicere homerică, «muşcând ţărâna»”, 
spre deosebire de modul cum erau înfăţişaţi de obicei în tablourile clasice cu bătălii, 
zăcând pe spate (majoritatea ruşilor fuseseră împuşcaţi din faţă în timp ce urcau dealul, 
astfel încât, în mod firesc, căzuseră în faţă). 

Cumva ruşii reuşiseră să piardă în faţa unor inamici măcar de două ori mai puţin 
numeroşi decât ei. În explicaţia pe care i-a dat-o ţarului, Gorceakov a afirmat că nefe- 
ricitul general Read este singurul vinovat, susţinând că acesta nu îi înţelesese ordinul 
atunci când şi-a mobilizat oamenii împotriva francezilor de pe Înălţimile Fediuhin. 
„E dureros să ne gândim că, dacă Read mi-ar fi îndeplinit ordinele întocmai, am fi putut 
avea o oarecare izbândă şi că măcar a treia parte din acei bravi soldaţi ce au fost doborâţi 
ar mai fi şi azi vii”, îi scria el ţarului pe 17 august. Alexandru nu a fost impresionat de 
încercarea lui Gorceakov de a da vina pe generalul mort. El voise un succes pentru a le 
propune aliaţilor o pace în condiţii favorabile, iar acest eşec îi năruise toate planurile. 
„Bravii noştri soldaţi”, i-a răspuns el lui Gorceakov, „au suferit pierderi uriaşe fără 
vreun folos [sublinierea ţarului)”. Adevărul este că amândoi se făceau vinovaţi de acest 
măcel inutil: Alexandru pentru că insistase asupra unei ofensive când nici o asemenea 
acţiune nu era cu adevărat posibilă ; iar Gorceakov pentru că nu reuşise să reziste 
presiunilor lui de a declanşa un atac?. 

Înfrângerea de pe Ciornaia a fost o catastrofă pentru ruşi. De acum căderea Sevasto- 
polului în mâinile aliaţilor era doar o chestiune de timp. „Sunt încredinţat că acesta este 
penultimul act al operaţiunilor noastre sângeroase din Crimeea”, le scria Herb€ părinţilor 
săi pe 25 august, după ce fusese rănit pe Ciornaia; „ultimul o să fie cucerirea Sevas- 
topolului”. Potrivit lui Nikolai Miloşevici, unul dintre apărătorii bazei navale, după 
înfrângere „soldaţii ruşi şi-au pierdut toată încrederea în ofiţerii şi generalii lor”. Un alt 
soldat scria: „Dimineaţa zilei de 16 august era ultima noastră nădejde. Până spre seară 
aceasta s-a spulberat. Am început să ne luăm adio de la Sevastopol”. 

Dându-şi seama că situaţia era disperată, ruşii au început de acum să se pregătească 
pentru evacuarea Sevastopolului, aşa cum, în scrisoarea trimisă ministrului de Război 
în ajunul bătăliei, avertizase Gorceakov că vor fi nevoiţi să facă în cazul unei înfrângeri 
pe Ciornaia. Planul de evacuare se axa pe construirea unui pod de pontoane în portul 





* În încercarea de a-i împiedica să dezerteze, ofiţerii ruşi le spuseseră soldaţilor că, dacă li se 
vor preda inamicilor, aceştia le vor tăia urechile şi le vor da turcilor (a căror practică în armată 
era să taie urechi pentru a primi o recompensă) ; dar nici acest lucru nu îi împiedicase pe 
soldaţii ruşi să dezerteze în număr mare. 

maritim, spre malul de nord al golfului, unde ruşii ar fi avut o poziţie de forţă împotriva 
aliaţilor dacă aceştia ocupau oraşul dinspre sud. Ideea unui pod a fost propusă prima 
oară de generalul Buhmeier, un genist strălucit, în prima săptămână a lunii iulie. O mul- 
ţime de genişti au respins-o pe motiv că ar fi imposibil de construit, mai ales acolo unde 
propusese Buhmeier, între Fortul Nicolae şi Bateria Mihailov, unde portul maritim avea 
o lăţime de 960 de metri (ceea ce ar I-fi făcut cel mai lung pod de pontoane construit 
vreodată) şi, din cauza vânturilor puternice, marea era foarte agitată. Însă caracterul 
urgent al situaţiei l-a convins pe Gorceakov să-i sprijine acest plan periculos, iar cu sute 
de soldaţi ce aduceau buştenii cu căruţa tocmai de la Herson, aflat la o distanţă de 300 de 
kilometri, şi echipe uriaşe de marinari ce îi montau pe pontoane, Buhmeier a organizat 


construirea podului, ce a fost finalizat pe 27 august?. 


* 


Între timp aliaţii se pregăteau de alt asalt împotriva Malahovului şi a Redanului. Spre 
sfârşitul lunii august îşi dăduseră seama că ruşii nu mai puteau rezista mult timp. Valul 
de dezertori de la Sevastopol se transformase în torent după înfrângerea de pe Ciornaia — 
şi toţi povesteau aceleaşi lucruri despre condiţiile cumplite din oraş. Odată ce comandanții 
aliaţi au realizat că un nou asalt va avea probabil succes, au fost cu atât mai hotărâți să-l 
lanseze cât mai repede. Se apropia septembrie, curând vremea urma să se înrăutăţească 
şi nimic nu îi speria mai mult ca o a doua iarnă în Crimeea. 

PElissier a preluat rolul de lider. Poziţia lui fusese întărită foarte mult de respingerea 
ruşilor pe Ciornaia. Napoleon avusese îndoieli în privinţa tacticii lui P6lissier de a 
continua asediul - el fusese în favoarea unei campanii în teren -, dar în urma acestei 
noi victorii şi-a depăşit reţinerile şi i-a acordat tot sprijinul comandantului său pentru 
ca acesta să obţină victoria pe care şi-o dorea atât de mult. 

Atunci când comandantul francez se afla în frunte, britanicii erau obligaţi să-l 
urmeze: nu aveau nici trupele necesare, nici rezultatele pozitive de care ar fi fost nevoie 
pentru a-şi impune propriile politici militare. După catastrofa din 18 iunie, Panmure era 
decis să împiedice o repetare a atacului nereuşit al britanicilor împotriva Redanului, iar 
o vreme a părut că alt asalt în care să fie implicaţi britanicii fusese exclus. Însă, odată 
cu victoria de pe Ciornaia, lucrurile arătau cu totul altfel, iar în urma acestor evenimente 
s-a dezvoltat altă logică, atrăgându-i pe britanici într-un nou asalt. 

Francezii înaintaseră cu tranşeele până la abatiza Malahovului, la doar 20 de metri 
de şanţul fortăreței, şi tunurile ruseşti le provocau pierderi mari. Săpaseră până la o 
distanţă atât de mică de Malahov, încât, atunci când vorbeau, ruşii îi auzeau clar. Şi 
britanicii înaintaseră spre Redan cât putuseră de mult săpând în terenul stâncos - se 
aflau la 200 de metri de fort - şi, la rândul lor, pierdeau numeroşi soldaţi. De pe clădirea 
bibliotecii marinei, ruşii puteau distinge trăsăturile feţelor soldaţilor britanici aflaţi în 
tranşeele expuse. Trăgătorii lor de elită din Redan îi puteau anihila imediat ce ridicau 
capul. Armatele aliate pierdeau, zilnic, între 250 şi 300 de oameni. Aşa nu se mai putea. 
Amânarea unui asalt nu avea nici un rost: dacă nu avea acum sorţi de izbândă, probabil 
că nu putea avea succes niciodată, caz în care trebuia să se renunţe cu totul la ideea de 
a continua asediul înainte de instalarea iernii. Aceasta a fost logica potrivit căreia 
guvernul britanic i-a permis acum înlocuitorului lui Raglan, generalul James Simpson, 

să i se alăture lui P6lissier în elaborarea unui plan pentru a face o ultimă încercare de 
a cuceri Sevastopolul printr-un asalt al infanteriei?%. 

Data stabilită pentru operaţiune a fost 8 septembrie. Acum, spre deosebire de tentativa 
eşuată din 18 iunie, asaltul a fost precedat de un bombardament intens asupra dispoziti- 
velor de apărare ruseşti, începând din S$ septembrie, deşi încă înainte de această dată, 
din ultimele zile ale lunii august, intensitatea focului de artilerie al aliaţilor crescuse 
constant. Trăgând 50 000 de proiectile pe zi şi de la o distanţă mult mai mică decât înainte, 
tunurile franceze şi britanice au provocat daune imense. Nu prea a mai rămas în picioare 
nici o clădire în centrul oraşului, care arăta ca după cutremur. Numărul victimelor era 
înspăimântător - începând din ultima săptămână a lunii august cam o mie de ruşi au 
fost ucişi sau răniţi zilnic şi aproape 8 000 în cele trei zile de bombardament -, însă 
ultimii bravi apărători ai Sevastopolului nu îndrăzneau să se gândească să abandoneze 
oraşul. „Ba dimpotrivă”, îşi amintea Erşov : 


„„„chiar dacă apăram un Sevastopol pe jumătate distrus, practic năluca unui oraş, fără vreo 
altă însemnătate în afară de numele său, ne-am pregătit să-l apărăm pe străzi până la ultimul 
om: ne-am mutat magaziile în partea de miazănoapte a oraşului, am ridicat baricade şi 
ne-am pregătit să facem din fiecare clădire distrusă o citadelă înarmată. 


Ruşii se aşteptau la un asalt - bombardamentul nu le lăsase nici o urmă de îndoială 
în ceea ce priveşte intenţiile aliaţilor —, însă credeau că acesta va avea loc pe 7 septembrie, 
la aniversarea bătăliei de la Borodino, celebra lor victorie din 1812 împotriva francezilor 
când fusese nimicită o treime din armata lui Napoleon. Văzând că nu are loc nici un 
atac, forţele ruse de apărare au lăsat garda jos. Au fost şi mai derutate în dimineaţa zilei 
de 8, când bombardamentul a reînceput intens la ora 5 - tunurile franceze şi britanice 
trăgând peste 400 de obuze pe minut - pentru ca apoi, brusc, la ora 10, să se oprească. 
Nici de data asta nu a fost lansat asaltul. Ruşii se aşteptaseră ca aliaţii să atace în zori 
ori pe înserat, aşa cum făcuseră mereu până atunci. Astfel încât au interpretat acest nou 
bombardament ca indiciu al unui posibil atac spre seară. Presupunerea aceasta a fost 
întărită la ora 11 dimineaţa, când santinelele ruse de pe Înălţimile Inkerman au raportat 
manevre pe care le considerau o mobilizare a navelor aliaţilor. Santinelele nu se înşelau : 
planul aliaţilor prevedea şi angajarea flotei în asalt prin atacarea dispozitivelor de apărare 
a oraşului amplasate pe coastă, dar în acea dimineaţă vremea frumoasă şi caldă s-a 
stricat şi un vânt puternic dinspre nord-vest şi marea zbuciumată au determinat anularea 
acestei părţi a operaţiunii în ultimul moment; astfel încât vasele care se adunaseră la 
intrarea în portul maritim nu arătau ca şi cum ar fi fost gata de un atac iminent. Şi 
totuşi, exact asta intenționau aliaţii. La insistenţele oportune ale lui Bosquet, se stabilise 
ca atacul să înceapă la amiază - exact când ruşii îşi schimbau garda şi s-ar fi aşteptat 
cel mai puţin?. 

Planul aliaţilor era simplu : să repete acţiunile pe care încercaseră să le realizeze pe 
18 iunie, dar cu o forţă mult mai mare şi fără greşelile făcute atunci. De data aceasta, 
în locul celor trei divizii folosite pe 18 iunie, francezii urmau să utilizeze zece divizii 
şi jumătate (cinci şi jumătate împotriva Malahovului şi cinci împotriva celorlalte bastioane 
din zona anterioară a oraşului), o forţă de asalt masivă constituită din 35 000 de oameni, 
sprijiniți de 2 000 de sarzi curajoşi. Comandanții francezi, ce urmau să dea semnalul pen- 
tru începerea atacului, aveau ceasurile sincronizate pentru a evita repetarea încurcăturii 

create de generalul Mayran, care luase altceva drept racheta de semnalizare pentru înce- 
perea atacului. La amiază au dat ordinul de începere. Toboşarii au bătut în tobe, au 
răsunat goarnele, fanfara a cântat La Marseillaise şi, strigând Vive l'Empereur ! , divizia 
generalului MacMahon, în total vreo 9 000 de militari, a ţâşnit din tranşeele francezilor, 
urmată de restul infanteriei franceze. Avându-i în frunte pe curajoşii zuavi, au năvălit 
asupra Malahovului şi, folosind scânduri şi scări pentru a traversa şanţul, s-au urcat pe 
zidurile fortăreței. Ruşii au fost luaţi prin surprindere. În momentul atacului în garnizoană 
se schimba garda şi mulţi soldaţi plecaseră la masă, gândindu-se că încetarea bombar- 
damentului însemna că sunt în siguranţă. „Francezii au ajuns în Malahov înainte ca 
băieţii noştri să mai apuce să pună mâna pe arme”, îşi amintea Prokofi Podpalov, care 
a văzut totul cu groază de pe Redan. „În câteva clipe umpluseră fortul cu sute de oameni 
de-ai lor, iar de la noi nu prea s-a tras nici un foc. În câteva minute, steagul francez a 
fost înfipt pe turn. "2 

Ruşii au fost copleşiţi de forţa atacului francezilor. Au făcut stânga împrejur şi au 
fugit panicaţi din Malahov. Majoritatea soldaţilor din bastion erau adolescenţi din Divi- 
zia 15 Infanterie de Rezervă fără experienţă în luptă. Nu le puteau face faţă zuavilor. 

Odată ce au invadat Malahovul, militarii lui MacMahon au năpădit dispozitivele de 
apărare ruseşti, alăturându-se zuavilor, pe flancul stâng al Malahovului, într-o luptă corp 
la corp sângeroasă contra ruşilor din Bateria Jerve (Gervais), în timp ce alte unităţi lansau 
atacuri împotriva celorlalte bastioane. Zuavii au cucerit Bateria Jerve, însă pe flancul 
drept nu au reuşit să scoată de pe poziţii Regimentul Kazan, care a rezistat cu curaj până 
au sosit întăriri de la Sevastopol, permițându-le ruşilor să lanseze un contraatac. Au 
urmat unele dintre cele mai dure lupte din acest război. „Îi tot atacam la baionetă”, îşi 
amintea unul dintre soldaţii ruşi, Anatoli Viazmitinov. „Habar n-aveam care era misiunea 
noastră şi nu ne-am întrebat nici o clipă dacă puteam izbândi. Pur şi simplu ne năpusteam 
înainte, îmbătaţi de iureşul luptei.” În doar câteva minute spaţiul dintre Bateria Jerve şi 
Malahov s-a umplut de trupurile celor morţi, ruşi şi francezi de-a valma ; iar cu fiecare 
nou atac se adăuga încă un strat de morţi peste grămada pe care continuau să lupte cele 
două tabere, călcând pe răniţi şi pe cadavre, până când câmpul de luptă a devenit un 
„morman de leşuri”, după cum scria ulterior Viazmitinov, „iar văzduhul s-a umplut de 
un praf gros, roşu de la pământul însângerat, aşa încât ne era cu neputinţă să mai vedem 
vrăjmaşul. Nu puteam decât să tragem prin praf în direcţia duşmanilor, având grijă să 
ne ţinem muschetele paralel cu pământul din faţa noastră”. În cele din urmă, sosind 
mereu noi trupe, infanteria lui MacMahon i-a copleşit pe ruşi cu capacitatea superioară 
a puştilor şi i-a forţat să se retragă. Apoi şi-au consolidat controlul asupra Malahovului 
ridicând baricade improvizate - folosind ruşi morţi şi chiar răniţi în loc de saci de nisip 
şi gabioane, fascine şi ambrazuri aproape distruse recuperate din dispozitivele de apărare 
pe jumătate distruse - din spatele cărora şi-au orientat artileria spre Sevastopol?8. 

Între timp, britanicii au lansat şi ei un atac împotriva Redanului. În anumite privinţe, 
Redanul era mult mai greu de cucerit decât Malahovul. Britanicii nu şi-au putut săpa 
tranşee în terenul stâncos din faţa acestuia, aşa că aveau să fie nevoiţi să traverseze în 
fugă acest spaţiu deschis şi apoi să se caţăre pe abatize sub gloanţele trase de inamic de 
la mică distanţă. De asemenea, Redanul având forma unui V cu o deschidere largă, în 
timp ce traversau şanţul şi se căţărau pe parapet, grupurile de atacatori erau expuşi la 
focul de flanc. De asemenea, se zvonea că ruşii minaseră Redanul. Însă, odată ce francezii 
au ocupat Malahovul, Redanul a fost mai vulnerabil în faţa unui atac. 

La fel ca în iunie, britanicii au aşteptat ca francezii să acţioneze primii, însă, îndată 
ce au zărit tricolorul pe Malahov, s-au năpustit spre Redan. Alergând printr-o ploaie de 
ghiulele, mitralii şi gloanţe, mulţi dintre cei o mie de atacatori au reuşit să treacă de 
abatize şi să coboare în şanţ, chiar dacă scăpaseră pe drum cel puţin jumătate din scări. 
În şanţ era haos, atacatorii devenind ţinta directă a puşcaşilor ruşi aflaţi pe parapete, 
chiar deasupra lor. Unii începeau să ezite, neştiind cum să se caţăre pe parapet; alţii 
încercau să se adăpostească în vreun fel pe fundul şanţului. Dar până la urmă un grup 
de soldaţi au reuşit să escaladeze zidul şi să urce în fortăreață. Majoritatea au fost ucişi, 
însă au servit drept exemplu, iar alţii i-au urmat. Printre aceştia s-a numărat şi locote- 
nentul Griffith din Regimentul 23 Fusilieri (Regali Galezi) : 


Fugeam ca nebunii de-a lungul tranşeelor, mitraliile zburând-ne pe lângă urechi. Mai mulţi 
ofiţeri peste care am dat şi care se întorceau răniţi au zis că fuseseră în Redan şi că era 
nevoie doar de trupe de sprijin pentru a câştiga victoria. Am alergat mai departe, împiedicaţi 
tot mai mult de ofiţerii şi soldaţii răniţi ce erau scoşi de pe front... „Înainte, 23 ! Pe aici !”, 
strigau ofiţerii. Ne-am căţărat afară din tranşee, în câmp deschis. A fost un moment 
înfricoşător. M-am repezit înainte, cred, cam 180 de metri, în vreme ce mitraliile muşcau 
ţărâna şi soldaţii cădeau în toate părţile. Când am ajuns pe marginea şanţului de la Redan, 
am dat de ai noştri, toţi zăpăciţi, dar trăgând încontinuu în duşman.... (În şanţ] erau o 
mulţime de soldaţi din tot felul de regimente, îngrămădiţi laolaltă - căţărându-se pe scări 
proptite de parapetul plin de băieţii noştri. Eu şi Radcliffe am pus mâna pe scară şi ne-am 
căţărat pe ea până sus, pe parapet, unde am fost opriţi de valmă - răniţi şi morţi se tot 
prăvăleau peste noi —, era o scenă cu adevărat tulburătoare şi înfricoşătoare?? 


În scurt timp şanţul şi pantele ce duceau spre parapet s-au umplut de nou-sosiţi, ca 
Griffith, care nu puteau urca pe parapet din cauza „valmei” provocate de lupta de 
deasupra. Interiorul Redanului era puternic apărat de o serie de traverse unde ruşilor le 
soseau întăriri din spate ; puţinii atacatori care au reuşit să pătrundă în fortăreață au fost 
încolţiţi de aceştia, copleşiţi numeric şi prinşi într-un foc încrucişat nimicitor de pe 
ambele flancuri la capătul dinspre nord al V-ului. Soldaţilor înghesuiți în şanţ a început 
să le scadă moralul. Neluând în seamă comenzile ofiţerilor de a urca pe parapet, „soldaţii, 
cu sutele, se agăţau de partea din afară a unghiului ascuţit”, îşi amintea locotenentul 
Colin Campbell, care privea din tranşee, „chiar dacă erau doborâţi cu zecile de focul 
de pe flancuri”. Mulţi şi-au pierdut complet curajul şi au fugit înapoi în tranşee, deja 
pline de soldaţi ce aşteptau ordinul de atac. Nu mai exista disciplină. În spate s-a format 
o busculadă generală. Griffith s-a alăturat celor care fugeau panicaţi : 


Cu toată ruşinea, chiar dacă făcusem tot ce îmi stătuse în putinţă, m-am înturnat şi i-am 
urmat pe soldaţi. Am văzut tranşeea noastră la oarece depărtare, dar nu mă aşteptam să 
mai ajung la ea vreodată. Se trăgea nebuneşte şi eu mă tot împiedicam şi mă prăvăleam 
peste morţii şi răniții ce realmente acopereau tot pământul. Până la urmă, spre marea mea 
bucurie, am izbutit să dau de paralelele noastre şi m-am prăbuşit cumva în tranşee... Trebuia 
să mai zic că pe drum un glonţ mi-a nimerit plosca de apă, pe care o aveam atârnată la 
şold, mi-a vărsat toată apa şi a ricoşat. O piatră aruncată în sus de o mitralie m-a nimerit 
în picior, dar nu m-a lovit prea tare. Puțin după aceea am găsit... vreo câţiva soldaţi şi încetul 
cu încetul i-am adunat laolaltă pe cei mai mulţi dintre ăia care nu fuseseră răniţi. Tare 
ne-am întristat când ne-am dat seama că lipsesc atât de mulţi. 

Henry Clifford s-a numărat printre ofiţerii care au făcut eforturi zadarnice să reinstituie 
disciplina : „Când soldaţii au fugit de pe parapetul Redanului... ne-am scos spadele, 
i-am lovit pe soldaţi şi i-am implorat să reziste, să nu fugă, altfel totul era pierdut; dar 
mulţi au dat bir cu fugiţii. Tranşeea în care s-au dus era aşa de ticsită, că nu ne puteam 
mişca fără să călcăm pe răniții care zăceau la picioarele noastre”%0. 

Degeaba s-ar fi încercat reluarea atacului cu aceşti soldaţi cuprinşi de panică, majo- 
ritatea tineri rezervişti. Generalul Codrington, comandantul Diviziei de Infanterie Uşoară 
aflat la comanda asaltului, a suspendat orice altă acţiune pe ziua aceea - o zi în care 
britanicii au înregistrat 2 610 victime, dintre care 550 de morţi. Codrington intenţiona 
să reia atacul a doua zi cu trupele Brigăzii Scoţiene, călite în luptă. Dar nu a mai 
apucat să facă acest lucru. În cursul serii, ruşii au ajuns la concluzia că nu puteau apăra 
Redanul de tunurile franceze instalate pe Malahov şi au evacuat fortăreaţa. După cum 
explica un general rus în poate prima relatare a acestor evenimente, Malahovul era „doar 
o fortăreață, numai că reprezenta cheia Sevastopolului, de unde francezii aveau să poată 
bombarda oraşul după bunul plac, omorându-ne mii de soldaţi şi civili şi probabil 
distrugând podul de pontoane pentru a ne tăia calea de retragere spre partea dinspre 
miazănoapte”?.. 

Gorceakov a ordonat evacuarea întregii zone de sud a Sevastopolului. Au fost aruncate 
în aer instalaţii militare, au fost incendiate magazii, iar o mulţime de soldaţi şi de civili 
s-au pregătit să treacă podul de pontoane spre zona de nord. Mulţi dintre soldaţii ruşi 
considerau că decizia de evacuare a oraşului era o trădare. După părerea lor, bătălia din 
ziua anterioară se încheiase cu o victorie parţială în măsura în care respinseseră atacurile 
inamicului împotriva tuturor bastioanelor, cu excepţia Malahovului, şi nu înțelegeau ori 
refuzau să accepte că ceea ce tocmai pierduseră era indispensabil pentru a continua să 
apere oraşul. Mulţi dintre marinari nu au vrut să părăsească Sevastopolul, unde îşi 
petrecuseră întreaga viaţă, iar unii chiar au protestat. „Nu putem să plecăm, nu este 
nici o autoritate care să ne ordone”, susțineau un grup de marinari, referindu-se la 
absenţa unui comandant naval suprem după moartea lui Nahimov. 


Soldaţii pot să plece, dar noi avem comandanții noştri navali, iar ei nu ne-au spus să mergem. 
Cum să părăsim Sevastopolul? Fireşte, asaltul a fost respins peste tot, numai Malahovul 
a fost cucerit de francezi, însă mâine o să-l luăm înapoi şi o să rămânem la posturi!... 
Trebuie să murim aici, nu putem pleca, ce ar spune Rusia despre noi?%? 


Evacuarea a început la ora 7 seara şi a continuat pe tot parcursul nopţii. Pe cheiul 
golfului, la Fortul Nicolae, s-a strâns o mulţime imensă de soldaţi şi civili ca să treacă 
podul de pontoane. Răniţii şi bolnavii, femei cu copii, bătrânii în cârjă se amestecau 
printre soldaţi, marinari, cai şi tunuri puse pe afeturi. Cerul serii era luminat de flăcările 
clădirilor incendiate, iar bubuitul tunurilor din bastioanele îndepărtate se suprapunea cu 
exploziile de la Sevastopol, din forturi şi de pe nave, ruşii aruncând în aer tot ceea ce 
nu putuseră lua cu ei şi i-ar fi fost util inamicului. Aşteptându-se ca britanicii şi francezii 
să apară dintr-o clipă în alta, oamenii din mulţime au început să se panicheze, să se 
împingă şi să se îmbrâncească unii pe alţii pentru a ajunge mai aproape de pod. „Simţeai 
mirosul spaimei”, îşi amintea Tatiana Toliceva, care aştepta la pod împreună cu soţul şi 
fiul ei. „Era un tărăboi grozav - lumea ţipa, plângea, se văita, răniții gemeau, iar prin 
aer zburau obuze.” În golf, bombele cădeau neîncetat: una a omorât opt prizonieri aliaţi 

când a căzut chiar pe cheiul aglomerat. Mai întâi treceau soldaţii, caii şi artileria, urmaţi 
de carele trase de boi, încărcate cu ghiulele te tun, grămezi de fân şi răniţi. Treceau podul 
în linişte - nimeni nu era sigur că va reuşi să ajungă pe partea cealaltă. Marea era agitată, 
vântul bătea încă puternic dinspre nord-vest, iar ploaia le biciuia feţele în timp ce treceau 
spre malul celălalt al golfului. Civilii au format un şir pentru a trece podul. Nu luaseră 
lua cu ei decât atât cât puteau duce în braţe. Printre ei se afla şi Toliceva: 


Pe pod era îngrămădeală - numai zăpăceală, panică, teamă ! Podul aproape că nu mai ţinea 
sub greutatea noastră, iar apa ne ajungea până la genunchi. Deodată, cineva s-a speriat şi 
a început să strige: „Ne înecăm ! ”. Oamenii s-au înturnat şi au căutat să se ducă înapoi pe 
mal. S-a iscat o încăierare, oamenii călcându-se în picioare. Caii s-au speriat şi au început 
să se ridice în două picioare... Am crezut că o să murim şi am spus o rugăciune. 


Până în dimineaţa următoare la ora 8, traversarea s-a încheiat. Ultimilor apărători li s-a 
dat semnalul să părăsească bastioanele şi să incendieze oraşul. Cu singurele tunuri rămase 
au scufundat ultimele nave ale flotei ruse a Mării Negre aflate în golf, apoi au trecut în 
zona de nord. 

Tolstoi a urmărit căderea Sevastopolului din Fortul Bastionar. În timpul asaltului îi 
fusese încredinţată comanda unei baterii de cinci tunuri şi se aflase printre ultimii 
apărători ai oraşului care au trecut podul de pontoane. Era ziua lui, împlinise 27 de ani, 
dar ceea ce vedea acum îi frângea inima. „Am plâns când am văzut oraşul în flăcări şi 
steagurile franceze pe bastioanele noastre”, îi scria mătuşii sale, „şi, în general, în multe 
privinţe, a fost o zi foarte tristă”3%. 

În acea dimineaţă, Aleksandra Stahova, o infirmieră care s-a ocupat de evacuarea 
răniților de la Sevastopol, a privit în urmă către oraşul în flăcări. În ziua următoare, a 
descris scena într-o scrisoare trimisă familiei : 


Tot oraşul era cuprins de flăcări — de pretutindeni, bubuitul exploziilor. Era o privelişte de 
groază şi haos ! ... Sevastopolul era învăluit într-un fum negru, chiar trupele noastre dădeau 
fioc oraşului. Ceea ce am văzut mi-a umplut ochii de lacrimi (eu rar plâng), iar asta mi-a 
mai uşurat povara ce mă apăsa pe suflet, lucru pentru care îi mulţumesc lui Dumnezeu... 
Tare greu a fost să văd şi să trec prin toate acestea, moartea mi-ar fi fost mai uşoară'$. 


Marele Incendiu al Sevastopolului — o repetare a celui de la Moscova, din 1812 - a con- 
tinuat mai multe zile. Pe 12 septembrie, când au pătruns aliaţii în oraş, încă erau focuri 
nestinse. Au asistat la scene cumplite. Nu toţi răniții fuseseră evacuaţi din Sevastopol - 
erau prea mulţi pentru a putea fi transportaţi - şi aproximativ 3 000 au fost abandonaţi 
în oraş fără mâncare sau apă. Doctorul Giubbenet, care răspunsese de evacuarea 
spitalelor, îi lăsase pe răniţi acolo presupunând că vor fi găsiţi în scurt timp de aliaţi. 
Nu şi-a închipuit că vor mai trece patru zile până ce aliaţii vor ocupa oraşul. Ulterior 
s-a simţit umilit când a citit ce scria presa occidentală, precum acest reportaj publicat 
de Russell în 7he Times: 


Dintre toate imaginile ororilor de război înfăţişate vreodată lumii, acelea de la spitalul din 
Sevastopol au fost cele mai răscolitoare şi mai revoltătoare. Intrând pe una dintre aceste 
uşi, am dat cu ochii de ceva ce puţini oameni, slavă Domnului, au văzut vreodată... leşurile 
putrezite şi purulente ale soldaţilor, care au fost lăsaţi să moară în chinuri groaznice, 

neglijaţi, neîngrijiţi, îndesaţi unii în alţii pe cât se putea... bălăcindu-se în sângele ce se 
prelingea şi picura pe podea, amestecat cu scârnă. Mulţi, încă vii, aveau viermi ce le 
colcăiau prin răni. Mulţi, aproape înnebuniţi de ceea ce vedeau împrejurul lor ori căutând 
să scape în chinurile lor nemăsurate, se băgaseră sub paturi, de unde se uitau ţintă la pri- 
vitorii cutremuraţi. Mulţi, cu picioare şi braţe frânte şi răsucite, cu oasele rupte iţindu-li-se 
din carnea vie, cereau ajutor, apă, mâncare sau milă ori, rămaşi fără grai din pricină că 
erau în pragul morţii sau a unor răni cumplite la cap sau la trunchi, arătau unde îi doare. 
Mulţi păreau că nu mai vor decât să se împace cu Dumnezeu. Poziţiile unora erau atât de 
îngrozitor de nefireşti, că rămâneai țintuit locului de un soi de fascinaţie înfiorătoare. 
Trupurile multora erau incredibil de umflate ; iar trăsăturile, întinse la dimensiuni gigantice, 
cu ochii ieşiţi din orbite şi limba înnegrită atârnându-le din gură, printre dinţii încleştaţi 
în horcăitul morţii, te făceau să te cutremuri şi să-ţi întorci privirea. 


Imaginea oraşului devastat îi îngrozea pe toţi care veneau aici. „Sevastopolul este 
priveliştea cea mai neobişnuită pe care şi-o poate închipui cineva”, îi scria baronul 
Bondurand, intendentul militar francez, mareşalului de Castellane pe 21 septembrie. 


Nici noi nu ne-am dat seama de efectele artileriei noastre. Oraşul este realmente făcut praf. 
Nu a mai rămas nici o casă neatinsă de proiectilele noastre. Acoperişuri nu mai sunt deloc, 
iar aproape toate zidurile au fost distruse. Pesemne că garnizoana a avut pierderi uriaşe în 
acest asediu, în care toate loviturile noastre au contat. Este o dovadă a spiritului şi îndârjirii 
de netăgăduit ale ruşilor, care au rezistat aşa de mult şi s-au dat bătuţi numai când nu şi-au 
mai putut menţine poziţia după ce am cucerit Malahovul. 


Pretutindeni se vedeau semnele distrugerii. Thomas Buzzard a fost uimit de frumuseţea 
oraşului în ruine : 


Pe una dintre cele mai frumoase străzi se afla o minunată clădire clasică, cică o biserică, 
zidită din piatră, cam în stilul Partenonului de la Atena. Unele dintre coloanele sale imense 
aproape că fuseseră făcute bucăţi. Când am intrat, am văzut că un obuz străpunsese 
acoperişul şi explodase pe podea, sfărâmând-o. Era ciudat să-ţi întorci pe urmă privirea 
spre o grădină verde şi liniştită aflată nu departe, cu copacii plini de frunze”. 


Pentru soldaţi, ocuparea Sevastopolului a constituit un prilej de a se deda la prădă- 
ciuni. Francezii comiteau jafurile în mod organizat şi cu consimţământul ofiţerilor, care 
prădau şi ei casele ruşilor şi trimiteau acasă trofeele furate, ca şi cum toate acestea ar 
fi fost ceva normal în război. Într-o scrisoare trimisă familiei pe 16 octombrie, locote- 
nentul Vanson a întocmit o lungă listă a suvenirelor pe care le trimitea, printre care un 
medalion de argint şi aur, un serviciu de porțelan şi o sabie luată de la un ofiţer rus. 
Peste câteva săptămâni scria din nou: „Continuăm să prădăm Sevastopolului. Nu prea 
au mai rămas lucruri cu adevărat interesante, dar era ceva ce chiar mi-am dorit, un scaun 
frumos, şi sunt încântat să vă anunţ că am găsit ieri unul. Nu are un picior şi şezutul 
tapiţat, dar spătarul e foarte frumos sculptat”. În comparaţie cu francezii, britanicii au 
fost ceva mai reţinuţi. Pe 22 septembrie Thomas Golaphy scria familiei pe spatele unui 
document rusesc. Vorbea despre soldaţi: 


„„„am luat tot pe ce am putut pune mâna şi am vândut oricui voia să cumpere şi au fost 
nişte lucruri încântătoare vândute foarte ieftin, dar, în afară de greci, aici nu era nimeni 

care să le cumpere, nouă nu n-era îngăduit să jefuim oraşul ca francezii, ei se puteau duce 
în toate părţile, dar nouă nu ne era îngăduit să intrăm decât în partea din dreptul linilor 
noastre de apărare*ă. 


Dacă britanicii erau în urma francezilor în privinţa jafurilor, îi întreceau cu mult 
când venea vorba de beţii. Trupele de ocupaţie au descoperit la Sevastopol o rezervă 
imensă de alcool, iar mai ales britanicii s-au pus pe băut presupunând că ofiţerii lor le 
vor îngădui asta pentru victoria obţinută cu greu. În tabăra britanică încăierările între 
militari beţi, insubordonarea şi indisciplina au devenit o problemă majoră. Alarmat de 
rapoartele despre „beţii în masă” în rândul soldaţilor, Panmure i-a scris lui Codrington, 
avertizându-l asupra „grozavei primejdii care îţi pândeşte armata trupeşte dacă nu se 
pune capăt degrabă răului acestuia, precum şi ruşinii de care se umple zi de zi, tot mai 
mult, caracterul nostru naţional”. A cerut să li se taie solda militarilor şi să se aplice 
cu toată stricteţea legea marţială. Din octombrie până în luna martie a anului următor, 
4 000 de militari britanici au ajuns la curtea marţială pentru beţie ; pentru conduita lor 
proastă, majoritatea au primit câte 50 de lovituri de bici, iar mulţi şi-au pierdut şi solda 
pe o lună, dar beţiile au continuat până ce s-au epuizat stocurile de alcool şi trupele au 
plecat din Crimeea. 


Căderea Sevastopolului a fost aclamată de mulţimi de oameni la Londra şi Paris. Pe 
străzi se dansa, se bea şi se intonau multe imnuri patriotice. Mulţi credeau că asta 
însemna sfârşitul războiului. Cucerirea bazei navale şi distrugerea flotei ţarului de la 
Marea Neagră fuseseră principalele obiective ale planurilor de război ale aliaţilor, cel 
puţin potrivit celor comunicate publicului larg, iar acestea fuseseră acum atinse. Dar de 
fapt, din punct de vedere militar, de la pierderea Sevastopolului până la înfrângerea 
Rusiei mai era cale lungă: ca să se realizeze acest lucru era necesară o invazie terestră 
de amploare pentru cucerirea Moscovei ori o victorie în Marea Baltică împotriva Sankt- 
Petersburgului. 

Dacă unii lideri occidentali speraseră că după cucerirea Sevastopolului ţarul va fi 
nevoit să ceară pace, aceştia au fost dezamăgiţi în scurt timp. Proclamaţia imperială care 
anunţa poporului rus această pierdere avea o tentă sfidătoare. Pe 13 septembrie Alexandru 
s-a mutat la Moscova, făcându-şi intrarea în oraş într-o reconstituire teatrală a apariţiei 
dramatice a lui Alexandru I în capitala „naţională” după invazia lui Napoleon, în iulie 
1812, când mulţimea l-a ovaţionat în drum spre Kremlin. „Aminteşte-ţi de 1812”, i-a 
scris ţarul lui Gorceakov, comandantul său suprem, pe 14 septembrie. „Sevastopolul nu 
este Moscova. Crimeea nu este Rusia. La doi ani după ce a ars Moscova, trupele noastre 
victorioase se aflau în Paris. Am rămas aceiaşi ruşi, iar Dumnezeu e cu noi."% 

Alexandru cumpănea posibilităţile de a continua războiul. La sfârşitul lunii septembrie 
a făcut un plan detaliat pentru o nouă ofensivă balcanică în 1856: acesta avea să aducă 
inamicilor Rusiei războiul pe teritoriul european instigându-i la revoltă pe partizanii şi 
naţionaliştii din rândul slavilor şi ortodocşilor. Potrivit lui Tiutceva, Alexandru „ocăra 
pe oricine vorbea despre încheierea unei păci”. În mod cert Nesselrode era în favoarea 
unor negocieri de pace şi le-a spus austriecilor că el ar considera bine-venite nişte 
propuneri din partea aliaţilor dacă acestea ar fi „compatibile cu onoarea noastră”. Dar 

pentru moment la Sankt-Petersburg şi la Moscova nu se vorbea decât despre continuarea 
războiului, chiar dacă în bună măsură aceste discuţii nu erau decât un bluf pentru a-i 
presa pe aliaţi să ofere condiţii de pace mai bune pentru Rusia. Ţarul ştia că francezii 
se săturaseră de război şi că Napoleon ar prefera pacea, odată ce obținuse „victoria 
glorioasă” simbolizată de căderea Sevastopolului. Alexandru îşi dădea seama că britanicii 
ar fi fost mai puţin înclinați să pună capăt războiului. Pentru Palmerston, campania din 
Crimeea fusese întotdeauna începutul unui război mai amplu pentru diminuarea puterii 
Imperiului Rus în lume, iar publicul britanic, din câte se pare, era în general în favoarea 
continuării conflictului. Nici măcar regina Victoria nu suporta ideea că „eşecul” armatei 
britanice „de la Redan ar fi”, după cum spunea ea, „ultima noastră fait d'armes”?.. 

După ce neglijase atât de mult timp fronturile din Asia Mică şi Caucaz, principala 
preocupare a Marii Britanii era asedierea Karsului de către ruşi. Alexandru sporea 
presiunile asupra fortăreţei turceşti pentru a-şi întări poziţia în negocierea unei păci cu 
britanicii după căderea Sevastopolului. Cucerirea Karsului le-ar fi creat trupelor ţariste 
posibilitatea să înainteze spre Erzurum şi Anatolia, amenințând interesele britanicilor 
pe ruta terestră spre India. În iunie, pentru a micşora presiunea asupra trupelor ruse 
asediate la Sevastopol, Alexandru a ordonat să se atace Karsul. O armată rusă alcătuită din 
21 000 de infanterişti, 6 000 de cazaci şi 88 de tunuri şi condusă de generalul Muraviov 
a înaintat dinspre frontiera ruso-turcă spre Kars, aflat la 70 de kilometri, unde o garni- 
zoană turcă de 18 000 de oameni, aflaţi sub comanda generalului britanic William Williams, 
ştiind că ar fi înfrântă în câmp deschis, îşi concentrase toată energia asupra fortificării 
oraşului. Printre numeroşii ofiţeri străini din cadrul forţei turce de la Kars - o legiune 
de refugiaţi polonezi, italieni şi maghiari formată în urma rebeliunilor eşuate din 1848- 
1849 - se aflau mulţi genişti pricepuţi. Ruşii şi-au lansat primul atac pe 16 iunie, dar, 
când acesta a fost respins categoric, au asediat oraşul, intenţionând ca, prin înfometare, 
să-i forţeze pe apărători să se predea. Ruşii considerau asedierea Karsului răspunsul lor 
la asedierea Sevastopolului de către aliaţi. 

Turcii se gândeau să trimită trupe pentru a asigura despresurarea Karsului. Omer 
Paşa insista pe lângă britanici şi francezi să-l lase să-şi transfere forţele turceşti de la 
Kerci şi Ievpatoria (aproximativ 25 000 de infanterişti şi 3 000 de cavalerişti) şi „să mă 
năpustesc asupra unui loc de pe coasta Circaziei şi, amenințând de acolo comunicațiile 
ruşilor, să-i silesc să renunţe la împresurarea Karsului” Comandanții militari au ezitat 
să ia o decizie şi au aruncat pisica în ograda politicienilor de la Londra şi Paris, care 
la început nu au vrut să mute contingentul turc din Crimeea, iar apoi au aprobat planul 
în termeni generali, însă nu au căzut de acord asupra celei mai bune căi de a ajunge la 
Kars. Abia pe 6 septembrie a părăsit Omer Paşa Crimeea cu destinaţia Suhumi, pe coasta 
georgiană, de unde dura patru săptămâni ca armata sa de 40 000 de soldaţi să traverseze 
sudul Caucazului. 

Între timp, în faţa Karsului, Muraviov începuse să fie neliniştit. Asediul făcuse cumplit 
de multe victime în rândul celor care apărau oraşul şi care sufereau ca urmare a penuriei 
de alimente şi din cauza holerei ; dar Sevastopolul căzuse, ţarul avea nevoie urgent de 
Kars şi, cum armata lui Omer Paşa se afla pe drum, nu putea aştepta ca blocada să le 
slăbească moralul turcilor. Pe 29 septembrie ruşii au început un asalt de mare anvergură 
asupra fortificațiilor Karsului. Deşi erau slăbite, forţele turce au luptat extrem de bine, 
utilizându-şi artileria foarte eficient, iar ruşii au suferit pierderi grele, cam 2 500 de morţi 
şi de două ori mai mulţi răniţi, faţă de aproximativ 1 000 de victime din rândul turcilor. 

Muraviov a revenit la tactica sa de asediu. Pe la mijlocul lunii octombrie, când Omer 
Paşa, după mai multe amânări, abia îşi începea lungul marş de la Suhumi spre sud, 
apărătorii Karsului sufereau de foame ; spitalul era plin de victime ale scorbutului. 
Femeile îşi aduceau copiii la casa generalului Williams şi îi lăsau acolo ca să-i hrănească 
el. Caii din oraş fuseseră sacrificați toţi pentru carne. Oamenii ajunseseră să mănânce 
ierburi şi rădăcini. 

Pe 22 octombrie a sosit vestea că Selim Paşa, fiul lui Omer Paşa, a debarcat cu o 
armată de 20 000 de soldaţi pe coasta nordică a Turciei şi a început marşul către Erzurum. 
Dar, până să ajungă în oraş, ce se afla la o distanţă de numai câteva zile de marş, situaţia 
din Kars se înrăutăţise şi mai mult: zilnic mureau câte o sută de oameni, iar soldaţii 
dezertau întruna. Cei apți să continue lupta erau cu moralul la pământ. Ninsorile abun- 
dente de la sfârşitul lunii octombrie au împiedicat sosirea la Kars a întăririlor turceşti. 
Armata lui Omer Paşa a fost reţinută de nişte forţe ruseşti în Mingrelia, iar apoi nu a 
mai dat semne că s-ar grăbi spre Kars, odihnindu-se cinci zile la Zugdedi, capitala Min- 
greliei, unde soldaţii s-au dedat la prădăciuni şi răpirea unor copii pentru a-i vinde ca 
sclavi. De aici, nu au reuşit să mai avanseze prea mult într-un teritoriu cu păduri dese 
şi mlaştini, pe o ploaie torențială. Forţele lui Selim Paşa au înaintat şi mai încet dinspre 
Erzurum. S-a dovedit că nu avea 20 000 de soldaţi, ci de peste două ori mai puţini, nici 
pe departe îndeajuns pentru a înfrânge singuri forţele lui Muraviov, aşa că Selim Paşa 
a decis nici să nu mai încerce. Pe 22 noiembrie un diplomat britanic i-a înmânat o notă 
generalului Williams, prin care era informat că armata lui Selim Paşa nu va ajunge la 
Kars. Toate speranţele fiind spulberate, Williams i-a predat garnizoana lui Muraviov, 
care, spre cinstea sa, a avut grijă ca toţi cei 4 000 de soldaţi turci bolnavi şi răniţi să 
fie îngrijiţi cum se cuvine şi le-a distribuit alimente celor 30 000 de soldaţi şi civili pe 
care îi înfometase pentru a-i determina să se predea“. 

După cucerirea Karsului, ruşii controlau o parte mai mare din teritoriul inamic decât 
puterile aliate. Alexandru considera victoria de la Kars o compensație pentru pierderea 
Sevastopolului, iar acum se gândea că sosise momentul să sondeze posibilităţile de a 
negocia pacea cu austriecii şi francezii. S-au stabilit contacte directe între Paris şi 
Sankt-Petersburg la sfârşitul lunii noiembrie, când baronul von Seebach, ginerele lui 
Nesselrode, care apăra interesele Rusiei în capitala franceză, a fost abordat de contele 
Walewski, vărul şi ministrul de Externe al lui Napoleon. După cum i-a transmis Seebach 
lui Nesselrode, Walewski era „el însuşi înclinat” către tratative de pace cu Rusia, însă 
avertizase că Napoleon era „stăpânit de teama sa de Anglia” şi decis să-şi menţină alianţa 
cu această ţară. Dacă Rusia dorea pacea, trebuia să facă propuneri - începând cu limitarea 
puterii navale a Rusiei în Marea Neagră - care să permită Franţei să învingă reticenţele 
britanicilor faţă de începerea negocierilor”. 

Nu avea să fie uşor. După căderea Karsului, guvernul britanic era şi mai hotărât să 
continue războiul şi să-l extindă în noi teatre. În decembrie cabinetul a discutat posibilita- 
tea de a trimite la Trebizonda jumătate din forţele aflate în Crimeea pentru a împiedica 
eventuala înaintare a ruşilor dinspre Kars către Erzurum şi Anatolia. Au fost pregătite 
planuri ale operaţiunii, acestea urmând să fie examinate de consiliul aliat de război în 
ianuarie. Se vorbea, de asemenea, despre o nouă campanie de amploare în Marea Baltică, 
unde distrugerea bazei navale de la Sveaborg pe 9 august le demonstrase conducătorilor 
aliaţi ce se putea obţine cu ajutorul unor vapoare blindate şi tunuri cu bătaie lungă. 
Dincolo de zidurile Westminsterului exista un consens cvasiunanim în privinţa ideii că 

prăbuşirea Sevastopolului ar trebui să fie doar începutul unui război mai extins împotriva 
Rusiei. Chiar şi Gladstone, care era cu totul în favoarea păcii, a fost nevoit să recunoască 
faptul că publicul britanic nu voia ca războiul să se încheie. Presa rusofobă îi cerea lui 
Palmerston să lanseze o campanie de primăvară în Marea Baltică. Cerea distrugerea 
Kronştadtului, impunerea unei blocade asupra Sankt-Petersburgului şi expulzarea ruşilor 
din Finlanda: Rusia trebuia distrusă, fiind o ameninţare pentru libertatea Europei şi 
interesele britanicilor din Orientul Apropiat“. 

Palmerston şi cei din „partida în favoarea războiului” aveau propria agendă pentru 
o cruciadă amplă împotriva Rusiei. Aceasta depăşea cu mult obiectivele iniţiale ale 
războiului - apărarea Turciei - prin planurile de îngrădire şi controlare permanente ale 
Rusiei ca rival imperial al Marii Britanii. „Principalul şi adevăratul ţel al războiului este 
înfrânarea ambiţiei belicoase a Rusiei”, îi scrisese Palmerston lui Clarendon pe 25 sep- 
tembrie. „Ne-am dus la război nu atât ca să-i ţinem pe sultan şi pe musulmanii lui în 
Turcia, cât ca să-i ţinem pe ruşi afară din Turcia ; dar avem un interes la fel de mare 
să-i ţinem pe ruşi şi afară din Norvegia şi Suedia.” Palmerston a propus continuarea 
războiului la scară paneuropeană, precum şi în Asia „pentru a îngrădi puterea Rusiei”. 
După cum vedea el lucrurile, statele baltice, la fel ca Turcia, dacă intrau în acest război 
extins, deveneau „parte a unei lungi linii de circumvalaţie menite să îngrădească pe 
viitor expansiunea Rusiei”. Palmerston insista că Rusia „nu fusese încă bătută nici pe 
jumătate din cât merita” şi cerea ca războiul să continue cel puţin încă un an - până 
când Crimeea şi Caucazul aveau să fie desprinse de Rusia şi se câştiga independenţa 
Poloniei$5. 

Nu era vorba numai despre împresurarea Rusiei cu state aliniate Vestului, ci şi de 
un mai amplu „război al naționalităților” pentru a submina Imperiul Rus din interior. 
Ideea a fost avansată prima oară de Palmerston în memorandumul trimis cabinetului în 
martie 1854; mai propusese apoi ca şi Crimeea, şi Caucazul să fie retrocedate Imperiului 
Otoman ; Finlanda să fie dată Suediei, provinciile baltice Prusiei, iar Basarabia Austriei ; 
şi Polonia să redevină un regat independent de Rusia. În timpul Războiului Crimeii, 
asemenea idei au fost discutate şi acceptate tacit de diverse personalităţi din cercurile 
conducătoare de la Westminster drept obiectivele neoficiale ale cabinetului britanic în 
acest război. Premisa esenţială, după cum explica ducele de Argyll într-o scrisoare 
trimisă lui Clarendon în octombrie 1854, era că, deşi cele Patru Puncte erau „bune şi 
suficiente” ca obiective ale unui război în măsura în care permiteau „oricâte prefaceri 
ori lărgiri”, dezmembrarea Rusiei devenea dezirabilă şi posibilă „dacă şi când un război 
o va putea aduce în raza noastră de acţiune”. Odată cu căderea Sevastopolului, aceste 
idei au fost avansate din nou în cercurile restrânse ale cabinetului de război al lui 
Palmerston. „Am bănuiala că Palmerston ar dori ca războiul să se preschimbe pe nesim- 
ţite într-unul al naționalităților, după cum i se zice, dar nu ar vrea să-l anunţe acum pe 
faţă”, nota cronicarul politic Charles Greville pe 6 decembrie“. 

În toamna anului 1855, Palmerston a tot susţinut ideea de a face pregătiri pentru 
continuarea războiului în primăvara următoare, măcar pentru a-i presa în continuare pe 
ruşi să accepte condiţiile punitive ale păcii la care se gândea. Era furios că francezii şi 
austriecii demaraseră un dialog direct cu ruşii şi aveau în vedere condiţii relativ mode- 
rate pornind de la cele Patru Puncte. Era convins, după cum îi scria lui Clarendon pe 
9 octombrie, că „Nesselrode şi spionii lui” încercau „să-i convingă pe francezi la Paris 
şi Bruxelles” şi că, „austriecii şi prusacii fiind mână în mână cu Nesselrode”, era nevoie 

de „toată tăria şi priceperea noastră pentru ca să nu ne lăsăm momiţi într-o pace care 
ar dezamăgi primele aşteptări ale ţării şi ar lăsa neîndeplinite obiectivele adevărate ale 
războiului”. În acelaşi memorandum Palmerston expunea pe scurt ceea ce considera a 
fi condiţiile minime ale unui acord: Rusia trebuia să nu se mai amestece în Principatele 
Române, unde sultanul urma să „le ofere domnitorilor o Constituţie bună, acceptată 
înainte de Anglia şi Franţa” ; Delta Dunării trebuia să fie cedată de Rusia Turciei ; iar 
ruşii urmau să-şi piardă toate bazele navale de la Marea Neagră, împreună cu orice 
„bucăţi de teritoriu aflate în mâinile lor de unde ar putea lansa atacuri împotriva vecinilor 
săi”, teritorii printre care includea Crimeea şi Caucazul. În privinţa Poloniei, Palmerston 
nu mai era sigur dacă Marea Britanie putea susţine un război de independenţă, dar se 
gândea că francezii ar trebui să accepte ideea, care fusese propusă de Walewski, de a 
exercita presiuni suplimentare asupra ruşilor pentru a-i determina să accepte reducerea 
puterii lor în lume” 

Însă francezii erau mai puţin entuziasmați. Cum majoritatea luptelor fuseseră purtate 
de ei, părerile lor contau cel puţin la fel de mult ca ale lui Palmerston. Fără sprijinul 
Franţei, Marea Britanie nu putea lua în calcul continuarea războiului, nemaivorbind de 
implicarea unor noi aliaţi din rândul puterilor europene, care, în majoritate, preferau 
să-i aibă în frunte pe francezi, nu pe britanici. 

Franţa avusese de suferit mai mult din cauza războiului decât Marea Britanie. În 
toamna şi iarna anului 1855, armata franceză, pe lângă pierderile suferite pe câmpul de 
luptă, a fost grav afectată şi de diverse boli, mai ales de scorbut şi tifos, dar şi de holeră. 
Problemele erau asemănătoare celor cu care se confruntaseră britanicii în iarna ante- 
rioară : situaţia celor două armate se inversase. Dacă, în anul ce trecuse, britanicii îşi 
îmbunătăţiseră în mod substanţial instalaţiile sanitare şi condiţiile medicale, francezii îşi 
scăzuseră standardele pe măsură ce în Crimeea sosiseră tot mai multe trupe şi nu dispu- 
neau de resursele necesare pentru a face faţă cerinţelor sporite. 

În aceste condiţii nu era viabil ca Napoleon să se gândească la continuarea luptei. 
Putea suspenda operaţiunile până în primăvara următoare, până când armata lui s-ar fi 
putut recupera. Numai că soldaţii săi deveneau periculos de demoralizaţi, după cum 
reieşea clar din scrisorile trimise de ei acasă, şi nu ar mai fi suportat încă o iarnă în 
Crimeea. Scriind pe 13 octombrie, căpitanul Charles Thoumas, de exemplu, era de 
părere că în armată domneşte pericolul unei revolte dacă aceasta nu era adusă înapoi în 
Franţa curând. Şi Frederic Japy, locotenent al zuavilor, credea că soldaţii s-ar putea 
răzvrăti împotriva ofiţerilor ; nu erau dispuşi să mai continue un război pe care acum 
îl percepeau ca fiind purtat mai ales pentru interesele britanicilor. Henri Loizillon se 
temea că o nouă campanie îi va atrage pe francezi într-un război interminabil împo- 
triva unei ţări prea mari pentru a fi înfrântă - lecţie pe care considera că ar fi trebuit 
s-o înveţe în 181248. 

În Franţa opinia publică nu avea să mai susţină mult timp campania militară. 
Economia franceză fusese grav afectată de război: comerţul era la pământ; agricultura 
suferea de o lipsă a forţei de muncă în urma înrolărilor care trimiseseră deja în Crimeea 
310 000 de francezi ; iar în oraşe se înregistra o penurie de alimente ce a început să se 
resimtă pe scară largă în noiembrie 1855. Potrivit rapoartelor prefecţilor şi oficialităților 
locale, dacă războiul continua în timpul iernii, exista un pericol real de tulburări civile. 
Chiar şi presa din provincie, prima care chemase la luptă în 1854, cerea acum încetarea 
războiului?. 

Mereu sensibil la presiunea publică, Napoleon şi-a petrecut toamna încercând să 
găsească un mod de a pune capăt războiului fără a-i înstrăina pe britanici. Era dornic 
să profite la maximum pe plan politic de „glorioasa victorie” simbolizată de căderea 
Sevastopolului, însă nu voia să pună în pericol alianţa sa cu Marea Britanie, care constituia 
piatra de temelie a politicii sale externe. În principiu Napoleon nu se opunea ideii unui 
război mai amplu. Era receptiv la viziunea lui Palmerston de a folosi războiul împotriva 
Rusiei pentru a redesena harta Europei, încurajând revoluţii naţionale pentru a destrăma 
sistemul din 1815 şi a plasa Franţa într-o poziţie dominantă pe continent în detrimentul 
Rusiei şi al Sfintei Alianțe. Dar nu voia să se implice într-o campanie împotriva Rusiei în 
Caucaz şi Asia Mică, unde considera că sunt servite mai ales interesele britanicilor. După 
cum aprecia Napoleon, singurul mod în care putea justifica o continuare a războiului 
de proporţii împotriva Rusiei era ca acesta să-i realizeze visurile măreţe privind continen- 
tul european. Pe 22 noiembrie Napoleon i-a scris reginei Victoria, propunându-i trei 
alternative : un război defensiv restrâns, de uzură; negocieri de pace pe baza celor 
Patru Puncte ; ori un „apel către toate naţionalităţile, reinstituirea Poloniei, independenţa 
Finlandei şi a Ungariei”. După cum explica Napoleon, el personal prefera pacea, dar 
aducea în discuţie această propunere importantă pentru un război european extins în 
eventualitatea că pentru Marea Britanie pacea nu era acceptabilă pornind de la cele Patru 
Puncte. „Aş putea pricepe o politică”, îi scria el reginei Victoria, „care ar avea o anumită 
măreție şi ar pune rezultatele urmărite pe aceeaşi treaptă cu sacrificiile ce trebuie făcute”. 

Aproape sigur, propunerea lui Napoleon nu era sinceră, fiind un tertip ingenios pentru 
a-i forţa pe britanici să participe la tratativele de pace. Ştia că britanicii nu erau pregătiţi 
pentru un război napoleonian de eliberare naţională pe continent. Există însă indicii că 
ar fi fost pregătit să declanşeze acest război mai amplu dacă Palmerston l-ar fi prins cu 
ocaua mică. În 1858, Napoleon i-ar fi spus lui Cowley că Franţa voise pacea şi din acest 
motiv se văzuse nevoit să pună capăt războiului ; însă, în egală măsură, dacă ar fi fost 
constrâns de Palmerston să relanseze războiul, ar fi fost determinat „să nu încheie pacea 
până ce Europei nu i-ar fi [fost] asigurat un nou echilibru”*0. 

Oricare au fost intenţiile împăratului, Walewski, ministrul său de Externe, care era 
categoric în favoarea unei păci imediate, se folosea în mod evident de ameninţarea că 
Napoleon ar susţine un război revoluţionar pentru a aduce Marea Britanie, Austria şi 
Rusia la masa negocierilor de pace pe baza celor Patru Puncte. Napoleon s-a implicat 
în acest joc al amenințărilor. El i-a scris lui Walewski pentru a-l atenţiona pe Clarendon : 


Eu vreau pace. Dacă Rusia se învoieşte să neutralizeze Marea Neagră, voi face pace cu ea, 
oricare ar fi obiecțiile Angliei. Dar, dacă până în primăvară nu se va face nimic din toate 
astea, voi apela la naţionalităţi, în primul rând la națiunea polonezilor. Războiul va avea 
ca pravilă nu drepturile Europei, ci interesele anumitor state. 


Dacă ameninţarea lui Napoleon privind un război revoluţionar era aproape sigur lipsită 
de temei, fără îndoială că nu la fel era şi ameninţarea sa privind încheierea unei păci 
separate cu Rusia. Stabilirea unui contact direct cu Sankt-Petersburgul se datora facțiunii 
influente conduse de fratele vitreg al împăratului, ducele de Morny, speculator în dome- 
niul căilor ferate, care vedea în Rusia „o mină de exploatat de către Franţa”. În octombrie, 
Morny îl contactase pe prinţul Gorceakov, ambasadorul rus la Viena, ce avea să devină 
curând ministru de Externe, cu propunerea unui acord franco-russ!. 

Alarmaţi de aceste iniţiative ale francezilor, austriecii au intervenit. Contele Buol, 
ministrul lor de Externe, l-a contactat pe Bourqueney, ambasadorul francez la Viena, 
şi, împreună cu Morny, care a precizat din partea lui Gorceakov ce condiţii ar putea fi 
acceptate de ruşi, a elaborat o serie de condiţii ale păcii ce urmau a fi impuse Rusiei 
ca ultimatum al Austriei cu sprijin francez şi britanic „pentru integritatea Imperiului 
Otoman”. Condiţiile franco-austriece erau în esenţă o reformulare a celor Patru Puncte, 
deşi Rusia trebuia să cedeze acum o parte din Basarabia care s-o separe de Dunăre, iar 
neutralizarea Mării Negre urma să fie realizată mai curând printr-o convenţie ruso-turcă 
decât printr-un tratat general de pace. Chiar dacă ruşii acceptaseră deja cele Patru Puncte 
ca bază a negocierilor, acum se adăugase un al cincilea punct ce rezerva puterilor 
învingătoare dreptul de a include la conferinţa de pace şi alte condiţii nespecificate „în 
interesul Europei”S?. 

Propunerile de pace ale francezilor şi austriecilor au ajuns la Londra pe 18 noiembrie. 
Guvernul britanic, ce nu fusese informat despre stadiul negocierii austriaco-franceze, a 
fost ofensat de modul în care cele două puteri catolice realizaseră acordul, Palmerston 
bănuind că ruşii influenţaseră într-o anumită măsură atenuarea condiţiilor propuse şi 
fiind decis să le respingă. Nu se făcea nici o referire la Marea Baltică şi nu exista nici 
o garanţie împotriva unei agresiuni a ruşilor în Marea Neagră. „Rămânem fideli marilor 
Principii ale Acordului ce sunt necesare viitoarei securităţi a Europei”, îi scria el lui 
Clarendon pe 1 decembrie. „Dacă guvernul francez îşi schimbă părerea, responsabilitatea 
va fi a sa, iar popoarele celor două ţări vor afla acest lucru.” Ca întotdeauna, Clarendon 
era mai precaut. Se temea că Franţa va încheia separat o pace şi, în acest caz, Marea 
Britanie nu va putea lupta de una singură. Ministrul de Externe a reuşit să obţină unele 
modificări minore ale termenilor - neutralizarea Mării Negre urma să fie stabilită 
printr-un tratat general, iar punctul al cincilea avea să cuprindă „condiţii specifice” -, 
dar altfel a fost pentru acceptarea clauzelor francezilor şi austriecilor. Cu ajutorul reginei, 
l-a convins pe Palmerston să-şi urmeze planul, cel puţin pentru moment, de a preveni 
încheierea separată a unei păci între francezi şi ruşi, susţinând că era de presupus că 
ţarul va respinge oricum propunerile, permiţând astfel Marii Britanii să reia ostilitățile 
şi să exercite presiuni pentru condiţii mai dure*?. 

Clarendon avea în bună măsură dreptate. În acea toamnă, ţarul s-a aflat într-o 
dispoziţie belicoasă. Potrivit unui diplomat rus de rang înalt, „nu prea era dispus să 
negocieze cu adversarii noştri” într-un moment când aceştia urmau să îndure greutăţile 
unei a doua ierni în Crimeea. Dorinţa lui Napoleon de a încheia pacea îi sugera ţarului 
că Rusia încă avea o şansă de a obţine o încheiere mai favorabilă a războiului dacă ea 
continua să lupte suficient de mult pentru a influenţa problemele interne ale Franţei. 
Într-o scrisoare revelatoare trimisă comandantului său suprem, Gorceakov, Alexandru 
declara că nu mai are speranţe că ostilitățile vor înceta curând. Rusia urma să continue 
războiul până când Franţa era forţată să încheie un tratat de pace de tulburările provocate 
de recoltele slabe şi nemulţumirea tot mai mare a claselor inferioare : 


Revoluţiile de până acum s-au iscat mereu în felul acesta şi e foarte posibil ca o revoluţie 
generală să nu fie prea departe. Gândesc că aceasta este cea mai plauzibilă încheiere a 
războiului ; nici din partea lui Napoleon şi nici din partea Angliei nu mă aştept la o dorinţă 
sinceră de pace în condiţii compatibile cu concepţiile noastre şi, cât voi trăi, nu voi accepta 
alteles?. 

Nimeni nu a reuşit să-l convingă pe ţar să renunţe la atitudinea sa beligerantă. Seebach 
i-a adus un mesaj personal din partea lui Napoleon prin care îl îndemna să accepte 
propunerile dacă nu voia să rişte să piardă jumătate din imperiu în cazul în care ostilitățile 
împotriva Rusiei ar fi fost reluate. Au sosit veşti potrivit cărora Suedia acceptase în cele 
din urmă, pe 21 noiembrie, un tratat militar cu puterile occidentale - o evoluţie de rău 
augur pentru Rusia dacă aliaţii urmau să lanseze o nouă campanie în Marea Baltică. 
Chiar şi Frederic Wilhelm al IV-lea, regele Prusiei, a declarat că era posibil să fie nevoit 
să se alăture puterilor occidentale împotriva Rusiei, dacă Alexandru continua un război 
care „primejduia stabilitatea oricărei cârmuiri îndreptăţite” de pe continent. „Te implor, 
dragul meu nepot”, îi scria el lui Alexandru, „fă cât mai multe concesii, cumpănind cu 
grijă urmările pe care le-ar avea asupra adevăratelor interese ale Rusiei, asupra Prusiei 
şi a întregii Europe continuarea acestui război crunt. Patimile subversive, odată descă- 
tuşate, ar putea să aibă înrâuriri revoluţionare cu neputinţă de măsurat”. Şi totuşi, cu 
toate aceste avertizări, Alexandru a rămas de neclintit. „Am atins ultima limită a ceea ce 
este cu putinţă pentru onoarea Rusiei şi compatibil cu aceasta”, îi scria el lui Gorceakov 
pe 23 decembrie. „Nu o să consimt niciodată la nişte condiţii înjositoare şi sunt 
încredinţat că orice rus adevărat simte la fel ca mine. Nu ne rămâne decât — făcându-ne 
cruce - să mergem tot înainte şi prin străduinţele noastre unite să ne apărăm patria şi 
onoarea naţională. "55 

Peste două zile Alexandru a primit în sfârşit ultimatumul austriecilor cuprinzând 
condiţiile aliaţilor. Ţarul i-a convocat într-un consiliu pe sfetnicii cei mai de încredere 
ai tatălui său pentru a discuta cum să răspundă Rusia. La această întâlnire din Palatul 
de Iarnă de la Sankt-Petersburg predominau personalităţile mai în vârstă care gândeau 
mai limpede decât ţarul. Principalul discurs a fost ţinut de Kiseleff, ministrul reformist 
al Domeniilor Publice, care răspundea de cei 20 de milioane de ţărani aflaţi în proprieta- 
tea statului. Acesta vorbea evident şi în numele celorlalţi consilieri. Rusia nu avea mij- 
loacele necesare pentru a continua războiul, susţinea Kiseleff. Puterile neutre treceau 
de partea alianţei occidentale şi era imprudent să se rişte angajarea într-o confruntare 
cu întreaga Europă. Ar fi fost nechibzuită chiar şi o reluare a ostilităţilor împotriva 
puterilor occidentale : Rusia nu putea învinge, iar rezultatul ar fi fost impunerea de către 
inamic a unor condiţii de pace şi mai aspre. Chiar dacă masele populare ruse împăr- 
tăşeau sentimentele patriotice ale ţarului, credea Kiseleff, existau elemente care puteau 
începe să ezite în caz că se prelungea războiul - exista posibilitatea unor tulburări revo- 
luţionare. Erau deja semne de frământări serioase în rândul ţărănimii, care ducea greul 
războiului. Nu trebuiau să respingă propunerile austriecilor, susţinea Kiseleff, dar puteau 
propune amendamente pentru a menţine integritatea teritorială a Rusiei. Consiliul a fost 
de acord cu părerile lui Kiseleff. Austriecilor li s-a trimis un răspuns prin care erau 
acceptate condiţiile lor de pace, dar se refuzau cedarea Basarabiei şi adăugarea punctului 
al cincilea. 

Contrapropunerile ruşilor i-au dezbinat pe aliaţi. Austriecii, care aveau un interes în 
Basarabia, au ameninţat imediat să rupă relaţiile cu Rusia ; însă francezii nu erau pregătiţi 
să pericliteze negocierile de pace „pentru câteva palme de pământ în Basarabia ! ”, după 
cum i-a explicat Napoleon reginei Victoria într-o scrisoare pe 14 ianuarie. Regina era 
de părere că ar trebui să amâne negocierile pentru a se exploata sciziunile dintre Rusia 
şi austrieci. Era un sfat înţelept. Asemenea tatălui său, Alexandru se temea cel mai mult 
de perspectiva unui război cu Austria şi poate doar acest lucru l-ar fi convins să le 

accepte propunerile. Pe 12 ianuarie Buol i-a informat pe ruşi că Austria va rupe relaţiile 
cu ei dacă în termen de şase zile nu vor accepta condiţiile de pace. Printr-o telegramă 
trimisă la Sankt-Petersburg, Frederic Wilhelm şi-a exprimat sprijinul pentru propunerile 
austriecilor. Ţarul rămăsese acum singur. 

Pe 15 ianuarie ţarul a convocat o nouă reuniune a consiliului său la Palatul de Iarnă. 
De data aceasta discursul principal a fost susţinut de Nesselrode. EI l-a avertizat pe ţar 
că aliaţii hotărâseră ca în anul următor să-şi concentreze forţele pe Dunăre şi în Basa- 
rabia, aproape de graniţa austriacă. Era foarte probabil ca Austria să fie implicată în 
ostilităţi împotriva Rusiei, iar decizia acesteia avea să influenţeze puterile ce rămăseseră 
neutre, Suedia şi Prusia, în mod categoric. Dacă Rusia refuza să încheie pacea în acel 
moment, exista pericolul să se trezească în situaţia de a fi în război cu întreaga Europă. 
Bătrânul prinţ Voronţov, fostul namestnic al Caucazului, îl susţinea pe Nesselrode. Vor- 
bind cu un glas plin de emoție, l-a îndemnat pe ţar să accepte condiţiile austriecilor, 
oricât de dureroase puteau fi acestea. Prin continuarea luptei nu se mai putea obţine 
nimic şi era posibil ca rezistenţa să ducă la o pace şi mai umilitoare, eventual la pierderea 
Crimeii, a Caucazului, chiar a Finlandei şi a Poloniei. Kiseleff a fost de acord, adăugând 
că locuitorii din regiunile ucrainene Volînia şi Podolia erau la fel de înclinați să se 
răscoale împotriva stăpânirii ruseşti ca şi finlandezii şi polonezii, în caz că războiul conti- 
nua şi trupele austriece se apropiau de acele teritorii de la graniţa vestică. În comparaţie 
cu aceste pericole, sacrificiile impuse de ultimatum erau nesemnificative. Unul câte 
unul, dregătorii ţarului l-au îndemnat să accepte condiţiile de pace. Doar fratele mai 
mic al lui Alexandru, marele duce Constantin, susţinea continuarea luptei, numai că el 
nu deţinea nici o funcţie în guvern, astfel că, oricât le-ar fi atins coarda sensibilă prin 
înflăcărarea patriotică cu care a amintit de spiritul rezistenţei din 1812, nu a avut argumente 
pentru a-i convinge să-şi schimbe părerea. Ţarul se decisese. În ziua următoare austriecii 
au primit o notă de la Nesselrode prin care îi anunţa că acceptă condiţiile lor de pacesf. 


La Sevastopol, trupele se pregăteau să mai petreacă o iarnă în Crimeea. Nimeni nu 
ştia sigur dacă aveau să lupte iar, însă circulau tot felul de zvonuri că vor fi trimise pe 
Dunăre, în Caucaz ori în vreun alt colţ al Imperiului Rus pentru o campanie de primăvară. 
„Ce-o să se aleagă de noi ?”, îi scria comandantul de batalion Joseph Fervel mareşalului 
de Castellane pe 15 decembrie. „Unde ne vom afla la anul? Asta e întrebarea pe care 
şi-o pun toţi, dar la care nimeni nu poate răspunde.” 

Între timp, trupele aflate pe înălțimile de lângă Sevastopol se ocupau cu satisfacerea 
necesităţilor vieţii de zi cu zi. Aprovizionarea s-a ameliorat şi soldaţii au primit corturi 
mai bune şi barăci din lemn. Cârciumile şi prăvăliile de la Kamieş şi Kadikoi erau 
aproape tot timpul pline, iar hotelul lui Mary Seacole era o afacere înfloritoare. Existau 
diverse distracţii care să le umple timpul soldaţilor - teatru, jocuri de noroc, biliard, 
vânătoare şi curse de cai pe platou atunci când vremea era favorabilă. Din Marea Britanie 
soseau vapoare pline de turişti ca să vadă faimoasele câmpuri de bătălie şi să adune 
suvenire - o puşcă ori o spadă rusească sau o bucată de uniformă, jefuite de pe trupurile 
ruşilor morţi care au rămas în tranşee săptămâni şi chiar luni la rând după cucerirea 
Sevastopolului. „Numai englezilor poate să le treacă aşa ceva prin cap”, remarca un 
ofiţer francez, uimit de fascinaţiile morbide ale acestor turişti de războis?. 

Spre sfârşitul lunii ianuarie, pe măsură ce soseau veşti despre pacea iminentă, soldaţii 
aliaţi au început să fraternizeze tot mai mult cu ruşii. Prokofi Podpalov, tânărul soldat 
care participase la apărarea Redanului, se afla printre ruşii campaţi lângă Ciornaia, locul 
sângeroasei bătălii din august. „De la o zi la alta ne împrieteneam tot mai mult cu soldaţii 
francezi de pe malul celălalt al râului”, îşi amintea el. „Ofițerii ne-au spus să fim cuviin- 
cioşi cu ei. De obicei, ne duceam până la râu şi le aruncam pe partea cealaltă (râul nu 
era chiar aşa de lat) nişte lucruri: cruciuliţe, bănuţi şi aşa mai departe; iar francezii 
ne aruncau ţigări, săculeţi de piele, cuțite, bani. Şi vorbeam uite-aşa : francezii ziceau 
Russkii camarade ! şi ruşii: Fraţi franci ! ” În cele din urmă, francezii s-au aventurat 
dincolo de râu ca să-i viziteze pe ruşi în tabăra lor. Au băut şi au mâncat împreună, 
şi-au cântat fiecare cântecele şi au vorbit prin semne. Vizitele au devenit regulate. Într-o 
zi, când au plecat din tabăra rusă, soldaţii francezi au împărţit nişte cartonaşe pe care 
îşi notaseră numele şi regimentele şi i-au invitat pe ruşi să-i viziteze în tabăra lor. Câteva 
zile nu s-au mai întors, aşa că Podpalov şi unii dintre camarazii lui s-au hotărât să viziteze 
tabăra franceză. Au fost uimiţi de ceea ce au văzut. „Peste tot era curăţenie şi rânduială, 
pe lângă corturile ofiţerilor chiar creşteau flori”, îşi amintea Podpalov. Ruşii şi-au găsit 
prietenii şi au fost invitaţi în corturile lor, unde au băut împreună rom. Soldaţii francezi 
i-au condus înapoi până la râu, i-au îmbrăţişat de mai multe ori şi i-au invitat să mai 
vină pe la ei. Peste o săptămână Podpalov s-a întors singur în tabăra franceză, dar nu 
şi-a mai găsit prietenii. 1 s-a spus că plecaseră la Paris%?. 

Parisul şi noua ordine 


Congresul de Pace era programat să înceapă la sediul Ministerului francez de Externe 
de pe Quai d'Orsay în după-amiaza zilei de 25 februarie. Spre prânz o mulţime uriaşă 
de spectatori entuziasmați se adunase de-a lungul cheiului ca să-i vadă pe delegaţi când 
sosesc. Infanterişti şi jandarmi au fost nevoiţi să-i ţină la distanţă pe spectatorii înşiraţi 
de la Pont de la Concorde până în rue d'lena pentru a lăsa să treacă trăsurile demnitarilor 
străini şi să oprească în faţa clădirilor recent construite ale Ministerului de Externe. 
Delegații au început să sosească de la ora 1, mulţimea strigând Vive la paix ! şi Vive 
l'Empereur ! când aceştia coborau din trăsuri şi intrau în clădire. Îmbrăcaţi cu redingote, 
delegaţii s-au strâns în magnifica Sală a Ambasadorilor, unde fuseseră pregătite pentru 
conferinţă o masă mare, rotundă, acoperită cu catifea verde, iar în jurul acesteia 12 fotolii. 
Sala era reprezentativă pentru artele decorative ale celui de-al II-lea Imperiu. Pereţii 
erau drapaţi cu satin purpuriu. Singurele tablouri din încăpere erau portretul în mărime 
naturală al lui Napoleon al III-lea şi cel al împărătesei Eugenie, a cărei privire domi- 
natoare le amintea permanent delegaților de noua poziţie a Franţei ca arbitru în pro- 
bleme internaţionale. Pe o consolă de lângă şemineu se găsea un bust de marmură al 
lui Napoleon I - persona non grata în cercurile diplomatice de mai mult de 40 de ani. 
Congresul de la Paris marca ceea ce Napoleon al III-lea voia să creadă că era revenirea 
Franţei napoleoniene în Concertul European!. 

Alegerea Parisului ca loc de desfăşurare a congresului era un semn al noii poziţii 
deţinute de Franţa ca putere preeminentă pe continent. Singurul oraş în care ar mai fi 
putut avea loc congresul era Viena, unde se semnase tratatul din 1815, dar ideea fusese 
respinsă de britanici, care încă de la începutul războiului avuseseră suspiciuni în privinţa 
eforturilor diplomatice ale austriecilor. Cum puterea diplomatică era transferată pentru 
scurt timp Parisului, Viena părea acum un oraş al trecutului. „Cine ar putea tăgădui că 
Franţa va ieşi întărită din toate acestea ? ”, îi scria contele Walewski lui Napoleon, după 
ce aflase că va fi gazda congresului. „Franţa singură o să aibă de câştigat din această 
luptă. Astăzi este pe locul cel dintâi în Europa.” 

Congresul avea loc la numai trei luni după ce se încheiase ['Exposition universelle, 
impresionantul eveniment internaţional ce rivalizase cu Marea Expoziţie organizată la 
Londra în 1851. Prin sălile expoziţiei de pe Champs-Elyses se perindaseră cinci milioane 
de vizitatori. Cele două evenimente plasau Parisul în centrul Europei. Era o victorie 
importantă pentru Napoleon al III-lea, a cărui decizie de a intra în război fusese mereu 
influenţată de nevoia sa de prestigiu acasă şi în străinătate. De la începutul tratativelor 
de pace din toamna anterioară, se afirmase ca actor principal, de care depindeau toate 

celelalte puteri pentru a-şi satisface interesele. „Sunt uimită de prețuirea generală faţă 
de împăratul Napoleon”, îi scria prinţesa Lieven baroanei Meyendorff pe 9 noiembrie. 
„Războiul l-a dus destul de sus -— pe el şi Franţa: Anglia nu a ridicat-o.”2 

Tratativele de pace continuaseră toată iarna, iar în momentul în care delegaţii au 
sosit la Paris, majoritatea problemelor controversate fuseseră deja rezolvate. Principalul 
obstacol rămânea poziţia fermă a britanicilor, ce nu se grăbeau să pună capăt unui război 
în care nu înregistraseră nici o victorie majoră de natură să le satisfacă onoarea şi să le 
justifice pierderile din ultimele 18 luni. În ultimă instanţă, cucerirea Sevastopolului 
fusese un succes al francezilor. Sub presiunea unei prese belicoase şi a publicului, 
Palmerston a reiterat condiţiile minime pe care le definise pe 9 octombrie şi a ameninţat 
că va continua războiul, începând în primăvară cu o campanie în Marea Baltică, dacă 
ruşii nu acceptau condiţiile de pace ale britanicilor. L-a presat pe Clarendon, ministrul 
său de Externe, ca la congresul de la Paris să nu accepte decât supunerea totală a Rusiei 
faţă de condiţiile impuse de el. 

În pofida afirmațiilor sale, solicitările lui Palmerston erau marcate de profunde 
transformări. Până în noiembrie renunţase la ideea de a asigura independenţa Circaziei : 
nu s-a putut găsi nici un reprezentant al acestui teritoriu confuz pentru a semna un tratat 
în numele lui. Continua totuşi să insiste că Rusiei trebuia să i se ia Caucazul şi Asia 
Centrală şi era convins că acest lucru se putea obţine printr-o poziţie fermă a Marii 
Britanii. Rusia negocia de pe o poziţie slabă, îi scria el lui Clarendon pe 25 februarie, 
şi dădea dovadă de „obrăznicie” contestând ultima variantă a condiţiilor impuse de 
britanici: retragerea completă a navelor şi arsenalelor ruseşti din Marea Neagră şi 
evacuarea „fiecărei palme de pământ turcesc [inclusiv Kars] ocupate acum de trupe 
ruseşti”. Aceste condiţii, susţinea Palmerston, nu erau „înjositoare pentru Rusia... ci 
doar astfel socotite încât să fie garanţii limpezi şi vădite ale sincerităţii acesteia când 
tăgăduieşte că are gânduri războinice”. Avertizându-l pe Clarendon despre contele Orlov, 
conducătorul delegaţiei ruse la Paris, şi-a dat în vileag atitudinile rusofobe : 


Cât despre Orloff, îl ştiu prea bine - pe dinafară e cuviincios şi curtenitor, dar în sinea lui 
e îmbibat de obrăznicia, îngâmfarea şi semeţia ruse. O să se dea peste cap să intimideze 
fără a arăta că face asta. O să se lupte pentru fiecare punct pe care crede că ar avea sorţi 
să-l câştige şi are toată viclenia unui sălbatic semicivilizat?. 


Francezii şi italienii erau dezgustaţi de comportamentul lui Palmerston (Victor 
Emmanuel, regele piemontez, îl compara cu un „animal turbat”). Dornici să încheie 
pacea, francezii nu împărtăşeau înclinația britanicilor de a pedepsi Rusia. Pentru a realiza 
planurile lui Napoleon în Italia le era necesară o reconciliere cu ruşii. Solidar cu cauza 
unificării Italiei, împăratul francez socotea că putea recâştiga Savoia şi Nisa - alipite 
Franţei în 1792, dar retrocedate Piemontului de Congresul de la Viena în 1815 - 
ajutându-i pe piemontezi să cucerească Lombardia-Veneţia de la austrieci şi să-i alunge 
pe Habsburgi din restul Italiei. Având nevoie de sprijinul ori neutralitatea armată a Rusiei 
pentru a-i înfrânge pe austrieci, francezii nu voiau să accepte iniţiativele punitive ale lui 
Palmerston împotriva Rusiei. Principalul punct de divergență cu britanicii privea graniţele 
Basarabiei, teritoriu pe care Rusia trebuia să-l dea înapoi Moldovei otomane. Palmerston, 
susţinut de Austria, a adoptat o poziţie dură, susţinând că Rusia nu trebuia să aibă nici 
un mijloc de acces la Dunăre, principalul motiv de îngrijorare al austriecilor. Ruşii 

doreau să se folosească de Kars drept contrapondere la Basarabia, iar francezii îi 
susțineau. Însă, la presiunea britanicilor şi a austriecilor, Napoleon I-a convins pe Orlov 
să accepte la Paris un compromis. În total, ruşii au pierdut aproximativ o treime din 
teritoriul Basarabiei cedat de turci în 1812, inclusiv Delta Dunării, însă au păstrat 
comunităţile bulgare din Basarabia şi creasta muntoasă strategică aflată la sud-est de 
Hotin. Britanicii pretindeau că au înregistrat o victorie; Austria sărbătorea eliberarea 
Dunării ; iar ruşii au resimţit pierderea (sudului) Basarabiei ca o umilinţă naţională. Din 
secolul al XVII-lea era primul teritoriu pe care ruşii îl cedau turcilor“. 

Asupra subiectelor importante puterile au ajuns în bună măsură la un consens înainte 
de întrunirea congresului de la Paris, pornind de la cele Patru Puncte convenite de aliaţi 
în 1854. Britanicii încercaseră să mai adauge un al cincilea punct în temeiul căruia 
Rusiei să-i fie luate toate ţinuturile de la sud de Caucaz (Circazia, Georgia, Erevanul şi 
Naxgivanul), dar ruşii au insistat să păstreze aceste teritorii în baza Tratatului de la Adria- 
nopol şi turcii le-au susţinut solicitările. Totuşi, ruşii au fost forţaţi să predea Karsul. De 
asemenea, nu au reuşit să evite aplicarea completă a Punctului Trei - demilitarizarea 
Mării Negre - negociind o excepţie în privinţa Nicolaevului (aflat la limanul Bugului, 
la 20 de kilometri de coastă) şi a Mării Azov. 

Legat de cele două Principate Române (principalul subiect al Primului Punct), au 
avut loc discuţii aprinse. Britanicii erau foarte favorabili ideii de reinstituire a autorităţii 
otomane. Francezii i-au susţinut pe liberalii şi naţionaliştii români care doreau unirea 
principatelor într-un stat independent. Austriecii se opuneau categoric întemeierii unui 
Stat naţional la graniţa lor sud-estică, având numeroase minorităţi slave cu propriile 
aspirații naţionale. Pe bună dreptate, austriecii bănuiau că francezii îi sprijină pe români 
ca modalitate de a exercita presiuni asupra austriecilor ca să renunţe la interesele lor în 
nordul Italiei. Toate cele trei puteri au fost de acord să înlăture protectoratul rus asupra 
Principatelor Române şi să garanteze libertatea navigaţiei comerciale pe Dunăre (Punctul 
al Doilea). Nu au putut cădea însă de acord cu ce ar trebui înlocuit acest protectorat - 
în afară de garanţia colectivă a marilor puteri sub suzeranitatea nominală a Imperiului 
Otoman, cu planuri vagi de alegeri cândva în viitor pentru a afla punctul de vedere al 
populaţiei din Moldova şi Ţara Românească. 

Cât priveşte problema protejării supuşilor creştini din Imperiul Otoman (al Patrulea 
Punct), reprezentanţi ai puterilor aliate s-au întâlnit la începutul lunii ianuarie la Con- 
stantinopol cu marele-vizir Ali Paşa şi cu reformatorul Tanzimatului Fuad Paşa (delegaţii 
Sultanului la Congresul de la Paris) pentru a insista asupra necesităţii ca Poarta să demon- 
streze că are intenţia serioasă de a le acorda deplină egalitate religioasă şi civică nemusul- 
manilor din imperiu (inclusiv evreilor). Pe 9 ianuarie, dându-i raportul lui Clarendon 
despre conferinţă, Stratford Canning era sceptic în legătură cu angajamentul miniştrilor 
turci în favoarea reformei. Considera că aceştia erau iritaţi de impunerea reformei de 
către străini, că o priveau ca pe o subminare a suveranităţii otomane şi conchidea că 
implementarea unei protecţii adecvate pentru creştini va fi dificilă. Turcii trăiseră mereu 
cu convingerea că creştinii erau inferiori şi nici o lege dată de sultan nu putea înlătura 
această prejudecată într-un timp atât de scurt, cum dorea Occidentul. „Ne putem aştepta 
la tărăgănări în temeiul antipatiilor religioase, al prejudecăţilor oamenilor şi al obiceiu- 
rilor lor de a nu se amesteca unii cu alţii”, scria diplomatul veteran, care avertiza apoi 
că aplicarea forţată a unor reforme putea duce la o revoltă a musulmanilor împotriva 
politicilor de occidentalizare ale sultanului. Ca răspuns la un proiect de program în 

21 de puncte prezentat de delegaţii aliaţilor, sultanul a emis hatişeriful din 18 februarie. 
Decretul le promitea supuşilor lui nemusulmani deplina egalitate religioasă şi juridică, 
drepturi de proprietate şi liberul acces pe bază de merit în armata şi administraţia oto- 
mane. Turcii sperau că reforma va preîntâmpina orice alte ingerinţe ale europenilor în 
treburile otomanilor. Ei au dorit ca, pe motive de suveranitate a Turciei, hatişeriful să nu 
fie pus în discuţie la Paris. Însă ruşii — care fuseseră nominalizați în Punctul al Patrulea 
ca una dintre cele cinci mari puteri ce urmau să garanteze securitatea supuşilor creştini 
ai sultanului - au insistat ca şi această problemă să fie abordată. Ei au fost mulţumiţi 
de soluţia de compromis — o declaraţie internaţională căreia i s-a raliat şi Poarta, privind 
importanţa drepturilor creştinilor din Imperiul Otoman -, iar în propaganda lor internă 
au folosit-o chiar ca simbol al „victoriei lor morale” în Războiul Crimeii. Într-o anumită 
privinţă aveau dreptate, Congresul de la Paris readucând statu-quoul în Biserica Naşterii 
din Betleem şi la Sfântul Mormânt din Ierusalim, aşa cum ceruse Rusia în numele orto- 
docşilor, opunându-se revendicărilor romano-catolicilor lucru pe care ţarul îl subliniase 
de multe ori. Într-un manifest publicat în ziua când s-a semnat acordul de pace, Alexandru 
invoca Providența pentru că s-a atins „țelul dintâi şi principal al războiului... Ruşi! 
Străduinţele şi jertfele voastre nu au fost zadarnice ! ”$. 

În sfârşit, mai era şi problema nediscutată a Poloniei. Ideea de a restabili independenţa 
Poloniei faţă de Rusia fusese avansată pentru prima oară printre diplomaţii ţărilor aliate 
în timpul războiului de Walewski, fiul lui Napoleon I şi al contesei poloneze Maria 
Walewska. După cucerirea Sevastopolului, împăratul francez a vrut să facă ceva pentru 
Polonia : un regat polonez independent corespundea idealului napoleonian al unei noi 
Europe bazate pe state-naţiuni care să răstoarne acordul din 1815. La început Napoleon 
al III-lea a susţinut programul lui Czartoryski de restaurare a Poloniei Congresului, regatul 
autonom creat prin Tratatul de la Viena, ale cărui libertăţi fuseseră subminate de ruşi. 
Mai târziu, când au demarat discuţiile premergătoare congresului şi devenea clar că nici 
una dintre celelalte puteri nu se va pronunţa în favoarea polonezilor, Napoleon a susţinut 
lista scurtă a lui Czartoryski, cerând drepturi lingvistice pentru polonezi şi apărarea 
Poloniei împotriva rusificării. Însă Orlov nu voia să accepte nici una dintre acestea, 
insistând că drepturile Rusiei în Polonia se bazau nu pe tratatul din 1815, ci pe cucerirea 
Poloniei de către Rusia când a înăbuşit răscoala polonezilor din 1830-1831. Pentru a-şi 
îmbunătăţi relaţiile cu Rusia, al cărei sprijin avea să fie necesar în Italia împotriva austrie- 
cilor, Napoleon a decis să-i abandoneze pe polonezi. La Congresul de la Paris chestiunea 
poloneză nu a mai fost menţionată. Chiar şi Palmerston, care rareori pierdea vreo ocazie 
să sfideze Rusia, l-a sfătuit pe Clarendon să nu facă mare caz de polonezi. „Nu ar fi 
nimerit”, a explicat el, „să se ceară Rusiei să refacă Regatul Poloniei”. 


Folosul polonezilor ar fi foarte îndoielnic ; dacă ar putea să fie sloboziţi de Rusia, ăsta 
chiar că ar fi un mare câştig şi pentru polonezi, şi pentru Europa, dar diferenţa şi pentru 
polonezi, şi pentru Europa între starea de acuma a Regatului Poloniei şi aceea consfinţită 
prin Tratatul de la Viena nu ar prea merita toate anevoinţele pe care ar trebui să le înfruntăm 
ca să împlinim o asemenea preschimbare. Guvernul rus ar zice, aşa cum a zis şi în anii 
dinainte, că Polonia se răzvrătise şi a fost cucerită şi că, prin urmare, este stăpânită acum 
prin dreptul cuceririi, nu prin Tratatul de la Viena şi că aşadar Rusia este slobozită de înda- 
torirea asumată prin acest Tratat. Ruşii ar mai zice şi că a cere aşa ceva înseamnă a ne 
amesteca în treburile interne ale Rusiei. 

„Săraca Polonie !”, îi spunea Stratford Canning lordului Harrowby, unul dintre 
susţinătorii lui Czartoryski. „Renaşterea ei e un adevărat Olandez Zburător. Niciodată 
nu e - mereu urmează să fie. ”$ 

Cum toate problemele majore fuseseră rezolvate în prealabil, Congresul de la Paris 
s-a desfăşurat fără incidente şi fără controverse importante. Nu au fost necesare decât 
trei sesiuni pentru a se elabora acordul. A mai rămas mult timp liber pentru diverse 
activităţi mondene - banchete, dineuri, concerte, baluri şi recepții, precum şi o festivitate 
specială pentru a marca naşterea prinţului imperial, Ludovic-Napoleon, singurul copil 
al lui Napoleon al III-lea şi al împărătesei Eugânie - înainte ca diplomaţii să se reunească 
în cele din urmă, duminică, pe 30 martie, la ora 1, pentru a semna în mod oficial tratatul 
de pace. 

Pacea a fost anunţată în tot Parisul. Telegrafele au lucrat peste program pentru a 
răspândi vestea în lume. La ora 2, sfârşitul războiului a fost marcat de salve asurzitoare 
trase de tunurile de la Les Invalides. Pe străzi s-au adunat mulţimi entuziasmate, res- 
taurantele şi cafenelele erau arhipline, iar seara cerul Parisului a fost luminat de focuri 
de artificii. În ziua următoare, în Champ-de-Mars a avut loc o paradă. Trupele franceze 
au defilat prin faţa împăratului şi a prinţului Napoleon, a înalţilor comandanţi francezi 
şi a demnitarilor străini, sub privirile a zeci de mii de parizieni. „Mulțimea era electri- 
zată de emoție”, susţinea istoria oficială a congresului, publicată în anul următor, „iar 
din piepturile oamenilor răzbăteau urale asurzitoare, pline de mândrie naţională şi 
entuziasm, ce răsunau în Champ-de-Mars mai tare decât puteau s-o facă o mie de 
tunuri”?. Acestea erau gloria şi ovaţiile populaţiei pe care şi le dorise Napoleon atunci 
când a pornit la război. 


Vestea că s-a încheiat pacea a ajuns în Crimeea în următoarea zi — atât durase ca 
telegrama să fie transmisă de la Paris la Varna şi apoi comunicată Balaklavei prin cablul 
submarin. Pe 2 aprilie tunurile aliaţilor din Crimeea au tras pentru ultima oară - ca să 
salute sfârşitul războiului. 

Aliaților li s-au acordat şase luni ca să-şi evacueze forţele armate. Britanicii au folosit 
portul Sevastopol, unde au supravegheat distrugerea impozantelor docuri printr-o serie 
de explozii, în timp ce francezii au distrus Fortul Nicolae. Cantități imense de materiale 
de război trebuiau inventariate, încărcate pe nave şi duse acasă : puşti şi tunuri capturate, 
muniții, deşeuri metalice şi provizii alimentare, precum şi o grămadă de obiecte prădate 
de la ruşi. Repartizarea tuturor acestora către diversele departamente ale ministerelor 
de război a fost o operaţiune logistică foarte complicată, iar multe lucruri au fost lăsate 
acolo, vândute ruşilor sau, asemenea barăcilor englezeşti din lemn, donate acestora cu 
condiţia să fie folosite „pentru locuitorii Crimeii pe care războiul îi lăsase pe drumuri” 
(ruşii au acceptat oferta englezilor, dar au păstrat barăcile pentru armată). „Este o 
străduinţă uriaşă să se ia de aici, în numai câteva luni, tot ceea ce s-a adus în doi ani”, 
scria căpitanul Herb€ familiei sale pe 28 aprilie. „O grămadă de cai şi catâri vor trebui 
să fie lăsaţi aici sau vânduți pe nimic oamenilor din Crimeea, iar eu nu socotesc că o 
să-l mai văd pe al meu vreodată.” Animalele nu erau singurele mijloace de transport ce 
urmau a fi vândute pe cont propriu. Şina de la Balaklava a fost cumpărată de o companie 

înfiinţată de Sir Culling Eardly şi Moses Montefiore, care voiau să folosească echipamentul 
pentru a construi o nouă cale ferată între Jaffa şi Ierusalim, o cale de comunicare ce avea 
„Să civilizeze şi să dezvolte resursele unei regiuni acum sălbatice şi dezorganizate”, 
după cum spunea Palmerston, care a autorizat vânzarea. Ar fi deservit traficul tot mai mare 
al pelerinilor spre Ţara Sfântă. Calea ferată de la Jaffa nu a mai fost construită niciodată 
şi, în cele din urmă, şina de la Balaklava le-a fost vândută turcilor ca fier vechi€. 

Având în vedere cât durase transportarea tuturor acestor echipamente până în Crimeea, 
evacuarea a fost finalizată rapid. Pe 12 iulie, Codrington era gata să le predea Balaklava 
ruşilor, pentru ca apoi să plece cu ultimele trupe britanice pe vasul de război Al/giers. 
Comandantul suprem, obsedat de eticheta militară, a fost ofensat de gradele inferioare 
şi aspectul delegaților ruşi trimişi să-l întâlnească şi să preia controlul Balaklavei : 


Erau vreo 30 de cazaci de pe Don şi vreo 50 de infianterişti. Dar ce adunătură! Nu mi-aş 
fi închipuit că ruşii ar putea trimite aşa nişte soldaţi jegoşi. Nu s-au mai pomenit nici- 
odată asemenea făpturi în mantale cenuşii — şi aşa de prost înarmate -—, arătând aşa de dez- 
onorant - toţi ne-am crucit şi ne-am amuzat. Nădăjduiesc că au vrut să ne insulte cu 
asemenea specimene : dacă e aşa, s-ar fi înfuriat foarte tare auzindu-ne părerile. Gărzile s-au 
îmbarcat - ruşii şi-au postat santinelele - şi evacuarea s-a sfârşit”. 


În Crimeea au rămas rămăşiţele pământeşti ale multor mii de soldaţi. În ultimele 
săptămâni de dinaintea plecării, trupele aliate au muncit din greu ca să facă cimitire şi 
să înalțe monumente comemorative pentru camarazii pe care aveau să-i lase acolo. În 
unul dintre ultimele sale reportaje din Crimeea, William Russell descria cimitirele 
militare : 


Chersones este plin de morminte răzlețe, cu îngropelniţe mai lungi, şi cimitire despărțite, 
de la Balaklava până lângă rada Sevastopolului. În viroage şi câmpii - pe dealuri şi în 
văgăuni - pe marginea drumului şi în văi izolate - de jur împrejur, kilometri întregi, de la 
mare până la Ciornaia vezi pietrele acelea albe, simple, câte una ori mai multe laolaltă, 
înălțându-se din pământul sterp ori numai iţindu-se pe deasupra vegetației dese ce răsare 
de sub ele. Francezii nu s-au prea sinchisit de mormintele lor. Lângă vechea tabără de la 
Inkerman s-a făcut un cimitir cu multă grijă şi bun-gust, dar, în general, aliaţii noştri nu 
şi-au împrejmuit locurile de veci... Locul de îngropăciune al subofiţerilor şi al soldaţilor 
din Brigada de Gărzi este împrejmuit de un zid masiv. Aici se intră printr-o poartă dublă, 
îngrijită, durată iscusit din lemn, cu intarsii de metal, vopsită şi prinsă cu balamale de doi 
stâlpi falnici din piatră, cu capiteluri ornamentale pe care stă câte o ghiulea de tun. Sunt 
şase şiruri de morminte, pe fiecare şir fiind câte 30 sau chiar mai multe trupuri. Deasupra 
fiecăruia e ori o piatră de mormânt, ori o movilă şi fiecare este împrejmuit de şiruri de 
pietre albe, iar inițialele sau, câteodată, numele celui care se odihneşte acolo sunt însemnate 
pe movilă cu pietricele. Aproape de poartă şi îndreptată către aceasta se înalţă o cruce mare 
din piatră... În acest cimitir sunt numai vreo câteva monumente din piatră : unul este o 
cruce pe care scrie „În memoria locotenentului A. Hill, Regimentul 22, mort pe 22 iunie 
1855. Această piatră a fost ridicată de prietenii săi din Crimeea”. Altul este „În memoria 
sergentului-major Rennie, Regimentul 93 Scoţian. Monument ridicat de un prieten” 
[Altul] este pentru „intendentul J. McDonald, Regimentul 72, care a pierit pe 16 septembrie 
din pricina unei răni căpătate în tranşeele din faţa Sevastopolului pe 8 decembrie, la vârsta 
de 35 de ani”. 

Cimitirul britanic de pe Dealul lui Cathcart, 1855 


După plecarea armatelor aliate, ruşii, care se retrăseseră spre Perekop în timpul 
evacuării lor, au revenit în oraşele şi câmpiile din sudul Crimeii. Câmpurile de luptă 
din timpul Războiului Crimeii au redevenit ogoare şi păşuni. Prin cimitirele militarilor 
aliaţi umblau vite. Treptat, Crimeea s-a redresat după pagubele economice produse de 
război. Sevastopolul a fost reconstruit. Însă în alte privinţe peninsula s-a schimbat pentru 
totdeauna. 

În modul cel mai dramatic, populaţia tătară dispăruse în mare măsură. Mici grupuri 
începuseră să-şi părăsească gospodăriile la începutul conflictului, dar numărul acestora 
a crescut spre sfârşitul războiului, odată cu teama lor de represaliile ruşilor după plecarea 
trupelor aliate. Existaseră deja represalii pentru atrocitățile de la Kerci, militarii ruşi 
făcând arestări în masă, confiscând proprietăţi şi executând după o judecată sumară tătari 
„suspecţi”. Locuitorii din valea Baidar i-au cerut lui Codrington să-i ajute să părăsească 
Crimeea, temându-se de ceea ce ar putea păţi dacă satele lor ar ajunge în mâinile ruşilor, 
„Căci ceea ce am îndurat în trecut din pricina lor nu prea ne dă speranţe că or să se poarte 
bine”. Scrisă şi tradusă în engleză de un tătar din partea locului care ştia carte, jalba lor 
continua astfel : 


Pentru bunătatea pe care au arătat-o faţă de noi englezii, numai când vom înceta să-l mai 
pomenim pe Dumnezeu îi vom uita pe Majestatea Sa regina Victoria şi pe generalul 
Codrington, pentru care ne vom ruga de cinci ori pe zi, aşa cum ne îndeamnă religia noastră 
mahomedană să ne spunem rugăciunile, iar rugăciunile ca ei şi întreaga nație englezească 
să fie apăraţi or să fie transmise copiilor copiilor noştri. 


Iscălit în numele preoţilor, al boierilor şi al locuitorilor din următoarele 12 sate : Baidar, 
Sagtik, Kalendi, Skelia, Savatka, Baga, Urkusta, Uzuniu, Buiuk Luskomiia, Kiatu, 
Kutciuk Luskomiga, Varnutka!. 

Codrington nu a făcut nimic ca să-i ajute pe tătari, chiar dacă aceştia le asiguraseră 
aliaţilor alimente, spioni şi servicii de transport pe tot parcursul Războiului Crimeii. 
Ideea de a-i proteja pe tătari de represaliile ruşilor nici nu le-a trecut prin cap diplomaților 
aliaţi, care ar fi putut include în tratatul de pace o clauză mai puternică privind atitudinea 
faţă de aceştia. Articolul V al Tratatului de la Paris obliga toate naţiunile beligerante 
să-i „ierte pe toţi aceia dintre supuşii lor care se făceau vinovaţi de participare activă la 
treburile militare ale duşmanului” - clauză ce părea să-i protejeze nu numai pe tătarii 
crimeeni, Ci şi pe bulgarii şi grecii din Imperiul Otoman, care trecuseră de partea ruşilor 
în timpul campaniilor danubiene. Dar contele Stroganov, guvernatorul general al Noii 
Rusii, a găsit o cale de a ocoli această clauză susţinând că tătarii îşi pierduseră drepturile 
conferite prin tratat, dacă încălcaseră legea rusă părăsindu-şi locului de reşedinţă fără 
o aprobare prealabilă din partea autorităţilor militare - aşa cum fuseseră nevoiţi să facă 
zeci de mii dintre ei în timpul Războiului Crimeii. Cu alte cuvinte, orice tătar care îşi 
părăsise casa fără o ştampilă în paşaport era socotit trădător de guvernul rus şi pasibil 
de a fi deportat în Siberia!?. 

Atunci când armatele aliate au început să plece din Crimeea, au plecat şi primele 
grupuri mari de tătari. Pe 22 aprilie, 4 500 de tătari s-au îmbarcat la Balaklava cu des- 
tinaţia Constantinopol, convinşi că guvernul turc îi invitase să se stabilească în Imperiul 
Otoman. Alarmate de exodul în masă, care periclita economia agrară a Crimeii, funcţio- 
narii locali au întrebat Sank-Petersburgul dacă să îi împiedice pe tătari să plece. Fiind 
informat că tătarii colaboraseră în masă cu inamicul, ţarul a răspuns că nu trebuia făcut 
nimic pentru a le împiedica exodul, adăugând că de fapt „ar fi avantajos ca peninsula 
să scape de această populaţie păguboasă” (concepţie reluată de Stalin în timpul celui 
de-al Doilea Război Mondial). Comunicându-le demnitarilor săi ce a spus Alexandru, 
Stroganov a interpretat vorbele acestuia ca pe un ordin direct de expulzare a populaţiei 
musulmane din Crimeea susţinând că ţarul spusese că era „necesar” (nu doar „avantajos”) 
ca tătarii să fie determinaţi să plece. S-au exercitat diferite forme de presiune pentru a-i 
încuraja să plece: au circulat zvonuri privind plănuirea unei deportări în masă spre 
nord, raiduri ale cazacilor asupra unor sate tătăreşti, campanii de forţare a tătarilor să 
înveţe rusa în şcoli din Crimeea ori de convertire a lor la creştinism. S-au mărit impo- 
zitele pe terenurile agricole deţinute de tătari, iar satele tătăreşti au fost private de accesul 
la apă, astfel ei fiind nevoiţi să-şi vândă pământurile unor moşieri ruşi. 

Între 1856 şi 1863 aproximativ 150 000 de tătari crimeeni şi vreo 50 000 de tătari 
nogai (aproximativ două treimi din numărul total al populaţiei tătare din Crimeea şi 
sudul Rusiei) au emigrat în Imperiul Otoman. Cifrele exacte sunt greu de calculat, iar 
unii istorici consideră că numărul lor este mult mai mare. În 1867, îngrijorate de deficitul 
tot mai ridicat de forţă de muncă în regiune, autorităţile ruse au încercat să calculeze, 
pe baza statisticilor poliţiei, câţi tătari părăsiseră peninsula de la încheierea războiului. 
S-a raportat că 104 211 bărbaţi şi 88 149 de femei plecaseră din Crimeea. Erau 784 de 
sate pustii şi 457 de moschei abandonate!?. 

După 1856, pe lângă eliminarea populaţiei tătare, autorităţile ruse au aplicat şi o 
politică având ca obiectiv creştinarea Crimeii. Ca o consecinţă directă a Război: lui 
Crimeii, considerau mai mult ca oricând că peninsula este o zonă de frontieră între Rusia 
şi lumea musulmană în care trebuiau să-şi consolideze poziţia. Înainte de război, prinţul 
Voronţov, guvernatorul general relativ liberal, se opusese extinderii instituţiilor creştine 
în Crimeea, pe motiv că ar „naşte în rândul localnicilor [tătari] gânduri neîntemeiate şi 

primejdioase despre intenţiile de a-i abate de la islam şi a-i converti la ortodoxie”. Dar 
Voronţov s-a pensionat în 1855, fiind înlocuit de agresivul naţionalist rus Stroganov, 
care sprijinea în mod activ obiectivele de creştinare ale lui Innokenti, arhiepiscopul dio- 
cezei Herson-Taurida, din care făcea parte şi Crimeea. Spre sfârşitul Războiului Crimeii, 
predicile lui Innokenti fuseseră distribuite în multe exemplare soldaţilor ruşi sub formă 
de broşuri şi litografii (Iubki). Innokenti descria conflictul ca pe un „război sfânt” pentru 
Crimeea, centrul identităţii ortodoxe a naţiunii, unde ajunsese creştinismul în Rusia. 
Subliniind moştenirea străveche a Bisericii Ortodoxe în peninsulă, el prezenta Crimeea 
drept un „Athos rusesc”, un loc sacru din „Sfântul Imperiu Rus” legat prin religie de 
centrul monastic al ortodoxiei din peninsula Muntelui Athos, în Grecia de Nord-Est. Cu 
sprijinul lui Stroganov, Innokenti s-a îngrijit de crearea unei eparhii separate pentru 
Crimeea, precum şi de întemeierea mai multor mănăstiri noi în peninsulă după Războiul 
Crimeii!“. 

Pentru a-i încuraja pe creştini să se stabilească în Crimeea, în 1862 guvernul țarist 
a introdus o lege prin care coloniştilor veniţi din Rusia şi din străinătate li se acordau 
drepturi speciale şi subvenţii. Pământurile părăsite de tătari au fost scoase la vânzare 
pentru străini. În anii 1860 şi 1870 infuzia de noi populaţii creştine a transformat profilul 
etnic al Crimeii. Aşezările ce fuseseră cândva tătăreşti erau acum populate de ruşi, greci, 
armeni, bulgari şi chiar germani şi estoni - toţi atraşi de promisiunea unor terenuri 
ieftine şi fertile ori de privilegiul de a fi admişi în bresle şi corporaţii orăşeneşti care 
în mod obişnuit nu erau accesibile nou-veniţilor. Armenii şi grecii au transformat 
Sevastopolul şi levpatoria în centre comerciale importante, în timp ce oraşe tătăreşti mai 
vechi precum Kefe (Feodosia), Găzleve şi Bahcisarai au intrat în declin. Mulţi dintre 
imigranții din zonele rurale erau bulgari ori alţi creştini refugiaţi din Basarabia, teritoriu 
cedat de ruşi turcilor după Războiul Crimeii. Pe aceştia guvernul i-a instalat în 330 de 
sate ocupate cândva de tătari, fiind ajutaţi financiar să transforme moscheile în biserici. 
Între timp, mulţi dintre tătarii care fugiseră din Crimeea au fost reinstalaţi pe pământurile 
abandonate de creştini în Basarabia!$. 

Pe tot ţărmul Mării Negre, Războiul Crimeii a dus la dezrădăcinarea şi migraţia unor 
grupuri etnice şi religioase. Acestea au trecut în ambele direcţii linia de demarcaţie reli- 
gioasă dintre Rusia şi lumea musulmană. După Războiul Crimeii grecii au emigrat cu 
zecile de mii din Moldova şi Basarabia către sudul Rusiei. În direcţia opusă, din Rusia 
spre Turcia, s-au deplasat zeci de mii de refugiaţi şi soldaţi polonezi care luptaseră în 
Legiunea Poloneză (aşa-numiţii „cazaci otomani”) împotriva Rusiei în Crimeea şi Caucaz. 
Ei au fost instalaţi de Poartă în teritoriile turceşti din Dobrogea, în Anatolia şi în alte 
zone, iar alţii au ajuns la Adampol (Polonezkoi), aşezarea poloneză întemeiată în 1842 
de Adam Czartoryski, conducătorul emigrației polone, la periferia Constantinopolului. 

De cealaltă parte a Mării Negre, după Războiul Crimeii, zeci de mii de creştini 
armeni şi-au părăsit casele din Anatolia şi au emigrat în Transcaucazia, aflată sub con- 
trolul Rusiei. Se temeau că turcii îi vor considera aliaţi ai ruşilor şi îi vor supune unor 
represalii. Comisia europeană desemnată prin Tratatul de la Paris să stabilească frontiera 
ruso-otomană a găsit sate armeneşti doar „pe jumătate locuite” şi biserici într-o stare 
de „degradare avansată” 15. 

Între timp, un număr şi mai mare de cerchezi, abhazi şi alte triburi musulmane şi-au 
părăsit locurile natale forţaţi de ruşi, care după Războiul Crimeii şi-au intensificat cam- 
pania militară împotriva lui Şamil, declanşând o politică sistematică ce astăzi s-ar numi 

„epurare etnică” pentru creştinarea Caucazului. Campania a fost în mare măsură deter- 
minată de cererile strategice create de înţelegerea de la Paris în privinţa Mării Negre, 
unde flota militară britanică avea libertate de acţiune şi ruşii nu dispuneau de mijloace 
de autoapărare în zonele lor vulnerabile de coastă în care populaţia musulmană era ostilă 
Rusiei. Ruşii s-au concentrat mai întâi asupra ținuturilor fertile din Circazia, în vestul 
Caucazului - teritorii aflate aproape de coasta Mării Negre. Sate musulmane au fost 
atacate de trupe ruseşti, bărbaţi şi femei au fost masacrați, ferme şi case distruse pentru 
a-i forţa pe săteni să plece ori să moară de foame. Cerchezilor li s-au dat două alter- 
native : să se mute spre nord, în câmpiile Kubanului - suficient de departe de zonele de 
coastă ca să nu mai reprezinte o ameninţare în cazul unei invazii - ori să emigreze în 
Imperiul Otoman. Zeci de mii s-au stabilit în nord, dar la fel de mulţi cerchezi au fost 
mânaţi de ruşi până în porturile de la Marea Neagră, unde, uneori după săptămâni de 
aşteptare pe lângă docuri în condiţii cumplite, au fost urcați pe nave turceşti şi duşi la 
Trebizonda, Samsun şi Sinop, în Anatolia. Autorităţile turce nu erau pregătite pentru 
un asemenea aflux de refugiaţi în masă, astfel încât mii dintre ei au murit din cauza 
bolilor în doar câteva luni de la sosirea lor în Turcia. Până în 1864 populaţia musulmană 
din Circazia fusese complet epurată. Consulul britanic C.H. Dickson susţinea că puteai 
umbla o zi întreagă prin fostele teritorii cercheze fără să vezi picior de om!” 

După cerchezi, a venit rândul musulmanilor abhazi, la acea vreme stabiliţi în regiunea 
Suhumi-Kale, unde campania ruşilor de evacuare a acestora din teritoriile lor a început 
în 1866. În esenţă, tacticile lor au fost cam aceleaşi folosite şi împotriva cerchezilor, 
numai că de această dată ruşii, de teamă să nu fie afectată economia, i-au reţinut pe 
bărbaţii apți de muncă şi au constrâns femeile, copiii şi bătrânii să plece. Consulul 
britanic şi arabistul William Gifford Palgrave, care a făcut un tur al Abhaziei pentru a 
strânge informaţii despre epurarea etnică, estima că trei sferturi din populaţia musulmană 
fusese forţată să emigreze. În total, punându-i la socoteală şi pe cerchezi, şi pe abhazi, 
aproximativ 1,2 milioane de musulmani au fost expulzați din Caucaz în deceniul de după 
Războiul Crimeii, majoritatea stabilindu-se în Imperiul Otoman, iar până la sfârşitul 
secolului al XIX-lea musulmanii din aceste două regiuni au fost depăşiţi numeric de noii 
colonişti creştini într-o proporţie de peste zece la unu!&. 


Ca semn al faptului că avea în vedere toleranța religioasă, sultanul a acceptat să 
participe în februarie 1856 la două baluri străine din capitala turcă, unul la ambasada 
britanică, iar celălalt la cea franceză. Era pentru prima oară în istoria Imperiului Otoman 
când un sultan accepta invitaţia la o petrecere creştină organizată în casa unui ambasador 
străin. 

Abdul-Medjid a sosit la ambasada britanică purtând Ordinul Jartierei, ce îi fusese 
oferit cu câteva săptămâni înainte pentru a marca victoria aliaţilor. Stratford Canning, 
ambasadorul, l-a întâmpinat pe sultan la uşa caleştii. În timp ce sultanul cobora, a fost 
transmis un semnal prin cablu electric către flota britanică, ancorată în Bosfor, care 
apoi l-a salutat cu salve prelungi de tun. Era un bal mascat, aşa că se aflau acolo 
prinți, pirați, muschetari, falşi cerchezi şi ciobăniţe. A doua zi Lady Hornby şi-a notat im- 
presiile. 

Mi-ar lua o zi întreagă să înşir jumătate dintre costume. Dar toţi cei care fuseseră la balurile 
mascate ale reginei au fost de părere că nu erau nici pe departe aşa de splendide precum 
acesta ; căci, în afară de ofiţerii francezi, sarzi şi englezi, oamenii au apărut în propriile 
costume minunate şi felurite ; iar toţi erau de o frumuseţe de nedescris. Patriarhul grec, 
arhiepiscopul armean, marele preot evreu purtau veşmintele lor de ceremonie. Adevăraţi 
persani, albanezi, kurzi, sârbi, armeni, greci, turci, austrieci, sarzi, italieni şi spanioli erau 
în straiele lor naţionale, iar mulţi îşi purtau la brâu şi armele încrustate cu pietre scumpe. 
Abdul-Medjid a urcat tăcut în sala de bal împreună cu Lordul şi Lady Stratford, fiicele lor 
şi, în urmă, un alai fastuos de paşale. S-a oprit în loc, vădit încântat de priveliştea cu 
adevărat minunată ce i se înfăţişa, înclinându-se într-o parte şi în alta şi surâzând când s-a 
pornit mai departe... Paşalele beau o grămadă de şampanie, despre care se prefac că nu 
ştiu întocmai ce este şi o numesc cu viclenie eau gazeuse. 


La balul de la ambasada franceză sultanul a apărut purtând medalia Legion d'honneur 
pe care i-o oferise Thouvenel, ambasadorul francez. După ce a fost întâmpinat cu un 
salut militar, a stat de vorbă cu demnitari străini şi s-a plimbat printre dansatori, care 
improvizau în ritmul marşurilor turceşti interpretate de fanfara armatei!?. 

Unul dintre lucrurile care i-au plăcut cel mai mult sultanului la aceste evenimente a 
fost cum arătau europencele, al căror fel de a se îmbrăca spunea că îl preferă mult celui 
al musulmanelor. „Dacă socializarea cu aceste doamne este la fel ca înfăţişarea lor”, 
i-a spus medicului său austriac, „atunci chiar că vă pizmuiesc pe voi, europenii”. 
Încurajate de sultan, unele femei de la palat şi soţii ale înalţilor demnitari au început să 
adopte tot mai multe elemente ale vestimentaţiei occidentale - corsete, cape de mătase 
şi văluri transparente. -Apăreau mai des în public şi socializau mai frecvent cu bărbaţii. 
Şi cultura casnică a fost occidentalizată, manierele la masă, tacâmurile şi vesela, 
mobilierul şi stilurile decorative europene pătrunzând în casele elitelor otomane de la 
Constantinopol20. 

În aproape toate domeniile vieţii, Războiul Crimeii a constituit un punct de cotitură 
în deschiderea şi occidentalizarea societăţii turce. Afluxul de refugiaţi veniţi în masă 
din Imperiul Rus a reprezentat doar una dintre numeroasele căi pe care Imperiul Otoman 
a ajuns să fie tot mai expus influenţei din exterior. Războiul Crimeii a adus în lumea 
otomană noi idei şi tehnologii, a accelerat integrarea Turciei în economia globală şi a 
sporit foarte mult contactele dintre turci şi străini. În timpul Războiului Crimeii şi imediat 
după aceea la Constantinopol au venit mai mulţi europeni decât în orice altă perioadă a 
istoriei sale de până atunci ; numeroşii diplomaţi, bancheri, consilieri militari şi soldaţi, 
ingineri, turişti, negustori, misionari şi preoţi şi-au pus amprenta asupra societăţii turce. 

Războiul a dus şi la o sporire considerabilă a capitalului străin în Imperiul Otoman 
şi, odată cu aceasta, la creşterea dependenţei financiare a Turciei de bănci şi guverne occi- 
dentale (împrumuturile străine pentru finanţarea războiului şi a reformelor Tanzimatului 
au crescut vertiginos de la aproximativ cinci milioane de lire sterline în 1855 la ameţi- 
toarea sumă de 200 de milioane de lire până în 1877). A stimulat dezvoltarea telegrafelor 
şi a căilor ferate şi a accelerat apariţia a ceea ce s-ar putea numi opinia publică turcă 
prin intermediul ziarelor şi al unui nou tip de jurnalism ce a apărut direct ca rezultat al 
nevoilor imense de informare în timpul Războiului Crimeii. Prin Noii Otomani (Yeni 
Osmanlilar), un grup de jurnalişti şi aşa-zişi reformatori de diverse orientări care în anii 
1880 s-au constituit pentru scurt timp într-un fel de partid politic, războiul a declanşat 
şi o reacţie împotriva unora dintre aceste schimbări şi a încurajat apariţia primei mişcări 

naţionaliste otomane (turce). Prin convingerea lor că trebuiau adoptate instituţii de tip 
occidental în cadrul unei tradiţii musulmane, Noii Otomani au devenit în multe privinţe 
„părinţii spirituali” ai Junilor Turci, creatorii statului turc modern”. 

Noii Otomani se opuneau intervenţiei tot mai mari a puterilor europene în Imperiul 
Otoman. Erau împotriva unor reforme despre care considerau că fuseseră impuse Turciei 
de guverne occidentale pentru a promova intereselor strategice ale creştinilor. În special, 
dezaprobau hatişeriful din 1856, care fusese într-adevăr impus de puterile europene. 
Decretul a fost scris de Stratford Canning împreună cu Thouvenel şi apoi prezentat Porții 
ca o condiţie a continuării împrumuturilor străine. Acesta reitera principiile toleranţei 
religioase formulate de hatişeriful din 1839, dar le definea mai clar în termeni juridici 
occidentali, fără referinţe la Coran. Pe lângă faptul că promitea toleranţă şi drepturi 
cetăţeneşti pentru nemusulmani, introducea în guvernanţa otomană principii politice noi 
prevăzute de britanici : bugete anuale stricte adoptate de guvern ; înfiinţarea unor bănci ; 
codificarea dreptului penal şi civil ; reforma închisorilor turceşti ; şi instanţe mixte pen- 
tru majoritatea cazurilor în care erau implicaţi musulmani şi nemusulmani. Era un pro- 
gram aprofundat de occidentalizare a Imperiului Otoman. Noii Otomani susţinuseră 
principiile enunțate în hatişeriful din 1839 ca element necesar al reformelor Tanzimatului ; 
spre deosebire de decretul din 1856, acesta avea şi origini interne şi nu ameninţase 
poziţia privilegiată a islamului în Imperiul Otoman. Însă considerau hatişeriful din 1856 
o dispensă specială pentru nemusulmani acordată la presiunile marilor puteri şi se temeau 
să nu pericliteze interesele islamului şi suveranitatea Turciei. 

Originile şi terminologia străine ale hatişerifului din 1856 au stârnit resentimente şi 
mai mari în rândul clericilor şi conservatorilor musulmani. Chiar şi iniţiatorul Tanzimatului, 
Mustafa Reşid - care a revenit pentru scurt timp în funcţia de mare-vizir după ce Stratford 
insistase ca el să fie numit din nou, în noiembrie 1856 -, credea că mergea prea departe 
în concesiile acordate creştinilor. Un grup de teologi şi studenţi musulmani, înfuriaţi de 
acest hatişerif, au urzit un complot împotriva sultanului şi a miniştrilor săi, dar au fost 
arestaţi în 1859. În timpul interogatoriului, liderii lor au susţinut că hatişeriful contra- 
venea Şariei fiindcă le acorda creştinilor drepturi egale cu musulmanii. Potrivit şeihului 
Ahmet, unul dintre principalii conspiratori, creştinii obţinuseră aceste drepturi doar cu 
ajutorul puterilor străine şi concesiile aveau să însemne că islamul îşi va pierde poziţia 
privilegiată în Imperiul Otoman?. 

Părerile lor erau împărtăşite de mulţi oameni cu autoritate politică şi beneficiari ai 
vechii ierarhii musulmane - paşale locale, guvernatori, proprietari de pământ şi notabilităţi, 
clerici şi demnitari, perceptori şi cămătari —, toţi temându-se că minoritățile creştine mai 
bine educate şi mai active vor ajunge în scurt timp să domine ordinea politică şi socială, 
dacă li se acordau drepturi civile şi religioase egale. De secole musulmanilor din imperiu 
Ji se tot spunea că creştinii sunt inferiori. Confruntaţi cu pierderea poziţiei lor privilegiate, 
musulmanii au devenit tot mai rebeli. Au avut loc răscoale şi atacuri ale musulmanilor 
împotriva creştinilor în Basarabia, la Nablus şi Gaza în 1856, la Jaffa în 1857, în Al Hijăz 
în 1858 şi în Liban şi Siria, unde 20 000 de maroniți au fost masacrați de druzi şi musul- 
mani în anul 1860. În fiecare caz diviziunile religioase şi economice se întăreau reciproc : 
mijloacele de trai ale musulmanilor care se ocupau cu agricultura şi mici afaceri erau 
amenințate direct de importarea unor bunuri europene de către misiţi creştini. Incitaţi 
de clerici musulmani ce se opuneau hatişerifului, răzvrătiţii au atacat prăvălii şi case 
ale creştinilor, biserici străine şi şcoli ale misionarilor, chiar şi ambasade. 

La Nablus, pentru a da doar un exemplu, tulburările au început pe 4 aprilie, la scurtă 
vreme după ce nişte lideri musulmani înfieraseră hatişeriful în timpul rugăciunilor de 
vineri. În Nablus, un oraş cu 10 000 de locuitori, erau 5 000 de creştini, care înainte de 
Războiul Crimeii trăiseră în pace alături de musulmani. Dar războiul a crescut tensiunile 
dintre ei. Înfrângerea Rusiei a fost considerată o „victorie musulmană” de palestinienii 
de aici, a căror mândrie religioasă a fost rănită de noile legi ale toleranţei religioase incluse 
în hatişerif. Cât despre creştini, aceştia considerau că era un triumf al aliaţilor. Şi-au 
înălţat pe casele din Nablus steaguri franceze şi britanice şi au instalat un clopot nou pe 
şcoala misiunii protestante. Pentru islamişti acestea erau provocări. La rugăciunile de 
vineri, ulemalele au condamnat aceste semne ale dominaţiei occidentale, susţinând că 
în curând musulmanii vor fi chemaţi la rugăciune de clopotul englezesc, dacă nu se vor 
mobiliza să distrugă bisericile creştine, ceea ce, spuneau ei, ar fi „o formă nimerită de 
rugăciune”. Chemând la jihad, mulțimile s-au revărsat pe străzile Nablusului, mulţi 
adunându-se lângă misiunea protestantă, unde au călcat în picioare steagul britanic. 

În mijlocul acestor tensiuni adânci, violențele au fost declanşate de un incident bizar 
ce l-a implicat pe reverendul Lyde, misionar protestant şi membru al Jesus College, 
Cambridge, care împuşcase accidental un cerşetor ce încerca să-i fure haina. „Se umpluse 
paharul fanatismului şi o singură picătură în plus l-a făcut să dea pe dinafară”, scria 
James Finn, consulul britanic la Ierusalim, ce a relatat incidentul. Lyde se refugiase de 
mulţime în casa guvernatorului oraşului, Mahmud Bek, care le-a liniştit pe rudele celui 
mort şi le-a propus să-l îngroape. Dar ulemalele nu s-au mulţumit cu atât. După un 
consiliu religios, au interzis înmormântarea şi au suspendat rugăciunile publice în toate 
moscheile „până ce nu se va plăti preţul sângelui islamic”. Chemând la „Răzbunare 
împotriva creştinilor ! ”, s-a strâns o mare mulţime în faţa casei guvernatorului, cerându-l 
pe Lyde, care s-a oferit să se sacrifice, însă Mahmud Bek a refuzat, la care gloata s-a 
dezlănţuit prin oraş, prădând şi distrugând tot ce îi cădea în mână. Au fost jefuite şi 
incendiate case, şcoli şi biserici creştine. Au fost ucişi mai mulţi funcţionari consulari 
prusaci, precum şi vreo zece greci, potrivit lui Finn, care mai relata că, „din câte se 
ştie, [l muieri au născut, de spaimă, înainte de vreme”. În cele din urmă ordinea a fost 
restabilită prin intervenţia trupelor sultanului, iar pe 21 aprilie Lyde a fost judecat de 
un tribunal turcesc de la Ierusalim, unde un complet mixt format din musulmani şi 
creştini l-a achitat de acuzaţia de crimă, dar i-a impus să plătească familiei cerşetorului 
o sumă mare de bani drept despăgubire”. Lyde s-a întors în Anglia cu minţile tulburate : 
se credea Hristos. Cei care îi instigaseră pe musulmani la revoltă nu au fost aduşi nici- 
odată în faţa justiţiei, iar atacurile împotriva creştinilor din zonă au continuat multe luni. 
În august 1856 violenţa s-a răspândit din Nablus în Gaza. În februarie 1857 Finn raporta 
că 300 de creştini „trăiau încă într-o stare de teroare în Gaza”, căci „fanaticii musulmani 
erau scăpaţi din frâu”, iar creştinii nu voiau să depună mărturie de teama represaliilor??. 

Confruntate cu posibilitatea ca asemenea violenţe să izbucnească aproape oriunde, 
autorităţile otomane au tergiversat punerea în aplicare a noilor legi privind toleranța 
religioasă prevăzute de hatişerif. Stratford Canning era tot mai frustrat de Poartă. 
„Miniştrii turci nu prea sunt dispuşi să răspundă solicitărilor guvernului Majestății Sale 
în privinţa prigoanei religioase”, îi scria acesta lui Clarendon. „Se prefac că se tem de 


*  Acuzatorii lui Lyde susțineau că acesta trăsese intenţionat în cerşetor, dar singurii martori ai 
incidentului erau trei femei. Mărturia femeilor nu era acceptată în tribunalele turceşti. 

nemulţumirile din rândul musulmanilor, dacă s-ar supune.” Participarea turcilor la 
Războiul Crimeii dusese la o renaştere a „triumfalismului musulman”, relata Stratford. 
Ca o consecinţă a războiului, turcii deveniseră mai protectori faţă de propria suveranitate 
şi mai iritaţi de intervenţia occidentalilor în treburile lor. În fruntea guvernului turc se 
afla o nouă generaţie de continuatori ai Tanzimatului care erau mai siguri pe poziţia 
deţinută şi mai puţin dependenţi de tutela unor puteri şi ambasadori străini decât fuseseră 
reformatorii din generaţia lui Reşid înainte de Războiul Crimeii ; ei îşi permiteau să fie 
mai precauţi şi mai practici în implementarea reformelor, respectând cerinţele economice 
şi politice ale puterilor occidentale, dar fără să se grăbească să îndeplinească promisiunile 
religioase cuprinse în hatişerif. În ultimul său an ca ambasador, Stratford i-a îndemnat 
pe liderii turci să fie mai riguroşi în protejarea creştinilor din Imperiul Otoman: le-a 
spus că acesta era preţul pe care Turcia trebuia să-l plătească pentru ajutorul dat de 
britanici şi francezi în Războiul Crimeii. Era îngrijorat în special de faptul că în 
continuare erau executaţi musulmanii Care se converteau la creştinism, în pofida promi- 
siunilor sultanului de a-i apăra pe creştini de persecuții religioase şi de a aboli „deprinderea 
barbară de a-i condamna la moarte pe apostaţi”. Citând numeroase cazuri de persoane 
care se convertiseră la creştinism şi fuseseră luate din casele lor şi ucise, Stratford scria 
Porții pe 23 decembrie 1856: 


Marile puteri europene nu pot consimţi să perpetueze prin triumful flotelor şi armatelor 
lor aplicarea în Turcia a unei pravile [a apostaziei], care nu numai că este o continuă jignire 
la adresa lor, ci şi un izvor de urgisire nemiloasă a semenilor lor creştini. Acestea sunt 
îndreptăţite să ceară - mai ales guvernul britanic cere - ca mohamedanul ce devine creştin 
să fie scutit de orice pedeapsă pentru aceasta, la fel ca şi creştinul care îmbrăţişează credinţa 
mahomedană?*. 


Însă, până în momentul când s-a întors la Londra, în anul următor, Poarta nu prea 
făcuse mare lucru pentru a satisface cerinţele guvernelor europene. „În rândul creştini- 
lor”, relata Finn în iulie 1857, „este tot mai multă nemulţumire din pricina încetinelii 
cu care implementează guvernul turc toleranța religioasă”. 


Creştinii se plâng că sunt jigniţi pe stradă, că la judecată nu sunt trataţi la fel cu supuşii 
musulmani, că sunt alungaţi din orice slujbă administrativă şi că nu li se îngăduie onoarea 
de a face serviciul militar, în schimb s-a dublat vechea taxă militară ce le este impusă. 


În zonele rurale ale Palestinei, potrivit lui Finn, hatişeriful nu s-a aplicat mulţi ani. 
Guvernatorii locali erau corupți, indisciplinaţi şi se aflau în relaţii apropiate cu notabi- 
lităţile, clericii şi funcţionarii musulmani, Care îi ţineau pe creştini la locul lor, în timp 
ce Poarta era prea departe şi prea slabă pentru a le contracara excesele şi cu atât mai 
puţin pentru a-i constrânge să respecte noile legi privind egalitatea?5. 

Dar în Balcani neaplicarea de către Poartă a reformelor a avut consecinţele cele mai 
durabile pentru Imperiul Otoman. În întreaga regiune balcanică, începând cu Bosnia din 
1858, ţăranii creştini aveau să se răscoale împotriva stăpânilor şi funcţionarilor musulmani. 
Continuarea sistemului millet-urilor avea să dea naştere unor mişcări naţionaliste care 
vor implica pe otomani şi puterile europene într-o lungă serie de războaie balcanice, 
culminând cu conflictele ce urmau să conducă la Primul Război Mondial. 

Tratatul de la Paris nu a operat schimbări teritoriale majore pe harta Europei. Pentru 
mulţi la acea vreme, rezultatul nu părea pe măsura unui război în care au murit atâţia 
oameni. Rusia a înapoiat Moldovei sudul Basarabiei. Dar în rest articolele tratatului erau 
declaraţii de principiu : independenţa şi integritatea Imperiului Otoman erau confirmate 
şi garantate de marile puteri (prima oară când un stat musulman era recunoscut de dreptul 
internaţional, după ce Congresul de la Viena exclusese în mod expres Turcia din rândul 
puterilor europene, reglementate prin legile sale internaţionale) ; protecţia supuşilor 
nemusulmani ai sultanului era garantată de puterile semnatare, anulându-se astfel pretenţia 
Rusiei de a-i proteja pe creştinii din Imperiul Otoman ; se prevedea înlăturarea protec- 
toratul rus asupra Principatelor Române printr-un articol ce confirma autonomia acestor 
două state, rămânând sub suzeranitatea Porții ; şi, cel mai umilitor lucru pentru ruşi, 
articolul XI stabilea neutralitatea Mării Negre, deschisă transporturilor comerciale, dar 
închisă pe timp de pace pentru orice navă de război, Rusia fiind astfel privată de porturile 
şi arsenalele sale navale pe această frontieră crucială reprezentată de coasta ei sudică?5. 

Dar, deşi Tratatul de la Paris a operat puţine modificări imediate pe harta Europei, 
el a marcat un punct de cotitură deosebit de important în relaţiile şi politica internaţionale, 
punând efectiv capăt vechiului raport echilibrat de forţe, în care Austria şi Rusia îşi 
împărţiseră controlul asupra continentului, şi creând noi acorduri ce aveau să netezească 
calea către apariţia unor state-naţiuni ca Italia, România şi Germania. 

Deşi Rusia era cea pedepsită prin Tratatul de la Paris, pe termen mai lung Austria 
urma să aibă cel mai mult de pierdut din cauza Războiului Crimeii, deşi nici nu prea 
participase la acesta. Fără alianţa sa conservatoare cu Rusia, care nu a iertat-o niciodată 
pentru neutralitatea ei armată din 1854 în favoarea aliaţilor, şi totodată privită cu neîn- 
credere de puterile occidentale liberale din cauza politicii sale reacționare şi a iniţiativelor 
de pace „blânde la adresa Rusiei” din timpul războiului, după 1856, Austria a devenit 
tot mai izolată pe continent. Ca urmare, avea să iasă în pierdere în Italia (în războiul 
din 1859 împotriva francezilor şi a piemontezilor), în Germania (în războiul din 1866 
împotriva prusacilor) şi în Balcani (de unde s-a tot retras din anii 1880 până în 1914). 

Nici unul dintre aceste lucruri încă nu se întrezărea în aprilie 1856, când Austria s-a 
alăturat Franţei şi Marii Britanii într-o triplă alianţă pentru a proteja acordul de la Paris. 
Cele trei puteri au semnat o înţelegere potrivit căreia orice încălcare a Tratatului de la 
Paris devenea motiv de război. Palmerston o considera „încă o chezăşie şi o legătură a 
unităţii” împotriva Rusiei, fiind pe deplin convins că aceasta, la momentul oportun, va 
redeveni o ameninţare majoră pentru continent. El voia să extindă antanta, transformând-o 
într-o ligă antirusă a statelor europene? Napoleon nu era atât de sigur. De la căderea 
Sevastopolului, avusese loc o mai mare apropiere între francezi şi ruşi. Napoleon avea 
nevoie de Rusia pentru planurile sale împotriva austriecilor în Italia. Între timp, pentru 
ruşi, în special pentru noul lor ministru de Externe, Aleksander Gorceakov, care l-a 
înlocuit pe Nesselrode în 1856, Franţa reprezenta puterea care ar fi fost cel mai probabil 
să-i susţină în eforturile lor de a elimina din Tratatul de la Paris clauzele umilitoare pri- 
vind Marea Neagră. Atât Franţa, cât şi Rusia erau puteri revizioniste : în timp ce Rusia 
voia revizuirea tratatului din 1856, Franţa dorea eliminarea prevederilor rămase din 
acordul încheiat în 1815. Cele două puteau ajunge la o înţelegere. 

Spre deosebire de Nesselrode, un susţinător ferm al Sfintei Alianțe şi al principiilor 
ei legitimiste, Gorceakov avea o concepţie pragmatică despre rolul Rusiei pe continent. 
După părerea lui, Rusia nu trebuia să încheie alianţe care s-o oblige să-şi ia angajamentul 
de a respecta principii generale, precum apărarea monarhiilor legitime, aşa cum făcuse 
înainte de Războiul Crimeii. Războiul demonstrase că Rusia nu se putea baza în nici un 
fel pe solidaritatea monarhiilor europene legitime. Politica lui Nesselrode făcuse Rusia 
vulnerabilă la deficienţele altor guverne, în special al Austriei, putere pe care Gorceakov 
o dispreţuia de pe vremea când fusese ambasador la Viena. În schimb, Gorceakov credea 
că Rusia ar trebui să-şi concentreze diplomaţia asupra intereselor sale naţionale şi, pentru 
a le promova, să se alieze cu alte puteri, indiferent de ideologia acestora. Era un nou 
tip de diplomaţie, aşa-numita Realpolitik practicată mai târziu de Bismarck. 

Încă de la început ruşii au pus la încercare Tratatul de la Paris, concentrându-se 
asupra unor probleme minore pe care le puteau exploata pentru a crea diviziuni în alianţa 
crimeeană. În mai 1856 au revendicat proprietatea unui far de pe micuța Insulă a Şerpilor, 
aflată în apele turceşti, lângă Delta Dunării, şi au debarcat şapte soldaţi însoţiţi de un 
ofiţer ca să se instaleze în far. Walewski înclina să le lase ruşilor acea insulă fără impor- 
tanţă, dar Palmerston insista că aceştia trebuiau alungaţi, pe motiv că încălcau suverani- 
tatea Turciei. Atunci când căpitanul unei nave britanice a luat legătura cu turcii de pe 
Insula Şerpilor, aceştia i-au spus că nu aveau nimic împotriva prezenţei ruşilor acolo: 
îi considerau musafiri şi erau bucuroşi să le vândă din proviziile lor. Palmerston a pus 
piciorul în prag. „Trebuie să ne ferim de greşeala fatală făcută de Aberdeen de a îngădui 
ca primele mişcări şi dovezi ale agresiunii ruşilor să treacă neobservate şi nepedepsite”, 
i-a scris el lui Clarendon pe 7 august. S-au făcut pregătiri pentru a se trimite canoniere 
care să-i îndepărteze fizic pe ruşi, dar John Wodehouse, reprezentantul britanic la 
Sankt-Petersburg, se îndoia că Marea Britanie avea dreptul să facă acest lucru, iar regina 
îi împărtăşea dubiile, astfel încât Palmerston a cedat, exercitându-se în schimb presiuni 
diplomatice. Gorceakov insista că insula era deţinută de ruşi din 1833 şi a apelat la 
francezi, care au fost astfel manipulaţi să ocupe o poziţie de mediere internaţională între 
Marea Britanie şi Rusia?8. 

Între timp, ruşii au lansat o a doua provocare la adresa Tratatului de la Paris în 
legătură cu frontiera dintre Basarabia rusă şi Moldova controlată de turci. Dintr-o eroare 
de cartografiere şi confundarea unor toponime, aliaţii trasaseră graniţa la sud de un vechi 
sat numit Bolgrad, la trei kilometri nord de Noul Bolgrad, un târg situat pe malul Lima- 
nului Ialpug, care comunică cu Dunărea. Ruşii au profitat de ambiguitate, susţinând că 
ar trebui să primească ambele Bolgraduri şi, prin urmare, coproprietatea asupra Limanului 
Ialpug. Palmerston insista că frontiera ar trebui să rămână în dreptul vechiului sat - 
intenţia tratatului fiind de a le tăia ruşilor accesul la Dunăre. I-a îndemnat pe francezi 
să rămână fermi şi să facă front comun cu britanicii împotriva ruşilor, care altfel aveau 
să profite de divergenţele dintre ei. Însă francezii au acceptat bucuroşi pretenţiile Rusiei 
ca dovadă de bună-credinţă, deşi au propus apoi ca graniţa să treacă printr-o fâşie îngustă 
aflată între târg şi Limanul Ialpug, acordându-le astfel ruşilor mai mult teritoriu, dar 
privându-i de accesul la liman. Încă o dată, francezii au servit drept intermediari între 
Rusia şi Marea Britanie. 

Până la mijlocul lunii noiembrie ducele de Morny îl convinsese pe Gorceakov să 
renunţe la revendicarea de către Rusia a Insulei Şerpilor, cu condiţia ca Rusia să pri- 
mească Noul Bolgrad, fără acces la liman, şi o compensație teritorială pentru pierdere 

sub o formă decisă de împăratul francez. Înțelegerea avea legătură cu o propunere făcută 
de ţar şi de Gorceakov (elaborată la Sankt-Petersburg cu ajutorul lui de Morny) privind 
o convenţie franco-rusă pentru protejarea neutralității Mării Negre şi a Principatelor 
Române, prevăzută în Tratatul de la Paris, dar care era acum necesară, susțineau ruşii, 
„din pricină că tratatul a fost încălcat de Anglia şi Austria”, care „încercaseră să-i 
jefuiască” pe ruşi de nişte teritorii deţinute în mod legal în zona Dunării. Morny i-a 
recomandat lui Napoleon propunerea ruşilor şi i-a transmis împăratului francez o pro- 
misiune pe care i-o făcuse Gorceakov: Rusia avea să susţină achiziţiile teritoriale ale 
francezilor pe continentul european dacă Franţa semna convenţia. „Luaţi aminte”, scria 
Morny, „Rusia este singura putere ce o să ratifice câştigurile teritoriale ale Franţei. Am 
primit deja încredinţări în această privinţă. Ia căutaţi să căpătaţi aşa ceva de la englezi ! 
Şi, cine ştie, cu oamenii noştri pretenţioşi şi mofturoşi, într-o bună zi am putea fi nevoiţi 
să venim în Rusia ca să le intrăm în voie”. Amănunte ale atitudinii ruşilor faţă de dobân- 
direa unor teritorii de către francezi fuseseră expuse într-o notă confidențială cu instruc- 
ţiuni trimisă contelui Kiseleff, fostul preşedinte plenipotenţiar al Divanurilor Principatelor 
Române care a devenit după Războiul Crimeii ambasador în Franţa: protocolul cerea 
ca un om de stat de rang înalt să reprezinte noua politică a ţarului de prietenie faţă de 
Franţa. Dacă Napoleon avea să-şi îndrepte atenţia spre Peninsula Italică, i s-a spus lui 
Kiseleff, Rusia „avea să consimtă dinainte la reunirea Nisei şi a Savoiei cu Franţa, ca 
şi la unirea Lombardiei cu Sardinia”. Dacă ambițiile ei se îndreptau spre Rin, Rusia 
avea „să-şi folosească bunele oficii” pentru a-i ajuta pe francezi, continuând totodată 
să-şi onoreze angajamentele faţă de Prusia. 

În ianuarie 1857, o conferinţă a reprezentanţilor marilor puteri, desfăşurată la Paris, 
a adus o soluţionare rapidă cu privire la cele două dispute: a fost confirmată deținerea 
Insulei Şerpilor de către turci, farul fiind pus sub controlul unei comisii internaţionale ; 
iar Noul Bolgrad a fost dat Moldovei, Rusia beneficiind în compensație de o modificare 
a frontierei în altă parte a Basarabiei. Aparent, ruşii fuseseră nevoiţi să cedeze în privinţa 
ambelor chestiuni, însă ei înregistraseră o victorie politică slăbind legăturile alianţei 
crimeene. Francezii dăduseră clar de înţeles că integritatea Imperiului Otoman avea o 
importanţă secundară pentru ei şi că erau gata să încheie o înţelegere cu ruşii pentru 
redesenarea hărţii Europei. 

În următoarele 18 luni Franţa a avut o serie de vizitatori de rang înalt. În 1857, 
marele duce Constantin, fratele mai mic al ţarului şi amiralul însărcinat cu atât de nece- 
sara reformare a marinei militare ruse după Războiul Crimeii, a făcut o călătorie la 
Paris, după ce hotărâse că un parteneriat cu Franţa era cel mai bun mod de a obţine 
asistenţa de care avea nevoie Rusia pentru modernizarea flotei sale învechite (a dat unor 
firme franceze toate comenzile ce nu puteau fi realizate de constructori navali ruşi). Pe 
drum, s-a oprit în rada portului Villafranca, de lângă Nisa, unde a negociat cu Cavour 
un acord în numele Companiei Maritime Odessa pentru închirierea unei baze de aprovi- 
zionare cu cărbuni de la guvernul din Torino, asigurând astfel Rusiei o prezenţă în 
Mediterana”. La Paris, Napoleon a organizat în cinstea marelui duce o recepţie splendidă 


* Din acest moment Nisa a devenit o staţiune preferată a aristocrației ruse, un „Brighton rusesc”, 
potrivit presei britanice, care era alarmată de prezenţa navelor comerciale ruseşti în Mediterana, 
mare dominată de flota militară a Marii Britanii. Existau avertismente sumbre că Rusia ar 
urzi intrigi cu puterile catolice. Ulterior, în 1858, când au circulat zvonuri că ruşii intenționau 

şi l-a provocat la discuţii în particular despre viitorul Europei. Împăratul francez ştia că 
marele duce încerca să se afirme ca o autoritate în politica externă a Rusiei şi că avea 
opinii panslaviste contrare celor ale lui Gorceakov, astfel încât a mizat pe ambițiile sale 
politice. Napoleon s-a referit în mod expres la posibilitatea unei revolte a italienilor 
împotriva austriecilor şi la eventuala unificare a Italiei sub conducerea Piemontului, 
vorbind şi despre probabilitatea unor răscoale creştine în Imperiul Otoman, subiect de 
mare interes pentru Constantin, şi sugerând că, în ambele cazuri, ar fi în interesul lor 
să încurajeze formarea unor state-naţiuni mai mici*. 

Încurajat de marele duce, Napoleon a intrat în contact direct cu ţarul, urmărind să 
obţină sprijinul acestuia pentru un război franco-piemontez în Italia, împotriva austrie- 
cilor. După ce s-a întâlnit cu ţarul la Stuttgart, în septembrie 1857, Napoleon a devenit 
atât de sigur de susţinerea acestuia, încât în iulie, când s-a văzut cu Cavour, la Plombitres, 
pentru a pune la punct planurile de război, l-a asigurat pe prim-ministrul piemontez că 
obținuse promisiunea solemnă a lui Alexandru că le va sprijini planurile din Italia : după 
înfrângerea austriecilor în Lombardia-Veneţia, un Piemont extins avea să formeze un 
Regat al Italiei de Nord (aşa cum existase pentru scurt timp în 1848-1849) şi să se 
unească cu Toscana, un Stat Papal redus şi Regatul celor Două Sicilii într-o Confederație 
Italiană ; iar pentru susţinerea cauzei italiene, Napoleon urma să fie recompensat cu 
retrocedarea Nisei şi a Savoiei către Franţa. În speranţele sale privind Italia, Cavour se 
bazase pe alianţa franco-britanică. De aceea îşi implicase trupele sarde în Războiul 
Crimeii. La Congresul de la Paris câştigase simpatia britanicilor şi a francezilor prin 
influenţa exercitată în culise şi, chiar dacă nu obținuse nimic tangibil, nici o promisiune 
fermă de susţinere a ideii de Italia, continua să creadă că puterile occidentale erau singura 
lui speranţă. Nevenindu-i să creadă că un ţar şi-ar da binecuvântarea pentru o revoluţie 
naţională, Cavour s-a dus imediat în staţiunea balneară din apropiere, Baden-Baden, 
unde se adunau „regii şi prinţesele ramolite” ale Europei, pentru a se consulta cu marea 
ducesă Elena Pavlovna (influenta mătuşă liberală a lui Alexandru), care i-a confirmat că 
se putea conta pe Rusia. „Marea ducesă mi-a spus”, îi scria Cavour generalului La Marmora, 
„Că, dacă Franţa s-ar uni cu noi, opinia publică ar face guvernul rus să participe”?l. 

Însă, de fapt, ţarul nu era dispus să se implice în vreun război. În schimbul anga- 
jamentelor Franţei de a-şi retrage sprijinul pentru clauzele privind Marea Neagră din 
cadrul Tratatului de la Paris, Alexandru a promis numai neutralitatea armată, mobilizând 
o forţă rusă importantă la frontiera cu Galiţia pentru a-i împiedica pe austrieci să trimită 
trupe în Italia. În timpul Războiului Crimeii, austriecii recurseseră la neutralitatea armată 
în favoarea aliaţilor, iar prin decizia sa de a aplica aceeaşi tactică, Alexandru se putea 
răzbuna pe Austria fiindcă îl trădase. Cât îl priveşte pe Napoleon, acesta nu dorea să 
se angajeze ferm în privinţa clauzelor Mării Negre, temându-se că şi-ar putea strica 
relaţiile cu Marea Britanie, astfel încât nu s-a putut realiza un tratat oficial cu ruşii. Cei 
doi împărați au ajuns însă la un acord tacit, semnat în martie 1859, care prevedea că, în 
cazul unui război franco-austriac, ruşii vor adopta o poziţie de „neutralitate binevoitoare” 
în schimbul „bunelor oficii” ale Franţei la „o dată ulterioară”%?. 





să creeze baze de aprovizionare cu cărbuni şi în alte părţi ale Mediteranei, Palmerston (Care 
deja nu mai era în funcţie) a reclamat o demonstraţie de forţă navală împotriva sarzilor. Însă 
guvernul conservator al lordului Derby era mai puţin îngrijorat, considerând că înţelegerea 
Rusiei cu sarzii nu reprezenta decât un acord comercial. Contractul de la Villafranca a rămas 
în vigoare până în 1917. 

Pe acest temei au declanşat francezii şi piemontezii războiul împotriva Austriei în 
aprilie 1859, ştiind că ruşii vor înainta cu 300 000 de soldaţi spre graniţa austriacă, în 
timp ce ei atacau în Italia. Cu numai câţiva ani înainte, Rusia ar fi acordat sprijin militar 
Austriei împotriva oricărei tentative a francezilor de revizuire a Tratatului de la Viena. 
Războiul Crimeii schimbase totul. 

Sub comanda lui Napoleon al III-lea şi a lui Victor Emmanuel, armata franco-piemon- 
teză a înregistrat o serie de victorii rapide, înfrângând-o pe cea austriacă avându-l în 
frunte pe împăratului Franz Joseph în bătălia de la Solferino, pe 24 iunie, ultima mare 
bătălie din istorie în care toate armatele s-au aflat sub comanda personală a monarhilor 
lor. Deja, Napoleon se temea că statele germane ar puteatrece la arme în sprijinul Austriei ; 
de aceea, fără a le spune piemontezilor, a semnat un armistiţiu cu austriecii la Villafranca, 
prin care cea mai mare parte a Lombardiei, inclusiv capitala sa, Milano, le-a fost trans- 
ferată francezilor, ce au dat-o imediat Piemontului, după cum conveniseră Napoleon şi 
Cavour la Plombieres. Înțelegerea de la Villafranca i-a restaurat pe monarhii din statele 
italiene centrale (Parma, Modena şi Toscana) ce fuseseră îndepărtați de revoltele populare 
izbucnite la începutul războiului - înţelegere ce i-a înfuriat pe piemontezi, deşi i-a mul- 
ţumit pe ruşi, care erau profund îngrijoraţi de turnura revoluţionară pe care o lua mişcarea 
italiană. Armata piemonteză a trecut la anexarea statelor centrale. Savoia şi Nisa au fost 
cedate Franţei, recompensa convenită pentru ajutorul acordat cauzei italienilor. Generalul 
revoluţionar Giuseppe Garibaldi, erou al războiului împotriva austriecilor, născut la Nisa, 
s-a opus cedării acestora. În primăvara anului 1860, în fruntea celor 1 000 de „cămăşi 
roşii”, a debarcat în Sicilia, apoi la Napoli, pentru a le uni cu restul Italiei sub conducerea 
Piemontului. 

Turnura revoluţionară luată de mişcarea garibaldiştilor a tensionat considerabil rela- 
ţiile dintre ţar şi Napoleon. Ţarul a primit semnale că sprijinul acordat politicii împăra- 
tului francez ar putea avea consecinţe periculoase. Nimic nu putea împiedica extinderea 
valului de naționalism în ţinuturi habsburgice şi de acolo în Polonia şi în alte teritorii 
ruseşti. În octombrie 1860 Rusia a rupt relaţiile cu Piemontul în semn de protest faţă 
de faptul că acesta anexase Napoli. Gorceakov a condamnat Piemontul pentru încurajarea 
revoluţiei, a făgăduit că se va opune modificărilor teritoriale în Italia dacă acestea nu 
erau aprobate de un nou congres internaţional şi le-a acordat un sprijin precaut austriecilor 
în Italia (nu exista nici o şansă ca ruşii să lupte efectiv pentru a-i menţine pe Habsburgi 
în Veneţia, sigura parte a peninsulei care, împreună cu oraşul papal Roma, nu fusese 
încă unificată sub controlul primului parlament italian, întrunit la Torino în 1861). În 
martie 1861, când Victor Emmanuel a fost proclamat rege al Italiei, ruşii şi austriecii 
au convenit să nu îl recunoască, în pofida presiunilor exercitate de britanici şi francezi. 
Atunci când britanicii i-au cerut lui Gorceakov să-şi folosească influenţa asupra prusacilor 
pentru ca aceştia să-l recunoască pe rege, ministrul rus de Externe a refuzat. Se părea 
că Sfânta Alianţă încă nu se destrămase. Justificându-şi refuzul de a coopera cu britanicii 
în planurile lor privind Italia, Gorceakov susţinea că Austria şi Turcia ar putea fi 
subminate de mişcări revoluţionare dacă marile puteri nu ar menţine sub control revoltele 
naţionaliste iniţiate de piemontezi. Ironic, poate, având în vedere felul cum îşi justifica- 
seră britanicii acţiunile din timpul Războiului Crimeii, Gorceakov l-a informat pe lordul 
Napier, ambasadorul britanic la Sankt-Petersburg : „Noi avem două țeluri de căpătâi: 
menţinerea Turciei şi menţinerea Austriei”3%. 

Răscoala polonă din 1863 a fost punctul culminant al tensiunilor în cadrul politicii 
de prietenie a Rusiei faţă de Franţa. Nişte studenţi polonezi, inspirați de Garibaldi, au 
declanşat demonstraţii în 1861, determinându-l pe generalul Lambert, namestnicul 
ţarului, să impună legea marţială. Liderii polonezi s-au întâlnit în secret, unii susţinând 
ideea unei revoluţii populare democratice care să-i unească pe ţărani şi pe muncitori, 
alţii, mai conservatori, în frunte cu Czartoryski, căutând să iniţieze o mişcare naţională 
condusă de nobili şi intelectuali. Răscoala a început ca un protest spontan împotriva 
recrutărilor în armata rusă. Grupuri mici de insurgenți luptau împotriva puternicei armate 
ruse din adăposturi ale gherilei aflate mai ales prin pădurile din Lituania, Polonia, 
Belarus şi vestul (catolic) al Ucrainei. Unii dintre ei luptaseră împotriva ruşilor în Răz- 
boiul Crimeii, inclusiv mulţi dintre „Zuavii Morţii”, organizaţi de Francois Rochebrune, 
care, în Crimeea, fusese ofiţer în brigada franceză de zuavi şi participase la expediţia 
anglo-franceză din China în 1857, în timpul celui de-al Doilea Război al Opiului, şi se 
stabilise apoi la Cracovia, în Polonia austriacă, unde înființase o şcoală de scrimă. 
Purtând uniforme negre cu o cruce albă şi fesuri roşii şi fiind înarmaţi, mulţi dintre ei, 
cu puşti Mini€ din timpul Războiului Crimeii, zuavii polonezi au jurat ca mai curând 
să moară decât să se predea ruşilor. 











Frangois Rochebrune 


La Varşovia s-a constituit un guvern revoluţionar clandestin. Acesta i-a declarat pe 
„toţi fiii Poloniei cetăţeni liberi şi egali”, i-a împroprietărit pe ţărani şi a cerut ajuto- 
rul naţiunilor Europei. Papa Pius al IX-lea a pus să se facă rugăciuni speciale pentru 

victoria Poloniei catolice împotriva Rusiei ortodoxe şi a încercat în mod activ să trezească 
simpatia faţă de rebelii polonezi în Italia şi Franţa. Napoleon a vrut să debarce trupe în 
zona Mării Baltice pentru a-i sprijini pe polonezi, dar a fost împiedicat de britanici, 
care se temeau de o relansare a Războiului Crimeii. În cele din urmă, trupele nu au mai 
fost trimise, fiind angajate în invadarea de către francezi a Mexicului. Intervenţia 
diplomatică a puterilor occidentale în numele Poloniei i-a înfuriat pe ruşi, care s-au 
simţit trădaţi, în special de francezi. Astfel, ruşii au devenit şi mai hotărâți să înăbuşe 
răscoala polonezilor. Armata rusă a ars din temelii oraşe şi sate întregi. Zeci de mii de 
polonezi şi poloneze au fost exilați în Siberia şi sute de insurgenți au fost spânzurați în 
locuri publice. 

Alarmaţi de consecinţele politicii lor profranceze, ruşii s-au îndepărtat de Franţa 
după răscoala polonă şi s-au întors la vechea lor alianţă cu Prusia, alt stăpân al unui 
teritoriu polonez anexat şi singura putere ce îi sprijinise împotriva polonezilor (un acord 
militar le permisese ruşilor să-şi transporte trupele cu trenuri prusace). Lui Alexandru, 
care se îndoise întotdeauna de francezii liberali, Prusia i se părea un aliat conservator 
mai demn de încredere şi o contrapondere la influenţa şi puterea tot mai mari ale Franţei 
pe continent. Ruşii i-au acordat un sprijin considerabil lui Otto von Bismarck, prim-mi- 
nistrul Prusiei, al cărui conservatorism ţarul îl remarcase în perioada cât fusese ambasa- 
dor la Sankt-Petersburg, între 1859 şi 1862. La rândul său, Bismarck acorda prioritate 
bunelor relaţii cu Rusia, care sprijinise consecvent Prusia în războaiele sale împotriva 
Danemarcii (1864), Austriei (1866) şi Franţei (1870). Cu înfrângerea Franţei şi sprijinul 
unei Germanii recunoscătoare, unificată de Bismarck, în 1871, Rusia a reuşit în sfârşit 
să obţină eliminarea articolului XI din Tratatul de la Paris, ceea ce îi permitea să-şi 
mobilizeze iar flota Mării Negre. Evenimentele se derulaseră într-un ritm atât de rapid 
în cei 15 ani scurşi de la încheierea tratatului, încât arena internaţională era aproape de 
nerecunoscut : cum Napoleon s-a exilat în Marea Britanie după ce fusese detronat de for- 
ţele celei de-a Treia Republici, Austria şi Franţa aveau puterea şi prestigiul diminuate, iar 
Germania şi Italia se instituiseră ca state noi, problemele şi patimile Războiului Crimeii 
au ajuns în scurt timp în plan secundar. 


Rusia nu a pierdut foarte mult în ceea ce priveşte teritoriul, dar a fost umilită de 
Tratatul de la Paris. În afară de faptul că a pierdut flota Mării Negre şi Basarabia, şi-a 
pierdut şi prestigiul în Balcani şi a fost privată de ceea ce reuşise să obţină în Chestiunea 
Orientală încă din secolul al XVIII-lea. Până după 1945, Rusia nu şi-a mai recâştigat 
poziţia dominantă pe care o deținuse în Europa. 

Demilitarizarea Mării Negre a constituit o lovitură strategică majoră pentru Rusia, 
care nu îşi mai putea apăra frontiera vulnerabilă de pe coasta sudică de flota britanică 
sau de oricare alta chemată de sultan în cazul unui război. Distrugerea flotei ruse de la 
Marea Neagră, a Sevastopolului şi a altor docuri a constituit o umilire. Nici unei mari 
puteri nu i se mai impusese o dezarmare obligatorie. Nici măcar Franţa nu fusese 
dezarmată după Războaiele Napoleoniene. Felul în care fusese tratată Rusia era fără 
precedent pentru Concertul European, care se presupunea că trebuie respecte principiul 
că nici o mare putere nu va fi umilită de altele. Numai că aliaţii nu prea considerau că, 
în cazul Rusiei, au de-a face cu o putere europeană. Aceştia priveau Rusia ca pe un stat 

semiasiatic. La negocierile din timpul Congresului de la Paris, Walewski îi întrebase pe 
delegaţii britanici dacă nu ar fi prea umilitor pentru ruşi ca puterile occidentale să-şi 
instaleze consuli în porturile lor de la Marea Neagră pentru a monitoriza aplicarea 
măsurilor de demobilizare. Cowley a insistat că nu, subliniind că o condiţie similară 
fusese impusă Chinei prin Tratatul de la Nanjing, după Primul Război al Opiului”*. 

Iar în Rusia, înfrângerea din Crimeea a discreditat instituţia armatei şi a relevat nece- 
Sitatea de a moderniza structura de apărare a ţării, nu numai în sensul strict militar, ci 
şi în privinţa construirii unor căi ferate, a industrializării, a unui sistem financiar sănă- 
tos şi aşa mai departe. Ministrul de Război şi-a pierdut poziţia privilegiată pe care o 
deținuse în guvernul lui Nicolae I, în prim-plan plasându-se miniştrii de Finanţe şi de 
Interne, chiar dacă, inevitabil, a primit în continuare partea leului din cheltuielile publice. 
Imaginea pe care mulţi ruşi şi-o formaseră despre ţara lor - cea mai mare, mai bogată 
şi mai puternică din lume - s-a spulberat brusc. Ieşise la lumină înapoierea Rusiei. Din 
toate domeniile sociale se lansau apeluri la reformă. Totul era pus sub semnul întrebării. 
Dezastrul din Crimeea dezvăluise deficienţele fiecărei instituţii din Rusia - nu numai 
corupţia şi incompetenţa de la nivelul comenzii militare, înapoierea tehnologică a armatei 
şi a marinei ori drumurile inadecvate şi lipsa căilor ferate care provocaseră probleme 
cronice în aprovizionare, ci şi situaţia precară şi analfabetismul iobagilor ce alcătuiau 
forţele armate, incapacitatea economiei bazate pe iobăgie de a susţine un stat aflat în 
război împotriva puterilor industriale, ca şi eşecurile aristocrației însăşi. Opiniile critice 
îl vizau în principal pe Nicolae I, a cărui politică arogantă şi încăpăţânată dusese la 
ruinarea ţării şi la sacrificarea atâtor vieţi. „Opinia publică îşi aminteşte acum cu foarte 
mult dispreţ de Nicolae”, nota Tiutceva în jurnalul său. 


Cu fiecare nou pas înapoi apar învinuiri amare ale acestuia. Este învinuit că a dus o politică 
eminamente personală, care, de dragul mândriei şi gloriei sale, s-a lepădat de tradiţiile isto- 
rice ale Rusiei, i-a dezamăgit pe fraţii noştri, slavii ortodocşi, şi a făcut din ţar Jandarmul 
Europei, când ar fi putut şi s-ar fi cuvenit să dea un suflu nou Răsăritului şi Bisericii. 


Falimentul sistemului lui Nicolae era recunoscut chiar şi în rândul elitei aflate la guver- 
nare. „Doamne, atâtea jertfe”, scria în jurnalul său cenzorul țarist Aleksandr Nikitenko. 
„Totul la porunca unei voințe nebune, îmbătată de puterea fără margini şi de îngâmfare... 
Am purtat un război nu numai doi ani, ci 30, ţinând o armată de un milion de suflete şi 
amenințând neîncetat Europa. Care a fost rostul acestora ? Ce câştiguri, ce glorie a cules 
Rusia din asta ?” Cu câţiva ani înainte, gândea Nikitenko, naţionaliştii panslavişti de la 
Moscova propovăduiau declinul Occidentului, afirmând că acestuia îi va lua locul o nouă 
civilizaţie slavă, sub conducerea Rusiei. „lar acuma, Europa ne-a dovedit, în ignoranţa 
şi apatia noastră, în disprețul nostru obraznic faţă de civilizaţia sa, cât de decăzută este 
de fapt Rusia! Ah, ce nenorociţi suntem ! "35 

Una dintre vocile care îndemnau la reformă îi aparţinea lui Tolstoi, ale cărui Povestiri 
din Sevastopol îl propulsaseră spre faimă literară. Experienţa lui Tolstoi din timpul Răz- 
boiului Crimeii i-a modelat concepţiile despre viaţă şi literatură. Văzuse cu ochii lui 
incompetenţa şi corupţia multor ofiţeri şi modul adesea brutal cum se purtau cu soldaţii 
şi marinarii de rând, ale căror curaj şi rezistenţă îl inspiraseră. În jurnalul său de cam- 
panie şi-a dezvoltat pentru prima dată ideile privind o reformă radicală şi s-a angajat să 
lupte cu condeiul împotriva nedreptăţii. În noiembrie 1854, în drum de la Odessa către 

Sevastopol, pilotul navei pe care se afla i-a povestit cum erau transportaţi soldaţii : „cum 
s-a întins un soldat, sub ploaia torențială, pe puntea udă a vasului şi a adormit; cum 
un ofiţer a bătut un soldat fiindcă se scărpina ; şi cum s-a împuşcat un soldat în timpul 
traversării de teamă că a stat în permisie cu două zile mai mult şi cum a fost aruncat 
peste bord, în loc să fie înmormântat”. Contrastul cu felul în care credea că este tratat 
soldatul obişnuit în armatele occidentale crea necesitatea unei schimbări în ţară. „Am 
petrecut câteva ceasuri stând de vorbă cu răniţi francezi şi englezi”, consemna Tolstoi 
în jurnalul său la Eski-Orda, lângă Simferopol, în aceeaşi lună. 


Fiecare soldat este mândru de statutul său şi se respectă, căci se simte a fi o rotiţă eficientă 
în maşinăria armatei. Armele bune şi priceperea de a le întrebuința, tineri fiind, ca şi ideile 
generale despre politică şi arte, îi fac să fie conştienţi de valoarea lor. La noi, e vorba de 
instrucţii prosteşti de front şi de folosire a armamentului, de puşti bune de nimic, obijduire, 
vârstă înaintată, lipsă de educaţie şi hrană proastă, ca şi de stingerea ultimei licăriri de 
mândrie a unui soldat şi chiar lăudarea prea mult a vrăjmaşului.?5 


Este îndoielnic că mulţi soldaţi de rând din armata franceză şi cea britanică aveau 
noţiuni solide despre arte. Cât despre o atare admiraţie a ruşilor faţă de „Occident”, în 
aprecierea lui Tolstoi exista o mare doză de naivitate, însă asemenea idealuri îi impulsiona 
zelul reformist. 

La moartea lui Nicolae I, Tolstoi a schiţat un „Plan pentru Reformarea Armatei” şi 
i l-a prezentat contelui Osten-Sacken, comandantul garnizoanei de la Sevastopol, în 
speranţa că acesta i-l va transmite noului ţar Alexandru, despre care se spunea că este 
în favoarea unor politici mai umane. Pe baza acestui zvon, Tolstoi îşi începea propunerea 
cu o declaraţie de principiu îndrăzneață care parţial era adevărată, deşi era un comentariu 
nu tocmai just despre vitejii apărători ai Sevastopolului : 


Conştiinţa şi sentimentul dreptăţii nu mă lasă să păstrez tăcerea văzând răul ce este comis 
făţiş în faţa mea, pricinuind moartea a milioane de oameni, storcându-ne de puteri şi 
aducând atingere onoarei ţării noastre... Noi nu avem armată, avem o hoardă de sclavi 
intimidaţi de disciplină, cărora le dau ordine nişte hoţi şi negustori de sclavi. Această hoardă 
nu este o armată fiindcă nu are o loialitate adevărată faţă de credinţă, ţar şi patrie - cuvinte 
care au fost folosite atât de nepotrivit! -—, nici vitejie, nici demnitate militară. Nu are decât, 
pe de o parte, răbdare nepăsătoare şi nemulţumire mocnită şi, pe de altă parte, cruzime, 
slugărnicie şi corupţie. 


Tolstoi condamna vehement tratamentul dur la care erau supuşi soldaţii iobagi. Într-o 
versiune anterioară a propunerilor sale el a mers chiar atât de departe încât să susţină că 
în „fiecare soldat bătut” se ascundea un „sentiment de răzbunare” ce era „încă prea refulat 
ca să se manifeste încă asemenea unei forţe reale”, dar aştepta să izbucnească („Şi, o, 
Doamne, ce orori o aşteaptă pe societatea noastră dacă se întâmplă acest lucru ! ”). Ulte- 
rior el şi-a eliminat această frază incendiară, socotind că i-ar frâna ideile reformatoare în 
cercurile guvernamentale. Tolstoi cerea eliminarea pedepsei corporale în armată, punând 
comportarea jalnică a armatei ruse în Războiul Crimeii pe seama brutalizării soldaţilor. 
EI a propus planuri pentru reformarea artileriei, care se dovedise atât de ineficientă 
împotriva puştilor Mini€. Prezentându-şi ideile despre modul în care ar trebui îmbunătă- 
ţită comanda, s-a lansat într-o critică nimicitoare a ofiţerilor din Crimeea, acuzându-i 

de cruzime şi corupţie, fiind preocupaţi mai mult de detalii privind uniformele şi 
instrucţia militarilor şi aflându-se în serviciul militar doar pentru că nu erau în stare să 
facă altceva. Însă din nou a tăiat un pasaj înflăcărat -— în care susţinuse că comandanții 
superiori erau curteni, selectaţi pentru că ţarul îi plăcea, şi nu pentru competenţa lor — 
gândindu-se că acesta i-ar diminua şansele ca planurile sale să fie luate în seamă. Deja 
se zvonea că el era autorul anonim al unui cântec de cătănie satiric în care înfrângerile 
din Crimeea erau puse pe seama incompetenţei ofiţerilor cu epoleţii cei mai mari. Balada 
a fost foarte populară în rândul armatei şi al societăţii, atrăgându-i lui Tolstoi, presupusul 
său autor, o mustrare din partea marelui duce Mihail Nikolaevici, fratele ţarului, care 
a acuzat că versurile distrug moralul soldaţilor”. Deşi nu s-a dovedit niciodată că Tolstoi 
era autorul, el nu a mai fost avansat dincolo de gradul de sublocotenent, ce îi fusese 
acordat înainte de sosirea la Sevastopol“ 

Experienţa lui Tolstoi în Războiul Crimeii îl determinase să pună sub semnul întrebării 
nu numai sistemul militar. Poetul Afanasi Fet, care l-a cunoscut pe Tolstoi în iarna anului 
1855 în apartamentul lui Turgheniev de la Sankt-Petersburg, a fost frapat de faptul că 
tânărul „se opunea automat oricăror păreri general acceptate”. Faptul că Tolstoi a trăit 
în Crimeea alături de soldaţi de rând i-a deschis ochii asupra virtuţilor fireşti ale ţără- 
nimii ; acest lucru îl făcuse să caute fără încetare un nou adevăr, un mod moral de a-şi 
duce viaţa ca nobil şi moşier rus, având în vedere nedreptăţile iobăgiei. El mai abordase 
şi anterior aceste probleme. În Dimineaţa unui moşier (1852), scria despre un moşier 
(adică Tolstoi) care caută fericirea şi dreptatea la ţară şi află că acestea nu pot fi obţinute 
decât acţionând permanent pentru binele celorlalţi mai puţin fericiţi decât el. Cam în 
aceeaşi perioadă, propusese reducerea dărilor impuse iobagilor de pe moşia sa de la 
Iasnaia Poliana, numai că iobagii, privindu-i intenţiile cu neîncredere (nu erau obişnuiţi 
cu o asemenea mărinimie), îi refuzaseră propunerea. Însă abia în Crimeea a început 
Tolstoi să simtă o legătură strânsă cu iobagii în uniformă - aceşti „oameni simpli şi 
blânzi, a căror bunătate se vede în timpul unui război adevărat”. Era scârbit de viaţa pe 
care o dusese până atunci - jocurile de noroc, desfrâul, petrecerile şi băutul peste măsură, 
bogăţiile din abundență şi lipsa unei munci ori a unui scop real în viaţă. Iar după război, 
mai hotărât ca oricând, a început să ducă alături de ţărani „o viaţă întru adevăr”3%. 

Când s-a întors Tolstoi, în aer plutea un nou spirit reformator. În general, în cercurile 
nobililor mai liberali şi mai luminaţi se accepta ideea că sosise timpul să-i elibereze pe 
iobagi. După cum spunea Serghei Volkonski, celebrul decembrist care era rudă îndepăr- 
tată cu Tolstoi şi care a fost eliberat din exilul siberian în 1856, despre abolirea iobăgiei, 
„măcar atâta poate face statul pentru a recunoaşte jertfa ţărănimii în cele două războaie 
din urmă : e vremea să recunoaştem că şi ţăranul rus este cetăţean”. Soldaţii ţărani care 
luptaseră în Crimeea fuseseră lăsaţi să creadă că vor fi eliberaţi. În primăvara anului 


* În 1857, cântecul de cătănie a fost publicat de exilatul socialist Aleksandr Herzen în periodicul 
său Steaua Polară. Balada era bine-cunoscută în cercurile studenţilor revoluționari din anii 
1860 şi a fost citată ulterior chiar de Lenin. De fapt, Tolstoi nu era singurul responsabil pentru 
acest cântec, care exprima o nemulţumire general resimţită în armată. Îşi avea originea într-un 
grup de ofiţeri de artilerie, printre care şi Tolstoi, ce se strângeau aproape zilnic în jurul pia- 
nului de la reşedinţa comandantului lor ca să bea, să cânte şi să născocească melodii. Cum era 
deja cunoscut pentru scrierile sale, Tolstoi, care, fără îndoială, a jucat un rol de frunte în 
conceperea versurilor, a fost principalul acuzat pentru acestea. 

1854, mii de ţărani se înfiinţaseră la secţiile de recrutare după ce au auzit zvonuri că 
ţarul promisese eliberarea oricărui iobag ce se înrola voluntar în armată ori în marina 
militară, iar când au fost refuzaţi, avuseseră loc ciocniri cu soldaţii şi poliţia. După 
Războiul Crimeii speranţele de emancipare au crescut. În primii şase ani ai domniei 
lui Alexandru au fost 500 de răscoale şi atacuri ale ţăranilor împotriva micii nobilimi 
de pe moşii*?. 

Noul ţar considera că eliberarea iobagilor era o măsură necesară pentru preîntâmpina- 
rea unei revoluţii. „Mai bine aboleşti iobăgia de sus decât să aştepţi ca ea să se abolească 
de la sine de jos”, le-a spus el în 1856 unui grup de nobili de la Moscova. Înfrângerea 
suferită în Războiul Crimeii îl convinsese pe Alexandru că Rusia nu putea concura cu 
puterile occidentale până nu renunţa la vechiul sistem economic bazat pe iobăgie şi se 
moderniza. Mica nobilime nu prea ştia cum să realizeze profituri din moşii. Cei mai 
mulţi nobili nu ştiau aproape nimic despre agricultură sau contabilitate. Cu toate acestea, 
continuau să fie la fel de largi de pungă ca întotdeauna, făcând datorii enorme. Până în 
1859 o treime din moşii şi două treimi din iobagii deţinuţi de boieri erau supuşi unor 
ipoteci deţinute de stat şi de bănci nobiliare. Argumentul economic al emancipării 
devenea de necontestat, iar mulţi moşieri treceau vrând-nevrând la sistemul baza pe forţa 
de muncă liberă, angajându-i pe iobagii altora. Cum răscumpărarea ţărănimii avea să 
acopere datoriile micii nobilimi, logica economică devenea irezistibilă”. 

În 1858 ţarul a numit o comisie specială pentru a elabora, consultându-se cu comite- 
tele micii nobilimi provinciale, nişte propuneri de emancipare. Aproape doi ani, presată 
de moşieri ultraconservatori să limiteze reforma ori să stabilească în favoarea lor normele 
referitoare la transferul terenurilor, comisia s-a împotmolit în dispute politice. În cele 
din urmă, mica nobilime reacționară a fost înfrântă şi reformiştii moderați au obţinut 
ceea ce au vrut, în mare măsură datorită intervenţiei personale a ţarului. Proclamaţia 
emancipării a fost semnată de Alexandru pe 19 februarie 1861 şi citită în faţa ţăranilor de 
preoţii lor parohi. Nu era atât de radicală cum se aşteptase țărănimea. Proclamaţia le 
acorda moşierilor o marjă de manevră considerabilă în alegerea loturilor ce urmau să 
fie transferate ţărănimii şi în stabilirea răscumpărării care trebuia plătită de obşte în 
numele lor, în timp ce ţăranii se aşteptaseră ca tot pământul să le fie dat fără nici o 
plată””. În multe zone au avut loc rebeliuni, uneori în urma unor zvonuri că legea publicată 
nu era cea pe care intenţionase ţarul s-o semneze, ci o măsluire a unor nobili şi funcţionari 
ce au vrut să împiedice adevărata emancipare, mult aşteptata „Proclamaţie de Aur” prin 
care ţarul urma să-i elibereze pe ţărani şi să le dea toate pământurile. 

Cu toată dezamăgirea ţărănimii, emanciparea a constituit un punct de cotitură extrem 
de important. Maselor populare le fusese acordată în sfârşit o oarecare libertate, oricât 


* Potrivit clauzelor emancipării, ţăranii erau obligaţi să plătească taxe de răscumpărare pentru 
lotul de pământ ce le era transferat. Aceste sume, calculate de comisiile funciare ale micii nobi- 
limi, urmau să fie plătite într-o perioadă de 49 de ani statului, care despăgubea mica nobilime 
în 1861. Astfel, de fapt, iobagii îşi cumpărau libertatea achitând datoriile stăpânilor lor. Sumele 
pentru răscumpărare au devenit tot mai greu de colectat, nu în ultimul rând pentru că țărănimea 
le-a considerat de la bun început nedrepte. Până la urmă, acestea au fost anulate în 1905. 

** În total, cam jumătate din terenul agricol al Rusiei europene a fost transferat din proprietatea 
micii nobilimi în cea comunală a ţărănimii, deşi proporţia exactă a depins în mare măsură de 
bunăvoința moşierului. 

de limitată ar fi fost aceasta în practică, iar unii sperau la o renaştere naţională. Unii 
scriitori comparau Proclamaţia cu convertirea Rusiei la creştinism în secolul al X-lea. 
Aceştia vorbeau despre necesitatea ca Tânăra Rusie să se elibereze de păcatele trecutului, 
ale cărui bogății fuseseră acumulate prin sudoarea şi sângele poporului, despre necesitatea 
ca moşierul şi ţăranul să treacă peste vechile lor neînţelegeri şi să se împace ca fii ai 
aceluiaşi neam. Căci, aşa cum scria Fiodor Dostoievski în 1861, „orice rus este mai 
întâi de toate rus”%. 

Pe lângă emanciparea iobagilor, înfrângerea din Războiul Crimeii a accelerat planurile 
ţarului de reformare a armatei. Tolstoi nu a fost singurul ofiţer care a prezentat propuneri 
de reformă în timpul Războiului Crimeii. Printr-un memorandum trimis ţarului în vara 
anului 1855, contele Fiodor Ridiger, comandantul Gărzilor şi Grenadierilor, a sprijinit 
multe dintre criticile lui Tolstoi la adresa corpului ofiţerilor. Punând iminenta înfrângere 
a Rusiei pe seama incompetenţei crase a celor care deţineau funcţii înalte de conducere 
şi a administraţiei armatei, Ridiger recomanda ca ofiţerii să fie instruiți mai curând în 
domeniul ştiinţei militare decât în parade şi treceri în revistă, iar cei talentaţi să aibă 
mai multă libertate de a-şi asuma responsabilităţi pe câmpul de luptă. La puţin timp 
după aceea, idei asemănătoare au fost lansate şi de alt membru de rang înalt al armatei, 
adjutantul general V.A. Glinka, care a criticat şi sistemul de aprovizionare al armatei. 
S-au făcut propuneri de construire a unor căi ferate, a căror lipsă, conform părerii 
tuturor, constituise o cauză principală a problemelor de aprovizionare a armatei în timpul 
Războiului Crimeii“. 

Ţarul a constituit o „Comisie pentru Îmbunătăţirea Sferei Militare” sub conducerea 
generalului Ridiger, însă apoi a început să ezite în privinţa implementării reformelor 
propuse de ea, pe care le aprecia în mod clar, deşi planurile unei reţele de căi ferate 
care să lege Moscova şi Sankt-Petersburgul de principalele centre agricole şi zonele de 
frontieră au fost aprobate de ţar încă din ianuarie 1857. Alexandru se temea de o posibilă 
reacţie a aristocrației într-un moment când avea nevoie de sprijinul acesteia pentru 
emanciparea iobagilor. EI l-a pus la conducerea Ministerului de Război pe un om bine- 
cunoscut pentru loialitatea şi incompetenţa lui militară, generalul Nikolai Suhozanet, ce 
a iniţiat o perioadă de reforme de mântuială, în special legi minore ce modificau aspectul 
uniformelor Gărzilor, dar şi două iniţiative care urmau să aibă mai multă importanţă: 
o revizuire a Regulamentului Penal Militar pentru reducerea numărului maxim de lovituri 
de bici ca pedeapsă corporală de la 6 000 la 1 500 (număr totuşi suficient pentru a omori 
orice soldat) ; şi măsuri pentru îmbunătăţirea educaţiei şi instrucției militare ale soldaţilor 
ţărani, ce erau aproape toţi analfabeți şi inapţi pentru un război modern, după cum 
dovedise în mod clar Războiul Crimeii. 

Unul dintre rezultatele acestor încercări de a îmbunătăţi educaţia armatei a fost 
înfiinţarea unui nou periodic, Voennii sbornik (Miscelaneu militar). Scopul său era să-i 
atragă pe ofiţeri şi pe soldaţi prin articole alerte despre ştiinţa şi problemele militare, 
povestiri, poezii şi articole despre societate scrise într-un spirit reformist liberal. Nesupus 
cenzurii militare, semăna, ca idee, cu Gazeta militară propusă de Tolstoi în 1854. Rubrica 
sa literară era editată de Nikolai Cernişevski, redactorul-şef al extrem de influentului 
jurnal democratic Contemporanul, în care fuseseră publicate şi lucrările lui Tolstoi. 
Cernişevski era autorul romanului Ce-i de făcut ? (1862) care a inspirat generaţii de revo- 
luţionari, inclusiv pe Lenin. Până în anii 1880, Voennii sbornik se vindea aproape la fel 

de bine ca şi Contemporanul, cu peste 5 000 de abonaţi, dovedind că ideile reformiste 
se bucurau de un public receptiv în armata rusă după Războiul Crimeii. 

Ideea de a înfiinţa Voennii sbornik îi aparținuse lui Dmitri Miliutin, principalul pro- 
motor al reformelor militare după Războiul Crimeii. Profesor la Academia Militară, 
unde preda de când fusese grav rănit în campania împotriva lui Şamil din Caucaz, în 
1838, Miliutin era un excelent analist militar care a tras foarte repede învăţăminte din 
înfrângerea din Crimeea : necesitatea de a reforma şi a moderniza armata pe modelul 
forţelor occidentale ce înfrânseseră fără drept de apel armata înapoiată a Rusiei alcătuită 
din iobagi. În scurt timp el a avut ocazia să aplice aceste învăţăminte în luptele purtate 
în continuare de ţar în Caucaz. 

În 1858 ţarul îl numise pe vechiul său confident, prinţul A.I. Bariatinski, namestnic 
al Caucazului, cu puteri excepţionale pentru a pune capăt războiului împotriva lui Şamil. 
Bariatinski era un adept al extinderii influenţei Rusiei în Caucaz şi Asia Centrală ca 
antidot al limitării influenţei sale în Europa după Războiul Crimeii. Alexandru a fost 
convins de argumentele lui. Chiar şi înainte de anunţarea Tratatului de la Paris, ţarul 
şi-a declarat intenţia de a intensifica lupta împotriva rebelilor musulmani din Caucaz. 
A dispus ca în cazul anumitor unităţi din Caucaz să nu se aplice demobilizarea generală, 
a mobilizat noi regimente şi a ordonat ca 10 000 de puşti Mini€ achiziţionate din străi- 
nătate să-i fie trimise lui Bariatinski, care până la sfârşitul anului 1857 deţinea controlul 
a peste o şesime din bugetul militar şi avea la dispoziţie 300 000 de militari. Bariatinski 
l-a cooptat pe Miliutin ca şef al statului-major pentru a introduce reformele militare pe 
care le considera necesare în Caucaz : dacă acestea aveau succes aici, acest lucru urma 
să vină în sprijinul argumentelor pentru reformarea întregii armate ruse. Inspirându-se 
din gândirea militară occidentală, precum şi din propunerile generalului Ridiger, Miliutin 
a recomandat reorganizarea lanţului de comandă pentru a-i creşte eficienţa, oferindu-le 
comandanților locali posibilitatea de a prelua în mai mare măsură iniţiativa şi mai mult 
control asupra resurselor pentru a lua măsuri în funcţie de ceea ce se întâmpla la faţa 
locului, idee bazată pe îmbunătăţirea generală a instrucției ofiţerilor“?. 

Sfârşitul Războiului Crimeii lăsase mişcarea lui Şamil complet demoralizată. Fără 
intervenţia puterilor occidentale şi fără prea mult ajutor real din partea otomanilor, 
mişcarea de gherilă a triburilor musulmane nu a mai fost în stare să-şi continue lupta 
împotriva ruşilor. Cecenii erau epuizați de război, care durase 40 de ani, şi delegaţii 
din întreaga Cecenie făceau apel la Şamil să încheie pace cu ruşii. Şamil voia să continue 
lupta. Însă nu a mai reuşit să ţină piept mult timp valului masiv de forţe militare desfă- 
şurate de Bariatinski şi în cele din urmă s-a predat ruşilor, pe 25 august 1959" 

Pe baza triumfului repurtat de armată în Caucaz şi la recomandarea făcută de Baria- 
tinski ţarului, în noiembrie 1861 Miliutin a fost numit ministru de Război. Odată ce fusese 
adoptată Proclamaţia emancipării, Alexandru a considerat că sosise în sfârşit timpul să 


*  Şamil a fost trimis la Sankt-Petersburg, unde a fost primit de ţar. Aici a fost tratat ca o cele- 
britate de publicul rus, care de mulţi ani auzea poveşti despre curajul şi îndrăzneala lui. Exilat 
la Kaluga, Şamil a suportat cu greu frigul. În 1868 a primit permisiunea să se mute la Kiev, 
unde clima era mai caldă şi unde i s-au oferit un conac şi o pensie, autorităţile ţinându-l sub 
o observaţie nu tocmai strictă. A primit în 1869 permisiunea să plece la Mecca, în pelerinaj, 
cu condiţia să-i lase în Rusia pe fiii săi mai mari, ca ostatici. După terminarea pelerinajului 
la Mecca, a murit la Medina, în 1871. Doi dintre fiii săi au devenit ofiţeri ai armatei ruse, în 
vreme ce alţi doi au luptat alături de turci împotriva ruşilor în 1877-1878. 

se finalizeze reformele militare. Pachetul legislativ prezentat de Miliutin ţarului pornea 
de la planurile sale mai vechi. Cel mai important proiect de lege (adoptat abia în 1874) 
a constat în introducerea recrutării universale, serviciul militar fiind declarat obligatoriu 
pentru toţi bărbaţii în vârstă de 20 de ani. Organizat după un sistem teritorial de districte 
militare pentru menţinerea unei armate permanente pe timp de pace, noul sistem rusesc 
era asemănător cu cel al armatelor moderne de recruți din alte state europene, deşi în 
Rusia ţaristă, unde finanţele publice erau inadecvate şi ierarhiile bazate pe clasă, religie 
şi etnie continuau să se facă simţite în aplicarea oricărei politici, principiul universal nu 
a fost niciodată aplicat pe deplin. Legislaţia lui Miliutin se axa în principal pe eficienţa 
militară, dar nici necesităţile umanitare nu au fost neglijate de reforma lui. Misiunea 
lui fundamentală a fost de a remodela cultura armatei astfel încât aceasta să-l considere 
pe soldatul ţăran cetăţean, nu iobag. Şcolile militare au fost modernizate, punându-se 
un accent mai mare pe predarea ştiinţei şi tehnologiei militare. Educaţia la nivel elemen- 
tar a ajuns să fie obligatorie pentru toţi recruţii, astfel încât armata a devenit un mijloc 
important de şcolarizare a ţărănimii. Sistemul judiciar militar a fost reformat şi pedeapsa 
corporală abolită, cel puţin în teorie, fiindcă în practică soldatul rus era în continuare 
supus unor pedepse fizice şi uneori chiar biciuit pentru încălcări 'relativ minore ale dis- 
ciplinei. Cultura iobăgiei din armată a continuat să fie resimţită de soldatul de rând până 
în 1917. 


Războiul Crimeii a întărit în Rusia vechile resentimente faţă de Europa. Persista 
sentimentul că Occidentul trădase atunci când se aliase cu turcii împotriva Rusiei. Era 
pentru prima dată în istorie când o alianţă europeană luptase într-un război major de 
partea unei puteri musulmane împotriva altui stat creştin. 

Nimeni nu avea resentimente mai mari faţă de Europa decât Dostoievski. În timpul 
Războiului Crimeii, el era soldat în fortăreaţa Semel din Asia Centrală după eliberarea 
sa dintr-un lagăr siberian, unde fusese deportat pentru că frecventa cercul liberal al lui 
Petraşevski, în 1849. În singurul poem pe care I-a publicat vreodată (motivul reieşind 
clar din valoarea poetică a textului „Despre evenimentele europene din 1854”), Dostoievski 
prezenta Războiul Crimeii drept „răstignirea Hristosului rus”. Dar, după cum îi avertiza 
pe cititorii occidentali ai poemului său, Rusia avea să se ridice şi, atunci, urma să se 
întoarcă spre est în misiunea sa providenţială de creştinare a lumii. 


Nedesluşită vă este predestinarea ei! 

Răsăritul - e al ei! Spre ea un milion de generaţii 

Îşi întind mâinile neobosite... 

Iar învierea vechiului Răsărit 

Prin Rusia (după cum a poruncit Dumnezeu) nu este departe“. 


După ce a fost înfrântă de Occident, Rusia s-a orientat spre Asia în planurile sale 
imperiale. Pentru Bariatinski şi ministrul de Război, înfrângerea lui Şamil în Caucaz 
urma să servească drept rampă de lansare pentru cucerirea de către Rusia a hanatelor 
independente din Asia Centrală. Gorceakov şi ministrul de Externe nu erau atât de siguri, 
temându-se că o politică expansionistă le-ar fi periclitat încercările de îmbunătăţire a 

relaţiilor cu britanicii şi francezii. Prins între cele două politici contrare, în 1856-1857, 
ţarul a înclinat spre opinia că destinul Rusiei se afla în Asia şi că doar Marea Britanie 
stătea în calea împlinirii acestuia. Profund influenţat de climatul de suspiciune reciprocă 
între Rusia şi Marea Britanie după Războiul Crimeii, era un punct de vedere care avea 
să definească politica Rusiei în Marele Joc, rivalitatea sa imperială cu Marea Britanie 
pentru supremație în Asia Centrală. 

Ţarul era îngrijorat de extinderea prezenţei britanicilor în Persia după victoria lor în 
Războiul Anglo-Persan din 1856-1857. În baza Tratatului de la Paris din martie 1857, 
persanii s-au retras din Herât, oraşul din nord-vestul Afganistanului pe care îl ocupaseră 
cu sprijin rusesc în 1852 şi 1856. Din corespondenţa sa cu Bariatinski, reieşea clar 
temerea lui Alexandru că britanicii se vor folosi de influenţa lor la Teheran pentru a se 
instala pe țărmurile sudice ale Mării Caspice. El împărtăşea previziunea sumbră a lui 
Bariatinski că „apariţia drapelului britanic în Marea Caspică ar fi o lovitură mortală 
dată nu numai trecerii noastre în Răsărit, nu numai negoţului nostru exterior, ci şi 
neatârnării politice a Imperiului [Rus)”. 

Alexandru i-a cerut lui Suhozanet un raport, „Despre posibilitatea unei confruntări 
armate între Rusia şi Anglia în Asia Centrală”. Deşi raportul respingea ideea unei ame- 
ninţări din partea Marii Britanii, ţarul continua să se teamă că britanicii şi-ar putea 
mobiliza armata indiană pentru a cuceri Asia Centrală şi a-i alunga pe ruşi din Caucaz. 
În primăvara anului 1857, pe coasta cercheză fuseseră surprinse vaporul britanic Kangaroo 
şi numeroase vase mai mici ce transportau echipament militar pentru forţele lui Şamil. 
Rusia nu mai avea o flotă a Mării Negre pentru a bloca un asemenea amestec al 
britanicilor în problemele sale interne. Alexandru a cerut guvernului britanic „lămuriri 
categorice”, dar nu a primit nici una. „Infamia de nedescris”, după cum a numit el 
afacerea Kangaroo, l-a convins pe ţar că Rusia nu era în siguranţă în faţa unei ameninţări 
din partea britanicilor atât timp cât Caucazul rămânea necucerit, iar Asia Centrală în 
afara controlului său politic. 

Pe tot parcursul Războiului Crimeii ruşii avuseseră în vedere diferite idei legate de 
un atac prin Asia Centrală înspre Kandahar şi India, în special ca mod de a deturna 
trupele britanice din Crimeea. Deşi toate aceste planuri au fost respinse pe motiv că 
erau neaplicabile, numeroase zvonuri privind o invazie rusă circulau şi erau crezute în 
India, unde broşuri incendiare îi îndemnau pe musulmani şi pe hinduşi să profite de 
epuizarea britanicilor în Crimeea şi să se ridice împotriva stăpânirii acestora. Izbucnirea 
Răscoalei Şipailor la începutul verii din 1857 l-a determinat pe ţar să-şi revizuiască 
planurile din Asia Centrală. Flota militară britanică putea ameninţa coastele Rusiei din 
Marea Baltică, Oceanul Indian şi Marea Neagră, care erau acum lipsite de apărare ca 
urmare a demilitarizării impuse Rusiei prin Tratatul de la Paris. Singurul loc în care 
ruşii s-ar fi putut preface că ar constitui o contraameninţare era India. Britanicii mani- 
festau o sensibilitate deosebită faţă de orice ameninţare la adresa imperiului lor indian, 
în special din cauza fragilului sistem fiscal de aici, din motive politice neîndrăznind să 
mărească taxele. Puţini strategi ruşi credeau că o campanie împotriva Indiei ar putea 
avea loc în realitate, dar exploatarea nervozităţii britanicilor era o tactică bună. 

În toamna anului 1857, ţarul i-a cerut unui tânăr ataşat militar strălucit, Nikolai 
Ignatiev, să redacteze un memorandum strategic despre Asia Centrală. Alexandru îl 
remarcase pe Ignatiev după ce acesta reprezentase Rusia la Congresul de la Paris pentru 
a discuta chestiunea graniţei disputate cu Moldova. Analizând posibilitatea unui nou 

război împotriva Marii Britanii, Ignatiev susţinea că singurul loc în care Rusia ar fi avut 
şanse de a obţine o victorie era Asia. Puterea Rusiei în Asia Centrală era „cel mai bun 
zălog al păcii”, astfel, Rusia ar fi trebuit să exploateze criza indiană pentru a-şi întări 
poziţia în detrimentul Marii Britanii în „ţările care despart Rusia de posesiunile brita- 
nice”. Ignatiev a propus trimiterea unor expediţii pentru explorarea şi cartografierea 
stepei „nedescoperite” din Asia Centrală, în beneficiul Rusiei din punctul de vedere al 
comerţului şi al informaţiilor militare. Dezvoltând legături comerciale şi diplomatice cu 
hanatele Kokand, Buhara şi Hiva, Rusia le putea transforma în state-tampon în calea 
expansiunii britanice. Aprobându-i planul, ţarul a trimis o misiune de explorare la Hiva 
şi Buhara sub conducerea lui Ignatiev, care a încheiat tratate economice cu cele două 
hanate în vara anului 1858. Oficial misiunea fusese trimisă de Ministerul de Externe, 
dar neoficial aceasta lucra şi pentru Ministerul de Război, culegând „informaţii militare 
generale”, topografice şi statistice cu privire la diferite căi de acces spre Asia Centrală. 
Încă de la lansarea iniţiativei ruşilor a existat o politică mai îndrăzneață, încurajată de 
adepţii lui Bariatinski din Ministerul de Război, ca în hanate să se instituie protectorate 
şi baze militare pentru cucerirea Turkestanului şi a stepei central-asiatice până la graniţa 
cu Afganistanul“. 

Înaintarea ruşilor în Asia Centrală a avut loc sub conducerea a doi veterani ai 
Războiului Crimeii. Unul era Mihail Cerneaev, care, în 1853, luptase împotriva turcilor 
pe Dunăre şi se remarcase prin curajul său la Inkerman şi Sevastopol, apoi fusese 
transferat să-i apere pe coloniştii ruşi de raidurile triburilor central-asiatice din stepele 
aflate la sud de Orenburg. Din 1858, Cerneaev a început să lanseze şi el raiduri până 
în mijlocul Turkestanului, distrugând aşezări kirghize şi ale altor triburi ostile şi sprijinind 
totodată rebeliuni împotriva hanatelor Hiva şi Kokand, iscate de triburi din Asia Centrală 
care doreau să-şi declare loialitatea faţă de Rusia. Iniţiativele militare ale lui Cerneaev, 
susţinute tacit, dar nu aprobate oficial de Ministerul de Război, au dus în secret la 
anexarea Turkestanului. În 1864, Cerneaev a traversat stepele Turkestanului în fruntea 
a o mie de soldaţi şi a ocupat fortăreaţa Cimkent. După ce i s-a alăturat o a doua coloană 
rusă venită de la Semel, a cucerit Taşkentul, aflat spre sud, la 130 de kilometri, impunând 
efectiv autoritatea rusă asupra acestui centru vital al comerţului cu bumbac în Asia 
Centrală. Cerneaev a fost decorat cu Crucea Sfântului Gheorghe şi în 1856 a fost numit 
guvernator militar al Turkestanului. În urma protestelor diplomatice ale britanicilor, care 
se temeau că trupele ruseşti şi-ar putea continua înaintarea de la Taşkent spre India, 
guvernul rus a negat că ar avea vreo responsabilitate în invazia lui Cerneaev. În 1866 
generalul a fost constrâns să iasă la pensie. Dar, neoficial, a fost întâmpinat în Rusia ca 
un erou. Presa naționalistă l-a declarat un „Ermak al secolului al XIX-lea”* 

În acelaşi timp, a avut loc cucerirea stepei central-asiatice de către generalul Kaufman, 
şi el veteran al Războiului Crimeii, care se aflase în fruntea geniştilor în timpul asedierii 
Karsului înainte de a deveni şeful geniştilor lui Miliutin la Ministerul de Război. Kaufman 
l-a înlocuit pe Cerneaev în funcţia de guvernator militar al Turkestanului. În 1868 a 
încheiat cucerirea Samarkandului şi a Buharei. Peste cinci ani şi Hiva a căzut în mâinile 
ruşilor, urmând Kokandul în 1876. Lăsate în seama hanilor lor în privinţa administraţiei 


. Ermak Timofeevici, atamanul cazac din secolul al XVI-lea şi eroul popular care a început 
explorarea și cucerirea militară ale Siberiei. 

interne, dar supuse controlului ruşilor în relaţiile lor externe, Buhara şi Hiva au devenit 
practic protectorate după modelul statelor princiare ale Indiei Britanice. 

Cerneaev şi Ignatiev au devenit personalităţi marcante ale mişcării panslaviste din 
anii 1860 şi 1870. Pe lângă orientarea Rusiei spre est, panslavismul a constituit cealaltă 
reacţie importantă a ruşilor la înfrângerea din Războiul Crimeii, resentimentele lor faţă 
de Europa ducând la o explozie de sentimente naţionaliste. Cum cenzura a fost redusă 
datorită reformelor liberale ale noului ţar, un nou val de publicaţii panslaviste criticau 
vehement politica externă a Rusiei de dinainte de Războiul Crimeii. Ele atacau, în 
special, politicile legitimiste ale ţarului Nicolae I pentru că îi sacrificase pe creştinii din 
Balcani lăsându-i sub stăpânire musulmană în interesul Concertului European. „De 
dragul armoniei Europei”, scria Pogodin în primul număr al ziarului panslavist Parus, 
din ianuarie 1859, „zece milioane de slavi sunt nevoiţi să geamă, să sufere şi să se chi- 
nuie sub jugul celei mai sălbatice tiranii, al celui mai neînfrânat fanatism şi al celei mai 
înverşunate ignoranţe”“5. Odată ce Gorceakov a renunţat la aceste principii legitimiste, 
panslaviştii au adresat din nou apeluri guvernului să sprijine eliberarea slavilor din 
Balcani de sub stăpânirea turcă. Unii au mers chiar mai departe, susţinând că Rusia ar 
trebui să se protejeze de Occidentul ostil unindu-i pe toţi slavii din Europa sub conducerea 
ei — idee enunțată prima oară de Pogodin în timpul Războiului Crimeii şi repetată cu şi 
mai mare insistenţă în scrierile sale ulterioare. 

Pe măsură ce influenţa exercitată de ideile panslaviste în cercurile intelectuale şi 
guvernamentale din Rusia creştea, au apărut tot mai multe organizaţii filantropice pentru 
a promova cauza panslavistă trimiţându-le bani slavilor din Balcani pentru şcoli şi biserici 
ori aducând tineri la studii în Rusia. La Moscova a fost înfiinţat în 1858 Comitetul Slav 
de Binefacere, filiale ale acestuia fiind deschise apoi, în anii 1860, la Sankt-Petersburg 
şi Kiev. Finanţat de binefăcători privaţi şi de Ministerul Educaţiei, acesta reunea 
funcţionari şi militari (mulţi dintre aceştia veterani ai Războiului Crimeii care luptaseră 
în Balcani), cadre universitare şi scriitori (printre care Dostoievski şi Tiutcev, amândoi 
făcând parte din Comitetul de la Sankt-Petersburg). 

În primii ani postbelici, panslaviştii aveau grijă să nu îşi exprime în public ideile mai 
radicale despre unificarea politică slavă şi nici să critice prea aspru politica externă a 
guvernului (opiniile exprimate de Pogodin duseseră la interzicerea ziarului Parus). Dar 
la începutul anilor 1860, când Ignatiev s-a remarcat ca susţinător al cauzei panslaviste 
şi personalitate importantă în guvern, ei au devenit mai vocali. Influenţa tot mai mare 
exercitată de Ignatiev în problemele de politică externă se datora în bună măsură reuşitei 
negocierilor pentru Tratatul Sino-Rus de la Beijing, din noiembrie 1860, prin care Rusiei 
primea regiunile de pe Amur şi Ussuri, precum şi Vladivostokul din Extremul Orient. 
În 1861 Ignatiev a devenit director al Departamentului Asiatic din cadrul Ministerului 
de Externe, biroul responsabil cu politica Rusiei în Balcani. Trei ani mai târziu a fost 
numit emisarul ţarului la Constantinopol - post pe care l-a deţinut până la Războiul 
Ruso-Turc din 1877-1878. În toţi aceşti ani Ignatiev a făcut presiuni pentru o soluţionare 
militară a Chestiunii Orientale în Balcani : rebeliuni finanţate de ruşi ale slavilor împo- 
triva stăpânirii turceşti şi intervenţia armatei ţariste, care să ducă la eliberarea slavilor 
şi crearea unei Uniuni Slave sub conducerea Rusiei. 

Ambiţiile panslaviste în privinţa Balcanilor s-au axat la început pe Serbia, unde rein- 
stalarea pe tron a europenizatului, dar autocratului cneaz Mihail în 1860 era considerată 
un triumf al influenţei Rusiei şi încă o înfrângere pentru austrieci. Gorceakov sprijinea 

mişcarea sârbă de eliberare de sub stăpânirea turcească, temându-se că altfel, dacă îşi 
dobândeau singuri independenţa, sârbii ar fi ajuns sub influenţa austriecilor ori a Occi- 
dentului. Scriindu-i consulului rus de la Bucureşti, ministrul de Externe sublinia că „poli- 
tica noastră în Răsărit urmăreşte în principal să întărească material şi moral Serbia, 
precum şi să i se dea şansa de a se afla în fruntea mişcării din Balcani”. Ignatiev a mers 
şi mai departe, susţinând o soluţionare imediată a Chestiunii Orientale prin mijloace 
militare. Îmbrăţişând o propunere a lui Mihailo, a îndemnat guvernul rus să-i sprijine 
pe sârbi într-un război împotriva turcilor şi să-i ajute să formeze o confederație cu 
bulgarii, la care puteau fi adăugate Bosnia, Herţegovina şi Muntenegru. 

Sub presiunea panslaviştilor, Ministerul rus de Externe a mărit sprijinul acordat 
mişcării sârbe. După un bombardament al turcilor asupra Belgradului în 1862, ruşii au 
convocat la Kanlidze, lângă Constantinopol, o conferinţă specială a semnatarilor Trata- 
tului de la Paris şi au reuşit în cele din urmă să obţină retragerea ultimelor garnizoane 
turceşti din Serbia, în 1867. A fost prima lor victorie diplomatică majoră după Războiul 
Crimeii. Încurajaţi de succesul înregistrat, ruşii au sprijinit încercarea sârbilor de a crea 
o Ligă Balcanică. Serbia a format o alianţă militară cu Muntenegru şi Grecia, a făcut 
un pact de prietenie cu conducerea României şi a stabilit relaţii mai strânse cu naţionalişti 
croaţi şi bulgari. Ruşii au subvenţionat armata sârbă, deşi o misiune trimisă în inspecţie 
de Miliutin a găsit-o într-o stare cronică. Apoi, în toamna anului 1867, cneazul Mihail 
nu a mai vrut să se implice într-un război împotriva turcilor, determinând Rusia să-şi 
suspende subvenţiile de război. Asasinarea lui Mihail în luna iulie a confirmat încetarea 
cooperării ruso-sârbe şi colapsul Ligii Balcanice“f. 

Următorii şapte ani au fost o perioadă de calm relativ în Balcani. Monarhiile impe- 
riale Rusia, Austro-Ungaria şi Germania (Alianţa celor Trei Împărați din 1873) au garan- 
tat menţinerea statu-quoului în Balcani. În aceşti ani politica oficială a Rusiei s-a bazat 
pe un angajament ferm faţă de raportul echilibrat de forţe în Europa, iar în acest temei 
Gorceakov, în cadrul unei conferinţe a puterilor europene desfăşurate la Londra în 1871, 
a obţinut o victorie diplomatică majoră prin anularea clauzelor Tratatului de la Paris 
privind Marea Neagră. Însă neoficial Rusia şi-a menţinut politica de încurajare a miş- 
cărilor panslaviste din Balcani - politică pe care o coordona Ignatiev de la Ambasada 
Rusiei la Constantinopol, prin consulatele acesteia din capitalele balcanice. În memoriile 
sale, scrise în anii 1900, spre sfârşitul lungii sale vieţi, Ignatiev explica faptul că în anii 
1860 şi 1870 scopul său în Balcani îl constituiseră distrugerea Tratatului de la Paris, 
redobândirea sudului Basarabiei şi controlul asupra strâmtorilor Bosfor şi Dardanele, 
fie direct, prin cucerire militară, fie indirect, printr-un tratat cu o Turcie dependentă, 
de felul celui de care se bucurase Rusia înainte de Războiul Crimeii. „Toate sârguinţele 
mele în Turcia şi printre slavi”, scria el, „au fost determinate de... părerea că numai 
Rusia putea fi stăpână în Balcani şi în Marea Neagră... Expansiunea Austro-Ungariei ar 
fi oprită şi popoarele balcanice, mai ales slavii, şi-ar îndrepta privirile doar spre Rusia 
şi şi-ar lega viitorul de ea”% 

În primăvara anului 1875, răscoalele creştinilor împotriva stăpânirii turceşti din 
Herţegovina s-au extins spre nord, în Bosnia, apoi în Muntenegru şi Bulgaria. Răscoalele 
fuseseră provocate de o creştere abruptă a birurilor aplicate de guvernul turc ţăranilor 
creştini după ce compromiterea recoltelor lăsaseră Poarta în criză financiară. Dar în 
scurt timp revoltele au căpătat un caracter de război religios. Liderii acestora şi-au 
îndreptat privirile spre Serbia şi Rusia pentru a primi sprijin. Încurajaţi de Ignatiev, 

naţionaliştii sârbi de la Belgrad au solicitat guvernului să trimită trupe pentru a-i apăra 
pe slavi de turci şi a-i uni într-o Serbie Mare. 

În Bulgaria, răsculații erau prost înarmaţi şi organizaţi, dar îi urau cu patimă pe 
turci. În primăvara anului 1876, răscoala a degenerat în masacre împotriva populaţiei 
musulmane, care crescuse foarte mult din timpul Războiului Crimeii prin imigrarea a 
aproape jumătate de milion de tătari crimeeni şi cerchezi ce au fugit de ruşi în Bulgaria. 
Tensiunile cu creştinii s-au intensificat când nou-sosiţii s-au întors la un mod de viaţă 
seminomad, năvălind asupra aşezărilor creştine şi furând vite, aşa cum nu li se mai 
întâmplase niciodată ţăranilor din zonă. Nedispunând de suficiente trupe regulate pentru 
a-i reprima pe bulgari, autorităţile otomane au folosit başbuzuci, trupe neregulate 
provenind mai ales din rândul populaţiei musulmane locale, care şi-au suprimat brutal 
vecinii creştini, masacrând în cursul acestor acţiuni în jur de 12 000 de oameni. În satul 
de munte Batak, unde o mie de creştini se refugiaseră într-o biserică, başbuzucii au dat 
foc clădirii, lăsându-i să ardă pe toţi cu excepţia unei bătrâne, singurul martor ocular 
care a supravieţuit“. 

Vestea atrocităților din Bulgaria s-a răspândit în întreaga lume. Potrivit presei brita- 
nice, „zeci de mii” de săteni creştini lipsiţi de apărare fuseseră masacrați de „musulmani 
fanatici”. Atitudinea britanicilor faţă de Turcia s-a schimbat dramatic. Vechea politică 
de promovare a reformelor Tanzimatului din convingerea că turcii erau dispuşi să înveţe 
din guvernanţa liberală britanică a fost pusă serios la îndoială şi pentru mulţi creştini 
complet subminată de masacrele din Bulgaria. Gladstone, liderul opoziţiei liberale, ale 
cărui opinii în privinţa politicii externe erau strâns legate de principiile morale anglicane 
ale Bisericii înalte de care aparţinea, s-a plasat în fruntea unei campanii populare în 
favoarea unei intervenţii britanice pentru a-i proteja pe creştinii din Balcani împotriva vio- 
lenţei turcilor. Gladstone susţinuse Războiul Crimeii cu o oarecare reţinere. Din motive 
religioase, era împotriva prezenţei turcilor în Europa şi dorise de mult timp să folosească 
influenţa britanică pentru a asigura o autonomie mai mare creştinilor din Imperiul Oto- 
man. În 1856 chiar avansase ideea unui nou imperiu grec în Balcani pentru protejarea 
creştinilor, nu numai de musulmanii din Turcia, ci şi de ruşi şi de papă”. 

Cea mai puternică reacţie la atrocitățile din Bulgaria s-a înregistrat în Rusia. Compa- 
siunea faţă de bulgari a cuprins întreaga societate educată într-un val de sentimente patrio- 
tice, amplificate de o dorinţă naţională de răzbunare împotriva turcilor după Războiul 
Crimeii. Din toate părţile se auzeau îndemnuri de a interveni pentru protejarea bulgarilor : 
din partea slavofililor ca Dostoievski, care vedea în războiul de eliberare a slavilor din 
Balcani împlinirea menirii istorice a Rusiei de a-i uni pe ortodocşi ; şi din partea unor 
occidentalizaţi ca Turgheniev, care considera că era datoria lumii liberale să elibereze 
Bulgaria înrobită. Panslaviştii aveau acum o ocazie unică de a-şi împlini visele. 

Oficial, guvernul rus a condamnat răscoalele creştinilor din Balcani. Era în defensivă, 
după ce fusese acuzat de unele guverne occidentale că instigase răscoalele. Dar opinia 
panslavistă, în special ziarul Russkii mir (Lumea rusă), al cărui proprietar şi redactor-şef 
era Cerneaev, fostul guvernator militar al Turkestanului, a sprijinit cauza creştinilor din 
Balcani şi a făcut apel şi la guvern s-o susţină. „Rosteşte doar o vorbă, Rusie”, prezicea 
Russkii mir, „şi nu numai toţi Balcanii... ci şi toate popoarele slave... se vor ridica la 
arme împotriva asupritorilor lor. În alianţă cu cele 25 de milioane de confraţi ai săi, 
Rusia va băga spaima în toată Europă Apuseană”. Totul depindea de acţiunile Serbiei, 

„Piemontul Balcanilor”, după cum o numea Cerneaev. Ţarul şi Gorceakov i-au avertizat 
pe liderii sârbi să nu intervină în răscoale, deşi, în particular, empatizau cu cauza pan- 
slaviştilor („Faceţi ce vreţi, dar noi să nu ştim nimic oficial”, i-a spus baronul Jomini, 
aflat interimar în fruntea Ministerului rus de Externe, unui membru al Comitetului de 
la Sankt-Petersburg). Încurajaţi de Ignatiev şi de consulul rus la Belgrad, ca şi de sosirea 
lui Cerneaev, în aprilie, ca voluntar în sprijinul cauzei slave, liderii sârbi au declarat 
război Turciei în iunie 1876%. 

Sârbii contau pe intervenţia militară a Rusiei. Cerneaev răspundea de principala lor 
armată. Promisiunile lui Ignatiev îi făcuseră să creadă că se va repeta Războiului Balcanic 
din 1853-1854, când Nicolae I îşi trimisese armata în Principatele Române, sperând - 
dar fiind dezamăgit ulterior - că astfel va încuraja un război de eliberare a slavilor. 
Opinia publică din Rusia era tot mai belicoasă. Presa naționalistă făcea apel la armată 
să-i apere pe creştini de turci. Unele grupuri panslaviste au trimis voluntari să lupte în 
numele lor - şi aproximativ cinci mii au ajuns în Serbia”. S-au organizat colecte pentru 
a le trimite bani slavilor. Sentimentele panslaviste au cuprins întreaga societate. Oamenii 
vorbeau despre război ca despre o cruciadă - un război împotriva turcilor asemenea 
celui din 1854. 

Până în toamna anului 1876, febra războiului cuprinsese şi curtea şi cercurile guver- 
namentale ruse. Armata lui Cerneaev era în pragul înfrângerii. Răspunzând rugăminţilor 
sale disperate de a i se trimite ajutor, ţarul a transmis un ultimatum Porții şi şi-a mobilizat 
trupele. A fost suficient pentru a-i forţa pe turci să înceteze ostilitățile împotriva sârbilor, 
care, în consecinţă, au făcut pace cu aceştia. Abandonându-i pe sârbi, ruşii s-au orientat 
spre bulgari pentru a le acorda sprijin şi a cere autonomie pentru aceştia, ceea ce turcii nu 
au acceptat. Asigurându-şi neutralitatea Austriei prin promisiunea că aceasta va obţine 
teritorii în Bosnia şi Herţegovina, în aprilie 1877 Rusia a declarat din nou război Turciei. 

Încă de la început, ofensiva din Balcani a dobândit un caracter de război religios. 
Amintea extraordinar de mult de faza ruso-turcă iniţială a Războiului Crimeii. Atunci 
când trupele ruseşti au trecut Dunărea sub comanda marelui duce Nikolai, li s-au alăturat 
trupele neregulate de slavi, bulgari şi sârbi, unii cerând bani pentru a lupta, însă majori- 
tatea luptând pentru cauza lor naţională împotriva turcilor. Acesta era genul de război pe 
care Nicolae şi-l dorise în 1853-1854, când trupele sale trecuseră Dunărea. Încurajat de 
revolta slavilor, Alexandru s-a gândit să meargă şi mai departe, să cucerească Constan- 
tinopolul şi să impună o soluţie rusă în privinţa Balcanilor. Era îndemnat să facă asta 
nu numai de presa panslavistă, ci şi de propriul frate, marele duce Nikolai, care îi scria 
în ianuarie 1878, după ce armatele sale cuceriseră oraşul Adrianopol, aflat nu departe 
de Constantinopol : „Trebuie să ne ducem în centru, la Țarigrad, iar acolo să împlinim 
cauza sfântă pe care ţi-ai asumat-o”. Speranţele panslaviştilor erau la apogeu. „Constan- 
tinopolul trebuie să fie al nostru”, scria Dostoievski, care vedea în cucerirea oraşului 
de către armatele ruse însăşi rezolvarea Chestiunii Orientale de către Dumnezeu însuşi 
şi împlinirea destinului Rusiei de a elibera creştinătatea ortodoxă. 


Nu numai portul superb, nu numai Calea spre mări şi oceane leagă Rusia atât de strâns de 


să rezolvarea... acestei probleme cruciale, nici măcar unirea şi renaşterea slavilor... Misiunea 
noastră e mai profundă, infinit mai profundă. Noi, Rusia, suntem într-adevăr necesari şi 


* Inclusiv personajul Vronski la finalul romanului lui Tolstoi Anna Karenina. 

inevitabili şi pentru creştinismul răsăritean, şi pentru întregul destin al viitorului ortodoxiei 
pe pământ, pentru unificarea ei. Aşa au înţeles întotdeauna lucrurile şi poporul, şi suveranii 
săi... Într-un cuvânt, această teribilă problemă orientală mai că nu este întregul nostru 
destin în viitor. În ea se concentrează parcă toate misiunile noastre şi, în primul rând, unica 
noastră ieşire în plenitudinea istoriei.s. 


Alarmaţi de înaintarea trupelor ruseşti spre Adrianopol, britanicii au ordonat flotei 
lor din Marea Mediterană să intre în Dardanele şi au stabilit în parlament să strângă 
şase milioane de lire sterline în scopuri militare. Era o repetare a măsurilor care duseseră 
la Războiul Crimeii. Sub presiunea britanicilor, ruşii au acceptat armistițiul cu otomanii, 
dar au continuat să se îndrepte spre Constantinopol, oprindu-se numai în urma amenin- 
ţărilor din partea flotei militare regale la San Stefano, un sat aflat chiar la periferia 
capitalei turce, unde, la 3 martie, au semnat un tratat cu turcii. Prin Tratatul de la San 
Stefano Poarta recunoştea independenţa României, Serbiei şi Muntenegrului, precum şi 
autonomia unui stat bulgar mare (Care să includă Macedonia şi o parte a Rumeliei). În 
schimbul unui teritoriu îngust aflat la sud de Dunăre, România a cedat înapoi Rusiei 
sudul Basarabiei, luat de la ruşi prin Tratatul de la Paris. Odată cu reinstituirea statutului 
său la Marea Neagră din urmă cu şapte ani, Rusia reuşise să recupereze toate pierderile 
pe care le suferise după Războiul Crimeii. 

Tratatul de la San Stefano i s-a datorat mai ales lui Ignatiev. Era împlinirea celor mai 
multe dintre visurilor sale panslaviste. Dar era complet inacceptabil pentru puterile 
occidentale, care nu intraseră în război în 1854 pentru a-i împiedica pe ruşi să-i intimi- 
deze pe turci numai ca să le îngăduie să facă acelaşi lucru după 24 de ani. În Marea 
Britanie, vechile sentimente belicoase împotriva Rusiei erau exprimate prin „jingoism”, 
o nouă atitudine agresivă a politicii externe rezumată de cântecul atunci la modă prin 
cârciumi şi şantane : 


Nu vrem să luptăm, dar jurăm pe Jingo că, dacă o facem, 

Avem navele, avem soldaţii, avem şi banii, 

Ne-am mai luptat cu Ursul, iar fiindcă suntem britanici get-beget, 
Ruşii nu vor pune mâna pe Constantinopol. 


Temându-se de o intervenţie a britanicilor şi de o posibilă repetare a Războiului 
Crimeii, ţarul i-a ordonat marelui duce să-şi retragă trupele pe Dunăre. Pe drum, acestea 
au lansat atacuri de răzbunare împotriva musulmanilor din Bulgaria la care au participat 
şi voluntari creştini ce uneori chiar le-au instigat : la sfârşitul Războiului Ruso-Turc mai 
multe sute de mii de musulmani au fugit din Bulgaria în Imperiul Otoman. 

Decise să stopeze extinderea autorităţii ruse în Balcani, marile puteri s-au reunit în 
cadrul Congresului de la Berlin pentru revizuirea Tratatului de la San Stefano. Principala 
obiecţie a britanicilor şi francezilor viza crearea unei Bulgarii mari, pe care o considerau 
un cal troian rusesc ce ameninţa Imperiul Otoman în Europa. Având acces direct la 
Marea Egee prin Macedonia, acest stat bulgar extins putea fi folosit uşor de ruşi pentru 
a ataca strâmtorile Bosfor şi Dardanele. Britanicii i-au forţat pe ruşi să accepte împărţirea 
Bulgariei, repunând Macedonia şi Rumelia sub controlul direct al otomanilor. Cu o săp- 
tămână înaintea Congresului de la Berlin, Benjamin Disraeli, prim-ministrul britanic, a 
încheiat un acord secret cu otomanii împotriva Rusiei, în temeiul căruia Turcia trecea 

temporar Marii Britanii drepturile asupra insulei strategice Cipru, unde putea aduce 
trupe din India. Dezvăluirea acestei alianţe, alături de amenințările cu războiul ale lui 
Disraeli, i-a forţat pe ruşi să-i accepte cererile. 

Congresul de la Berlin a spulberat speranţele panslaviste ale Rusiei. Ignatiev a fost 
demis din funcţia de emisar al ţarului la Constantinopol şi s-a pensionat. Întors la Londra 
şi primit ca un erou, Disraeli a declarat că a adus de la Berlin o „pace cu onoare”. El 
a afirmat în Camera Comunelor că Tratatul de la Berlin şi acordul privind Ciprul vor 
proteja Marea Britanie şi rutele sale spre India de o agresiune rusă mulţi ani de atunci 
încolo. Dar tensiunile din Balcani aveau să persiste. În multe privinţe, lăsând nerezolvate 
atât de multe dispute privind frontierele, congresul a pus bazele viitoarelor Războaie 
Balcanice şi ale Primului Război Mondial. În principal, problema fundamentală, Ches- 
tiunea Orientală, „bolnavul Europei”, Turcia, a rămas netratată. După cum a recunoscut 
ministrul britanic de Externe, marchizul de Salisbury, după întoarcerea de la Berlin : 
„Vom stabili iarăşi un soi de stăpânire turcească şubredă în partea de miazăzi a Balcanilor. 
Dar nu este decât o păsuire. Nu mai are vlagă”*?. 


La Ierusalim, unde începuseră toate aceste conflicte internaţionale, sfârşitul Războiu- 
lui Crimeii a fost proclamat pe 14 aprilie 1856. Salve de tun de la Castel au semnalat 
că paşa fusese informat despre pace, iar trupele sale s-au adunat în piaţa din faţa Porții 
Jaffei, pentru a rosti, în frunte cu un imam, rugăciuni de mulţumire. Era aceeaşi piaţă 
de unde în septembrie 1853 fuseseră îndemnați să plece la luptă, pentru sultanul lor, 
împotriva Rusieis?. Istoria îşi încheiase un ciclu la Ierusalim. 

Peste 12 zile, pe 26 aprilie, vechile rivalități religioase au reizbucnit. În timpul 
ceremoniei Luminii Sfinte din Biserica Sfântului Mormânt s-au iscat încăierări între 
greci şi armeni. Cu mai multe zile înainte de ceremonia sacră, grupuri rivale de pelerini 
aduseseră pe furiş diverse arme în biserică şi le ascunseseră aici. Altora li s-au aruncat 
cuțite şi ţepuşe din fier printr-o fereastră aflată lângă acoperişul mănăstirii Sfântul 
Nicolae. Nu era clar cum începuse bătaia, relata trei zile mai târziu consulul britanic 
Finn, care asistase la evenimente, dar „în timpul conflictului s-au aruncat lucruri şi în 
sus, spre galerii, dărâmând şiruri de lămpi şi sfârtecând picturi bisericeşti înfăţişând 
cele mai sacre personaje ale credinţei — cioburile şi untdelemnul curgându-le pe cap -, 
iar candele din argint agăţate de lanţuri din argint au fost doborâte şi, de atunci, s-au 
făcut nevăzute”. Paşa şi-a părăsit locul din galerie şi a ordonat gărzilor să-i despartă pe 
bătăuşi. Dar a fost grav rănit de o lovitură la cap şi a trebuit să fie evacuat de acolo pe 
umerii soldaţilor săi - mulţimea din biserică fiind prea compactă pentru a se putea trece 
altfel —, iar între timp a fost bătut şi secretarul său. În cele din urmă, un escadron de 
soldaţi ai paşei i-a încercuit pe scandalagii, îngrijitorii bisericii au făcut curăţenie, iar 
ceremonia Sfintei Lumini s-a desfăşurat ca de obicei, călugării stând de veghe lângă 
mormântul lui Hristos, congregația a intonat „Doamne, miluieşte”, până a apărut 
patriarhul purtând lumânări aprinse şi, în timp ce se trăgeau clopotele bisericii, pelerinii 
se înghesuiau spre el să-şi aprindă lumânările de la flăcările miraculoase“. 


Epilog 


Războiul Crimeii în mituri 


şi în amintiri 


Încheierea Războiului Crimeii a fost marcată în Marea Britanie prin festivități modeste. 
Domnea o dezamăgire generală că pacea survenise înainte ca trupele să înregistreze o victorie 
pe măsura celei a francezilor la Sevastopol şi că nu reuşiseră să poarte un război mai amplu 
împotriva Rusiei. Acest sentiment de eşec era însoţit şi de acela de indignare şi ruşine naţională 
pentru gafele guvernului şi ale autorităţilor militare. „Recunosc că pacea aceasta e greu de 
înghiţit”, nota regina Victoria în jurnalul său pe 11 martie, „şi pentru mine, şi pentru întreaga 
naţiune”. La Londra nu s-au organizat nici o mare paradă în cinstea victoriei, nici o ceremonie 
oficială pentru a-i întâmpina pe militari, care au sosit la Woolwich arătând „foarte arşi de 
soare”, potrivit reginei. Urmărindu-i pe 13 martie pe soldaţii ce debarcau de pe vase, regina 
se gândea că erau „imaginea unor adevăraţi luptători, nişte bărbaţi atât de frumoşi, înalţi şi 
puternici, unii uimitor de chipeşi — toţi cu o ţinută aşa de mândră, nobilă, demnă de un soldat... 
Toţi aveau bărbi lungi, toţi erau încărcaţi cu raniţe mari, cu mantalele şi păturile deasupra, 
gamele, tot echipamentul, şi purtându-şi muschetele”!. 

Dar, dacă nu au existat sărbători pline de bucurie, au fost în schimb memoriale - efectiv 
sute de plăci comemorative şi de monumente, finanţate în special de grupuri de persoane 
particulare, în memoria soldaţilor dispăruţi ori căzuţi, ridicate pe tot cuprinsul ţării în cimitirele 
bisericilor, în unităţi militare, spitale şi şcoli, primării şi muzee, în pieţe publice din oraşe şi 
pe terenurile comunale. Dintre cei 98 000 de soldaţi şi marinari britanici trimişi în Crimeea, 
mai mult de unul din cinci nu s-au întors: în campanie au murit 20 813 militari, 80% dintre 
ei din cauza bolilor?. 

Reflectând acest sentiment public al pierderii şi al admiraţiei faţă de trupele ce au avut de 
suferit, guvernul a comandat un Memorial al Gărzilor pentru comemorarea eroilor din Războiul 
Crimeii. În 1861, ansamblul masiv al lui John Bell - trei statui ale unor soldaţi aparţinând 
fiecăreia dintre Gărzi (Coldstream, Fusilieri şi Grenadieri) turnate din bronzul unui tun rusesc 
capturat, stând de gardă sub imaginea clasică a Onoarei — a fost dezvelit la Londra, la intersecţia 
dintre Lower Regent Street şi Pall Mall. Opiniile au fost împărţite în privinţa calităţilor artistice 
ale monumentului. Londonezii numeau reprezentarea Onoarei „jucătoarea de quoirs”, deoarece 
cununile din frunze de stejar pe care le ţine în mâinile întinse seamănă cu cercurile folosite în 
acest joc. Mulţi considerau că monumentul nu are graţia şi frumuseţea necesare unei opere cu 
o asemenea semnificaţie (ulterior, contele Gleichen a spus că arată cel mai bine când e ceaţă). 
Dar impactul său simbolic a fost fără precedent. A fost primul monument de război din Marea 
Britanie care îi ridica pe soldaţii de rând la statutul de eroi?. 

Războiul Crimeii a adus o schimbare esenţială în atitudinea Marii Britanii faţă de soldaţii 
care luptau pentru ea. A fundamentat mitul naţional modern edificat pe ideea soldatului care 
apără onoarea naţiunii, dreptul şi libertatea acesteia. Înainte de război ideea onoarei militare 
era definită de aristocrație. Curajul şi vitejia le erau atribuite unor conducători militari de viţă 

aleasă, ca ducele de York, fiul lui George al III-lea şi comandant al armatei britanice împotriva 
lui Napoleon, a cărui columnă a fost ridicată în 1833, la cinci ani după moartea ducelui, din 
fondurile strânse prin reducerea cu o zi de plată a soldei fiecărui militar. Tablourile pe teme 
militare înfăţişau faptele eroice ale unor bravi ofiţeri aparţinând nobilimii. Dar soldatul obişnuit 
nu era băgat în seamă. Amplasarea Memorialului Gărzilor vizavi de coloana ducelui de York 
avea o valoare simbolică pentru o schimbare fundamentală a valorilor epocii victoriene. Reprezenta 
o contestare a conducerii aristocrației, care fusese atât de discreditată de gafele militare comise 
în Crimeea. Dacă înainte eroul militar britanic fusese un gentleman „plin de panaşe şi dantele”, 
de acum acesta era un trupete, „Soldatul Smith” sau „Tommy” („Tommy Atkins”) din folclor, 
care a luptat curajos şi a câştigat războaiele Marii Britanii în ciuda gafelor comise de generalii 
săi. Era o poveste ce a marcat istoria britanică de la Războiul Crimeii până la cele două 
Războaie Mondiale (şi chiar şi după aceea, până la războaiele din ultimul timp). După cum 
scria soldatul Smith din batalionul de infanterie Garda Neagră în 1899, după o înfrângere a 
armatei britanice în Războiul Anglo-Bur : 


Aşa a trecut ziua pentru regimentul nostru, 
Amarnică va fi răzbunarea noastră. 

Am plătit scump pentru gafă, 

O greşeală a unui general de salon. 

De ce nu ni s-a zis de tranşee? 

De ce nu ni s-a zis de sârmă? 

De ce ne-au pus să mărşăluim încolonaţi? 
Asta poate Tommy Atkins să întrebe. 


Aşa cum nota scriitorul american Nathaniel Hawthorne în The English Notebooks, anul 1854 
a „făcut cât 50 de ani obişnuiţi” în subminarea aristocraţieis. 

Proasta gestionare a războiului a determinat şi un nou mod de afirmare a claselor mijlocii, 
care au aderat la principiile competenţei profesionale, sârguinţei, meritocraţiei şi încrederii în 
propriile puteri, spre deosebire de privilegiile obţinute prin naştere. Războiul Crimeii le oferise 
numeroase exemple de iniţiative profesionale care au venit în ajutorul campaniei militare prost 
gestionate - activitatea lui Florence Nightingale în îngrijirea bolnavilor, expertiza culinară a 
lui Alexis Soyer, calea ferată de la Balaklava a lui Samuel Peto sau terasierii lui Joseph Paxton, 
ce au fost trimişi să construiască barăci din lemn în care să se adăpostească soldaţii britanici 
în a doua iarnă petrecută pe înălțimile Sevastopolului. Mulțumită presei, căreia îi trimiteau 
sfaturi practice şi opiniile lor, membrii claselor mijlocii au ajuns să se implice activ în desfă- 
şurarea de zi cu zi a războiului. Din punct de vedere politic, ei au fost adevărații învingători, 
atât timp cât spre sfârşit războiul era gestionat pe principii profesioniste. A fost un semn al 
triumfului lor faptul că, în deceniile care au urmat, toate guvernele, whig, conservatoare şi 
liberale, au adoptat măsuri reformatoare ce promovau idealurile clasei mijlocii : extinderea 
dreptului de vot şi pentru clasele profesioniştilor şi meşteşugarilor, libertatea presei, o transpa- 
renţă şi o responsabilizare mai mari ale guvernului, meritocraţia, toleranța religioasă, învăţă- 
mântul public şi mai multă grijă faţă de clasa muncitoare şi cea a „săracilor care merită să fie 
ajutaţi”, care îşi avea originea, printre altele, în preocuparea faţă de suferinţa soldaţilor în 
timpul Războiului Crimeii. (Această preocupare a impulsionat realizarea unor reforme în armată 
iniţiate de lordul Cardwell, ministrul de Război al lui Gladstone, între anii 1868 şi 1871. Cum- 
părarea gradelor de ofiţer a fost înlocuită de un sistem de avansare pe bază de merit; perioada 
serviciului militar efectuat de soldaţi a fost redusă drastic ; au crescut soldele şi au fost îmbu- 
nătăţite condiţiile ; iar biciuirea a fost abolită pe timp de pace.) 

Pentru noua încredere resimţită de clasele mijlocii britanice Florence Nightingale a fost cel 
mai bun exemplu. Ea s-a întors din Crimeea ca eroină naţională, iar imaginea ei se vindea 

peste tot sub formă de cărţi poştale comemorative, figurine şi medalioane. Punch o înfăţişa în 
chip de Britannia purtând un lămpaş în loc de scut şi un bisturiu în loc de lance şi, prin versuri, 
sugera că era mai demnă de admiraţia publicului decât orice ofiţer nobil spilcuit : 


Clăbucul plutitor al laudei oamenilor 
Suflat uşor de fiece rafală întâmplătoare 
Se aşterne pe trofee, sclipind zile la rând, 
Dar peste care veacurile aştern rugina. 


Inima oamenilor ce va fi hrănită, 

Dar nu are priceperea să-şi aleagă hrana 
Înhaţă ce îi vine la îndemână, pietre 

În loc de pâine, decât să facă foamea. 


Şi atunci setea de a adora un erou alege în grabă 

Idolii cei mai jalnici, sanctuarele strălucite, dar fără valoare, 
Acolo unde CARDIGAN păşeşte ţanţos, plin de panaşe şi dantele, 
Ori HUDSON în sclipiri de alamă lăcuită. 


Dar, când peste răsuflările de rând 

Se înalţă un nume cu adevărat glorios, 

Nu îl dispreţui fiindcă atât de multe cununi 
Sunt agăţate de altare nedemne. 


Oamenii, oricât de sălbatici ori neputincioşi, 

Au încă instincte nobile care să-i călăuzească: 

Adeseori găsesc zei falşi atunci când caută adevărul ; 

Dar pe cei adevăraţi, odată aflaţi, nu i-au tăgăduit niciodată. 


Şi acum, în pofida a tot ce e prost rânduit ori 
Pripit în ovaţiile norodului, 

Generoasa şi adevărata inimă a Angliei 

A strălucit în cauza sfântă a acestei mari femei“. 


În cunoscute piese de teatru şi balade de salon, dăruirea patriotică şi profesionalismul lui 
Nightingale compensau lezarea mândriei naţionale prin recunoaşterea faptului că prostia şi 
gestionarea defectuoasă le provocaseră soldaţilor suferinţe mai mari decât orice alt rău venit 
din partea inamicului. De exemplu, într-o piesă, Războiul din Turcia, prezentată la Britannia 
Saloon din Londra, erau o serie de scene comice care ridiculizau incompetenţa autorităţilor 
britanice, urmate de o scenă în care apare „Domnişoara Pasăre” (Nightingale”) şi rezolvă toate 
problemele. Scena se încheie cu o morală: „Noi vedem eroismul adevărat în această tânără 
doamnă - inima ce îi bate în piept e în stare de orice faptă eroică””. 

Legenda Doamnei cu Lămpaşul a ajuns să facă parte din mitul naţional al Marii Britanii, 
reistorisit în nenumărate poveşti, manuale şcolare şi biografii ale lui Florence Nightingale. Acesta 
cuprindea elementele esenţiale ale idealului victorian al clasei mijlocii : o naraţiune creştină 
despre grija arătată de o femeie, fapte bune şi sacrificiu de sine; o naraţiune morală despre 
autoperfecţionare şi salvarea săracilor care merită să fie ajutaţi; o poveste domestică despre 
curăţenie şi buna gospodărire şi amenajare a casei; o istorie despre dârzenia individuală şi 


*  Nightingale înseamnă în limba engleză „privighetoare” (n.tr.). 

exprimarea voinţei ce îndemna la aspirații profesionale ; şi o naraţiune publică despre reforma 
sanitară şi a spitalelor, căreia Nightingale avea să-i dedice restul vieţii sale îndelungate după 
întoarcerea din Crimeea. 

În 1915, când Marea Britanie era din nou în război, de data aceasta cu Rusia de partea sa, 
Memorialului Războiului Crimeii i-a fost adăugată şi o statuie a Doamnei cu Lămpaşul, după 
ce monumentul a fost mutat înspre Regent Street pentru a se face loc noului personaj. Statuii 
lui Nightingale i s-a alăturat alta adusă de la Ministerul de Război, cea a prevăzătorului Sidney 
Herbert, ministrul de Război care o trimisese în Crimeea?. A fost o recunoaştere tardivă a 
meritelor unui om ce fusese alungat din post în timpul Războiului Crimeii, într-o anumită 
măsură din cauza legăturilor familiei sale cu Rusia. 


* 


Într-o dimineaţă însorită de vineri, pe 26 iunie 1857, regina şi prinţul Albert asistau în 
Hyde Park la o paradă a veteranilor din Crimeea. În ianuarie, prin decret regal, regina instituise 
o nouă decorație, Crucea Victoria, pentru a răsplăti faptele de curaj ale militarilor indiferent 
de gradul sau clasa lor socială. Alte ţări europene aveau de multă vreme asemenea distincţii — 
francezii, Lâgion d'honneur, din 1802; olandezii, Ordinul Militar al lui Willem ; şi chiar şi 
ruşii au avut o medalie de merit înainte de 1812. Totuşi, în Marea Britanie nu exista un sistem 
de onoruri militare prin care să li se recunoască militarilor curajul pe criterii de merit, ci doar 
pentru ofiţeri. Reportajele lui Russell din The Times şi ale altor jurnalişti aduseseră în atenţia 
publicului britanic numeroase acte de vitejie ale soldaţilor de rând ; aceştia prezentaseră suferinţa 
soldaţilor în termeni eroici, dând naştere unui sentiment general că era necesară o nouă distincţie 
pentru a li se recunoaşte faptele. Primii cărora li s-a acordat Crucea Victoria - o medalie mică 
bătută, cică, din bronzul provenind de la un tun rusesc capturat la Sevastopol” - au fost 62 de 
veterani din Crimeea. La ceremonia din Hyde Park, au venit toţi pe rând să se încline în faţa 
reginei, după ce lordul Panmure, ministrul de Război, le citea numele şi le menţiona faptele 
de bravură. Printre aceşti primi beneficiari ai celei mai înalte decoraţii militare britanice s-au 
aflat 16 soldaţi din armată, patru tunari şi un genist, doi marinari şi trei şefi de echipaj”. 

Instituirea Crucii Victoria nu numai că a confirmat o schimbare a concepţiei despre eroism, 
ci a marcat totodată o nouă reverență faţă de război şi faţă de luptători. Militarii ce primiseră 
Crucea Victoria şi-au aflat faptele comemorate într-o mulţime de cărţi postbelice care lăudau 
bravura oamenilor de arme. Cea mai populară, Our Soldiers and the Victoria Cross, a fost publi- 
cată în 1861 de Samuel Beeton, celebru mai ales ca editor al cărţii soţiei sale, Mrs Beeron's 
Book of Household Management. Scrisă pentru a-i educa pe tineri şi a le da un exemplu, prefața 
la Our Soldiers spunea : 


Băieţii - demni de a fi numiţi băieţi — sunt prin firea lor curajoşi. Ce viziuni sunt cei ce apar 
înaintea băieţilor — ce vorbe curajoase au de zis, ce fapte curajoase de făcut — cu cât curaj — de 
este nevoie - să sufere !... Aceasta este principala idee a cărţii de faţă despre Soldaţi -— este 
menită să menţină viu curajul tinerilor în experienţa bărbăţiei”. 


Acest cult didactic al bărbăţiei anima cele două romane importante a căror acţiune se petrece 
pe fundalul Războiului Crimeii : Two ars Ago (1857) de Charles Kingsley şi Ravenshoe 
(1861) de Henry Kingsley. Aceasta a fost şi tema principală din Westward Ho ! (1855) de 
Charles Kingsley, o poveste de aventuri în Lumea Nouă ce se petrece pe vremea Armedei 
spaniole, inspirată de militarismul şi xenofobia Marii Britanii în timpul Războiului Crimeii. 
* De atunci s-a arătat că originea metalului o constituiau de fapt nişte tunuri chinezeşti antice 

(. Glanfield, Bravest of the Brave : The Story of the Victoria Cross, Londra, 2005). 

Autorul o descria în 1854 drept „o carte foarte crudă şi sângeroasă (taman ce vor vremurile 
acestea, din câte gândesc eu)”!. 

Argumentele în favoarea războiului s-au aflat şi în centrul influentului roman Tom Brown's 
Schooldays (1857) de Thomas Hughes, în care cea mai cunoscută scenă, lupta dintre Tom şi 
bătăuşul Slogger Williams, era clar menită să fie citită de public ca o lecţie morală despre recen- 
tul război împotriva Rusiei : 


Din leagăn şi până în mormânt, lupta, bine înţeleasă, este îndeletnicirea cu adevărat cea 
mai nobilă şi mai onestă a fiecărei făpturi omeneşti. Fiecare om destoinic are vrăjmaşi ce 
trebuie înfrânți, fie aceştia gânduri şi obiceiuri rele ori duhurile răutăţii în locuri sus-puse, 
ruşi ori huligani de frontieră”, Bill ori 'Tom ori Harry, care nu îl vor lăsa să trăiască liniştit 
până nu îi va zdrobi. Nu are rost ca quakerii sau orice alt grup de oameni să ridice glasul 
împotriva luptei. Natura umană este prea puternică pentru ei şi aceştia nu îşi urmează propriile 
precepte. Fiecare suflet dintre ei îşi duce lupta, într-un fel sau altul, într-un loc sau altul. 
Lumea ar putea fi mai bună fără luptă, gândesc eu, dar nu ar mai fi lumea noastră; şi de 
aceea sunt cu totul împotriva lamentărilor pentru pace, când, de fapt, pacea nu există şi nici 
nu este menită să existe... [A spune „nu” unei provocări la luptă este] dovada celui mai mare 
curaj, dacă se face din adevărate motive creştine. Este îndreptăţit şi scuzabil dacă se face din 
Simpla aversiune faţă de durerea fizică şi primejdie. Dar nu spune „nu” fiindcă te temi de 
înfrângere, zicând sau gândind că este din frică de Dumnezeu, fiindcă acest lucru nu este nici 
creştinesc, nici cinstit!?. 


Aici se afla originea cultului „creştinismului viguros” - concepţia despre „soldaţii creştini” 
purtând războaie drepte ce a ajuns să definească misiunea imperială victoriană. Aceasta a fost 
perioada în care britanicii au început să cânte în biserică : 


Înainte, soldaţi creştini, mărşăluiţi ca la război, 

Purtând în faţa voastră crucea lui lisus. 

Hristos, Domnul crăiesc, călăuzeşte împotriva vrăjmaşului ; 
Priviţi cum merg înainte în luptă flamurile Sale! (1864) 


Argumentaţia în favoarea „creştinismului viguros” a fost avansată pentru prima dată într-o 
recenzie la romanul lui Kingsley Two Years Ago, publicată în 1857, an în care ideea de „soldat 
creştin” a fost consolidată de acţiunile trupelor britanice pentru înfrângerea Răscoala Şipailor. 
Dar ideea de a-i instrui pe băieţi să lupte pentru cauze creştine se remarca şi în Tom Brown at 
Oxford (1861), cu care Hughes continua Tom Brown's Schooldays şi în care este lăudată 
practicarea intensă a sportului ca mijloc de formare a caracterului bărbătesc, a muncii în echipă, 
a cavalerismului şi a tăriei morale - calităţi care îi făcuseră pe britanici să fie buni în lupte. 
„Chiar şi ultimul dintre creştinii viguroşi păstrează credinţa cavalerească şi creştină că omului 
i s-a dat trupul pentru a-l antrena şi a-l supune, ca apoi să fie folosit pentru ocrotirea celor 
slabi, progresul tuturor acţiunilor drepte şi supunerea pământului pe care Dumnezeu l-a dat 
făpturilor omeneşti”!. Acest nou ideal se axa pe antrenamentul fizic şi perfiecţionarea trupului 
ca formă de întărire morală pentru scopurile războiului sfânt. Era o calitate legată de robusteţea 
soldaţilor ce avuseseră de suferit în Crimeea. 

Dar şi această suferinţă a avut rolul de a schimba imaginea publică a soldaţilor britanici. 
Înainte de război, respectabilele clase de mijloc şi superioare îi consideraseră pe soldaţii de 
rând din armata britanică doar o gloată de desfrânaţi - beţivi şi indisciplinaţi, brutali şi lipsiţi 


* Border Ruffians, la mijlocul secolului al XIX-lea, activişti prosclavagism, din statul american 
Missouri (n.tr.). 

de pietate — adunaţi din cele mai sărace pături ale societăţii. Dar supliciile soldaţilor din Crimeea 
dezvăluiseră sufletele lor creştine şi îi transformaseră în ţinte ale unor „fapte bune” şi acte de 
evlavie evanghelică. În timpul războiului, a crescut enorm asistenţa religioasă oferită soldaţilor 
de rând. Armata şi-a dublat numărul de preoţi şi fiecărui militar i s-a oferit gratuit câte o 
Biblie, toate exemplarele fiind donate de clasa mijlocie Societăţii pentru Promovarea Cunoaşterii 
Creştine şi Societăţii Biblice Navale şi Militare!“. 

Soldaţii au devenit personaje sacre, martiri ai unei cauze sfinte în ochii multor credincioşi. 
Printre aceştia s-a numărat şi Catherine Marsh, a cărei hagiografie sentimentală şi plină de 
viaţă, Memorials of Captain Hedley Vicars, Ninety-Seventh Regiment (1856), s-a vândut în 
peste 100 000 de exemplare în primii ani de la publicare şi, până la Primul Război Mondial, 
a fost republicată în numeroase ediţii prescurtate şi pentru tineri. Compilată din jurnalul lui 
Vicars şi scrisorile pe care i trimisese mamei sale din Crimeea, Memorials era o carte dedicată 
„nobilului ideal al soldatului creştin” şi oferită publicului ca o „nouă şi amplă dezminţire 
pentru toţi aceia care, în pofida tuturor pildelor contrare, încă pretind că o evlavie deplină a 
inimii faţă de Dumnezeu trebuie să-l îndepărteze pe om de îndeplinirea oricărei datorii a vieţii 
şi... că, făcându-l un bun creştin, poţi strica un bun soldat”. Vicars este descris ca un sfânt- 
soldat, un erou altruist ce poartă poverile camarazilor săi de pe înălțimile Sevastopolului 
împărțind cu ei mâncarea şi locul din cort, îngrijindu-i şi citindu-le din Biblie când sunt bolnavi. 
Vicars îşi conduce oamenii pe calea „Războiului Sfânt” împotriva ruşilor prezentaţi ca „păgâni”, 
„necredincioşi” şi „sălbatici”. Este rănit mortal în timpul raidului din 22-23 martie 1855, iar 
în ultimul capitol al lui Marsh („Victory”), moartea lui este comparată cu martiriul lui Hristos. 
Acest capitol final este prefaţat de versurile lui Longfellow (o traducere după poetul spaniol 
Jorge Manrique) : 


Sufletul ce şi l-a înălţat spre El 

Dumnezeu l-a purtat spre îndelungata odihnă, 
Somnul slăvit ! 

Şi, chiar de soarele luptătorului a apus, 
Lumina lui ne va învălui pe mai departe, 
Aprinsă, strălucitoare, binecuvântată. 


Vicars a fost înmormântat la Sevastopol, dar la biserica Saint George de pe Bromley Road, din 
Beckenham, Kent, există o placă de marmură sculptată în forma unui pergament în spatele căruia 
se află o sabie băgată în teacă şi pe care sunt înscrise următoarele cuvinte : 


ÎNTRU SLAVA LUI DUMNEZEU ŞI POMENIREA LUI HEDLEY VICARS, CĂPITAN ÎN 
REGIMENTUL 97, CARE PRIN CREDINŢĂ FAŢĂ DE CUVINTELE LUI DUMNEZEU 
CĂ „SÂNGELE LUI IISUS, FIUL LUI, NE CURĂŢEŞTE PE NOI DE ORICE PĂCAT” A 
TRECUT DE LA MOARTEA PĂCĂTOASĂ LA VIAŢA CELOR DREPȚI. A CĂZUT ÎN 
BĂTĂLIE ŞI A ADORMIT ÎNTRU IISUS ÎN NOAPTEA DE 22 MARTIE 1855. ŞI A FOST 
ÎNMORMÂNTAT ÎN FAŢA SEVASTOPOLULUI LA 28 DE ANI'S. 


Pe lângă sanctificarea soldaţilor şi noul ideal al bărbăţiei, efortul comun impus de război 
părea să fi oferit posibilitatea de a realiza o unitate şi o reconciliere naţionale necesare pentru 
a se pune capăt tradiţionalelor diviziuni de clasă şi conflicte profesionale din anii 1830 şi 1840. 
În revista lui Dickens Household Words, pe lângă publicarea în foileton a cărţii lui Elizabeth 
Gaskell Nord şi Sud (1855), roman având ca temă încetarea conflictului de clasă, au apărut şi 
o serie de poeme de Adelaide Anne Procter, poeta favorită a reginei Victoria, printre care şi 
„The Lesson of the War”. 

Cârmuitorii naţiunii, 

Cu cei săraci la porţile lor, 
Dornici de aceeaşi minune, 
Aşteptând aceeaşi veste mare! 
Tăria şi alinarea celui sărac, 
Bucuria şi mândria celui bogat, 
Pe mohorâtul țărm al Crimeii 
Luptă unele lângă altele!$. 


O idee asemănătoare se regăseşte în Maud (1855), monodrama poetică a lui Tennyson, în care 
o situaţie de „război civil” determinată de „dorinţa de câştig” acasă conduce la un final în 
care naratorul consideră că un război purtat în străinătate constituie o cauză superioară şi mai 
pioasă: 


Să mergem ori să rămânem, aşa mă deştept spre ţelurile mai înalte 

Ale unui ţinut ce a pierdut pe nimic foamea lui de aur 

Şi dragostea de o pace care i-a fost plină de greşeli şi ruşini, 

Cumplite, odioase, monstruoase, de nepovestit ; 

Şi să salutăm încă o dată drapelul luptei desfăşurat ! 

Chiar dacă multe lumini se vor stinge şi mulţi vor plânge 

Pentru cei ce vor fi striviţi în ciocnirea dintre cele cerute ca a se cuvine; 
Mânia întemeiată a lui Dumnezeu se va abate asupra unui mincinos uriaş; 
Şi multe vor păşi dinspre întuneric la lumină, 

Şi vor străluci când îşi vor face nume măreţe, 

Şi gândurile nobile vor fi mai libere sub soare, 

Şi inima unui popor va bate cu o singură dorinţă ; 

Căci pacea, pe care nu am socotit-o pace, a fost şi s-a dus, 

Şi de acum, pe țărmurile adâncurilor Negre şi Baltice 

Şi ale gurilor de fortărețe rânjind a moarte, îmboboceşte văpaia 

Sângerie a războiului, cu inimă de foc. 


Să fie învăpăiată ori să se stingă, iar războiul să sufle ca un vânt, 

Am dovedit că inimile ne bat pentru o cauză, că suntem încă nobili, 

Eu însumi m-am trezit, se pare, cu un cuget mai bun; 

E de preferat să lupţi în numele binelui decât să fii de partea celor rele; 
În patria mea am simţit că nu mai este altul ca mine, 

Am îmbrăţişat cele voite de Dumnezeu şi osânda predestinată. 


Aceeaşi temă a fost preluată şi de pictori. În Maiestatea Sa Regina Inspectându-i pe răniții 
din Gărzile Coldstream în sala Palatului Buckingham (1856), pictură de John Gilbert (din 
păcate pierdută), suficient de populară pentru a fi reprodusă sub formă de litografie colorată 
chiar până în 1903, este redată în mod impresionant de viu întâlnirea dintre regină şi eroii 
răniţi în Crimeea, sugerându-se perspectiva unei coeziuni postbelice între păturile superioare 
şi cele inferioare din ţară. Şi pictura de mari dimensiuni a lui Jerry Barrett Prima vizită a 
reginei Victoria la soldaţii ei răniţi (1856) miza pe acelaşi sentiment. Această pictură sentimen- 
tală reprezentând vizitarea de către familia regală a invalizilor din Crimeea la spitalul militar 
Chatham a avut un succes atât de mare, încât, după ce a fost expusă pentru prima oară la gale- 
ria lui Thomas Agnew din Piccadilly, au fost realizate mii de reproduceri, în diverse ediţii, ce 
s-au vândut publicului la un preţ între trei şi zece guinee!”. 

Regina însăşi colecţiona suvenire fotografice cu veterani din Crimeea. Le-a comandat unor 
fotografi comerciali, precum Joseph Cundall şi Robert Howlett, să facă o serie de portrete 
comemorative ale unor soldaţi mutilaţi şi răniţi aflaţi în diferite spitale militare, printre care 
şi Chatham, pentru colecţia regală de la Windsor. Fotografiile impresionante ale lui Cundail 
şi Howlett nu au ajuns numai în mâinile celei care le comandase. Datorită expozițiilor fotografice 
şi reproducerii lor în presa ilustrată, acestea au prezentat publicului de acasă, în mod explicit, 
suferinţa soldaţilor şi costurile umane ale războiului. Aceste fotografii deschizătoare de drum 
erau diferite de imaginile elegante ale lui Fenton. De exemplu, în 7rei invalizi din Crimeea 
(1855), realizată de Cundall şi Howlett, infanteriştii răniţi stau pe un pat de spital şi îşi expun 
cioturile membrelor pierdute. Chipul lor nu trădează nici o emoție, în reprezentarea lor nu există 
romantism ori sentimentalism, doar o atestare documentară în alb-negru a impactului avut asu- 
pra trupului de o împuşcătură ori o degerătură. În notele lor ce se găsesc în arhivele regale, 
Cundall şi Howlett îi identifică pe soldaţi ca fiind: William Young, din Regimentul 23, rănit 
la Redan pe 18 iunie 1855; Henry Burland, din Regimentul 34, cu ambele picioare pierdute 
din cauza degerăturilor suferite în tranşeele de lângă Sevastopol; şi John Connery, din 
Regimentul 49, cu un picior pierdut în urma degerăturilor din tranşee!?. 

Amintirile din Războiul Crimeii au continuat să le furnizeze artiştilor britanici subiecte de 
succes până în anii 1870. Cel mai cunoscut dintre aceste tablouri crimeene a fost Apelul după 
O luptă, Crimeea (1874) de Elizabeth Thompson (Lady Butler), care a stârnit senzaţie când a 
fost expus la Academia Regală. Atât de mulţi oameni au venit să-l vadă, încât un poliţist a fost 
pus să-l păzească. Deja cunoscută pentru picturile sale anterioare pe teme militare, Thompson 
concepuse Apelul (cum a ajuns să fie cunoscut în general) la scurt timp după reformele lui 
Cardwell, când problemele legate de armată se aflau în centrul vieţii publice. Pe baza unor 
schiţe detaliate realizate de veterani din Războiul Crimeii, ea a creat o compoziţie extraordinară, 
în care grenadierii supraviețuitori, răniţi, suferind de frig şi istoviţi, se adună după o bătălie 
pentru a fi numărați de ofiţerul lor călare. Pictura era complet diferită de descrierile convenţio- 
nale ale războiului, care se axau pe faptele glorioase ale unor ofiţeri curajoşi: în afară de 
ofiţerul călare, pânza înaltă de doi metri era în întregime dominată de suferinţa trupeţilor. 
Renunţa complet la eroism şi îl lăsa pe privitor să vadă chipul războiului. După ce a fost 
prezentat la Academia Regală, Apelul a făcut un turneu naţional, atrăgând mulţimi imense. La 
Newcastle, îi făceau reclamă oameni cu pancarte agăţate de ei pe care scria doar atât: „Vine 
Apelul ! ”. La Liverpool, în decurs de trei săptămâni, 20 000 de oameni au văzut tabloul - un 
număr imens pentru acea vreme. Oamenii ieşeau din sala de expoziţie profund impresionați de 
pictura care, fără îndoială, copleşise inima naţiunii. Regina a cumpărat Apelul de la cel care 
achiziţionase iniţial tabloul, un industriaş din Manchester, dar o companie tipografică şi-a 
rezervat dreptul de a-l reproduce într-o ediţie populară de gravuri. Thompson însăşi a devenit 
eroină naţională peste noapte. Publicul, care o considera asemenea lui Florence Nightingale, 
a cumpărat un sfert de milion de cartoline cu portretul ei!”. 


* 


Ce vor spune în Anglia 

Când se va povesti acolo 

De faptele de vitejie ale celor bravi, 
Cutezători de pe înălțimile Almei? 
Despre Rusia, mândră la amiază, 
Umilită la apusul soarelui ? 

Vor spune: „A fost ca vechea Anglie !”. 
Vor spune: „A fost o faptă nobilă! ”. 

Ce vor spune în Anglia 

Când, amuţite de teamă şi groază, 

Inimi iubitoare din toate casele noastre fericite 
Se gândesc la vitejii morţi 

Şi cugetă, în freamăt fără vorbe, 

La tată - frate — fiu ? 

Vor spune în Vechea Anglie iubită: 

„Voia cea sfântă a lui Dumnezeu se va împlini”. 


Ce vor spune în Anglia? 

Numele noastre, şi zi, şi noapte, 

Sunt în inima şi pe buzele lor, 

Când râd ori plâng ori se roagă. 

Privesc spre pământ şi invocă cerul, 

Apoi, la luptă înainte ! 

Cine îşi pierde curajul, cât Anglia se bucură, 
Iar Dumnezeu îi apără pe cei drepţi ? 


Reverendul J.S.B. Monsell în he Girls* Reading Book (1875)% 


Războiul Crimeii şi-a pus amprenta profund pe identitatea naţională britanică. Pentru elevi, a 
fost un exemplu al ridicării Angliei împotriva Ursului rus pentru a apăra libertatea — o luptă 
directă între Dreptate şi Putere, după cum prezenta lucrurile Punch la acea vreme. Ideea că 
John Bull vine în ajutorul celor slabi împotriva tiranilor şi agresorilor a devenit parte a discursului 
esenţial britanic. Multe dintre aceleaşi forţe pătimaşe care au implicat Marea Britanie în Răz- 
boiul Crimeii s-au reactivat când aceasta a pornit războiul împotriva germanilor pentru a apăra 
„mica Belgie” în 1914 şi Polonia în 1939. 


“RIGHT AGAINST WRONG.” 





„Binele împotriva răului” (Punch, aprilie 1854) 


348 CRIMEEA 


Numele Alma, Balaklava, Inkerman, Sevastopol, Cardigan şi Raglan sunt păstrate şi astăzi 
în memoria colectivă, mai ales prin nume de străzi şi de baruri. Timp de zeci de ani după 
Războiul Crimeii a fost moda ca fetele să fie botezate Florence, Alma, Balaklava, iar băieţii 
Inkerman. Veterani de război au dus aceste nume în toate colţurile lumii: în Australia de Sud 
există un oraş numit Balaklava, iar altul în Queensland ; există Inkermanuri în Virginia de 
Vest, în Australia de Sud şi de Vest, în Queensland, Victoria şi New South Wales din Australia, 
precum şi în Gloucester County din Canada ; există Sebastopoluri în California, Ontario, New 
South Wales şi Victoria şi un munte Sebastopol în Noua Zeelandă ; în Wisconsin există patru 
oraşe numite Alma, în Colorado unul, două în Arkansas şi încă alte zece în Statele Unite; 
patru Alme şi un lac cu acelaşi nume în Canada; două oraşe numite Alma în Australia şi un 
râu în Noua Zeelandă. 

Şi în Franţa, numele din Crimeea se găsesc pretutindeni, amintind de un război în care au 
fost implicaţi 310 000 de francezi. Unul din trei nu s-a mai întors acasă. Parisul are un pod 
Alma, construit în 1856 şi refăcut în anii 1970, celebru acum în special pentru faptul că a fost 
locul accidentului fatal al prinţesei Diana în 1997. Până atunci, acesta era cunoscut mai mult 
pentru statuia zuavului (singura dintre cele patru păstrată de la vechiul pod), cu ajutorul căreia 
parizienii măsoară şi astăzi nivelul apei (fluviul este declarat nenavigabil dacă apa trece de 
genunchii zuavului). Parisul are o Place de l'Alma şi un bulevard Sâbastopol, amândouă cu 
staţii de metrou purtând aceleaşi nume. În sudul Parisului există o întreagă suburbie, construită 
iniţial ca o comună separată, numită Malakoff (Malahov). Purtând la început numele Noua 
Californie, Malakofful a fost întemeiat în deceniul ce a urmat Războiului Crimeii pe terenul 
ieftin al unei cariere de piatră din valea Vanves de Alexandre Chauvelot, cel mai de succes 
dezvoltator imobiliar din Franţa secolului al XIX-lea. Chauvelot a profitat de scurta modă a 
francezilor de a comemora victoria din Crimeea, construind în noua suburbie parcuri ca s-o 
facă mai atrăgătoare pentru meşteşugarii şi muncitorii din centrul aglomerat al Parisului. 
Principala atracţie a parcurilor era Turnul Malakoff, un castel construit după modelul unui 
bastion rus şi amplasat într-un par tematic cu şanţuri, pante, redute şi grote, alături de o estradă 
pentru orchestră şi un teatru în aer liber, unde, în lunile de vară, se aduna multă lume pentru 
a urmări punerea în scenă a unor bătălii din Crimeea ori pentru a participa la alte distracţii. 
Cu aprobarea lui Napoleon, Noua Californie a fost redenumită Malakoff, în cinstea primei 
victorii militare majore din timpul regimului său, în 1858. Dezvoltată datorită locurilor de 
construcţie private, suburbia s-a extins rapid în anii 1860. Însă după înfrângerea Franţei de 
către Prusia în 1870 Turnul Malakoff a fost dărâmat la ordinele primarului din Vanves, care a 
considerat că acesta era o amintire crudă a unui trecut mai glorios. 

În numeroase provincii ale Franţei s-au construit turnuri Malakoff. Multe dintre ele există 
şi astăzi. Turnuri Malakoff se găsesc în Sivry-Courtry (Seine-et-Marne), Toury-Lurcy (Ni&vre), 
Sermizelles (Yonne), Nantes şi Saint-Amand-Montrond (Cher), precum şi în Belgia (la Dison 
şi Hasard-Cheratte, lângă Liege), Luxemburg şi Germania (K5ln, Bochum şi Hanovra), Algeria 
(Oran şi Alger) şi la Recife, în Brazilia, oraş colonizat de francezi după Războiul Crimeii. În 
Franţa, aproape fiecare oraş în are propria rue Malakoff. Francezii au botezat Malakoff pieţe 
şi parcuri, hoteluri, restaurante, brânzeturi, şampanii, trandafiri şi unele chansons. 

Însă, în ciuda acestor trimiteri, războiul a lăsat mult mai puţine urme în conştiinţa naţională 
a francezilor decât în cea a britanicilor. În Franţa, amintirea Războiului Crimeii a fost în scurt 
timp umbrită de războiul din Italia împotriva austriecilor (1859), de expediţia franceză din 
Mexic (1862-1866) şi, mai presus de toate, de înfrângerea în Războiul Franco-Prusac. Astăzi, 
Războiul Crimeii este puţin cunoscut în Franţa. Este un „război uitat”. 

În Italia şi Turcia, la fel ca în Franţa, Războiul Crimeii a fost eclipsat de războaie ulterioare 
şi în scurt timp a ieşit din miturile şi discursurile naţionaliste ce au ajuns să domine felul în 
care aceste ţări şi-au reconstruit istoria secolului al XIX-lea. 


RĂZBOIUL CRIMEII ÎN MITURI ŞI ÎN AMINTIRI 349 


În Italia există puţine repere care să le amintească italienilor de participarea ţării lor la 
Războiul Crimeii. Chiar şi în Piemont, unde ne-am aştepta ca războiul să fie pomenit, există 
foarte puţine locuri care îi comemorează pe cei 2 166 de soldaţi ce, potrivit statisticilor oficiale, 
au fost ucişi în luptă ori au murit din cauza bolilor, deşi numărul real a fost cu siguranţă mai 
mare. La Torino există un Corso Sebastopoli şi o Via Cernaia, în memoria singurei bătălii 
majore la care au participat italienii. Pictorul naţionalist Gerolamo Induno, care a mers în 
Crimeea împreună cu trupele sarde şi a făcut multe schiţe ale luptelor, la întoarcere, în 1855, 
a pictat numeroase scene de bătălie, printre care Bătălia de pe Ciornaia, comandată de Victor 
Emmanuel al II-lea, şi Caputurarea Turnului Malahov, amândouă stârnind sentimente patriotice 
timp de câţiva ani în nordul Italiei. Dar războiul din 1859 şi tot ce s-a petrecut după aceea — 
expediţia lui Garibaldi în sud, cucerirea oraşului Napoli, anexarea Veneţiei luate de la austrieci 
în cursul războiului din 1866 şi, în final, unificarea Italiei, cu cucerirea Romei în 1870 - au 
plasat în scurt timp într-un con de umbră Războiul Crimeii. Acestea au fost evenimente defi- 
nitorii ale Risorgimentoului, ale „renaşterii” populare a naţiunii, care urma să aibă ca rezultat 
crearea Italiei moderne. Ca război străin condus de Piemont şi de Cavour, o personalitate 
problematică pentru interpretarea populistă a Risorgimentoului, naţionaliştii italieni nu prea 
au avut de ce să comemoreze campania din Crimeea. Nu au existat demonstraţii publice în 
sprijinul războiului, nici mişcări ale voluntarilor, nici mari victorii ori înfrângeri răsunătoare 
în Crimeea. 

În Turcia, Războiul Crimeii a fost nu atât uitat, cât şters din memoria istorică a naţiunii, 
deşi aici a început războiul şi numărul victimelor din rândul turcilor a fost de 120 000 de sol- 
daţi, aproape jumătate din cei implicaţi în lupte, potrivit statisticilor oficiale. La Istanbul există 
monumente în memoria soldaţilor aliaţi care au luptat în război, dar nici unul pentru soldaţii 
turci. Până nu demult, războiul era aproape complet ignorat de istoriografia turcă. Nu se înca- 
dra în versiunea naționalistă a istoriei Turciei şi se plasa între „epoca de aur” anterioară a 
Imperiului Otoman şi istoria ulterioară a lui Atatiirk, cu naşterea statului turc modern. Din 
contră, deşi s-a încheiat cu o victorie pentru turci, războiul a ajuns să fie considerat o perioadă 
ruşinoasă din istoria Imperiului Otoman, un punct de cotitură în declinul acestuia, când statul 
a ajuns să facă datorii enorme şi a devenit dependent de puterile occidentale, ce s-au dovedit 
a fi prieteni perfizi. Manualele de istorie din majoritatea şcolilor turceşti pun declinul tradiţiilor 
islamice pe seama amestecului tot mai mare al Occidentului în Turcia după Războiul Crimeii?.. 
La fel şi istoriile militare oficiale ale Turciei, precum una publicată de Statul-Major General 
în 1981, ce cuprinde această concluzie caracteristică, reflectând multe aspecte ale resentimente- 
lor profunde nutrite de naţionalişti şi musulmani din Turcia faţă de Occident : 


În timpul Războiului Crimeii, Turcia aproape că nu avea prieteni adevăraţi în lumea de afară. 
Cei ce au părut a ne fi prieteni nu ne-au fost prieteni adevăraţi... În acest război Turcia şi-a 
pierdut tezaurul. Pentru prima oară a ajuns îndatorată Europei. Chiar mai rău, prin participarea 
la acest război cu aliaţi occidentali, mii de soldaţi şi civili străini au putut vedea de aproape 
locurile secrete şi deficienţele Turciei... Un alt efect negativ al războiului a fost că unele 
cercuri semiintelectuale ale societăţii turce au ajuns să admire moda şi valorile occidentale, 
pierzându-și identitatea. Oraşul Istanbul, cu spitalele, şcolile şi clădirile sale militare, a fost 
pus la dispoziţia comandanților aliaţi, dar armatele occidentale au permis, prin neglijenţa lor, 
ca unele clădiri istorice să ia foc... Poporul turc şi-a arătat ospitalitatea tradiţională şi şi-a 
deschis vilele de la malul mării pentru comandanții aliaţi, numai că soldaţii occidentali nu au 
arătat acelaşi respect faţă de poporul turc sau mormintele turceşti. Aliaţii au împiedicat trupele 
turceşti să debarce pe țărmurile Caucazului [pentru a sprijini războiul lui Şamil împotriva 
ruşilor] fiindcă acest lucru era împotriva intereselor lor naţionale. Pe scurt, soldaţii turci şi-au 
dovedit din plin altruismul şi şi-au vărsat sângele pe toate fronturile din Războiul Crimeii, 
dar aliaţii noştri occidentali şi-au asumat întreaga glorie?. 

Efectul războiului în Marea Britanie nu a fost egalat decât de impactul pe care l-a avut 
acesta în Rusia, unde evenimentele au jucat un rol semnificativ în modelarea identităţii naţionale. 
Dar acest rol a fost contradictoriu. Fireşte, războiul a fost resimţit ca o umilire cumplită, 
provocând resentimente profunde împotriva Occidentului fiindcă fusese de partea turcilor. Dar, 
totodată, în rândul apărătorilor Sevastopolului, a alimentat un sentiment de mândrie naţională, 
sentimentul că sacrificiile pe care le-au făcut şi ţelurile creştine pentru care luptaseră le trans- 
formaseră înfrângerea într-o victorie morală. Ideea a fost exprimată de ţar în Proclamaţia sa 
către ruşi când a aflat de căderea Sevastopolului : 


Apărarea Sevastopolului este fără precedent în analele istoriei militare şi a câştigat admiraţia 
nu numai a Rusiei, ci a întregii Europe. Apărătorii sunt demni de a-şi afla locul alături de 
acei eroi ce au adus gloria Patriei noastre. Vreme de Il luni, garnizoana din Sevastopol a 
rezistat atacurilor împotriva pământului nostru natal din partea unui vrăjmaş mai puternic şi 
în fiecare acţiune s-a remarcat printr-o vitejie neînchipuită... Faptele ei curajoase vor fi mereu 
o pildă pentru soldaţii noştri, care îi împărtăşesc credinţa în Dumnezeu şi în sfinţenia cauzei 
Rusiei. Numele Sevastopolului, care a plătit cu atâta sânge, va fi etern, iar amintirea apărătorilor 
săi va rămâne veşnic în inima noastră, alături de amintirea acelor eroi ruşi ce au luptat pe 
câmpurile de bătălie de la Poltava şi Borodino?. 


Statutul eroic al Sevastopolului se datora în bună măsură influenţei exercitate de Povestirile 
din Sevastopol ale lui Tolstoi, care în 1855-1856 au fost citite de aproape toţi ruşii cu ştiinţă de 
carte. Povestirile din Sevastopol au fixat în imaginaţia naţională ideea oraşului ca microcosmos 
al acelui spirit „rus” de dârzenie şi curaj care salvase ţara întotdeauna când era invadată de 
un inamic străin. După cum afirma Tolstoi în încheierea povestirii „Sevastopolul în decembrie”, 
scrisă în aprilie 1855, în perioada de apogeu a asediului: 


Aşadar, i-ai văzut pe apărătorii Sevastopolului chiar acolo unde îl apără şi faci cale întoarsă 
fără să iei seama, cine ştie de ce, nici la ghiulele şi nici la gloanţele care continuă să şuiere 
cât ţine drumul până la teatrul distrus - mergi liniştit, te simţi înălţat sufleteşte. Pleci cu 
îmbucurătoarea convingere, mai însemnată decât orice, că e cu neputinţă de luat Sevastopolul 
şi nu doar de luat Sevastopolul, ci şi de clintit câtuşi de puţin poporul rus în tăria lui — şi 
lucrul acesta l-ai văzut nu în puzderia de traverse, de parapete, de tranşee întretăiate cu 
pricepere, de mine şi de tunuri, claie peste grămadă, din care nu ai înţeles nimic, ci în ochi, 
în vorbe, în gesturi, în ceea ce se numeşte starea de spirit a apărătorilor Sevastopolului. Fac 
atât de firesc, de destins şi de temeinic ceea ce fac, încât eşti convins că pot face şi de o sută 
de ori mai mult... că pot orice. Înţelegi că simţământul care stă la baza trudei lor nu are nimic 
comun cu micimea, cu orgoliul, cu lăsatul în voia sorții pe care le-ai încercat tu, ci e un cu 
totul alt simţământ, mai puternic, care a făcut din ei nişte oameni ce trăiesc cu calm sub 
ghiulele, care simt moartea de sute de ori, nu o dată, ca toţi oamenii, şi care trăiesc în condiţiile 
acelea de mizerie, de trudă şi de veghe fără răgaz. Nu o cruce, nu o distincţie, nu o ameninţare 
îi pot face pe aceşti oameni să accepte condiţiile acestea cumplite : o altă rațiune, o rațiune 
înălţătoare trebuie să fie. Şi raţiunea aceasta este un sentiment manifestat rar şi cu sfială de 
omul rus, dar pe care îl are fiecare în adâncul sufletului - dragostea de patrie. Abia acum 
povestirile despre începutul asediului Sevastopolului, când nu erau acolo fortificaţii, nu erau 
trupe, nu exista posibilitatea fizică de a nu-l ceda, şi cu toate astea nu exista nici urmă de 
îndoială că nu avea să fie predat duşmanului - despre vremurile când Kornilov, acest erou 
demn de Grecia antică, trecând în revistă trupele, a spus: „Murim, copii, dar nu dăm 

Sevastopolul ! ”, şi ruşii noştri, incapabili de fraze mari, au răspuns: „Murim! ura! ”, abia 
acum povestirile despre aceste vremuri au încetat să fie pentru noi o frumoasă legendă istorică 
şi au devenit o realitate, un fapt. Vei înţelege limpede, ţi-i vei imagina pe oamenii aceia pe 
care i-ai văzut acum ca pe acei eroi care în vremuri de restrişte nu s-au lăsat, ci, înălțându-se 
spiritual, au fost gata să îşi dea bucuros viaţa, nu pentru oraş, ci pentru patrie. Această epopee 
a Sevastopolului, al cărei erou a fost poporul rus, îşi va lăsa pentru mult timp înălţătoarea 
amprentă asupra Rusiei...%. 


„Epopeea Sevastopolului” a făcut din înfrângere un triumf naţional pentru Rusia. „Sevastopolul 
a căzut, dar asta s-a petrecut cu o aşa o măreție, încât ruşii S-ar cuveni să fie mândri de o 
asemenea cădere, ce e pe măsura unei victorii strălucite”, scria un fost decembrist?5. Pe 
această mare înfrângere, ruşii au construit un mit patriotic, un discurs naţional despre eroismul 
altruist al poporului, îndârjirea şi sacrificiul lui. Poeţii le-au asemuit cu spiritul patriotic din 
1812 - aşa cum a făcut Aleksei Apuhtin în bine-cunoscuta sa baladă „Cântecul unui soldat 
despre Sevastopol” (1869), ce a fost învățată pe de rost de mulţi elevi în ultimele decenii ale 
secolului al XIX-lea: 


Cântecul pe care o să vi-l cânt, băieţi, nu e vesel; 
Ne e un cântec măreț despre victorie 

Aşa cum au cântat taţii noştri la Borodino, 

Ori bunicii noştri la Oceakov. 


O să vă cânt despre cum un nor de praf 

S-a învolburat dinspre câmpurile de miazăzi, 
Despre cum nenumărați vrăjmaşi ce au năvălit 
Şi cum au venit şi ne-au înfrânt. 


Numai că aşa a fost înfrângerea noastră, 

Că de atunci nu s-au mai întors să dea de bucluc, 
Aşa a fost înfrângerea noastră, că au plecat pe mări 
Cu feţele posace şi nasurile sparte. 


O să cânt un cântec despre cum, lăsându-și vatra şi casa, 
Moşierul bogat a venit cu oastea, 

Despre cum ţăranul, zicându-i bun-rămas nevestei, 

A ieşit din colibă să se înroleze de bunăvoie. 


O să cânt despre cum a crescut armata măreaţă 

Pe măsură ce tot veneau luptătorii, puternici ca fierul şi oţelul, 
Care ştiau că se îndreaptă spre moarte, 

Şi despre cât de evlavioşi au murit! 


Despre cum femei bălane s-au dus ca infirmiere 
Să le împărtăşească soarta tristă 

Şi despre cum fiece palmă din pământul nostru rus 
Vrăjmaşii noştri l-au plătit cu sânge ; 


Despre cum, prin fum şi foc, grenade, 
Tunete şi gemete grele pretutindeni, 
Redutele s-au ivit una după alta, 

Ca o nălucă aprigă se înălța bastionul - 

Şi măcelul a durat unsprezece luni 
Şi în aceste unsprezece luni 
Fortăreaţa sublimă, pavăză a Rusiei, 
Şi-a îngropat fiii curajoşi... 


Cântecul ce vi-l cânt să nu fie vesel: 

Nu e mai puţin glorios decât cântecul de victorie 
AL taţilor noştri la Borodino 

Sau al bunicilor noştri la Oceakov25. 


Acesta era contextul în care Tolstoi a scris propria „epopee naţională”, Război şi pace. 
Concepţia lui Tolstoi despre războiul împotriva lui Napoleon ca o deşteptare naţională a Rusiei — 
redescoperirea „principiilor ruseşti” de către nobilimea europenizată şi recunoaşterea spiritului 
patriotic al soldaţilor iobagi ca temei al unei naţiuni democratice - a constituit o reflectare a 
reacției sale la faptele eroice ale ruşilor în timpul Războiului Crimeii. Scris între 1862 şi 1865, 
anii imediat următori emancipării iobagilor, când societatea liberală rusă era animată de idea- 
lurile reformei naţionale şi reconcilierii dintre clasa moşierilor şi țărănime, Război şi pace a 
fost conceput iniţial ca un roman decembrist cu acţiunea în perioada de după Războiul Crimeii. 
În prima variantă a romanului (Decembristul), eroul revine acasă în efervescenţa intelectuală 
de la sfârşitul anilor 1850, după 30 de ani de exil în Siberia. Tocmai a început o a doua domnie 
alexandrină, prin urcarea pe tron a lui Alexandru al II-lea, şi, ca în 1825, există mari speranţe 
de reformă. Însă, pe măsură ce îi studia pe decembrişti, Tolstoi îşi dădea seama tot mai mult 
că aceştia îşi aveau rădăcinile intelectuale în războiul din 1812, aşa că şi-a plasat acţiunea 
romanului în acea perioadă. 

Amintirea anului 1812 a fost contestată vehement după Războiul Crimeii, care deschisese 
o nouă perspectivă asupra caracterului naţional. Democraţi asemenea lui Tolstoi, inspirați de 
sacrificiile recente ale soldaţilor ţărani ruşi, vedeau anul 1812 ca pe un război al poporului, o vic- 
torie obţinută de spiritul patriotic al întregii naţiuni. Totodată, pentru conservatori, 1812 repre- 
zenta triumful sacru al principiului autocratic rus, care salvase singur Europa de Napoleon. 

Comemorarea Războiului Crimeii se confrunta cu un conflict ideologic asemănător. Unii 
conservatori şi capi ai Bisericii îl înfăţişau ca pe un război sfânt, împlinirea misiunii divine a 
Rusiei de a apăra ortodoxia în lume. Ei pretindeau că aceasta fusese împlinită odată cu declaraţia 
internaţională de a-i proteja pe creştinii din Imperiul Otoman şi, prin Tratatul de la Paris, men- 
ţinerea statu-quoului, aşa cum ceruseră ruşii, în Locurile Sfinte de la Ierusalim şi Betleem. În 
scrierile şi predicile lor despre război, aceştia îi înfăţişau pe apărătorii Crimeii ca pe nişte 
soldaţi creştini altruişti şi curajoşi ce şi-au sacrificat viaţa ca martiri pentru „pământul sfânt 
al Rusiei”. Ei au subliniat din nou sacralitatea Crimeii ca loc în care creştinismul a ajuns pentru 
prima dată în Rusia. Din momentul în care războiul s-a încheiat, monarhia a încercat să facă 
legătură între comemorarea acestuia şi amintirea anului 1812. Vizita ţarului la Moscova după 
capitularea Sevastopolului a fost regizată ca o reconstituire a apariţiei dramatice a lui Alexandru | 
în fosta capitală rusă în 1812, când fusese ovaţionat de o mulţime imensă de moscoviți. În 1856, 
ţarul şi-a amânat încoronarea până la aniversarea bătăliei de la Borodino, unde, în 1812, Rusia 
obținuse victoria împotriva lui Napoleon. Era o măsură simbolică de a compensa pierderea dure- 
roasă din Războiul Crimeii şi de a uni poporul în jurul monarhiei, în temeiul unei amintiri 
mai glorioase”. 

Numai că, pentru cercurile intelectuale democratice pe care le frecventa Tolstoi, ceea ce 
făcea legătura între Războiul Crimeii şi 1812 nu era misiunea sacră a ţarului, ci sacrificiul 
patriotic al poporului rus, ce şi-a dat viaţa pentru apărarea patriei. Dar sacrificiul era greu de 
evaluat. Nimeni nu ştia cât de mulţi soldaţi muriseră. Niciodată nu s-au pus cap la cap cifrele 

exacte privind victimele din rândul ruşilor şi orice informaţie despre pierderile grele era fie fal- 
sificată, fie tăinuită de autorităţile militare ţariste, dar, potrivit estimărilor, în Războiul Crimeii, 
pe toate teatrele de război, au fost ucişi între 400 000 şi 600 000 de militari ruşi. Ulterior, 
Departamentul Medical al Ministerului de Război a dat publicităţii cifra de 450 015 morţi în 
rândul armatei în cei patru ani dintre 1853 şi 1856. Aceasta este probabil estimarea cea mai 
corectă28. Fără cifre exacte, sacrificiul poporului a ajuns să capete un statut mitic în imaginaţia 
democratică. 

Iar Sevastopolul, în memoria colectivă, a fost ridicat la rangul de loc cvasisacru. Venerarea 
eroilor căzuţi în timpul asediului a început îndată ce a încetat războiul, nu din iniţiativa guver- 
nului şi a cercurilor oficiale, ci prin acţiuni populare, iniţiate de familii şi grupuri de veterani 
ce au ridicat monumente ori au construit biserici şi cimitire şi de fonduri de binefacere ce 
acceptau donaţii publice. Punctul focal al acestui cult democratic l-a constituit comemorarea 
amiralilor Nahimov, Kornilov şi Istomin, eroii populari ai Sevastopolului. Aceştia au fost 
idolatrizaţi ca „oameni din popor”, devotați trupelor lor, care muriseră ca martiri pentru 
apărarea oraşului. În 1856 s-a creat un fond naţional pentru finanţarea construirii la Sevastopol 
a unui monument dedicat amiralilor, în multe alte oraşe având loc iniţiative asemănătoare. 
Kornilov a devenit personajul principal al multor istorii ale războiului. Nahimov, eroul de la 
Sinop şi efectiv un sfânt în folclorul asediului, apărea în povestiri şi gravuri ca un soldat brav 
şi altruist, un martir al cauzei sfinte a poporului ce era pregătit să moară când a fost doborât, 
în timp ce inspecta bastionul 4. Muzeul Flotei Mării Negre a fost înfiinţat la Sevastopol în 
1869 doar din fonduri private. Pentru mulţimea ce a venit în ziua inaugurării, au fost expuse 
diverse arme, artefacte şi obiecte personale, manuscrise şi hărţi, desene şi gravuri strânse de 
la veterani. În Rusia, era primul muzeu istoric cu un asemenea caracter public” 





Moartea amiralului Nahimov de Vasili Timm (1856) 


Statul rus s-a implicat în comemorarea Sevastopolului abia la sfârşitul anilor 1870, cam în 
perioada Războiului Ruso-Turc, în special datorită influenţei tot mai mari exercitate de panslavişti 





* Biblioteca şi Muzeul Rumianţev, deschis la Moscova în 1862, nu constituia o colecţie publică 
de acest fel. Aceasta a fost donată publicului de un singur nobil. 

în cercurile guvernamentale, numai că iniţiativele guvernului se concentrau pe favoriţii curţii, 
precum generalul Gorceakov, şi practic nu îl luau în seamă pe eroul poporului, Nahimov. La 
acea vreme amiralul devenise deja o imagine simbolică a mişcării naţionaliste populare pe care 
regimul încerca s-o subordoneze doctrinei „Ortodoxie, autocraţie, naţiune” ridicând monumente 
în memoria Războiului Crimeii. În 1905, anul unei revoluţii şi al unui război împotriva Japoniei, 
a fost inaugurată o panoramă măreaţă a Apărării Sevastopolului, pentru a comemora împlinirea 
a 50 de ani de la asediu, în cadrul unui muzeu construit special pentru aceasta pe locul unde 
se aflase cândva bastionul 4. Nişte funcţionari guvernamentali au insistat ca portretul lui 
Nahimov să fie înlocuit cu cel al lui Gorceakov realizat în mărime naturală de Franz Roubaud 
ce recrea momentele din 18 iunie, când apărătorii Sevastopolului respinseseră asaltul britanicilor 
şi francezilor. Nahimov nu figura în muzeul construit chiar pe locul unde fusese rănit mortal. 

Comemorarea de către sovietici a războiului a pus din nou accentul pe eroii populari. 
Nahimov a ajuns să reprezinte sacrificiul şi eroismul patriotic ale poporului rus pentru apărarea 
patriei —- mesaj propagandistic revigorat în timpul războiului din 1941-1945. Din 1944, ofiţerii 
navali şi marinarii au fost decoraţi cu Medalia Nahimov şi instruiți în şcoli militare ce i-au purtat 
numele. În cărţi şi filme el a devenit un simbol al Marelui Conducător ce a mobilizat poporul 
împotriva unui duşman străin agresiv. 

Turnarea filmului patriotic al lui Vsevolod Pudovkin intitulat Amiralul Nahimov (1947) a 
început în 1943, când Marea Britanie era aliata Uniunii Sovietice. Conceput ca o replică la 
epopeea de război a lui Alexander Korda despre lordul Nelson, Lady Hamilton (1941), prima 
sa versiune ignora rolul Marii Britanii ca inamic al Rusiei în timpul Războiului Crimeii, 
concentrându-se mai mult asupra vieţii personale a lui Nahimov şi a relaţiilor sale cu populaţia 
Sevastopolului. Însă în timpul montajului filmul a ajuns să fie afectat de primele polemici ale 
Războiului Rece — conflict ce s-a iscat în strâmtorile Bosfor şi Dardanele şi în Caucaz, de unde 
pornise şi Războiul Crimeii. Din toamna anului 1945, sovieticii au insistat pentru revizuirea 
convenției încheiate în 1936 la Montreux privind neutralitatea strâmtorilor. Stalin a cerut un 
control comun sovieto-turc al Dardanelelor şi cedarea către Uniunea Sovietică a Karsului şi 
Ardahanului, teritorii cucerite de Rusia ţaristă şi cedate turcilor în 1922. Îngrijoraţi de mobi- 
lizarea trupelor sovietice în Caucaz, în august 1946, Statele Unite au trimis nave de război în 
estul Mediteranei. Era chiar momentul în care Stalin a cerut modificarea filmului lui Pudovkin : 
accentul a fost pus nu pe Nahimov ca om, ci ca lider militar împotriva duşmanului străin ; iar 
Marea Britanie era înfăţişată ca inamic al Rusiei care se folosise de turci pentru a-şi realiza 
scopurile imperialiste în Marea Neagră, exact aşa cum a susţinut Stalin că făceau americanii 
în primele etape ale Războiului Rece“. 

O linie patriotică similară a adoptat şi marele istoric al epocii lui Stalin, Evgheni Tarle, în 
istoria sa în două volume despre Războiul Crimeii (1941-1943), în biografia Nahimov (1948) 
şi în cartea sa ulterioară Oraşul gloriei ruse : Sevastopolul în 1854-1855 (1955), publicată 
pentru a comemora centenarul. Tarle se arăta foarte critic faţă de conducerea ţaristă, dar prea- 
mărea curajul patriotic şi dârzenia poporului rus, condus şi inspirat de exemplul unor lideri ca 
Nahimov şi Kornilov, ce şi-au dat viaţa pentru a apăra Rusia de „agresiunea imperialistă” a 
puterilor occidentale. Faptul că inamicii Rusiei din Războiul Crimeii - Marea Britanie, Franţa 
şi Turcia - erau acum membre ale NATO şi adversare ale nou-constituitului Pact de la Varşovia 
(în 1955) a tensionat şi mai mult sărbătorirea de către sovietici a centenarului războiului. 

Faptul că eroii Sevastopolului, „oraşul gloriei ruse”, stârnesc sentimente de mândrie rămâne 
o sursă importantă a identităţii naţionale, chiar dacă astăzi acesta se află pe teritoriul altei 
țări” — după ce în 1954 Crimeea a fost transferată Ucrainei de Nikita Hruşciov şi Ucraina şi-a 


* Ediţia originală a apărut în 2010 (n.ed.). 


RĂZBOIUL CRIMEII ÎN MITURI ŞI ÎN AMINTIRI 355 


declarat independenţa după destrămarea Uniunii Sovietice în 1991. După cum scria un poet 
naţionalist rus : 

Pe ruinele superputerii noastre 

Se înalţă un mare paradox al istoriei: 

Sevastopolul - oraşul gloriei ruse - 

Se află... în afara teritoriului rus”. 


Pierderea Crimeii a constituit o lovitură puternică pentru ruşi, a căror mândrie naţională fusese 
deja afectată de prăbuşirea imperiului sovietic. Unii naţionalişti au militat activ pentru revenirea 
Crimeii la Rusia, nu în ultimul rând naţionalişti chiar din Sevastopol, care, din punct de vedere 
etnic, rămâne un oraş rusesc. 

Amintirile Războiului Crimeii continuă să le stârnească ruşilor sentimentele profunde de 
mândrie şi resentimente faţă de Occident. În 2006, la Centrul pentru Gloria Naţională a Rusiei 
s-a organizat o conferinţă despre Războiul Crimeii cu sprijinul Administraţiei Prezidenţiale a 
lui Vladimir Putin şi al ministerelor Educaţiei şi Apărării. Concluzia conferinţei, dată publici- 
tăţii de organizatori într-un comunicat de presă, a fost că războiul nu trebuie privit ca o înfrân- 
gere a Rusiei, ci ca victorie morală şi religioasă, un gest naţional de sacrificiu într-un război 
drept; ruşii ar trebui să cinstească exemplul autoritar al lui Nicolae I, ţar batjocorit pe nedrept 
de intelighenţia liberală, fiindcă s-a ridicat împotriva Occidentului apărând interesele ţării sale*?. 
Reputația lui Nicolae I, omul care i-a implicat pe ruşi în Războiul Crimeii împotriva întregii 
lumi, a fost restabilită în Rusia lui Putin. Astăzi, din ordinul lui Putin, portretul lui Nicolae 
este expus în anticamera biroului prezidenţial de la Kremlin. 

La sfârşitul Războiului Crimeii, un sfert de milion de ruşi fuseseră înmormântați în gropi 
comune din diferite locuri aflate în jurul Sevastopolului. Peste tot în jurul câmpurilor de luptă 
de la Inkerman, Alma, valea râului Ciornaia, Balaklava şi Sevastopol sunt înmormântați soldaţi 
necunoscuţi. În august 2006, nu departe de locul unde au fost ucişi, în bătălia de la Alma, s-au 
descoperit rămăşiţele pământeşti a 14 infanterişti din regimentele Vladimir şi Kazan. Lângă 
schelete se aflau raniţele lor, gamelele, crucifixele şi grenadele. Osemintele au fost reînhumate 
cu onoruri militare în cadrul unei ceremonii organizate la Muzeul Alma, de lângă Bahcisarai, 
la care au participat oficialități ucrainene şi ruse, iar în Rusia se are în vedere ca pe locul res- 
pectiv să se construiască o capelă. 

Războiul Crimeii a dominat mijlocul secolului al XIX-lea şi a redesenat complet harta 
Europei. Opunând Rusia ţaristă unei coaliţii formate din Imperiul Otoman, Franţa, 
Marea Britanie şi regatul Sardiniei, a fost un război pentru teritorii, dar şi unul religios 
şi este considerat primul „război total”, în care populaţia civilă a devenit ţinta purifică- 
rilor etnice şi abuzurilor de tot felul. Volumul lui Orlando Figes constituie o reinter- 
pretare impresionantă a acestui conflict modern şi totodată tradiţional, pe baza unui 
mare număr de surse ruseşti, franceze, otomane şi britanice. Reînviind soldaţi şi ofiţeri 
din tranşeele înzăpezite, medici ce operează pe câmpul de bătălie şi figura fanatică 
a ţarului Nicolae 1, Crimeea spune povestea unui război tragic. 


„Este singura carte despre Războiul Crimeii de care ar putea avea nevoie cineva. 
lucidă, bine scrisă, plină de viaţă şi sensibilă, ne spune de ce acest conflict neglijat şi 
victimele sale date uitării merită păstrate în memorie. a 


„Un subiect extraordinar, la toate nivelurile, care şi-a găsit în Orlando Figes istoricul 
demn de amploarea şi profunzimea lui.” 


Standpoint 
„Figes este un istoric excelent, aşa cum o demonstrează din plin şi această splendidă 
carte a sa. PRE 


„Concentrându-se asupra aspectelor sociale şi culturale ale conflictului, Figes reu- 
şeşte să confere unui război care a influenţat atât de profund secolul ce avea să ur- 
meze un caracter modern, uneori deranjant de modern.” Ri 

Pe copertă: Edwin T. Dolby şi William Simpson, Puntea superioară a HMS Bulldog în Bomarsund (1854) 


